
Yksilöllinen tapa uskoa on minun ajattelumaailmani. Uskon, että jokaisel- 
la on oikeus valita, mihin uskoo ja millä tavalla. Minun tapani uskoa 
kumpuaa monista lähteistä, kuten luonnonkansojen opeista ja buddhalai- 
suudesta. (Joogaopettaja Sari Rito, ks. Puurunen 2019.) 


Sekä media että tilastot osoittavat uushenkisyyden kiinnostavan yhä 
useampia suomalaisia, etenkin nuorempia ikäluokkia. Tutkimuksen 
kohteeksi uushenkisyys tuli viimeistään 1990-luvulla, jolloin kansain- 
välisessä uskonnontutkimuksessa tapahtui niin sanottu ”henkinen 
käänne” toisin sanoen ryhdyttiin uskonnon ohella tai sijaan tutki- 
maan henkisyydeksi kutsuttua ilmiötä. Henkisyyden nähtiin edusta- 
van uudenlaista uskonnollisuuden muotoa, jonka oletettiin yleistyvän 
samaan aikaan kun perinteinen uskonnollisuus menetti suosiotaan. 
Myös suomalaisessa uskontotieteessä on viimeisten vuosikymmenien 
aikana tehty paljon tutkimusta, jonka kohteena on useista eri tradi- 
tioista ammentava, yksilöllinen, ei-institutionaalinen ja ei-dogmaatti- 
nen uskonnollisuus. Tutkijasta, tutkimusajasta, -kohteesta ja -näkö- 
kulmasta riippuen on ilmiöstä käytetty erilaisia käsitteitä: henkisyys, 
uushenkisyys, vaihtoehtoinen henkisyys, spiritualiteetti, vastakult- 
tuuri, esoteerinen henkisyys, new age -henkisyys, yliluonnolliset tai 
paranormaalit kokemukset, okkultti, kumma sekä rajatieto. Vaikka 
käsitteiden kattama ala ei missään nimessä ole yhtenäinen, tarkastele- 
vat ne kaikki kuitenkin tietyllä tavalla samaa ilmiötä erilaisin paino- 
tuksin ja eri kohtia valottaen. (Mahlamäki & Kokkinen 2020, 217.) 
Tässä teoksessa rajaamme tarkastelumme uushenkisyys-käsit- 
teellä nimeämäämme ilmiöön, josta englanniksi puhutaan termeillä 
spirituality tai new spiritualities. Näemme uushenkisyyden laajan ja 
monimuotoisen kentän juuret 1800-luvun lopulla muotoutuneessa 
modernissa esoteriassa ja sen pohjalta toisen maailmansodan jälkeen 

syntyneessä ja esoterian käsitteistöä popularisoineessa new age -ajat- 
telussa. Uushenkisyyden käsitteellä viittaamme teoksessa tähän histo- 
rialliseen jatkumoon eri tavoin kiinnittyviin nykypäivän henkisyyden 
muotoihin. 

Avaamme tässä Johdanto-luvussa uushenkisyyden ja sille läheisten 
käsitteiden suhdetta toisiinsa, ilmiön historiallista kehitystä sekä ai- 
heesta tehtyä tutkimusta. Kehystämme myös teoksen lukujen poh- 
jalta nousevia, uushenkisyyteen fokusoivia linssejä, näkökulmia ja 
teemoja. Erityisesti nostamme esiin uushenkisyyteen liittyviä episte- 
mologisia kysymyksiä sekä uushenkisyyden estetiikkaa. 


Henkisyys ja uskonnollisuus 


Henkisyys (spirituality) on käsite, jota käytetään monin eri tavoin 
ja eri tilanteissa, joten täsmällistä määritelmää käsitteelle on vaikea 
antaa. Tärkeämpää onkin tarkastella sitä, missä yhteyksissä, millä ta- 
voin ja kuka käsitettä käyttää. Tutkimuksessa on esimerkiksi otettava 
huomioon se, että henkisyyden käsitettä käyttävät sekä tutkijat (etic) 
että tutkittavat (emic) — ja usein keskenään eri merkityksissä. Henki- 
syys saa myös vaikutteita ympäröivästä kulttuurista mutta samalla 
vaikuttaa siihen. Henkisyyden ulottuvuus onkin sen erilaisissa kon- 
tekstisidonnaisissa muodoissa löydettävissä niin perinteisistä uskon- 
totraditioista kuin laajemminkin yhteiskunnasta niin nykypäivänä 
kuin historiassa. (Ks. Mahlamäki & Kokkinen 2020. Henkisyys-käsit- 
teen historiasta ks. esim. Carrette & King 2004, 30-53.) 
Arkipuheessa henkisyys viittaa laajasti ottaen siihen, että ihmisellä 
on ruumiin lisäksi henkinen puolensa. Henkisyys nähdäänkin usein 
vastakohtana fyysiselle, materiaaliselle tai ruumiilliselle. Useimmiten 
henkisyydellä viitataan materiaalisen ja ruumiillisen ylittäviin aja- 
tuksiin, kokemuksiin ja pyrkimyksiin. Tällöin se asettuu läheiseen, 
mutta monesti jännitteiseen, suhteeseen uskonnollisuuden kanssa. 
Ihmisten arkipuheessa ja asemoitumisessa — ja ajoittain myös tutki- 
joiden teksteissä - uskonnollisuus ja henkisyys nähdään toisistaan 
erillisinä ja jopa vastakkaisina ilmiöinä. Tämän eronteon ilmaisuna 
kulkee slogan ”En ole uskonnollinen, olen henkinen” jolloin uskonto 
nähdään autoritaarisena, hierarkkisena ja dogmaattisena, ja sii- 

hen halutaan tehdä eroa. Henkisyys taas kuvataan persoonallisena, 
kokonaisvaltaisena, autenttisena ja itse valittuna. Tästä näkökulmas- 
ta katsottuna ihminen on joko henkinen tai uskonnollinen. Henki- 
syys nykypäivänä voidaankin nähdä eräänlaisena diskurssina, puhe- 
tapana, jossa erottaudutaan tietynlaiseksi oletetusta uskonnosta ja 
esitetään henkisyys sille positiivisena vaihtoehtona. Kuitenkin sekä 
etnografiset että tilastolliset tutkimukset ja tarkastelut osoittavat, 
että henkisyys ja uskonnollisuus elävät (niin kuin ovat aina eläneet) 
ihmisten elämässä, toiminnoissa ja mielissä samanaikaisesti. Mo- 
net kertovatkin olevansa sekä henkisiä että uskonnollisia. (Fedele & 
Knibbe 2012, 3; Heelas 1996, 28-29; Karjalainen 2018, 271; Mahla- 
mäki & Kokkinen 2020, 218 ja 224; Ramstedt & Utriainen 2017, 218; 
Taylor 1995, 119; Vincett & Woodhead 2009.) 

Suomen kielessä, kristillisessä ja teologisessa kontekstissa englan- 
ninkielinen spirituality-käsite saa henkisyyden sijasta useimmiten 
muodon spiritualiteetti, jolloin se kuvaa hengellistä elämää, jossa us- 
kon harjoittamisella on tärkeä rooli. Lisäksi spiritualiteetilla voidaan 
tarkoittaa jonkin tietyn kristillisen yhteisön hengellistä elämäntapaa. 
(Ks. tarkemmin esim. Kotila ja muut 2003; Salminen & Huttunen 
2022.) Arkipuheessa spirituality-käsite kääntyy joko hengellisyydeksi 
tai henkisyydeksi. Vaikka kummankin käsitteen taustalla on sama ter- 
mi, antavat käsitteen käyttäjät sille uudenlaisia, itselleen merkityksel- 
lisiä sisältöjä. Hengellisyys kiinnittyy puheissa nimenomaan kristin- 
uskon ja institutionaalisten uskontojen konteksteihin, kun taas 
henkisyys nähdään niistä erillisenä (esim. Airaksinen 2020). 

Tässä teoksessa hyödynnämme henkisyys-termin merkityssisällön 
tarkentamisessa Philip Sheldraken esittämää jäsennystä. Se tuo hyvin 
näkyviin uushenkiseksi nimeämiemme ilmiöiden monisyisyyden ja 
levittäytymisen laajasti eri ihmiselämän aloille. Sheldrake (2013, 2-4) 
nostaa esiin viisi henkisyyden aspektia, jotka ovat läsnä modernissa, 
länsimaisessa yhteiskunnassa. Ensinnäkin henkisyyden käsite pitää 
sisällään viittauksen holistiseen eli kokonaisvaltaiseen lähestymis- 
tapaan niin ihmiseen kuin elämään ylipäätään. Toiseksi käsitettä voi- 
daan käyttää viittaamaan kokemuksellisuuteen ja erityislaatuisten 
elämysten sekä erityisesti pyhän ja pyhyyden kokemusten tavoitte- 
luun. Kolmanneksi henkisyyden käsiteellä voidaan viitata merkityk- 
sellisyyden, elämän tarkoituksen ja elämän suunnan etsimiseen; 


10 


https://doi.org/10.21435/tl.275 


Johdanto 


etsijyyttä pidetäänkin usein leimallisena nykypäivän henkisyydelle 
(ks. Sutcliffe tässä teoksessa). Neljäntenä henkisyyden käyttötapana 
Sheldrake mainitsee kasvun ja kehittymisen (thrive) tematiikan. Lo- 
puksi hän nostaa esiin ajatuksen henkisyydestä pyrkimyksenä etsiä 
uudenlaisia arvoja vallitsevien materialististen ja instrumentaalisten 
arvojen sijaan. Tässä merkityksessä henkisyyden käsite kantaa muka- 
naan tiettyä vastakulttuurista virettä. Henkisyys laajenee yksilön et- 
sinnästä ja kokemuksista yhteisölliseksi ja kaupalliseksi ilmiöksi, joka 
on nykypäivänä löydettävissä niin terveydenhoidossa, koulutuksessa, 
taloudessa ja yritysmaailmassa. 


Henkinen käänne ja uushenkisyys 


Uushenkisyys asemoituu osaksi länsimaissa ja erityisesti Euroopassa 
tapahtunutta uskonnollisuuden muutosta. Kun 1970- ja 1980-luvuilla 
tutkijat ennakoivat uskonnon kuolemaa toisen maailmansodan jäl- 
keiseen sekularisaatioparadigmaan tukeutuen, viimeistään vuosi- 
tuhannen vaihteesta lähtien ryhdyttiin puhumaan henkisestä kään- 
teestä (spiritual turn), jopa henkisestä vallankumouksesta. Uskonnon 
häviämisen sijaan painotettiin sitä, miten uskonnollisuus on muut- 
tumassa. Muutoksen myötä lisääntyi yksilökeskeinen uskonnollisuu- 
den muoto, jossa elämyksillä, kokemuksellisuudella, ruumiillisuu- 
della sekä elämäntapaan liittyvillä valinnoilla on keskeinen merkitys. 
Kansainvälisissä tutkimuksissa on jälkimmäisestä ilmiöstä käytetty 
- vähän eri tavoin painottaen — käsitteitä vaihtoehtoinen henkisyys 
(Sutcliffe & Bowman 2000), holistinen tai progressiivinen henkisyys 
(Lynch 2007), itse-henkisyys (Heelas & Woodhead 2005) tai post- 
sekulaari henkisyys (Moberg, Granholm & Nynäs 2017). Uushenki- 
syys onkin eräänlainen sateenvarjotermi, jolla voidaan viitata hyvin 
monenlaisiin asioihin. Viitattuja asioita ja ilmiöitä yhdistävät kuiten- 
kin tietyt painotukset, kuten individualismi eli yksilöllisyys, eklekti- 
syys eli se, että ammennetaan aineksia useista eri perinteistä, sekä 
progressio eli pyrkimys henkiseen kasvuun, kehitykseen ja muutok- 
seen — jotka ovat näkyvillä myös edellä olevissa Sheldraken aspek- 
teissa. (Heelas 2008; Houtman & Aupers 2007; Mahlamäki & Kokki- 
nen 2020, 217-218.) Tässä teoksessa tarkastelemme sekularisaatio- 


11 


https://doi.org/10.21435/tl.275 


Minna Opas ja Tiina Mahlamäki 


kehityksen sijaan juuri tätä uskonnon henkistymistä ja erityisesti sen 
yksityistymistä ja yksilöllistymistä (ks. Carrette & King 2004, 13-14). 

Keskustelun tärkeänä suuntaajana toimi Paul Heelasin ja Linda 
Woodheadin (2005) tutkimus Spiritual Revolution, jonka lähtökohta- 
na on väite, että henkinen vallankumous oli jo tapahtumassa ja että 
perinteiset uskonnollisuuden muodot, kristinusko etunenässä, olisi- 
vat antamassa tilaa uudenlaiselle, kokonaisvaltaiselle henkisyydelle, 
jota nimitetään myös termillä new age (tutkimuksen ja sen aikaan 
saaman keskustelun kritiikistä ks. Hjelm tässä teoksessa). Oli henki- 
sestä käänteestä mitä mieltä tahansa, Heelasin ja Woodheadin teosta 
käytetään eräänlaisena kiinnekohtana, jota vasten omat argumentit 
rakennetaan ja jonka tuloksia pyritään todistamaan oikeaksi tai hor- 
juttamaan omilla aineistoilla (Fedele & Knibbe 2012, 4). 

Heelasin ja Woodheadin tutkimuksen ehdottama henkisen kään- 
teen vallankumouksellisuus ei ehkä toteutunutkaan, sillä perinteiset 
uskonnolliset yhdyskunnat jättävät ihmiset eivät ole välttämättä liitty- 
neet henkisyyden harjoittajien joukkoon vaan löytäneet paikkansa 
uskonnottomien tai uskonnollisesti välinpitämättömien keskuudesta. 
Anna Fedelen ja Kim Knibben (2012, 4) mukaan teoriat henkisestä 
vallankumouksesta tulisikin nähdä yhtenä diskurssin muotona mo- 
nien nykypäivän uskonnollisuutta tarkastelevien teorioiden joukossa. 

Tilastot (ks. esim. Salomäki ja muut 2020; Ketola & Sohlberg täs- 
sä teoksessa) kuitenkin osoittavat, että henkisyyteen identifioituvien 
ihmisten määrä, erityisesti nuorempien sukupolvien keskuudessa, on 
nousussa. Samalla uskonnollisten yhdyskuntien, erityisesti Suomen 
evankelis-luterilaisen kirkon, jäsenmäärät ovat laskussa. Tämä liit- 
tyy paitsi henkiseen käänteeseen myös erityisesti niin sanottuun sub- 
jektiiviseen käänteeseen (subjective turn). Termillä tarkoitetaan sitä, 
miten länsimaissa katsotaan modernisaation myötä siirrytyn ulkois- 
ten roolien määrittämästä elämästä kohti yksilön omien kokemus- 
ten ja tunteiden ohjaamaa elämää. Paul Heelas käyttää subjektiivisen 
käänteen esiin nostamasta uskonnollisuuden ja henkisyyden muo- 
dosta käsitettä itse-uskonto (self-religion), jossa painotus on oman 
itsen kehittämisessä sekä omien valintojen korostumisessa. Tämä 
subjektiivinen käänne näkyy paitsi henkisyydessä myös muilla elä- 
mänaloilla, kuten työelämässä, kulttuurissa tai hyvinvointipalveluis- 
sa. (Heelas 2008; Heelas & Woodhead 2005, 2-5; Karjalainen 2018, 

268-269; Mahlamäki & Kokkinen 2020, 218-219; Sheldrake 2013; 
Taylor 1995.) 

Vaikka puhetta henkisyydesta on yhä enemmän, on yhteiskunnan 
eri aloilta löytyvän henkisyyden esiin nostaminen tilastoaineistoista 
kuitenkin haasteellista (ks. esim. Trzebiatowska & Bruce 2012; Bruce 
1996; Hjelm tässä teoksessa). Joitain henkisyyteen liittyviä ulottu- 
vuuksia on mahdollista löytää kuitenkin myös tilastoista (kuten Keto- 
lan ja Sohlbergin artikkeli tässä teoksessa osoittaa). 

Uudenlaisia muotoja saavan henkisyyden tutkimukseen tarvitaan 
uudenlaisia lähestymistapoja.! Koska sosiologiset lähestymistavat jät- 
tävät helposti eletyn uskonnon näkökulman pimentoon, on henki- 
syyteen liittyviä ulottuvuuksia ja ilmiöitä alettu tarkastella myös esi- 
merkiksi etnografian keinoin - kuten pääosin tämänkin teoksen 
luvuissa tehdään (Fedele & Knibbe 2012, 4-5; Sutcliffe & Bowman 
2000, 3; vrt. Hjelm tässä teoksessa). 

Henkisyyteen liittyy myös monenlainen rituaalinen luovuus. Sen 
sijaan, että harjoitettaisiin perinteisiä rituaaleja, henkisyyden harjoit- 
tajat näkevät mahdolliseksi muodostaa erilaisia aineksia yhdistellen 
uudenlaisia riittejä ja rituaaleja (Fedele & Knibbe 2012, 7). Uushenki- 
syydessä korostuu ylipäätään toiminta uskomisen sijaan. Erityisesti 
1980-luvun alusta lähtien yhä useampi eurooppalainen ja yhdysvalta- 
lainen on alkanut rakentaa itselleen omanlaisiaan, traditionaalisesta 
uskonnosta erillisiä, henkisiä käytäntöjä. Anna Fedele ja Kim Knibbe 
(2012, 2) kuvaavat näitä henkisyyden harjoittajia seuraavasti: He kiin- 
nittyvät löyhästi järjestäytyneisiin ryhmiin — viime vuosikymmeninä 
yhä useammin sosiaalisen median alustoilla —, harjoittavat meditaa- 
tion, reikin tai kanavoinnin kaltaisia toimintoja, osallistuvat työpajoi- 
hin, joissa perehdytään omaan, pyhään seksuaalisuuteen tai shamaa- 
nirummutukseen tai rakentavat kotiinsa alttareita, joihin he kokoavat 
eri traditioista tuttuja pyhiä esineitä, kuvia tai patsaita. Monet heistä 
kritisoivat traditionaalisia uskontoja patriarkaalisiksi ja naisviha- 


1 Steven Sutcliffe ja Marion Bowman (2000, 4) nostavat esiin uudenlaisina 
lähestymistapoina etnografisen tutkimuksen, muistitietotutkimuksen, ar- 
kistoaineistot sekä vernakulaarin käsitteen. Tutkimushistoriallisista syistä 
ja uskontotieteen ja folkloristiikan läheisten kytkösten vuoksi suomalaises- 
sa tutkimuksessa nämä näkökulmat ovat olleet jo pitkään käytössä. 

mielisiksi, eivätkä he halua alistua ulkopuolisen auktoriteetin, kuten 
papin, johdatettavaksi tai neuvottavaksi. Fedele ja Knibbe (2012, 8) 
käyttävätkin tutkittavistaan termiä henkisyyden harjoittaja (spiritual 
practitioner) korostaessaan henkisyyden toiminnallista ja käytännöl- 
listä ulottuvuutta; se on jotain, jota tehdään. 

Uushenkisyyden kentästä muistetaan usein sanoa, että sen harjoit- 
tajat ovat pääosin (valkoisia, keski-ikäisiä ja keskiluokkaisia) naisia. 
Naissukupuoli tuleekin monin tavoin esiin uushenkisissä ilmiöissä. 
Ensiksi, uushenkisyyden kentältä on löydettävissä sukupuolen ym- 
märrykseltään melko konservatiivisia alueita, joissa korostuu ”nais- 
erityisyys” tai naisruumiille ominaisena nähdyt piirteet tai ominaisuu- 
det. Uushenkisyydessä voidaan esimerkiksi rakentaa rituaaleja ja 
pyhittää monissa perinteisissä uskonnoissa saastaisina pidettyjä tiloja 
ja tilanteita, kuten kuukautiset, synnytys, abortti tai vaihdevuodet. 
(Fedele & Knibbe 2012, 9-13; ks. esim. Tuomaala 2011; Liljas Stäl- 
handske 2009.) 

Toiseksi, vaikka feministinaiset ovat useammin uskonnottomia 
kuin uskonnollisia, ovat he myös useammin henkisiä kuin uskonnol- 
lisia (Aune 2014). Henkisyyden kentällä on suuri joukko feministi- 
sesti orientoituneita suuntauksia, kuten uuspakanuus tai feministinen 
noituus, joissa perinteisiä sukupuolirooleja kritisoidaan ja haastetaan. 
Näissä pyritään pois hierarkkisuudesta ja dikotomisuudesta sekä an- 
netaan tilaa monenlaisille sukupuolen ja seksuaalisuuden ilmaisuille 
sekä rooleille ja niiden haastamisille. (Fedele & Knibbe 2012, 9-13; 
ks. myös Hedenborg White 2019.) 

Kolmanneksi henkisyyden eri muodot tarjoavat (nais)harjoittajil- 
leen mahdollisuuksia tulla toimeen ja kohdata erilaisia nyky-yhteis- 
kunnan usein globaaleja ja urbaaneja sosiaalisia ja taloudellisia haas- 
teita. Tällaisia ovat vaikkapa myöhäismodernin yhteiskunnan naisille 
aiheuttamat rooliristiriidat ja työmarkkinoiden epätasa-arvoisuus. 
Vaihtoehtoiset hoitomuodot ja terapiat tarjoavat naisasiakkaille tilan, 
jossa he voivat keskittyä huolehtimaan omasta hyvinvoinnistaan ja 
ruumiistaan. Hoitoja ja terapiaa tarjoavat (nais)työntekijät taas voivat 
rakentaa uraa naisammateille tyypillisillä huolenpidon ja hoivaami- 
sen alueilla. (Fedele & Knibbe 2012, 7; Nynäs ja muut 2012; Wood- 
head 2007, 115, 117 ja 120-123.) 

Kuten kaikenlaisten uskontotraditioiden kohdalla, naiset tulkitsevat 


14 


https://doi.org/10.21435/tl.275 


Johdanto 


oppeja ja käytäntöjä itseään voimauttavilla tavoilla. Myös uudenlaiset 
henkisyyden muodot auttavat voimauttamaan naisia, haastamaan pe- 
rinteisiä sukupuolikäsityksiä ja -rooleja sekä muokkaamaan uudelleen 
käsityksiä ja malleja sukupuolista - mutta myös toisintamaan perintei- 
siä sukupuoleen liitettyjä stereotypioita. Sukupuolen ja vallan kysymyksiä 
onkin aina tarkasteltava ja tulkittava kulttuurisessa ja historiallisessa 
kontekstissaan. (Fedele & Knibbe 2012, 3-6; ks. myös Utriainen 2017.) 

Sukupuolen lisäksi uushenkisyyden tutkimuksessa on kiinnitetty 
huomiota uushenkisyyden harjoittajien luokka-asemaan. Kuten edellä 
esimerkiksi Fedelen ja Knibben (2012) tuloksiin tukeutuen totesimme, 
harjoittajien on havaittu useimmin edustavan koulutettua keskiluok- 
kaa. Osallistuminen erilaisiin tapahtumiin, viikoittaisiin harjoituksiin 
tai hoitoihin edellyttää vähintäänkin kohtuullista toimeentuloa. Lisäk- 
si korkeammin koulutetuilla on enemmän resursseja ja mahdollisuuk- 
sia keskittyä itsensä ja ruumiinsa fyysiseen ja henkiseen kehittämi- 
seen. (Ammermann 2016; Karjalainen 2018; Utriainen 2017.) 

Uushenkisyys herättää myös monenlaista kritiikkiä. Kritiikin koh- 
teeksi on noussut erityisesti kenttää leimaava kaupallisuus. Henki- 
syyden nimissä myydään kristalleja ja kynttilöitä, kirjoja, kortteja ja 
musiikkia sekä tarjotaan monenlaisia palveluita, hoitoja, kursseja, 
luentoja ja työpajoja. Henkisyyden markkinoilla on siis suuri kaupal- 
linen potentiaali. Henkisyyden kenttä ei — kuten eivät perinteisetkään 
uskonnollisuuden muodot - ole millään tavalla irrallaan koko yhteis- 
kuntaa läpäisevästä markkinatalouden ja neoliberalismin logiikasta. 
Kaupallisuutta ei kuitenkaan tulisi nähdä negatiivisena tai uskon- 
nollisuuden tai henkisyyden autenttisuuden kiistävänä ilmiönä. 
(Carrette & King 2004; Gauthier 2020; Karjalainen 2018.) 

Tarkastellessaan monin tavoin kaupallistunutta henkisyyden kent- 
tää Jeremy Carrett ja Richard King muistuttavat, että politiikka, ta- 
lous ja uskonto tai henkisyys eivät ole toisistaan erillisiä ilmiöitä, 
vaikka ne usein sellaisina kuvataan ja käsitellään, vaan ne ovat monin 
tavoin ja eri ulottuvuuksilla toisiinsa kietoutuneita. He kiinnittävät 
huomiota siihen, miten yhteiskunnan eri järjestelmien, kuten koulu- 
tuksen, terveydenhuollon, valmennuksen ja yritysmaailman, ken- 
tillä on ryhdytty hyödyntämään ja ottamaan haltuun henkisyyden 
käsitettä. (Carrette & King 2004, 3-4 ja 9-10; Annunen ja muut sekä 
Jakonen & Kamppinen tässä teoksessa.) 

On myös muistettava, että monet uushenkisyyteen liittyvät ajatus- 
mallit ja käytännöt eivät ole mitenkään ”uusia” vaan niillä on pitkät, 
vuosisataiset jatkumot, kuten astrologialla, tarot-korttien luennalla, 
magnetismilla tai kanavoinnilla. Uushenkisyys asettuukin osaksi pit- 
kää historiallista jatkumoa, jota Kocku von Stuckrad (2010) nimittää 
historiassa ilmenneiksi esoteerisiksi diskursseiksi pikemmin kuin 
erillisiksi liikkeiksi ja traditioiksi. (Ks. myös Fedele & Knibbe 2012, 5.) 
Marion Bowman ja Steven Sutcliffe (2000, 4) taas korostavat, että 
2000-luvun henkisyydessä on hyvin vähän sellaisia piirteitä, joita ei 
ollut läsnä jo 1900-luvun alkuvuosikymmeninä, edellisen vuosisadan 
vaihteessa tai aikaisemminkin (ks. myös Melton 2007, 80). Esimerkik- 
si nykypäivän henkisyydelle ominainen etsijyys on ollut tuttua jo pit- 
kään - erityisesti viime vuosisadan vaihteen ylemmissä luokissa sekä 
taiteilijapiireissä (ks. esim. Kokkinen 2019; Sutcliffe tässä teoksessa). 


Uushenkisyyden juuria etsimässä: esoteerisuus ja new age 


Uushenkisyyden juuria voidaan etsiä historiasta, erityisesti 1800-lu- 
vun lopulla ja 1900-luvun alussa muotoutuneista esoteerisista liik- 
keistä ja virtauksista, kuten spiritualismista, teosofiasta, psyykkisestä 
tutkimuksesta ja antroposofiasta sekä 1900-luvun jälkipuoliskon new 
age -henkisyydestä. Esoteerisuus on määritelty yhtäältä hylätyksi tie- 
doksi (rejected knowledge), jonka niin kristilliset kirkot kuin tieteelli- 
nen tutkimus ovat jättäneet ulkopuolelleen ja pyrkineet häivyttämään 
näkymättömiin. Toisaalta se on määritelty puheeksi tai tekstiksi kor- 
keammasta viisaudesta tai henkisestä tiedosta ja keinoista sen saavut- 
tamiseen, jolloin esoteerisuus nähdään ennemmin diskurssina eli 
puhetapana kuin liikkeinä tai henkilöinä. (Hanegraaff 2012, 230-239; 
Kokkinen & Mahlamäki 2020; Stuckrad 2005, 9-11, 2010, 54—64.)? 
Esoteerisuutta, kuten myös 1900-luvun lopun new age -henkisyyttä 
ja 2000-luvun uushenkisyyttä, voidaankin tarkastella myös kolmen 
eurooppalaisen kulttuuriperinnön keskeisen osa-alueen, uskon, järjen 


2 Esoterian historiasta, määrittelyistä ja ilmenemismuodoista ks. esim. Hane- 
graaff 1996, 2012; Stuckrad 2005, 2010. 

ja gnosiksen, välisen rajanvedon ja neuvottelun kenttänä. Erityisesti 
kristillinen kirkko on toiminut uskon alueella ja kreikkalaisesta filo- 
sofiasta alkunsa saanut rationaalinen ajattelu ja valistuksen myötä kehit- 
tynyt empiirinen tutkimus ja sen jälkeen institutionalisoitunut tieteen 
maailma puolestaan järjen kenttänä. Niiden välimaastossa ja suhteessa 
niihin on toiminut aina gnosiksen kenttä, jossa on painotettu sisäistä 
kokemusta - koskipa kokemus sitten omaa itseä tai jumalaa. (Hane- 
graaff 2007, 40-41; ks. myös Kokkinen ja Mahlamäki tässä teoksessa.) 

Erityisen merkittäväksi (sisäisen) kokemuksen käsite muotoutui, 
kun esoteerisuus kaupallistui ja popularisoitui toisen maailmansodan 
jälkeisen populaarikulttuurin myötä new age -henkisyydeksi ja siitä 
edelleen nykypäivän uushenkisyydeksi, joka elää paitsi yksittäisinä, 
useimmiten pieninä liikkeinä ja toimijoina myös populaarikulttuu- 
rin monenlaisissa muodoissa. (Ks. Mahlamäki & Kokkinen 2020.) 
Tässä yhteydessä käytetään usein Christopher Partridgen (2004) ke- 
hittämää okkulttuurin käsitettä. Partridge painottaa median ja popu- 
laarikulttuurin roolia nyky-yhteiskunnan henkisyyden tuottajana ja 
kierrättäjänä. Tv-sarjoissa, elokuvissa ja pelimaailmoissa esitellään 
uushenkisyyteen ja esoteriaan liittyviä teemoja ja ilmiöitä suurelle 
yleisölle — ja myös muokataan niitä uusiin suuntiin. 

New age -henkisyys kytkeytyy vahvasti sekä esoteerisuuden että 
uushenkisyyden historialliseen kehitykseen 1960-luvulta alkaen. 
Uskonnontutkimuksen kentälle se ilmaantui 1980-luvulla. New age 
-henkisyyden ytimessä on ajatus uuteen, henkisempään aikakauteen, 
Vesimiehen aikaan siirtymisessä — tätä new agen osa-aluetta Wouter 
J. Hanegraaff kutsuu rajatuksi new ageksi. Se koostuu henkilöistä ja 
yhteisöistä, jotka odottavat uuden aikakauden tuloa, joskin heillä 
saattaa olla eri näkemyksiä siitä, milloin siirtymä tapahtuu ja millä 
keinoin. Sellaisena new age asettui osaksi 1960-luvulla syntynyttä 
vaihtoehtoista kulttuuria, ja siihen kytkeytyi monenlaisia käytänteitä, 
kuten astrologiaa, ufologiaa, vaihtoehtoisia hoitomuotoja ja terapioi- 
ta. (Hanegraaff 1996; Mahlamäki & Kokkinen 2020, 219; Ramstedt 
& Utriainen 2017; Sutcliffe 2003; Sutcliffe & Gilhus 2014; Vincett & 
Woodhead 2009, 326-327.) 

Erityisesti brittiläistaustainen, 1960-1970-lukujen Vesimiehen ai- 
kaa odottava new age -ajattelun muoto kantoi mukanaan piirteitä 
1800-1900-lukujen taitteen esoteerisista liikkeistä. Myöhempi ja laa- 

jempi, 1970-luvun lopun ja 1980-luvun alun new age -henkisyys taas 
sai muotonsa Yhdysvalloissa, ja sen vaikutteet tulivat esimerkiksi 
transsendentalismista ja humanistisesta psykologiasta. Historioitsija 
Wouter J. Hanegraaff painottaa kuitenkin sitä, että vaikka esoterialla 
ja new agella on paljon yhteistä, teemojen uudelleentulkinnat ja so- 
vellukset tapahtuvat aina uudelleen kunakin aikana. (Hanegraaff 
1996, 2007, 25-29; Heelas 1996, 15-17.) 

Pienten, vastakulttuuristen piirien suosiosta new age kasvoi ja 
kehittyi siis laajemmaksi kulttuuriseksi ja kaupalliseksi ilmiöksi 
1970-luvun kuluessa. Se sai ilmaisunsa erilaisilla messuilla, kirjalli- 
suudessa ja lehdissä sekä hyvinvointia ja henkistä kasvua painotta- 
vissa terapia- ja hoitomuodoissa. Samalla new age hiljalleen sekoittui 
osaksi kehittymässä olevaa uushenkisyysilmiötä. Tämän päivän new 
age -henkisyyttä ei enää voikaan irrottaa omaksi alueekseen, vaan se 
on nähtävä osana laajempaa uushenkisyyden ja esoteerisen henkisyy- 
den kenttää. (Cusack & Sutcliffe 2016; Hanegraaff 1996, 97-98; Keto- 
la & Sohlberg 2008; Mahlamäki & Kokkinen 2020, 219-220; Sohlberg 
& Kokkinen 2020.) 

Nykypäivänä harvat identifioituvat osaksi new age -henkisyyttä, 
eikä käsite enää kulu tutkijoidenkaan käytössä. Niin henkisyyden 
harjoittajat kuin tutkijat ovatkin etääntyneet ja etäännyttäneet itsensä 
new age -käsitteestä. Siitä on tullut kaupallisuuden leimaama, ja se 
viittaa usein paitsi aikakauteen 1960-1970-luvuilla myös esimerkiksi 
tietynlaiseen musiikkiin tai muuhun kulttuurituotteeseen ennemmin 
kuin jonkinlaiseen uskonnolliseen tai henkiseen orientaatioon. Uus- 
henkisyyden käsite on tullut jossain määrin korvaamaan new age 
-käsitteen, joskin sen kattama alue on new age -henkisyyttä laajempi. 
(Fedele & Knibbe 2012, 8; Sutcliffe & Bowman 2000.) 


Näkökulmia henkisyyteen: eletty uskonto, arjen 
uskonto, vernakulaari ja lumo 


Uushenkisyys, esoteerisuus ja new age ovat haasteellisia määritellä, 
eivätkä samaan kenttään liittyvät käsitteet vielä tähän lopu. Niihin 
kytkeytyviä teemoja voisi tarkastella myös kansanomaisena uskon- 
nollisuutena, sillä ilmiö rakentuu usein poleemisessa suhteessa insti- 

tutionaaliseen uskonnollisuuteen. Kansanomainen eli vernakulaari 
uskonnollisuus viittaakin useimmiten omaehtoiseen, instituutioiden 
ulkopuolella tapahtuvaan arkipäiväiseen elettyyn ja koettuun henki- 
syyteen ja kulttuuriin. Käsitteen otti ensimmäisenä uskontotieteelli- 
seen käyttöön folkloristi ja uskontotieteilijä Leonard Norman Primia- 
no. Hän vastusti arvolatautunutta jakoa kansauskoon? (folk religion) 
ja niin kutsuttuun viralliseen uskontoon (official religion). Hänen mu- 
kaansa uskontoa tuli tutkia sellaisena kuin sitä ihmisten elämässä to- 
deksi elettiin: ”sellaisena kuin ihmiset uskonnon kohtaavat, ymmär- 
tävät, tulkitsevat ja sitä harjoittavat? (Primiano 1995, 44). 

Muun muassa kielentutkimuksessa aiemmin käytetty vernaku- 
laarin käsite, jolla siinä kontekstissa viitattiin jollakin maantieteel- 
lisellä alueella puhuttuun kielen muotoon, kuten murteeseen, pys- 
tyi Primianon mukaan tavoittamaan nämä aspektit ilman, että se 
kantoi mukanaan jakoa virallisen ja epävirallisen välillä. Primianon 
ymmärryksessä käsitteen avulla voitiin nostaa esiin ”yksilöiden ja yh- 
teisöjen kyky luoda ja uudelleen luoda omaa uskontoaan”. (Primiano 
1995, 41-52, 2012, 383; Bowman & Valk 2012; Fingerroos ja muut 
2020; Ketola 2003; Mahlamäki & Kokkinen 2020, 221; Utriainen 
2017, 16, 42 ja 77-78.) Uushenkisyyden tutkimuksessa vernakulaa- 
rin uskonnon käsite on havaittu hyödylliseksi erityisesti muuttuvan 
uskonnollisen kentän moninaisten virtausten tarkastelussa — vaik- 
kapa siinä, miten kansanparannusta, new age -tyyppistä henkisyyt- 
tä ja kansanomaista kristinuskoa yhdistellään arjessa eri tavoin (ks. 
Bowman 2012; Gilhus 2014; Koski 2020; Kis-Halas 2014; Rowbottom 
2014; Utriainen 2021). 

Kansanomaisen tai vernakulaarin henkisyyden lisäksi tutkimuk- 
sissa on käytetty myös eletyn uskonnon (lived religion)‘ ja arjen us- 


3 Kansanuskon käsite on uskontotieteellisessä tutkimuksessa nähty ongel- 
malliseksi, sillä sen on katsottu jollain tapaa pejoratiivisesti merkitsevän 
"epävirallista" ja “matalaa” uskonnollisuutta suhteessa ”viralliseen” ja 
"korkeaan" uskonnollisuuteen tai menneisyyden ”rahvaan” uskomuspe- 
rinnettä (Enges & Koski 2015; Primiano 1995, 38-42; ks. Kupari 2020, 177- 
178). Termi kansanomainen tai paremmin vernakulaari ei samalla tavalla 
suomen kielessä kanna tällaisia konnotaatioita. 

4 Eletyn uskonnon tutkimussuuntaus, erityisesti yhdysvaltalaisessa konteks- 
tissa, jäljitetään yleensä historian tutkija David D. Hallin (1997) toimitta- 

konnon (everyday religion) käsitteitä, joiden avulla on, useimmi- 
ten etnografisia menetelmiä hyödyntäen, tarkasteltu uskonnon ja 
henkisyyden ilmenemistä ja roolia ihmisten jokapäiväisessä elämässä 
(Ammerman 2007, 2016; Keinänen 2010; Kupari & Vuola 2020; Lai- 
tila 2017; McGuire 2008; Orsi 2010). Näiden käsitteiden avulla on 
pyritty kohdistamaan huomio saman tyyppisiin asioihin kuin edel- 
lä vernakulaarin uskonnon käsitteen kohdalla esitimme: Käsit- 
teen avulla voidaan ylittää institutionaalisen ja kansanomaisen 
uskonnollisuuden välinen vastakkainasettelu. Eletty uskonto valaisee 
myös uskonnon määritelmien ulkopuolelle helposti jääviä toiminta- 
tapoja sekä ihmisten arvolatautuneita (elämän)tilanteita, joissa us- 
kontoa ja henkisyyttä ja niiden ilmauksia voidaan tukahduttaa tai jo- 
pa hävetä. (Kupari & Vuola 2020.) 

Uushenkisyyden tutkimuksessa eletyn uskonnon ja arjen uskon- 
non käsitteitä ei kuitenkaan ole kovin laajasti käytetty — ainakaan näi- 
hin tutkimusperinteisiin tietoisesti kiinnittyen — huolimatta uushen- 
kisten käytänteiden ja ilmiöiden vahvasti arkeen ja elettyyn elämään 
kiinnittyvästä luonteesta. Vernakulaarin käsite on usein huomattu 
näitä käyttökelpoisemmaksi, kenties siksi, että käsitteeseen liittyvät 
kahta edellistä vahvemmin omaehtoisuuden ja vertaisuuden aspektit. 

Myös lumon käsite on viime vuosina nostettu esiin erityisesti, 
vaikkei ainoastaan, uushenkisyyden tutkimuksen työkaluna. Suo- 
malaisella tieteen kentällä etenkin Terhi Utriainen (esim. 2017) on 
tarkastellut enkelihenkisyyden kontekstissa sitä, miten ihmisten ar- 
jessa enkelit ja niiden kautta välittyvä lumo on olemassa vahvasti 
tilanteisena ja kontekstuaalisena. Lumon tai lumoutumisen käsite 
(Zauberung, enchantment) on peräisin Max Weberin (1990) pyrki- 
myksistä tarkastella katolista maailmaa, jossa ”tuonpuoleisen käsi- 
tettiin työntyvän osaksi tämänpuoleista elämää — niin politiikkaan 
ja talouteen kuin arkeen ja jopa ihmisten ruumiilliseen kokemuk- 
seen” (Utriainen 2017; ks. Mellor & Shilling 1997). Utriaisen käytössä 


maan teokseen Lived Religion in America. Toward a History of Practice. 
Termi eletty uskonto on kuitenkin ollut jo aiemmin käytössä esimerkiksi 
ranskalaisessa uskontososiologiassa (Kupari & Vuola 2020, 12). 

5 Arjen uskonto (everyday religion) -termiä on synonyymisesti eletyn uskon- 
non käsitteen kanssa käyttänyt ainakin Nancy Ammerman (2013). 

käsite täsmentyy filosofi Jane Bennettia (2001) seuraten ”epätaval- 
lisiksi, yllättäviksi ja ihmeellisiksi mielletyiksi kohtaamisiksi 
ja suhteiksi” (Utriainen 2017, ei sivunumeroa; ks. myös Ingman ja 
muut 2016; Partridge 2004, 2005). Vaikka uudelleen lumoutuminen 
(re-enchantment) käsitteenä kantaakin moderniin ja sekulaariin kyt- 
keytyvää painolastia (Latour 1993; Partridge 2005), termi lumo mah- 
dollistaa sen tarkastelun, miten tämän- ja tuonpuoleinen - miten ne 
missäkin tilanteessa halutaan ymmärtää — yhteenkietoutuvat ihmis- 
ten arjessa. 


Uushenkisyyden paikannuksia 


Tähän teokseen kootut luvut tarkastelevat uushenkisyyttä tarkoituk- 
sellisesti hyvin monista erilaisista suunnista. Olemme pyrkineet 
mahdollisimman laajaan kattaukseen erilaisia aiheita, näkökulmia ja 
lähestymistapoja, jotta uushenkisyyden kentän monisyisyys välittyisi 
lukijalle. Teoreettis-metodologisesti teos asemoituu kuitenkin varsin 
kiinteästi suomalaiseen uskontotieteen traditioon ja sen keskeisiin lä- 
hestymistapoihin. Sijansa saavat niin uskontososiologiset pohdinnat, 
historiantutkimukseen sekä taiteen- ja kirjallisuudentutkimukseen 
kiinnittyvät lähestymistavat, nykykulttuurin tarkastelu kuin uskonto- 
tieteen tuloksien soveltaminen eri elämänalueilla. Enemmistö teok- 
sen kirjoittajista tarkastelee uushenkisyyttä uskontoantropologisista, 
etnografiasta ammentavista, näkökulmista. 

Kuten Ruth Illman ja Peter Nynäs loppusanoissaan huomaavat, 
teoksen luvut myös paikantavat uushenkisyyttä erilaisiin yhteiskun- 
nallisiin kohtiin, aikakausiin ja ilmiöihin. Teos jäsentyy tällaisten pai- 
kantumisien mukaisesti neljään osaan. Teoksen ensimmäinen osa kä- 
sittelee uushenkisyyden yhteiskunnallisia kytköksiä. Steven Sutcliffe, 
Titus Hjelm sekä Kimmo Ketola ja Jussi Sohlberg paikantavat uus- 
henkisyyden ilmiönä yhtäältä sekulaarin, toisaalta valtavirran uskon- 
nollisuuden tai henkisyyden ilmentymien risteymiin. Näissä koh- 
dissa uushenkisyys näyttäytyy vaihtoehtoisina, mutta toisenlaisten 
maailmankuvien kanssa limittäisinä, elämän merkityksellistämisen 
prosesseina. Linda Annunen, Maija Butters, Ville Husgafvel ja Tiina 
Mahlamäki tarkastelevat uushenkisiä ilmiöitä oppimisen ja oppimis- 

teorioiden näkökulmasta. Heidän luvussaan testataan toisesta, seku- 
laarin oppimistutkimuksen kontekstista tuotavia teoreettisia linssejä 
uushenkisyyden kentälle, jolloin käy ilmi, että uushenkisillä kentillä 
toimivat samat oppimisen merkitystä korostavat painotukset kuin 
sekulaarissa yhteiskunnassa. Uushenkisissä yhteyksissä opittuja taito- 
ja voidaan ottaa käyttöön ja soveltaa muilla elämänalueilla. Kaikissa 
näissä paikannuksissa raja sekulaarin ja uskonnollisen välillä osoit- 
tautuu liukuvaksi. 

Teoksen toisessa osassa uushenkisyys paikantuu taiteeseen. Nina 
Kokkinen ja Tiina Mahlamäki sekä Nina Maskulin ja Teuvo Laitila 
tarkastelevat uushenkisyyttä 1800- ja 1900-lukujen suomalaisen 
kuva- ja veistotaiteen sekä kirjallisuuden konteksteissa. Nämä taide- 
muodot toimivat esoterian ja uushenkisyyden ajatusten työstön ja 
tunnetuksi tekemisen paikkoina. Niiden kautta taiteen tekijät ja kir- 
jailijat elivät todeksi ja tulkitsivat eri tavoilla hankkimaansa korkeam- 
paa, henkistä tietoa, jonka eteenpäin välittämisen he, kukin omalla 
tavallaan, kokivat tehtäväkseen. Jere Kyyrö puolestaan tarkastelee 
uushenkisyyttä populaarikulttuurin kehyksessä, erityisesti digitaalis- 
ten pelien maailmassa. Pelit ja niiden suunnittelu ja tuottaminen 
osoittautuvat paikoiksi, joissa uskontoa ja henkisyyttä muotoillaan 
uudelleen. Kyyrön tutkiman Unreal World -pelin kohdalla tämä tar- 
koittaa erityisesti perinteisten kansanuskosisältöjen kierrättämistä 
populaarikulttuurin ja uushenkisyyden jaetulla alueella. Kyyrön luku 
tuo esiin myös toisen tärkeän alueen, jonne uushenkisyys voidaan 
paikantaa, eli ihmisten luontosuhteet. Vaikka tässä teoksessa luon- 
tonäkökulmaa ei laajemmin käsitellä, muodostaa luonto yhden kes- 
keisistä uushenkisen lumoutumisen paikoista. 

Teoksen kolmannessa osassa uushenkisyyttä lähestytään sen 
monimuotoisissa suhteissa valtavirran institutionalisoituneen uskon- 
nollisuuden ja maallisten järjestelmien (lainsäädäntö, yritysmaailma) 
kanssa. Helena Kupari ja Mira Karjalainen, Elisa Mikkola sekä Essi 
Mäkelä tarkastelevat uushenkisyyden asemoitumista ja asemoimista 
sekä niiden avaamia näkökulmia suhteessa ortodoksisuuteen, ylei- 
seen suomalaiseen luterilaisen kristillisyyden värittämään maise- 
maan sekä kristinuskon arvoille ja malliin perustuvaan, uskontoa 
koskevaan lainsäädäntöön. 

Teoksen viimeisessä osiossa uushenkisyyttä paikannetaan nykypäi- 
vän terveyden ja hyvinvoinnin kentälle. Luvuissaan Linda Annunen, 
Katriina Hulkkonen ja Minna Opas, Outi Pohjanheimo sekä 
JP Jakonen ja Matti Kamppinen tarkastelevat erilaisia vaihtoehtoisiin 
ja täydentäviin hoitomuotoihin luettavia ilmiöitä sekä hyvinvointi- 
palveluita osana tämän päivän henkisyyden kenttää. Näiden myötä 
uushenkisyys näyttää linkittyvän vahvasti ihmisten tarpeeseen py- 
sähtyä etsimään merkityksiä kiireisen elämän keskellä sekä yhtäältä 
vaihtoehtoja rajalliseksi koetuille valtavirran biolääketieteeseen no- 
jaaville terveyspalveluille, toisaalta mahdollisuuksiin luoda tällaisia 
palveluita. 

Edellä kuvattujen paikantumisten lisäksi teoksen luvut kohdistavat 
huomion suomalaisen uushenkisyyden kentän eri puoliin kasitteel- 
listen valintojensa avulla. Yllä olemme nostaneet esiin keskeisimpiä 
käsitteitä, joiden kautta uushenkisyyttä on tutkimuksessa tarkastel- 
tu. Teoksen luvuissa näkökulmia edelleen tarkennetaan edellä ku- 
vattua laajemman käsitteellisen repertuaarin avulla. Institutionaali- 
nen uskonto, kansanusko ja transgressiivinen uskonto (Kupari & 
Karjalainen, Kyyrö, Mäkelä) toimivat heijastuspintoina, joita vasten 
uushenkisyyttä peilataan ja joiden kautta se asettuu osaksi erilaisia 
kulttuurisia, yhteiskunnallisia ja uskonnollisia jatkumoja ja niiden 
murrospintoja. Samoin tekevät omalta osaltaan käsitteet esoteria, ok- 
kultuuri, holistinen henkisyys sekä vaihtoehtoiset ja täydentävät hoi- 
tomuodot (Kokkinen & Mahlamäki, Maskulin & Laitila, Annunen, 
Hulkkonen & Opas). Niiden avulla voidaan myös painottaa tai kiin- 
nittyä tarkemmin tiettyihin uushenkisyyden kentän puoliin: histo- 
riallisiin jatkumoihin, kytköksiin populaarikulttuurin kanssa sekä 
terveyden ja hyvinvoinnin kysymyksiin. Etsijyys, yliluonnolliset ko- 
kemukset, lumo, intuitio ja integraalinen ajattelu taas ohjaavat huo- 
miota uushenkisyyteen liittyvään kokemuksellisuuteen ja erilaisiin 
kehollisiin ja mielen toimintaan kytkeytyviin aspekteihin (Sutcliffe, 
Ketola & Sohlberg, Mikkola, Pohjanheimo sekä Jakonen & Kamppi- 
nen). Tämä teoksessa käytettyjen käsitteiden moninaisuus osaltaan 
osoittaa, kuinka laajasta ja monisyisestä ilmiöstä uushenkisyydessä 


on kyse. 

Uushenkisyys ja tieto 


Millaista on uushenkinen tietäminen? 


Mitä muuta teoksen luvut sitten yhdessä kertovat uushenkisyydestä 
ilmiönä? Nostamme seuraavaksi esiin kaksi teoksen luvuille keskeis- 
tä, mutta aiemmassa tutkimuksessa vielä varsin vähän eksplisiittisesti 
tarkasteltua näkökulmaa uushenkisyyteen. Ensimmäisenä näistä ovat 
epistemologiaan liittyvät kysymykset. Millaisia ymmärryksiä tiedon 
luonteesta uushenkisyyteen sisältyy ja minkälaisia tutkimuksellisia ja 
yhteiskunnallisia merkityksiä niillä on? 

Sosiologisessa tarkastelussa uushenkisten perinteiden ja ilmiöiden 
on katsottu liittyvän edellä mainittuihin henkiseen ja subjektiiviseen 
käänteeseen. Tällainen tarkastelukonteksti on korostanut yksilölli- 
syyden, eklektisyyden ja progression teemoja. Epistemologiaan kiin- 
nittyvä tarkastelu paljastaa niiden taustalta kuitenkin myös vahvan 
sosiaalisen painotuksen. Yksilön hyvinvointiin ja kehittymiseen täh- 
täävä uushenkinen tiedonhankinta, jäsentäminen ja tuottaminen no- 
jaavat ensiksikin vahvasti erilaisiin yhteisöihin ja vuorovaikutustilan- 
teisiin.* Tässä teoksessa esiin nousevat erityisesti peliyhteisöt (Kyyrö), 
institutionaaliseen uskonnollisuuteen liittyvät tai sellaisiksi pyrkivät 
yhteisöt (Kupari & Karjalainen, Mäkelä), uushenkisten kurssien ja 
tilaisuuksien ajaksi syntyvät yhteisöt (Annunen, Mikkola), asiakas- 
palvelun vuorovaikutustilanteet (Hulkkonen & Opas, Jakonen & 
Kamppinen, Pohjanheimo) sekä taiteen ja sen kuluttajien muodosta- 
mat ”kuvitellut yhteisöt? (Anderson 1983; Kokkinen & Mahlamäki, 
Maskulin & Laitila). Näissä tilanteissa ja ryhmissä uushenkistä tietoa 
muodostetaan, muokataan ja omaksutaan vuorovaikutuksessa tois- 
ten kanssa. 


6 Sosiaalisuuden merkityksen huomioimista on peräänkuulutettu jo aiem- 
minkin hieman toisenlaisesta näkökulmasta. Sosiologit Stef Aupers ja Dick 
Houtman (2007, 218-219) esittävät, että heidän mielestään ”sosiologisesti 
naivia” new age -retoriikkaa, joka korostaa yksilöllistä autenttisuutta, pi- 
täisi pyrkiä purkamaan tarkastelemalla sitä, miten tällaista yksilöllistä hen- 
kisyyttä sosiaalisesti tuotetaan, välitetään ja vahvistetaan. 

Uushenkisen tiedon kenttä ulottuu myös tuonpuoleisen alueelle. 
Kuten useat tämän teoksen luvuista osoittavat, yksilön kasvu ja kehit- 
tyminen ovat uushenkisyydessä vahvasti sidoksissa epistemologiaan, 
jossa henkimaailmalla ja ihmisten suhteilla henkimaailman olentoi- 
hin on tärkeä rooli (ks. Utriainen 2020). Henkimaailma edustaa kor- 
keampaa tietoisuutta, josta ihmisten on mahdollista saada tietoa ja 
apua oman elämänsä ongelmiin sekä ohjausta henkiseen kasvuun. 
Vaikka korkeampaa ymmärrystä uushenkisyydessä monesti etsitään 
kääntämällä katse sisäänpäin, itseen, ymmärretään korkeamman tie- 
don lähteen usein myös sijaitsevan itsen ulkopuolella (ks. erityisesti 
tämän teoksen osat II ja IV). 

Sosiaalisuuden roolia ja tiedon alkuperää koskevien epistemologis- 
ten ymmärrysten lisäksi teoksen lukujen perusteella voidaan jäsentää 
vielä ainakin kolme uushenkisen tiedon luonteelle tyypillistä piirrettä. 
Ensiksi uushenkisissä ja esoteerisissa perinteissä tieto ei ole vain ratio- 
naalisen mielen prosessoimaa ainesta vaan hyvin pitkälti kokemuksel- 
lista ja aistien kautta välittyvää. Katriina Hulkkonen (2021; ks. myös 
Hulkkonen & Opas tässä teoksessa) on kanavointiyrittäjiä koske- 
vassa etnografisessa tutkimuksessaan havainnut, että niin tieto hen- 
kiolentojen läheisyydestä jossakin tilanteessa kuin näiden välittä- 
mä kanavoitu tieto nousevat ihmisen tietoisuuteen suureksi osaksi 
affektiivisesti ja aistimaailman välityksellä. Henkimaailmasta saatu 
tieto välittyy kanaville väreinä, kuvina, liikkeen, painon tai esimer- 
kiksi lämpötilavaihtelun tuntemuksina, ääninä, hajuina tai tuoksuina 
sekä joskus myös makuina. Tietoa voidaan saada myös niin sanotun 
kuudennen aistin kautta, jolloin sen koetaan tulevan ihmisen mieleen 
ikään kuin itsestään, annettuna — tällöin voidaan puhua esimerkiksi 
sisäisestä aistista. Tietoa voidaan saada myös kehollisten toimien, ku- 
ten automaattikirjoituksen ja reikihoitojen kehollisen viestinnän, väli- 
tyksellä (ks. Kokkinen & Mahlamäki ja Pohjanheimo tässä teoksessa). 

Toiseksi uushenkisyydessä tieto ymmärretään hierarkkisesti ra- 
kentuneeksi. Ihmisten tieto ja tietoisuus koetaan monella tavalla vaja- 
vaisiksi suhteessa korkeampaan tietoon, jota erilaisin käytäntein py- 
ritään tavoittelemaan. Yhtäältä ihmisten ajatellaan voivan itse päästä 
käsiksi — joko oivalluksen, intuition tai harjoittelun kautta — tällaiseen 
salattuun, korkeampaan tietoon. Esimerkiksi taiteilija Aleksanteri 
Ahola-Valo (1900-1997) koki itse saaneensa ymmärryksen maail- 

man perimmäisistä merkityksistä jo lapsena (Maskulin & Laitila tässä 
teoksessa). Kuvanveistäjä Sigrid af Forselles (1860-1935) puolestaan 
koki henkisten opintojensa ja harjoittelun kautta aistiensa muuttuvan 
selvänäköisiksi ja -kuuloisiksi - hän pystyi kommunikoimaan hen- 
kimaailman kanssa ja saamaan sieltä oppia (Kokkinen & Mahlamäki 
tässä teoksessa). Toisaalta henkimaailman voidaan ajatella antavan 
ihmiselle vain juuri sen verran tietoa kuin hän on valmis vastaanotta- 
maan. Tällainen ymmärrys tiedosta on yleinen esimerkiksi enkeli- 
henkisyyden harjoittajien keskuudessa (Mikkola tässä teoksessa; 
Utriainen 2017). 

Kolmanneksi ja edelliseen liittyen uushenkisyydessä useimpien ih- 
misten ei ajatella olevan valmiita ottamaan korkeampaa tietoa vas- 
taan tai kykenevän tarkastelemaan itseään erilaisista itseä tai minuut- 
ta kehittävistä näkökulmista heti. Keho täytyy esimerkiksi erilaisin 
rituaalein virittää vastaanottamaan henkimaailmasta tulevia viestejä 
(Hulkkonen & Opas ja Mikkola tässä teoksessa). Buddhalaisuuteen 
perustuva mindfulness-pohjainen stressinhallintamenetelmä (MBSR) 
puolestaan tähtää huomiokyvyn kouluttamiseen ja sitä kautta oikean- 
laisen tarkkavaisuuden ylläpitämiseen ja itsen kehittämiseen (Annu- 
nen ja muut tässä teoksessa). Henkinen valmennus (coaching), jota 
voidaan antaa esimerkiksi työpaikoilla, on taas sekulaari sovellus it- 
sen kehittämiseen tähtäävästä (uus)henkisyydestä. Siinä pyritään 
tuttujen asioiden lähestymiseen uusista näkökulmista ja näin oival- 
luksiin paremmasta (työ)elämästä (Jakonen & Kamppinen tässä teok- 
sessa). Tällainen ymmärrys tiedon luonteesta vahvasti kehollisena 
ja aistillisena herättää myös metodologisen kysymyksen siitä, miten 
uushenkistä kokemuksellista ja aistillista tietoa, uushenkisiä episte- 
mologioita ja niihin liittyviä prosesseja tulisi tutkia. Yhtenä mahdolli- 
suutena tarkastelemme tuonnempana estetiikan käsitteen ja näkökul- 
man hyödyntämistä. 


Uushenkisyyden tutkimuksen epistemologis-metodologiset 
haasteet 


Uushenkiset ilmiöt asettavat useita epistemologis-metodologisia 
haasteita tutkimukselle. Yhtenä haasteena on se, kuinka voimme pu- 
hua ja ymmärtää ilmiötä, joka levittäytyy uskonnon ja henkisyyden 

alojen lisäksi yhtä lailla populaarikulttuuriin, markkinoiden ja ku- 
lutuksen sekä usein myös terveyden ja hyvinvoinnin kentille. Steven 
Sutcliffen (tässä teoksessa) näkemys etsijyydestä orastavana habituk- 
sena pitää sisällään ajatuksen samanaikaisesta altistumisesta useiden 
auktoriteettien tarjoamille uskomustraditioille ja käytänteille ja sa- 
malla — vaikka Sutcliffe itse ei asiaa näin sanoitakaan - niiden erilaisil- 
le epistemologioille. Hänen mukaansa tällainen etsijyyden malli, avoi- 
muus erilaisille tavoille olla olemassa ilman, että niiden merkityksiä 
lopullisesti kiinnitetään, kulkee ihmisten mukana myös sekulaareille 
työpaikkojen, koulutuksen ja kulutuksen alueille (ks. Jakonen & 
Kamppinen tässä teoksessa). Titus Hjelm (tässä teoksessa) puolestaan 
nostaa esiin uushenkisyyden ja laajemmin uskonnon tutkimuskentäl- 
lä näkyvän tendenssin, jossa erityisesti nykyajan populaareja ilmiöitä 
tutkittaessa painotetaan (usein implisiittisesti) niiden uskonnollista 
tai henkistä luonnetta. Uskonnontutkija Lori Beamania (2013) 
lainaten hän kutsuu tätä tutkimukselliseksi ”tahdoksi uskontoon” tai 
tarkemmin ”tahdoksi uushenkisyyteen”. Näemmekö tutkimuksessa 
uushenkisyyteen kytkeytyvät ilmiöt ”liian” uskonnollisina tai henki- 
sinä? 

Toisaalta voimme kysyä, kuten Helena Kupari ja Mira Karjalainen 
(tässä teoksessa) ortodoksisuuden kontekstissa tekevät: osaammeko 
etsiä ja nähdä uushenkisyyteen kiinnittyviä virtauksia perinteisem- 
missä uskonnollisissa konteksteissa? Näiden kysymysten voidaan 
katsoa kiinnittyvän moderniin aikaan liitettyihin puhdistamisen 
(Taylor 2007) tai differentiaation (esim. Ammerman 2007; McGuire 
2008) prosesseihin, joihin myös kysymys sekularisaatiosta nivoutuu. 
Differentiaation linssien läpi tarkasteltuna eri elämänalat näyttäytyvät 
toisistaan erillisinä. Tällaisen ymmärryksen on nähty vaikuttaneen 
länsimaiseen tieteelliseen katseeseen monin tavoin (esim. Landgraf 
ja muut 2018; Steinvorth 2009). Uskonnon ja uushenkisyyden tut- 
kimuksen kehyksessä tätä differentioivaa katsetta on yritetty viime 
aikoina purkaa muun muassa de-differentiaation käsitteen avulla 
(Gauthier 2020; Utriainen 2010, 2021). Vaikka käsite kantaakin mu- 
kanaan modernin painolastia, voidaan sen avulla korostaa aiemmin 
erillisinä käsiteltyjen ilmiöiden keskinäistä limittyneisyyttä. Esimer- 
kiksi Kimmo Ketolan ja Jussi Sohlbergin (tässä teoksessa) tarkastele- 
mat tilastot osoittavat ja todentavat aiempia havaintoja (esim. Heelas 

1996) siitä, kuinka ihmiset ammentavat omaan katsomukseensa ai- 
neksia niin kristinuskon kuin vaihtoehtoisen henkisyyden piiristä 
ilman, että he kokevat niiden välillä perustavanlaatuisia ristiriitoja. 
Tutkimuksen metodologiseksi haasteeksi jää silti edelleen uushenki- 
syyden kentän valtavan monipuolisuuden kokonaisvaltainen ymmär- 
täminen. 

Uushenkisyystutkimuksen epistemologis-metodologisten haastei- 
den joukkoon voidaan edelleen lukea vanha kysymys eroista tutkijoi- 
den ja tutkittavien ymmärryksissä todellisuuden luonteesta. Tämä 
kysymys maailmankatsomusten epistemologisista ja ontologista pe- 
rusolettamuksista on viimeisten parin vuosikymmenen aikana jäl- 
leen noussut esiin niin uushenkisyyden kuin laajemminkin uskon- 
non tutkimuksen kentällä. Keskeistä näissä ontologisen käänteen, 
uusmaterialististen keskustelujen ja posthumanistisen ajattelun in- 
noittamissa pohdinnoissa on ollut kysymys siitä, kuinka erilaiset on- 
tologiset ja epistemologiset käsitykset voidaan ottaa tutkimuksessa 
vakavasti (Holbraad & Pedersen 2017). 

Kaikkia näiden keskustelujen yhteydessä esitettyjä näkökantoja ei 
ole tässä mahdollista ottaa esiin. Voimme kuitenkin kysyä, millä ta- 
voin monissa uushenkisissä ilmiöissä, kuten kanavoinnissa, keskei- 
set ei-inhimilliset toimijat voidaan tuoda mukaan tutkimusanalyysiin 
ilman kiinnittymistä tutkittavien ontologisiin perusolettamuksiin, 
mutta samalla asemoimatta tutkijan omaa ymmärrystä maailmasta 
hierarkkisesti ylemmäksi. Yksi mahdollisuus tähän on olemukselli- 
suuden sijaan tutkia ihmisten ja ei-ihmisten välisiä suhteita. Afro- 
kuubalaisen spiritismin kontekstissa antropologi Diana Espirito 
Santo (2013) on esittänyt, kuinka ihmisten suhteita henkimaailmaan 
voidaan hedelmällisesti tarkastella kiinnittämällä huomiota niihin 
inhimillisiin aineellisiin käytänteisiin, joissa henkiä ja jumalia ”tuote- 
taan”. Tässä rituaalisella toiminnalla on keskeinen rooli: rituaaleissa 
esineille muodostetaan toimijuutta - henkimaailmaa aineellistetaan 
- ja toiminta näiden esineiden tai objektien kanssa konstituoi henget 
sosiaalisina toimijoina, jotka voivat vaikuttaa ihmisten elämään. Hen- 
get tuotetaan eläviksi (bring spirits into being) (ks. de Witte 2017, 39). 

Suomalaisella uushenkisyyden tutkimuksen kentällä Ilona Rauno- 
la (2018; ks. Lassander 2014) on käyttänyt erityisesti Michel Callonin 
ja Bruno Latourin (1981; Latour 2007) ja John Law'n (2009) kehit- 

tämää toimijaverkkoteoriaa pyrkiessään ymmärtämään Valorukous- 
toimintaan osallistuvien suhdetta tuonpuoleisiin toimijoihin. Katriina 
Hulkkonen (2021) puolestaan on lähestynyt näitä suhteita aineellisen 
semiotiikan ja oikeanlaisten kehollisten käytänteiden oppimisen näkö- 
kulmasta (ks. Hulkkonen & Opas tässä teoksessa). Myös Annunen 
sekä Annunen, Butters, Husgafvel ja Mahlamäki (tässä teoksessa) tar- 
kastelevat inhimillisen ja tuonpuoleisen välistä suhdetta oppimisen 
kautta: keho ja mieli harjaannutetaan havaitsemaan, tunnistamaan ja 
olemaan yhteydessä tuonpuoleisen tai olemassaolon koetun ”perus- 
luonteen” kanssa. 

Terhi Utriainen (2021) näkee saattohoidon ja vaihtoehtoisten hoi- 
tojen konteksteissa ihmisten suhteiden tuonpuoleiseen tapahtuvan 
performatiivisesti ”mahdollisuustyönä”. Tällöin vaikeissa elämän- 
tilanteissa ja erityisesti biolääketieteen ollessa syystä tai toisesta saa- 
vuttamattomissa voi syntyä tarve tämän- ja tuonpuoleisen rajan ylit- 
tävään vuorovaikutukseen. Performatiivisuus onkin seikka, joka 
näyttäisi yhdistävän kaikkia näitä pyrkimyksiä tarkastella ihmisten 
vuorovaikutusta tuonpuoleisen kanssa uushenkisissä konteksteissa. 
Vuorovaikutussuhteita tuotetaan ruumiillisesti toistuvissa käytänteis- 
sä ja rituaaleissa. Niiden kautta tuonpuoleisella ja erilaisilla henki- 
olennoilla voidaan katsoa olevan konkreettisia vaikutuksia ihmisten 
elämään. Vuorovaikutus tuo henkiolennot myös tutkimuksen koh- 
teiksi. 

Merkittävä epistemologiaan liittyvä huomioon otettava seikka län- 
simaisen uushenkisyyden tutkimuksessa on myös se, että usein tut- 
kittavat henkilöt ovat itse akateemisesti koulutettuja. Keskustelua 
tutkimuskirjallisuuden vaikutuksista ihmisten itseymmärrykseen, 
kulttuurien elvyttämiseen ja tuotteistamiseen on aiemmin käyty laa- 
jalti ei-länsimaisten uskontoperinteiden ja kulttuurien tutkimukses- 
sa ja erityisesti suhteessa alkuperäiskansojen itseidentifikaatioproses- 
seihin (esim. Johnson & Kraft 2017). Länsimaisen uushenkisyyden 
yhteydessä raja tutkijan ja tutkittavien välillä on kenties vieläkin su- 
meampi. Tutkijat voivat itse olla erilaisten henkisten perinteen har- 
joittajia (esim. Harvey 2013; Kouri 2020) tai sellaisista aineksia 
ammentavia (Jakonen ja Kamppinen tässä teoksessa). Toisaalta tut- 
kittavat saattavat lukea samaa tutkimuskirjallisuutta kuin tutkijat. 
Jere Kyyrön (tässä teoksessa) haastattelemat pelintekijät olivat pelin 

suunnittelun yhteydessä lukeneet paljon uskontotieteellistä kirjalli- 
suutta suomalaisesta kansanuskosta ja henkisyydestä. Tutkijaminän 
paikantumisen kysymyksistä tulee tällaisissa tilanteissa monisyisiä. 
Siksi myös reflektoinnin ja itsereflektion tulee olla hyvin moniulot- 
teista. (Sutcliffe & Bowman 2000, 3.) Miten tutkija paikantaa itsensä 
suhteessa tutkimuskohteeseensa? Miten hän vaikuttaa siihen? 

Tässä teoksessa nämä uskonnon tutkimuksen kannalta keskeiset 
epistemologiset kysymykset valottuvat erityisesti JP Jakosen ja Matti 
Kamppisen luvussa integraalisesta ajattelusta ja sen käytöstä henkisessä 
valmennuksessa. Kirjoittajat hahmottelevat luvussaan integraalisen 
näkökulman avulla sellaista kokonaiskuvaa henkisyydestä, joka sopii 
samanaikaisesti sekä tutkimukselliseksi kehykseksi eri tieteenaloille 
että henkisyyden valmentamiseen, jota Jakonen myös itse harjoittaa. 
Tässä asetelmassa jako sisä- ja ulkopiiriin sekä emic- ja etic-näkö- 
kulmiin sumenee ja aineiston ja teorian välinen suhde asettuu 
totutusta poikkeavalla tavalla. Luku nostaakin esiin kysymyksen 
siitä, millä tavalla ja ehdoilla henkisestä tai uskonnollisesta perintees- 
tä kumpuavat näkökulmat ja käsitteet voivat toimia tutkijan työväli- 
neinä. 

Keskittyminen epistemologiaan avaa tärkeällä tavalla myös esotee- 
risiin ja uushenkisiin ilmiöihin liittyvää kysymystä stigmatisaatiosta. 
Tommy Ramstedt (2018) on perehtynyt stigmatisaatioon tutkimuk- 
sessaan suomalaisesta rajatiedon kentästä. Hän jäsentää aineistoaan 
muun muassa Michel Barkunin (2013) käsitteen ”stigmatisoitu tieto? 
kautta. Käsitteellä Barkun viittaa valtavirrasta poikkeavaan ja sen tor- 
jumaan tietoon (ks. Hulkkonen & Opas tässä teoksessa). Uushenkis- 
ten perinteiden ja käytänteiden harjoittajat kokevat usein vähättelyä 
ja jopa vihaa toimintansa ja erityisesti sen taustalla olevien, tietoon 
liittyvien käsitysten vuoksi. Viime aikoina mediassa on käsitelty esi- 
merkiksi nykynoituuden harjoittajien kohtaamaa vihapuhetta (Män- 
tylä 2021). Tällainen vastaanotto julkisille ulostuloille johtaa varsin 
laajasti itsesensuuriin uushenkisyyden harjoittajien parissa (Koski & 
Korkeila 2017; Utriainen 2020). 

Katriina Hulkkosen (2021) tutkimista kanavointipalveluita tarjoa- 
vista henkilöistä suurin osa oli haluttomia kertomaan sivutoimisesta 
kanavointiyrittäjyydestään työpaikoillaan tai harrastepiireissään. 
Kimmo Ketola ja Jussi Sohlberg (tässä teoksessa) toteavat saman- 

suuntaisesti, kuinka ihmisten on vaikea sisällyttää julkiseen sosiaali- 
seen identiteettiinsä erilaisia yliluonnollisiksi tulkittuja kokemuksia. 
Stigmatisoinnin kokemukset eivät ole vieraita uushenkisten perin- 
teiden tutkijoillekaan. Esimerkiksi folkloristi Leea Virtanen, joka 
1970-luvulla kokosi laajan yliluonnollisia kokemuksia koskevan tut- 
kimusaineiston, joutui leimaamisen kohteeksi, ja hänen tutkimustaan 
vähäteltiin myös tutkijapiireissä (Virtanen 1974; Enges 2004). Aika ei 
silloin ollut kypsä hänen tutkimusaiheelleen (Honkasalo 2017). Edel- 
leen myös tänä päivänä tutkijat voivat kohdata samanlaisia vähättele- 
viä asenteita ja leimaamista, kuten kävi Marja-Liisa Honkasalon 
johtamassa Mieli ja toinen -projektissa (Honkasalo & Koski 2017). 
Kenties uushenkinen ja esoteerinen käsitys tiedosta haastaa liiak- 
si länsimaissa edelleen hallitsevaa ajatusta modernista yksilöstä ke- 
holtaan ja mieleltään (Luhrmann 2012) selvärajaisena olentona. Ku- 
ten tämän teoksen luvut osoittavat, taiteen kenttä näyttäisi kuitenkin 
olevan sallivampi ympäristö toisenlaisille epistemologisille ymmär- 
ryksille. Luovuus ja luova työ näyttävät pystyvän rikkomaan tiukkaa 
epistemologista jakoa hyväksytyn ja torjutun tiedon välillä. 

Edellä olemme tarkastelleet uushenkistä tietoa koskevaa stigmati- 
sointia. Uushenkisyyteen linkittyvillä ilmiöillä ja niiden taustalla ole- 
villa epistemologisilla näkemyksillä voi kuitenkin olla myös negatii- 
visia yhteiskunnallisia vaikutuksia. Näihin palaamme tuonnempana. 


Uushenkisyys, estetiikka ja aineellisuus 


Uushenkisyyden ja taiteen kytköksiä 


Teoksen luvut osoittavat epistemologisten kysymysten lisäksi myös 
estetiikan keskeisyyden esoteeriselle ja uushenkiselle toiminnalle. Fi 
ole merkityksetöntä, miten henkisyyttä harjoitetaan, miltä se näyt- 
tää ja miltä se tuntuu. Siinä, missä aiemmin esteettisyys ymmärret- 
tiin lähinnä taiteen piiriin kuuluvaksi, on estetiikan käsite sittemmin 
muovautunut laajemmin kulttuurien tutkimuksessa käytetyksi ana- 
lyyttiseksi työkaluksi, jonka avulla ihmiselämän erilaisia aistikoke- 
muksia voidaan tarkastella. Uskontoestetiikan tutkimussuunta on 
1990-luvulta lähtien keskittynyt tarkastelemaan laajasti käsitettynä si- 

tä, kuinka ihmiset ymmärtävät ympäristöään ja itseään aistiensa väli- 
tyksellä. (Grieser & Johnston 2017, 1-2.) 

Tässä teoksessa käsitellyissä esoteriaan ja uushenkisyyteen liitty- 
vissä ilmiöissä esteettisyys tulee esiin erityisesti taiteessa, ihmisten 
suhteissa esineisiin ja objekteihin sekä arkisten ja rituaalisten käytän- 
teiden yhteydessä. Taiteen kenttä näyttäytyy teoksen lukujen kautta 
sekä uushenkisyyden ilmentämisen muotona että väylänä toteuttaa 
uushenkistä tai esoteerista elämänasennetta käytännössä.? Uskon- 
nontutkimuksessa taiteen suhdetta uskontoon ja henkisyyteen on jä- 
sennetty tekemällä ero kategorioiden ”uskonto taiteessa? ja ”uskonto 
taiteena” välille (Grieser & Johnston 2017, 22; ks. Tuominen 2013; 
Vanttaja 2019).® 

Ensimmäisessä tapauksessa taiteen tekijän ei välttämättä tarvitse 
olla sitoutunut niihin henkisyyden muotoihin, joita taiteellisessa il- 
maisussa käytetään. Esimerkiksi populaarikulttuurin esitykset am- 
mentavat usein elementtejä uskonnollisista ja henkisistä perinteistä 
ilman tekijöiden omaa vakaumusta tai henkistä katsantoa (ks. esim. 
Kokkinen, Mahlamäki & Leskelä-Kärki 2020). Populaarikulttuurin 
tuotteet, kuten elokuvat, televisiosarjat, kirjallisuus tai pelit, myös toi- 
mivat tehokkaasti levittäen ja normalisoiden vaikkapa esoteerisia tai 
uushenkisiä käsitteitä, ilmiöitä ja ideoita. Jere Kyyrön tässä teoksessa 
tarkastelema digitaalinen peliympäristö tarkoituksellisesti välittää 
kansanuskoon kiinnittyvää mystistä maailmankuvaa ja pyrkii luo- 
maan pelaajille tällaiseen maailmaan immersoivan eli upottavan peli- 
kokemuksen. Pelin tekijöillä itsellään ei kuitenkaan ole samankaltais- 
ta maailmankäsitystä kuin minkä he peliinsä rakentavat. Tulkinnat 
jäävät pelaajien itsensä tehtäväksi. 

Toisessa tapauksessa taiteellinen luovuus ja sen ilmentymät voi- 
daan nähdä uskonnollisesti ja myös uushenkisesti inspiroituneina. 


7 Nina Kokkisen (2019) tutkimus Akseli Gallen-Kallelan, Hugo Simbergin ja 
Pekka Halosen taiteen esoteerisen henkisyyden piirteistä on tästä hyvä esi- 
merkki. 

8 Grieserin ja Johnstonin (2017) kolmas kategoria "uskonto suhteessa taitee- 
seen” liittyy uskonnon kritisointiin taiteen kautta. Esimerkiksi kysymykset 
autenttisuudesta tai jumalanpilkasta kuuluvat tämän kategorian piiriin. 
Tämän teoksen luvuissa tämä puoli ei tule selkeästi esiin taiteen tuottajien 
näkökulmasta. 


32 


https://doi.org/10.21435/tl.275 


Johdanto 


Inspiroitunut taiteilija toimii jonkin korkeamman voiman innoitta- 
mana tai jopa alaisena. Nina Kokkinen ja Tiina Mahlamäki (tässä 
teoksessa) puhuvat tällaisesta taiteesta mediaalisena taiteena, jolloin 
henkimaailmasta tulee osa teosten ilmaisua ja toteutustapaa. Ääriesi- 
merkkinä tästä ovat automaatiolla piirretyt, maalatut, soitetut tai kir- 
joitetut teokset. Useammin kuitenkin teokset syntyvät jonkinlaisessa 
kanavoidussa vuorovaikutuksessa henkimaailman kanssa ja ilmestyk- 
sen kaltaisina. Esimerkiksi kuvanveistäjä Sigrid af Forselles koki saa- 
neensa yhteyden 1300-1400-lukujen taitteessa eläneeseen Filippo 
Brunelleschiin ja tehneensä taidettaan tämän yhteyden perusteella. 
Taiteilijuus voidaan tässä yhteydessä nähdä ”lumottuna toimijuute- 
na”. (Kokkinen & Mahlamäki tässä teoksessa.) 

Taiteellista ilmaisua voidaan tarkastella eri näkökulmista, kuten us- 
kontoa taiteessa tai uskontoa taiteena. Niiden lisäksi taiteellista ilmai- 
sua voidaan tarkastella väylänä uushenkisen tiedon välittämisessä. 
Niin digitaalisia pelejä kuin maalaustaidetta ja kirjallisuutta on eso- 
teerisissa ja uushenkisissä perinteissä käytetty salatun tai korkeam- 
man tiedon saattamiseen mahdollisimman monien ulottuville. Täl- 
lä on pyritty esimerkiksi ohjaamaan ihmiskuntaa kohti korkeamman 
tietoisuuden tasoja. (Ks. esim. Kokkinen, Mahlamäki & Leskelä-Kärki 
2020.) Nina Maskulin ja Teuvo Laitila osoittavat luvussaan, kuinka 
1900-luvulla elänyt taiteilija Aleksanteri Ahola-Valo näki maalaus- 
taiteensa kasvatuksen välineenä. Taiteensa kautta hän pyrki opetta- 
maan lapsuudessa saamansa korkeamman tiedon turvin, millainen 
on hyvä yhteiskunta ja miten sellaiseen voidaan päästä. Töissään 
Ahola-Valo ei kuvallistanut näkymätöntä vaan tulevaa maailmaa. 
1980-1990-luvuilla julkaistuissa teoksissaan ja julkisissa esiintymi- 
sissään Rauni-Leena Luukanen-Kilde puolestaan pyrki herättämään 
keskustelua näkymättömästä maailmasta ja kasvattamaan ihmisten 
tietoisuutta siitä, jolloin ihmiskunnan kehittyminen korkeammalle 
tietoisuuden tasolle mahdollistuisi (Kokkinen & Mahlamäki tässä 
teoksessa).? 


9 Uushenkistä estetiikkaa löytyy tietysti myös muista kuin edellä kuvatuista 
taidemuodoista, kuten esittävästä taiteesta (Grieser & Johnston 2017; 
Johnston 2021). Teoksemme ei kuitenkaan pysty kattamaan koko tätä laa- 
jaa taiteen kenttää. 

Taideilmaisun lisäksi uushenkisen estetiikan kannalta tärkeää roolia 
näyttelevät erilaiset esineet ja objektit. Uskonnontutkimuksen 
1990-luvulla alkunsa saanut niin sanottu aineellinen käänne auttoi 
huomiomaan niin esineiden, objektien kuin ruumiillisuudenkin mer- 
kityksen erityisesti ihmisten eletylle uskonnolle (Bergholm & Hämä- 
läinen 2017; Bräunlein 2016; Hazard 2013; Houtman & Meyer 2012; 
Morgan 2010). Tutkimuksessa nostettiin esiin aiempaa tutkimusta 
vaivannut, protestanttiseen kristinuskoon jäljitettävissä oleva, vähät- 
televä tai jopa negatiivinen asenne aineellisuutta kohtaan. Aineelli- 
suus oli pitkään tämän ”modernin aineellisuuden pelon” (Pels 2008) 
vuoksi nähty alisteisena henkisyydelle ja uskolle. Aineellisen kään- 
teen jälkeisessä uskonnontutkimuksessa tästä asetelmasta on pyritty 
eroon. Aine ja henki ymmärretään paremminkin toisiaan tuottavina 
(Espirito Santo & Tassi 2013, 15). Kristinuskon antropologiassa esi- 
tettyä mallia (Opas & Haapalainen 2017, 2) mukaillen voimmekin 
tämän teoksen aihepiirissä kysyä, miten esoteria ja uushenkisyys ”ta- 
pahtuvat aineellisesti”. 

Yksi keskeinen uushenkisyyden konteksti, jossa aineellisuuteen 
on kiinnitetty tarkempaa huomiota ja joka nousee esiin myös tämän 
teoksen luvuissa, on uushenkinen terveyden ja hyvinvoinnin kent- 
tä. Esimerkiksi kanavoinnissa ja enkelihenkisyydessä erilaiset kivet, 
kristallit, tarot-kortit ja amuletit ovat keskeisiä kanavointiin sopi- 
vaan tunnelmaan pääsemiseksi ja henkiolentoyhteyden avaamiseksi 
(Hulkkonen & Opas sekä Mikkola tässä teoksessa; Utriainen 2017).'! 
Myös äänimaljahoidoissa maljojen käsittäminen fyysisinä objekteina 
ja suhteen muodostaminen maljoihin ovat tärkeitä hoitojen onnistu- 


10 Aineellisen uskonnontutkimuksen piirissä on tunnistettu haaste irrottautua 
tarkastelun ihmiskeskeisyydestä myös silloin, kun aineellisuus pyritään 
nostamaan tutkimuksen keskiöön. Sonia Hazard (2013) peräänkuuluttaa 
uskonnontutkimukseen uusmaterialistisiin näkökantoihin perustuvaa ai- 
neellisuuden tarkastelua, jossa ei-inhimillinen tuodaan tasaveroiseksi inhi- 
millisen rinnalle. 

11 Aiemmin esoteerisissa konteksteissa myös esimerkiksi valokuvat ja spiritis- 
milaudat ovat olleet tärkeitä henkisen estetiikan esineitä (ks. Kalvig 2017; 
Kaartinen 2020). 

misen kannalta (Annunen tässä teoksessa). Suhde maljoihin muo- 
dostuu hoitojen tekijöiden ja niihin osallistujien moniaistillisten ko- 
kemusten kautta. Amy Whiteheadia (2008, 182) mukaillen näiden 
tilanteiden voidaan katsoa sisältävän ”kosketuksissa olemisen” suh- 
teita. Annusen haastattelemat äänimaljahoitajat näkevät suhteensa 
maljoihin kumppanuutena. Kumppanuutta rakennetaan ja ylläpide- 
tään esteettisten käytänteiden ja niihin liittyvien aistimusten, koske- 
tuksen, kuulon ja intuition kautta. 

Edellä esitetyissä esimerkeissä aineellisuus uushenkisissä konteks- 
teissa näyttäytyy yksinomaan positiivisessa valossa. Suhde aineelli- 
suuteen pitää sisällään kuitenkin myös epävarmuutta ja ambiva- 
lenssia. Äänimaljahoitojen kurssilla maljojen valintaan liittyy paljon 
epäröintiä. Valitut maljat eivät välttämättä soi hyvin yhdessä, jolloin 
esteettiseen kokemukseen tulee särö, eivätkä maljat välttämättä toimi 
toivotulla tavalla. (Annunen tässä teoksessa.) Myös kanavat pohtivat 
esineiden ja objektien roolia kanavoinnissa erityisesti silloin, kun jo- 
kin menee pieleen, esimerkiksi jos yhteyttä henkiolentoihin ei yri- 
tyksestä huolimatta saada tai yhteys on heikko. Tällöin kanavat voi- 
vat pohtia käyttämiensä esineiden energiatasoja tai niiden visuaalista 
estetiikkaa häiriön syynä. (Hulkkonen & Opas tässä teoksessa; Hulk- 
konen 2021.) 

Erityisesti uushenkisyydestä ammentavassa populaarikulttuurissa 
objekteihin, esineisiin ja aineellisuuteen ylipäätään liittyvä ambiva- 
lenssi voidaan myös ottaa produktiiviseksi voimavaraksi. Essi Mäke- 
län tässä teoksessa tarkasteleman pastafarismi-parodiauskonnon 
edustajat hyödyntävät epäsovinnaista estetiikkaa maailmankuvansa 
rakentamisessa ja legitimoinnissa. Käyttämällä pastasiivilää päähi- 
neenä pastafarismin harjoittajat käyttävät hyväkseen kantilaiseen es- 
tetiikkaan liitettyä kauneuden ja hyvyyden tai autenttisuuden ”yhteen 
niputtamista” (bundling, Keane 2005, 194) haastaakseen tietynlaisen 
uskonnollisuuden hegemoniaa yhteiskunnassa. Objekteihin ja esinei- 
siin liittyvä esteettisyys voi siis näyttäytyä niin produktiivisena kuin 
ongelmallisenakin uushenkisissä konteksteissa. Molemmissa rooleis- 
sa sen tarkastelu avaa usein tutkimukselle tärkeitä näkökulmia ja 
mahdollistaa oivalluksia. 

Estetiikka voidaan ymmärtää myös tapoina toimia eli esteettisinä 
käytänteinä. Tällöin tutkimuksen kohteeksi otetaan ihmisten elet- 
tyyn uskontoon ja vernakulaariin kiinnittyvät teot ja tavat. Uskon- 
totieteilijä Birgit Meyer (2009, 6; ks. Grieser & Johnston 2017) on lä- 
hestynyt uskonnon esteettisyyttä käsitteen aesthetic formations avulla. 
Suomeksi käsite voisi kääntyä ”esteettisiksi muodostelmiksi”. Meyer 
haluaa irrottaa esteettisyyden käsitteen sen kantilaisista ”kauniin tai- 
teen” konnotaatioista ja liittää sen pikemminkin uskontoestetiikan 
tutkimuksessa alkuperäisempänä pidettyyn Aristoteleen aisthesis-ter- 
miin. Aisthesis-termin hän ymmärtää viittaavan ihmisten maailmaa 
koskevien aistikokemusten kokonaisuuteen ja sitä kautta muodostu- 
neeseen tietoon (Meyer & Verrips 2008, 21). Termillä muodostelma 
(formation) Meyer puolestaan viittaa ihmisryhmiin (erotuksena tark- 
karajaisemmasta community-käsitteestä). Estetiikka olisi tällaisesta 
näkökulmasta ymmärrettävä jaetuiksi ruumiillisiksi aistikokemuk- 
siksi maailmasta. Uskontotieteilijä Sebastian Schiiler (2017, 367) puo- 
lestaan tarkentaa tällaista jaettua kokemusta käsiteellä aesthetics of 
immersion, tai ”uppoutumisen estetiikka”. Tällä hän viittaa niihin 
tunteisiin ja ruumiillisiin kokemuksiin, jotka syntyvät ihmisten up- 
poutuessa tai ”tullessa vedetyksi? syvälle esimerkiksi uskonnollisiin 
rituaaleihin tai vaikkapa meditaatioon (ks. Annunen ja muut tässä 
teoksessa). 

Näiden käsitteiden avulla voidaan hahmottaa myös uushenkiseen 
toimintaan liittyvää estetiikkaa. Helena Kuparin ja Mira Karjalaisen 
luvun ortodoksisuuteen kääntyneille henkilöille ortodoksisuuden 
estetiikan, joka muistuttaa monin tavoin uushenkisyyteen liittyvää 
estetikkaa, voi katsoa olleen yksi tärkeä syy, miksi he löysivät henki- 
sen kotinsa juuri ortodoksisesta kirkosta. Haastateltavat perustelivat 
valintaansa oikealla ”tunnulla”. Helena Kupari (2020) on aiemmin or- 
todoksikontekstissa viitannut ”uskonnon tunnulla” siihen uskonnol- 
lisuuteen, joka nousee uskovien habituksesta eli ruumiillistetusta us- 
konnollisesta tiedosta. Tähän tuntuun ortodoksisuuteen kääntyneillä 
sisältyi useita uushenkisyyden kanssa jaettuja elementtejä, kuten or- 
todoksisen jumalanpalveluksen kokemuksellisuus eli siihen kuulu- 
vat visuaaliset ja auditiiviset elementit ja toiminnallisuus sekä yksilön 

huomioiminen. Toisaalta siinä vaikutti myös uushenkisyydelle vie- 
raampi sitoutumisen ihanne. 

Edellä käsiteltyjen uushenkisten hoitojen ja enkelihenkisyyden se- 
kä uudenlaisen uskonnollisuuden omaksumisen konteksteissa koros- 
tuu myös rituaalien estetiikka, joka muodostuu rituaalien ja rituaa- 
listen käytänteiden suorittamisesta juuri tietyllä tavalla ja tiettyjen 
enemmän tai vähemmän jaettujen konventioiden mukaisesti. Vaihto- 
ehtoisten ja täydentävien hoitojen tai harjoitteiden, kuten kanavoin- 
nin ja äänimaljahoitojen, yhteydessä keholliset tavat toimia — rau- 
hoittaa tila ja tilanne, ottaa tarvikkeita esiin ja asetella ne oikein sekä 
keskittyä hoitoon — ovat usein tällä tavoin ritualisoituja. Niitä leimaa 
juuri tietynlainen aistimaailman huomioiva estetiikka (tässä teokses- 
sa Annunen; Annunen ja muut; Hulkkonen & Opas; ks. Hulkkonen 
2021). 

Outi Pohjanheimo kuvaa luvussaan tällaista rituaalista estetiikkaa 
reikihoitojen yhteydessä. Reikiparannuksessa kehon liikkeillä akti- 
voidaan reikienergiaa. Nämä liikeradat opitaan tekemään aina samal- 
la tavalla lukuisten toistojen myötä. Liikkeillä kommunikoidaan nä- 
kymättömän kanssa. Hoitotilanteessa hoitajan kämmeniä pidetään 
pitkään hoidettavan kehonkohdan päällä, minkä monet asiakkaat ko- 
kevat lämmön, rentoutumisen ja parantumisen kokemuksena. Hoito- 
rituaalin estetiikkaan kuuluvat myös esimerkiksi reiki-symbolien ni- 
mien toistaminen mielessä. Muun muassa näillä kehollisilla toimilla 
reikihoidoissa voidaan nähdä pyrittävän Schälerin kuvaamaan ”up- 
poutumisen estetiikkaan”; jota Meyerin ”esteettisessä muodostelmas- 
sa? yhteisöllisesti vahvistetaan. 

Myös digitaalisen peliympäristön uushenkistä estetiikkaa voidaan 
tarkastella uppoutumisen estetiikan käsitteen avulla. Kyyrön (tässä 
teoksessa) tarkastelemassa UnReal World -pelissä sen kehittäjien tar- 
koituksena on ollut rekonstruoida rautakauden eränkävijän koke- 
musmaailmaa, johon myös animoitu luonto sekä henkimaailma kuu- 
luvat. Pelin kehittäjien pyrkimyksenä on ollut, että pelaaja voi eläytyä 
menneiden sukupolvien kokemuksiin elämästä kuvatunlaisessa maa- 
ilmassa, jossa metsästäessä, kalastaessa ja maata viljellessä erilaiset 
haltijat ja henkiolennot tulee ottaa huomioon. Pelaajan toivotaan voi- 
van kokea, miltä eläminen tuntuu maailmassa, jossa näkymätön vai- 
kuttaa näkyvään. Uppoutumisen estetiikan käsite tulee tässä lähelle 

lumon ja lumoutumisen käsitettä. Menestyäkseen pelissä täytyy aina- 
kin jollain tasolla siis lumoutua ja omaksua peliin liitetty sosiaalisen 
toiminnan estetiikka. 

Edellä olemme nostaneet esiin epistemologian ja estetiikan esi- 
merkkeinä näkökulmista, joihin huomion kiinnittäminen voi par- 
haimmillaan tuoda näköpiiriin merkityksiä, jotka muutoin jäisivät 
uushenkisyyden tutkimuksessa pimentoon. Nämä eivät kuitenkaan 
suinkaan ole ainoita tarkastelun arvoisia näkökulmia. Tämän teoksen 
lukujen kautta mahdollistuisi kiinnostavalla tavalla uushenkisyyden 
tarkastelu myös muun muassa vallan, arvojen, yhteisöjen, rituaalien, 
kuvittelun ja tutkimusmenetelmien näkökulmista. Ne jätämme kui- 
tenkin tulevien tutkimusten tarkasteltaviksi. 


Lopuksi 


Henkisyys on löytänyt tiensä kaikille elämänalueille. Törmäämme sii- 
hen arjessa jatkuvasti virallisen ja epävirallisen koulutuksen kentillä, 
terveyden- ja sairaudenhoidossa, yritysmaailmassa ja populaarikult- 
tuurissa. Mindfulness-harjoitukset, hyvinvointimessut, henkinen val- 
mennus ja noituusaiheiset suoratoistosarjat ja -elokuvat ovat tulleet 
osaksi arjen kokemuspiiriämme ja sanastoamme. Joillekin ne toimi- 
vat myös kutsuna perehtyä syvemmin uushenkisen kentän eri ilmiöi- 
hin. Mindfulness-harjoitukset voivat johdattaa aasialaisperäisen 
nykyhenkisyyden pariin, hyvinvointimessujen kävijä taas saattaa vie- 
hättyä enkelihoidoista. Henkinen valmennus voi herättää kiinnos- 
tuksen ryhtyä kehittämään sisäisiä aistejaan tai henkisiä kykyjään, ja 
uushenkisyydestä teemoihinsa ammentavat digitaaliset pelit avaavat 
oven esimerkiksi wiccan harjoittamiseen. 

Vaikka nämä jälkimmäiset uushenkisyyden kentän ilmiöt eivät 
varmastikaan ole yleisesti yhtä tunnettuja verrattuna ensimmäisinä 
mainittuihin, eivät nekään ole vain lukumäärältään pienen joukon 
puuhastelua. Tässä teoksessa analysoidut tilastot (Ketola & Sohlberg) 
osoittavat, kuinka esimerkiksi yli 40 % tämän päivän suomalaisista 
kertoo uskovansa enkeleihin ja lähes joka kymmenes on ilmoittanut 
nähneensä enkelin vähintään kerran elämässään. 

Ilmiön yhteiskunnallista merkitystä ei kuitenkaan voi suoraan joh- 
taa toimintaan osallistuvien tai johonkin ajatukseen uskovien mää- 
rästä. Olennaisempaa on, minkälaisissa yhteiskunnallisissa ilmiöissä 
ja keskusteluissa uushenkisyys näkyy ja missä se vaikuttaa. Tässä joh- 
dannossa olemme tarkastelleet niitä moninaisia kenttiä, joista teok- 
sen kirjoittajat uushenkisyyttä löytävät ja joihin he sitä paikantavat. 
Taide, populaarikulttuuri, vaihtoehtoinen ja täydentävä terveyden- 
hoito, hyvinvointipalvelut sekä rajapinnat sekulaarin yhteiskunnan, 
institutionaalisen uskonnon ja kansanuskon välillä ovat alueita, joissa 
uushenkisyys on vahvasti läsnä. Huolimatta näillä alueilla jatkuvasti 
tehtävästä rajanvedosta sopivan ja epäsopivan sekä liiallisen rajojen 
rikkomisen ja hyväksyttävän rajojen liudentamisen tai venyttämisen 
välillä mahtuvat nämä uushenkisyyden ilmentymät useimmiten yh- 
teiskunnallisesti hyväksytyn yksilöllisen ja yhteisöllisen henkisyyden 
piiriin. 

Uushenkisyydellä on kuitenkin myös pimeä puolensa. Uushenkiset 
ympäristöt saattavat joissain tapauksissa myös ruokkia yhteiskunnan 
kannalta haitallisia tai jopa vaarallisia ajattelutapoja. Ne voidaankin 
käsittää eräänlaisina ”stigmatisoidun tiedon miljöinä” (Ramstedt 
2018), joissa erilaiset valtavirrasta poikkeavat ja sen näkemysten vas- 
taiset totuusväittämät kehittyvät ja muokkaantuvat (ks. Hulkkonen & 
Opas tässä teoksessa). Tällaisissa ympäristöissä — jollainen selkeim- 
millään on löydettävissä vaikkapa Hengen ja tiedon messuilta, mutta 
yhä useammin myös sosiaalisen median alustoilta - monenlaiset to- 
tuudet saavat elintilaa. 

Stigmatisoidun tiedon ympäristöissä tutustutaan ja omaksutaan 
helpommin vaihtoehtoisia todellisuuden selitysmalleja. Yhdenlaiseen 
stigmatisoituun tietoon kiinnittyvät tai niihin positiivisesti suhtautu- 
vat henkilöt ovat Barkunin (2015, 115) mukaan avoimempia myös 
toisenlaisille totuusväittämille - esimerkiksi yhteen salaliittoteo- 
riaan uskovat uskovat helpommin myös muihin salaliittoteorioihin 
(Räikkä 2021). Näin yksi henkilö voi kannattaa useita väljästi samaan 
suuntaan kulkevia vaihtoehtoisia totuuksia. Nyky-yhteiskunnassa 
esimerkkejä tällaisista vaihtoehtoisista totuuksista ja niiden yhteen- 
liittymistä ovat OAnon-salaliittoteoriat sekä joiltain osin korona- 
rokotusten tai -rajoitusten vastustaminen. Joissain uushenkisissä ym- 

päristöissä yhteiskunnan valtavirralle vastakulttuuriseksi nähdyn 
henkisyyden ilmentäminen, salaliittoteoriat ja rokotevastaisuus ruok- 
kivat ajattelumalleina toinen toisiaan. Yhteiskunnassa tämä voi näkyä 
koulujen pihoilla rokotusvastaista propagandaa levittävinä aikuisina, 
erilaisia rajoituksia vastustavina mielenosoituksina tai kriittisinä 
kommentteina sosiaalisen median alustoilla. Vaikka tässä teoksessa 
emme varsinaisesti kohdista huomiota tähän uushenkisyyden pi- 
meään puoleen, on sen olemassaolo kuitenkin hyvä tunnistaa. 

Käsillä oleva teos tarjoaa ensimmäisen laajan suomenkielisen 
yleisesityksen uushenkisyydestä. Lisäksi se esittelee ja kokoaa yhteen 
tätä rikasta ja monitahoista kenttää tarkastelevaa, erityisesti suoma- 
laista tutkimusta. Kentän monisyisyydestä johtuen käsittelyn ulko- 
puolelle on jäänyt monia tärkeitä teemoja, jotka olisivat ansainneet 
tulla tarkastelluiksi. Esimerkiksi uushenkisyyden kytköksiä aasialais- 
peräiseen uskonnollisuuteen ei tässä teoksessa käsitellä. Aiheesta on 
toki jo olemassa Elina Hellgvistin ja Jyri Komulaisen (2020) toimitta- 
ma artikkelikokoelma Henkisyyttä ja mielenrauhaa. Aasian uskonnol- 
lisuus länsimaissa. Toinen teoksen ulkopuolelle jäänyt merkittävä tee- 
ma on luonto ja ympäristö uushenkisyyden inspiraationa, kohteena 
ja toimintaympäristönä sekä huolenaiheena (mutta ks. Kyyrö, tässä 
teoksessa). Luonnonympäristö erilaisine toimijuuksineen on tärkeä 
elementti esimerkiksi wiccassa ja erilaisissa kansanuskosta ammenta- 
vissa uushenkisyyden muodoissa, mutta myös paikka, josta arjen kes- 
kellä ammennetaan pyhyyden ja merkityksellisyyden kokemuksia. 
David Thurfjell (2020) on tarkastellut metsän henkisiä merkityksiä 
ruotsalaisten parissa. Suomessa Heikki Pesonen on tarkastellut ym- 
päristö- ja luontotematiikkaa eri konteksteissa (ks. esim. Pesonen & 
Utriainen 2014). Ehkäpä teema ansaitsisi kokonaan oman teoksensa 
myös Suomessa. 

Toivomme teoksen valottavan uushenkisyyden laajaa kenttää 
monipuolisesti, avaavan uusia näkökulmia ja toimivan inspiraationa 
tuleville tutkimuksille. Teoksen myötä haluamme onnitella uskonto- 
tieteen professori Terhi Utriaista hänen 60-vuotissyntymäpäivänään. 

Kuinka selittää liikettä sisään ja ulos uusista 
uskonnoista?! 

O https://orcid.org/0000-0002-2205-8006 


Etsijät ja etsijyys ovat ilmiöinä olleet laajalti esillä nykypäivän uskon- 
nontutkimuksessa, mutta niihin on kohdistettu yllättävän vähän teo- 
reettista huomiota. Tämä koskee erityisesti uusien uskontojen tut- 
kimusta, vaikka kyseisen tutkimusperinteen juuret ulottuvat aina 
1950-luvulle. Tässä luvussa palaan tarkastelemaan uusien uskontojen 
tutkimusperinnettä ja sen keskeisempiä aiempia näkökulmia ja hah- 
mottelen tarkennetun ”etsijyyden” mallin. John Lofland ja Rodney 
Stark (1965) kuvaavat etsijän ”omaa suuntaansa hakevaksi etsiske- 
lijäksi”, joka kirjaimellisesti ”haahuilee uskontojen välillä”. James 
Richardson (1978) puolestaan korostaa yksilöiden ”kääntymispol- 
kuja”. Väitän kuitenkin, että näennäisesti yksilökeskeiset ja oletetus- 
ti ”poikkeavat” etsimisen tavat tulisi uudelleen käsitteellistää läpiko- 
taisin sosiaalistuneiksi ajattelu- ja toimintatavoiksi. Ajatus sisältyy 
epäsuorasti jo Colin Campbellin (1972) "etsijyyden” malliin. Mallia 
voidaan kuitenkin kehittää edelleen siten, että etsijyys on sen avul- 
la mahdollista tunnistaa pysyväksi ja ennustettavissa olevaksi taipu- 
mukseksi sen sijaan, että pidättäydyttäisiin alkuperäislähteissä esite- 
tyissä väitteissä etsijyyden yksilöllisestä ja karismaattisesta luonteesta. 
Esitän, että etsijyys ilmiönä ja käsitteenä mallintaa sitä, miten haja- 
nainen henkisyyden harjoittajien ryhmä altistuu nyky-yhteiskuntien 
laajalle uskomusten ja käytänteiden kirjolle ja reagoi siihen. 

Ensiksi esittelen etsijyyttä käsittelevää tutkimusta ja jäljitän sen 
parissa tehtyä havaintoa, jonka mukaan näennäisesti marginaalisten 


1 Luku on käännös englanninkielisestä alkuperäistekstistä Sutcliffe, Steven 
2017: “Seekership Revisited: Explaining Traffic in and out of New Reli- 
gions”. Teoksessa Eugene Gallagher (toim.), Visioning New and Minority 
Religions. Projecting the Future. Lontoo: Routledge. O 2017 Routledge. 
Julkaistaan Taylor & Francis Groupin luvalla. Tekstin jälkisanoineen on suo- 
mentanut Minna Opas. 

käytänteiden taustalla voi itse asiassa olla ”normaali” ajattelu- ja toi- 
mintatapa. Sen jälkeen tarkastelen Campbellin tapaa yhdistää etsijyys 
ja sen esiintymisympäristö, ”kulttimiljöö”; jonka hän määrittelee ”epä- 
tavallisten ja poikkeavien uskomussysteemien sekä niihin liittyvien 
käytänteiden, instituutioiden ja henkilöiden summaksi” jota ”etsi- 
jyyden ideologia ja siihen liittyvät instituutiot yhdistävät ja määrittä- 
vät” (Campbell 1972, 134-135). Campbellin argumenttia edelleen ke- 
hittäen väitän, että etsintä” on yhtä lailla laajempien rakenteellisten 
olosuhteiden seuraus kuin niiden syy: pelkän karismaattisen koke- 
muksen sijaan se on laajemmassa samanlaisten ajattelu- ja toiminta- 
mallien jäsentämässä ympäristössä syntyvä taipumus. Etsintä ja sen 
esiintymisympäristö ovat toisiaan tuottavia: etsijyys ”sekä syntyy 
[miljöön] ... hyväksyvästä ja sykretistisestä luonteesta että vahvistaa 
sitä” (Campbell 1972, 123). 

Vaikka Campbellin mallin avulla on Levi-Straussin kuuluisan il- 
maisun mukaisesti ”hyvä ajatella” on se kuitenkin suppea ja vanhen- 
tunut. Siksi hahmottelen jatkossa Pierre Bourdieuta mukaillen pohjaa 
tarkennetulle etsijyyden mallille, jossa etsijyys nähdään historiallises- 
ti muotoutuvana habituksena. Bourdieu-tulkki ja -kriitikko Bernard 
Lahire on kuvannut habitusta ”taipumuksena toimia ja reagoida miel- 
tymysten mukaisesti, tapoina havaita, ajatella ja tuntea (lainattu Rey 
2007, 47). Habituksen tunnistamisen kannalta ratkaisevassa asemassa 
on jokin tietty taipumus, joka ajan kuluessa luonnollistuu ja muuttuu 
vaistomaisesti ”itsestään selväksi? tavaksi ajatella tai toimia. Koska 
etsijät määritelmän mukaisesti etsivät eivätkä siksi sitoudu tai tyydy 
mihinkään yksittäiseen auktoriteettiin, voidaan etsijän habituksen 
tunnusmerkkinä pitää samanaikaista altistumista useille eri kilpaile- 
ville uskomusperinteille ja käytänteille (Wood 2007). Tämä moninai- 
suus on nykyuskonnollisuuden kentälle leimaa antava piirre, ja sitä 
tuotetaan jatkuvasti uudelleen etsijöiden elämänpolun eri käänteissä. 

Etsijyys habituksena tulee näkyviin erityisesti uusien uskontojen 
kontekstissa. Väitän kuitenkin myös, että auktoriteettien monilukui- 
suudesta juontuva moniarvoistuminen ja asioiden suhteellistuminen, 
johon etsijät reagoivat, ulottuu uskonnollisen ja sekulaarin välisen 
käsitteellisen rajan yli. Laajempana tavoitteenani on osoittaa, kuinka 
etsijyys toimintatapana läikkyy varsinaisen uskonnollisuuden ken- 
tän ulkopuolelle ja näyttäytyy uusille vaikutteille avoimille henkilöille 

mahdollisena toimintastrategiana myös työpaikoilla, koulutuksen 
kentällä ja kokemuksellisuutta painottavassa kulutuksessa. Tiiviste- 
tysti esitän, että etsijyys ajattelu- ja toimintatapana ei selitä ainoas- 
taan uusista uskonnoista sisään ja niistä ulos tapahtuvan liikkeen lo- 
giikkaa ja rakennetta, vaan ilmentää laajempaa käyttäytymistapaa, 
joka ulottuu etsijyyden hautomona toimineen historiallisen kultti- 
miljöön ulkopuolelle. 


Etsijät modernissa kulttuurihistoriassa 


Campbell määrittelee *etsimisen? sosiaalipsykologisen suhteellisen 
deprivaation teorian kautta: etsijä on henkilö, joka on omaksunut 
ratkaisukeskeisen näkökulman ja pitää perinteisiä uskonnollisia insti- 
tuutioita ja uskomuksia riittämättöminä” (1972, 123). Kuten paikalli- 
sen new age? -meditaatioryhmän johtaja kertoi minulle: ”Olen tyyty- 
mätön kirkkoon. Tunnen kaikki heidän opetuksensa. Haluan enem- 
män, ymmärrätkö?” (Sutcliffe 2003, 195.) Toteamuksessa kognitiivi- 
nen deprivaatio ilmenee tyytymättömyytenä saatavilla olevaan ylei- 
sesti arvossa pidettyyn tietoon ja haluna saada jotain enemmän” vas- 
taamaan tähän tyytymättömyyteen. 

Käsittelen etsijyyttä näistä lähtökohdista käsin modernina ilmiö- 
nä, joka liittyy ihmisten aiempaa laajempaan ymmärrykseen kulttuu- 
risesta ja uskonnollisesta moninaisuudesta sekä refleksiiviseen ja jat- 
kuvaan kehittymiseen tähtäävään tietoisuuteen ”itsestä”. Nykyaikaista 
historiallista tutkimusta aiheesta on vähän. Leigh Eric Schmidt kui- 
tenkin korostaa osuvasti otsikoidussa teoksessaan Restless Souls etsi- 
misen roolia ”amerikkalaisen henkisyyden” liberaalien muotojen 
rakentumisessa. Hän lainaa esimerkiksi Ralph Waldo Emersonin ku- 
vausta itsestään ”ainaisena etsijänä” vuodelta 1841 ja viittaa Rufus 
Jonesin vaikutusvaltaisiin 1900-luvun alkupuolen kveekarikirjoituk- 
siin etsijöistä ja mystiikasta (Schmidt 2005, 228, 236). Tämän kal- 
taisiin historiallisiin kuvauksiin tutustuminen olisi hyödyllistä myös 


2 Kääntäjän huomio: Sutcliffe käyttää tekstissään new age -termiä pääsään- 
töisesti lainausmerkeissä. Käännöksessä lainausmerkkejä ei kuitenkaan 
käytetä luettavuuden parantamiseksi. 

tutkittaessa muita modernin ajan uskonnollisia ilmiöitä ja aikakausia, 
joissa niin sanotut etsimisen ja tutkimisen diskurssit ovat yleisiä. 
Lisäesimerkkejä tällaisista kuvauksista tarjoavat entisen teosofin 
G.R. S Meadin vuonna 1909 Lontooseen perustama Ouest Society, jo- 
ka mottona oli ”Etsikää, niin löydätte” sekä Rom Landaun bestsellerin 
God is My Adventure: A Book of Modern Mystics, Masters and Teachers 
toinen painos, jossa alati kasvavalle lukijakunnalle kuvataan ”erään 
kanssaetsijän henkisiä kokemuksia? (Landau 1945, 7). 

Nämä lyhyet viittaukset muodostavat vain jäävuoren huipun siitä 
rikkaasta ja moninaisesta nykyaikaisesta etsimisen perinteestä, joka 
kuitenkin usein jätetään huomiotta etsijöiden elämäkertoja kuvail- 
taessa. Etsijyyden historiallista ja sosiaalista muotoutumista koskevat 
esimerkit ovat keskeisiä väitteelleni siitä, että tämä kenttä on paljon 
muutakin kuin vain kokoelma värikkäitä ja hyvin yksilöllisiä elämä- 
kertoja. Esimerkiksi niin sanotun new age -liikkeen rakennetta, jota 
pidän parhaana nykyaikaisena esimerkkinä, ei voida täysin selittää 
ilman, että rekonstruoidaan ne historialliset verkostot, jotka syn- 
nyttivät Findhornin Skotlannissa vuonna 1962 (Sutcliffe 2003) tai 
Shalam-yhteisön, myöhemmin Universal Brotherhoodin, Australias- 
sa vuonna 1963 (Carthew 2011). Nämä kaksi yhteisöä olivat yhtey- 
dessä toisiinsa 1970-luvulla osana kansainvälistä diskurssia tulevasta 
”uudesta ajasta; mutta niitä yhdistävät historialliset juuret ulottuvat 
pitkälle 1960-luvun vastakulttuuri-ilmiötä edeltävään aikaan. Tuota 
1920-1950-lukujen välistä aikakautta, jota useimmat aihetta tutkineet 
pitävät new agen syntyaikana, värittivät ruusuristiläisyys, teosofia, 
spiritualismi sekä ufo-alakulttuurit. Nämä varhaiset ryhmät tarjosivat 
toiminta- ja tulkintamalleja myöhempien sukupolvien henkisten pe- 
rinteiden harjoittajille, joille “etsijyys” muodosti keskeisen identitee- 
tin, jonka avulla uudessa useiden uskonnollisten auktoriteettien muo- 
dostamassa kentässä voitiin luovia. Toisin sanoen 1960- ja 1970-luku- 
jen new age -ryhmät eivät syntyneet tyhjästä eivätkä ne välttämättä 
koostuneet asiaan syvällisesti perehtyneistä henkilöistä. Pikemmin- 
kin ne sosiaalistivat osallistujansa laajempaan kollektiivisen toimin- 
nan kenttään, jossa etsijyys vaikutti hyödylliseltä toimintatavalta. 

Henkisyyden harjoittajille tärkeä voimavara oli 1900-luvun puoli- 
välin painetussa mediassa käyty vilkas keskustelu etsijyydestä. Esi- 
merkiksi vuonna 1928 Lontoossa julkaistiin kristillisen spiritualismin 

näkökulmia käsittelevä tekstikokoelma otsikolla ”Ihe Seekers: Talks 
by Dr. Lascelles”. Yhdessä teksteistä ”Dr. Lascelles” (meedion henki- 
opas) määrittelee Jeesuksen opetuslapset uudelleen ”kahdeksitoista 
etsijaksi” ja selventää tätä uutta aiempaa laajempaa määritelmää ker- 
tomalla yleisölleen, että ”te kaikki olette etsijöitä ja kuulutte tähän 
Etsijöiden Seuraan? (Barrett 1928, 30). Tässä etsijyys nähdään osana 
ikiaikaista, aina kristinuskon syntyaikaan ulottuvaa jatkumoa. 

Siinä missä Dr. Lascelles nojautuu perinteeseen auktoriteettina, 
Landau tekee siihen eroa. Hän järkeilee, että God is My Adventure 
-teoksen lukijat olivat henkilöitä, jotka olivat ”pettyneitä kirkkoihin 
(ja) — — erittäin innokkaita syventymään poikkeavien ajatussuuntien 
tapoihin ja menetelmiin, mutta kuitenkin ilman - — että he olisivat 
kokeneet olevansa pakotettuja hyväksymään mitään menetelmää ai- 
noana oikeana (Landau 1945, 7; korostus lisätty). Merkittävää on, että 
Landau kuvailee kannattajaryhmää, jolle syventyminen on houkutte- 
levaa, mutta sitoutuminen tilapäistä eikä välttämättä ainutkertaista. 

Toisin sanoen 1960-luvun jälkeistä new age -liikettä ennakoivat 
jo henkilöt, jotka mahdollisesti lukivat Landaun kirjaa — tiedämme, 
että he lukivat samankaltaisia lähteitä — ja jotka joissain tapauksissa 
seurasivat samoja ”mystikkoja, mestareita ja opettajia; joihin Landau 
viittaa, kuten Gurdjieffia, Ouspenskya, Steineriä ja Krishnamurtia. 
Landaun ”seikkailu” rajoittui lännen metropoleihin (Lontoo, Pariisi, 
New York), joissa hänen haastateltavansa asuivat, mutta hänen toi- 
mittajakollegansa Paul Brunton (1898-1981) laajensi uusien auktori- 
teettien etsintää Euroopan ja Amerikan rajojen ulkopuolelle teoksis- 
saan A Search in Secret India (Brunton 1934) ja A Search in Secret 
Egypt (Brunton 1936). 

Nämä suositut ”etsijyyden” varhaista perinnettä kuvaavat teok- 
set mahdollistivat sen, että new agen pioneerit esimerkiksi Isossa- 
Britanniassa saattoivat painetun median kautta sosiaalistua ajatte- 
lemaan suhdettaan uskontoon ”etsijyytenä? lukuisten vaikutteiden 
keskellä. Tällaisia pioneereja olivat esimerkiksi Glastonburyssa 
1920-luvulla Frederick Bligh Bond (1864-1945) (Hopkinson-Ball 
2007) sekä ruusuristiläisistä 1930-luvulla ennen Findhornin yhtei- 
sön perustamista Peter Caddy (1917-1994) (Sutcliffe 2013). Koska 
monet näistä henkilöistä olivat hiljattain olleet tai olivat jopa saman- 
aikaisesti mukana vakiintuneissa henkisissä perinteissä — erityisesti 

kristillisissä ryhmissä — saattoi valmius etsijyyteen muodostua ole- 
massa olevien identiteettien puitteissa: Bligh Bond esimerkiksi kuu- 
lui Englannin kirkkoon, ja Caddy puolestaan oli kasvanut metodisti- 
perheessä. 

Tunnistettava identiteetti ja piilevä henkisyyden harjoittamisen 
perinne muodostavat historiallisen taustan viime vuosikymmenten 
kokemuskertomuksille. Esimerkiksi teoksessaan The Seeker’s Hand- 
book: the Complete Guide to Spiritual Pathfinding John Lash kirjoittaa: 


Minä olen etsijä kuten sinäkin. Minun etsintäni alkoi varhaislapsuuden 
unista, joita seurasivat teini-iässä — — sisäiset kokemukset — — Varsin pian 
minut johdatettiin maailmanlaajuisille matkoille ja - - spontaaneihin 
mystisiin kokemuksiin, joita seurasivat vuosien esoteeriset opinnot ja eri- 
laiset itsen työstämisen menetelmät. Tämä etsintä jatkuu yhä. (Lash 1990, 
xi.) 


Lashin kuvaus muistuttaa Landaun näkemystä siinä, että han ymmär- 
tää etsinnän henkilökohtaisten kokemusten reflektointina useiden eri 
auktoriteettien muodostamassa ympäristössä. Näitä eri maanosissa 
ja viidenkymmenen vuoden erottamina julkaistuja vetoomuksia 
”kanssaetsijöille” luonnehtivat Campbellin kaksi etsinnän määrettä: 
”ratkaisukeskeinen näkökulma” ja yksittäisten auktoriteettien ”riittä- 
mättömyys”. 

Vaikka etsijyydelle ominaisia piirteitä voidaan tunnistaa useissa 
nykyajan uskonnollisissa perinteissä?, new age -verkostot tarjoavat 
niistä erityisen hyviä esimerkkejä. Vuosina 1995-1998 brittiläinen 
televisioasema Channel 4 esitti kolme kautta ”vaihtoehtoisia? usko- 
muksia ja käytänteitä käsittelevää ohjelmasarjaa Desperately Seeking 
Something. Sarjan mainosesitteessä henkistä etsintää kuvattiin popu- 
laariin sävyyn seuraavasti: 


Mikä on totuus olemassaolostamme ja miten meidän tulisi elää? Vuoden 
2000 lähestyessä jotkut totuudenetsijät, jotka ovat tyytymättömiä perintei- 
siin uskontoihin ja haluttomia tyytymään materialismiin tai nihilismiin, 


3 Esimerkiksi spiritistisessä parantamisessa (Taylor 1992); suufilaisuudessa 
(Irwin 2011); reittinä kreikkalais-ortodoksiseen kristinuskoon (France 1998) 
ja rationalistisen ”pois-kääntymisen” muotona (Schultz 1988). 

ovat lähteneet eri poluille, etsimään jotakin joka toimisi heidän kohdal- 
laan. Yleisesti ottaen he eivät halua seurata mitään tiettyä järjestelmää, 
mutta heitä yhdistävät tietyt lähestymistavat. (Channel 4 1995, 5, koros- 
tus lisätty.) 


Kuvauksessa toistuu ratkaisukeskeisen näkökulman ja yksittäisten 
ratkaisujen riittämättömyyden yhdistelmä, jonka lisäksi korostetaan 
valintojen toimivuutta käytännössä. Esimerkiksi amerikkalainen ak- 
tivisti David Spangeler (s. 1945) neuvoi Pilgrim in Aguarius -teoksen 
lukijoita ”keräilemään ideoita ja kuvia” (Spangler 1996, 181; korostus 
lisätty), ja englantilainen kirjailija William Bloom (s. 1948) kehotti 
Findhorn-säätiön julkaiseman One Earth -aikakauslehden lukijoita: 
”tehkää jotain, mitä tahansa, syventääksenne suhdettanne pyhään” 
(Bloom 1993, 18, korostus lisätty). ”Me kaikki etsimme jotain, eikö 
niin?” totesi eräs Findhornin ekokylään matkalla oleva liftaaja kerran 
minulle (Sutcliffe 2003, 1). Tätä etsintää” tukevien käytäntöjen kirjo 
tulee esiin myös omalla etsijän polullani Edinburghissa 1980-luvulla: 


Ryhdyin kasvissyöjäksi ja asuin yhteisöasunnossa, jonka toimintaa luon- 
nehti eloisa ”vaihtoehtoinen” kulttuuri. Siihen kuului seksuaalipolitiikkaa 
(feministisiä ja seksismin vastaisia miesten ryhmiä) sekä luomuosuuskun- 
tatoimintaa ... Vuosien 1983 ja 1986 välillä luin sekalaisessa järjestyksessä 
populaareja kertomuksia buddhalaisuudesta ja taolaisuudesta, tutustuin 
I Chingiin, opettelin lukemaan Tarot-kortteja ... teetin astrologisen 
syntymäkarttani ... harjoitin zenmediaatiota ja kamppailin oppiakseni 
tai chitä. (Sutcliffe 2003, 2.) 


Tultaessa 1990-luvulle oli alettu julkaista uskomuksia ja käytänteitä 
käsitteleviä “opi itse”*-katalogeja, kuten Lashin Seeker’s Handbook Yh- 
dysvalloissa ja The Seekers Guide: A New Age Resource Book (Button 
& Bloom 1992) Isossa-Britanniassa. Omaelämäkerrat ja muistel- 
mat tuolta ajalta osoittavat etsijädiskurssin leviämisen populaari- ja 
julkkiskulttuureihin, joissa etsimisen valikoiva suhde kuluttamiseen 
tulee selvemmin esiin. Esimerkkejä tällaisista teoksista ovat Holly- 


4 Vuosina 1938—1973 English University Pressin ja vuodesta 1974 lähtien 
Hodderin julkaiseman suositun kirjasarjan nimi oli “Teach Yourself”. Sarja 
tarjoaa käytännönläheistä itseopiskelua useista eri aiheista ja taidoista. 

wood-näyttelijä Shirley MacLainen Out on a Limb (1983), toimit- 
taja Mick Brownin The Spiritual Tourist: A Personal Odyssey through 
the Outer Reaches of Belief (Brown 1998) ja Elizabeth Gilbertin Eat, 
Pray, Love: One Womans Search for Everything (Gilbert 2006), josta 
tehtiin elokuva vuonna 2010. Näissä esityksissä käytetään usein ke- 
vyttä ja puhekielistä ilmaisutapaa, minkä perusteella Joseph Dumit 
esittää, että etsintä voidaan ymmärtää eräänlaisena vakavasti otetta- 
vana leikkinä, joka kyseenalaistaa koko ajatuksen etsinnästä vakiintu- 
neena ja yhtenäisenä ilmiönä. 

Vastoin Dumitin ”leikkisää” tulkintaa toiset lähteet viittaavat pet- 
tymykseen ja osoittavat, että etsijä voi suhtautua etsintäänsä hyvin 
vakavasti. Esimerkiksi yhdysvaltalaisen tutkijan Jeffrey Massonin kir- 
joittaman guru Paul Bruntonin muistelmateoksen alaotsikkona on 
”matka henkisyyden ja harhakuvitelmien läpi? ("a journey through 
spirituality and disillusion”) (Masson 1993). Entinen englantilainen 
hippi C. J. Stone puolestaan pohtii: ”Ehkä on olemassa aitoa henki- 
syyttä. En tiedä — — etsin jatkuvasti, mutta en koskaan löytänyt etsi- 
määni” (1996, 196). 

Vaikka etsinnän kokemukset ja tulkinnat voivat vaihdella, on ole- 
massa riittävästi etsimisen perinnettä koskevia todisteita, jotka tuke- 
vat tarvetta Campbellin etsijyyden käsitteen historialliseen ja sosiolo- 
giseen uudelleenarviointiin. 


Harhailijoita ja poikkeavia yksilöitä: ”etsijyyden” 
varhainen sosiologia 


Etsijyys näyttäisi tulleen ensimmäistä kertaa tunnistetuksi merkittä- 
väksi muuttujaksi 1950-luvun Albertassa Kanadassa. Tuolloin Wil- 
liam E. Mann (1962 [1955], 39-41) identifioi pienen joukon henki- 
syyden harjoittajia, jotka toimivat kirkon reuna-alueilla. Hän kutsuu 
näitä ihmisiä varsin halventavasti ”metafyysisiksi irtolaisiksi” mutta 
pitää heitä ”kirkkojen intellektuelleina kriitikkoina’, jotka ovat ”in- 
nokkaita löytämään jonkin uuden näkökulman uskontoon”. Nämä 
*irtolaiset” olivat tyypillisesti yksittäisiä, sitoutumattomia ja maan- 
tieteellisesti liikkuvaisia; Mann kuvailee heitä parantumattomiksi 
harhailijoiksi. Huolimatta tästä halveksivasta sävystä hänen osoitta- 

mansa korrelaatio maantieteellisen liikkuvuuden, alhaisen kirkossa- 
käyntiaktiivisuuden ja ”metafyysisen? uteliaisuuden välillä on hyö- 
dyllinen. Samankaltaista ajanjaksoa ja väestöryhmää käsittelevä 
Yhdysvaltojen pohjoisosiin paikantuva teos When Prophecy Fails: A 
Social and Psychological Study of a Modern Group That Predicted the 
Destruction of the World (Festinger ja muut 1964 [1956]) kuvaa ryh- 
mää, jota kirjoittajat kutsuivat nimellä ”Etsijät”. Nämä ”Etsijat” ko- 
koontuivat ”rouva Keechin” (Dorothy Martin, 1900-1992) johdolla 
opiskelemaan pienryhmissä. Malli kannusti kasvokkain tapahtuvaan 
vuorovaikutukseen ja henkilökohtaiseen näkemysten vaihtoon arvos- 
tetun johtajan valvovan silmän alla. Tällä tavoin se jo ennakoi new 
age -liikkeelle tyypillistä pienryhmärakennetta (Sutcliffe 2003, luku 
3) sekä 1960-luvulta alkaneita valtavirran uskonnollisissa ja terapeut- 
tisissa instituutioissa tapahtuneita kehityskulkuja (Wuthnow 1994). 

Kalifornian Yhdistymiskirkon lähetystyötä 1960-luvulla tutkinut 
John Lofland (1977[1966]) erotti toisistaan ”veteraanietsijät? ja *en- 
sikertalaiset”. Siinä missä ensimmäiset olivat tyypillisesti yli 40-vuo- 
tiaita ja syntyneet sotien välisenä aikana tai sitä ennen, kuuluivat 
jälkimmäiset oletusarvoisesti sodanjälkeiseen "baby boom” -suku- 
polveen. Avaruusaluksia ja scifi-kosmologiaa tutkivia ”Etsijät”-ryh- 
miä muistuttaen H. Taylor Buckner (1968) identifioi Yhdysvallois- 
sa uforyhmien parissa etsijätyypin, jota hän kutsui ”okkultistiseksi 
etsijaksi”. Festingerin ja Loftlandin tapaan Buckner näkee “etsivan” 
käyttäytymisen epäsuorasti pikemminkin kollektiivisena kuin yksi- 
lökeskeisenä ilmiönä, vaikka hän jatkaakin sen patologisointia. Siinä 
missä Festingerin ja Loftlandin ajattelussa etsijöiden ydinryhmä on 
suhteellisen vakaa, kuvailee Buckner kuitenkin etsijöiden joukon pal- 
jon muuttuvammaksi ja osallistujien vaihtuvuuden siinä suhteellisen 
suureksi. 

Vaikka näissä varhaisissa kuvauksissa annetaan ymmärtää, että 
yksilöistä muodostuvan joukon taustalla on olemassa tietty sosiaa- 
linen järjestys ja viitataan ryhmään sosiaalistumisen vaikutuksiin, 
kuvataan niissä etsijät siitä huolimatta eksyksissä oleviksi tai jo- 
pa ”epänormaaleiksi”. Campbell ehdottaa, että etsijät ”eivät välttä- 
mättä lakkaa etsimästä, vaikka totuus paljastettaisiin heille, eivät- 
kä he välttämättä lakkaa katsomasta muihin suuntiin silloinkaan, 
kun jokin tietty polku osoitetaan ainoaksi poluksi totuuteen”. Hänen 

mukaansa tämä johtuu siitä, että etsijät ”ovat itse asiassa kadottaneet 
näkyvistään alkuperäisen päämääränsä ja päämäärien muuttumi- 
sen kautta ovat tulleet hyväksyneeksi etsimisen itsessään ensisijai- 
seksi päämääräksi” (Campbell 1972, 127). Loflandin ja Starkin artik- 
kelin otsikko ”Becoming a World-saver: A Theory of Conversion to a 
Deviant Perspective” (1965) tiivistää tämän hämmennyksen ja poik- 
keavuuden välisen yhteyden ja antaa ymmärtää, että etsijöiden uto- 
pistinen käsitys ”maailman pelastamisesta” on järjetön. 


Etsijät rationaalisina ja sosiaalisina toimijoina 


Oletusta sosiaalisesta ja kulttuurisesta poikkeavuudesta alettiin ene- 
nevissä määrin kyseenalaistaa 1970-luvulla, kun kiinnostus ”uusia 
uskontoja” ja ”uutta uskonnollista tietoisuutta” kohtaan kasvoi erityi- 
sesti Yhdysvalloissa (Needleman 1972; Glock & Bellah 1976), mutta 
myös Isossa-Britanniassa, jossa se nähtiin yhtenä vastakulttuurin 
ulottuvuutena (Leech 1973). Syyt tälle ovat moninaisia ja -tahoisia. 
”Baby boom”-sukupolven (vuosina 1946-1962 syntyneet) kiinnos- 
tus ”uutta” kohtaan saattoi olla osin seurausta 1960-luvun ”kulttuuri- 
vallankumouksesta” (Marwick 1998), jossa perinteinen arvomaailma 
joutui hyökkäyksen kohteeksi kaikkialla länsimaisissa yhteiskunnissa. 
Tähän kritiikkiin liittyi useiden uudenlaisten kulttuuristen identi- 
teettien, kuten sukupuoli- ja seksuaali-identiteettien, etnisten ja 
poliittisten identiteettien ja nyt myös uskonnollisten identiteettien, 
”esiinnousu”. Yhdysvalloissa erilaisten uskonnollisten identiteettien 
määrä lisääntyi huomattavasti sen jälkeen, kun Asian Exclusion Act 
(Aasian poissulkemislaki) kumottiin vuonna 1965. Euroopassa insti- 
tuutioiden sekularisaatio horjutti perinteisten kristillisten kirkkojen 
valta-asemaa uskonnollisella kentällä ja antoi uutta näkyvyyttä vä- 
hemmistöuskonnoille (McLeod 2007). Samanaikaisesti uskontotiede 
uutena akateemisena tutkimusalana edisti liberaalia opetussuunni- 
telmaa, jossa korostettiin moninaisuutta ja erilaisuutta ”uskonnon” 
representaatioissa, joita aiemmin oli määrittänyt kristinusko. 
”Uudet” uskonnot olivat itse asiassa kuuluneet amerikkalaiseen 
uskontomaisemaan jo ainakin 1800-luvulta lähtien (Bednarowski 
1989) samaan tapaan kuin ”vaihtoehtoisilla? uskonnon muodoilla 

- kuten spiritualismilla ja teosofialla — oli jo pitkään ollut kannatta- 
jansa Euroopassa (Hanegraaff 1996: Osa kolme). Täsmällisempää 
olisikin siis todeta, että 1970-luvun alussa tämä historiallinen ilmiö 
nimettiin uudestaan ja sitä lähestyttiin uudella tavalla, kun entistä vi- 
vahteikkaampi ja empaattisempi tieteellinen ääni horjutti vallitsevaa 
yleistyksiin pyrkivää sekä rooleja ja sosiaalisia voimia objektivoivaa 
sosiologiaa. Alkoi muotoutua yksityiskohtia paremmin huomioiva 
sosiaalisen kausaliteetin malli, joka korosti henkisyyden harjoittajien 
itseymmärrystä ja itserepresentaatioita. Siinä missä aiemmissa mal- 
leissa makrotason sosiaaliset ja taloudelliset voimat syrjäyttivät yksit- 
täisten etsijöiden merkityksen ja tarkoituksellisuuden, suhtautui uusi 
sukupolvi suopeammin emic-kertomuksiin, joissa jo lähtökohtaisesti 
rationalisoitiin ja legitimoitiin henkisyyden harjoittajien selitykset 
siitä, mitä he tekivät, miksi he tekivät ja mitä tarkoitusta varten. Tässä 
metodologisesti yksilökeskeisessä sosiaalisen toiminnan uudelleen- 
tulkinnassa yksittäisten, uusista uskonnoista ”sisään ja ulos” liikku- 
vien etsijöiden” (Richardson 1978) elämänpoluista tuli merkittäviä 
tekijöitä tiettyjen ryhmien ja liikkeiden menestyksen ja epäonnistu- 
misen selittämisessä. Yhteiskunnallinen kausaliteetti kääntyi pää- 
laelleen, kun humanistiset vapaan tahdon ja tarkoituksellisuuden ar- 
vot nousivat keskeiseen asemaan. 

Hyvä esimerkki tästä on Roger Strausin artikkeli "Changing One- 
self: Seekers and the Creative Transformation of Life Experience”. Ot- 
sikko julistaa dramaattista tietoteoreettista siirtymää, jossa etsijän ku- 
vitellaan ”toimivan luovasti (- -) rakentaakseen tyydyttävän elämän” 
hyödyntämällä taktisesti esiin tulevia mahdollisuuksia “elamanmuu- 
tokseen” (Straus 1976, 252-253). Straus kääntää aiemmat sosiologiset 
mallit päälaelleen esittäessään, että yhteisöjä mobilisoivat ja ohjaavat 
niiden jäsenet. Etsijät mallinnetaan uudelleen radikaaleiksi omasta 
kohtalostaan päättäviksi toimijoiksi, joita on enää vaikea tunnistaa 
Mannin ”parantumattomiksi harhailijoiksi”. 

Strausin näkemys tukee myös omaa väitettäni etsimisen toiminta- 
mallin ”siirrettävyydestä”. ”Pyrkimys elämänmuutokseen” (Straus 
1976, 269) alkoi 1970-luvulla nousta keskeiseksi teemaksi useilla eri- 
laisilla perinteisesti selvästi toisistaan erotetuilla aloilla, kuten uskon- 
nossa, psykoterapiassa, henkisessä neuvonnassa, itseavussa ja jopa 
vapaa-ajan harrastuksissa. Strausin malli, jossa etsijä ”toimii luovasti? 


61 


https://doi.org/10.21435/tl.275 


Steven J. Sutcliffe 


ja käyttää erilaisia “taktiikoita” hyödyntääkseen ”sattumanvaraisia 
tilanteita ja kohtaamisia” (Straus 1976, 252-253), kuvaa myös laa- 
jempaa kulttuurista valintaan ja kulutukseen läheisesti liittyvää il- 
miötä. Tästä seuraa, että raja ”poikkeavaksi” väitetyn ”kulteissa” ta- 
pahtuvan etsinnän ja ”normaalin” erilaisiin sekulaareihin ja/tai 
muihin uskonnollisiin käytäntöihin osallistumisen välillä liudentuu 
entisestään. Aiemmasta ”uskontojen välillä harhailevasta” (Lofland & 
Stark 1965, 869) ja ”henkilökohtaisesti eksyksissä olevasta etsijasta” 
(Balch & Taylor 1977, 851) tehdään täysin rationaalinen toimija, joka 
on ”sosiaalisesti suuntautunut henkilökohtaisen kasvun tavoitteluun” 
(Lofland & Stark 1965, 869). 


Etsijyyden rutinoituminen: etsijyys sosiaalisena 
instituutiona 


Ann Braude huomauttaa new age -henkisyyteen liittyen, että ”on hy- 
vin vaikea institutionalisoida uskontoa, joka vaatii ihmisiä etsimään 
uskonnollista totuutta itsestään” (Braude 2004, 274). Braude viittaa 
hyödyllisellä tavalla ”sisäänpäin katsomisen” historialliseen ulottu- 
vuuteen, mutta monimutkaistaa turhaan kysymystä sen institutiona- 
lisoitumisesta. 

Toistuvaa kehotusta katsoa sisäänpäin voidaan itse asiassa pitää 
etsijyyttä tuottavana kognitiivisena toimintana, jota opitaan histo- 
rialliselle kulttimiljöölle keskeisten ryhmien, luentojen, messujen ja 
retriittien verkostoissa. Vaikka nämä instituutiot ovatkin usein pieni- 
muotoisia ja/tai väliaikaisia, ne opastavat henkisyyden harjoittajia 
siinä, miten sisäänpäin katsotaan. Braude siis jättää huomiotta sen 
keskeisen seikan, että sisäänpäin katsominen on sosiaalinen ja histo- 
riallinen käyttäytymisen muoto, eikä sen institutionalisointi ole niin 
vaikeaa kuin hän kuvittelee. 

Samansuuntaisesti Paul Heelas esittää artikkelissaan ”Socialising 
the Subjective” (1982), että 1970-luvun Kaliforniassa niin kutsuttujen 
itseuskontojen subjektiviteetit olivat kollektiivisia ja rutinoituneita 
tavoilla, joita niiden harjoittajat itse eivät useinkaan tunnistaneet. 
Heelas osoittaa, että henkisyyden harjoittajien omakohtaiset koke- 
mukset validoidaan tyypillisesti yksilöllisen kokemuksen merkitystä 

korostavalla kansanfenomenologialla, joka muistuttaa Lashin keskit- 
tymistä ”sisäisiin kokemuksiin” ja Strausin mallia ”itsensä muutta- 
misesta”. Jaettujen ymmärrysten ja kollektiivisen rakenteen vaikutus- 
ta henkisyyden harjoittajien käytänteisiin ei siis ollut helppo havaita: 
heille oli itsestään selvää, että etsintä oli spontaania, tehokasta ja ta- 
pahtui ilman välittäjää. Heelas osoittaa kuitenkin, kuinka itseuskon- 
tojen näennäisesti subjektiiviset kokemukset ovat sosiaalisaation 
kohteena jo alusta pitäen. Lyhyesti sanottuna durkheimilainen 
sosialisaatio ja weberiläinen rutinoituminen muokkaavat etsijöiden 
kertomuksia alusta alkaen: etsijyys on käyttäytymistä ja rooli, joka 
opitaan kuten mikä tahansa muukin. 

Kerrataanpa. Campbellin kulttimiljöön käsite on ollut vaikutusval- 
tainen. Esimerkiksi Wouter Hanegraaff (1996, 522) on käyttänyt sitä 
kuvamaan new agen tunnetusti löyhää rakennetta todetessaan new 
agen olevan ”kulttimiljöö, joka on tullut tietoiseksi itsestään (— —) ja 
joka muodostaa enemmän tai vähemmän yhtenäisen ”liikkeen”. Sitä 
on käytetty jäsentämään vaihtoehtoista uskontoa ja radikaalia poli- 
tiikkaa koskevia empiirisiä tutkimuksia (Lööw & Kaplan 2002), ja 
Heelas ja Linda Woodhead (2005) ovat soveltaneet sitä ”henkisen val- 
lankumouksen” keskeisenä voimana pitämäänsä ”holistisen miljöön” 
käsitteeseen. Campbellin etsijyyden mallia ei toisaalta ole käytetty sa- 
massa mittakaavassa, vaikka muutamia hyödyllisiä laajoilla sivelti- 
menvedoilla tuotettuja kuvauksia sen avulla onkin tehty. Esimerkiksi 
Wade Clark Roof (1993) kuvaa Yhdysvaltojen suuria ikäluokkia “et- 
sijöiden sukupolveksi”. Vastaavasti Robert Wuthnow kuvaa amerik- 
kalaisen uskonnollisen käyttäytymisen kahta ihannetyyppiä, ”paikal- 
laan oloa ja etsimistä”, joista jälkimmäisessä käytetään ”matkaamisen 
kuvakieltä” jossa ”pyhä...on mukana kuljetettavaa? (1998, 4). 

Aiheen yleistajuistamisen hyödyistä huolimatta vaarana näissä laa- 
joilla vedoilla tehdyissä kuvauksissa on se, että terminologia menet- 
tää analyyttisen tarkkuutensa ja analyysi lientyy pelkäksi kuvailuksi. 
Esimerkiksi Campbellin jälkeen etsijyyden käsitettä on käytetty lä- 
hinnä luokittelujen rakentamisessa. Nathan Rousseaun (1998) kolmi- 
osainen luokittelu koostuu ”kulkureista” joita hän kuvaa ”passiivisiksi 
etsijöiksi”, jotka ”harrastavat mystiikkaa [ja] itsensä kehittämis- 
tä”; ”ryhmäuskovaisista”; joille on ominaista sitoutuminen johon- 
kin tiettyyn ideologiseen ryhmään, [mikä] rajoittaa muuta etsintää”; 

ja yksittäisistä uskovista’, ”jotka ovat suhteellisen vahvasti sitoutu- 
neet omaan henkilökohtaiseen merkityksen etsintäänsä (- -) mut- 
ta (- -) joilla on taipumus torjua pitkäkestoinen sitoutuminen” 
(Rousseau 1998, 79). John Walliss (2002, 70-89) kuvaa pitkälti sa- 
manlaista ”käyttäjiin; ”ajelehtijoihin” ja ”etsijöihin? jakautuvaa typo- 
logiaa Isossa-Britanniassa toimivan brahma kumaris -liikkeen har- 
joittajien keskuudessa, ja Sutcliffe (2003, 204-205) asettaa vastakkain 
”jatkuvan” ja ”moninkertaisen” etsimisen tavat. 

Jos etsijyyden käsite on näin laaja-alainen, mitä sen avulla voidaan 
analyyttisesti saavuttaa? Jyrkästi ilmaistuna: voidaanko etsijyys ilmiö- 
nä kyseenalaistaa?* Margit Warburgin (2001, 91-93) mukaan suu- 
rin ongelma on ”etsimisen” ja ”ei-etsimisen? erottaminen toisistaan, 
etenkin kun on mahdollista käyttää myös luotettavampaa teoreettista 
”kääntymisen” käsittä (mt., 91-93). 

Warburgin huomio on osuva. En kuitenkaan väitä, että new age tai 
muut etsimisen muodot määrittäisivät kaikkea nykypäivän uskonnol- 
lisuutta. On olemassa paljon esimerkkejä sukulaisuuteen, etnisiin si- 
teisiin tai muihin suhteellisen pysyviin sitoutumismuotoihin perus- 
tuvasta uskonnollisuudesta, joka selvästi ei ole "etsintää". Warburgin 
kysymys kumpuaa siis siitä, että Campbellin malli etsijyyden ja sen 
esiintymisympäristön välisestä yhteenkietoutumisesta on keskeneräi- 
nen. Näkemys etsinnästä säännönmukaisena ja kyseenalaistettavana 
ajattelun ja toiminnan muotona voidaan yllä tarkastellun historialli- 
sen todistusaineiston valossa osoittaa empiirisesti todeksi. Huolimat- 
ta joidenkin pohdintojen kuvailevasta luonteesta on niissä kuiten- 
kin tunnistettu tietty prototyyppinen käyttäytymismalli: sosiaalinen 
instituutio, joka koostuu sosiaalisissa suhteissa välittyvistä normatii- 


5 Esimerkkinä henkilön itsensä tekemästä kyseenalaistamisesta on tapaus, 
jossa Jehovan todistaja Sharon L. Shepard teki kansalaisoikeuskanteen Yh- 
dysvaltojen Pennsylvaniassa väittäen, että hänen työnantajansa, nuorten 
naisten hoitokeskus, "pakotti hänet osallistumaan henkilökunnan kokouk- 
siin ja ilmaisemaan sitoutumisensa "kasvun ja muutoksen’ terapeuttiseen 
malliin vastoin hänen uskonnollista vakaumustaan”, joka oli "ennalta 
määräämistä, ei muutosta ja kasvua”. Woman sues Gannondale: “Growth 
and Change” against her religion. Lisa Thompson, Erie Times-News, Erie, 
PA, 21/1/14. Kiitän Beth Singleriä tästä viitteestä. 

visista uskomuksista ja käyttäytymisestä, joiden kautta henkilö ase- 
moituu ja voi saavuttaa päämääränsä. Tunnemme edelleen kuitenkin 
huonosti niitä mekanismeja, joiden kautta etsijyys omaksutaan ja sitä 
välitetään eteenpäin. Tätä ongelmaa tarkastelen seuraavaksi. 


Kypsynyt etsijyys: kohti etsijyyden habitusta 


Pierre Bourdieun ajatusta habituksesta voidaan soveltaa Campbellin 
mallin edelleen kehittämisessä sellaiseksi, että sen avulla voidaan ku- 
vata etsijyyttä valmiutena myös laajemmalla toimintakentällä. Lähes- 
tymistapani noudattaa Bourdieun ”generatiivisen strukturalismin” 
periaatetta siinä, että en pyri asettamaan etusijalle toimijuutta (etsin- 
tää) tai rakennetta (tässä tapauksessa kulttimiljöötä) ainoana kausaa- 
lisena mekanismina etsinnän tuottamisessa, vaan näen ne toisiaan 
täydentävinä. Bourdieun habitus on kiistanalainen käsite, ja hänen 
seuraajansa ovat kehittäneet sitä edelleen erilaisin painotuksin. Tila- 
syistä en voi tässä esitellä käsitettä kokonaisuudessaan, mutta hah- 
mottelen karkeasti, kuinka se voisi täydentää Campbellin mallia. 

Sana habitus on englanninkielen sanan habit latinankielinen juuri. 
Oxford English Dictionary kuvaa sen ”vakiintuneeksi ominaisuudek- 
si tai taipumukseksi toimia tietyllä tavalla, erityisesti kun se on omak- 
suttu tietyn toiminnon jatkuvan toistamisen kautta”. Lyhyesti sanot- 
tuna Bourdieu esittää, että habitus iskostuu subjektiin - esimerkiksi 
Landauhun ja Lashiin tai Shalamin ja Findhornin osallistujiin — mi- 
mesiksen (jäljittelyn) kautta. Merkittävien henkilöiden ilmauksia, 
eleitä ja käytäntöjä jäljitellään siten, että niistä tulee ihmisen ”toinen 
luonto” ja ajan mittaan niitä aletaan ”tehdä” reflektoimatta ja vais- 
tomaisesti. Oxford English Dictionary antaa termille ”habit” sekä ke- 
hollisen että kognitiivisen merkityksen: olemus, käyttäytymistapa, 
käytös” ja ”mielen rakenne, mielenlaatu”. 

Toisin sanoen habitus ilmenee sekä ajattelussa että toiminnassa. 
Se kuvaa rutiininomaista käyttäytymistä tietyssä sosiaalisen vuoro- 
vaikutuksen ja kulttuuristen resurssien kontekstissa. Bourdieu (1977, 
72) kuvaa habitusta ”kestävien, siirrettävissä olevien taipumusten jär- 
jestelmiksi, rakentuneiksi rakenteiksi, jotka ovat alttiita toimimaan 

rakenteistavina rakenteina”. Muotoilu on jokseenkin mutkikas, mut- 
ta sen tarkoituksena on murtaa sosiologinen kahtiajako rakenteen, 
josta käsin taipumukset jäsentyvät, ja toimijuuden, josta käsin ne 
jäsentävät, välillä. Toisin sanoen habitus — tässä tapauksessa etsijyys 
— ja kenttä — tässä tapauksessa kulttimiljöö — ovat käytännössä toinen 
toistaan tuottavia: ne luovat toinen toisensa. Habitus siis synnyttää 
itsestään selvän tai luonnollisen ajatuksen tai teon, joka kohdistuu 
kentällä olevaan olosuhteeseen tai ärsykkeeseen. 

Olemme toki havainneet primaarilähteissä rivien välistä luettavana 
olevan etsijyyden ”ideologiar” joka virittää lukijat kuvaamaan ajatus- 
ten ja toimintatapojen valikoimaansa ”henkisen etsinnän” strategioi- 
na. Tässä mielessä etsijäksi identifioituminen edellyttää tietoista ja 
rationaalista päätöksentekoa. Habituksen lähtökohtana on kuitenkin 
se, että subjektien uskomukset ja käytänteet ”mukautuvat itsestään 
heidän tavoitteisiinsa ilman, että ne edellyttävät tietoista päämääriin 
pyrkimistä tai niiden saavuttamisen kannalta välttämättömien toi- 
mintatapojen erityistä hallintaa”. (Bourdieu 1977, 72; korostus lisät- 
ty). Tämä viittaa keholliseen tai ruumiillistuneeseen toimintaan, joka 
on enemmän kuin pelkkä ideologia. Bordieu korostaa sosiaalisuuden 
ja ruumiillisuuden yhdistämistä jopa niin, että hän kuvaa habitusta 
”biologisesti kehollistumisen kautta yksilöityneeksi sosiaalisuudeksi” 
(viitattu Rey 2007, 137). Tämä ero mielenkiintoisten (ja tietysti kiin- 
nostuksen kohteena olevien) ajatusten ja Bourdieun käytännölliseksi 
kutsuman järjen välillä saattaa luoda jännitteen etsijyyden ideolo- 
giaan sisältyvän lupauksen päämäärän saavuttamisesta ja tietyn etsi- 
jän elämänpolun kuvauksen välille. Etsijä voi näin ollen niin sanotun 
sosiaalistetun biologisen ruumiinsa kautta samanaikaisesti ilmentää 
empimisen historiaa — tulkittiinpa se sitten leikillisyydeksi tai petty- 
mykseksi — sekä puolustaa etsimisen ideologiaa. 

Tällaisen jännitteen vuoksi Adam Possamai (2005, 21) päätyy pu- 
humaan erityisesti new age -etsijöistä ”konfliktuaalisina toimijoina”, 
jotka kokevat ”ristiriitaa kaikenlaisen uskonnollisen organisoitumi- 
sen kanssa”. Possamaille ”yhteisenä nimittäjänä” tässä on etsijöiden 
sosiaalistumiseen johtava ristiriita? pikemminkin kuin jokin tietty si- 
sältö tai identifioitumiseen johtava polku. New age -etsijät tarjoavat 
prototyyppisen esimerkin ”konfliktista kirkollisen auktoriteetin 
kanssa” jopa niin, että vaikka ”he ovat päässeet sisään vaihtoehtoi- 

seen henkiseen ympäristöön (- -) he silti kapinoivat (uskonnollista) 
kasvatustaan vastaan” (2005, 23). Possamai siis näkee etsijyyden 
habituksena, joka jo määritelmällisesti sisältää halun saada ”enem- 
män” joko luontaisen vastarinnan tai perinteisiin kohdistuvan epä- 
röinnin kautta. 

Bourdieun kuvaus habituksen taipumuksista ”siirrettävinä” ja ”py- 
syvinä” sopii yhteen aiempien Campbellin ajattelua koskevien päätel- 
mieni kanssa ja auttaa näkemään, kuinka etsijöiden ”taipumukset toi- 
mia ja reagoida tietyllä tavalla (Lahire, lainattu Ray 2007, 47) voivat 
siirtyä viereisille toiminnan kentille. Tämä siirrettävyys voi sekä selit- 
tää niin sanottuja kääntymispolkuja niin ”uusissa? kuin ”vanhoissa? 
uskonnoissa että helpottaa uskonnolliselta kentältä poistumista ko- 
konaan. Jälkimmäinen on nähtävissä perinteistään irrottautuneiden 
yhteiskuntien konteksteissa ”identiteettiprojekteina” jotka työntävät 
aiemmin ”uskonnollisia? subjekteja ateismiin, skeptismiin tai hedo- 
nismiin. Etsintä ei siis tapahdu ainoastaan ”uskonnollisella” kentällä, 
vaan se voi toimia myös muilla nyky-yhteiskunnan kentillä: esimer- 
kiksi sosiaalisella kentällä, jolle on tunnusomaista uusien verkostojen 
luominen sosiaalisen pääoman muodostamiseksi; koulutuksessa, jota 
luonnehtii ”täydennyskouluttautuminen” ansioluettelon kasvattami- 
seksi; tai taloudessa, jolle on ominaista jatkuva uudelleenkouluttau- 
tuminen ja työpaikan vaihtaminen oman työllistymispotentiaalin yl- 
läpitämiseksi. 

Campbell ennakoi hyvin tätä kenttienvälisen siirrettävyyden mah- 
dollisuutta: 


Etsijyyteen liittyvää perususkomusta, jonka mukaan totuus (tai valais- 
tuminen) on esoteerinen hyödyke, jonka voi saavuttaa vain tietynlaisen 
valmistautumisen ja etsinnän” kautta (- -) voidaan yhtä hyvin sovel- 
taa ei-uskonnollisten ilmiöiden tulkitsemiseen ja selittämiseen... ja jopa 
maallisen menestyksen, terveyden ja lohdutuksen tavoittelun konteksteis- 
sa (Campbell 1972, 124). 


Tätä siirrettävyyden ajatusta voidaan edelleen tarkentaa tarkastele- 
malla sitä habitukseen kuuluvan ”käytännöllisen järjen? toimintana. 
Tällöin etsimisestä tulee tietoisen laskelmoinnin sijaan pikemmin- 
kin vaistonvaraista mukautumista. Jos ympäristö kokonaisuutena - 
keskenään limittäisistä uskonnollisen, sosiaalisen, taloudellisen ja 

koulutuksen kentistä koostuvana - muodostuu useiden auktoriteet- 
tien samanaikaisesta läsnäolosta, tarjoaa etsijyys vastaanottavaisille 
henkisyyden harjoittajille valmiuksia, jotka soveltuvat siihen erityi- 
seen logiikkaan, jota tarvitaan tämän moninapaisen kentän keskellä 
luovimisessa. 

Ajatuksessa voidaan havaita samankaltaisuutta Anthony Gidden- 
sin näkemyksen kanssa, jonka mukaan moderni itseidentiteetti on 
väistämättä ”refleksiivinen projekti” vaikka hän painottaakin tietoi- 
semmin artikuloidun välineellisen rationaalisuuden roolia. Kuten 
Giddens asian ilmaisee, ”itseidentiteetti täytyy luoda, ja enemmän tai 
vähemmän jatkuvasti uudelleen järjestää jokapäiväisen elämän muut- 
tuvien kokemusten ja modernien instituutioiden pirstaloitumistaipu- 
muksen muodostamaa taustaa vasten” (Giddens 1991, 1856; korostus 
lisätty). 

Olipa pohdinta sitten käytännöllistä, kuten Bourdieulla, tai kogni- 
tiivista, kuten Giddensillä, moninapaisen kentän auktoriteettien kes- 
kellä toimiessa kaikki institutionaaliset muodostelmat suhteellistuvat 
ja pirstaloituvat. Samanaikaisesti kentän moninaisten auktoriteettien 
välistä keskinäistä kilpailua uusinnetaan kentän kaikkein vastaanotta- 
vimpien toimijoiden eli etsijöiden väistämättä ristiriitaisissa elämä- 
kerroissa. Tämän tarkennetun mallin mukaisesti etsijyys voidaan kä- 
sittää habitukseksi, jossa subjektin ajatteluun ja toimintaan sisältyy 
myös eri auktoriteettien välinen kilpailu. Etsijyys ei näin ymmärret- 
tynä ainoastaan tarjoa testattavissa olevaa mallia, jonka kautta ihmis- 
ten liikettä ”sisään ja ulos” uusista uskonnoista voidaan selittää, vaan 
se myös kuvaa — joskin paljon vaimennetummissa ja laimeammissa 
muodoissa — siirrettävissä olevaa ”käytännön logiikkaa” joka toimii 
myös kokonaan uskonnon kentän ulkopuolella. 

Jälkikirjoitus 


Tämä luku julkaistiin englanniksi vuonna 2017. Olen sen jälkeen jat- 
kanut etsijyyden parissa työskentelyä erityisesti kahdella tavalla. En- 
sinnäkin suhteessa Bourdieun kolmiosaiseen käytännön teoriaan 
— habitus, kenttä, pääoma — olen tyytyväinen nykyiseen väitteeseeni 
koskien etsijyyden habitusta ja sitä kenttää, jossa etsijyys muodostaa 
mielekkään käytännön. Tähän liittyvän symbolisen pääoman luonne 
on kuitenkin edelleen avoin kysymys. En ole vielä täysin vakuuttunut 
”henkisen pääoman” malleista, jotka näyttävät ottavan liian innok- 
kaasti käyttöön tämän vasta vähän tarkastellun emic-kategorian ”us- 
konnollisen pääoman” vaihtoehtona tai korvaajana. Useissa näistä 
pohdinnoista, termit ”uskonto” ja ”henkisyys” vaikuttavat sekä ku- 
vauksen että analyysin tasolla huojuvilta, sillä niiden osalta ei tehdä 
eroa emic- ja etic-positioiden välillä (Sutcliffe 2019). En ole myös- 

kään vakuuttunut lähitermin ”non-religion? analyyttisestä käytöstä 
rajaamaan ”uskonnosta” erillään olevaa kenttää ja siihen liittyvää 
pääomaa, sillä katson ”uskontoon” reagoimisen tai ”uskonnon” hyl- 
käämisen kuuluvan tähän samaan uskonnon kenttään. 

Etsijyyden ilmiön laajuuden ja merkityksen arviointia vaikeuttaa 
se, että jotkut etsijyysnarratiivit luokittelevat itsensä okkulttisiksi (eri- 
tyisesti 1900-luvun alkupuolella), jotkut esoteerisiksi (erityisesti elii- 
tin keskuudessa), jotkut new ageen kuuluviksi (suosittua erityisesti 
1970- ja 1980-luvuilla) ja jotkut hengellisiksi (erityisesti nykyaika- 
na), kun taas toiset edelleen ongelmitta kehystävät toimintansa us- 
konnolliseksi. Osassa näistä narratiiveista ”henkisyys” nähdään ”us- 
konnon” vastakohtana — niin sanottuna SBNR:nä (spiritual but not 
religious) (Parsons 2018) - mutta monet niistä liikkuvat vaistomaises- 
ti ”uskonnollisten? ja ”hengellisten” diskurssien välillä kontekstista ja 
yleisöstä riippuen. Campbellin etsijyyden siirrettävyyttä koskevan ar- 
gumentin mukaisesti useat kokemuskertomukset myös näyttäytyvät 
terveyden ja parantumisen etsintänä tai niissä kerronta liikkuu väl- 
jemmin uskonnollisen ja sekulaarin kahtiajaon yli. Näissä käytetään 
usein ”henkisyyden” käsitteistöä (Sutcliffe 20224) erilaisten itseiden- 
titeetin, koulutuksen ja taiteellisen luovuuden ”polkujen” esittämises- 
sä (Kokkinen & Illman 2021). Tässä kyvyssään läpäistä useita kenttiä 
(niihin heikommin tai voimakkaammin niveltyneenä) etsijyys mo- 
nistuu meemien tavoin. 

Toiseksi olen etsinyt erilaisia etsijäelämäkertoja populaareista jul- 
kaisuista ja kevyestä kirjallisuudesta varsinaisen ”uusien uskontojen” 
kentän ulkopuolelta, johon edellä oleva luku on suurelta osin keskit- 
tynyt. Tavoitteenani on laajentaa analyysini todistuspohjaa, jotta voin 
osoittaa, että etsimisen ilmiö voidaan tunnistaa ja sitä voidaan analy- 
soida muutenkin kuin vain kapea-alaisena, vähemmistöihin liittyvä- 
nä tai erityislaatuisena toimintana. Olen yrittänyt erotella tässä vasta 
muotoutuvassa ja toistaiseksi vähän tutkitussa genressä toistuvia ra- 
kenteita ja motiiveja, joiden avulla prototyyppistä etsijyysnarratiivia 
on luotu, vahvistettu ja levitetty ja jonka avulla subjektit voivat navi- 
goida myöhäismodernin uskonnon kentällä laajemminkin. Tarjolla 
on paljon aineistoa, kuten muistelmia, kaunokirjallisuutta, opaskir- 
joja, elokuvia ja digitaalisia julkaisuja. Itse olen keskittynyt painet- 
tuun aineistoon voidakseni jäljittää tämän genren 1900-luvun aikai- 

sempiin julkaisukulttuureihin. Tällaista aineistoa ovat julkaisseet niin 
monikansalliset ja paikalliset tai alueelliset kustantamot kuin tiettyyn 
markkinaan tai aihealueeseen erikoistuneet kustantamot. Olen rajoit- 
tanut valintani englanninkielisiin lähteisiin, mutta toivon, että alusta- 
vaa genrerajaustani voidaan jäljittää ja analysoida myös muiden kiel- 
ten konteksteissa. 

Tarkastelemani etsijäelämäkerrat kertovat normatiivisesta yli- 
kansallisesta itsekurin kulttuurista erilaisilla tyyleillä ja sävyillä, jot- 
ka vaihtelevat vakavasta ja sitoutuneesta leikkisään ja itseironiseen. 
Ensin mainitussa vaihtoehdossa etsijyys välittyy keskeisesti moder- 
nistisena refleksiivisen uudistumisen ilmauksena, joka on siirret- 
ty populaarin ja kevyen kirjallisuuden julkaisukulttuureihin ja jolle 
on ominaista itsetutkiskelu ja itsensä kehittäminen. Tämän tyyppis- 
ten narratiivien välittämä viesti on tyypillisesti myönteinen: etsimi- 
nen on vähintäänkin luonnetta kehittävää ja parhaimmillaan vapaut- 
tavaa, olipa kyse sitten (tavoitellun) päämäärän saavuttamisesta tai 
(jalon) prosessin jatkamisesta. Toiset näistä modernistisesta suun- 
nanmuutoksesta syntyneet narratiivit ovat stoalaisempia tai jopa pes- 
simistisiä: etsintä oli oikea menetelmä, mutta se ei toiminut. Jälkim- 
mäisessä tapauksessa kieli on leikkisämpää ja ironista: etsiminen on 
enemmänkin hedonistista kilvoittelua tai juissancea (nautintoa), jos- 
sa hyvinvointituotteiden (Bourdieun alkuperäisessä sanamuodossa 
les biens de salud) kokeilemisesta tulee itsetarkoitus. Tulevassa tut- 
kimuksessani toivon voivani tarkastella molemman tyyppisten pet- 
tyneiden etsijöiden kertomuksia: niiden, jotka suosivat kääntymistä 
”vahvan uskonnon” (Almond ja muut 2003) puoleen - epävarmuu- 
den karkottamiseksi — sekä niiden, jotka päätyvät ”jättämään uskon- 
non” (Ensted ja muut 2020) luopuakseen uskonnollisesta identifioitu- 
misesta kokonaan. 

Olen valinnut tästä genrestä kolme elämäkertaa, jotka on julkaistu 
Isossa- Britanniassa ja jotka edustavat edellä kuvattua kustantamoiden 
ylikansallista, erikoistunutta ja paikallista kirjoa. Yhdistän nämä ta- 
paustutkimukseksi, jota kutsun nimellä ”Etsiminen myöhäismoder- 
nina perinteenä” (Sutcliffe 2022). Siirryn tässä strukturalistiseen ker- 
ronnan analyysiin, joka perustuu venäläisen formalistin Vladimir 
Proppin ja saksalaisen antiikintutkijan Walter Burkertin työhön. 
Vaikka siirryn pois bourdieulaisesta teoriaperinteestä, tavoitteeni 

on edelleen sama: pyrin selvittämään etsijyyden muodostumisen ja 
sääntelyn reunaehtoja, joissa henkilökohtaiset ja erityisesti tunnuste- 
tun yksilölliset? kertomukset selitetään laajemman kollektiivisen 
tunnon ilmentyminä ja joiden juuret ovat syvällä ruumiillisessa koke- 
muksessa ja kerronnassa. 

On kuitenkin edelleen tärkeää korostaa, että ”etsijyys” voidaan 
kyseenalaistaa, ja juuri siksi tarvitsemme yksityiskohtaisia, huolel- 
la kontekstualisoituja tapaustutkimuksia. Palatakseni jo luvussa- 
ni mainitsemani Findhornin kuuluisaan new age -yhteisöön saapu- 
neen liftarin minulle 1980-luvun alussa osoittamiin sanoihin: ”Me 
kaikki etsimme jotakin, eikö niin?” No, emme oikeastaan. Jotkut etsi- 
vät, mutta monet muut pitävät etsimistä erehdyksenä, huvitteluna tai 
eräänlaisena mystifioinnin muotona. Saman aikaisesti on kuitenkin 
tarpeen jatkaa tämän Findhornin liftarin mainitseman ”me”-ryhmän 
kollektiivisesti jaettujen ominaisuuksien tutkimista. Näihin sisältyvät 
ryhmän auktoriteettirakenteiden ja myyttien vaikutukset myöhäis- 
modernin uskonnollisuuden kentällä. 

Tiivistelmä 


Uskontososiologian viimeiset parikymmentä vuotta ovat olleet para- 
digmanmuutoksen aikaa. Sekularisaatiosta on tullut teorioiden paaria- 
luokkaa, ja maallistumisen sijaan muodikasta on puhua uskonnon yh- 
teiskunnallisen aseman muutoksesta sen heikkenemisen sijaan. Para- 
digmanmuutosta on perusteltu uusin määritelmin ja metodologisesti: 
määrällisiin menetelmiin paljolti tukeutuvan sekularisaatioparadig- 
man sanotaan olevan sokea henkisyydelle (spirituality), joka ei mahdu 
perinteisten uskomisen ja kuulumisen kategorioiden muottiin. Tä- 
mä luku tarkastelee näitä väitteitä kriittisesti ja pohtii (uus)henki- 
syyden käsitettä määritelmien, metodien ja empiiristen tutkimusten 
näkökulmasta. Yhtäältä näyttää siltä, ettei uushenkisyys käsitteenä 
vastaa sekularisaatioparadigman haasteisiin metodologisesti tyydyt- 
tävällä tavalla. Toisaalta taas uushenkisyys uutena paradigmana näyt- 
täytyy ideologisena projektina, jota Lori Beaman kutsuu Nietzscheä 
mukaillen ”tahdoksi uskontoon” (will to religion). 


Johdanto 


Maallistumisesta — sekularisaatiosta - on puhuttu yhtä kauan kuin on 
puhuttu sosiologiasta. ”Maallisuus” on tietenkin vielä vanhempaa pe- 
rua jakaen kristillisen kirkon toiminnan luostareiden maailmasta ve- 
täytyneeseen uskonnonharjoitukseen ja ”maalliseen”; ihmisten arjessa 
toimivaan pappeuteen. Maallistumisen eli uskonnon yhteiskunnalli- 
sen vaikutusvallan vähenemisen (Wilson 2016, 5) tieteellinen poh- 

dinta kytkeytyy nimenomaan kysymykseen modernisaatiosta, joka 
oli kaikkien sosiologian klassikoiden ajattelun keskiössä. Klassikot 
näkivät maallistumisen yhtenä modernisaation seurauksena. Karl 
Marx povasi kapitalismin loppua ja uskonnon tarpeettomuutta uu- 
dessa vallankumouksellisen tasa-arvoisessa yhteiskunnassa. Emile 
Durkheim näki yhtäältä yhteiskunnallisen eriytymisen sysäävän 
yhteisöjen liimana toimivan uskonnon marginaaliseen rooliin, mutta 
toisaalta ajatteli maallisten aatteiden korvaavan uskonnon. Max 
Weber oli klassikoista pessimistisin: ”lumouksen haihtuminen” oli 
hänelle peruuttamaton prosessi, jonka tilalle moderni maailma tarjo- 
si vain rationaalisuuden rautahäkkiä ja instrumentaalista maailman- 
kuvaa. (Hjelm 2018.) 

Klassikot eivät kuitenkaan juuri käyttäneet sekularisaation käsitet- 
tä eivätkä esittäneet systemaattista teoriaa maallistumisesta. Varsinai- 
sesta sekularisaatioparadigmasta (Bruce 2011, 26; Kallunki 2018) voi 
alkaa puhua 1950- ja 1960-lukujen taitteessa. Siitä tuli pian hegemo- 
ninen tapa jäsentää uskonnon paikkaa nyky-yhteiskunnassa. Jos län- 
simaisen filosofian historiaa voi kuvata alaviitteiksi Platonin teoksiin, 
kuten filosofi Alfred N. Whitehead on todennut, voi 1900-luvun jäl- 
kimmäisen puolen uskontososiologiaa kuvata alaviitteiksi sekulari- 
saatioparadigmaan. 

Tämä on tietenkin yksinkertaistava kuva, ja soraääniä on aina 
esiintynyt. Varsinaisesta paradigmanmuutoksesta voi kuitenkin alkaa 
puhua vasta vuosituhannen vaihteen tienoilla. Jo vuonna 1993 sosio- 
logi Stephen R. Warner puhui sekularisaation syrjäyttävästä uskonto- 
sosiologian ”uudesta paradigmasta” jolla hän viittasi rationaalisen 
valinnan teoriaan uskonnosta (Warner 1993). Etenkin Euroopassa 
vaikutusvaltaisempi on ollut käsitteellinen muutos, jossa on siirrytty 
puhumaan ”uskonnon” sijaan ”henkisyydestä” (spirituality) tai ”vaih- 
toehtoisesta henkisyydesta” (alternative spirituality) ja ”uushenkisyy- 
desta” (new spirituality). Sekularisoituviksi oletetuista lansimaista on- 
kin loydetty pinnan alla kyteva spiritualiteetti. 

Sekularisaatioparadigman hegemonian purku on sittemmin ollut 
nopeaa. Siitä on tullut teoreettista paarialuokkaa, ja maallistumisen si- 
jaan on muodikasta väittää, että uskonnollisuus muuttuu, mutta ei vä- 
hene. Paradigmanmuutosta on perusteltu ainakin kolmenlaisin argu- 
mentein, joita kutsun määrittelymagiaksi, metodologiseksi kritiikiksi 


76 


https://doi.org/10.21435/tl.275 


Maallistuminen, uushenkisyys ja "tahto uskontoon” 


ja henkinen vallankumous -argumentiksi. Tässä luvussa arvioin näitä 
paradigmanmuutoksen perusteluja ja ylipäätään sitä, kuinka perustel- 
tua on puhua uushenkisyydestä uskontososiologian uutena paradig- 
mana. Esittelen alla keskustelun keskeiset käsitteet, maallistumisen 
ja uushenkisyyden, ja sen jälkeen tarkastelen näitä kolmea haasteen 
tyyppiä keskittyen nimenomaan Euroopan kontekstiin ja eurooppa- 
laiseen keskusteluun. Kriittisen analyysin perusteella näyttää yhtäältä 
siltä, ettei uushenkisyys käsitteenä haasta sekularisaatioparadigmaa 
käsitteellisesti, metodologisesti tai empiirisesti tyydyttävällä tavalla. 
Toisaalta taas uushenkisyys uutena paradigmana näyttäytyy ideologi- 
sena projektina, jota Lori Beaman (2013, 145) kutsuu Nietzscheä mu- 
kaillen ”tahdoksi uskontoon” (will to religion). 


Maallistuminen 


Eräs sekularisaatioparadigmasta käydyn kiistan keskeinen ongelma 
on ohipuhuminen. Etenkin kriitikot puhuvat usein teoriasta, jota ku- 
kaan sekularisaation tutkija ei tunnista. Avaan tässä sekularisaatio- 
paradigman luonnetta siihen liittyvien keskeisten väärinkäsitysten ja 
ongelmakohtien kautta. 

Ensinnäkin on tärkeää erottaa sekularisaatio yhteiskunnallisena 
prosessina valtion ja uskonnon eroa ajavasta sekularismista. Maallis- 
tumisen uskonnolliset kriitikot (ja joskus myös teoreettisesti köyhä 
akateeminen kritiikki) esittävät maallistumisen vapaa-ajattelijoiden, 
skeptikkojen ja katsomusten tasa-arvoa ajavien yhteiskunnallisten 
toimijoiden aikaansaannoksena (ks. Wilson 1982, 149). Todellisuu- 
dessa näillä toimijoilla ei ole juurikaan vaikutusta maallistumisen 
asteeseen, ellei kyseessä ole valtion väkivaltakoneiston tukema aate, 
kuten entisissä sosialistimaissa. Maallistuminen on useiden yhteis- 
kunnallisten prosessien odottamaton seuraus, johon sekularismi (tai 
vielä vähemmän ateismi elämänkatsomuksena) vaikuttaa vain vähän 
(Bruce 2011, 36). 

Ohipuhumisen ongelmat eivät kuitenkaan pääty käsitteiden se- 
koittumiseen. Toisena ongelmana on sekularisaatioparadigman luon- 
teen väärintulkinta. Joidenkin kriitikoiden mukaan ”sekularisaatio- 
teoria” tai ”sekularisaatioteesi? ennustaa uskonnon katoavan maail- 

masta täysin (esim. Berger 1999; Davie 2002). Tämä on karikatyyri. 
Edes Marxin perilliset eivät villleimmissä unelmissaan kuvitelleet 
maailman sekularisoituvan tässä mielessä. Karikatyyri on kuitenkin 
hyödyllinen, koska näin ajatellen jokaista esimerkkiä uskonnon elin- 
voimaisuudesta voi pitää todistuksena sekularisaatioteorian virheelli- 
syydestä (Bruce 2017, 120). 

Esimerkiksi uskontososiologi Steve Bruce (2011, 26) puhuu mie- 
luummin sekularisaatioparadigmasta kuin -teoriasta, koska kyseessä 
on monisyinen ilmiö, jonka aspekteja eri tutkijat painottavat eri ta- 
voin. Bruce listaa maallistumiskehityksen 22 osatekijää, joiden yh- 
teisvaikutuksesta seuraa maallistuminen. Teoria ei siis ole eteenpäin 
vaan taaksepäin katsova. Tietyn yhteiskunnan kehityksessä tapah- 
tunut rationalisoituminen (weberiläisessä merkityksessä), vaurastu- 
minen sekä katsomuksellinen moninaistuminen — vain joitakin osa- 
tekijöitä mainitakseni — toimivat nykyhetken maallistuneisuuden 
selittäjinä. Voidaan olettaa, että näiden kehityskulkujen toteutuminen 
ennustaisi maallistumista myös toisissa yhteiskunnissa, mutta kysees- 
sä ei ole yhteiskunnallisen lain kaltainen ennuste. Historiallinen kon- 
teksti vaikuttaa aina tulkintaan, ja sekularisaatioparadigma on ni- 
menomaan historiallisten selitysten kokoelma. Tämän toteaminen ei 
ole estänyt ahkeraa olkiukkotehtailua. Osittain sekularisaatiotutkijat 
voivat syyttää tästä vain itseään. Muun muassa sekularisaatiopara- 
digman nykyinen ”grand old man” Steve Bruce on lieventänyt sana- 
valintojaan vuosien varrella. Religion in the Modern World -teokses- 
taan (1996) Bruce on kaventanut sekularisaation vaikutusalaa God is 
Dead -teoksensa (2002) alaotsikkoon ”Religion in the West”. 

Kolmas ongelma maallistumisen käsittelyssä on epäselvyys siitä, 
millä tasolla ilmiön katsotaan vaikuttavan. Uskontososiologiassa ol- 
laan yhtä mieltä siitä, että yhteiskunnalliset instituutiot ovat eriyty- 
neet, mikä tarkoittaa esimerkiksi kirkon ja valtion suhteiden löyhen- 
tymistä tai uskonnon vaikutuksen vähenemistä kouluissa. Tämän 
kehityksen tekninen termi on differentiaatio. Muista maallistumisen 
tasoista ei samanlaista yhteisymmärrystä ole. Uskonnollisuuden lasku 
yksilön tasolla on ilmiö, josta on länsimaissa ja esimerkiksi Japanissa 
vahvaa näyttöä ainakin uskomisen, uskonnollisiin yhdyskuntiin kuu- 
lumisen ja uskonnon harjoittamisen mittarein. 

Erimielisyydet koskevat sitä, kuinka hyvin nämä mittarit mittaavat 
”uushenkisyyden” käsitteen alle menevää yksilöllistä uskonnon/hen- 
kisyyden harjoittamista (esim. McGuire 2008, 19-44; Ammerman 
2007). Privatisaatio taas on käsite, jolla on kuvattu differentiaation 
seurauksena tapahtuvaa uskonnon siirtymistä yksityisen piiriin. Eri- 
tyisesti 1970-luvun lopulta alkanut konservatiivikristillisyyden sekä 
poliittisen islamin nousu on haastanut privatisaatioteesin, ja esimer- 
kiksi sosiologi Jose Casanova (1994) on esittänyt, ettei näitä sekulari- 
saation kolmea tasoa tulisi käsitellä automaattisesti keskenään riippu- 
vaisina. 

Viimeisenä tasona voi mainita Suomessa paljon vähemmän kes- 
kustelua herättäneen ajatuksen kirkkojen ja uskonnollisten yhteisö- 
jen sisäisestä sekularisaatiosta, tai maailmallisuudesta (worldliness). 
Tämä on ollut suurempi kysymys Yhdysvaltojen pluralistisessa kon- 
tekstissa, jossa liberaalien kirkkojen kuihtumista on selitetty kirkko- 
jen sanoman ”vesittymisellä” niiden pyrkiessä vastaamaan yhteiskun- 
nallisiin ongelmiin pelastuksen ja kadotuksen saarnaamisen sijasta 
(esim. Finke & Stark 1992). 

Maallistuminen on siis monisyinen ilmiö, ja hyvä tutkimus tekee 
aina selväksi, millä muuttujilla maallistumisesta puhutaan. Huomat- 
tava osa sekularisaatioparadigman kritiikistä on korjattavissa kiin- 
nittämällä huomiota käsitteiden oikeaan käyttöön. Sekularisaatio- 
paradigman ja uushenkisyyden sille esittämän haasteen tapauksessa 
keskeistä on ollut juuri kiistely yksilöllisen uskonnollisuuden muu- 
toksesta. Ohipuhuminen ei kuitenkaan ole ainoa kiistakapula sekula- 
risaation ympärillä käydyissä paradigmakiistoissa. 


Uushenkisyys 


Uushenkisyys on haastanut sekularisaatioparadigman, mutta ennen 
kuin perkaan tämän haasteen laatua, on hyvä lyhyesti avata, miten 
ymmärrän ”uushenkisyyden” — jos ei muuten, niin välttääkseni itse 
yllä mainittuun ohipuhumiseen sortumisen. Kuten uskontotieteilijä 
Mira Karjalainen (2018, 267) toteaa, ei uskontososiologiassa ole löy- 
detty yhdenmukaista merkitystä ”henkisyydelle” erotuksena uskon- 
nosta, vaan tutkijoiden tulee määritellä oma ymmärryksensä. 


79 


https://doi.org/10.21435/tl.275 


Titus Hjelm 


”Henkisyyden” esiinmarssi uskontososiologiassa on noussut tar- 
peesta erotella perinteinen uskonnollisuus ja uskonnonharjoitus 
löyhemmästä, tunnistettavasti uskonnollisten instituutioiden ulko- 
puolella tapahtuvasta henkisyyden harjoittamisesta. Englannin kie- 
len sana spirituality viittaa juuri tähän, ja sen käyttö tässä mieles- 
sä on *valunut” myös arkikäyttöön erityisesti Yhdysvalloissa, jossa 
on tavanomaista kuvata itseään henkiseksi, mutta ei uskonnolliseksi 
(spiritual but not religious). Ongelmalliseksi tällaisen käytön tekee se, 
että instituutionaalinenkin uskonnonharjoitus on ”henkistä” mones- 
sa mielessä — ei vähiten uskonnonharjoittajien itsensä mielestä (ks. 
Ammerman 2013). Suomen kielen sana ”uushenkisyys” on nähdäkse- 
ni hyödyllinen tapa erotella tutkimuksen kohteeksi nimenomaan mo- 
derniin aikaan liittyvä (uus)henkisyys, jossa keskipisteenä on yksilö 
ja jonka sisällöt valitaan eklektisesti muista traditioista tai luodaan 
itse. Englannin kielessäkin käytetään joskus termiä new spirituality, 
mutta tämä ei ole vakiintunut käytäntö. 

Käytän siis uushenkisyyden käsitettä siinä merkityksessä, jossa 
uskontososiologit Paul Heelas ja Linda Woodhead käyttävät termiä 
henkisyys (spirituality) teoksessaan The Spiritual Revolution (2005). 
Heidän mukaansa henkisyys liittyy modernisaatiosta seuranneeseen 
subjektiiviseen käänteeseen. Siinä missä perinteinen uskonto ottaa 
maailman ja elämän ikään kuin annettuna (life-as), subjektiivisen elä- 
män (subjective-life) henkisyys korostaa yksilöllistä kokemusta kuulu- 
vuudesta johonkin suurempaan kokonaisuuteen. Tällaisella ajattelul- 
la on paljon yhteistä new age -käsitteen kanssa, mutta uushenkisyys 
on laajempi ilmiö (Karjalainen 2018, 265). 

Käytännössä uushenkisyydellä viitataan usein uskomuksiin ja 
etenkin käytäntöihin, joiden kirjo on esillä Hengen ja tiedon messu- 
jen kaltaisissa tilaisuuksissa ja joita käsitellään tämän teoksen muissa 
luvuissa. Toisaalta yksilöllisyyden korostus tarkoittaa sitä, ettei uus- 
henkisyys ole rajoitettavissa kulloinkin tarjolla oleviin tunnistettaviin 
ja kaupallisiin henkisyyden muotoihin, vaan jokainen muotoilee uus- 
henkisyytensä itse. Juuri tätä on pidetty keskeisenä haasteena sekula- 
risaatioparadigmalle. 

Määrittelymagia 


Kutsun ”määrittelymagiaksi? akateemista keskustelua, jossa ikään 
kuin sormia napsauttamalla vedetään uskonnon ja/tai henkisyyden 
kani sekularisaation hatusta kohdistamalla tutkimuksen katse johon- 
kin uuteen ilmiöön. 

Määrittelymagiassa tiennäyttäjänä on toiminut aiemmin sekulari- 
saatioparadigman edustajana tunnettu sosiologi Peter Berger. Hän 
tuli 1990-luvun lopussa tunnetuksi ”desekularisaation” käsitteestä, 
jonka ajatuksena oli viestittää, että sekularisaatioparadigman (olete- 
tuista) ennustuksista huolimatta maailma oli yhtä ”raivokkaan uskon- 
nollinen” kuin aina (Berger 1999, 2). Ongelmana käsitteessä on sen 
looginen ristiriitaisuus ja itse sekularisaatioparadigman väitteiden 
ohittaminen. Desekularisaatio antaa ymmärtää, että sekularisaatiota 
on tapahtunut, mutta nyt on meneillään vastakkainen, jonkinlainen 
sakralisaation prosessi. Kuitenkin samaan aikaan Berger sanoo, ettei 
maailma ole koskaan ollut sekulaari. Toiseksi, kuten yllä mainitsin, 
sekularisaatioparadigma väittää, että maallistuminen on todennä- 
köistä, kun tietyt reunaehdot täyttyvät. Siten uskonnollisuuden elin- 
voimaisuus vaikkapa Teheranissa ei ole vastaväite uskonnon elinvoi- 
maisuuden vähenemiselle Helsingissä. Tästä syystä desekularisaatio 
kuuluu määrittelymagian piiriin. Käsite ei koskaan ottanut tuulta al- 
leen eikä varsinaisesti liity suoraan keskusteluun uushenkisyydestä, 
mutta Bergerin auktoriteetti auttoi kyllä desekularisoimaan uskonto- 
sosiologian (Hjelm 2022). 

Toinen määrittelymagian piiriin kuuluva käsite on ”post-sekulaari”. 
Hieman kuin desekularisaation tapauksessa, jossa Bergerin nimi toi 
käsitteelle painoa, post-sekulaaria ryhdyttiin viljelemään kuuluisan 
yhteiskuntateoreetikko Jiirgen Habermasin auktoriteetin varjolla. 
Habermasin käytössä post-sekulaari on hänen kommunikatiiviseen 
yhteiskuntateoriaansa liittyvä normatiivinen käsite. Siinä missä 
Habermas aiemmin ajatteli, että julkisen keskustelun tulisi olla seku- 
laaria (mistä aiheutuu siis teorian normatiivisuus), post-sekulaari 
merkitsee uskonnon ottamista mukaan tasavertaisena diskurssina 
yhteiskunnallisessa keskustelussa (tosin Habermas ajattelee, että us- 
konnolliset argumentit pitää ensin ”kääntää” sekulaariin muotoon). 

Uskontososiologiassa käsite otettiin kuitenkin usein käyttöön 
ikään kuin asioiden tilana. ”Post-sekulaarista yhteiskunnasta” tuli 
yleinen kirjojen ja artikkeleiden otsikoiden osa (esim. Eriksson 
2018). Sikäli kun post-sekulaarin ajatellaan pitävän sisällään uskon- 
non julkisen näkyvyyden, sen käyttöä voikin perustella (Casanova 
2012, 41-42). Useimmiten siitä tuli kuitenkin taikasana, jolla viestit- 
tiin sekularisaatioparadigman olleen erehtynyt (Hjelm 2015), vaikka 
käsite itsessään ei kerro mitään esimerkiksi uskonnollisuuden elin- 
voimaisuudesta (Moberg, Granholm & Nynäs 2012, 2). 

Käsitteen ongelmallisuus (muuten kuin Habermasin normatiivi- 
sessa mielessä ja uskonnon julkisen näkyvyyden mielessä) on onnek- 
si vähitellen selvinnyt, sillä se näyttäisi olevan matkalla uskontososio- 
logian käsitteiden hautuumaalle. Tosin Francois Gauthierin (2020) 
sekularisaatioteorian kritiikki muistuttaa keskustelua ”post-sekulaa- 
rista ajasta? siinä mielessä, että se väittää uskonnon olevan nykyisin 
läsnä kaikilla elämänalueilla, mutta muodoissa, joissa kirkkouskon- 
nollisuuteen (oletettavasti) keskittynyt sekularisaatioparadigma ei si- 
tä tunnista. 

Toiset uudelleenmäärittelyt ovat olleet lievempiä, joskin saman- 
suuntaisia. Kirkkojen väheneviä jäsenmääriä ja tyhjeneviä penk- 
kejä on vaikea kiistää. Jotta uskonto saataisiin pelastettua sekula- 
risaatiolta kuitenkaan väittämättä, ettei sekularisaatiota tapahdu 
lainkaan, lanseerasi Grace Davie (1994) käsitteen believing without 
belonging (uskominen ilman kuulumista). Davien ja hänen seuraa- 
jiensa mukaan siteet perinteisiin uskonnollisiin instituutioihin kyllä 
rapautuvat, mutta uskonnollisuus säilyy elinvoimaisena niiden ulko- 
puolella. Davie esitti ajatuksensa alun perin rajoitetusti Ison-Britan- 
nian kontekstissa, ja vaikka väitteelle ei ole löydetty empiiristä pohjaa 
(Voas & Crockett 2005), siitä on tullut hyvin suosittu uskontososiolo- 
giassa alkuperäisen kontekstinsa ulkopuolellakin. 

Viime vuosina suosittu uskonnon ja henkisyyden uudelleenmää- 
rittely on ollut ”eletyn uskonnon” (lived religion) käsite (McGuire 
2008; Utriainen 2018). Siihen viitataan joskus varsinkin opinnäyte- 
töissä teoriana, vaikka kyseessä on tutkimuskatseen uudelleenfoku- 
sointi virallisen uskonnonharjoittamisen ulkopuolelle. Jossain määrin 
uushenkisyyttä ja elettyä uskontoa on käytetty myös synonyymeina. 
Eletty uskonto tai ”arjen uskonto” (everyday religion) on positioitu 


82 


https://doi.org/10.21435/tl.275 


Maallistuminen, uushenkisyys ja "tahto uskontoon” 


vastineeksi sekularisaatioparadigmalle, mutta kritiikki ei perustu ai- 
noastaan määrittelymagialle, vaan käsitteet pitävät sisällään myös 
seuraavassa osiossa käsittelemäni metodologisen kritiikin. Toisin 
kuin edelliset uudelleenmäärittelyt, eletyn uskonnon lähestymistapa 
näkee sekularisaatioparadigman tutkimustavat ongelmallisina, mut- 
ta ei (ainakaan alkuperäisten edustajiensa mukaan) täysin kiistä se- 
kularisaatiota empiirisenä ilmiönä (esim. Ammerman 2007, 4). Elet- 
ty/arjen uskonto on hyödyllinen tapa kohdistaa sosiologista katsetta 
aiemmin vähemmälle huomiolle jääneisiin ilmiöihin. Ongelmallista 
siitä tulee vasta, kun sen ajatellaan kertovan jotain uskonnollisuuden 
tai henkisyyden yleisyydestä tai voimakkuudesta yhteiskunnallisella 
tasolla. 

Kaikki edellä mainitut ajatukset ja käsitteet ovat omalta osaltaan 
legitimoineet sekularisaatioparadigman kritiikin, ja erityisesti Davien 
ja McGuiren ajatukset ovat toimineet siltana uushenkisyyden tutki- 
muksen keskeiseen ajatukseen, että uskonto on muuttanut muotoaan. 
Uushenkisyyden tutkimuksen sekularisaatiokritiikki onkin yhdistel- 
mä käsitteiden ja metodologian uudelleenmäärittelyä. 


Uushenkisyyden tutkimuksen metodisuhdanteet 


Uushenkisyyden ja eletyn uskonnon tutkimuksen keskeinen argu- 
mentti on ollut, että uskontososiologian tavat käsitteellistää ”uskon- 
to” ovat typistäneet uskonnon ja henkisyyden perinteiseen kirkko- 
uskonnollisuuteen ja siihen verrattaviin käytäntöihin (McGuire 
2008). Tämä jättää ulkopuolelle moninaisia käytäntöjä, jotka voitai- 
siin sisältönsä puolesta laskea uskonnon piiriin. Uushenkisyyttä käy- 
tetäänkin joskus eräänlaisena kattoterminä näille käytännöille. Vielä 
laajemmin ymmärrettynä uskomusten ja käytäntöjen sisällölläkään ei 
ole niin väliä, vaan kuten Utriainen (2018, 115) asian ilmaisee, ”us- 
kontososiologiassa tulee mahdolliseksi tutkia mitä hyvänsä elämän- 
aluetta tai toimintaa, jonka sen harjoittajat itse mieltävät uskonnoksi, 
henkiseksi, pyhäksi tai tärkeimmäksi elämänalueeksi”. Konstruktio- 
nistisena uskontososiologina puollan ehdottomasti näkökulmaa, jos- 
sa ihmisten omat henkisyyden määrittelyt ovat tutkimuksen kohtee- 
na. On erityisen kiinnostavaa tutkia, mitä ihmiset tekevät, kun he 

puhuvat henkisyydestä. Tällaisia henkisyyden performoinnin ana- 
lyyseja näkisi mielellään enemmän. Ongelma tämänhetkisessä uus- 
henkisyyden tutkimuksessa on kuitenkin päinvastainen: esimerkiksi 
joogan ja erilaisten meditaatiotekniikoiden suosiota pidetään usein 
esimerkkinä uushenkisyyden suosiosta riippumatta siitä, mitä har- 
joittajat itse näistä harjoituksista ajattelevat. 

Kuten edellä mainitsin, eletyn uskonnon ja uushenkisyyden ta- 
pauksissa uskontososiologian kohteiden uudelleenmäärittely pitää 
usein sisällään myös metodologisen uudelleenasemoinnin. Nancy 
Ammermanin (2013, 6) sanat tiivistävät koko kentän tuntemukset: 
”Käytännön uskonnollisuus ei sopeudu näppärästi kyselyihin, joilla 
olemme yrittäneet selittää uskonnon läsnäoloa tai puutetta, kasvua 
tai vähenemistä?” On totta, että kyselytutkimukset, jotka mittaavat ai- 
noastaan uskonnollisiin yhteisöihin kuulumista, kirkossa (synago- 
gassa, moskeijassa jne.) käyntiä tai keskeisiä uskomuksia, rajaavat 
”uskonnon” tai ”(uus)henkisyyden” liian tiukasti. Esimerkiksi Melissa 
Wilcoxin haastattelemat lesbonaiset, jotka ovat kokeneet perinteisen 
institutionaalisen uskonnon vihamieliseksi seksuaalisuuttaan koh- 
taan, ovat useissa kyselyissä näkymättömiä. Kuitenkin he harjoittavat 
monenlaisia uushenkisyyden muotoja. (Wilcox 2009, 134.) 

Tätäkin pidemmälle menee uushenkisyyden tutkimus, joka am- 
mentaa uskomisen (belief) kritiikistä. Tämän näkökulman mukaan 
länsimainen uskonnontutkimus on silmiinpistävän protestanttista 
nostaessaan uskomisen keskeiseksi uskonnon tunnusmerkiksi (esim. 
Lindguist & Coleman 2008). Globaalisti tarkasteltuna uskominen on 
vain harvoin uskonnonharjoituksen ytimessä. Uushenkisyydessä ko- 
rostetaan myös käytännön roolia henkisen elämän muodostumisessa. 
Siksi edes haastattelututkimukset eivät tavoita uushenkisyyden ydin- 
tä, koska se on toiminnassa, ei artikuloinneissa. Tästä syystä uushen- 
kisyyden tutkimuksen metodologian kultastandardina voikin pitää 
etnografista tutkimusta. 

Tässä yhteydessä ei ole tarpeen toistaa 1980-luvulta alkanutta kä- 
denvääntöä määrällisten ja laadullisten menetelmien välillä. On sel- 
vää, ettei määrällinen tutkimus tavoita uskonnon ja hengellisyyden 
monia nyansseja. Yhtä lailla on kuitenkin selvää, että tietyt kysymyk- 
set vaativat määrällisiä aineistoja. Tällainen on esimerkiksi kysymys 
siitä, onko uskonnollisuus vähenemässä vai muuttamassa muotoaan. 


84 


https://doi.org/10.21435/tl.275 


Maallistuminen, uushenkisyys ja "tahto uskontoon” 


Parhainkaan etnografia ei voi tähän kysymykseen vastata. Uushenki- 
syyden tutkimuksessa tämä periaate unohtuu usein (ks. Bruce 2018, 
22-24). Jokaisella aineistolla ja metodologisella lähestymistavalla on 
niin sanottu argumenttialansa, se rajattu alue, jonka sisalla kyseisella 
aineistolla voi ylipäätään operoida. Kyselytutkimukset ylittävät tämän 
alan olettaessaan, että rajallisilla mittareilla voi sanoa kaiken tarvitta- 
van uskonnosta. Etnografia taas ylittää omansa olettaessaan, että ta- 
paustutkimuksista voi vetää suoria yhteiskuntatason johtopäätöksiä. 

Uushenkisyyden tutkimukseen liittyy joskus myös turhaa mystifi- 
kaatiota, jossa ajatellaan henkisyyden olevan sosiaalitutkimuksen 
mittareiden tavoittamattomissa. Jos näin on, silloin ei myöskään voi- 
da puhua ”henkisestä vallankumouksesta’, koska se olettaa kasvun, 
joka pitäisi jollain mittareilla todentaa. Uskonnon ja uushenkisyy- 
den tutkimus tarvitsee sekä määrällisiä että laadullisia menetelmiä, ja 
onkin harmillista, että ne on ideologisista syistä asetettu vastakkain. 
Kysymys ei ole pohjimmiltaan metodien paremmuudesta, vaan eri- 
laisten aineistojen perusteella tehtyjen väittämien argumenttialasta ja 
niiden ylittämisestä. Sekularisaatioparadigmasta käydyissä väittelyis- 
sä tämä on yksi keskeisimpiä ongelmakohtia. 


Henkinen vallankumous 


Sekä määrittelymagia että metodologinen kritiikki ovat puutteellisia. 
Molempien ongelmana on yhteismitattomuus sekularisaatioparadig- 
man keskeisten väittämien kanssa. Uskonto on elinvoimaista mones- 
sa maailmankolkassa, mutta se ei vähennä sekularisaatioparadigman 
selitysvoimaa yhteiskunnissa, joissa sekularisoivat yhteiskunnallisen 
muutoksen komponentit ovat läsnä. Samoin ihmiset voivat olla arjes- 
saan henkisiä monin tavoin. Eletyn uskonnon syvällinen ymmärtä- 
minen tapaustutkimusten perusteella ei kuitenkaan kerro henkisyy- 
den yleisyydestä eikä sen elinvoimaisuudesta eikä täten keskustele 
sekularisaatioparadigman perusväittämien kanssa. Väite, jonka mu- 
kaan henkisyyttä ei voi tutkia määrällisin menetelmin, on älyllisesti 
laiska ja myös ristiriitainen, jos samaan aikaan kuitenkin annetaan 
ymmärtää, että uushenkisyys on kasvussa ja syrjäyttämässä perintei- 
sen uskonnollisuuden. 

Uushenkisyyden sekularisaatioparadigmalle asettama haaste ei ole 
kuitenkaan täysin yhteismitattoman määrittelymagian ja metodolo- 
giakritiikin varassa. Paul Heelasin ja Linda Woodheadin luotsaaman 
Kendal-projektin tuotoksena syntynyt teos The Spiritual Revolution 
(2005) on yksi viimeisen kahden vuosikymmenen vaikutusvaltaisim- 
mista uskontososiologisista tutkimuksista. Erityisesti sen otsikko on 
inspiroinut paradigmanmuutoksellista hurmosta. Pohjois-Amerikas- 
sa uushenkisyyttä tarjottiin uskonnon vaihtoehdoksi jo aiemmin, Eu- 
roopassa oletettu vallankumous nähtiin nimenomaan naulana seku- 
larisaatioparadigman arkkuun. 

Kendal-projekti erottuu muusta uushenkisyyden tutkimuksesta 
siinä, että se pyrkii todentamaan vallankumoushypoteesinsa samoilla 
välineillä kuin sekularisaation tutkijat. Kyseessä ei siis ole määrittely- 
magia eikä kasvukäyrien projisoiminen laadullisesta aineistosta. Pro- 
jektin tutkijat jalkautuivat Kendalin pikkukaupunkiin ja laskivat sekä 
perinteisen kirkkouskonnollisuuden että uushenkisyyden harjoitta- 
jia, harjoitusten yleisyyttä sekä sitä, kuinka harjoittajat itse toimin- 
tansa ymmärsivät. Viimeisin seikka on tärkeä, koska suurin osa uus- 
henkisyyden alle niputetusta toiminnasta oli joogaa tai vaihtoehtoisia 
terapioita, joiden harjoittajat eivät kokeneet harjoittavansa uushenki- 
syyttä. Vaikka tutkimus itsessään on arvokas osoitus siitä, kuinka 
uushenkisyyden kenttää voi kartoittaa myös määrällisesti, päätyi 
Kendal-projekti puhumaan ”henkisestä vallankumouksesta” heppoi- 
sin perustein. 

Henkisen vallankumouksen näkymät ovat heikot: väestömuutos 
huomioon ottaen Kendalissa tulisi olla viikoittain noin 14500 kirkos- 
sakävijää, jos kirkkouskonnollisuus olisi vuoden 1851 tasolla. Nyt kä- 
vijöitä on noin 3000. Maallistumisen jäljiltä on jäänyt siis noin 11 500 
ihmisen tyhjiö. Uushenkisyys ja ”holistinen miljöö” täyttää tätä tyh- 
jiötä 270 viikoittaisen harjoittajan verran (Bruce 2011, 109-110). Voi 
siis olla niin, että kiinnostus uushenkisyyttä kohtaan on kasvanut, 
mutta se ei sellaisenaan riitä kumoamaan sekularisaatioparadigmaa. 
Itse asiassa Heelas ja Woodhead sanovat tämän itse kirjansa kohdas- 
sa, jota siteerataan uushenkisyyskirjallisuudessa vain harvoin: ”(ver- 
rattain pienen) holistisen miljöön kasvu ei kompensoi (huomattavas- 
ti isomman) seurakuntakentän pienenemistä” (Heelas & Woodhead 
2005, 48). 

Kuitenkin jo samalla sivulla tekijät esittävät, että vaikka uushenki- 
syys ei vielä ole suositumpaa kuin perinteinen kirkkouskonnollisuus, 
se olisi sitä noin 30 vuoden kuluessa eli noin vuonna 2032 (Heelas & 
Woodhead 2005, 48). Pian ennusteen onnistumista voi mitata, mutta 
teoriassa se vaikuttaa saman tien ongelmalliselta. Maallistuminen on 
nimenomaan kohorttiefekti, eli uskonto ei välity sukupolvien välillä 
(Voas & Chaves 2016). Kun uushenkisyyden kenttä korostaa yksilél- 
lisyyttä ja subjektiivisen maailmankuvan rakentamisen keskeisyyt- 
tä, on sukupolvien välinen transmissio epätodennäköistä perhe- ja 
muiden sosiaalisten paineiden puuttuessa. Joka tapauksessa Kendal- 
projekti näyttäisi tukevan sekularisaatioparadigmaa ennemmin kuin 
haastavan sitä. 

Tämä ei ole kuitenkaan se johtopäätös, johon suurin osa kirjan lu- 
kijoista (tai kirjan otsikkoon ihastuneista) on päätynyt. Heelasin ja 
Woodheadin teos on hyvä esimerkki siitä, kuinka yksi teos valjaste- 
taan akateemisen trendin eräänlaiseksi talismaaniksi etenkin euroop- 
palaisessa uskonnontutkimuksessa. Traagisen siitä tekee se, että itse 
tutkimuksen tulokset eivät tue ”henkisen vallankumouksen” teesiä. 
Kirjan tekijät eivät tosin ole juurikaan pyrkineet hillitsemään seuraa- 
jiensa väärintulkintoja. Sosiologisesti kiinnostavaa on kuitenkin se, 
kuinka suuri tahto uskonnontutkimuksen kentällä oli paradigman- 
muutokseen. Siihen riitti voimallisesti esitetty teesi ja riittävän us- 
kottava — vaikka valikoidusti tulkittu — todistusaineisto. Tämän po- 
sitiivisena seurauksena voi pitää uskonnontutkimuksen kohteiden 
laajenemista uusiin henkisyyden muotoihin. Sekularisaatioparadig- 
man haastajana Kendal-projekti on kuitenkin ongelmallinen, vaikka 
vakuuttavampi kuin määrittelymagia tai aineiston ja metodologian 
osalta yhteismitattomat argumentit. Uskonnollisuus on muuttumas- 
sa, ja uushenkisyys on selkeästi eloisa, jopa kasvava kenttä. Samaan 
aikaan uskonnollisuus kuitenkin vähenee. Nämä eivät ole toisensa 
poissulkevia trendejä, toisin kuin viime vuosikymmenten uskonto- 
sosiologiassa on haluttu uskoa. 

Edellä olen esittänyt, että sekularisaatioparadigman kritiikki on mo- 
nella tapaa ongelmallista. On ohipuhumista, on yhteismitattomuutta 
määritelmien, aineistojen ja metodologian kohdalla sekä empiiristä 
tutkimusta, jonka data ei tue omia väittämiään. Tästä kaikesta huoli- 
matta nykypäivän uskontososiologista maalaisjärkeä on väittää seku- 
larisaatioparadigman olevan menneen talven lumia. Olisikin ehkä 
mielekkäämpää puhua uskontososiologian ideologisesta uudelleen- 
paikantumisesta kuin paradigmanmuutoksesta — joskin tämä uudel- 
leenpaikantuminen on ennemminkin jälleenpaikantumista kuin uusi 
ilmiö uskonnontutkimuksen kentällä. 

Sekularisaatioparadigman perusoletus on, että uskonnon ”kysyntä” 
vaihtelee yhteiskunnallisten olosuhteiden mukaan. Peter Bergerin 
(1967) teoriassa uskonnollisuus rapautuu, koska maailmankatsomuk- 
sellinen pluralismi rapauttaa uskonnon uskottavuutta. Pippa Norrisin 
ja Ronald Inglehartin (2011) mukaan uskonnollisuus vähenee ek- 
sistentiaalisen turvallisuuden tunteen kasvaessa. Steve Bruce (2011) 
seuraa Weberiä puhuessaan kapitalismin ja instrumentaalis-rationaa- 
lisen ajattelun sekularisoivasta vaikutuksesta. Maallistumisen lähteitä 
on monia, ja eri tutkijat korostavat eri syitä, mutta perusolettamus on 
sama: yhteiskunnalliset olot vaikuttavat uskonnon kysyntään. Samoin 
useimmat sekularisaation tutkijat ajattelevat maallistumisen olevan 
peruuttamaton prosessi. Kun kysyntä on laskenut tai kadonnut, ei se 
palaa entisille tasoilleen kuin korkeintaan väliaikaisesti (Bruce 2011). 

Vastakkaisiakin ajatuksia on esitetty. Kognitiivisessa uskonnontut- 
kimuksessa puhutaan ihmisten universaalista taipumuksesta uskon- 
nollisuuteen. Rationaalisen valinnan teorian näkökulmasta tehty us- 
konnontutkimus taas operoi ekonomistisen ihmisen perustarpeiden 
mallin mukaan, joihin uskonto kuuluu. Näiden teoreettisten oletta- 
musten arviointi ei kuitenkaan ole relevanttia tässä yhteydessä, kos- 
ka uushenkisyyden tutkimus ei juurikaan viittaa kumpaakaan tutki- 
mustraditioon (ks. kuitenkin Pohjanheimo tässä teoksessa). Määrit- 
telymagian yleisyyden ja uushenkisyyden tutkimuksessa esitetyn me- 
todologisen kritiikin perusteella näyttää kuitenkin siltä, että kentällä 
elää ainakin implisiittisesti vahva olettamus henkisyydestä inhimil- 
lisenä ominaisuutena, joka ehkä muuttaa muotoaan, mutta on pysy- 

vää. Jos vain osaamme katsoa oikeaan suuntaan, löydämme sieltä us- 
kontoa vähintään uudessa henkisyyden muodossaan. 

Sosiologi Jeffrey Hadden julisti tulikivenkatkuisessa sekularisaatio- 
kritiikissään vuodelta 1987, että ”kriittinen uudelleenarviointi pal- 
jastaa sekularisaation olevan ideologisiin preferensseihin perustuva 
orientoiva käsite ennemmin kuin systemaattinen teoria” (Hadden 
1987, 587). Asiallisista huomioista huolimatta Haddenin kritiikki ei 
ole kokonaisuudessaan vanhentunut kovin hyvin, mutta se on osuva, 
jos ”sekularisaation” tilalle laittaa sanan ”uushenkisyys” tai eletty us- 
konto”. Kuten olen edellä osoittanut, sekularisaatioparadigman vas- 
tustaminen uushenkisyyden ja eletyn uskonnon nimissä ei nouse 
pakottavista empiirisistä syistä, niin kuin kuhnilainen paradigma- 
ajattelu antaa ymmärtää. Sen sijaan näen sen nousevan siitä, mitä 
uskonnontutkija Lori Beaman (2013) kutsuu ”tahdoksi uskontoon” 
(will to religion): 


Tahto uskontoon on ajatus siitä, että olemme kaikki uskonnollisia, että 
meillä kaikilla on henkisiä tarpeita ja että nuo tarpeet ovat saatavilla tut- 
kimista, tarkastelua, korjaamista, sääntelyä ja huomioon ottamista varten 
itsemme ja muiden toimesta (Beaman 2013, 145). 


Beaman puhuu uskonnon roolista etenkin oikeuslaitoksen puitteissa, 
mutta sama ajatus pätee uskonnontutkimukseen. Sekularisaatiopara- 
digman vastustaminen oletetun uushenkisyyden nousun perusteel- 
la on monella tapaa paluu uskontotieteen metateoreettisiin keskus- 
teluihin uskonnosta sui generis -kategoriana (McCutcheon 1997): 
onko uskonto erillinen elämänalue, joka saattaa muuttaa muotoaan 
(uushenkisyydeksi), mutta on aina jotenkin essentiaalisesti läsnä yh- 
teiskunnassa ja ihmisten elämässä? ”Tahto uskontoon” - tai tässä ta- 
pauksessa ehkä osuvammin tahto uushenkisyyteen - on monessa 
tapauksessa implisiittistä ja aina monisyistä. Taustasyinä voivat ol- 
la oma uskonnollinen vakaumus, ammatilliset uhkakuvat (mitä us- 
kontososiologi tekee uskonnottomassa maailmassa?), trendin harjalla 
ratsastaminen tai jokin muu. Tämä on empiirinen kysymys, jota oli- 
si erittäin kiinnostavaa kartoittaa. Tärkeämpiä ovat kuitenkin tämän 
ideologian seuraukset. 

Yksi selkeä seuraus on uskonnon/henkisyyden ylikorostuminen 
(Beaman 2013, 148-149). Olen aina ollut sitä mieltä, että uskonnon- 

tutkijan tärkein taito on tunnistaa milloin uskonto ei ole paras seli- 
tys jollekin yhteiskunnalliselle ilmiölle. Jos sekularisaatioparadigman 
edustajia voi aiheestakin syyttää sokeudesta uushenkisyyden muotoja 
kohtaan, voi samaa sanoa tutkijoista, joille maallistuminen on mää- 
ritelmällinen ja/tai ideologinen mahdottomuus. Yhden likinäköisen 
hegemonian hylkäämisen vaarana on aina uuden likinäköisen hege- 
monian syntyminen. 


Lopuksi 


Viime vuosikymmeninä on tuotettu varmasti satoja kirjoja, artikkelei- 
ta ja opinnäytetöitä, joissa tutkitaan uushenkisyyden harjoittajia ja 
todetaan, ettei maailma ole maallistumassa. Sekularisaatioparadigma 
ei ehkä enää ole muodissa, mutta sen haamu kummittelee monen tut- 
kimuksen sivuilla. Uushenkisyys ei kuitenkaan ole paradigma sanan 
varsinaisessa merkityksessä. Kuhnilainen käsitys sopii ylipäätään yh- 
teiskuntatieteisiin huonosti, mutta erityisen huonosti se sopii seku- 
larisaatiokeskusteluun. Kuhnilaisittain paradigmat muuttuvat, kun 
empiiriset näytöt eivät enää tue vallitsevaa käsitystä. Uushenkisyy- 
den kohdalla näin ei ole: merkittävä määrä uskonnontutkijoita vain 
päätti, että sekularisaatioteoria on ongelmallinen. Siksi onkin parem- 
pi puhua trendistä. 

En käytä trendi-sanaa vähättelevässä mielessä. Koska yhteiskunta- 
tieteet toimivat eri tavalla kuin luonnontieteet, ei empiirinen todis- 
tusaineisto koskaan ole niissä samassa ohjaavassa roolissa kuin luon- 
nontieteissä. Muodit tulevat ja menevät. On täysin perusteltua sanoa, 
ettei sata vuotta sitten luotu eurosentrinen ja protestanttinen perus- 
ta voi olla lopullinen sana uskontososiologiasta (ks. Spickard 2017). 
Uushenkisyys on kiinnostava tutkimuskohde, joka ansaitsee tulla tut- 
kituksi. Ongelmalliseksi uushenkisyyden tekee se, että se on valjastet- 
tu sekularisaatioteorian kuopankaivajaksi. 

”Tahto uskontoon” ei tee uskontososiologiasta parempaa. Päinvas- 
toin se näyttää maallistumiskysymyksessä rohkaisevan perusteetto- 
miin väitteisiin, joita empiria ei tue tai jotka pahimmillaan sysäävät 
koko kentän tieteellisen verifioinnin ulottumattomiin. Traagisinta 
tässä on se, että uushenkisyyden tutkimus olisi yhtä arvokasta tai pi- 

kemminkin arvokkaampaa ilman rituaalisia sekularisaatioparadig- 
man hylkäämisiä. Kuten edellä mainitsin, kiista uskonnollisuuden 
vähenemisen ja sen muutoksen välillä ei ole nollasummapeliä. Toisin 
kuin joskus näkee väitettävän, uskontososiologia ei kaiva maata jalko- 
jensa alta puhumalla sekularisaatiosta. Uskontososiologeille riittää 
töitä tulevaisuudessakin. Sen sijaan uskontososiologia tekee itselleen 
karhunpalveluksen, jos se sanoo tutkivansa ensisijaisesti ilmiötä, jon- 
ka elinvoimaisuutta ei lähtökohtaisesti voi tutkia sen tavoittamatto- 
muuden takia. 

Tiivistelma 


Tässä luvussa lähestymme yliluonnollisia kokemuksia ja enkeliuskoa 
saatavilla olevien suomalaisten kyselyaineistojen kautta. Kysely- 
aineistot tuovat esiin kokemusten yleisyyden väestötasolla ja mah- 
dollistavat tarkemman analyysin niiden suhteesta muihin inhimilli- 
siin ja sosiaalisiin tekijöihin. Kyselyjen tuloksia suhteutetaan myös 
aiemmin tehtyihin laadullisiin tutkimuksiin. Tulokset vahvistivat ku- 
vaa enkelihenkisyyden naisvaltaisuudesta. Vaikka miehet ja naiset 
raportoivat kokemuksia enkeleistä likipitäen saman verran, naisista 
huomattavasti useampi oli valmis raportoimaan uskovansa enkelien 
olemassaoloon. Kyselytutkimusten havainnot vahvistivat myös aikai- 
semmassa tutkimuksessa esiin noussutta kuvaa enkeliuskon nivelty- 
misestä sekä hyvin perinteiseen kristillisyyteen että vaihtoehtoiseen 
henkisyyteen. Enkelikokemukset ovat sidoksissa sekä institutionaa- 
liseen uskonnollisuuteen että joukkoon vaihtoehtoisia uskomuksia, 
kuten ennustamiseen, henkikanavointiin tai vaihtoehtoterapioihin. 
Tuloksista kävi myös ilmi, että nuoremmissa sukupolvissa enkeli- 
kokemuksia raportoitiin enemmän kuin vanhemmissa ikäpolvissa. 


Johdanto 


Erityislaatuisilla kokemuksilla on monissa uskonnollisissa perin- 
teissä oleellisen tärkeä rooli. Voidaan esittää paljon tukea väitteelle, 

jonka mukaan uskonnolliset kokemukset ovat olleet sekä mo- 
nien uskontojen alkulähteitä että keskeisiä niiden tarjoamia merki- 
tyksellisiä päämääriä uskontojen seuraajille. On vaikea kuvitella 
juutalaisuutta ilman profeettoja ja heidän poikkeuksellisia kokemuk- 
siaan. Kristinuskon synnyn kannalta Paavalin kääntymyskokemuk- 
sella oli ratkaiseva merkitys. Buddhan valaistumiskokemus johti 
buddhalaisuuden syntymiseen. Olisiko islamia syntynyt ilman pro- 
feetta Muhammadin kokemusta enkeli Gabrielista? Vastaavasti mo- 
nien uskontojen harjoitus ankkuroituu vahvasti pyrkimykseen 
kohti näitä uskonnollisesti määrittyneitä alkukokemuksia. Hindulai- 
suuden moksha, buddhalaisuuden nirvana ja karismaattisen kristilli- 
syyden henkikaste ovat kaikki uskonnollisesti merkityksellisiä tapah- 
tumia. Niiden merkitys nousee juuri siitä, että ne ovat ihmisen 
koko olemassaoloa muovaavia kokemuksia, joiden esikuva on syvällä 
uskontojen pyhissä kertomuksissa. (Ks. Sunden 1959.) 

Kokemuksen merkitys tunnistetaan useimmissa uskontotieteelli- 
sissä uskontoilmiön kuvauksissa. Ninian Smartin (1983, 1992, 2005 
[1998]) vaikutusvaltainen jäsentely uskonnon seitsemästä ulottuvuu- 
desta pitää sisällään kokemuksellisen ulottuvuuden. Myös Charles 
Glockin ja Rodney Starkin uskontososiologiassa paljon käytetty jä- 
sennys uskonnon viidestä ulottuvuudesta pitää sisällään kokemuk- 
sen (Glock & Stark 1969). Erilaisissa uskontoteorioissa kokemuksen 
merkityksestä ei kuitenkaan ole yksimielisyyttä. Jotkut varhaiset us- 
konnontutkijat nostivat uskonnollisen kokemuksen teorioidensa kes- 
kiöön, kuten uskontopsykologi William James sekä uskontofenome- 
nologit Rudolf Otto ja Mircea Eliade. (James 1960 [1902]; Eliade 
1961; Otto 1969 [1917].) Useimmat nykyteoreetikot kuitenkin näke- 
vät kokemuksen roolin rajoitetummin yhtenä monista uskonnollisen 
perinteenvälittymisen apu- tai tukijärjestelmistä (ks. esim. Rappaport 
1999; Hinde 1999; Atran 2002; Whitehouse 2004; Rue 2006; uskon- 
nollisen kokemuksen merkityksestä uskontotieteessä laajemmin, ks. 
Ketola 2008). 

Kun otetaan huomioon uskonnollisen kokemuksen keskeisyys us- 
konnollisten perinteiden sisäpuolisessa katsannossa, on erityislaatuis- 
ten kokemusten ja niiden kultivoinnin merkitystä viime aikoihin asti 
analysoitu varsin vähän sosiaalitieteellisissä lähestymistavoissa us- 
kontoon. Eräänä poikkeuksena voidaan kuitenkin mainita sosiologi 

James McClenonin tutkimukset, joissa on otettu vakavasti erilaisten 
”ihmeellisten kokemusten” (eng. wondrous experiences) merkitys us- 
konnoissa. (McClenon 1994, 2002.) Ihmeellisten kokemusten katego- 
ria pitää sisällään kokonaisen kirjon tieteellisestä näkökulmasta ano- 
maalisia kokemuksia, kuten aisteihin perustumaton havaitseminen, 
näyt, ruumiista irtautuminen, kuolemanrajakokemus, henkipossessio, 
immuniteetti kivun kokemukselle, psykokinesia, poltergeist, ihme- 
parantuminen sekä yhteydet kuolleisiin. McClenonin keskeinen väi- 
te on, että näissä kokemustyypeissä on universaaleja piirteitä, jotka 
vaikuttavat kansanomaisten uskomusten sisältöihin (McClenon 1994, 
1-17). 

Kognitiivisen uskontotieteen tutkija Emma Cohen on puoles- 
taan argumentoinut, että esimerkiksi henkipossessiota koskevien kä- 
sitysten yleisyyttä ja leviämistä voidaan osin selittää yleisinhimillisil- 
lä mielenmekanismeilla, jotka tekevät määrätynlaisista kokemusten 
tulkinnoista helpommin mieleenpainuvia ja omaksuttavia (Cohen 
2007). Nämä tutkimukset antavat viitteitä siitä, että erilaisilla arki- 
kokemusta ja -ajattelua haastavilla ihmeellisillä kokemuksilla voi olla 
huomattava vaikutus uskonnollisiin uskomuksiin ja niiden omaksu- 
miseen. 

1990-luvun jälkipuolelta lähtien virinnyt kiinnostus niin kutsu- 
tun eletyn uskonnon tutkimukseen on suunnannut tutkijoiden huo- 
miota entistä enemmän uskontojen aineellisiin, ruumiillisiin ja koke- 
muksellisiin ulottuvuuksiin (ks. Utriainen 2018; Vuola 2020). Eletyn 
uskonnon tutkimusotteessa suositaan etnografisia menetelmiä, joi- 
den avulla on mahdollista tehdä huolellisesti kontekstualisoituja ku- 
vauksia uskonnollisista tavoista, rituaaleista ja arjen käytänteistä. Sitä 
kautta on myös mahdollista tarkastella seikkaperäisemmin erilaisten 
kokemusten merkitystä osana ihmisten elettyä todellisuutta. Lisäksi 
esimerkiksi Suomessa on toteutettu viime vuosina useita tieteenala- 
rajat ylittäviä tutkimushankkeita, joissa ihmeelliset ja yliluonnolli- 
set kokemukset on nostettu tutkimuksen keskiöön. 

Nykyaikaa luonnehditaan usein korostuneen rationaaliseksi, ja ih- 
meellisiin kokemuksiin suhtaudutaan yleisesti varsin skeptisesti. Tä- 
mä ei kuitenkaan merkitse, että kiinnostus erilaisiin henkisiin tai 
yliluonnollisiin asioihin olisi modernistakaan yhteiskunnasta kadon- 
nut. Kokemusten yleisyyttä on kartoitettu erilaisin kyselytutkimuk- 

sin, ja niistä käy usein ilmi, että ihmisillä on oletettua enemmän yli- 
luonnollisiksi tulkittuja kokemuksia (mm. Hood ja muut 1996). 

Tässä luvussa lähestymme uskonnollisia ja yliluonnollisia koke- 
muksia saatavilla olevien suomalaisten kyselyaineistojen kautta. Nii- 
den avulla ei ole mahdollista päästä syvällisesti käsiksi kokemusten 
luonteeseen ja niille annettuihin merkityksiin samalla tavoin kuin et- 
nografisiin menetelmiin tukeutuvissa tutkimuksissa on mahdollista. 
Sen sijaan kyselyaineistot tuovat esiin kokemusten yleisyyden väestö- 
tasolla sekä mahdollistavat kokemusten systemaattisemman analy- 
tarjoavat mahdollisuuden eräänlaiseen lintuperspektiiviin, josta kä- 
sin voidaan hahmottaa ilmiöiden mittasuhteita sekä niiden kiinnitty- 
mistä ja sidonnaisuutta yhteiskunnallisiin rakenteisiin. Ennen kysely- 
aineistojen käsittelyä tehdään kuitenkin katsaus siihen, millaista tie- 
toa suomalaisten uskonnollisista ja erityislaatuisista kokemuksista on 
saatu viimeaikaisissa laadullisiin aineistoihin perustuvissa empiirisis- 
sä tutkimuksissa. 


Tutkimuksia suomalaisten yliluonnollisista kokemuksista 


Suomessa kaikkein laajimman aineiston erilaisista ihmisten yliluon- 
nollisista kokemuksista on koonnut folkloristi Leea Virtanen. Hän 
kokosi vuosien ajan runsaasti ihmisten kokemuksia ja kertomuksia 
muun muassa lehti-ilmoitusten ja radio-ohjelmien kautta. Hänen 
keräämäänsä aineisto koostui lopulta noin 1500 kirjeestä. Aineis- 
tossa kokemuksille etsittiin selitystä pääosin uskonnosta ja kansan- 
perinteestä, mutta osin myös tieteestä ja rajatieteistä. (Virtanen 1974, 
1991, 276-280.) 

2000-luvun aikana on ilmestynyt useita tutkimuksia, joissa fo- 
kuksessa ovat olleet suomalaisten yliluonnolliset kokemukset, nii- 
den merkitykset ja se, miten tämäntyyppiset kokemukset asemoituvat 
nykyajan yhteiskuntaan ja kulttuuriin. Folkloristiikan väitöskirjas- 
saan Kirsi Hänninen on tutkinut, miten suomalaiset konstruoivat yli- 
luonnollisten kokemusten ja niiden kerronnan kautta omaa minuut- 
taan ja miten he jäsentävät yliluonnollisia kokemuksiaan (Hänninen 
2009). 

Hännisen aineisto koostui 440 kirjeestä. Niissä kuvatut kokemuk- 
set olivat enimmäkseen ihmisten omia ensi käden kokemuksia, joita 
kirjoittajat pyrkivät eri tavoin arvioimaan. He vertailivat niitä, etsivät 
todistusaineistoa niiden tueksi ja kävivät sisäistä dialogia kokemuk- 
sistaan. Tutkimus osoitti, että kokemuksia pyrittiin myös selittämään 
rationaalisesti ja ihmiset tiedostivat eron niin sanotun arkikokemuk- 
sen ja yliluonnollisen välillä. Kokemuksien avulla rakennetaan yh- 
tä lailla emotionaalista ja rationaalista minuutta. Tutkimus toi myös 
esiin yliluonnollisuuteen liittyvän stigman. Kokemuksiin liittyvä stig- 
ma haluttiin kieltää, ja useilla oli tarve ”neuvotella? yliluonnollisuu- 
den ongelmallisuudesta. (Hänninen 2009, 195-196.) 

Sosiaalipsykologi Jeena Rancken on väitöskirjassaan tarkastellut ja 
luokitellut yliluonnollisiksi tulkittuja kokemuksia narratiivisen ana- 
lyysin keinoin (Rancken 2017). Tutkimuksessa rakennettiin aineis- 
ton pohjalta erilaisia kulttuurisia mallitarinoita ja tarinatyyppejä. Jo- 
kainen tarinatyyppi ilmensi arvoja tai sosiaalisia vaikutuksia, joita 
kokemuksilla oli. Aineisto koostui 84 haastattelusta, joiden pohjalta 
oli mahdollista rakentaa viisi erilaista tarinatyyppiä. (Rancken 2017, 
318-320.) 

Ranckenin tutkimus osoitti, että ihmiset kertovat edelleen tarinoita 
yliluonnollisesta ja uskostaan siihen. Tämä usko voi olla toimintaa mo- 
tivoiva ja jossain tapauksissa johtaa jonkinlaiseen elämänmuutok- 
seen. Kokemukset eivät ole vain erillisiä elämäntapahtumia, vaan 
ne kutoutuvat laajemmaksi kokonaisuudeksi, johon kuuluvat laa- 
jemminkin omat elämänkokemukset. Kysymys ei myöskään ole 
vain yksilöiden omasta kokemusmaailmasta, vaan kokemukset ovat 
muotoutuneet myös vuorovaikutuksessa sosiaalisissa verkostoissa. 
Tutkimuksesta kävi ilmi, että mitä enemmän kokemuksia jäsenne- 
tään, sitä enemmän ne muodostuvat vaikuttaviksi. (Rancken 2017, 
318-320.) 

Monitieteisessä hankkeessa Mieli ja toinen kartoitettiin suoma- 
laisten arjen kokemuksia, jotka kokijat olivat määritelleet usein kä- 
sitteellä ”kumma”. Hankkeen tutkijat saivat aineiston, joka koostui 
240 kirjeestä. Niissä kerrottiin enteistä, merkeistä, telepaattisista ko- 
kemuksista ja unista. Iso osa kokemuksista oli erilaisia ruumiillisia 
aistikokemuksia. Jotkut kertoivat nähneensä esimerkiksi enkeleitä ja 
selittämättömiä valoilmiöitä. Kokemusten kirjossa oli mukana myös 

ruumiistapoistumis- ja kuolemarajakokemuksia sekä kokemuksia 
vainajan läsnäolosta. Myös ufot, automaattikirjoitus ja poltergeist- 
ilmiöt mainittiin kirjeissä. (Honkasalo 2017, 26.) Hankkeessa analy- 
soitiin muun muassa kummien kokemusten jäsentymistä aistikoke- 
musten maailmaan, kuolemaan, suruun ja niihin liittyviin sosiaalisiin 
suhteisiin (Honkasalo 2017, 70). Tutkimuksessa pyrittiin myös hah- 
mottamaan, mistä näkökulmista ”kummaa” on tulkittu. Tärkeä ha- 
vainto oli, että kokemuksia tulkitaan nykyisin hyvin moninaisissa tul- 
kinnallisissa viitekehyksissä, yhtä hyvin sekulaareissa, uskonnollisissa 
kuin kansanperinteen mukaisissa. Kummien kokemusten tulkinnalli- 
sena viitekehyksenä voivat olla tiede, kansanuskon perinteet, kristil- 
linen perinne ja esoteeriset katsomukset. (Honkasalo 2017, 72-73.) 

Kognitiivisen ja etnografisen uskonnontutkimuksen piiriin sijoit- 
tuvassa Outi Pohjanheimon väitöskirjassa tutkittiin uushenkisyyden 
piiriin sijoittuvaa reikiliikettä sekä uuskarismaattista Nokia Missiota 
(Pohjanheimo 2019). Keskeinen tutkimuskysymys oli, miksi ihmiset 
etsivät apua tämäntyyppisiltä liikkeiltä sairauksiin, joita voidaan hoi- 
taa koululääketieteen avulla. Tutkimus selvitti myös intuitiivisen ajat- 
telun merkitystä ja maagisuskonnollisen ajattelutavan ja toiminnan 
muotoutumista. (Pohjanheimo 2019, 4 ja 183; ks. Pohjanheimo tässä 
teoksessa.) 

Pohjanheimon mukaan parantamisrituaaleihin osallistuminen ri- 
kastutti maagista ajattelutapaa. Sekä karismaattisessa tilaisuudessa 
että reikikurssilla vahvistettiin henkilöiden positiivisia emotionaalisia 
kokemuksia sekä ylläpidettiin toiveikkuutta. Kummassakin ympäris- 
tössä käytettiin kosketusta ja myötätuntoisia eleitä. Myötätuntoa il- 
maistiin niin verbaalisesti kuin ei-verbaalisesti. (Pohjanheimo 2019, 
185 ja 190.) Aineistosta nousi esimerkiksi seuraavia hyvinvointia 
edistäviä tekijöitä: toivon ja luottamuksen vahvistaminen parantumi- 
sen mahdollisuuteen, oman kokemuksen arvostaminen, hoiva (koh- 
taaminen, kuunteleminen, hyväksyntä, läsnäolo, kosketus), parantu- 
misen kokeneen auktoriteetin neuvot, ohjeet ja esimerkki, vertaistuki 
(sosiaalinen tukiverkko), kokonaisvaltaisuuden huomioon ottami- 
nen ja luottamus yliluonnollisiin voimiin ja toimijaan. (Pohjanheimo 
2019, 192.) 

Kanavointi perustuu ajatukseen, jonka mukaan ihminen voi saa- 
da sanallisia viestejä ja muuta opastusta yliluonnollisilta olennoilta, 

kuten enkeleiltä, henkioppailta tai avaruusolennoilta. Kanavointia on 
pidetty usein new age -henkisyyden keskeisenä piirteenä, ja sen ym- 
pärille on syntynyt yhteisöllisyyttä, liiketoimintaa ja verkostoja. Kat- 
riina Hulkkonen on väitöskirjassaan tutkinut kanavoijina toimivien 
naisyrittäjien verkostoitumista ja yhteisöllisyyttä. Eräs tutkimuksen 
havainto kanavointi-ilmiöön liittyen oli se, että uushenkisyys ei ole 
vain yksilökeskeistä. Yksilön kokemuksen korostaminen ei sulje pois 
yhteisöllisyyttä. Kanavoinnissa saatu tieto muodostuu affektiivisessa 
vuorovaikutuksessa kanavan, asiakkaan ja henkimaailman välillä. 
(Hulkkonen 2021, 184 ja 260-261; ks. myös Hulkkonen & Opas sekä 
Kokkinen & Mahlamäki tässä teoksessa.) 


Enkelihenkisyys uushenkisenä ilmiönä 


Enkelihenkisyys on esimerkki uudesta kansanomaisen uskonnolli- 
suuden muodosta, jossa erilaiset yliluonnolliset elementit ovat vah- 
vasti mukana. Ilmiö on saanut näkyvyyttä ja kannatusta erityisesti 
2000-luvulla. (Ramstedt & Utriainen 2017, 220; ks. myös Mikkola 
tässä teoksessa.) 

Terhi Utriainen on tutkinut enkelihenkisyyden ilmenemistä suo- 
malaisten naisten parissa. Enkelihenkisyyden kentällä on syntynyt 
monia tapoja ja menetelmiä, joiden avulla voi kokea yhteyttä enkelei- 
hin. Näitä voivat olla esimerkiksi meditaatio, visualisaatio ja enkeli- 
korttien käyttö. Enkelien koetaan auttavan erilaisissa elämäntilanteis- 
sa ja kriiseissä, kuten avioeroissa, masennuksessa ja perhe-elämän 
haasteissa. Enkelien koetaan myös auttavan ihmisiä nauttimaan elä- 
masta ja ylläpitämään luovuutta. (Utriainen 2015, 163-165.) Enkeli- 
henkisyys mahdollistaa liikkumisen todellisen ja konkreettisen sekä 
metaforisen välillä. Utriaisen mukaan enkelihenkisyys voidaan näh- 
dä new age -henkisyyden kristillisenä muotona ja toisaalta kristin- 
uskon new age -henkisyyden muotona riippuen siitä, millainen 
suhde henkilöillä on kristinuskoon. Harjoittajat yhdistävät enkeli- 
näkemyksiinsä aineksia niin raamatullisten, new agen kuin idän us- 
kontojen perinteistä. (Utriainen 2015, 166-170.) 

Enkelihenkisyyden harjoittajat ovat saaneet vaikutteita esimerkiksi 
Lorna Byrnen, Doreen Virtuen ja Elizabeth Prophetin kirjoista. Tär- 

keä merkitys on myös kursseilla ja työpajoilla. Tiedon lähteinä voi- 
vat olla opettajat, mutta myös yliluonnolliset olennot, kuten enke- 
lit ja ylösnousseet mestarit. Jotkut ovat maininneet muun muassa 
Akashiset-aikakirjat tiedon lähteenä. Myös ”enkelipallojen? ja enke- 
lisulkien havaitseminen voidaan nähdä tiedon lähteinä tai ainakin 
jonkinlaisina konkreettisina todisteina enkelien läsnäolosta. Erityi- 
sen vahvasti korostuvat ”sisäisen kokemuksen” intuition ja alitajun- 
nan asema auktoriteetteina. (Broo ja muut 2015, 136-137.) 

Enkeleillä on ollut tärkeä merkitys kristillisissä kulttuureissa, ja 
niistä on olemassa sekä kirkollista teologiaa että erilaisia esoteerisia 
ja vaihtoehtoisia tulkintoja. Perinteinen kristillinen teologia niin itäi- 
sessä kuin läntisessä perinteessä on opettanut, että enkelit ovat luotu- 
ja ruumiittomia henkiolentoja, joilla on erilaisia tehtäviä luomakun- 
nassa. Kristillinen enkelioppi on rakentunut juutalaisuuden pohjalle, 
mutta on saanut vaikutteita myös muista uskonnolliskulttuurisista 
lähteistä. Kirkon historiassa enkeliopissa on vallinnut linja, jossa en- 
kelien merkityksen liiallinen korostaminen on nähty vaarana. (Miet- 
tinen 2012, 78-79.) 

Toisaalta tiedetään, että jo myöhäisantiikin aikana niin oppineiden 
teologien kuin kansan parissa oli monenlaista kiinnostusta ja poh- 
dintoja enkeleihin liittyen. Länsimaiseen enkelioppiin on suuresti 
vaikuttanut Dionysios Areiopagitan 500-luvulla systematisoima en- 
kelihierarkia, jossa enkelit oli luokiteltu yhdeksään luokkaan, joissa 
jokaisessa on kolme ”kuoroa”. (van den Broek 2005, 619.) 

Renessanssin aikana syntyi suurta kiinnostusta maailmankaikkeu- 
dessa toimivia voimia ja entiteettejä kohtaan, ja niiden katsottiin toi- 
mivan näkyvän ja näkymättämän maailman välittäjinä. Spekulaatiot 
enkeleistä kytkeytyivät monitahoiseen kokonaisuuteen, jonka ele- 
mentteinä olivat kabbala, magia, uuspalatonismi, astrologia ja herme- 
tismi. Renessanssin ajan tunnetut maagikot Johannes Trithemius, 
Agrippa von Nettesheim ja John Dee kehittelivät enkelimagiaa kos- 
kevia tulkintoja. (Goodrick-Clarke 2008, 50-61.) 

Kokonaisuudessaan nykyajan enkelihenkisyys sijoittuu siis ilmiö- 
nä pitkään jatkumoon. Wouter J. Hanegraaffin mukaan näkemykset 
yliluonnollisten olentojen henkisistä hierarkioista saivat keskeisen 
paikan 1800-luvun lopun okkultismin kentässä. Nämä olennot ottivat 
paikan Jumalalta, jonka ei katsottu puuttuvan maailman tapahtumiin 

suoraan, vaan jumalallisten voimien ja hierarkioiden kautta. (Hane- 
graaff 2005, 630.) 

Eri tulkintaperinteiden välillä on kuitenkin edelleenkin varsin 
suuri jännite. Suomessakin teologit ovat esittäneet kritiikkiä nyky- 
päivän enkelihenkisyyttä kohtaan. Teologisina ongelmina on pidet- 
ty enkelihenkisyyden maagisia ja pinnallisia piirteitä ja korostunutta 
”enkelikeskeisyyttä”. Vuonna 2018 tehdyssä haastattelussa sil- 
loinen Espoon piispa Tapio Luoma katsoi, että moderni enkeliusko 
heijastaa ihmisten tarpeita ja enkelien paikkaa luterilaisuudessa tu- 
lisi selventää. Toisaalta enkeleille ei tulisi antaa erityisesti ”lisää ti- 
laa” kirkossa. Luoma kritisoi ennen muuta ajatusta, että ihminen 
voisi manipuloida enkeleitä omiin käyttötarkoituksiinsa. (Pallaste 
2018.) Enkelihenkisyyttä tutkinut Elisa Mikkola on kuitenkin toden- 
nut, että kirkon piirissä esiintyvä kielteisyys uushenkisyyttä kohtaan 
saa juuri monet naiset suuntautumaan enkelihenkisyyteen. Uushen- 
kisyydessä tuetaan naisten omaa toimijuutta ja aktiivisuutta rohkais- 
taan. (Mikkola 2019.) 


Yliluonnollisten kokemusten esiintyminen suomalaisilla 


Edellä kuvatuista tutkimuksista hahmottuu hyvin, kuinka jännittei- 
sen elämänalueen erityislaatuiset kokemukset muodostavat suoma- 
laisessa kulttuurissa. Ihmisten kertomuksista käy ilmi, kuinka paljon 
niihin liittyy sosiaalista stigmaa ja kuinka vaikeaa niitä on sisällyt- 
tää sosiaaliseen, julkiseen identiteettiin. Kokemuksia arvioidaan suh- 
teessa moniin saatavilla oleviin tiedollisiin ja katsomuksellisiin 
viitekehyksiin. Erilaiset katsomukselliset ja uskonnolliset tulkinta- 
perinteet esittävät niistä kilpailevia tulkintojaan. Samalla niihin voi- 
daan liittää paljon tunteita ja usein positiivisia, koko elämäntulkintaa 
koskevia merkityksiä. Lisäksi ne voivat toimia erityisen sosiaalisen 
vuorovaikutuksen ja yhteenliittymisen perustana. Tätä taustaa vasten 
on tärkeää saada kuva erityislaatuisten kokemusten yleisyydestä 
väestötasolla. Kuinka suuresta joukosta ihmisiä on kyse, jos puhu- 
taan vaikkapa enkelikokemuksista? Lisäksi aiheeseen liittyvä stigma 
nostaa esiin kysymyksiä näiden ilmiöiden ja niihin uskomisen yh- 
teydestä sukupuoleen ja yhteiskunnalliseen asemaan. Vaikuttavatko 

koulutustaso, tulotaso, uskonnollisuus tai sukupuoli siihen, kuka näi- 
tä ilmiöitä kokee ja kuka niihin uskoo? 

Vaikka tällaiset asiat ovat harvoin olleet erityisten kyselyjen aihee- 
na, Kirkon tutkimuskeskus on tiedustellut suomalaisten yliluonnolli- 
sia kokemuksia ja uskoa niihin erilaisin kyselytutkimuksin jo vuosi- 
kymmenien ajan osana laajempia uskonnollisuutta käsitteleviä 
raporttejaan (ks. esim. Kääriäinen ja muut 2003, 53-72; Ketola ja 
muut 2016, 70-73; Salomäki ja muut 2020, 80-83). Tuorein valtakun- 
nallisesti edustava kysely, jossa tiedusteltiin uskonnollisia ja yli- 
luonnollisia kokemuksia, on Gallup Ecclesiastica 2019 -kysely. Sen 
kohderyhmänä olivat 15-79-vuotiaat mannersuomalaiset, ja se kerat- 
tiin marras-joulukuussa 2019 Taloustutkimus Oy:n Internet-paneelin 
avulla. Aineisto on painotettu väestöllisesti edustavaksi. 

Vuoden 2019 kyselyssä uskonnollisten ja yliluonnollisten koke- 
musten esiintymistä kartoitettiin kahdeksalla väittämällä, joihin 
vastaajia pyydettiin ottamaan kantaa (Kuvio 1). Tuloksista käy il- 
mi, että kysytyistä asioista yleisimmin esiintyi ennaltatietämisen ko- 
kemuksia. Noin kolmasosa vastaajista raportoi kokeneensa vähin- 
tään kerran ennalta jonkin tulevaisuuden tapahtuman. Lähes saman 
verran raportoitiin kuolleen ihmisen läsnäolosta sekä kokemuksis- 
ta Jumalan johdatuksesta elämässä. Runsas neljäsosa vastaajista koki 
pelastuneensa onnettomuuksista Jumalan tai enkelien myötävaiku- 
tuksella, ja saman verran koki saaneensa Jumalalta vastauksen ru- 
kouksiinsa. Hieman harvempi, noin kymmenesosa vastaajista ra- 
portoi parantuneensa sairauksista rukouksen avulla, ja saman verran 
koki saaneensa apua energiahoidoista tai muista vastaavista vaihto- 
ehtohoidoista. Enkelikokemukset olivat kysytyistä kokemustyypeis- 
tä harvinaisimpia. Kuitenkin lähes joka kymmenes vastaaja raportoi 
nähneensä enkelin vähintään kerran. 

Enkelikokemusten suhteelliseen harvinaisuuteen vaikuttanee tosin 
myös se, että kysymyksessä pyydettiin raportoimaan enkelin havaitse- 
misesta (”olen nähnyt enkelin”), mikä on kokemuksena voimakkaam- 
pi kuin pelkkä tavanomaiselle kokemukselle annettu tulkinta, kuten 
paranemisen tai onnettomuudelta pelastumisen tulkitseminen saatu- 
na yliluonnollisena apuna. Myös kuolleen ihmisen ”läsnäolon” aisti- 
minen on vähemmän konkreettista kuin enkelin näkeminen, vaikka- 
kaan emme tiedä, miten vastaajat ovat väittämää tulkinneet. Kuten 

Kuvio 1. Suomalaisten uskonnolliset ja yliluonnolliset kokemukset. 
%-osuus vastaajista. Gallup Ecclesiastica 2019, N = 4 065. 


aiemmasta tutkimuksesta kävi ilmi, myös enkeleitä on mahdollista 
"nähdä hyvin monin eri tavoin ja erilaisista merkeistä. 

Kaikkiaan noin 58 prosenttia suomalaisista ilmoitti kokeneensa 
vähintään yhden kyselyssä listatuista kokemustyypeistä. Noin kaksi 
viidestä (42 %) sen sijaan ei raportoinut yhtäkään kokemustyyp- 
piä. Vaikka siis yli puolet suomalaisista raportoi vähintään yhdestä 
uskonnollisesta tai yliluonnollisesta kokemuksesta, vain harvalla 
niitä oli useampia erilaisia. Vastaajista noin kaksi viidestä (40 %) ra- 
portoi yhdestä kolmeen kokemustyyppiä. Yhdestä kokemustyy- 
pistä raportoi 17 prosenttia vastaajista, 13 prosenttia kahdesta ja 
10 prosenttia kolmesta. Alle viidesosalla suomalaisista erilaisia koke- 
mustyyppejä oli neljä tai useampi. Vain kaksi prosenttia raportoi ko- 
keneensa kaikkia mahdollisia kokemustyyppejä. 

Naiset raportoivat keskimäärin useampia erilaisia kokemustyyppe- 
jä kuin miehet. Naisista noin 65 prosenttia raportoi vähintään yhdes- 
tä kokemustyypistä. Sen sijaan miehistä noin 51 prosenttia ilmoitti 
kokeneensa vähintään yhdenlaisia kokemuksia. Useimpien kokemus- 

ten kohdalla naiset myös raportoivat niitä jossain määrin miehiä 
enemmän. Kuitenkin esimerkiksi enkelikokemusten kohdalla ero 
oli pieni: naisista 10 ja miehistä 8 prosenttia ilmoitti nähneensä enke- 
lin. 


Suomalaisten enkeliusko ja enkelikokemukset 


Kysymys uskosta enkelien olemassaoloon on ollut 1990-luvun puoli- 
välistä lähtien monissa erilaisissa Kirkon tutkimuskeskuksen suoma- 
laisten arvoja ja uskomuksia käsitelleissä valtakunnallisissa kyselyis- 
sä. Kysymys on ollut tyypillisesti osa laajempaa kysymyspatteria, jossa 
on tiedusteltu erilaisia kristillisiä uskomuksia, kuten uskoa Jumalaan, 
Jeesukseen Jumalan Poikana, taivaaseen, helvettiin, saatanaan, vii- 
meiseen tuomioon ja Raamatussa kerrottuihin ihmeisiin. Väittämien 
määrä ja sisältö ovat saattaneet vaihdella, mutta tyypillisesti mukana 
on ollut enkeliuskoa mittaava väittämä enkeleitä on olemassa”. Sii- 
hen, kuten muihinkin väittämiin, on voinut vastata neliportaisella as- 
teikolla ”uskon vakaasti” ”pidän todennäköisenä” ”pidän epätoden- 
näköisenä? ja en usko lainkaan”. 

Kuviossa 2 on esitetty vuosilta 1995-2019 niiden suomalaisten 
miesten ja naisten osuudet, jotka ovat vastauksissaan ilmoittaneet pi- 
tävänsä enkelien olemassaoloa vähintään todennäköisenä. Kuviosta 
käy ilmi kaksi huomionarvoista seikkaa. Ensinnäkin huomiota kiin- 
nittää naisten ja miesten välinen merkittävä ero enkeliuskossa. Usko 
enkeleihin on Suomessa leimallisesti naisten uskonnollista kulttuu- 
ria. Siinä, missä naisista runsaasti yli puolet (52-60 %) on ilmoittanut 
uskovansa enkeleihin, miesten kohdalla vastaava osuus on ollut vain 
kolmanneksen luokkaa (31-36 %). Vaikka vuosittaisia eroja on, enke- 
leihin uskovien naisten osuus on ollut keskimäärin noin 24 prosent- 
tiyksikköä miesten osuutta suurempi. 

Toinen kuviosta ilmenevä kiinnostava havainto on, että sekä nais- 
ten että miesten osuudet ovat koko mitatun ajanjakson ajan säilyneet 
varsin vakaina. Kuviosta ei ole havaittavissa kovin selkeää trendiä sen 
enempää enkeliuskon lisääntymisen kuin vähenemisenkään suun- 
taan, joskin viimeisimmässä kyselyssä varsinkin naisten osuus näyt- 
tää hivenen laskeneen. Prosenttiosuuksien muutos ensimmäisen ja 

viimeisen kyselyn välillä on kuitenkin vain muutamia prosenttiyksi- 
köitä ja käytännössä tilastollisten virhemarginaalien sisällä.! 


Suomalaisten miesten ja naisten usko enkeleihin 1995- 
2019 (uskoo vakaasti tai pitää todennäköisenä, %) 

Kuvio 2. Suomalaisten naisten ja miesten usko enkeleihin 1995-2019. 
Niiden %-osuudet, jotka uskovat vakaasti tai pitävät todennäköisenä, 
että enkeleitä on olemassa. Lähteet: Gallup Ecclesiastica 1995 
(N = 974), 2011 (N = 4925), 2015 (N = 4276), 2019 (N = 4 065); Kirkko- 
monitor 1999 (N = 1957), 2004 (N = 2 550), 2007 (N = 4007). 


1 Kuvion tulkintaa tosin vaikeuttaa se, että kyselymenetelmät ovat muuttu- 
neet vuosien saatossa ja kokemuksesta tiedetään, että hyvin yksityisinä pi- 
dettyjä asioita mitattaessa menetelmillä on usein jonkin verran vaikutusta 
vastauksiin. Kasvokkain tapahtuvassa haastattelussa annetut vastaukset 
saattavat poiketa esimerkiksi kirjekyselynä tai verkon kautta tapahtuvassa 
kyselyssä annetuista. Kirkkomonitor-tutkimukset toteutettiin kirjekyselyin 
ja puhelinhaastatteluin, ja vuodesta 2011 eteenpäin kyselyt on toteutettu 
verkkopaneelien kautta. Koska kirjekyselyt tulevat menetelmänä lähelle 
verkkokyselyä, menetelmien erolla ei pitäisi olla kovin merkittävää vai- 
kutusta tuloksiin. Raportoiduista haastatteluista ainoastaan vuoden 1995 
Gallup Ecclesiastica oli toteutettu käyntihaastatteluna, mutta siinäkään 
raportoidut tulokset eivät merkittävästi poikkea muista kyselyistä. 

Kokemukset enkeleistä ovat luonnollisesti harvinaisempia kuin 
niihin uskominen. Kuten edellä (Kuvio 1) kävi ilmi, noin yhdeksän 
prosenttia vastaajista ilmoitti nähneensä enkelin kerran tai useam- 
min. Tarkempi kuva enkelikokemuksista eri väestöryhmissä voidaan 
saada tilastollisen mallinnuksen keinoin. Kuviossa 3 on esitetty logis- 
tiseen regressioanalyysiin pohjautuva malli, jossa selitettävänä muut- 
tujana on enkelikokemuksista raportointi (vähintään kerran enkelin 
nähneet).? Malliin on otettu selittäviksi muuttujiksi erilaisia sosio- 
demografisia tekijöitä, kuten sukupuoli, ikä, koulutus, tulotaso sekä 
uskonnollisten yhdyskuntien jäsenyys. Lisäksi mallissa on joukko us- 
konnollisuutta ja arvoja mittaavia muuttujia. 

Malli tuo esiin kiinnostavia havaintoja kokemusten yleisyydestä 
erilaisissa sosiodemografisissa ryhmissä. Vaikka naiset uskovat enke- 
leihin huomattavasti miehiä todennäköisemmin, kokemusten koh- 
dalla miehet ja naiset eivät eroa toisistaan tilastollisesti merkitsevällä 
tavalla.? Sekin on kiinnostava havainto, että enkelikokemuksista ra- 
portointi yleistyy 1960-luvun puolivälin jälkeen syntyneissä sukupol- 
vissa.“ 

Koulutuksella ei ollut vaikutusta enkelikokemusten yleisyyteen, 
mutta kokemukset olivat yleisempiä pieni- ja keskituloisilla.* Uskon- 
nollisten yhdyskuntien jäsenyydellä ei ollut vaikutusta enkelikoke- 
musten yleisyyteen uskonnollisuuden vakioinnin jälkeen.* 


2 Luokittelukyky: 92 %; selitysosuus: 32 % (Nagelkerke R?); mallin sopivuus: 
Hosmer & Lemeshow -testin p-arvo = 0,064. 

3 p=0,427. 

4 Kolme nuorinta sukupolvea erosivat kaikki tilastollisesti merkitsevästi van- 
himmasta, 1940-luvulla syntyneestä sukupolvesta: 1965—1979, p = 0,001; 
1980-1989, p = 0,002; 1990-2004 , p = 0,015. Sen sijaan 1950-luvulla synty- 
neiden ero ei ollut tilastollisesti merkitsevä: p = 0,241. 

5 Koulutustasojen välillä ei ollut tilastollisesti merkitseviä eroja, mutta sekä 
pienituloiset (p = 0,008) että keskituloiset (p = 0,038) erosivat tilastollisesti 
merkitsevästi suurituloisten ryhmästä. 

6 Ryhmien välillä ei ollut tilastollisesti merkitseviä eroja. 

Riskikertoimet (odds ratio) 


0,00 0,50 1,00 1,50 2,00 2,50 3,00 3,50 


& Nainen (ref. Mies) mu 1,1 
ref. 1940-49 
EI 1990-04 -— 20 
E 1980-89 L 2,6 
3 1965-79 a 25 
1950-64 uu 1,4 
s ref. Korkea-aste 
3 Perusaste m 11 
2 Keskiaste muun 14 
2 ref. 60 001 euroa tai enemmän 
2 20 000 euroa tai vähemmän — 1,38 
g 20 001 - 60 000 euroa uu 15 
g Ev.lut. kirkko 
5 Muu usk. yhdyskunta mu 12 
8 Usk. yhd. kuulumaton 0,9 E 
2 Jumalanpalvelusosall. E 1,7 
2 Populaarit uskomukset A 3,2 
E Uskonnollinen kasvatus 1,0 
2 Tasa-arvo kirkossa un 14 
= Perinteinen avioliittokanta m 11 
5 Ihmisryhmien eriarvoisuuden kannatus mun 13 
< Kansallisylpeys 0,3 mu 


Kuvio 3. Logistinen regressioanalyysi enkelikokemuksia raportoineista 
suomalaisista. Gallup Ecclesiastica 2019, N „= 2 976. 


Arvoja ja asenteita mittaavat muuttujat olivat heikosti yhteydessä 
enkelikokemuksiin. Esimerkiksi käsitys avioliitosta ei ollut lain- 
kaan yhteydessä enkelikokemuksiin. Tasa-arvoa kirkossa, ihmis- 
ryhmien eriarvoisuuden kannatusta sekä kansallisylpeyttä mittaavat 
muuttujat olivat tilastollisesti merkitsevällä tavalla yhteydessä enkeli- 
kokemuksiin, mutta kertoimet eivät olleet kovinkaan suuria.” Tulok- 
sista käy ilmi, että enkelikokemusten raportointi oli jossain määrin 
yhteydessä sukupuolten tasa-arvon kannatukseen kirkossa, mutta 
samalla myös ihmisryhmien eriarvoisuuden kannatukseen. Yhteys 
kansallisylpeyteen oli kuitenkin negatiivinen. 


7 Tasa-arvo, p = 0,001; ihmisryhmien eriarvoisuus, p = 0,000; kansallisylpeys 
p = 0,034. 

Mallin perusteella merkittävimmät enkelikokemuksiin yhtey- 
dessä olleet tekijät liittyivät uskonnolliseen orientaatioon, vaikka- 
kaan kiinnostavasti yhteyttä uskonnolliseen kasvatukseen ei ollut 
lainkaan. Enkelikokemuksilla oli kuitenkin selkeä yhteys jumalanpal- 
velusosallistumiseen.? Jumalanpalvelusosallistuminen kertoo ennen 
kaikkea institutionaalisen uskonnon eli kristillisten kirkkojen ihan- 
teen mukaisesta uskonnollisuudesta. Pohjoismaisissa luterilaisissa 
kansankirkoissa jumalanpalvelusta on perinteisesti pidetty seurakun- 
nan elämän ja toiminnan keskuksena. Malliin otetussa muuttujassa 
jumalanpalvelusosallistumista mitattiin kuusiportaisella muuttujal- 
la.? Analyysistä kävi ilmi, että jokaisella askeleella kohti tiheämpää 
jumalanpalvelusosallistumista enkelikokemusten todennäköisyyttä 
(riskisuhteena) kuvaava kerroin kasvoi yli puolitoistakertaiseksi. Tä- 
mä kertoo, että enkelikokemukset ovat vahvasti sidoksissa uskonnol- 
liseen aktiivisuuteen institutionaalisen uskonnon piirissä. 

Lisäksi enkelikokemukset olivat erittäin vahvasti sidoksissa po- 
pulaareihin uskomuksiin.” Populaareilla uskomuksilla tarkoitetaan 
tässä yhteydessä uskomuksia, jotka ovat kansan keskuudessa yleisiä, 
vaikka ne eivät ole yleisesti tunnustettujen auktoriteettien, kuten 
institutionaalisen uskonnon tai tiedeyhteisön, tukemia. Kyselyssä po- 
pulaareja uskomuksia mitattiin väittämillä, jotka koskivat näkymät- 
tömiä olentoja, henkimeedioita, vaihtoehtoterapioita, uuteen aika- 
kauteen siirtymistä, ennustamista sekä voimakasta yksilön itseensä 
tukeutumista koskevilla väittämillä. Väittämistä samaa mieltä olevien 
osuudet eri sukupolvissa on raportoitu Kuviossa 4. Vaikka sukupol- 
vien väliset erot ovat useissa kysymyksissä varsin pieniä, kiinnosta- 
vasti varsinkin henkimeedioita ja vaihtoehtoterapioita koskevien 
väittämien kohdalla samaa mieltä olevien osuudet kasvoivat nuorem- 
piin sukupolviin siirryttäessä. 


8 p=0,000. 

9 Vastausvaihtoehdot olivat: “en lainkaan”, "harvemmin kuin kerran vuo- 
dessa”, "vähintään kerran vuodessa”, "muutaman kerran vuodessa”, ”vä- 
hintään kerran kuukaudessa” ja "vähintään kerran viikossa”. 


10 p=0,000. 

On olemassa Henkimeediot tai Vaihtoehtoiset Ihmiskunta on Jokaisen ihmisen — Tulevaisuutta voi 
näkymättömiä kanavoijat voivat terapiat ja itsensä = siirtymässä uuteen tulisi löytää oma ennustaa 
maailmoja tai välittää meille tietoa kehittämisen aikakauteen, jota tiensä omaan yliluonnollisten 
olentoja, jotka näkymättömästä menetelmät voivat leimaavat rakkaus, sisimpäänsä voimien avulla 
vaikuttavat meidän maailmasta auttaa meitä epäitsekkyys ja luottaen, vaikka 
maailmassamme eheytymään luovuus tulisi torjutuksi 
ihmisinä yhteiskunnassa 


m 1940-49 m1950-64 1965-79 ™1980-89 ™1990-04 mYhteensa 


Kuvio 4. Suomalaisten usko joihinkin uushenkisiin katsomuksiin synty- 
mävuosittain (täysin tai osittain samaa mieltä olevat). %-osuus vastaajis- 
ta. Gallup Ecclesiastica 2019, N = 4065. 


Mainituista kuudesta väittämästä tehtiin summamuuttuja, jonka 
keskiarvo kertoi vastaajan keskimääräisen uskon tämän tyyppisiin 
asioihin. Tilastollisesta mallista kävi ilmi, että jokainen yhden yksi- 
kön muutos kohti vahvempaa uskoa näihin asioihin lisäsi enkeli- 
kokemusten riskikertoimen yli kolminkertaiseksi. Toisin sanoen 
enkelikokemukset ovat erittäin vahvasti yhteydessä sellaiseen todelli- 
suuskuvaan, jossa yliluonnollinen näyttelee merkittävää osaa. Kyse on 
maailman ”uudelleenlumoutumisesta” kuten esimerkiksi Utriainen 
on ilmiötä luonnehtinut. (Utriainen 2018, 119; ks. myös Partridge 
2004-2005.) 


Johtopäätökset 


Edellä raportoiduissa kyselyissä esiin nousseet luvut ovat uskonto- 
sosiologisesti tarkastellen varsin huomionarvoisia. Se, että yli puolet 
suomalaisista raportoi vähintään yhdestä yliluonnolliseksi tulkitus- 
ta kokemuksesta ja että pelkästään enkeleitä raportoi nähneensä liki 
joka kymmenes, vaikuttaa tavalla tai toisella sosiaalisessa todellisuu- 

dessa. Kokemuksilla on selvä yhteys sekä julkiseen uskonnonharjoi- 
tukseen että vaihtoehtoisiin uskomuksiin. Kokemuksilla on sosiaalis- 
ta vaikuttavuutta siitäkin huolimatta, että yliluonnollisiin asioihin 
liittyy modernissa yhteiskunnassa usein sosiaalista stigmaa ja sen ai- 
heuttamaa jonkinasteista näkymättömyyttä ja poissaoloa arkisessa 
vuorovaikutuksessa tai julkisessa keskustelussa. Koettu sosiaalinen 
stigma ja siihen liittyvä haluttomuus puhua kokemuksista julkisesti 
monimutkaistaa sosiaalisia vaikutussuhteita ja niiden tulkintaa. 

Vaikka tilastollinen analyysi vahvisti, että enkelikokemukset ovat 
yhteydessä uskonnolliseen aktiivisuuteen ja yliluonnollisiin usko- 
muksiin, se ei kuitenkaan paljasta, kumpaan suuntaan syysuhteet 
vaikuttavat. On mahdollista, että voimakas usko yliluonnolliseen to- 
dellisuuteen ja sen vaikutukseen maailmassa lisää todennäköisyyttä 
kokemuksille, jotka voidaan tulkita enkelien näkemiseksi. On kui- 
tenkin myös mahdollista, että enemmän tai vähemmän spontaanit 
enkelikokemukset vahvistavat uskoa erilaisiin katsomuksiin, joissa 
niillä on merkittävä rooli. Omakohtaiset selittämättömät kokemuk- 
set ovat omiaan vahvistamaan käsitystä siitä, että aistein havaittavan 
todellisuuden takana on myös näkymätön todellisuus tai näkymättö- 
miä toimijoita, joiden kanssa on mahdollista olla vuorovaikutuksessa. 
Kuten edellä kuvatuista laadullisiin aineistoihin pohjautuvista tutki- 
muksista kävi ilmi, tällaiset kokemukset voivat olla ihmisille syvästi 
merkityksellisiä, ja sen vuoksi niillä on heijastusvaikutuksia heidän 
omaksumiinsa maailmankuviin ja uskomuksiin. Aiemmista tutki- 
muksista kävi selvästi ilmi, että ihmisillä on tarve reflektoida outojen 
kokemusten merkitystä suhteessa omaksumiinsa maailmankuviin 
ja katsomuksiin. 

Merkityksellisillä kokemuksilla voi olla vaikutusta paitsi katsomuk- 
siin myös ihmisten sosiaalisiin suhteisiin ja sosiaalisiin identiteettei- 
hin. Enkeleillä on tunnustettu roolinsa kristillisessä perinteessä, ja 
hengellistä todellisuutta pidetään vahvasti esillä joissakin kristillisis- 
sä yhteisöissä. Siksi enkelikokemukset voivat vahvistaa ihmisten si- 
toutumista näihin yhteisöihin. Erilaisten yliluonnollisten kokemus- 
ten, kuten kanavoinnin ja enkelihenkisyyden, ympärille on kuitenkin 
muodostunut myös aivan omia sosiaalisia verkostojaan ja alakulttuu- 
rejaan, joiden maailmankatsomus saattaa poiketa monin tavoin pe- 
rinteisestä kristillisestä teologiasta. 

Tässä katsannossa on erityisen kiinnostavaa, että enkeliuskon koh- 
dalla miesten ja naisten välillä on niin huomattavan suuri ero. Vaik- 
ka miehet ja naiset raportoivat kokemuksia enkeleistä likipitäen sa- 
man verran, naisista huomattavasti useampi oli valmis raportoimaan 
uskovansa niiden olemassaoloon. Havaintoja voidaan tulkita si- 
ten, että miesten on naisia vaikeampi omaksua julkinen uskonnol- 
linen identiteetti tai tunnustaa uskovansa yliluonnolliseen. Mikäli 
näin on, se kertoo kulttuurissa vallitsevista miehiin ja naisiin kohdis- 
tuvista erilaisista rooliodotuksista suhteessa uskonnollisuuteen ja 
erityisesti poikkeavina pidettyihin yliluonnollisiin uskomuksiin tai 
kokemuksiin. Miehiltä ehkä odotetaan tässä suhteessa suurempaa pi- 
dättyväisyyttä ja määrätynlaista rationaalista skeptisyyttä. 

Kulttuurinen selitys ei kuitenkaan ole välttämättä tyhjentävä, 
sillä naisten yliedustus erilaisissa henkipossessiota harjoittavissa yh- 
teisöissä maailmanlaajuisesti on lukuisten antropologien tunnistama 
tosiseikka (Cohen 2007, 195-200). Tästä syystä Emma Cohen ehdot- 
taa, että taustalla voi olla kulttuurin ja yhteiskunnallisten olosuhtei- 
den lisäksi miesten ja naisten yleisiä eroavaisuuksia kognitiivisessa 
tiedonkäsittelyssä. Sosiaalisina olentoina ihmisillä on lukuisia myö- 
täsyntyisiä mentaalisia valmiuksia sosiaaliseen vuorovaikutukseen. 
Näihin kuuluu esimerkiksi kognitiivisten kehityspsykologien tunnis- 
tama niin kutsuttu mielen teoria, jolla viitataan siihen, kuinka ihmi- 
set selittävät jonkin toimijan käyttäytymistä tämän mielen sisältöjen, 
kuten havaintojen, uskomusten ja halujen, avulla. Monet tutkimuk- 
set viittaavat siihen, että sukupuolten välillä on systemaattisia ero- 
ja siinä, kuinka herkästi ja hienosyisesti mielen teoriaa käytetään (ks. 
esim. Baron-Cohen 2004). Näiden havaintojen pohjalta kognitiivi- 
sessa uskonnontutkimuksessa on esitetty, että naisten keskimäärin 
suurempi valmius ja herkkyys mielen teorian käyttöön ja siten pa- 
rempaan empatiakykyyn selittävät myös heidän suuremman valmiu- 
tensa omaksua tulkintoja, joiden mukaan sosiaalisen vuorovaikutuk- 
sen piirissä voi olla myös henkisiä, näkymättömiä olentoja. (Barrett 
2004, 43; Cohen 2007, 200-204.) Tämä saattaa yhtenä tekijänä selit- 
tää myös naisten lähes yleismaailmallisesti voimakkaampana esiinty- 
vää uskonnollisuutta. (Aiheesta käydystä keskustelusta laajemmin ks. 
Trzebiatowska & Bruce 2012; Mahlamäki 2018.) 

Huomionarvoista on sekin, että kokemusten raportointi näyt- 
tää jossain määrin lisääntyneen nuoremmissa sukupolvissa. Tilas- 
tollinen malli paljasti, että 1960-luvun puolivälin jälkeen syntyneet 
sukupolvet raportoivat enkelikokemuksia yli kaksinkertaisella riski- 
kertoimella aiempiin sukupolviin verrattuna. Myös joidenkin popu- 
laarien uskomusten kohdalla on nähtävissä kasvavia osuuksia nuo- 
rempien sukupolvien keskuudessa. Monilla muilla mittareilla mitat- 
tuna uskonnollisuus on usein heikompaa nuoremmissa sukupolvissa 
(ks. Salomäki ja muut 2020). Mistä se kertoo, että huolimatta uskon- 
nollisuuden yleisestä heikkenemisestä nuoremmissa sukupolvissa en- 
kelikokemukset näyttävät kuitenkin juuri niissä yleistyneen? Onko 
kyse enkelikuvaston yleistymisestä mediassa ja populaarikulttuurissa 
niin, että ihmiset ovat herkistyneet tulkitsemaan outoja kokemuk- 
siaan juuri enkelikokemuksina herkemmin kuin aiemmat sukupol- 
vet? (Partridge 2004-2005.) Kertooko se vaihtoehtoisen henkisyyden 
valtavirtaistumisesta? Näihin kysymyksiin käytettävissä oleva aineis- 
to ei vastaa, vaan ne vaatisivat jatkotutkimusta media- ja kulttuurin- 
tutkimuksen työkaluin. 

Kyselytutkimusten havainnot vahvistivat lisäksi sitä aikaisemmas- 
sa tutkimuksessa esiin noussutta kuvaa, jonka mukaan enkeliusko ni- 
veltyy kiinnostavalla ja jännitteisellä tavalla sekä hyvin perinteiseen 
kristillisyyteen että vaihtoehtoiseen henkisyyteen (ks. Utriainen 2014, 
2015, 2020). Tilastolliset mallit osoittivat, että enkelikokemukset ovat 
selkeästi sidoksissa sekä institutionaaliseen uskonnollisuuteen että 
joukkoon vaihtoehtoisia uskomuksia, kuten ennustamiseen, henki- 
kanavointiin tai vaihtoehtoterapioihin. Yhteisenä tekijänä ja siltana 
näiden välillä on mitä ilmeisimmin juuri enkeliuskoon liittyvä aja- 
tus yliluonnollisten toimijoiden vahvasta vaikutuksesta ja läsnä- 
olosta tässä maailmassa. Enkelit ovat paradigmaattisesti välittäjiä 
tämän- ja tuonpuoleisen todellisuuden välillä. Vuorovaikutusta yli- 
luonnollisen kanssa korostetaan yleisesti varsinkin joissakin kristil- 
lisissä herätysliikkeissä sekä tunnustuskuntarajat ylittävässä hellun- 
tailaiskarismaattisessa kristillisyydessä, mutta niiden lisäksi myös 
esoteerisessa perinteessä ja siitä kumpuavissa uushenkisissä virtauk- 
sissa. Toisin sanoen tässä esitetty tilastollinen analyysi tukee ajatusta 
siitä, että enkelit ovat yhteistä ja jaettua länsimaista kulttuuriperintöä, 
joka on monille läheistä, tuttua ja tunnistettavaa riippumatta suh- 

teesta uskonnollisiin yhteisöihin. Tästä perinteestä ammentavat yhtä 
lailla institutionaaliset uskonnot ja niiden piirissä vaikuttavat liikkeet 
kuin vaihtoehtoiset, uushenkisyyteen liittyvät katsomukset. 

Tiivistelmä 


Uushenkisyydessä oppimisella ja kehittymisellä on keskeinen rooli. 
Uushenkisyyden harjoittajat kokevat usein tärkeäksi kehittää sisäisiä 
aistejaan ja kykyjään, nostaa tietoisuutensa tai energioidensa tasoja 
sekä kehittyä kokonaisvaltaisesti ihmisinä ja henkis-sielullisina olen- 
toina. Luku tarkastelee uushenkistä kenttää oppimisen näkökulmasta. 
Sen tapaustutkimukset keskittyvät mindfulness-harjoitukseen, ääni- 
maljahoitoihin ja antroposofisiin harjoituksiin. Mitä harjoituksiin 
liittyvästä oppimispuheesta ja niihin kytkeytyvästä kehollisesta toi- 
minnasta voidaan sanoa oppimisteorioiden näkökulmasta? 


Johdanto 


Luvussa tarkastellaan uushenkisyyttä oppimisen ja oppimisympä- 
ristöjen viitekehyksessä. Alussa luodaan katsaus erilaisiin oppimis- 
teorioihin ja siihen, miten oppimista voidaan lähestyä tutkimuksen 
piirissä. Tämän jälkeen syvennytään aiheeseen tarkastelemalla uus- 


1 Lukuon kirjoitettu osana Terhi Utriaisen johtamaa tutkimushanketta Learn- 
ing from new religion and spirituality (LeNeRe) 2019-2023 (SA 3251438). 

henkisyyden kontekstissa tapahtuvaa oppimisprosessia mindfulness- 
harjoitukseen, äänimaljahoitoihin sekä antroposofisiin harjoituksiin 
keskittyvien tapaustutkimusten avulla. 

Mindfulness-harjoitukseen liittyvä tapaustutkimus rajautuu mind- 
fulness-pohjaiseen stressinhallintamenetelmään (engl. Mindfulness- 
Based Stress Reduction eli MBSR). Tätä buddhalaisille meditaatio- 
harjoituksille pohjautuvaa harjoitusohjelmaa hyödynnetään laajasti 
sekä terveydenhuollossa että kaupallisilla ”*henkisen hyvinvoinnin” 
markkinoilla. Aineistoina hyödynnetään menetelmän kehittäneen 
Jon Kabat-Zinnin tekstejä sekä havainnointiaineistoa MBSR-ohjaa- 
jakoulutuksesta. 

Myös äänimaljat palautuvat aasialaiseen kontekstiin, vaikka niiden 
käyttö rentoutuksessa ja kehon kokonaisvaltaisessa hoidossa on länsi- 
maalainen innovaatio. Tässä luvussa tutkitaan Peter Hess -ääniren- 
toutusmetodia, jonka opiskelussa hyödynnetään metodin kehittäjän 
Peter Hessin omaelämäkertaa. 

Kolmas tarkasteltava uushenkinen harjoite kytkeytyy antropo- 
sofiaan, jossa oppimisella on keskeinen rooli. Kuten moniin esoteeri- 
siin liikkeisiin, myös antroposofiaan sisältyy ajatus ”korkeammasta 
tiedosta” josta ihminen pääsee osalliseksi, kunhan on harjoittanut 
tekniikoita, joiden avulla hän voi avata ”sisäisiä aistejaan”. Korkeam- 
man tiedon pystyy saavuttamaan merkkien ja symbolien oppimisen 
lisäksi mielen harjoittamisen avulla. Kaikissa esiteltävissä harjoitteis- 
sa ja liikkeissä uusien tietojen, taitojen tai näkökulmien oppiminen 
on keskeistä. 


Opiskelu ja oppiminen uushenkisyyden kentällä 


Oppiminen on moniulotteinen ilmiö, joka ymmärretään ja määritel- 
lään eri tieteenaloilla eri tavoin. Kulttuurin- ja uskonnontutkimuksen 
saralla varteenotettavana oppimisen määritelmänä voidaan pitää psy- 
kologista näkemystä, jossa oppiminen ymmärretään ihmisen ja ym- 
päristön välisen vuorovaikutuksen prosessina, jonka seurauksena ih- 
misen toimintatavat ja käyttäytyminen muuttuvat (Barron ja muut 
2015). Kasvatustieteen oppimisteoriat — eli tieteelliset selitysmallit sii- 
tä, miten oppiminen ja tiedon rakentuminen tapahtuvat — ovat kehit- 

tyneet käsi kädessä psykologian piirissä vaikuttaneiden teoreettisten 
paradigmojen kanssa. Oppimisteorioita voidaan lähestyä tarkastele- 
malla esimerkiksi sitä, minkälaisia ihmiskäsityksiä niihin kytkeytyy, 
miten ne ymmärtävät oppijan ja opettajan roolit oppimisprosessissa 
ja painottuuko teoriassa oppiminen yksilöllisenä vai yhteisöllisenä 
prosessina (Nevgi & Lindblom-Ylänne 2011, 233). 

Seuraavassa esitellään lyhyesti sitä, miten oppimisteorioita on hyö- 
dynnetty ja miten niitä voidaan hyödyntää uushenkisyyden tai laa- 
jemminkin uskonnollisen oppimisen tutkimuksessa. Tämän jälkeen 
tarkastellaan uushenkisiä oppimisympäristöjä sekä sitä, miten uus- 
henkinen opiskelu suhteutuu yhteiskunnan virallisiksi määrittelemiin 
oppimisympäristöihin. Ennen siirtymistä tapausesimerkkeihin poh- 
ditaan vielä, minkälaisia tavoitteita uushenkiseen oppimiseen saate- 
taan liittää. 


Oppimisteoriat uskonnon ja uushenkisyyden tutkimuksessa 


Uskonnollisiin tai uushenkisiin ympäristöihin liittyvän oppimisen 
tutkimuksessa voidaan hyödyntää useita kasvatustieteellisiä näkökul- 
mia ja teorioita. Erilaisissa oppimistilanteissa korostuvat oppimisen 
eri aspektit. Esimerkiksi behavioristisen — eli ulkoisen käyttäytymisen 
muutoksiin liittyvän - oppimisen voi nähdä korostuvan uskonnolli- 
sen opettajan johdolla tapahtuvassa ulkoaoppimisessa (Berglund 
2018). Oppimisen kognitiiviset — eli tiedon vastaanottamiseen, tallen- 
tamiseen ja käsittelyyn liittyvät — aspektit painottuvat puolestaan eri- 
laisiin luentoihin ja opintopiireihin osallistuttaessa. Rituaalien ja ais- 
teja kouluttavien tekniikoiden avulla tapahtuu paljon somaattista eli 
kehollista oppimista (Horst 2008; Espirito Santo 2012). Samalla sosiaa- 
linen oppiminen korostuu yhteisöllisissä seremonioissa. 

Myös yhtä ja samaa oppimistilannetta voidaan tarkastella eri teo- 
rioiden näkökulmista, jolloin oppimisen monialaisuus ja eri ulottu- 
vuudet tulevat paremmin esille. Esimerkiksi kristillisen ehtoollisen 
nauttimisessa keholliseen toimintaan ja oppimiseen yhdistyy sosiaa- 
lisia, affektiivisia ja kognitiivisia ulottuvuuksia. Näin tapahtuvassa op- 
pimisessa omaksutaan käytännöllisiä taitoja ja tietoja, mutta samalla 
myös metafyysisiä totuuksia esimerkiksi todellisuuden luonteesta ja 
rakenteesta. Rituaalissa ikään kuin eletään todeksi harjoituksen sisäl- 

tämiä ääneenlausuttuja ja piiloisia taustaoletuksia maailmankaikkeu- 
desta ja ihmisestä sekä näiden keskinäisestä suhteesta (rituaalista op- 
pimisen muotona ks. Butters 2021, 39-41). 

Luvun ensimmäisessä tapaustutkimuksessa analysoidaan terapeut- 
tista mindfulness-harjoitusta transformatiivisen eli uudistavan oppi- 
misen näkökulmasta. Transformatiivinen oppiminen on yksi aikuis- 
oppimisen ja -koulutuksen keskeisistä teoriamalleista, joka korostaa 
yksilön kasvua ja kokemuksen merkitystä oppimisprosessissa. Toises- 
sa, äänimaljoja käsittelevässä tutkimuksessa hyödynnetään narratii- 
visen ja biografisen oppimisen käsitteitä. Näkökulma pohjautuu niin 
ikään humanistiseen ja kokemuksellista oppimista painottavaan 
tutkimusotteeseen, jossa yhdistyvät sekä itsensä toteuttamiseen et- 
tä sosiaaliseen vuorovaikutukseen liittyvät teemat. Viimeisessä ta- 
pausesimerkissä tutkitaan antroposofista oppimiskäsitystä huomion 
kohdentamiseen ja yksilön henkiseen kasvuun keskittyvistä näkökul- 
mista. Tässä tapaustutkimuksessa hyödynnetään antropologi Tanya 
Luhrmannin oppimisnäkemyksiä, joissa psykologisten ja kognitiivis- 
ten näkökulmien lisäksi korostetaan yksilön kasvua ja (kehollisen) 
kokemuksen merkitystä oppimisessa. 

Tapaustutkimuksissa oppimista tarkastellaan siis kognitiivisten 
näkökulmien lisäksi erilaisten sosiokonstruktivististen teorioiden 
avulla. Nämä korostavat oppimisen sosiaalista ja kulttuurista merki- 
tystä sekä sosiaalisen ja kulttuurisen todellisuuden vaikutusta oppi- 
misprosessiin. Sveitsiläisen Etienne Wengerin mukaan oppiminen on 
ihmiselle tyypillinen olemassaolon muoto; oppiminen liittyy kaik- 
keen elämiseen, eikä sitä näin ollen voida erottaa erilliseksi tapahtu- 
maksi (Wenger 1998). Tällaisesta näkökulmasta katsottuna oppimis- 
ta ei voida pelkistää esimerkiksi tiedon prosessoinniksi tai taitojen 
omaksumiseksi, vaan olennaista on merkitysten muodostaminen 
(Hakkarainen 2000). 

Nykytutkimus painottaakin kontekstin, oppimistilanteen ja so- 
siaalisten verkostojen merkitystä oppimisprosesseissa. Luhrmannin 
(2007) sanoin voidaan puhua ”tilanteisen oppimisen teoriasta” 
(situated learning). Emootioiden ja oppimisen väliseen yhteyteen 
sekä kehollisuuden merkitykseen kiinnitetään niin ikään nykyään 
aikaisempaa enemmän huomiota (mm. Horst 2008; Hascher 2010; 
Stolz 2022). Tällaiset näkemykset painottuvat uskonnollista tai uus- 

henkistä oppimista tarkasteltaessa. Paitsi luvun tapaustutkimuksissa 
myös aikaisemmassa uskontotieteellisessä tutkimuksessa on keski- 
tytty tunteiden (Utriainen 2020; Halloy 2012), aistien ja kokemusten 
(Pierini 2016; Espirito Santo 2012) sekä maagisen ajattelun (Pohjan- 
heimo 2019) merkitykseen uushenkisten taitojen oppimisessa. Myös 
kysymykset kulttuurisesta appropriaatiosta eli omimisesta samoin 
kuin pohdinnat eri yhteiskuntaluokkien rooleista ovat olleet tärkeitä 
(Altglas 2008; Vasconcelos 2008). 

Viimeaikaiset tutkimukset ovat huomioineet myös oppimiseen 
vaikuttavien relaatioiden eli suhteisuuksien tarkastelun ja materian 
merkityksen oppimiselle. Ihmisten rinnalla tarkasteltavia toimijoi- 
ta oppimistilanteissa voivat olla esimerkiksi eläimet tai teknologiset 
laitteet. Uskonnollis-henkisissä konteksteissa voivat korostua henki- 
oppaat ja muut yliluonnollisina pidetyt toimijat, joilta esimerkiksi 
otetaan vastaan opetuksia (ks. Hulkkonen 2021). Tarkasteltavista ta- 
pauksista varsinkin äänimaljahoidoissa materian eli äänimaljojen ja 
varsinaisen äänen keskeinen asema harjoituksessa ja sen opettelussa 
on ilmeinen.? 

Käytännössä uushenkisyyden kursseilla opettaminen saattaa koos- 
tua luennoista ja yhdessä tehtävistä (kehollisista) harjoituksista, jotka 
tapahtuvat opettajan ohjauksessa. Merkittäviä oppimistilanteita ovat 
myös ne vapaamuotoiset keskustelut, joita luentojen tai kurssien yh- 
teydessä käydään. Tällaiset keskustelupiirit, joissa jaetaan kokemuk- 
sia ja pohditaan yhdessä koetun merkityksiä, voivat olla erityisen tär- 
keitä koetun ja opitun integroitumiselle (Teisenhoffer 2018). Monien 
harjoitusten tavoitteena onkin se, että opitut taidot, kuten mielentyy- 
neys, kyetään siirtämään harjoituksen ”ulkopuolelle” osaksi arkista 
elämän piiriä ja jokapäiväistä elämää. 


Uushenkiset oppimisympäristöt 


Oppimista voi tapahtua periaatteessa kaikkialla: paitsi virallisesti op- 
pimiseen tarkoitetuissa oppimisympäristöissä myös muilla elämän 


2 Äänimaljojen materiaalista ulottuvuutta tarkastellaan myös Annusen lu- 
vussa tässä teoksessa. 

osa-alueilla. Puhutaankin formaaleista, non-formaaleista ja infor- 
maaleista oppimisympäristöistä sekä oppimisen tavoista. Formaali eli 
virallinen tai muodollinen oppiminen viittaa yleensä tavoitteelliseen 
ja strukturoituun toimintaan, joka tapahtuu virallisten koulutusorga- 
nisaatioiden puitteissa ja tähtää yhteiskunnassa laajasti tunnustettui- 
hin tutkintoihin. Kun oppiminen tapahtuu perinteisten oppilaitosten 
ulkopuolella, mutta on edelleen strukturoitua ja tavoitteellista, puhu- 
taan usein non-formaalista eli epävirallisesta oppimisesta. Suuri osa 
inhimillisestä oppimisesta tapahtuu kuitenkin sattumanvaraisesti tai 
jopa vahingossa elämän eri tilanteissa ja ympäristöissä. Tämä infor- 
maali oppiminen tai ”arkioppiminen” voi olla tavoitteellista, mutta 
usein se on myös täysin tiedostamatonta. Arkioppiminen korostuu 
esimerkiksi erilaisten tapojen ja sosiaalisten normien, kuten suku- 
puoliroolien, oppimisessa. (Ks. Rogers 2014, 16-20.) 

Edellä kuvatut erottelut ovat hyödyllisiä erilaisten, toisiaan täyden- 
tävien oppimiskontekstien ja -muotojen jäsentämisessä. Samalla nii- 
hin sisältyy monia päällekkäisyyksiä ja arvolatauksia. Strukturoima- 
tonta ja tiedostamatonta arkioppimista tapahtuu jatkuvasti kaikissa 
oppimisympäristöissä. Toisaalta erilaisten oppimisyhteisöjen, kuten 
uushenkisten liikkeiden, oma käsitteistö ja normisto voivat poiketa 
akateemisen kasvatustieteen ja yhteiskunnan "virallisista? näkemyk- 
sistä. Vaikka uushenkisyyteen liittyvä oppiminen sijoittuu pääasias- 
sa non-formaaleihin ympäristöihin, liikkeiden ja yhteisöjen sisällä 
on usein omat standardinsa esimerkiksi ohjaajan pätevyyden tuotta- 
maan muodolliseen koulutukseen. Joskus uushenkinen oppiminen 
voi myös limittyä virallisiin koulutusorganisaatioihin. Esimerkiksi 
antroposofian piirissä kehitetyn steinerpedagogiikan mukaista var- 
haiskasvatusta sekä peruskoulu- ja lukio-opetusta on tarjolla Suo- 
messakin useilla paikkakunnilla. 

Uushenkisyyteen liittyvät oppimisympäristöt ovat moninaisia. 
Yhdistysten, työväenopistojen ja seurakuntien tarjoamien kurssien 
lisäksi kentällä toimii paljon erikokoisia, kansallisia ja ylikansallisia 
yrityksiä, jotka noudattavat selkeästi kaupallista toimintalogiikkaa 
(Mikkola 2020; Hulkkonen 2021). Esoteerisissa yhteisöissä, kuten 
teosofiassa, antroposofiassa tai esoteerisia tekstejä tutkivissa pienryh- 
missä, opiskelu tapahtuu pääasiassa kirjallisuuden, luentojen ja kes- 
kusteluryhmien avulla. Äänimaljahoitojen, joogan ja mindfulness- 

harjoituksen kaltaisten kehollisten harjoitusten kohdalla korostuvat 
käytännön kurssit, joiden kautta opiskelija harjaantuu ja meritoituu 
harjoituspolullaan. Tämän tyyppisen kurssittautumisen voi nähdä 
heijastavan vastaavaa trendiä ympäröivässä yhteiskunnassa (Bowman 
1999). Samalla mielen ja kehon hyvinvointiin tähtäävät uushenkiset 
harjoitteet voivat olla suosittuja esimerkiksi osana psykoterapiaa tai 
työpaikkojen virkistyspäiviä. 

Erilaiset verkkoalustat ovat viime aikoina olleet suosittuja opetuk- 
sessa ja oppimisessa. Monet ovat käyttäneet niitä laajasti jo aikai- 
semminkin, mutta viimeistään koronaviruspandemian myötä uus- 
henkiset ja esoteeriset liikkeet alkoivat laajasti hyödyntää internetin 
mahdollisuuksia. Fyysisen läsnäolon estyminen pandemian myötä 
on luonnollisesti myös hankaloittanut tiettyjen rituaalien harjoitta- 
mista, oppimista ja opettamista. Sekä järjestäjien että osallistujien 
kannalta internet kuitenkin mahdollistaa maailmanlaajuisten opetus- 
verkostojen muodostumisen. Nämä virtuaaliset yhteisöt ja oppimis- 
ympäristöt lisäävät entisestään uushenkisyydelle tyypillistä joustavaa 
moninaisuutta, jossa harjoittajat voivat perehtyä erilaisiin liikkeisiin 
ja soveltaa valitsemiaan opetuksia ja harjoituksia henkilökohtaisten 
tarpeidensa mukaisesti (Uibu 2013). 


Oppimistavoitteita uushenkisyyden kentällä 


Oppimista voidaan tarkastella myös oppimistavoitteiden näkökul- 
masta. Tällöin kysytään, mihin oppimisella pyritään tai mihin oppi- 
misprosessi tyypillisesti johtaa. Onko oppimisprosessin tarkoituk- 
sena esimerkiksi jonkin olemassa olevan kulttuurin ja uskonnon 
siirtäminen ja säilyttäminen, oman henkilökohtaisen viitekehyksen 
luominen tai vaikkapa uudenlaisen uskonnollis-henkisen liikkeen 
muodostaminen? Toisaalta voidaan kysyä, tuottaako oppimisprosessi 
asteittain etenevää taitojen ja tietojen kehittymistä (kuten oppiasteit- 
tain etenevä koulujärjestelmä) vai onko kyse enemmänkin monimuo- 
toisesta vaihdon ja yhteenkietoutumisen prosessista, jota tapahtuu 


3 Koronapandemian vaikutuksista uskonnolliseen käyttäytymiseen ks. 
Bhambra & Tiffany 2021; Hammer & Swartz 2021. 

erilaisten kulttuuristen kontekstien ja kompetenssia mittaavien stan- 
dardien välillä. Uushenkisyydestä ammentavia hoitomuotoja, kuten 
äänimaljojen käyttöä, voidaan tarkastella tästä näkökulmasta yhtääl- 
tä täysin omina erillisinä oppimisjärjestelminään, joissa edetään tie- 
tyn rakenteen mukaisesti. Toisaalta äänimaljahoito voidaan ymmär- 
tää myös sivusuunnassa liikkuvana yhdistelmänä, jossa äänimaljojen 
käyttö liitetään eri tavoin lääketieteellisiin hoitomuotoihin. Tällöin se 
näyttäytyy pikemminkin täydentävänä kuin vaihtoehtoisena hoito- 
muotona (ks. Hulkkonen & Opas tässä teoksessa). 

Uushenkisistä harjoituksista etsitään — ja myös löydetään - mo- 
nenlaisia taitoja ja näkökulmia elämään aina arjenhallinnasta meta- 
fyysiseen tietoon ja ekstaattisiin elämyksiin saakka (Broo ja muut 
2015; Utriainen 2015). Harjoitusten henkiset ja uskonnolliset pää- 
määrät sekoittuvat muiden, hyvin käytännöllisten tavoitteiden kans- 
sa. Lisäksi samankin harjoituksen tavoitteet voivat vaihdella paitsi yk- 
silöiden välillä myös yksilön omassa elämässä eri elämäntilanteiden 
ja kontekstien välillä. Kuten tämän teoksen johdantoluvussa todet- 
tiin, eklektisyys eli valikoivuus on tyypillinen piirre uushenkisyyden 
harrastajille; oppeja ja harjoituksia omaksutaan sen mukaan kuin ne 
tuntuvat tarpeellisilta ja toimivilta omaan elämäntilanteeseen nähden 
(Houtman & Aupers 2007). 

Erilaiset elämän kriisit ovat usein tilanteita, joissa syntyy tarve 
tarkastella omaa maailmankuvaa ja elämänasennetta uusin silmin. 
Tällöin sekä uskonnolliset perinteet että uushenkiset harjoitusyhtei- 
söt voivat tarjota mahdollisuuksia kokonaisvaltaiseen identiteetin, 
elämäntavan ja maailmankuvan muutokseen. Uushenkisiin harjoi- 
tuksiin syventyminen ei kuitenkaan aina synnytä kokonaisvaltaista 
transformaatiota eli muutosta esimerkiksi harjoittajan maailmankat- 
somuksessa tai käsityksessä ihmisen ja maailman suhteesta. Sen si- 
jaan harjoituksista voidaan hakea jotain täsmällisempää ja rajatum- 
paa näkökulmaa tai jotain tiettyä oppia, taitoa tai välinettä arjen 
käyttöön. Tämän tyyppistä kiinnostusta uushenkisiä harjoitteita koh- 
taan esiintyy esimerkiksi ”henkisten etsijöiden” keskuudessa (ks. 
Sutcliffe tässä teoksessa; Kokkinen 2019, 52-66 ja 371-375). 

Kaikenlaisesta uuden kokeilusta ja monialaisesta ”henkisestä opis- 
kelusta” on tullut yksi mahdollinen — ja erityisesti naisten — tapa 
harjoittaa uskontoa länsimaissa (Utriainen & Ramstedt 2017, 214; 

Mahlamäki & Utriainen 2019). Usein uushenkinen oppiminen näyt- 
täisi olevan vahvasti kytköksissä itsensä kehittämiseen ja parantami- 
seen (George 2012; Annunen & Utriainen 2023). Henkisistä harjoi- 
tuksista haetaan apua erilaisiin hyvinvointia uhkaaviin tilanteisiin, 
kuten stressin tai unettomuuden hoitoon, mutta myös fyysisiin sai- 
rauksiin, kuten syöpään (Truant ja muut 2013; Vuolanto ja muut 
2020; Butters 2021, 159-161). 

Uskonnon ja parantamisen välinen yhteys on vanha, mutta uus- 
henkisissä liikkeissä se muotoillaan uudella tavalla (Hovi 2015). Jos 
aikaisemmin korostettiin parantajan (esimerkiksi shamaanin) roolia, 
niin nyt lähes kenestä tahansa voi tulla paitsi parannettu myös paran- 
taja - kunhan vain kykenee kouluttamaan itseään riittävästi valitse- 
mallaan henkisellä polulla.* Toimijuuden lisääminen oppimalla koe- 
taan harjoittajien keskuudessa usein voimaannuttavana, mutta sillä 
saattaa olla myös toisenlaisia vaikutuksia. Äärimmilleen vietynä tä- 
män tyyppinen ajattelu siirtää kaiken vastuun ihmisen hyvinvoinnis- 
ta yhteiskunnalta yksilölle (Räkköläinen 2020). 

Joskus uuden opettelu uushenkisyyden piirissä liittyy haluun tai 
tarpeeseen luoda itselle uusi ammatti tai hankkia lisäansioita (Hulk- 
konen 2021). Monet opettelevat ensin äänimaljahoitoja vain omaksi 
ilokseen tai osallistuvat mindfulness-kursseille taltuttaakseen arkista 
stressiään. Jossain vaiheessa osa harjoittajista haluaa kehittyä pidem- 
mälle harjoituksissaan ja esimerkiksi tarjota hoitoja yrittäjinä, oh- 
jaajina tai opettajina. Monet myös opiskelevat äänimaljojen käyttöä, 
osallistuvat mindfulness-koulutuksiin tai käyvät steinerpedagogiikan 
tai antroposofisen hoitotieteen kursseja täydentääkseen omaa am- 
mattitaitoaan esimerkiksi kasvatus-, opetus- tai terveydenhoitoalalla. 

Vaikka oppimisen teema vaikuttaa olevan korostuneesti läsnä eri- 
laisissa uushenkisissä liikkeissä, myös perinteisissä uskonnoissa hen- 
gelliset — ja usein myös maalliset — opinnot on nähty arvokkaina. 
Varsinaisen opiskelun ohella uskonnollista oppimista tapahtuu aina 
myös tekemisen myötä; esimerkiksi hautajaisrituaaleissa opitaan ky- 
seisen uskonnon käsityksiä ihmiselämän rajallisuudesta sekä tämän- 


4 Harva parantamista opiskeleva haluaa välttämättä kuitenkaan kutsua it- 
seään ”parantajaksi” (Bowman 1999). 

ja tuonpuoleisen suhteista. Tapahtuipa oppiminen uskonnollisen 
sosialisaation ja perinteensiirron välityksellä tai aktiivisen käännytys- 
työn seurauksena, pitävät monet uskonnolliset perinteet oppimista 
tärkeänä. Opiskelun korostaminen ei ole siis ainoastaan uushenkisyy- 
den piiriin kuuluva ilmiö, vaan se on tavalla tai toisella kuulunut us- 
konnollisten ja henkisten traditioiden kentälle kautta aikojen. 


Mindfulness-harjoitus transformatiivisen oppimisen 
tukena 


Ensimmäinen tapaustutkimus havainnollistaa, kuinka mindfulness- 
harjoittelun piirissä tapahtuva oppiminen voi tukea muuta aikuis- 
oppimista ja kehittää erilaisia arkielämään siirrettäviä taitoja. Samalla 
esimerkki tuo esiin, miten uushenkiset ja terapeuttiset harjoitukset 
voivat liittyä henkilökohtaisten elämänkriisien ohella myös globaalei- 
hin, koko ihmiskuntaa koskeviin haasteisiin. 

Artikkelissa ”Transformatiivinen oppiminen antroposeenin ajas- 
sa? (Siirilä ja muut 2018) pohditaan, kuinka sivistys ja koulutus voisi- 
vat vastata ihmiskunnan olemassaoloa uhkaavaan sosio-ekologiseen 
kriisiin. Sekä kriisin juurisyy että sen ratkaisu voidaan paikantaa yk- 
silöiden ja yhteisöjen toimintaa ohjaavaan metanarratiiviin eli laajasti 
jaettuun, sosiaalisesti konstruoituun kertomukseen ihmisestä ja maa- 
ilmasta. Vallitsevaa, kriisiin johtanutta metanarratiivia kirjoittajat 
kuvaavat ”antroposentrismin, individualismin, luonnon ja ihmisten 
riiston, rajoittamattoman kasvun ja teknologisen kehityksen” kerto- 
mukseksi, joka on pitkälti länsimaiseen modernismiin kytkeytyvien 
arvojen ja todellisuuskäsitysten tuottama (Siirilä ja muut 2018, 40- 
43). Kestävän kehityksen mahdollistava metanarratiivi perustuisi sen 
sijaan ihmisen ja ympäristön tasapainoon, jossa ”ihmiset ja sosiaali- 
set järjestelmät nähdään biosfäärin osajarjestelmina” (Siirilä ja muut 
2018, 43 ja 46-47). 

Metanarratiivin muuttuminen edellyttää transformatiivista eli uu- 
distavaa oppimista. Tämänkaltainen oppiminen muuttaa peruskäsi- 
tyksiämme ihmisyydestä, hyvinvoinnista, ihmisen ja luonnon keski- 
näisestä riippuvuudesta sekä taloudesta ja kuluttamisesta. Muutoksen 

ytimessä on ”jakavan ja erottelevan todellisuuskäsityksen eheyttämi- 
nen holistiseksi” sekä uudenlainen ymmärrys elämää ohjaavista ar- 
voista ja valinnoista. (Siirilä ja muut 2018, 44.) Tämä yksilöllinen ja 
yhteisöllinen oppimisprosessi on avain kulttuuriseen muutokseen 
kohti kestävää kehitystä, yhteiskuntaa ja maailmaa. 

Tietoisuustaidot ja mindfulness-harjoitus voivat osaltaan tukea 
transformatiivista oppimisprosessia sekä sosio-ekologisesti kestävän 
metanarratiivin rakentumista (Geiger, Otto & Schrader 2018; Morris 
2020; Siirilä ja muut 2018, 54). Seuraavassa esitellään ensin transfor- 
matiivisen oppimisen teoriaperustaa. Sen jälkeen tarkastellaan vali- 
koituja mindfulness-harjoituksen osa-alueita teksti- ja kenttätyö- 
aineiston pohjalta. 


Transformatiivinen oppiminen 


Transformatiivisen oppimisen teoria perustuu yhdysvaltalaisen peda- 
gogi Jack Mezirowin (1923-2014) työlle. Mezirowin ajattelussa trans- 
formatiivinen oppiminen ei ole sidottu tiettyyn sisältöön tai päämää- 
rään, vaan hän pyrkii kuvaamaan ihmisen identiteettiä ja maailman 
tulkintaa uudistavan oppimisen universaaleja piirteitä. Kestävään ke- 
hitykseen liittyvä oppiminen on vain yksi teorian lukuisista sovelluk- 
sista. 

Transformatiivisen oppimisen teorian mukaan ihmisen havain- 
nointia, ajattelua, tunnekokemuksia ja toimintaa ohjaa tiettyyn kult- 
tuuritaustaan ja henkilöhistoriaan pohjautuva viitekehys tai merki- 
tysperspektiivi. Se määrittää käsityksiä todellisuuden luonteesta, 
arvoista sekä omasta persoonallisuudesta ja ideaalista minäkuvasta. 
Jokainen merkitysperspektiivi koostuu suuresta joukosta erilaisia nä- 
kökulmia ja merkitysskeemoja. Nämä ovat tilannesidonnaisia tulkin- 
ta- ja toimintamalleja, joissa merkitysperspektiivi ja siihen sisältyvät 
mielen tottumukset konkretisoituvat esimerkiksi tiettyinä odotuksi- 
na, arvostelmina ja tuntemuksina. Kokemusten tietoisen tulkinnan 
ohella merkitysperspektiivi suuntaa huomiota ja valikoi kiinnostuk- 
sen kohteita myös ei-tietoisella tasolla. (Mezirow 1991, 2008.) 

Transformatiivinen oppiminen pyrkii ei-toimivan henkilökohtai- 
sen viitekehyksen kriittiseen arviointiin ja muutokseen. Tässä proses- 

sissa ihminen 1) tulee tietoiseksi, kuinka tietyt perusolettamukset ra- 
joittavat omaa tapaa havaita, ymmärtää ja tuntea maailma; 2) reflektoi 
ja muuttaa näitä tottumukseen perustuvia olettamuksia tavalla, joka 
tekee henkilökohtaisesta viitekehyksestä ”erottelukykyisemmän, avoi- 
memman, reflektiivisemmän sekä emotionaalisesti joustavamman”; 
3) alkaa toimia ja tehdä valintoja tämän uuden ymmärryksensä mu- 
kaisesti (Mezirow 1991, 167-169 ja 192-193, 2008, 92-94). 

Transformatiivinen oppiminen saa usein alkunsa jostain ihmisen 
merkitysjärjestelmää järkyttävästä kokemuksesta. Tämä käynnistää 
omien episteemisten, kulttuuristen ja psykologisten olettamusten 
itsereflektoinnin. Uusi tulkinnallinen viitekehys muodostuu ja vah- 
vistuu sosiaalisessa vuorovaikutuksessa kriittisen keskustelun kautta. 
Myös yhteisöllinen poliittinen toiminta ja aktivismi voivat olla tärkei- 
tä, jos yhteiskunnalliset instituutiot ylläpitävät ei-toimivia, itsestään 
selvänä pidettyjä uskomusjärjestelmiä ja toimintatapoja. (Mezirow 
1991, 2008; Kitchenham 2008.) 


Mindfulness-harjoitus ja MBSR-menetelmä 


Buddhalaisille meditaatioperinteille pohjautuva mindfulness-harjoi- 
tus on monitahoinen ilmiö, jonka muodot ja tavoitteet vaihtelevat 
eri sovellusympäristöissä. Buddhalaisissa viitekehyksissä mindfulness 
viittaa oikeanlaiseen tarkkaavaisuuteen (paalin kielellä sati) sekä sen 
kehittämiseen liittyviin harjoitusmenetelmiin. Oikea tarkkaavaisuus 
on keskeinen osa buddhalaisia harjoituspolkuja, jotka tähtäävät ah- 
neudesta, vihasta ja tietämättömyydestä vapautumiseen sekä mui- 
hin buddhalaisten opetusten mukaisiin päämääriin. (Gethin 2015; 
Harvey 2013.) 

Mindfulness-harjoituksen nykymuodot sijoittuvat eri tavoin ”seku- 
laarin” ja ”uskonnollisen” väliselle jatkumolle. Lähestymistavasta riip- 
puen harjoituksissa voivat korostua pragmaattiset terveyshyödyt ja 
kognitiivis-emotionaaliset taidot, eksistentiaaliset tai uskonnollis- 
henkiset päämäärät sekä näiden erilaiset yhdistelmät (Husgafvel 
2018, 2020; Wilson 2014). Yksilön omia valintoja ja merkityskehyksiä 
korostava eklektisyys sekä uskonnollisen ja sekulaarin välisen rajan 
hämärtyminen ovat uushenkiselle hyvinvointikentälle sijoittuvan 
mindfulness-harjoituksen tyypillisiä piirteitä. 

Jon Kabat-Zinnin (s. 1944)* kehittämä mindfulness-pohjainen 
stressinhallintamenetelmä (MBSR) otettiin käyttöön kroonisen ki- 
vun ja stressin hoidossa Massachusettsin yliopistollisessa sairaalas- 
sa vuonna 1979 (Kabat-Zinn 2005a). Sen harjoitukset pohjautuvat 
buddhalaisiin zen- ja vipassanä-perinteisiin, moderniin joogaan sekä 
varhaiseen ja ajan myötä kasvaneeseen tutkimusnäyttöön meditaatio- 
harjoitusten terveyshyödyistä. MBSR-menetelmän pohjalta on myö- 
hemmin kehitetty monia uusia terapia- ja valmennusohjelmia. Näistä 
tunnetuin on mindfulness-pohjainen kognitiivinen terapia (MBCT), 
jonka tutkimus- ja kehitystyö keskittyy nykyisin Oxfordin yliopis- 
toon (Segal, Williams & Teasdale 2013). 

MBSR-harjoitusohjelma toteutetaan yleensä kahdeksan viikon 
kurssina, johon sisältyy viikoittaisia ryhmätapaamisia ja yksi retriitin- 
omainen harjoituspäivä. Tapaamisten välillä osallistujat harjoittavat 
ohjelmaan kuuluvia keho- ja istumameditaation eri muotoja sekä va- 
likoituja joogaliikkeitä. Harjoituspäivänä tutustutaan usein myös kä- 
velymeditaatioon sekä rakastavan asenteen harjoitukseen (paaliksi 
mettä-bhävanä). Muodollisten meditaatioharjoitusten ohella ohjel- 
massa harjoitellaan hyväksyvää, tietoista läsnäoloa sekä omien au- 
tomaattisten reaktiomallien havainnointia sosiaalisessa vuorovaiku- 
tuksessa ja arkisessa toiminnassa. Kaikkia harjoituksia ohjaavat tietyt 
periaatteet, kuten arvostelusta pidättäytyminen, kärsivällisyys sekä 
päämäärähakuisesta ponnistelusta luopuminen. (Kabat-Zinn 2005a; 
Husgafvel 2018, 2020.) 

Vaikka MBSR-menetelmä kehitettiin kroonisesta kivusta ja sairau- 
desta kärsivien potilaiden hoitoon, sen teoriapohja ei rajoitu instru- 
mentaalisiin terveyshyötyihin. Kabat-Zinnin ajattelussa yksittäinen 
MBSR-kurssi on vain alku elämänmittaiselle ”itsensä kehittämisen, 
itsensä löytämisen, oppimisen ja tervehtymisen” polulle (Kabat-Zinn 
2005a, 1 ja 440-444; Husgafvel 2018). Tämä tervehtyminen ei ole niin- 
kään erilaisten oireiden paranemista vaan ”kokonaisvaltainen näkö- 
kulman muutos” suhteessa ihmiseen ja maailmaan (Kabat-Zinn 


5 Jon Kabat-Zinn on MIT:sta väitellyt yhdysvaltalainen molekyylibiologi sekä 
lääketieteen emeritusprofessori Massachusettsin yliopistosta. 

2005a, 168).° Sen ytimessä on huonosti toimivien kognitiivis-emotio- 
naalisten mallien ja todellisuuden tulkintatapojen uudistuminen hy- 
vinvointia tukeviksi. Mezirowin termein ilmaistuna MBSR-menetel- 
mä pyrkii siis käynnistämään transformatiivisen oppimisprosessin, 
joka tähtää henkilökohtaisen merkitysperspektiivin ja siihen liitty- 
vien mielen tottumusten muutokseen. 


Mindfulness-harjoitus ja metakognitiiviset taidot 


Mezirow viittaa usein transformatiivisen oppimisen metakognitiivi- 
seen ja itsereflektiiviseen luonteeseen. Varsinainen metakognitiivisten 
taitojen harjoittelu jää kuitenkin hänen teoriamallissaan vähälle huo- 
miolle. MBSR-menetelmässä omien kognitiivis-emotionaalisten pro- 
sessien havainnointi, ymmärtäminen ja ohjaaminen ovat harjoittelun 
keskiössä. Etenkin ”huomiokyvyn kouluttaminen” (E. Gibson 1963; 
Ingold 2000) sekä kognitiivinen *etäännyttäminen” (Moore 1996; 
Segal, Williams & Teasdale 2013) voidaan nähdä keskeisinä transfor- 
matiivista oppimista tukevina metakognitiivisina taitoina. 

Huomiokyvyn kouluttaminen viittaa opittuun ja opetettavaan tai- 
toon ”parantaa, laajentaa, terävöittää tai muuten jalostaa havaintoky- 
kyä” kokemuksen tiettyyn osa-alueeseen liittyen (Winchester & Pagis 
2021). Mindfulness-harjoituksessa kehitetään huomiokyvyn itsesää- 
telyä ja erityisesti kipuun tai ahdistukseen liittyvien kokemusten ha- 
vainnointia. Harjoitukselle on tyypillistä huomion kiinnittäminen 
tiettyyn aistimukseen tai muuhun kohteeseen, huomion (toistuvan) 
harhautumisen havainnointi sekä huomion tietoinen palauttaminen 
takaisin alkuperäiseen kohteeseen. Samalla harjoitellaan tarkkaavai- 
suuden laajuuden säätelyä. Tätä havainnollistaa MBSR-ohjaajakurs- 
sin osallistujan kommentti kehomeditaatioon liittyvässä ryhmäkes- 
kustelussa: 


6 Vastaava, holistiseen ihmis- ja terveyskäsitykseen kuuluva puhe eheytymi- 
sestä ja parantumisesta voidaan nähdä myös laajemmin uushenkisen hy- 
vinvointikentän tyypillisenä piirteenä (Heelas ja muut 2005). 

Tosiaan, sen huomion voi kaventaa siihen polvilumpioon tai sitten sen 
voi niinkun laajentaa siihen, että tässähän me ollaan ikään kuin, onko 
siinä peräti sitten että me kaikki maailmassa ollaan yhtä kokonaisuutta 
(MBSR-ohjaajakoulutus, aaniteaineisto).’ 


Kommentti tuo esiin, kuinka huomiokyvyn kouluttaminen voi tukea 
itsesäätelytaitojen lisäksi myös ei-dualistisen (tai ”holistisen”) todelli- 
suuskäsityksen rakentumista. Terapeuttisessa käytössä huomion itse- 
säätely luo pohjan huomion tietoiseen suuntaamiseen kohti kivuliaita 
tuntemuksia ja ahdistavia ajatuksia. Nämä pyritään kohtaamaan hy- 
väksynnällä ja niihin liittyviä automaattisia reagointimalleja havain- 
noiden. Tätä kautta kivun, pelon ja ahdistuksen kokemukset voivat 
mindfulness-harjoituksessa muuttua mahdollisuuksiksi ”oivalluksiin 
ja oppimiseen”? (Kabat-Zinn 2005a, 333-336, 2005b, 59). 

Mezirowin mukaan totunnaisen merkitysperspektiivin haastaviin 
uusiin kokemuksiin liittyy usein ahdistavia ajatuksia ja tuntemuk- 
sia, jotka suuntaavat huomiota ja kiinnostusta automaattisesti niistä 
poispäin. Tämä taipumus ahdistuksen välttelyyn on puolestaan este 
kriittiselle itsereflektiolle, jolle omaa merkitysperspektiiviä kannatte- 
levien perusolettamusten tunnistaminen ja uudistaminen perustuu. 
(Mezirow 1991, 48-51 ja 63.) Kun huomion tietoista suuntaamista 
kohti vaikeita kokemuksia harjoitellaan uteliaalla ja hyväksyvällä 
asenteella, MBSR-harjoitus voi vähitellen muuttaa Mezirowin kuvaa- 
maa esitietoista taipumusta epämiellyttävien kokemusten välttelyyn. 
Tämä voi osaltaan tukea ahdistavien kokemusten syiden ja seuraus- 
ten kriittistä tarkastelua sekä huonosti toimivan merkitysperspektii- 
vin uudistumista.? 

MBSR-ohjaajakurssilla kerätyssä aineistossa eräs osallistuja kuvaa 
mindfulness-harjoitteluun liittyvää näkökulman muutosta suhteessa 
omiin ajattelu- ja tulkintatapoihinsa: 


7 MBSR-ohjaajakurssin aineisto on kerätty Suomessa osana Ville Husgafvelin 
uskontotieteen väitöskirjatutkimusta Helsingin yliopistossa. 

8 Mezirow (2008, 95) erottaa transformatiivista oppimista tukevan aikuiskas- 
vattajan ja psykoterapeutin työn toisistaan uudistumiskokemuksiin liitty- 
vän ahdistuksen voimakkuuden perusteella. 

Varsinkin kun on stressaavampaa nyt töissä niin sitten mä oon sen huo- 
mannut että ainakin itselläni lähtee, lähtee tota ne ajatukset rullaamaan, 
ja helposti niinku ne omat ajatukset on, voi olla niitä mitkä eniten ahdis- 
taa ja, ajatukset siitä mitä kaikkea, mitä pitää tehdä ja, ja sitten on niinku 
jotenkin oivaltanut sen mikä tulee jossain harjoitusten sanotuksissa että, 
ajatukset on, et muistuttaa itselleen sen että ajatukset on vain ajatuksia, ja 
sitten että tavallaan niinku siinä hengityksessä voi olla turvassa, niin, — — 
niin se on jotenkin silleen niinku konkreettisesti tullu mulla ainakin nyt 
viime aikoina, että ”ai niin, mutta nää on vaan mun ajatuksia” (MBSR- 
ohjaajakoulutus, ääniteaineisto). 


Tässä ryhmäkeskustelun otteessa kurssilainen viittaa MBSR-harjoi- 
tuksiin, joissa ohjataan havainnoimaan ajatuksia ”vain ajatuksina” eli 
tapahtumina tietoisuudessa. Hän kertoo, kuinka sama näkökulma on 
aktivoitunut harjoitusten ulkopuolella arkielämän stressaavassa työ- 
tilanteessa ja ohjannut huomiota ”ulkoisen” tilanteen sijasta omiin 
ajattelutapoihin ahdistavien tunteiden lähteenä. Kyseinen näkökul- 
man muutos kuvataan emotionaalisesti helpottavana. Maininta ”hen- 
gityksessä voi olla turvassa” osoittaa kehollisen kokemuksen olevan 
keskeinen näkökulman ja tunnekokemuksen muuttumisessa. Myös 
tämä viittaa harjoittelulla opittuun taitoon. Juuri kehon tuntemus- 
ten ja oman hengityksen havainnointi on MBSR-harjoitusten perus- 
ta, josta metakognitiivisten taitojen kehittäminen alkaa (Kabat-Zinn 
2005a, 47-93). Muodollisissa mindfulness-harjoituksissa opeteltu 
perspektiivin muutos ja siihen liittyvä kehollinen kokemus on siis 
harjoittajan kuvauksessa siirtynyt arkielämässä sovellettavaksi, hy- 
vinvointia tukevaksi työkaluksi.? 

Psykologiassa ja kognitiivisessa terapiassa kyseinen näkökulman 
muutos tunnetaan kognitiivisena ”etäännyttämisenä” (decentering).'° 
Siinä omia ajatuksia, tunteita, kehon tuntemuksia ja impulsseja opi- 
taan tarkastelemaan jatkuvasti muuttuvina kehon ja mielen proses- 
seina ilman automaattista samaistumista näiden prosessien sisältöi- 
hin (Segal ja muut 2013, 36-37 ja 55-56). Mindfulness-pohjaisessa 
kognitiivisessa terapiassa etäännyttämisen taitoa harjoitetaan osana 


9 Oppimisen siirtymisestä (/earning transfer) ks. Foyler & Kaiser 2013. 
10 Lähikäsitteitä mm. cognitive distancing ja cognitive defusion (Bernstein ja 
muut 2015). 

uusiutuvan masennuksen hoitoa ja vahingollisista ajatusmalleista 
irrottautumista. Kroonisen kivun hoitoon keskittyvässä mindful- 
ness-harjoituksessa samankaltaisesta perspektiivin muutoksesta pu- 
hutaan “eriyttamisena” (uncoupling), jossa tuntoaistin välittämät tun- 
temukset ja niihin liittyvät mentaaliset reaktiot opitaan erottamaan 
toisistaan (Kabat-Zinn 2005b, 385). Molemmissa lähestymistavoissa 
näkökulman muutokseen liittyy salliva ja utelias asenne tukahdutta- 
misen tai torjunnan sijaan. 

Yhdessä viimeisistä artikkeleistaan Mezirow itse kuvaa lyhyesti 
mindfulness-harjoituksella kehitettävää etäännyttämisen kykyä kui- 
tenkaan sitä nimeämättä. Hän kirjoittaa skeematerapiasta yhtenä nä- 
kökulmana vääristyneiden emotionaalisten mallien korjaamiseen ja 
siteeraa psykoterapeutti Tara Bennet-Golemania: 


Hyväksyvä, tietoinen läsnäolo [mindfulness] sallii spesifin kokemuksen 
erottamisen siihen liittyvästä mentaalisten ja emotionaalisten reaktioiden 
kerroksesta. Näin syntyneessä tilassa on mahdollista tarkastella, haudom- 
meko mielessämme virheellisiä olettamuksia, perusteettomia uskomuksia 
tai vääristyneitä havaintoja. Voimme nähdä ne tavat, joilla ajatukset ja tun- 
teet määrittävät meitä tullessaan ja mennessään - voimme nähdä tottu- 
mukseen perustuvat linssimme itsessään. (Mezirov 2008, 100: suom. Hus- 
gafvel.) 


Metakognitiivisen etäännyttämisen harjoittaminen kehittää kykyä 
tunnistaa omat maailmaa koskevat tulkintansa juuri tulkintoina sen 
sijaan, että niihin samastuisi automaattisesti itsestään selvinä tosi- 
asioina. Tämä tukee omaa merkitysperspektiiviä ohjaavien oletta- 
musten havaitsemista ja kriittistä uudelleenarviointia. Miksi ajattelen 
niin kuin ajattelen, tunnen kuten tunnen ja toimin niin kuin toi- 
min? Miksi koen maailman, itseni tai tietyn tilanteen niin kuin koen? 
Nämä ovat Mezirowin ajattelussa transformatiivisen oppimisproses- 
sin perusaskelmia, joiden varaan merkitysperspektiivin muutos ja sii- 
hen liittyvät uudet toimintatavat rakentuvat. 


MBSR-harjoitus ja ei-dualistinen todellisuuskäsitys 


Etiikkaan, ihmiskuvaan ja todellisuuskäsitykseen liittyvien teemo- 
jen käsittely MBSR-kursseilla vaihtelee. Menetelmään liittyvässä kir- 

jallisuudessa buddhalaisen ja tieteellisen ajattelun vuoropuhelul- 
le perustuva ontologia ja etiikka ovat kuitenkin vahvasti esillä. Jon 
Kabat-Zinnin tekstien valossa MBSR-harjoitus on suunniteltu tu- 
kemaan ei-dualistisen, keskinäisriippuvuudelle ja systeemiajatte- 
lulle perustuvan todellisuuskäsityksen kehittymistä (Braun 2017; 
Husgafvel 2018). 

Kabat-Zinn kuvaa mindfulness-harjoitukseen liittyvää näkökul- 
maa usein ”kokonaisuuden silmin katsomiseksi” (ks. esim. Kabat- 
Zinn 2005a, 162-173). Tämä viittaa kaikkien ilmiöiden ja ongelmien 
tarkasteluun osana monitahoisia syy-seuraussuhteiden ja keskinäisten 
yhteyksien verkostoja. MBSR-harjoitusohjelmassa näiden yhteyksien 
havainnointi alkaa ajatusten, tunteiden ja kehon tuntemusten vuoro- 
vaikutuksesta. Myös "sisdisen” ja ”ulkoisen? maailman rajapintojen 
havainnointi erilaisissa aistikokemuksissa on harjoituksissa keskeistä. 
Laajimmillaan systeeminen näkökulma liittyy oivallukseen, ettei ih- 
minen ole erillinen siitä luonnosta ja maailmankaikkeudesta, jossa 
hän elää, vaan kaiken kattavan vuorovaikutusverkoston orgaaninen 
osa (Kabat-Zinn 2005a, 153-167; Husgafvel 2018). 

MBSR-menetelmään liittyvissä teksteissä suhteisuutta korostava 
ihmis- ja todellisuuskäsitys perustuu pitkälti tieteelliseen tutkimus- 
tietoon. Samalla kirjatieto ja käsitteellinen ajattelu esitetään riitta- 
mättöminä kokonaisvaltaiseen näkökulman ja merkitysperspektiivin 
muutokseen. Ne vaativat rinnalleen henkilökohtaisia kokemuk- 
sia, havaintoja ja oivalluksia, joita meditaatioharjoitus ja tiedostava 
elämäntapa tukevat. Oman havainnoinnin ja harjoituksen kautta 
ei-dualistinen todellisuuskäsitys voi kehittyä pelkästä älyllisestä käsit- 
teestä henkilökohtaisia valintoja ohjaavaksi kehollistuneeksi koke- 
mukseksi. Tämä muutosprosessi "erillisyyden harhasta” yhteenkuulu- 
vuuden kokemukseen ja sen ohjaamaan toimintaan on Kabat-Zinnin 
ajattelussa ratkaisevan tärkeä niin yksilöllisen, yhteisöllisen kuin ko- 
ko planeetan ekologisen hyvinvoinnin kannalta. (Kabat-Zinn 2005a, 
2005b, 2017; ks. Braun 2017; Husgafvel 2018.) 

MBSR-harjoitusohjelman ontologisen ja eettisen perustan sekä 
Siirilän ja muiden (2018) kuvaaman, kestävää kehitystä tukevan 
metanarratiivin välillä on selkeä yhteys. Molempien ytimessä on 
ei-dualistinen todellisuuskäsitys ja systeemiajattelu, jossa ihminen ja 
inhimillinen kulttuuri näyttäytyvät erottamattomana osana planeet- 

tamme ekologista kokonaisuutta ja laajempaa maailmankaikkeutta. 
Tämän analyysin valossa ainakin osa mindfulness-harjoituksen 
nykymuodoista voi toimia harjoittajilleen vallitsevaa metanarratiivia 
haastavan transformatiivisen oppimisen välineenä ja osaltaan tukea 
sosio-ekologisesti kestävän tulevaisuuden rakentumista. 


Narratiivinen oppiminen äänimaljahoidoissa 


Tässä tapaustutkimuksessa analysoidaan äänimaljahoitoja narratii- 
visen oppimisen näkökulmasta." Narratiiviseen oppimiseen liittyvä 
käsitteistö tarjoaa siinä hyödyllisiä työkaluja uushenkisyyden tutki- 
mukselle. Samalla pyritään osoittamaan, kuinka uushenkiset harjoit- 
teet voivat tuoda uusia näkökulmia ja soveltamismahdollisuuksia 
perinteisempien oppimisympäristöjen sisällä kehitettyihin oppimis- 
teorioihin. Osion tarkoitus ei ole esitellä narratiivisuutta, narratiivista 
oppimista tai sen tutkimusta koko laajuudessaan. Sen sijaan keskity- 
tään valikoituihin teemoihin, jotka näyttävät erityisen kiinnostavilta 
uushenkisyyteen ja nimenomaan äänimaljahoitoihin liittyvän oppi- 
misen tarkastelussa. 

Narratiivisen oppimisen keskiössä operoivat luonnollisesti erilai- 
set narratiivit, tarinat ja kertomukset. Kysymykseen, kuinka narratiivi 
määritellään suhteessa tarinoihin ja kertomuksiin, ei ole yksiselitteistä 
vastausta. Kertomus voidaan usein luokitella johonkin tiettyyn gen- 
reen, kuten komediaan tai tragediaan, kuuluvaksi (Yrjänäinen & 
Ropo 2013, 5). Taina Ukkonen (2007, 3) kuvailee kertomusta muutok- 
sen tai tapahtumasarjan sisältävänä kokonaisuutena, jolla on selkeä 
alku, ajallinen jäsennys ja loppu. Tässä tulkinnassa kerronta on ”il- 
maisun taso eli tietyn tapahtumasarjan ilmaisemista jonkin välineen 
avulla; Ukkonen täsmentää. Tarinaa Ukkonen puolestaan kuvaa ker- 
tomuksen sisällön tasona eli tapahtumarakenteena, joka vastaa kysy- 
mykseen ”Mitä on tapahtunut?”. Narratiivin voidaan siis ymmärtää 
sisältävän tarinan ja kertomuksen. Samalla myös yksittäiset, yleensä 


11 Äänimaljahoitoja käsitellään lähemmin Annusen luvussa, jossa myös tutki- 
muskenttää ja harjoitteita kuvaillaan tarkemmin. 

henkilökohtaiset tarinat ja kertomukset sisältävät osia ja saavat vai- 
kutteita laajemmista kulttuurisista narratiiveista (Ammerman 2013, 
8; Yrjänäinen & Ropo 2013). 

Eero Ropo ja Maiju Huttunen (2013, 10) määrittelevät opetuksen 
olevan narratiivista silloin, kun se pyrkii narratiivien rakentumiseen 
oppimistuloksena. Carolyn Clark (2010) puolestaan kuvailee narratii- 
visen oppimisen tapahtuvan pääasiassa kuuntelemalla, kertomalla ja 
tunnistamalla kertomuksia ja tarinoita. Lisäksi oppiminen itsessään 
voidaan Clarkin mukaan käsitteellistää narratiiviseksi prosessiksi. Tä- 
mä tapahtuu, kun oppiessamme jotain uutta tarinallistamme kasvavan 
ymmärryksemme, jolloin pystymme paremmin havainnoimaan asioi- 
ta, joita emme aiemmin tienneet tai ymmärtäneet (Clark 2010, 6). 

Tärkeää on kuitenkin huomioida, ettei narratiivinen oppiminen 
rajoitu yksinomaan tarinoista ja kertomuksista oppimiseen. Sen si- 
jaan oppiminen tapahtuu usein narratiivien sisällä tai niiden kautta. 
Oppimisprosessi voi siis olla myös huomaamaton tai jopa tiedosta- 
maton, eikä narratiivinen oppiminen näin ollen aina välttämättä ta- 
pahdu tietoisesti tai johdonmukaisesti. Tarinoiden yksi keskeisim- 
mistä tarkoituksista on kommunikaatio, minkä vuoksi narratiivinen 
oppiminen usein ilmenee käynnissä olevien toimintojen, kanssakäy- 
misten ja keskusteluiden sivutuotteena. (Goodson ja muut 2010, 3.) 

Narratiivit ovat usein tiiviisti kytköksissä identiteetin rakentami- 
seen. Asetamme ja tulkitsemme itseämme suhteessa ympäröiviin so- 
siaalisiin narratiiveihin, ja yhdistämme ulkoisia tapahtumia omaan 
tarinaamme (esim. Hovi 2014; Ammerman 2013). Keskeistä narra- 
tiivisen oppimisen näkökulmasta on myös käsitys narratiivista 
konstruktiona, jonka avulla sanallistetaan merkityksiä ja kokemuksia. 
Narratiivinen oppiminen sisältää näin ollen näkökannan, jossa narra- 
tiivit eivät rajoitu yksinomaan kielellisiin diskursseihin, vaan niiden 
voidaan tulkita kytkeytyvän tiiviisti keholliseen ja toiminnalliseen to- 
dellisuuteen. Narratiivien sisällä ja niiden kautta oppiminen on siis 
läheisesti kytköksissä kokemukselliseen oppimiseen, jossa oppimisen 
ymmärretään tapahtuvan kokemusten ja toiminnan kautta (esim. 
Kolb & Passarelli 2011; Kolb 1984). Koska kokemukset operoivat en- 
nen kieltä ja sen ulkopuolella, niitä käsitellään ja merkityksellistetään 
kielellisten narraatioiden kautta. Tämä on Clarkin (2010, 5) mukaan 
eräs esimerkki narratiivisesta oppimisesta. 

Goodson ja muut (2010, 14) puhuvat narratiivien toiminnallisesta 
potentiaalista, jolla viitataan siihen, kuinka narratiivinen oppiminen 
muuttuu teoiksi. Toisin sanoen millä tavoin ja missä määrin tietyt 
narratiivit saavat toiminnallisia ”käännöksiä” ja seurauksia. Kuinka 
esimerkiksi äänimaljahoidoissa ilmenevät paranemistarinat voivat 
saada ihmiset toimimaan ja tulkitsemaan ympäröivää maailmaa ää- 
nen ja värähtelyn kautta? Koska eri ryhmillä ja yhteisöillä on erilai- 
sia tapoja tarinallistaa kokemuksia, on mielenkiintoista pyrkiä ym- 
märtämään, kuinka narratiivit opitaan uushenkisyyden kontekstissa. 
Jaetut narratiiviset tavat voidaan havaita esimerkiksi yksilöiden ker- 
tomuksissa, jos he identifioituvat tai osallistuvat johonkin tiettyyn 
ryhmään (Singleton 2001, 129). Samaan ilmiöön viitattiin myös edel- 
lisessä tapaustutkimuksessa, jossa pohdittiin laajasti omaksuttujen 
”metanarratiivien? osuutta ihmisten ajatteluun ja käytökseen. 


Autobiografinen oppiminen 


Yksi äänimaljahoidoissa läsnä oleva narratiivisen oppimisen muo- 
to on biografinen oppiminen. Sillä viitataan tässä biografisten tai 
autobiografisten tarinoiden ja kertomusten avulla tapahtuvaan oppi- 
miseen (Christensen 2012). Tällainen oppiminen on yleistä uushenki- 
syyden kentällä, jossa erilaisten liikkeiden kehittäjien tai auktoriteet- 
tien elämäkerrat ja elämäntarinat ovat usein tärkeässä osassa. Myös 
perinteisemmissä uskonnoissa tapahtuu paljon elämäkerrallista oppi- 
mista esimerkiksi uskonnon perustajien elämänvaiheiden kuvausten, 
pyhimystarinoiden tai marttyyrikertomusten avulla (esim. Marcos 
2015). Elämäkertoja lukemalla yksilö oppii paitsi tietyn liikkeen kes- 
keisen hahmon elämästä ja ajattelusta myös perinteen tai yhteisön ta- 
vasta tulkita maailmaa ja elämää.” Peter Hess -äänirentoutusmetodia 


12 Onkuitenkin vaikeaa sanoa, onko biografioista oppiminen juuri uskonnol- 
le tai uushenkisyydelle erityisen tyypillinen piirre, varsinkin kun erilaisten 
elämäkertojen ja muistelmien tuotanto ja lukeminen ovat vuodesta 2002 
tasaisesti kasvattaneet suosiotaan (Tilastokeskus 2017). Myös Hallgvist ja 
muut (2013, 498) toteavat, että elämäkerrat ovat muodostaneet oppimi- 
sen kentän, jonka merkitys ja suosio ovat kasvaneet yhteiskunnissa, joissa 
elämänkaarien muoto ja kirjo ovat monimuotoistuneet. Voidaan kuiten- 


138 


https://doi.org/10.21435/tl.275 


Uushenkisyys oppimisen näkökulmasta 


käsittelevä tutkimusaineisto osoittaa, että elämäkerrallista oppimista 
tapahtuu ainakin perustajan biografian ja koulutuksissa kerrottujen 
elämäntarinoiden muodossa. 

Peter Hess -metodin perustajan, Peter Hessin (s. 1941), elämän 
kulkua ja erityisesti hänen tutustumistaan äänimaljoihin käsitellään 
äänirentoutuksen 1-tason johdantokurssin manuaalissa. Kyseinen 
kurssi on yleensä ensimmäinen, johon koulutuksiin hakeutuvat osal- 
listuvat ja jossa tutustuminen äänimaljojen käyttöön ja maailman- 
kuvaan aloitetaan. Kurssimanuaalin kuvailu Hessin elämästä on alun 
perin perustajan itsensä kirjoittama ja myöhemmin suomenkielistä 
manuaalia varten käännetty. Kyseinen narratiivi voidaan näin ollen 
tulkita autobiografiseksi kuvaukseksi, jossa kirjoittaja itse ”tulkitsee 
omakohtaisia tapahtumia ja muodostaa niistä merkityksiä ja kokoaa 
merkityksistä koostuvia kertomuksia eli narratiiveja? (Yrjänäinen & 
Ropo 2013, 24). Narratiivilla on kuitenkin myös selkeä yleisö, alkeis- 
kurssin osallistujat, joille tarinaa kerrotaan opetusmielessä. 

Kurssimanuaalissa Hess kertoo eri elämänvaiheistaan äänimaljoi- 
hin ja omaan perinteiseen koulutukseensa liittyen. Mielenkiintoista 
on erityisesti se, kuinka Hessin virallinen ja epävirallinen koulutus 
kertomuksessa tarinallistetaan suhteessa toisiinsa. Hessin tarinassa 
kertojan formaalien (peruskoulusta ammatilliseen koulutukseen) ja 
non-formaalien (äänimaljoista oppiminen) koulutusympäristöjen 
dynamiikkaa kuvataan ensin ongelmallisena ja toisistaan etäisinä. 
Kertomuksen edetessä nämä kaksi kontekstia kuitenkin yhä enem- 
män yhdistyvät ja muodostuvat toisiaan tukeviksi oppimiskokemuk- 
siksi. Hyvänä esimerkkinä tästä toimii Hessin kuvailu omasta osal- 
listumisestaan 1960-luvun opiskelijavallankumoukseen. Biografiassa 
Hessin kiinnostuksen opiskelijavallankumousta kohtaan kerrotaan 
heränneen hänen ammatillisen koulutuksensa myötä. Vallankumouk- 
sen kautta saadut oivallukset Hess kuitenkin yhdistää buddhalaiseen 
tulkintaan elämän pyörästä: 


kin todeta, että uushenkiset liikkeet vähintäänkin seuraavat ympäröivästä 
yhteiskunnasta tuttua oppimistapaa käyttäessään biografioita maailman- 
kuvien, toimintojen ja arvojen siirtämisen ja oppimisen tukena. 


139 


https://doi.org/10.21435/tl.275 


Linda Annunen, Maija Butters, Ville Husgafvel ja Tiina Mahlamäki 


Palattuani matkalta suoritin neljä vuotta insinöörinä työskenneltyäni toi- 
sen ammattitutkinnon Darmstadissa ja minusta tuli ammattikoulun opet- 
taja. Nämä opinnot ajoittuivat ”opiskelijavallankumouksen” aikaan, joka 
vaikutti minuun paljon. Tuolloin määräsimme itse opetus- ja oppisisällöt. 
Se oli oppimista, joka syntyy käytännön tarpeista ja muuttaa käytäntöä. 
Olin löytänyt itseäni varten elämän pyörän” joka buddhalaisuudessa ku- 
vaa elämän eteenpäin kehittymistä. (Medisound 2014, 12.) 


Tarkastelemalla Hessin autobiografian narratiivia oppimisen näkö- 
kulmasta voidaan havaita formaalien ja non-formaalien — sekä seku- 
laarien ja henkisten - ympäristöjen ja oppimistapojen häilyvät rajan- 
vedot ja eri elämänalueiden yhteensulautuminen yhden uushenkisen 
harjoituksen sisällä. 

Biografinen oppiminen ei äänimaljahoidoissa kuitenkaan aina ta- 
pahdu kirjoituksia lukemalla. Myös kursseilla erilaiset kertomukset 
ja tarinat esimerkiksi sairastamiseen ja parantumiseen liittyen saa- 
vat merkittävän osan. Havainnoinnin kohteena olleilla kursseilla tä- 
mä tapahtui muun muassa kurssin opettajan ja kurssilaisten omaan 
elämään kytkeytyvien kertomusten avulla. Esimerkkinä voidaan nos- 
taa esille kertomus, jossa kurssin opettaja käsitteli omaa työuraansa 
ja siitä seurannutta työuupumusta. Narraatiossa kiireinen ja vaativa 
työelämä sai kertojan etsimään apua erilaisista rentoutumisharjoit- 
teista, joista kertoja lopulta löysi äänimaljat ja niiden rentouttavan 
vaikutuksen. Goodson ja muut (2010, 11) painottavat, että autobio- 
grafisen narraation keskiössä oleva henkilö saattaa esiintyä joko aktii- 
visena toimijana tai passiivisempana kokijana. Näkökulman voidaan 
nähdä liittyvän tapaan, jolla kertoja näkee itsensä ja omat edellytyk- 
sensä suhteessa toimintakontekstiin (Yrjänäinen & Ropo 2013, 29). 
Kuvailtujen äänimaljahoitojen autobiografiat, niin Hessin elämän- 
tarina kuin kurssilla kerrottu työuupumuskertomus, muodostavat ta- 
pahtumaketjun, jossa yksilö siirtyy passiivisesta kärsijästä toimijaksi, 
joka aktiivisesti etsii ratkaisuja ja muuttaa elämänsä suuntaa. 


Vastanarratiivinen oppiminen 


Narratiivista oppimista tapahtuu äänimaljahoidoissa myös niin kut- 
suttujen vastanarratiivien kautta. Carolyn Clark ja Marsha Rossiter 
(2008, 62) kuvailevat vastanarratiivista oppimista esimerkillä, jossa 

ihminen ensin oppii huomaamaan mainonnan osana kulutuskult- 
tuurin narratiivia. Huomio mahdollistaa myös kyseisen kulttuurisen 
narratiivin vastustamisen ja eräänlaisen vastanarratiivin syntymisen. 
Esimerkkinä mainontaan kohdistuvasta vastanarratiivista Clark ja 
Rossiter nostavat esiin Simple Living -liikkeen kulutusvastaisen vies- 
tin. Vastanarratiivisen oppimisen kuvailut ovat mielenkiintoisia myös 
uushenkisyyden kannalta, jonka usein ymmärretään saaneen paljon 
vaikutteita 1960-luvun vastakulttuurista. Vaikka monet tämän päivän 
uushenkisistä harjoitteista edustavat enemmän markkinaistunutta 
valtavirtaa kuin marginaalisia protestiliikkeitä, on niissä edelleen 
havaittavissa merkkejä myös kapitalistista elämäntapaa kritisoivasta 
ajattelusta (ks. esim. Heelas 2009, 201). Toisaalta, kuten tämän teoksen 
johdantoluvussa todettiin, yksi suurimmista muutoksista uushenki- 
syyden kentällä on liittynyt juuri markkinaistumiseen ja tieteellisen 
legitimiteetin tavoitteluun. 

Äänimaljahoidoissa vastanarratiiveja ilmenee erityisesti suhteessa 
kiireelliseen ja kuormittavaan nyky-yhteiskuntaan. Äänimaljahoi- 
doissa osallistujat saavat tilaisuuden tarkastella joskus jopa toivotto- 
malta tuntuvia elämäntilanteita ja muodostaa tapoja käsitellä ja 
muuttaa elämän eri osa-alueita, kuten työ- tai perhe-elämää. Saman- 
kaltaista opitun siirrettävyyttä tuli esiin myös mindfulness-harjoitte- 
luun liittyvissä aineistoissa. Siirrettävyydellä viitataan tässä proses- 
siin, jossa tietyssä tilanteessa opittu asia vaikuttaa toimintaan toisessa 
tilanteessa (Perkins & Salomon 1992). Toisin sanoen uushenkisen 
harjoitteen sisällä opittu vastanarratiivi saattaa auttaa yksilöä käsit- 
telemään myös muita (sekulaarinkin) elämän osa-alueita ja vaikuttaa 
niihin. Alla olevassa esimerkissä haastateltava luo narratiiviin kont- 
rastin kiireiseen ja kaoottiseen elämänvaiheeseen ja elinympäristöön 
käyttäen ääntä metaforana. Äänimaljojen soittaminen ja kuuntelu 
esitetään vastanarratiivina aiemmin koetulle hankalalle, työhön ja 
asuinympäristöön liittyvälle elämäntilanteelle. 


Mä halusin ja koin tarpeelliseksi löytää sellaista jotain hyvin yksinkertas- 
ta, mä asuin miljoonakaupungissa jossa oli koko ajan läsnä 24 tuntii vuo- 
rokaudessa jonkin näkönen äänten humina. Ja sit se äänten maailma oli 
sitten suurimman osan päivästä — — kaoottinen. - - ehkä semmosen yk- 
sinkertaisuuden ja hiljaisuuteen uudelleen tien löytäminen, oli yks syy 
miksi mulle nää maljat niin iski. Ja nyt jälkikäteen tietenkin kun mä ajat- 

telen sitä, maailmojen eroa minkälaista se oli ku mä olin tääl Suomessa. 
Ja ku mä tuun sitten hyvin hiljaselta alueelta - - Ehkä se alitajunnassa oli 
se, et perusturvallisuuden tila mikä oli jo olemassa sitten täällä, lapsuuden 
kotimaisemassa niin se hiljaisuus ja sen tien löytämiseen takaisin siihen 
hiljaisuuteen. (TKU/A/21/310.) 


Kertoja kuvaa tapahtumaketjua, jossa äänimaljat tarjosivat hänelle 
muutoksen negatiivisesti koettuun kiireiseen ja äänekkääseen ympä- 
ristöön. Äänimaljat näyttäytyvät kerronnassa vastapainona sietämät- 
tömäksi koetuille elinolosuhteille mahdollistamalla ”yksinkertai- 
suuden ja hiljaisuuden” tilan, joka myös saa merkitystä kertojan 
henkilökohtaisesta historiasta. Toisin sanoen kyseessä on maljojen 
avulla luotu ja kerrottu vastanarratiivi, jossa kertoja pyrkii irtautu- 
maan kestämättömästä elämäntilanteesta ja palaa mielessään takaisin 
*lapsuuden kotimaisemaan”. 

Toisinaan vastanarratiivinen oppiminen tapahtuu Clarkin ja Ros- 
siterin (2008) mukaan luomalla kertomus, joka auttaa käsittelemään 
henkilökohtaisia kokemuksia. Usein tällaisten vastanarratiivien avulla 
vapaudutaan erilaisista ongelmista ja luodaan uusia luovia selviyty- 
mistapoja (Morgan 2000). Esimerkiksi ihminen saattaa sairauden 
kohdatessaan päätyä kamppailun ja menetyksen tunteen vastakoh- 
daksi konstruoimaan itselleen narratiivin palautumisesta ja toivos- 
ta. Tällöin vaikean elämäntilanteen muuttamisen sijaan sen kanssa 
opitaan elämään kyseisen vastanarratiivin avulla. Myös parantavien 
narratiivien rakentaminen on yleistä henkilökohtaisten, moraalisten 
ja sosiaalisten haasteiden ja vastoinkäymisten sattuessa (Clark 2010, 
8; Lieblich ja muut 2004). Tällaista vastanarratiivista oppimista elä- 
män vastoinkäymisten käsittelyssä voi havaita uushenkisyydessä, jos- 
sa monesti keskitytään kokonaisvaltaisen eli holistisen hyvinvoinnin 
lisäämiseen ja ylläpitämiseen (esim. Hanegraaff 1996). Alla olevas- 
sa lainauksessa haastateltava kertoo maljojen tuomasta muutoksesta 
elämän kriisitilanteessa: 


Mun miehen äkillinen kuolema kuus vuotta sitten oli se mikä mut toi tän- 
ne maljojen maailmaan. Ja, no sen jälkeen mä kävin ihan hirveillä kier- 
roksilla koko sen seuraavan syksyn ja, opettelin maljoja ja sitä kautta rau- 
hoittumaan. Mutta, ja niin niin kuin [Nimi] sanoi että olen ollut suorittaja 
ja olen edelleenkin. Olen kyllä hyvin siitä pois oppinut ja matkalla edel- 

leen — — Ja no nyt mä olen neljä vuotta yrittäny ymmärtää ja opetella ja 
rauhoittua ja, kiitos maljojen niin kyl, siin on aika iso tekijä on kyllä mal- 
jat. (TKU/A/22/50.) 


Tarina kuvastaa kertojan tietä äänimaljahoitojen pariin. Tämän pro- 
sessin kuvailussa tärkeitä taustatekijöitä ovat erityisesti miehen äkilli- 
nen kuolema sekä kertojan oma suorittajaluonne. Niiden kuvataan 
johtaneen kertojan äänimaljojen pariin, joiden kerrotaan tarjonneen 
helpotusta tilanteeseen. 

Analyysin valossa narratiivit ovat tärkeässä osassa äänimaljahoitoja 
ja niiden maailmankuvaa opeteltaessa. Esille nousevat erityisesti vasta- 
narratiivisuus ja biografinen oppiminen narratiivisina strategioina. 
Vastanarratiiveissa äänimaljat kuvitellaan ja kuvaillaan vastapainona, 
tai jopa vastakohtana, kiireiselle tai kaoottiselle elämälle. Parannus- 
tarinoissa äänimaljat puolestaan esitetään lohtua tuovina sekä uusia 
elämäntapoja ja uutta maailmankuvaa opettavina. Kuten edellisessä 
tapausesimerkissä, tässäkin uushenkinen harjoitus pyrkii taustalla 
vaikuttavien metanarratiivien muuttamiseen. Perustajan oppimispro- 
sessia kuvaavassa elämäkerrassa virallinen ja epävirallinen oppiminen 
nivoutuvat yhteen hämärtäen henkisen ja maallisen tarkkaa rajan- 
vetoa harjoituksessa. Elämäntarinoiden avulla myös kehitetään toi- 
mijuutta ja luodaan mahdollisuuksia vaikuttaa omaan hyvinvointiin. 


Oppiminen esoteerisuuden kontekstissa: antroposofian 
meditaatioharjoitukset 


Tunnetuimpia esoteerisia ja okkultteja liikkeitä ovat esimerkiksi teo- 
sofia, antroposofia, spiritualismi ja rituaalimagiaa harjoittavat seu- 
rat. Niiden perillisiä ja popularisoituneita muotoja ovat niin new age 
-henkisyys kuin monet muut uushenkisyyden muodot. Tyypillistä 
esoteerisuudelle on ajatus korkeammasta tiedosta tai viisaudesta. Tie- 
don ajatellaan välittyvän suoraan ihmisen ja henkisen todellisuuden 
välillä, mutta tiedon omaksuminen vaatii merkkien ja symbolien tun- 
temisen lisäksi mielen harjoittamista sellaiseksi, että se kykenee ta- 
voittelemaan tietoa. Toisin sanoen se edellyttää oppimista. Oppimi- 
nen tapahtuu mielen harjoittamisen ja keskittämisen keinoilla, kuten 

meditaatiolla ja erilaisilla henkisillä harjoituksilla, joilla pyritään ke- 
hittämään ”sisäisiä aisteja”. (Ks. Kokkinen & Mahlamäki 2020; Mahla- 
mäki & Kokkinen 2020.) 

Esoteerisissa yhteisöissä oppiminen tapahtuu usein yksin tai yh- 
dessä luettavien tekstien avulla, vaikka niihin toki kuuluu myös mo- 
nenlaisia käytännön sovelluksia, kursseja, luentoja ja oppimispiirejä. 
Tekstien ja kirjallisuuden avulla on levitetty esoteerista tietoutta ja 
kiinnitytty esoteerisiin yhteisöihin. Merkittävä osa esimerkiksi teoso- 
fian harjoittamista on sitä, että luetaan teosofien kirjoittamia tekstejä, 
keskustellaan niistä ja kirjoitetaan omia, niihin liittyviä kommen- 
taareja. Useimmille magiayhteisöille Aleister Crowleyn (1875-1947) 
kirjoitusten tai varhaisten magiatekstien eli grimoirien lukeminen on 
tärkeää, sillä niistä opitaan esimerkiksi rituaalien asianmukaiset kaa- 
vat. Esoteeriset ja okkultit yhteisöt ja yksilöt tuottavat kirjallisuutta, 
ja liikkeisiin tullaan sisään ja niissä toimitaan usein lukemalla. (Ks. 
esim. Kokkinen, Mahlamäki & Leskelä-Kärki 2020.) 

Nykypäivän esoteerinen, okkulttinen tai henkinen itsensä kehittä- 
minen onkin laajassa määrin, ja ehkäpä laajemmin kuin mikään muu 
uskonnollisuuden suuntaus, kirjallinen ilmiö. Luettavaksi tarjoutuu 
monenlaisia lehtiä, tietokirjoja, romaaneja, omaelämäkerrallisia hen- 
kisen kehityksen kertomuksia, viisauskirjallisuutta ja ohjekirjoja tai 
niiden sekoituksia. Hyvin monissa on lähteenä jokin henkinen tai 
yliluonnollinen olento, eli tekstit voivat olla esimerkiksi kanavoitu- 
ja (kanavoinnista ks. Hulkkonen 2021; Kokkinen & Mahlamäki ja 
Hulkkonen & Opas tässä teoksessa). Mutta miten esoteerinen tai ok- 
kultti kirjallisuus muovautuu eletyksi esoteriaksi? Miten voisi lähes- 
tyä oppimista esoteerisessa kontekstissa? 

Esimerkkinä käsitellään itävaltalaissyntyisen Rudolf Steinerin 
(1861-1925) 1900-luvun alkupuolella perustaman hengentieteen eli 
antroposofian vahvaa ja kiinteää suhdetta oppimiseen ja tietoon. Ant- 
roposofiassa luetaan ja keskustellaan Steinerin teksteistä, joskin antro- 
posofiassa on myös vahva käytännöllinen puolensa liittyen vaikkapa 
maanviljelykseen, terveyden- ja sairaudenhoitoon sekä kasvatukseen." 


13 Antroposofian kasvatuskäsityksiä toteutetaan esimerkiksi steinerpäivä- 
kodeissa ja -kouluissa, kansainvälisesti niitä kutsutaan Waldorf-päivä- 
kodeiksi ja -kouluiksi. Steinerpedagogiikasta ks. esim. Ehngvist 2006. 

Yleisen antroposofisen seuran päämaja Sveitsin Dornachissa sekä 
kansallisten seurojen toiminta on järjestetty muistuttamaan yliopis- 
toja eri osastoineen, kuten matemaattis-astronominen osasto, lääke- 
tieteellinen osasto tai yhteiskuntatieteellinen osasto. Helsingissä 
sijaitseva Snellman-korkeakoulu järjestää sekä virallista (opettajan pe- 
dagoginen pätevyys) että epävirallista (täydennyskoulutus, lyhytkurs- 
sit) steinerpedagogista koulutusta. Lisäksi seura tarjoaa eri paikka- 
kunnilla jäsenilleen sekä antroposofian opetuksesta että käytännön 
sovelluksista kiinnostuneille monenlaista epävirallista koulutusta, 
kuten luentoja, seminaareja ja säännöllisesti kokoontuvia työryhmiä 
(ks. Snellman-korkeakoulun, Suomen antroposofisen liiton sekä 
Goetheanumin verkkosivut). Kuten muutkin tapausesimerkkien uus- 
henkiset perinteet, myös antroposofia ammentaa ja on tavalla tai toi- 
sella kytköksissä tai suhteessa virallisiin opetusjärjestelmiin ja jopa 
tieteeseen. 


Oppiminen kognitiivisena ja yhteisöllisenä prosessina 


Tässä tapausesimerkissä tarkastellaan antroposofisen liikkeen keskei- 
siä, korkeamman tiedon tavoitteluun liittyviä käsitteitä ja tekniikoita 
oppimisen näkökulmasta soveltaen antropologi Tanya Luhrmannin 
näkökulmia. Luhrmann (1989 ja 2007) on tutkinut muun muassa 
sitä, miten nykyaikaisessa noitayhteisössä opitaan omaksumaan maa- 
ginen maailmankuva ja miten evankelikaalit oppivat kuulemaan ja 
tunnistamaan Jumalan puheen. Oppiminen tapahtuu sekä kognitiivi- 
sesti (mielessä) että fyysisesti (ruumiissa). Luhrmann nostaa esiin 
kokemuksellisuuden, ruumiillisuuden ja käytännön ulottuvuudet: Mi- 
ten ihmiset oppivat käyttämään kognitiivisia käsitteitä ja tulkitse- 
maan mieltään ja ruumistaan? Kuten edellä mindfulness-harjoituksia 
tarkastelevassa tapausesimerkissä, kysymykseksi nousee myös täs- 
sä se, minkälaisten opittujen käytäntöjen avulla käsitteellinen tieto 
muuntuu ruumiilliseksi, eletyksi kokemukseksi. 

Luhrmannin (2007) tutkimassa yhdysvaltalaisessa evankelikaali- 
sessa yhteisössä rukous toimii väylänä rukoilijan suoraan ja konk- 
reettiseen yhteydenpitoon Jeesukseen ja Jumalaan. Ihmisen tulisikin 
yhteisön näkemyksen mukaan rukoilla jatkuvasti rakentaakseen dia- 
logisen, vuorovaikutuksellisen ja henkilökohtaisen suhteen Jumalaan 

ja ylläpitääkseen sitä. Suhdetta rakennetaan ja se opitaan erottamaan 
muista suhteista sekä oman mielen tuottamista ajatuksista oppikir- 
jojen ohjeita seuraamalla, jatkuvin harjoituksin sekä kirjoittamalla 
säännöllisesti erityistä rukouspäiväkirjaa. Keskeisenä ongelmana on, 
miten pystyä erottelemaan omat ajatukset Jumalan puheesta. Miten 
erottaa sisäisessä puheessa tilasta ja huomiosta kamppailevat hyvät ja 
pahat henget toisistaan? 

Luhrmannin mukaan erotteleminen opitaan osallistumalla yhtei- 
sön elämään, sosiaalisessa prosessissa ja sosiaalisella oppimisella. 
Tämä voi tapahtua vaikkapa toisten esimerkkiä noudattamalla, kes- 
kustelemalla yksityisesti muiden yhteisön jäsenten kanssa tai rukous- 
piireissä. Ryhmä tarjoaa säännöt ja kehykset äänten merkitysten tul- 
kintaan, ja yhteisön jäsenten toimintaa ja kertomuksia seuraamalla 
rukoilija saa konkreettisia esimerkkejä, joiden avulla hän oppii tun- 
nistamaan Jumalan äänen. Rukousvastaukset rukoilija tunnistaa seu- 
raamalla tarkkaan omia ajatuksiaan, omaa toimintaansa sekä oman 
elämänsä tapahtumia. Jos Jumala ei vastaakaan rukouksiin tai toivo- 
tulla tavalla, voidaan sekin nähdä vastauksena ja ohjaavana tienä 
hengelliseen kypsyyteen, johon pääsee vain vaikeuksia ja pettymyksiä 
kohtaamalla. Oppiminen tapahtuu siis yhteisöön kuulumalla, sen toi- 
mintaan osallistumalla ja omaksumalla vähitellen yhteisön toiminta- 
ja ajattelutavat. Kaikkein syvimmin ihmiset omaksuvat sellaisia asioi- 
ta, jotka mahdollistavat osallisuuden niihin yhteisöihin, joita he 
eniten arvostavat. (Luhrmann 2007, 2020; osallistumalla oppimisesta 
ks. Hakkarainen 2000.) 

Toinen tärkeä Luhrmannin esiin nostama asia on oppimisen aisti- 
muksellisuus. Hänen tutkimansa ihmiset näkevät, kuulevat ja tuntevat 
Jumalan. Vaikka se tapahtuukin ”vain” heidän mielikuvissaan, opitut 
tekniikat auttavat tekemään Jumalasta todellisen. Ihmiset kuuntele- 
vat sisäistä puhettaan kohdistamalla siihen tarkkaavaisuutensa niin, 
että he oppivat erottamaan ”Jumalan puheen” omasta ajattelustaan eli 
niin sanotusta mielen monologistaan ja tarkkailemaan myös ympä- 
ristöään niin, että he tunnistavat Jumalan vastaukset heidän rukouk- 
siinsa. Oppiminen tapahtuu yhdessä toisten kanssa (rukouspiireissä) 
sekä oman mielen sisällä säännöllisellä sisäisten aistien” harjoittami- 
sella. Jumala opitaan kokemaan ja tunnistamaan arjessa läsnä olevak- 
si ja toimivaksi olennoksi, jonka kanssa ollaan jatkuvassa vuorovaiku- 

tuksessa. (Mahlamäki 2020; Luhrmann 2007; Luhrmann & Morgan 
2012; ks. Sneath, Holbraad & Pedersen 2009, 9-11.) 

Kuten edeltävässä äänimaljahoitoja tarkastelevassa tapausesimer- 
kissä, myös antroposofiassa Steiner toimii biografisena esikuvana yh- 
teisön jäsenille. Keskeinen lähde on hänen kirjoittamansa omaelämä- 
kerta (1951). Siinä hän kuvaa itsellään olleen jo lapsesta saakka 
selvänäköinen kyky nähdä henkiseen maailmaan. Tämä kyky mah- 
dollisti esimerkiksi kommunikaation vainajien kanssa. Steinerin mu- 
kaan henkinen maailma on kaikkialla, lomittuneena materiaalisen 
maailman sisään. Sitä voidaan tutkia aivan samoin periaattein kuin 
materiaalistakin maailmaa. Niiden ihmisten, joilta puuttuu Steinerin 
kuvaama selvänäköisyyden lahja, tulee kuitenkin meditaation avul- 
la kehittää sisältään löytyviä aistinelimiä, sisäisiä aistejaan, toisin sa- 
noen harjaannuttaa mielikuvitustaan. (Ks. Mahlamäki 2020; ks. 
Luhrmann & Morgan 2012.) 

Antroposofisen näkemyksen mukaan kehittyessään henkisesti 
ihminen oppii tuntemaan itsensä kokonaisvaltaisesti ja saavuttamaan 
tasapainoisen, kontrolloidun ja eheän tilan. Tasapainossa ovat tällöin 
ihmisen eri olemuspuolet: tunne, tahto ja mieli. Sen jälkeen mahdol- 
listuu myös sisäisten aistien kehittyminen ja avautuminen. Tällöin ih- 
minen kykenee saamaan tietoa maailmasta kokonaisuutena, sen sekä 
henkisestä että fyysisestä puolesta, sekä menneisyydestä että nykyi- 
syydestä. Antroposofiassa näkökulma ei olekaan koskaan vain yksit- 
täisen ihmisen tämänkertaisessa elämässä vaan se on aina kokonais- 
valtaisempi: se sisältää niin menneet kuin tulevatkin elämät. Kuten 
myöhemmin kehittyneessä new age -henkisyydessä, antroposofian 
näkemys on, että tulevaisuudessa koko ihmiskunta siirtyy korkeam- 
malle henkiselle tasolle, jolloin ihmisten kehittämät sisäiset aistit ote- 
taan käyttöön. (Steiner 1984; Lulli-Seppälä 2015, 2021.) 

Antroposofian puitteissa tehdyt henkiset harjoitukset, Steinerin 
opetuksiin tutustuminen ja niiden omaksuminen voivat saada aikaan 
transformatiivisen muutoksen ihmisen suhtautumisessa omaan 
itseensä ja ympäröivään maailmaan. Ensimmäisen sukupolven antro- 
posofisen liikkeen aktiivinen toimija, kirjailija Kersti Bergroth (1886- 
1975) kuvaa kirjeessään, mitä antroposofisen maailmankuvan oppi- 
minen on hänen elämälleen merkinnyt: 

Mutta minulla on yksi etu: olen saavuttanut uskon elämään, elämän tar- 
koitukseen, ihmisen tärkeyteen ja päämäärään. On ollut aika, jolloin 
minulla ei ollut tätä uskoa, mutta nyt se on jo monia kymmeniä vuosia 
kannattanut minua ja antanut sisäiselle kohtalolleni sitä loistoa, joka oi- 
keastaan kuuluu jokaiselle ihmiskohtalolle. (Kersti Bergrothin kirje 
Lennart Oeschille 14.1.1956. Kansallisarkisto.) 


Tilanteessa oppiminen 


Kuten monet nykypäivän oppimista tutkivat, myös Luhrmann (2007) 
nostaa esiin ajatuksen oppimisen paikallisesta, erityisestä ja sosiaali- 
sesta luonteesta (situated learning). Oppiminen ja tietyt kognitiiviset 
taidot ovat yhtäältä kontekstisidonnaisia; opitut asiat ovat sidoksissa 
ympäröivän yhteisön ihmis- ja maailmankuvaan. Toisin sanoen ne 
muodostuvat suhteessa taustalla vaikuttaviin metanarratiiveihin, ku- 
ten edellisistä tapausesimerkeistä opittiin. Toisaalta uskonnollisessa 
tai uushenkisessä yhteisössä omaksuttu maailmankuva tarjoaa ke- 
hyksen, jonka lävitse tarkkaillaan maailmaa ja joka tarjoaa selityksen 
oman elämän tapahtumille. Esimerkiksi antroposofi voi tulkita ase- 
maansa ja tehtäväänsä työpaikalla oman, karman ohjaaman kohta- 
lonsa täyttämisenä. Tällöin hän voi nähdä kohtaamansa työtoverit 
henkilöinä, jotka hän on ehkä tuntenut jo aikaisemmassa elämässään. 
Tämän vuoksi he tuntuvat tutuilta ja läheisiltä. (Ks. esim. Lulli-Seppä- 
lä 2015, 2021; Mahlamäki 2017.) Muiden henkisten ja uskonnollisten 
harjoitusten tavoin myös antroposofiassa voidaan siis aktiivisesti ra- 
kentaa uutta ihmis- ja maailmankuvaa. 

Antroposofian maailmankuva poikkeaakin ympäröivän yhteis- 
kunnan sekä myös valtavirtauskonnollisuuden eli kristinuskon maa- 
ilmankuvista, sillä se sisältää aasialaisesta henkisyydestä kumpuavia 
ajatuksia jälleensyntymästä ja karman laista. Jälleensyntymän ja kar- 
man käsitteet kietoutuvat Rudolf Steinerin ajattelussa yhteen. Hänen 
mukaansa ihmishenki ruumiillistuu aina uudelleen ja tuo edellisen 
elämänsä tulokset mukanaan seuraavaan. Tätä hän kutsuu kohtalok- 
si tai karmaksi. Vaikka kussakin ruumiillistumassa eli inkarnaatiossa 
sielu elää kulloisessakin nykyhetkessä, se tuo kohtalonsa mukanaan 
aiemmista elämistään maan päällä: ”Ja tämä kohtalo määrää elämää. 
Mitä vaikutelmia sielu voi saada, mitkä sen toiveet voivat täyttyä, mit- 
kä ilot ja kärsimykset sitä kohtaavat, keiden ihmisten kanssa se joutuu 

tekemisiin — tämä kaikki riippuu siitä, millaisia sen teot ovat olleet 
hengen edellisissä ruumistuksissa.” (Steiner 1984, 74.) 

Syntyessään kulloiseenkin elämään ihminen kadottaa tietoiset 
muistonsa aiemmista elämistä, mutta hän kohtaa nykyisyydessään 
edellisten elämiensä toiminnan seurauksia - kunhan oppii tunnis- 
tamaan ne. Tämä tunnistaminen opitaan meditaatioharjoituksissa 
sekä niin sanotussa karmatyöskentelyssä. Tällöin kohdistetaan huo- 
mio mielen tuottamiin, toistuviin kuviin. Näiden kuvien viestejä ja 
merkityksiä tulkitaan sekä yksin että ryhmässä: Mitä ne kertovat täs- 
tä elämästä? Mitä ne voisivat kertoa menneistä elämistä? Meditaatio- 
harjoituksissa esimerkiksi keskitytään päivän päätteeksi käymään lä- 
vitse kuluneen päivän tapahtumat, hetki hetkeltä, illasta päivän kautta 
aamuun. Näin harjaannutaan kiinnittämään huomio oman elämän 
tapahtumiin ja tunnistamaan toistuvia ilmiöitä, kaavoja ja tapahtu- 
mia. Sen jälkeen voidaan etsiä niiden syitä ja merkityksiä aiemmista 
elämistä: Mitä asioita on jäänyt kesken? Mitkä aikaisempien elämien 
teot tai laiminlyönnit tulisi nykyisessä elämässä sovittaa? Mitä puolia 
ihmisen pitäisi itsessään kehittää? Mikä on ihmisen tehtävä tässä elä- 
mässä? Nykyisen elämän katsotaan heijastavan aiempien elämien ko- 
kemuksia, mistä seuraa havainto, että karma tuo ihmisen eteen juu- 
ri sen, mitä hän tarvitseekin. (Lulli-Seppälä 2015; Mahlamäki 2017, 
64-67, 2020.) 


Oppiminen tarkkaavaisuuden kehittämisenä 


Tanya Luhrmann ja Rachel Morgain (2012) osoittavat, että mielen har- 
jaannuttamisella — tietoisella oppimisella - on havaittavia vaikutuksia: 
se syventää ja tarkentaa sekä mielen sisäisiä että ruumiillisia aistikoke- 
muksia. Tämä selittää myös sen, miksi uskonnolliset ja henkiset ko- 
kemukset tuntuvat kokijoista niin voimakkailta, syviltä ja todellisilta. 
Tällaiseen sekä mielen sisään että ulkomaailmaan kohdistuvan tark- 
kaavaisuuden kehittämiseen tähtäsi myös Rudolf Steiner opettaes- 
saan seuraajilleen mielen ja ajattelun harjoituksia. Harjoituksissa 
koulitaan ja koulutetaan mielikuvitusta ja opitaan välittämään hen- 
kisen maailman lainalaisuuksia ja ilmiöitä materiaaliseen maailmaan. 

Antroposofisen maailmankuvan omaksuneiden tulisi myös välit- 
tää antroposofisia virikkeitä eteenpäin. Tätä tehtävää Kersti Bergroth 

toteutti kirjallisessa tuotannossaan, keskusteluissaan ja kirjeissään. 
Hän kirjoittaa tuolloin vankilatuomiota kärsivälle kenraali Lennart 
Oeschille (1892-1978) Steinerin meditaatio-ohjeesta, jonka avulla ih- 
minen oppii ohjaamaan ajatusmaailmaansa: 


Voit esimerkiksi ajatella jotakin esinettä, sanotaan vaikka nappia. Seuraat 
sen "elämää taaksepäin”: Millä tavalla se on joutunut vaatteisiisi? Kuka 
hankki sen? Mistä? Miten se oli joutunut sinne? Ehkä tehtaasta, kuinka 
se lähetettiin tehtaasta? Kuinka se ennen sitä valmistettiin? Millä tavalla? 
Mistä aineista? Jne. Tällainen ehkä viisi minuuttia (keskeytä viiden mi- 
nuutin jälkeen, muuten harjoitus voi rasittaa) kestävä ajatusharjoitus voi 
antaa rytmiä päivälle, kehittää keskittymiskykyä. Ei ole ollenkaan helppoa 
suorittaa tällaisia harjoituksia. Jos yrittää tehdä niitä, huomaa pian, kuin- 
ka rasittavalta se tuntuu. Mutta tulet huomaamaan, että vaikka esimerkik- 
si tämä harjoitus tuntuu kuivalta ja turhalta, on se omiaan virvoittamaan 
sielunelämää. - - Elämämme tarkoituksena on viedä meitä kehityksessä 
eteenpäin, ja jos sen tarkoituksen täytämme, on elämämme hyvä, tärkeä 
ja yhä suureneva, aivan riippumatta sen ulkonaisista puitteista. (Kersti 
Bergrothin kirje Lennart Oeschille 1.8.1946. Kansallisarkisto.) 


Antroposofiseen maailmankuvaan sisältyvien käsitteiden omaksumi- 
nen osaksi omaa elämää on siis kognitiivinen ja tarkkaavaisuuden 
kohdentamiseen liittyvä oppimisprosessi. Toisessa kirjeessään 
Bergroth kuvaa sitä prosessia, jonka myötä hän itse on omaksunut 
jälleensyntymäopin osaksi elämänkatsomustaan ja maailmankuvaan- 
sa. Kysymys on ennemmin oppimisprosessista kuin uskosta: 


Sanotaan tuo reinkarnaatio-oppi. Sinä huomautat, että "on vain merkkejä 
ja viitteitä sen mahdollisesta olemassaolosta”. Kerran koetan ”todistaa? si- 
tä sinulle eri tavoilla. Vähitellen ehkä alkaa tämä ajatus olla sinulle mah- 
dollisempi, läheisempi. Alat huomata, että se olisi selitys monelle ihmisel- 
le. Alat kuulla sen puhuvan sinulle historiasta käsin. Ehkä huomaamattasi 
alat elää tämän ajatuksen mukaan, ennen kuin ”uskot” siihen. Ja lopulta 
voi käydä niin, että elät sen käsityksen valossa, vaikka et ulkonaisesti 
katsoen ”tiedä”, onko se tosi vai eikö. (Kersti Bergrothin kirje Lennart 
Oeschille 30.1.1943. Kansallisarkisto; Mahlamäki 2017, 67.) 


Luhrmann kuvaa samankaltaista oppimisen prosessia magian harjoit- 
tamisessa. Magiaan uskominen ei hänen mukaansa ole päätös, vaan 
ympäröivän yhteisön vaikutuksesta muotoutuva asteittainen prosessi, 


150 


https://doi.org/10.21435/tl.275 


Uushenkisyys oppimisen näkökulmasta 


jossa opitaan uusia rituaalisia käytäntöjä, harjoitetaan niitä toistuvas- 
ti, omaksutaan uusia magiaan liittyviä ideoita ja sovelletaan niitä käy- 
tännössä. Maaginen ajattelutapa omaksutaan siten, että ihminen al- 
kaa havainnoida elämäänsä ja tulkita kokemuksiaan ja tapahtumia 
magian näkökulmasta. Tällöin hän oppii kohdistamaan huomionsa 
nimenomaan niihin tapahtumiin, joihin maaginen tulkinta sopii, ja 
jättää muut huomioimatta. Luhrmannin tulkinnan mukaan ihmiset 
oppivat näin hitaasti ja tiedostamattaan uskomaan magian todelli- 
suuteen ja vaikuttavuuteen. (Luhrmann 1989; Otto 2019, 204-205.) 

Kirjailija Kersti Bergroth pyrkii kirjeissään ohjaamaan ja opetta- 
maan kenraali Oeschia kohti antroposofisen maailmankuvan omak- 
sumista. Hän tukeutuu Rudolf Steinerin ajatuksiin ja ohjeisiin ja 
käyttää omia oppimiskokemuksiaan biografisina esimerkkeinä. 
Kirjeaineiston tarkastelu osoittaa, miten antroposofisessa liikkeessä 
oppiminen tapahtuu kognitiivisesti ja osana yhteisöä ja toisten esi- 
merkkejä noudattaen. Mielen tarkkaavaisuutta harjoittamalla opittu 
omaksutaan osaksi maailmankatsomusta, jolloin omaa elämää ja ym- 
päröivää maailmaa aletaan ymmärtää ja havainnoida uudesta näkö- 
kulmasta. Vaikka taustalla olevat maailmankuvat voivat olla erilaisia, 
samankaltainen huomiokyvyn kouluttaminen havaittiin keskeiseksi 
myös äänimaljahoitoihin ja etenkin mindfulness-harjoituksen nyky- 
muotoihin liittyvässä oppimisessa. 


Johtopäätökset 


Oppimiseen liittyvien ilmiöiden tarkastelu avaa uudenlaisia näkymiä 
uushenkiseen kenttään. Oppimista tutkimalla saadaan uutta tietoa 
uushenkisyydestä kiinnostuneiden harjoittajien motivaatioista ja ta- 
voitteista sekä siitä, miten oppiminen itse asiassa tapahtuu erilaisten 
kognitiivisten ja kehollisten toimintojen avulla. Käytetyt lähestymis- 
tavat valaisevat myös sitä, miten oppiminen rakentuu uushenkisten 
harjoitteiden sisällä erilaisina teksteinä, kursseina, tarinoina ja kehol- 
lisina harjoitteina. 

Oppimiskäytännöt ja tiedon diskurssit kytkeytyvät aina myös jos- 
sain määrin valtakysymyksiin: vallan harjoittamiseen paitsi uskon- 
nollis-henkisten liikkeiden sisällä myös liikkeiden ja muiden yhteis- 

kunnallisten toimijoiden välisissä suhteissa. Tarkastelemissamme 
uushenkisissä liikkeissä voidaankin huomata pyrkimyksiä lähentyä 
tieteellisen diskurssin kanssa ja näin hakea auktoriteettia ja uskotta- 
vuutta opeille. Toisaalta esimerkiksi vastanarratiivien avulla voidaan 
ottaa tietoisesti etäisyyttä yhteiskunnassa yleisesti hyväksyttyihin 
valta-asetelmiin ja vallitseviin arvoihin. Oppimiskysymysten tarkas- 
telu saattaa siis valaista myös valtaan kytkeytyviä ilmiöitä ja hierar- 
kioita. 

Vaikka luvun tapaustutkimukset keskittyivät vain muutamaan uus- 
henkiselle kentälle sijoittuvaan ilmiöön, voi samankaltaista oppimista 
tapahtua myös monissa muissa esoterian, joogan ja meditaation tai 
täydentävän ja vaihtoehtoisen hoidon perinteissä. Ne kaikki tarjoavat 
erilaisia epävirallisia oppimisympäristöjä, joissa ihmiset täydentävät, 
syventävät ja joskus jopa kyseenalaistavat virallisessa koulutuksessa ja 
muilla elämänaloilla hankittuja tietoja, taitoja ja näkökulmia. Tämä 
oppiminen, jossa usein korostuvat hyvinvointiin ja itsetuntemukseen 
liittyvät teemat, voi toisinaan olla kontekstisidonnaista ja jäädä erityi- 
siin uskonnollisiin tai uushenkisiin ympäristöihin. 

Kuten esitellyt tapaustutkimuksetkin osoittavat, oppiminen kui- 
tenkin usein siirtyy ihmisten mukana osaksi heidän arkista elämään- 
sä ja toimintaansa. Samaan aikaan monet uushenkiselle kentälle tyy- 
pilliset harjoitteet ja työkalut siirtyvät lisääntyvässä määrin osaksi 
sekulaareina pidettyjä instituutioita ja toimintaympäristöjä, kuten 
terapia-, työnohjaus- ja työhyvinvointipalveluja (ks. esim. Hornborg 
2012). Tämä hämärtää monia totunnaisia käsityksiä uushenkisyydes- 
tä vasta- tai vaihtoehtokulttuurina. Oppimiseen liittyvät teoreettiset 
lähestymistavat tarjoavat yhden, melko vähälle huomiolle jääneen 
näkökulman ajankohtaisten uushenkisten harjoitusten vetovoimaan, 
sisältöön ja yhteiskunnalliseen merkitykseen. 

Tiivistelmä 


Tässä luvussa tarkastelemme kanavointiin liittyviä ilmiöitä ja käsittei- 
tä sekä niiden kytkeytymistä osaksi esoteerisen henkisyyden ja uus- 
henkisyyden kenttää Suomessa. Esimerkkitapauksina ovat ku- 
vanveistäjä Sigrid af Forselles (1860-1935) sekä lääkäri ja kirjailija 
Rauni-Leena Luukanen (1939-2015), jotka hyödynsivät kanavointiin 
liittyviä keinoja taiteellisessa ja kirjallisessa toiminnassaan. Tarkaste- 
lemme heidän työskentelyään lumotun toimijuuden näkökulmasta ja 
pohdimme kanavointiin liittyvien ilmiöiden merkityksiä sekä niihin 
kytkeytyvää sukupuolittuneisuutta — sitä, miksi ja miten niitä on pi- 
detty erityisesti naisten toimintana. 


Lähtökohtia kanavoinnin tutkimiseksi 


Eräänä kevätiltana vuonna 1979 oikea käteni nousi kesken hiljaisuuden 
ilmaan ja piirsi kahdeksikkoa. Tajusin, että kysymys saattoi olla alkavasta 
automaattikirjoituksesta. Sanoin ajatuksissani: kirjoita ilmaan. Silmänrä- 
päyksessä käteni pysähtyi ja piirsi haparoiden sanan Solveig. Sitten käteni 
retkahti alas. Solveig oli pari kuukautta aikaisemmin kuollut sukulaiseni. 
(Luukanen 1982, 129.) 

Kanavoinnilla (eng. channeling) viitataan tietoon, jonka lähteen koe- 
taan olevan jossain muualla kuin inhimillisessä tietoisuudessa, esi- 
merkiksi toisessa todellisuudessa tai henkimaailmassa. Henkilöä, joka 
tiedon välittää, kutsutaan usein välittäjäksi, kanavaksi tai meedioksi. 
Tyypillisenä esimerkkinä kanavointitilanteesta voidaan pitää spiri- 
tualistista istuntoa, jossa meedio välittää henkimaailmasta tai vaina- 
jilta saamaansa tietoa läsnäolijoille. Henkimaailman ohella tiedon 
lähteeksi nimetään usein myös muita todellisuuden toisilla tasoilla 
olevia toimijoita, kuten enkeleitä, luonnonhenkiä tai kosminen mieli. 

Kun kanavointiin liittyvät ilmiöt asettuivat 1900-luvun jälkipuolis- 
kolla osaksi uushenkisyyden ja rajatiedon kenttiä, kanavoidun tiedon 
lähteiksi nimettiin myös ulkoavaruuden olennot ja luonto kaikki- 
neen. Kanavoidessa välitetään joka tapauksessa sellaista viestiä, jo- 
ka on tarkoitettu muiden kuultavaksi. Viestiin sisältyy jokin sanoma. 
Kanavoijan maailmaa voidaan hyvällä syyllä kuvata lumotuksi; sii- 
nä henkimaailman koetaan asettuvan fyysisen maailman lomaan ja 
aikaansaavan jonkinlaista toimintaa tai tiedon välittymistä. (Kana- 
voinnin määritelmästä ks. esim. Hanegraaff 1998, 23-24; Gutierrez 
2015; Hulkkonen 2021, 15.) 

Nykypäivänä kanavointi-ilmiö liitetään usein uushenkisyyden ja 
spiritualismin lisäksi erityisesti vaihtoehtoisiin hoitoihin, joita käsi- 
tellään toisaalla tässä teoksessa (ks. Hulkkonen ja Opas). Tässä luvus- 
sa pohdimme kanavointiin liittyvien ilmiöiden merkitystä suomalai- 
sen taide- ja kulttuurielämän näkökulmasta. Kanavoituja viestejä 
voidaan välittää esimerkiksi kuvataiteen, kirjallisuuden ja musiikin 
keinoin. Keskitymme luvussa kahteen ensimmäiseen ja nostamme 
samalla esiin kanavointiin liittyvää termistöä ja käsitteitä sekä ilmiön 
historiaa ja ilmenemismuotoja erityisesti Suomessa. 

Vaikka kanavointi mielletäänkin usein nimenomaan new age 
-henkisyyteen tai uushenkisyyteen liittyväksi, on samantyyppisillä 
ilmiöillä oma monipolvinen historiansa. Uskonnontutkimus ylei- 
semmin ja esoteerisuuden tutkimus erityisemmin avaavat näkökul- 
mia näiden ilmiöiden tarkasteluun pidemmällä aikavälillä. Erilaisten 
uskonnollisten perinteiden ja henkisten virtausten yhteydessä on 
historiassa ja nykypäivänä puhuttu muun muassa ilmestyksistä ja 
profetioista, henkipossessioista, selvänäköisyydestä ja muista psyyk- 
kisistä ilmiöistä, transsitiloista ja automaatiosta. Myös luovuuden yh- 

teydessä nykyisin usein mainittuja flow-tiloja voi tietyin ehdoin olla 
mielekästä tarkastella kanavointiin liittyvinä ilmiöinä. Erilaisten ter- 
mien ja niiden historiallisten kontekstien tarkastelu tarjoaa mahdol- 
lisuuden pohtia tarkemmin nykyisin kanavoinniksi kutsuttua ilmiötä 
ja nostaa siitä esiin erilaisia ulottuvuuksia. 

Automaattikirjoittajat ja -taiteilijat, kanavat sekä meediot ovat 
useimmiten — vaikka eivät aina — olleet ja ovat edelleen naisia. Kana- 
vointi ja sukupuoli siis kytkeytyvät toisiinsa.! Tarkastelemme kana- 
vointiin liittyvää taiteellista ja kirjallista työskentelyä (nais)toimi- 
juuden konkreettisina muotoina sekä erityisesti uskonnollisessa ja 
esoteerisessa kehyksessä toteutuvana lumottuna toimijuutena. Toimi- 
juus liittyy ihmisen kokemukseen siitä, että hän voi vaikuttaa oman 
elämänsä kulkuun ja se määrittyy suhteessa ihmistä ympäröiviin ra- 
kenteisiin, kulttuurisiin resursseihin ja toisiin ihmisiin. Lumotussa 
toimijuudessa ihmisen toimintaa mahdollistavat ja rajaavat toiset voi- 
vat olla paitsi ihmisiä tai rakenteita myös ei-inhimillisiä toimijoita, 
kuten henkiolentoja. (Mahlamäki & Utriainen 2019, 20; ks. Ahearn 
2001; Hulkkonen 2017, 2021; Utriainen 2013, 2017.) 

Lumottu toimijuus mahdollistuu sellaisessa ”maailmassa, joka on 
henkisen todellisuuden lävistämä ja ympäröimä, jossa mikään ei ole 
sattumaa vaan kaikki on osa suurempaa, tätäkin elämää laajempaa 
kokonaisuutta? (Mahlamäki & Utriainen 2019, 21; ks. Utriainen 2013, 
2016). Tällaisessa todellisuudessa elivät ja työskentelivät ne naiset, 
joiden taiteellista ja kirjallista tuotantoa tässä luvussa analysoimme. 
Eri ikäisten ja eri vuosikymmenillä taiteen ja kirjallisuuden kentillä 
toimineiden naisten tarkastelu mahdollistaa paitsi kanavointiin liitty- 
vien käsitteiden historian avaamisen myös toimintaan liittyvien yhtä- 
läisyyksien ja eroavaisuuksien pohdinnan. 


Kanavointiin liittyvien käsitteiden ja ilmiöiden historiaa 


Ilmestyksiä (eng. revelation) koskevat uskontotieteelliset ja teologiset 
keskustelut tarjoavat kiinnostavan tarkastelukulman kanavointiin ja 


1 Tekijyyden ja sukupuolen problematiikasta automaattikirjoittamisessa ks. 
Kokkinen, Mahlamäki & Leskelä-Kärki 2020. 

sen lähi-ilmiöihin. Ilmestys viittaa tietoon, joka välittyy jumalallises- 
ta lähteestä ihmiselle. Juutalais-kristillisen tradition merkittävimpänä 
pidetyssä ilmestyksessä Jumala näyttäytyy Moosekselle Siinainvuo- 
rella ja välittää kansalleen lain. Raamatun viidestä ensimmäisestä 
kirjasta koostuva Toora onkin varhainen esimerkki tekstistä, jonka 
on uskottu olevan peräisin inhimillisen ylittävästä lähteestä. (Smith 
1995, 926-927; Hanegraaff 1998, 24-27.) Teosofiassa ja esoteerisuu- 
dessa yleisemminkin tämänkaltaisia tekstejä luetaan usein salatun, 
henkisen viisauden lähteinä. 

Ilmestys liittyy läheisesti inspiraation (eng. inspiration) käsittee- 
seen. Uskonnollisessa kontekstissa inspiraatio ymmärretään myön- 
teiseksi henkipossessioksi: jumalallinen henki ottaa ihmisen valtaan- 
sa. Tätä käsitystä seuraillen Raamattua pidetään kristinuskossa 
sananmukaisesti Jumalan hengittämänä, hänen hengestään syntynee- 
nä. Viimeistään 1700-luvun lopulta lähtien uskonnollinen inspiraatio 
on limittynyt myös käsityksiin taiteellisesta inspiraatiosta tai imagi- 
naatiosta eli ihmisen kyvystä kuvitella. Romantiikan ajan taiteilija- 
nerojen nähtiin luovan jumalallisen hengen ja sen läpäisemän luon- 
non armosta. Esimerkiksi saksalainen runoilija Friedrich von 
Schelling (1775-1854) samasti luovan taiteilijan luontoon - ja palaut- 
ti molempien luomisvoiman lopulta Jumalaan. Inspiroitunut taiteili- 
ja toimi luonnon tavoin ja korkeamman mahdin alaisena. Jumalalli- 
sen inspiraation ohella taiteilijan hengen saattoi ottaa valtaansa myös 
demoninen voima. (Burwick 2015, 137-140; Koskinen 2006, 24-25; 
Smith 1995, 492.) 

Tämänkaltaisia näkymättömiä voimia on 1700-luvulta lähtien 
tutkittu valistuksen hengessä myös tieteen keinoin. Saksalaissyntyi- 
nen lääkäri ja tähtitieteen harrastaja Anton Mesmer (1734-1815) ke- 
hitteli 1700-luvun lopulla kanavointia ja sen lähi-ilmiöitä ajatellen 
kiinnostavan animaalisen magnetismin teorian. Mesmerin mukaan 
maailmankaikkeuden ja ihmiskehon läpi virtasivat näkymättömät, 
magneettiset virtaukset — fluidumit. Ne selittivät muun muassa de- 
monisia voimia karkottaneiden henkimanaajien onnistumisia: ma- 
naajat ohjailivat tietämättään magneettisia virtauksia ja saivat näin ai- 
kaan pahan hengen valtaan joutuneen ihmisen tervehtymisen. Vaikka 
aikalaistiedeyhteisö suhtautui Mesmerin käsityksiin varauksella, kos- 
misia virtauksia alettiin tasapainotella magneettisissa istunnoissa, 

joista tuli suosittuja niin Euroopassa kuin Yhdysvalloissa. Istunnoissa 
alettiin pian kiinnittää huomiota myös hoitojen kohteena olevien ih- 
misten erityislaatuisiin kykyihin. Potilas (usein nainen) siirtyi hoi- 
don aikana poikkeavaan, unenkaltaiseen tai valveuniseen tilaan, joka 
näytti mahdollistavan yliaistillisen havaitsemisen. Hän näki näkyjä, 
ennusti tulevaisuutta ja pystyi lukemaan toisten ajatuksia. Magneetti- 
seen uneen vajonneesta tuli aikalaisten sanoin selvänäköinen (ransk. 
clairvoyance). (Meheust 2005, 77-78; Monroe 2008, 67-69; Kokkinen 
2019, 177-178.) 

Selvänäköisyyden ja muiden samankaltaisten psyykkisten ilmiöi- 
den selvittämiseksi perustettiin Lontoossa vuonna 1882 ensimmäinen 
psyykkisen tutkimuksen seura, The Society for Psychical Research. 
Suomeen vastaava järjestö, Sällskapet för Psykisk Forskning, syn- 
tyi reilut parikymmentä vuotta myöhemmin vuonna 1907.? Seurois- 
sa toimi paitsi tutkijoita myös maallikkoja ja esoteeristen liikkeiden 
edustajia. Heidän tulkintansa psyykkisten ilmiöiden perusteista saat- 
toivat erota toisistaan suurestikin. Osa uskoi, että ilmiöiden taustalla 
vaikuttivat tieteelle toistaiseksi tuntemattomat tai mahdollisesti hen- 
kimaailmasta lähtöisin olevat voimat. Toiset taas jäljittivät niiden 
syitä ihmismielen syövereihin. Tukea jälkimmäiseen näkökulmaan 
voitiin hakea parhaillaan kehittyvästä tieteenalasta, kokeellisesta psy- 
kologiasta, jonka yhtenä tärkeänä tukikohtana toimi Pariisissa sijait- 
seva Salpétriéren sairaala. Siellä potilaita vaivutettiin magneettiseen 
uneen — jota psykologit alkoivat myöhemmin kutsua hypnoosiksi 
- muun muassa hysteriaksi nimetyn, patologisena pidetyn tilan hoi- 
tamiseksi. Psykologit tulkitsivat myös kristillisiä pyhimyksiä ja mui- 
ta ilmestysten näkijöitä patologisina hysteerikkoina. (Monroe 2008, 
158-162 ja 206-219; Aho 1993, 11-21; Kokkinen 2019, 192-195.) 

Psykologien ja psyykkisten ilmididen tutkijoiden mielenkiinto 
kohdistui myös meedioihin, jotka välittivät henkimaailman viestejä 
spiritualistisissa istunnoissa eli seansseissa. Spiritualismin katsotaan 
usein saaneen alkunsa 1800-luvun puolivälissä Yhdysvalloissa, jos- 
ta ilmiö levisi nopeasti Eurooppaan. Spiritualistisia istuntoja jär- 


2 Psyykkisestä tutkimuksesta Suomessa ks. tarkemmin Kaartinen 2020; Jär- 
venpää 2020. 

jestettiin 1850-luvulta lähtien niin yksityiskodeissa kuin julkisina 
tilaisuuksina. Spiritualististen istuntojen tärkeimpiä toimijoita oli- 
vat meediot, joiden tehtävänä oli välittää tämänpuoleiseen viestejä 
henkimaailmasta, kuten vainajilta ja henkioppaiksi kutsutuilta kor- 
keammilta olennoilta. Spiritualistit halusivat etsiä ja esittää todisteita 
sielun kuolemattomuudesta ja henkimaailman olemassaolosta. Suo- 
messakin järjestettiin julkisia meedioistuntoja ja yksityisempiä seans- 
seja 1800-luvun loppupuolella. Meediot olivat pääosin naisia. Istun- 
toihin osallistuneet miehet taas tarkastelivat spiritualistisia ilmiöitä 
useimmiten ”tiedemiehen” kriittisestä ja arvioivasta näkökulmasta. 
(Kaartinen & Leskelä-Kärki 2020, 60; spiritualismin historiasta ks. 
myös Kalvig 2017; Kaartinen 2020.) 

Meedioiden ja henkimaailman välisen kommunikaation helpotta- 
miseksi keksittiin ajan kuluessa monenlaisia keinoja ja välineitä. En- 
sin henget viestivät koputuksin, mutta pian käyttöön otettiin erilai- 
sia mekaanisia laitteita, joista tunnetuimpia ovat edelleenkin käytössä 
olevat ouija-laudat. Myös kanavointiin läheisesti liittyvästä automaa- 
tiosta puhutaan usein spiritualismin yhteydessä. Automaatiolla viita- 
taan tietoisen kontrollin hellittämiseen tai mielen passiivisuuteen, jol- 
loin korkeammat voimat saavat tilaa ohjata esimerkiksi kirjoittavaa, 
piirtävää tai soittavaa meediota. Tekniikkaa kuvaillaan usein nopeak- 
si ja pakonomaiseksikin. Ensimmäiset henkimaailman ohjauksessa 
tehdyt automaattikirjoitukset ja -piirrokset tehtiin jo 1800-luvun 
puolivälissä. Tällä tavoin toteutettujen viestien vastaanottamisessa 
uskottiin olevan myös omat vaaransa: meedio saattoi menettää koko- 
naan oman toimijuutensa tai antautua vääränlaisten henkien ohjail- 
tavaksi (vrt. demoniset voimat). (Kaartinen & Leskelä-Kärki 2020; 
Kokkinen, Mahlamäki & Leskelä-Kärki 2020; Grant & Pasi 2016, 12- 
18; Owen 1989, 79-81; Leskelä-Kärki 2006, 279-282.) 

Suomen tunnetuin automaattikirjoittaja lienee Helmi Krohn 
(1871-1967), joka lukeutuu vuonna 1946 toimintansa aloittaneen 
Suomen spiritualistisen seuran perustajiin. Krohn keräsi, käänsi ja 
julkaisi spiritualistista kirjallisuutta, myös kanavoituja tekstejä. Hä- 
nen ensimmäinen, automaattikirjoituksella tuotettu teoksensa Kaikil- 
le yhteinen (1936) kuvaa spiritualismin keskeisimpiä oppeja ja tarjoaa 
ohjeita elämään materiaalisessa maailmassa. Krohnin henkioppaana 
toimi persialainen Ispahan, joka asettuu luontevaan jatkumoon nii- 

den itämaisten ja eksoottisten oppaiden kanssa, joiden neuvoja niin 
spiritualismissa kuin teosofiassakin on haluttu kuulla. (Kaartinen 
2020; Kaartinen & Leskelä-Kärki 2020; Kokkinen, Mahlamäki & 
Leskelä-Kärki 2020, 238-240.) Aikaisemman esimerkin automaat- 
tikirjoittamista Suomessa harjoittaneista naisista tarjoavat kuvan- 
veistäjä Eva Gylden ja kuvataiteilija Ester Helenius, jotka hyödynsi- 
vät menetelmää tiettävästi jo vuonna 1918 kirjoittamissaan teksteissä 
(Palin 2016, 108-111). 

Henkimaailmasta välittyvästä tiedosta ryhdyttiin käyttämään auto- 
maation sijaan kanavoinnin käsitettä 1960- ja 1970-lukujen Yhdys- 
valloissa — ja tarkemmin sanoen Kalifornian new age -piireissä, joissa 
hyödynnettiin erityisesti televisiota ja sen talk show -ohjelmia. Ilmiös- 
tä käytettävät käsitteet heijastavatkin kiinnostavalla tavalla omaa ai- 
kaansa: kun vastaanotettuihin viesteihin vielä automaattisten konei- 
den kehittelyn aikaan 1800-luvulla viitattiin automaatio-termillä, 
alettiin 1900-luvun puolivälin jälkeen viestin vastaanottajat näh- 
dä televisiokanavan kaltaisena viestin välittäjänä, kanavoijina. Cathy 
Gutierrezin (2015, 1) mukaan spiritualististen meedioiden sekä au- 
tomaattikirjoittajien ja -taiteilijoiden tapaan kanavoijat edustivat 
useimmiten keskiluokkaisia valkoisia naisia, jotka vaipuivat muuntu- 
neen tietoisuuden tilaan ja antoivat henkien välittää lävitseen viestejä. 
Myöhemmin 1970- ja 1980-luvuilla kanavoinnin ilmiö ja käsite su- 
lautuivat osaksi rajatiedon kenttää ja laajempaa uushenkisyyttä, myös 
Suomessa. 

Todellisuuden korkeammilta, henkisemmiksi ymmärretyiltä ta- 
soilta välittyneiden viestien vastaanottamista on tarkasteltu ajasta ja 
kontekstista riippuen ilmestyksinä, uskonnollisena inspiraationa, sel- 
vänäköisyytenä, automaationa ja kanavointina. Jokainen näistä käsit- 
teistä kantaa mukanaan tiettyä historiallista kontekstia sekä siihen 
kytkeytyviä merkityksiä ja arvottavia luokitteluja. Näistä kytkennöis- 
tä ja käsitteisiin liittyvistä tutkimustraditioista tutkijoiden on hyvä 
olla tietoisia. Ilmestykset esimerkiksi mielletään usein nimenomaan 
uskonnollisiksi ilmiöiksi, koska käsitteen juuret juontuvat juutalais- 
kristilliseen traditioon. Psyykkisten ilmiöiden tutkimisella on tieteel- 
lisempi leima, kun taas kanavoinnista puhutaan ensi sijassa uus- 
henkisyyden kontekstissa. Automaatioon tarkennettaessa huomio 
ohjautuu herkemmin näihin käsitteisiin liitettyihin arvottaviin luo- 

kitteluihin muun muassa aktiivisen ja passiivisen sekä naisiin ja mie- 
hiin liitetyn toimijuuden välillä. Parhaimmillaan eri käsitteiden avul- 
la voidaan nostaa esiin erilaisia näkökulmia kanavointiin liittyvien 
ilmiöiden historiasta. 


Sigrid af Forsellesin mediaalinen taide 


Taiteentutkimuksen kentällä on viime vuosina innostuttu tutkimaan 
ilmiöitä, jota on vaihtelevasti kutsuttu muun muassa henkitaiteeksi, 
automaattipiirtämiseksi ja -maalaamiseksi tai spiritualistiseksi tai- 
teeksi. Termejä yhdistää ajatus mediaalisuudesta: teos välittää tavalla 
tai toisella tietoa tavanomaisen ylittävästä, henkisemmäksi mielletystä 
todellisuudesta. (Vrt. Kokkinen 2020, 93; Kokkinen, Mahlamäki & 
Leskelä-Kärki 2020, 238.) Innostuksen taustalla on mitä ilmeisimmin 
ruotsalaisen taiteilija-antroposofi Hilma af Klintin (1862-1944) taide, 
jonka on nähty horjuttavan toivotulla tavalla miesneroihin ja abstrak- 
tin taiteen kehitykseen keskittyvää modernismin kertomusta ja sen 
kaanoneita. Spiritualistisiin istuntoihin aktiivisesti 1890-luvulta läh- 
tien osallistunut af Klint koki saaneensa vuonna 1905 tehtäväkseen 
maalata massiivisten Temppelimaalausten sarjan (1906-1915) Tiibe- 
tistä kotoisin olevan henkioppaan, mestari-Amalielin, ohjauksessa. 
(Af Klintista ks. esim. Miller-Westermann & Widoff 2013.) Erityi- 
sesti hänen isokokoiset, abstraktia muotokieltä lähestyvät Kymmenen 
suurinta -teoksensa (1907-1910) ovat herättäneet laajasti ihastusta 
viime vuosina. 

Af Klintin jälkeen taiteen ja esoteerisuuden tutkijat ovat nosta- 
neet esiin myös monia muita henkimaailman kanssa yhteistyössä tai- 
detta tehneitä naisia, kuten Georgiana Houghtonin, Emma Kuntzin 
ja Anna Mary Howittin (ks. esim. Grant & Pasi 2016; Althaus ja 
muut 2018). Pohjoismaisissa sanoma- ja aikakauslehdissä kohistiin 
1930-luvulla myös suomalaisesta Ilona Harimasta, jonka kerrottiin 
maalaavan itämaisia aiheita transsissa (Harimasta ks. Hätönen & 
Ojanperä 2011; Kokkinen 2020). Varhaisiin henkimaailmasta ohjeita 
saaneisiin naistaiteilijoihin lukeutuu myös Sigrid af Forselles, jonka 
tapaus tarjoaa mahdollisuuden pohtia lähemmin mediaalisen taiteen 
erilaisia ilmentymiä ja terminologiaa. 

Venny Soldan-Brofeldt: Sigrid af Forsellesin muotokuva, 1902. Kansallis- 
galleria, Helsinki. Kuva: Kansallisgalleria. 


Sigrid af Forselles (1860-1935) oli ensimmäinen suomalainen nai- 
nen, joka onnistui luomaan itselleen pitkäjänteisen uran kuvanveistä- 
jänä. Hänen aikalaisensa pitivät kyseistä ammattia erittäin huonos- 
ti naiselle soveltuvana muun muassa sen vaatiman fyysisen voiman 
vuoksi. Taiteen kotimaista historiaa kirjoitettaessa af Forselles on mo- 
nien aikalaisnaisten tavoin jäänyt katveeseen osittain varmasti siitä 
syystä, että hän vietti elämänsä suureksi osaksi ulkomailla, eritoten 
Firenzessä ja Pariisissa. Parhaiten hänet kenties tunnetaan aikansa 
kohutuimpiin kuvanveistäjiin lukeutuneen ranskalaisen Auguste 
Rodinin oppilaana. (Af Forsellesista ks. esim. Westermarck 1937; 
Lindgren 2006.) Aivan viime vuosina af Forsellesia on kuitenkin tar- 

kasteltu niin akateemisissa tutkimuksissa kuin yleistajuisemmissa tie- 
toteoksissa (ks. Kihlman 2018; Lahelma 2021; Schreck 2021, 80-113; 
Kokkinen & Lahelma 2021). 

Henkisillä arvoilla oli keskeinen sija af Forsellesin taiteessa. Han 
ammensi teoksiinsa aineksia muun muassa spiritualismista ja teoso- 
fiasta. Af Forsellesin uran tärkeimpänä teoksena mainitaan usein 
massiivinen, viisiosainen Ihmissielun kehitys -reliefisarja (n. 1887- 
1903), jonka osat löytyvät nykyisin Kallion kirkosta ja Ateneumin 
taidemuseosta. Raamatullisia aiheita kuvaavien teosten taustalla elää 
ajatus ihmiskunnan vaiheittaisesta henkisestä jalostumisesta. Reliefit 
kuvaavat matkaa inhimillisten viettien ja tunteiden kaaoksesta koh- 
ti harmonisempaa ja henkisempää olotilaa. (Kokkinen & Lahelma 
2021; Lahelma 2021.) Tämän massiivisen teoskokonaisuuden ohella 
af Forsellesin tuotanto koostuu muun muassa reliefeistä, veistoksista, 
uurnista ja hänen isänsä haudalle tehdystä muistomerkistä. 

Monien aikalaistensa tavoin af Forselles kiinnostui henkimaailmaa 
luotaavasta spiritualismista 1800-luvun lopulla. Ensimmäiset koke- 
muksensa siitä hän sai todennäköisesti 1880-luvulla Pariisissa. Kesällä 
1893 af Forselles kirjoitti jo selväsanaisesti kyvystään kommunikoida 
henkimaailman kanssa. Taiteilija koki saaneensa yhteyden Firenzessä 
renessanssiajalla eläneeseen arkkitehtiin ja kuvanveistäjään Filippo 
Brunelleschiin (1377-1446). Brunelleschi ohjasi af Forsellesia uuden- 
laisen taiteen äärelle: hän paljasti tälle muun muassa täysin uudenlai- 
sella tyylillä tehdyn kirkon. Näkemästään ihastunut af Forselles ei 
uskonut, että sellaista osattaisiin vielä tehdä tai arvostaa Maa-planee- 
talla, joka oli kehityksessään vielä henkimaailmaa alemmalla tasolla. 
Henkimaailman tutkimukset jatkuivat 1890-luvun kuluessa. (Kokki- 
nen & Lahelma 2021; Lindgren 2006.) Spiritualistisiin istuntoihin af 
Forselles osallistui tiettävästi ainakin Firenzessä vuonna 1896, jolloin 
hän oli läheisissä tekemisissä taiteilija Ellen Thesleffin kanssa (Schreck 
2017, 126-127). Kuvanveistäjä sai ilokseen huomata, että hänen hen- 
kiset opintonsa alkoivat tuottaa tulosta: hän alkoi nähdä ja kuulla toi- 
sin (Sigrid af Forsellesin päiväämätön kirje Helena Westermarckille, 
AAA). Tavoitteellisen harjoittelun ansiosta hänen aistinsa olivat 
muuttumassa selvänäköisiksi ja -kuuloisiksi. 

Af Forselles koki taiteensa kehittyvän samassa tahdissa omien 
okkultististen tutkimustensa kanssa (Sigrid af Forsellesin kirje Helena 

Westermarckille, päiväämätön [huhtikuu 1897], AAA). Vaikka henki- 
maailman kanssa kommunikointi muodosti tärkeän perustan 
af Forsellesin taiteelliselle työskentelylle, hänen aineistoistaan ei 
toistaiseksi ole löytynyt merkkejä spiritualismille ominaisten auto- 
maatiotekniikoiden hyödyntämisestä. Af Forsellesin kuvailut 
Brunelleschista ja tämän näyttämästä kirkosta synnyttävät sen sijaan 
mielikuvan jonkinlaisista ilmestyksistä tai näyistä, jotka avautuivat 
henkiolennon avustuksella kuvanveistäjän nähtäviksi. Kiinnostava 
vertailukohta niille löytyy muun muassa ruotsalaismystikko Ema- 
nuel Swedenborgin (1688-1772) taivaaseen, helvettiin ja toisille pla- 
neetoille avautuvista näyistä, joista kirjoiteltiin ahkerasti 1800-luvun 
lopulla myös Suomessa (Mahlamäki 2013). Af Forsellesin lumottua 
toimijuutta tarkastellessa mielekkäiltä tutkimuksen työkaluilta vai- 
kuttavatkin kanavoinnin ja automaation sijaan ilmestyksen ja selvä- 
näköisyyden käsitteet. 


Aktiivisen näkijän ilmestyksiä veistotaiteessa 


Selvänäköisyydestä ja siihen liittyvistä ilmiöistä 1800-luvulla käydyt 
keskustelut pyörivät mesmerismin, spiritualismin ja psyykkisen tut- 
kimuksen ohella myös teosofian ympärillä. Esoterian historiaan pe- 
rehtyneen Woulter J. Hanegraaffin mukaan teosofien käsitykset selvä- 
näköisyydestä erosivat kuitenkin merkittävällä tavalla spiritualistien 
ja mesmeristien näkemyksistä. Teosofien näkemykset juontuivat pal- 
jossa yhdysvaltalaisen lääkärin Joseph Rodes Buchananin 1800-luvun 
puolivälissä kehittelemistä teorioista koskien psykometriaa. Käsit- 
teellä viitataan kykyyn aistia tietoa, joka on tallentunut valokuvan 
tavoin todellisuuden näkymättömille tasoille. Selvänäköinen ihmi- 
nen — tarkemmin sanoen hänen sielunsa — pääsee käsiksi tähän tie- 
toon muun muassa esineitä koskettaessaan. Niinpä esimerkiksi Egyp- 
tin aavikolta noukittu hiekanjyvä voi tarjota mahdollisuuden saada 
suoraa, jyvään varastoitunutta tietoa muinaisesta faaraoiden ajasta. 
(Hanegraaff 2017, 17-29.) 

Monet okkultistit olivat 1860- ja 1870-luvuille tultaessa tulleet sa- 
mantapaiseen tulokseen Buchananin kanssa: tieto kaikista todellisuu- 
den tapahtumista tallentui valokuvan tavoin näkymättömään välittäjä- 
aineeseen, jota kutsuttiin muun muassa eetteriksi tai astraalivaloksi. 

Tähän käsitykseen nojasi muun muassa Helena Petrovna Blavatsky 
(1831-1891), johon Hanegraaff viittaa havainnollistaessaan teosofien 
selvänäköisyyttä koskevia käsityksiä. Blavatsky kertoi 1870-luvun lo- 
pulla massiivista teosofista Hunnutettu Isis -teosta (1877) kirjoittaes- 
saan elävänsä maailmassa, jossa visiot ja mielikuvat liikkuivat hänen 
silmiensä edessä kuin taianomainen panoraama. Tässä näkyjen maa- 
ilmassa häntä opasti muinaisen Egyptin jumalatar Isis. Teosta kir- 
joittaessaan Blavatsky pysähtyi välillä tuijottamaan tyhjyyteen, jossa 
hän näki kuvia muun muassa menneen maailman tapahtumista. Sit- 
ten hän kirjoitti kaiken näkemänsä ylös. Kuvien avulla Blavatsky koki 
päässeensä käsiksi jonkinlaiseen kosmiseen muistiin, jota myöhem- 
mät teosofit ja antroposofit kutsuivat muun muassa akaasisiksi aika- 
kirjoiksi. Tällaiseen selvänäkemiseen ei Hanegraaffin mukaan vaadit- 
tu samankaltaista passiivista mielentilaa, joihin spiritualistissa tai 
magneettisissa istuinnoissa usein vaivuttiin. Teosofit luottivat pikem- 
min mielikuvituksen tarjoamiin ylivertaisiin kognitiivisiin mahdolli- 
suuksiin: aktiivinen (ja siten maskuliiniseksi ymmärretty) kuvittelu 
tarjosi väylän kosmiseen tietoon. (Hanegraaff 2017, 4-7, 11-14 ja 29.)’ 

Teosofien käsitykset selvänäköisyydestä ovat niin läheisessä yhtey- 
dessä mielikuvitukseen, että niitä on oikeastaan hankala erottaa toi- 
sistaan (Hanegraaff 2017, 12). Mielikuvituksen voimaan luotti- 
vat myös monet 1800-luvun lopun taiteilijat, joita alettiin arvostaa 
näkyjen näkijöinä. Ranskalainen Albert Aurier ihaili vuonna 1891 
julkaistussa symbolistisen taiteen manifestissaan taiteilijoita, joi- 
den ylimaalliset sielun silmät ovat avautuneet. Swedenborgin tavoin 
he olivat inspiroituneita, selvänäköisiä näkijöitä. Niin teosofit kuin 
symbolistitkin ammensivat käsityksiään ranskalaisokkultisti Eliphas 
Lévilta, joka oli jo 1800-luvun puolivälissä painottanut mielikuvituk- 
sen merkitystä ilmestysten havaitsemisessa — sen avulla saattoi aistia 
"elävän valon kuvia ja heijastuksia”. (Burhan 1979, 130-140; Aurier 
1995.) Mielikuvitus toimi aivan kuin salattua todellisuutta havainnoi- 
va kamera ja teki taiteilijoista kristillisten mystikkojen ja pyhimysten 
veroisia näkijöitä. 


3 Antroposofian suhteesta mielikuvitukseen ja kuvitteluun ks. Annunen ja 
muut tässä teoksessa sekä Mahlamäki 2020. 

Ajatuksen puolesta saarnasi näyttävästi muun muassa Pariisissa 
1890-luvulla ”ruusuristiläisiä? taidesalonkeja järjestänyt Josephin 
Péladan. Hän rohkaisi oman aikansa taiteilijoita seuraamaan samaa, 
näkyjen viitoittamaa tietä, jolla menneisyyden selvänäköiset mestari- 
taiteilijat olivat aikoinaan kulkeneet: ”Taiteilija, sinä olet tietäjä! Taide 
on suuri mysteeri, se yksin todistaa kuolemattomuutemme. — - Kuka 
epäilee enää? Giotto on tuntenut stigmat; Neitsyt Maria ilmestyi Fra 
Angelicolle; ja Rembrandt on todistanut Lasaruksen ylösnousemuk- 
sen.” (Péladan 1894, 18. Suomennos Nina Kokkinen.) 

Pariisissa 1880- ja 1890-luvuilla eläneelle af Forsellesille käsitys 
taiteilijoista näkijöinä oli epäilemättä tuttu. Hän oli todennäköises- 
ti jo 1880-luvulla Rodinin ateljeessa työskennellessään oppinut ar- 
vostamaan taiteen henkisyyttä, joka oli ateljeen isännälle tärkeä arvo. 
Rodin kutsui itseään ”totuuden metsästäjäksi”. Tuon totuuden, joka 
oli luonteeltaan ilmeisen henkinen ja ihmissieluun liittyvä, hän pyrki 
vangitsemaan veistoksiinsa. Rodinin tuttavapiiriin lukeutui kiinnos- 
tavia henkilöitä ajan okkulttuuria ajatellen, muun muassa teosofeja, 
spiritualisteja ja vuosisadanvaihteen merkittävimpiin okkultisteihin 
lukeutunut maagikko Aleister Crowley (1875-1947). Péladanin käsi- 
tyksistä af Forsellesilla taas oli mahdollisuus keskustella muun muas- 
sa Pariisissa samoihin aikoihin työskennelleen taiteilijakollega Beda 
Stjerschantzin kanssa, joka vieraili ensimmäisessä Rose + Croix 
-salongissa vuonna 1892. Af Forsellesin mahdollisesta vierailusta 
Péladanin salongeissa ei toistaiseksi ole tietoa. (Kokkinen & Lahelma 
2021; okkulttuurista ks. Partridge 2004; Kokkinen 2012.) 

Omaa näkijyyttään kehittäessään ja painottaessaan 1800-luvun 
taiteilijat ammensivat visuaalisia aineksia useista eri lähteistä: kokeel- 
lisen psykologian hypnoosi- ja hysteriakuvastosta, psyykkisiä ilmiöitä 
kuvaavista valokuvista sekä meedioiden tekemistä piirroksista. Rans- 
kan symbolistipiireissä tunnettu kirjailija ja dramaturgi Jules Bois ke- 
hottikin vuonna 1897 taiteilijoita hyödyntämään teoksissaan ”henki- 
estetiikkaa? ja tutkimaan (tiedemiesten tavoin) erilaisia mediaalisia 
mielentiloja. Hän painotti, ettei taiteilijoiden tulisi kuitenkaan sortua 
samankaltaiseen passiivisuuteen kuin (nais)meedioiden, joita Bois 
piti monien aikalaistensa tavoin patologisina tapauksina. (Keshavjee 
2009, 69-70; Kokkinen 2019, 192-209.) Maskuliiniseksi mielletty toi- 
mijuuden kontrolli oli säilytettävä. 

Samankaltaista etäisyyttä spiritualistissa ja magneettisissa istun- 
noissa nähtyihin passiivisiin mielentiloihin haluttiin ottaa myös teo- 
sofiassa. Hanegraaff (2017) näkee tässä jaottelussa myös syyn siihen, 
miksi teosofit kehittelivät toisenlaisia käsityksiä selvänäköisyydestä 
kuin spiritualistit: koska (nais)meediot nähtiin passiivisina ja patolo- 
gisina, halusivat teosofit erottautua niistä painottamalla oman näki- 
jyytensä aktiivisuutta ja tieteellisyyttä. Näkijä toimi (teknisen) valo- 
kuvauslaitteen tavoin ja hyödynsi aktiivisesti omaa tahtoaan ja mieli- 
kuvitustaan. Näin hän pääsi käsiksi ikuiseen, henkiseen tietoon, joka 
piirtyi hänen tarkasteltavakseen eetteriin tai akaasisiin aikakirjoihin. 

1800-luvun lopun selvänäköisyyttä ja näkijyyttä koskevat keskus- 
telut tarjoavat mielekkään kontekstin myös af Forsellesin taiteelle 
ja niihin kytkeytyville mediaalisille kokemuksille. Hän kehitteli yli- 
aistillisia kykyjään samoihin aikoihin kuin Akseli Gallen-Kallela, joka 
harjoitti kuudetta aistiaan muun muassa Suomen luonnossa samotes- 
saan. (Kokkinen 2019, 90-112.) Kyseenalaisen maineen saaneeseen 
ja patologiseksi leimattuun meediotoimintaan haluttiin tehdä eroa, 
vaikka se monia taiteilijoita kiehtoikin. Af Forsellesin kirjoitukset ok- 
kultistisista opinnoista, aistien kehittymisestä ja menneen ajan mes- 
taritaiteilijoiden tarjoamista näyistä viittaavat spiritualistien hyödyn- 
tämien poikkeavien mielentilojen ja automaattitekniikoiden sijaan 
hieman toisenlaiseen mediaalisuuteen: aktiiviseksi miellettyyn näki- 
jyyteen, jonka puolesta puhuivat niin teosofit kuin Peladanin kaltai- 
set ”taiteilijaprofeetat”. Tämä maskuliinisemmaksi mielletty positio 
tarjosi af Forsellesin ja Blavatskyn kaltaisille naisille paitsi tietynlais- 
ta uskottavuutta myös suojaa patologiseksi leimaamiselta. Heidän lu- 
mottu toimijuutensa perustui ajan hierarkkisiin sukupuolijaottelui- 
hin, mutta osaltaan myös liudensi niitä. 

Af Forsellesin toimijuutta tarkastellessa samankaltaisiin sukupuoli- 
roolitusten kyseenalaistamisiin törmää muissakin yhteyksissä: hän 
valitsi ainoastaan miehille sopivaksi katsotun kuvanveistäjän amma- 
tin, eli romanttiseksi arvellussa suhteessa ranskalaisen Madelaine 
Jouvrayn kanssa ja työsti massiivisuudessaan uhkarohkean viisiosai- 
sen suurteoksen, jollaisia vain vakiintuneen aseman saavuttaneiden 
miestaiteilijoiden oli soveliasta luoda (Kokkinen & Lahelma 2019; ks. 
myös Kihlman 2018, 109-164; Schreck 2021, 80-113). Henkimaail- 
man viestejä välittäessään han oli pikemmin aktiivisesti toimiva nä- 

kyjen näkijä kuin passiiviseksi mielletty meedio. Af Forselles asemoi- 
tui menneen ajan selvänäköisten taiteilijoiden jalanjäljissä kulkevaksi 
mestariksi — positio, joka Peladanin ”ruusuristiläisissä? salongeissa 
myönnettiin vain miestaiteilijoille. Naisten teoksia ei näihin näytte- 
lyihin otettu mukaan. 

Näkijyyteen, selvänäköisyyteen ja ilmestyksiin liittyvät keskustelut 
avaavat kiinnostavan näkökulman myös af Forsellesin taiteen aihei- 
siin. Vaikka hänen veistoksistaan ei oikeastaan löydy näihin keskus- 
teluihin liittyvää "henkiestetiikkaa’, ilmestyksen tematiikka on niissä 
läsnä. Af Forselles kuvaa veistoksissaan ja uurnissaan usein kasveja, 
enkeleitä sekä musiikkiin, tanssiin tai lukemiseen keskittyneitä naisia. 
Jälkimmäisten aiheiden voi nähdä painottavan naisten kykyä keskit- 
tyä myös sellaiseen toimintaan, joka katsottiin henkisesti jalostavaksi 
(vrt. Palin 2009, 39—46). Myös Jeesukseen liittyvät aiheet toistuvat hä- 
nen tuotannossaan. 

Hieman erikoisempia ja silmiinpistäviäkin ovat af Forsellesin tuo- 
tannossa vanhatestamentilliset aiheet, kuten Mooses laintauluineen 
(Mooses, 1898, Ateneum; toinen Kulosaaren kirkossa), israelilaisten 
maanpako Egyptistä (Erämaavaellus, 1914, Turun taidemuseo) ja Jaa- 
kobin uni (1910, olinpaikka tuntematon). Kaksi ensin mainittua liit- 
tyvät oleellisesti juutalaiskristillisen uskontoperinteen tärkeimpään 
ilmestykseen: Jumalan ja Mooseksen kohtaamiseen Siinainvuorella. 
Myös Jaakobin unessa on kyse ilmestyksestä. Genesiksessä kerrotaan 
unesta, jossa Jaakob näkee taivaaseen johtavat tikapuut. Ne toimivat 
maallista ja jumalallista todellisuutta yhdistävänä siltana, joita enkelit 
kulkevat ylös- ja alaspäin. Samassa yhteydessä Jaakob näkee myös Ju- 
malan. Af Forselles on keskittynyt vuonna 1910 valmistuneessa Jaa- 
kobin uni -uurnassaan tikkaita myöten kulkeviin ja korkeuksissa len- 
täviin enkeleihin. Aiheiden kiinnittyminen ilmestyksen tematiikkaan 
selittää varmasti osaltaan sitä, miksi omaa lumottua toimijuuttaan 
näkijänä kehittänyt af Forselles valitsi näitä aiheita kuvattavakseen. 

Eräs yksittäinen johtolanka af Forsellesin kiinnostuksesta ilmes- 
tyksiä kohtaan löytyy hänen arkistoissaan säilyneestä muistiinpanosta 
(Loviisan kaupungin museo). Siihen on kirjoitettu käsin profetia, jos- 
ta uutisoitiin sanomalehdissä laajasti vuonna 1917. Suomessa aihetta 
käsiteltiin ainakin ruotsinkielisissä paikallislehdissä. (Österbottniska 
Posten 6.7.1917; Västra Nyland 10.7.1917.) Saksassa sijaitsevasta 

Sigrid af Forselles: 
Mooses, 1898. 
Kansallisgalleria, 
Helsinki. Kuva: 
Kansallisgalleria. 


178 


https://doi.org/10.21435/tl.275 


Mediaalisia veistoksia ja kanavoitua tekstiä 


Wismarin luostarista oli tuolloin löydetty erään munkin vuonna 1701 
muistiin kirjoittama näky. Af Forsellesin aikalaiset kokivat sen kuvaa- 
van hämmästyttävän selkeästi parhaillaan käynnissä olleen ensim- 
mäisen maailmansodan kauhuja - ja ennustavan myös niiden päät- 
tymisestä. Af Forsellesin arkistosta löytyvä ennustus on otsikoitu 
”merkilliseksi profetiaksi”. 

Ilmestyksen ja selvänäköisyyden käsitteet auttavat hahmottamaan 
af Forsellesin lumottua toimijuutta ja hänen taiteensa mediaalisia 
ulottuvuuksia. Af Forselles ei päätynyt hyödyntämään taiteellisessa 
ilmaisussaan spiritualistiseen kuvamaailmaan selkeämmin sitoutu- 
vaa “henkiestetiikkaa’, vaan käsitteli mediaalisuuteen liittyviä ilmiö- 
tä pikemmin temaattisella tasolla ja teostensa aiheissa. Ilman ilmes- 
tyksen käsitettä tämä yhteys ja sen kiinnittyminen 1800-luvun lopun 
selvänäköisyyttä koskeviin keskusteluihin voisi jäädä — ja on jäänyt- 
kin - huomaamatta. Teokset on helppo luokitella turhan ilmiselvänä 
pidettyyn uskonnollisen ja erityisesti kristillisen taiteen kategoriaan. 
Henkimaailman ja edesmenneiden mestaritaiteilijoiden kanssa kom- 
munikointi sekä omien selvänäköisten kykyjen harjoittaminen muo- 
dostavat kuitenkin tärkeän perustan Sigrid af Forsellesin taiteelle. 
Af Klintin tavoin kuvanveistäjä todennäköisesti koki, että hänen 
teoksensa toivat viestiä henkisemmästä todellisuudesta, jonka ole- 
massaolon hän oli itse saanut kokea. Aiheensa af Forselles valitsi pi- 
kemmin Raamatusta ja juutalaiskristillisestä perinteestä kuin esi- 
merkiksi itämaisista uskonnoista, joita monet aikalaiset ihailivat 
henkisen tiedon ylivertaisina lähteinä. Samankaltaiset painotuk- 
set olivat tärkeitä myös monille spiritualisteille sekä myöhemmille 
antroposofeille. 


Kanavoitua kirjallisuutta 


Kuvataiteilijoiden tavoin monet kirjailijat kokevat saavansa inspiraa- 
tiota ilmestyksistä tai muunlaisesta henkimaailman tuesta. Varsinkin 
henkisyydestä ammentavat kirjailijat kokevat antroposofian perusta- 
jan Rudolf Steinerin (1861-1925) tavoin, että taiteilija välittää taitees- 
saan totuuksia ja ideoita henkisestä maailmasta materiaaliseen maa- 
ilmaan. Kanavoituna — tai muutoin mediaalisin keinoin — on tuotettu 


179 


https://doi.org/10.21435/tl.275 


Nina Kokkinen ja Tiina Mahlamäki 


kirjallisuutta, runoutta sekä uskonnollisia ja henkisiä tekstejä aina 
Raamatun profeetoista ja keskiajan mystikoista lähtien, kuten edellä 
on kuvattu. Yhtenä esimerkkinä edelleen merkittävässä roolissa ole- 
vista, toisesta todellisuudesta välitetyksi ymmärretyistä teksteistä 
ovat ranskalaisen, animaaliseen magnetismiin tutustuneen Allan 
Kardecin (Léon Rivail, 1804-1869) julkaisemat teokset, jotka raken- 
sivat pohjan spiritistiselle liikkeelle. Kardecin teoksista ensimmäinen 
ja merkittävin on Henkien kirja (Le Livre des Esprits, 1857, suomen- 
nos 2010), joka syntyi hänen keskusteluistaan henkien ja edesmen- 
neiden ajattelijoiden kanssa. Kardec itse ei ollut suoraan yhteydessä 
henkiin, vaan keskustelut tapahtuivat naispuolisten meedioiden väli- 
tyksellä, jotka välittivät Kardecin kysymykset hengille ja henkien vas- 
taukset Kardecille. Näin varsinainen toimijuus jakautui Kardecin ja 
henkien välille, kun taas viestejä välittäneille naisille jäi passiivisen 
”kanavan” rooli. (Kardec 2010, 22-25; ks. esim. Faxneld 2020, 56- 
57.) Useita Kardecin teoksia julkaistiin 1800-luvun puolivälissä ja nii- 
tä luettiin ahkerasti vuosisadan loppupuolella ja 1900-luvun alussa. 
Kardecin spiritismi on edelleen voimissaan erityisesti Brasiliassa, jos- 
sa se on kehittynyt moniin suuntiin. Siitä on muovattu myös erilaisia 
terapeuttisia ja lääketieteellisiä sovelluksia (ks. De Araújo Aureliano 
& Cardoso 2015). Suomessa Kardecin teoksia julkaisee ja suomentaa 
nykyään lähinnä Allan Kardecin opin ystävät -niminen järjestö. 

Maailmanlaajuisesti luetuin ja tutkituin (ehkä myös laajin) toisesta 
todellisuudesta välitetty teos on nimeltään Urantia, jonka syntypro- 
sessi kesti useita vuosikymmeniä. Sen ensimmäinen englanninkieli- 
nen painos julkaistiin vuonna 1955, minkä jälkeen tämä yli 2000-si- 
vuinen teos on käännetty lukuisille kielille. Suomeksi Urantia-kirja 
ilmestyi kolme vuosikymmentä kestäneen käännösprojektin jälkeen 
vuonna 1993. Urantia-kirjan vuosikausia kestänyttä syntyprosessia 
kuvataan ilmoituksena, jossa toiselta planeetalta kotoisin olevien per- 
soonallisuuksien, ”taivaallisten olentojen”, kerrotaan välittäneen vies- 
tiään ihmiskunnalle asiasta tietämättömän kontaktihenkilön kautta, 
jonka puhumat viestit läsnäolijat kirjoittivat ylös. (Pekkarinen 2020.) 
Urantia asemoituukin osaksi toisen maailmansodan jälkeen kehitty- 
nyttä vaihtoehtokulttuuria ja ufoilmiötä, vaikka sen teksti pohjautuu 
pitkälti uudelleentulkittuun juutalaiskristilliseen traditioon - samoin 
kuin Sigrid af Forsellesin taide. 

Kristilliseen kehykseen asemoituu myös uushenkisyyden kental- 
lä tärkeä teos Ihmeiden oppikurssi (A Course in Miracles, 1976), jon- 
ka yhdysvaltalaispsykologi Helen Schuman (1909-1981) kertoo 
saaneensa kanavoituna Jeesukselta. Teos tarjoaa pohjan itseopiskelu- 
kurssille, jonka myötä ihminen oppii anteeksiantoa, syyllisyydestä va- 
pautumista ja Jumalan oivaltamista. Ihmeiden oppikurssia voi opiskel- 
la myös luentokursseilla ja opintopiireissä. (Sohlberg & Kokkinen 
2020, 288-289; Bradby 2010, 697-703; Hammer 1997, 213-220.) 
Huomattava osa esoteerisuuden, new age -virtauksen ja uushenkisyy- 
den keskeisistä teksteistä on ylipäätään erilaisin mediaalisin keinoin 
vastaanotettua kirjallisuutta (vrt. Bradby 2010, 697). 

Meedioiden välittämistä, paikallaolijoille osoitetuista viesteistä 
poiketen kaikkien edellä mainittujen teosten - Urantian, Henkien kir- 
jan sekä Ihmeiden oppikurssin — viestit on tarkoitettu koko ihmiskun- 
nalle. Ne sisältävät tietoa maailmankaikkeudesta, maailman histo- 
riasta ja ihmisen elämän merkityksestä niiden osana. Teokset antavat 
myös moraalisia ohjeita siihen, miten ihmisten pitäisi elää. 

Samalle jatkumolle asettuu myös Suomen tunnetuin ja suurimman 
lukijakunnan kerännyt henkimaailmasta välitetyksi kuvattu teos eli 
Rauni-Leena Luukasen (myöh. Luukanen-Kilde, 1939-2015) vuon- 
na 1982 ilmestynyt Kuolemaa ei ole. Teoksen kustansi arvostettu kau- 
pallinen kustantaja Weilin+Göös ja sitä myytiin kymmeniä tuhansia 
kappaleita. Teoksesta julkaistiin kahdeksan painosta ja se käännettiin 
useille kielille. Julkaisun jälkeen Luukasesta tuli kysytty luennoitsija 
ja haastateltava niin rajatiedon kentällä kuin suurten yleisöjen paris- 
sa ja valtavirtamediassa. (Ramstedt 2018, 112.) Teoksen jälkimmäi- 
nen osa, jonka Luukanen kertoo saaneensa automaattikirjoituksella, 
antaa moraalisia ohjeita siihen, miten ihmiskunnan, kansakuntien ja 
yksittäisten ihmisten tulisi elää elämäänsä. 

Luukanen sijoittui aikoinaan 1980-luvun alusta lähtien osak- 
si rajatiedon ja vaihtoehtoisen henkisyyden kenttää. Nykypäivänä 
häneen suhtaudutaan kuitenkin melko epäilevästi myös rajatiedon 
kentän sisällä, koska hän ryhtyi myöhemmin puhumaan aktiivises- 
ti ihmisille korkeampaa tietoa välittävistä humanoideista ja vastusta- 
maan rokotuksia. Luukasen mukaan maailmaa hallitseva eliitti pyr- 
kii joko kontrolloimaan ihmiskuntaa tai tuhoamaan sen osittain. (Ks. 
Ramstedt 2012, 2018, 118-120; Ramstedt & Moberg 2020, 263-266.) 

Luukasen maailmankuvan keskeisinä osina ovat paranormaalit il- 
miöt, vainajien henget, kommunikaatio maapallon ulkopuolisten ta- 
hojen kanssa sekä maailman vallanpitäjiä koskevat salaliittoteoriat 
(ks. esim. Ramstedt 2018, 4, 2012). Se on siis uushenkisyyden ja eten- 
kin rajatiedon kentällä tyypillisen synkretistinen ja kantaa mukanaan 
1800-luvun lopun spiritualismin ja psyykkisen tutkimuksen teemo- 
ja yhdistellen niihin 1900-luvun lopun ufoilmiötä ja niihin liitetty- 
jä salaliittopohdintoja.* Nykyisin Luukasen näkemykset herättävät 
vastakaikua lähinnä salaliitto- ja Oanon-piireissä. 1980-luvun alussa 
hän oli kuitenkin arvostettu, kansainvälisessä humanitaarisessa työs- 
sä toiminut lääninlääkäri, jonka puheet ja tekstit otettiin vakavasti 
ja asiallisesti vastaan. Häntä haastateltiin aktiivisesti niin aikakaus- 
lehdissä kuin televisiossa. Luukasen suosio perustui nimenomaan 
Kuolemaa ei ole -teokseen. Hänen seuraava automaattikirjoituksella 
vastaanotettu teoksensa, Tähtien lähettiläs (1991), ei enää herättänyt 
samankaltaista kiinnostusta - pikemminkin sääliä ja pilkkaa. Ajan 
henki oli ehtinyt kulkea uusiin suuntiin. 

Luukasen Kuolemaa ei ole -teos ilmestyi otollisen aikaan. Suoma- 
laisessa julkisuudessa keskusteltiin 1970-luvulla ja 1980-luvun alussa 
paljon paranormaaleista ilmiöistä, kuten ufoista, selvänäkemisestä, 
meedioista ja psykokineesistä. Selvänäkijä Aino Kassisen neuvoja ky- 
seli niin tavallinen kansa kuin politiikan ja talouden mahtimiehet. 
Israelilainen Uri Geller taivutteli lusikoita televisiossa parhaaseen 
katseluaikaan. Tapani Kuninkaan suomalaisten ufokokemuksista ra- 
portoivat teokset tai Erich von Dänikenin visiot esihistoriallisista 
avaruusolentojen vierailuista olivat myyntimenestyksiä. Folkloris- 
tiikan professori Leea Virtanen keräsi tarinoita suomalaisten koke- 
mista yliluonnollisista ilmiöistä ja julkaisi niistä suosittuja kertomus- 
kokoelmia. Paranormaali oli siis melko normaali keskustelunaihe 
1980-luvun alun Suomessa, mikä varmasti osaltaan vaikutti Luuka- 
sen teoksen suosioon. Suomalainen keskustelu oli osa laajempaa, 
kansainvälistä new age -virtauksesta kummunnutta kiinnostusta hen- 
kiseen kehitykseen, aikaisempiin elämiin, ruumiistapoistumiskoke- 
muksiin tai alkuperäiskansojen korkeammiksi nähtyihin henkisiin 


4 —Salaliittoteorioiden ja ufojen kytköksistä ks. esim. Robertson 2016, 2021. 

kykyihin ja kanavointiin (ks. esim. Hammer 1997; Sutcliffe 2003; 
Chryssides 2007). 


Lumotun maailman rationalisointia 


Kuolemaa ei ole -teoksen kansiliepeessä Luukanen asemoi kir- 
jan osaksi aikakauden new age -keskustelua kuitenkaan itse termiä 
mainitsematta. Siinä kuvataan parhaillaan elettävää murroskaut- 
ta ja sen myötä pirstoutuvaa maailmankuvaa. Ihmiset ovat kadotta- 
neet elämänsä merkityksellisyyden, ja ihmiskunta on siirtymässä uu- 
teen aikakauteen, jolloin portit henkiseen kehitykseen avautuvat ja 
yliluonnolliset ilmiöt nousevat esiin. Luukanen korostaa, miten tie- 
teellinen tutkimus on kohdistamassa katsettaan parapsykologiaan ja 
vielä yliluonnollisina pidettyihin ilmiöihin. Hän viittaa jokaisessa lu- 
vussa tutkijoihin, tutkimusinstituutteihin ja yliopistoihin sekä me- 
neillään oleviin, jo tehtyihin tai tulossa oleviin tutkimuksiin. Luuka- 
nen suhtautuu erittäin myönteisesti tieteeseen ja näkee tutkimuksien 
todistavan parapsykologisten ilmiöiden olemassaolon. Tekstin aukto- 
riteetti rakentuu paitsi tieteeseen myös tavallisten ihmisten yliluon- 
nollisiin kokemuksiin, joita Luukanen yksityiskohtaisesti kuvaa ja 
esittää todistusaineistona (ks. Ramstedt 2018, 137). 

Luukanen haluaa teoksellaan herättää keskustelua ihmistä ympä- 
röivästä näkymättömästä maailmasta. Teoksen ensimmäisen osan lu- 
vut käsittelevät monenlaisia yliluonnollisia ilmiöitä, joiden tarkaste- 
luun psyykkisen tutkimuksen seurat aikanaan 1800-1900-lukujen 
taitteessa perustettiin: henkiparannusta, telepatiaa, psykometriaa, 
poltergeist-ilmiötä, ennaltatietämistä, ruumiista irtautumista, mee- 
dioita, kuolleiden ilmestymistä, jälleensyntymää ja automaattikirjoi- 
tusta. Tekstin maailma on yhtäältä lumottua, sillä siihen kuuluu yli- 
inhimillisiksi tai paranormaaleiksi miellettyjä olentoja ja tapahtumia, 
kuten henkiä, kommunikoivia vainajia tai itsestään liikkuvia esineitä. 
Toisaalta teksti argumentoi rationaalisesti, tieteen auktoriteettiin tu- 
keutuen: kuvatut ilmiöt ovat tieteellisesti selitettävissä, kunhan tutki- 
mus vain edistyy tarpeeksi. Luukanen pyrkii tekstillään murtamaan 
lumousta ja rationalisoimaan lumotun maailman. 

Teoksen teksti muuttuu luku luvulta henkilökohtaisemmaksi ja 
Luukasen omia kokemuksia kuvaavaksi. Erityisesti osion loppuun si- 

joitettu, automaattikirjoitusta käsittelevä luku asemoituu kertomuk- 
seksi siitä, miten Luukanen itse oppii tuottamaan tekstiä automaatti- 
kirjoituksella. Automaattikirjoituksen Luukanen kuvaa tilanteena, 
jossa ”ihminen alkaa tahtomattaan kirjoittaa vieraalla käsialalla, jos- 
kus jopa vieraalla kielelläkin tekstiä, jonka sisältökin voi olla hänelle 
vierasta? — painotus on siis spontaaniudessa ja intentionaalisen toi- 
mijuuden puuttumisessa. Luukasen mukaan länsimainen lääketiede 
selittää kirjoituksen tulevan ihmisen alitajunnasta, kun taas jotkin 
uskonnolliset yhteisöt näkevät sen pahojen henkien työnä. Spiri- 
tualismin näkökulmasta ”automaattikirjoittajan kättä ohjaa henki- 
maailmaan siirtynyt henkiolento, joka näin osoittaa elävänsä kuo- 
leman jälkeen ja haluavansa auttaa maan päällä eläviä omaisiaan ja 
ystäviään”. (Luukanen 1982, 127.) Luukasen oma kokemus muistuttaa 
viimeksi mainittua, sillä hän kuvaa saavansa tietoa edesmenneeltä su- 
kulaiseltaan. Samoin kuin Sigrid af Forsellesin kohdalla myös Luuka- 
sen estetiikka on korostetun länsimaista; siitä puuttuvat monia mee- 
dioistuntoja sekä teosofista ajattelua leimannut itämainen henkisyys 
ja orientalismi. 

Luukasen mukaan automaattikirjoituksella voi saada tietoa sekä 
menneisyydestä että tulevaisuudesta — jopa kielillä, joita sen kirjoitta- 
ja ei hallitse. Hän kuvaa kirjoittamisen tapahtumaa fyysisellä ja ruu- 
miillisella tavalla ja kertoo, miten sen aikana käsivarsi saattaa tuntua 
puutuneelta ja kynä voi kiitää paperilla uskomatonta vauhtia, jopa pi- 
meässä. (Luukanen 1982, 127.) Luukasen kohdalla automaattikirjoit- 
tamiseen nimenomaan harjaannutaan ja siinä kehitytään aikaa myö- 
ten. Aluksi kirjoitus on katkeilevaa, haparoivaa ja hidasta. Luukanen 
kuvaa omaa tietään automaattikirjoittajana yhteisöllisenä harjoittele- 
misena: hän osallistuu säännöllisesti kokoontuvaan piiriin, jonka tar- 
koituksena on parantaa osallistujien psyykkisiä kykyjä. Ryhmän ta- 
paamiset kehystetään kristillisesti Isä meidän -rukouksella ja Herran 
siunauksella — tämä oli yleistä myös 1800-luvun spiritualistisissa is- 
tunnoissa, ja se on tuttua myös nykypäivän meediotilaisuuksissa. 
Luukasen ryhmän osallistujat kehittyvät kukin omalla tavallaan: yh- 
destä osallistujasta tulee automaattimaalaari, toisesta puhemeedio, 
joka pitää transsisaarnoja. (Luukanen 1982, 128.) Luukanen kuvaa, 
ettei itse aluksi kokenut etenevänsä tapaamisissa, mutta koettuaan 
ensimmäisen kerran kanavana toimimisen hän oppii nopeasti: 

Seuraavalla kerralla varasin jo mukaan kynän ja paperia. Niinpä en häm- 
mästynyt, kun käteni jo alkurukouksen jälkeen tuntui puutuneelta ja pis- 
televältä. Se alkoi liikkua tahdottomasti. Kynä kirjoitti: Olen Solveig ... 
olen elossa. Tästä alkoi kehitykseni automaattikirjoittamisessa. Muuta- 
massa viikossa olin saanut sivukaupalla tekstiä elämän tarkoituksesta, sai- 
rauksien ja vaikeuksien merkityksestä, ihmisen henkisestä olemuksesta ja 
sen kehittämisestä. (Luukanen 1982, 129.) 


Nykypäivän kanavointiin liittyy spontaaniuden ja harjoittelun väli- 
nen jännite. Kanavointi voi siis olla joko spontaania tai tarkoituksel- 
lista eli intentionaalista. Spontaanista kanavoinnista käytetään myös 
ilmestyksen käsitettä, jolla viitataan tilanteeseen, joka tapahtuu yllät- 
täen ja johon kanava itse ei pysty vaikuttamaan. Intentionaalinen ka- 
navointi on sen sijaan tekniikka, jota voi opiskella erilaisilla kursseil- 
la, työpajoissa tai oppikirjoista. (Bradby 2015, 343; opaskirjoista ja 
manuaaleista ks. Bradby 2010, 694-696; kursseista ja työpajoista ks. 
myös Utriainen 2017.) Intentionaalinen kanavointi voi toimia arjen 
meditaationa tai itseapuna ja oman henkisyyden kehittäjänä (Bradby 
2015, 344). Siitä voi tulla myös ammattimaista, kuten Katriina Hulk- 
kosen (2021) tutkimilla naisilla, jotka hyödyntävät kanavointiin pe- 
rustuvia hoitomuotoja hyvinvointialan yrittäjinä. Luukasen, kuten 
monen muun automaattikirjoittajan tai kanavan, kohdalla toimintaa 
ensin harjoitellaan erilaisissa ryhmissä tai kursseilla. Kun tekniikka 
on opittu, automaattikirjoituksesta tai kanavoinnista tulee enemmän 
spontaani ilmiö tai sen voi aktivoida halutessaan. 

Luukanen kertoo teoksessa saaneensa automaattikirjoituksella tie- 
toa omista edellisistä elämistään ja niihin liittyvistä ihmissuhteista, 
joiden vaikutus oli nähtävissä nykyisessä elämässä - hän asemoituu 
tekstissään 1980-luvun alussa käytyyn vilkkaaseen keskusteluun jäl- 
leensyntymästä ja sivupersoonista. Luukanen myös varoittaa auto- 
maattikirjoituksen vaaroista mielenterveydelle ja tarpeellisuudesta 
erottaa hyvä ja paha. Luukasen mukaan spontaanisti tai jopa tah- 
donvastaisesti alkanut automaattikirjoittaminen edellyttää selväjärki- 
syyttä. (Luukanen 1982, 129 ja 131-135.) Näkemys henkimaailman 
vaarallisuudesta on pysynyt samanlaisena vuosikymmeniä. Jo 1800- 
luvulla oltiin huolissaan meediotoiminnan vaaroista nimenomaan 
naisille sekä pohdittiin, ovatko viestejä välittävät henget hyviä vai pa- 
hoja. 

Luukasen oma henkiopas kuuluu ehdottomasti hyviin, sillä hän 
kertoo saavansa viestejä 85-vuotiaana vuonna 1974 kuolleelta iso- 
äidiltään Aino Sofia Halmetojalta. Henkioppaiden sukupuolijakauma 
on kiintoisa kysymys, johon olisi syytä perehtyä tarkemmin. Aiem- 
min monet henget olivat joko androgyynejä tai miespuolisia, kuten 
vaikkapa Helmi Krohnin henkiopas Ispahan, mutta esimerkiksi 
Blavatsky kertoi saaneensa viestejä jumalatar Isikseltä. 

Luukanen kertoo teoksessa julkaisemansa tekstin olevan siinä 
asussa kuin hän sen sai yhteensä 24 tunnin automaattikirjoitusrupea- 
mien aikana. Hän kertoo pyytäneensä tunnetun grafologin arvioi- 
maan automaattikirjoituksella tuotetun tekstin, ja lausunnon mukaan 
teksti on jonkun muun kuin Luukasen kirjoittamaa. (Luukanen 1982, 
136-137.) Hän pyrkii siis hankkimaan rationaalisia, ikään kuin tie- 
teellisiä todisteita siitä, että tuotettu teksti on peräisin henkimaail- 
masta. 


Uushenkisiä viestejä automaattikirjoituksella 


Kuten uskontotieteilijä Tommy Ramstedt (2018, 136) on todennut, 
Kuolemaa ei ole -teoksen alkupuolella Luukanen pyrkii luomaan vai- 
kutelman, että aiemmin yliluonnollisiksi miellettyjen ilmiöiden tutki- 
mus edistyy koko ajan. Teoksen jälkimmäinen, automaattikirjoituk- 
sella tuotettu osa taas asemoi paranormaalit ilmiöt laajempaan, 
kosmiseen kontekstiin ja pyrkii tarjoamaan vastauksia elämän tarkoi- 
tusta koskeviin eksistentiaalisiin kysymyksiin — samoin kuin Kardecin 
teokset, Urantia-kirja sekä Ihmeiden oppikurssi. Automaattikirjoitusta 
tuottava Luukanen asettuukin rationaalisuudestaan huolimatta tai 
siihen lomittuneena osaksi lumottua todellisuutta, jonka kehyksissä 
parapsykologisten ilmiöiden taustalla vallitsee korkeampi, jumalalli- 
nen järjestys. (Ramstedt 2012, 345, 2018, 138.) 
Automaattikirjoitustekstin jokaisen luvun aloittaa aforismityyppi- 
nen ajatelma, joka tiivistää luvun moraalisen sanoman. Luukasen ka- 
navoitu teksti välittää uushenkisyyden kentällä hänen aikanaan ja yhä 
nykyisinkin yleisesti omaksuttuja ajatuksia: ihminen on henkinen 
olento, jonka tarkoituksena on kehittyä sekä elää rakastavaa, suvait- 
sevaa ja toisia huomioon ottavaa elämää. Karman laki - mitä kylvää, 
sitä myös niittää — vallitsee maailmassa ja antaa selityksensä erilaisil- 

le tapahtumille. Vastoinkäymiset johtuvat aiemmista väärinteoista ja 
auttavat kehittymään henkisesti. Elämä jatkuu kuoleman jälkeen toi- 
sessa ulottuvuudessa, josta voi olla yhteyksissä eläviin ihmisiin. Ih- 
miskunta on siirtymässä uudelle tasolle, jossa henkiset tosiasiat ja yli- 
luonnolliset kokemukset saavat tieteellisen selityksensä. Jumala on 
olemassa ja uskontojen taustalla on yksi, yhteinen totuus, joka saa 
erilaisia ilmenemismuotoja. Institutionaalinen uskonto on kadotta- 
nut yhteytensä todelliseen henkisyyteen ja uskonnollisia tekstejä, ku- 
ten Raamattua, on sensuroitu ja muutettu instituutioiden tarvitse- 
malla tavalla. 

Luukanen on kirjoittanut tekstin pääosin me-muodossa: Me ihmi- 
set olemme kadottaneet kykymme olla yhteydessä luontoon. Ajoittain 
teksti puhuttelee lyhyesti lukijaa: vastoinkäymisten kohdatessa sinun 
on pysähdyttävä miettimään omia ajattelutapojasi. Teksti puhuttelee 
myös koko ihmiskuntaa sekä Suomen kansaa ja erityisesti sen poliit- 
tista tilannetta. Näkökulma ei siis ole kuoleman rajan tuolta puolen 
asioita katsovassa henkiolennossa, vaan kiinnittyneenä kirjoitus- 
aikaan ja -paikkaan. 

Luukasen kanavoidun tekstin mukaan kuoleman jälkeen elämä jat- 
kuu henkisessä todellisuudessa, jossa ihminen jatkaa kehittymistään 
itselleen ominaisin tavoin. Ihminen joutuu fyysisen kuoleman jälkeen 
kohtaamaan itsensä vailla peittävää naamiota, riisuttuna ja paljaana. 
Kadotukseen ihminen ei kuitenkaan joudu, vaan sovitettuaan pahat 
tekonsa hän jatkaa eteenpäin kohti ikuista kehityksen pyörää ja hen- 
kistä koulutusta. Toisilleen rakkaita ihmisiä ei erota edes kuolema, 
vaan he jatkavat yhdessäoloaan tuonpuoleisessa. Henkisessä todel- 
lisuudessa on oppilaitoksia, yliopistoja, kulttuurikeskuksia, kirkkoja 
ja taidelaitoksia, eri kulttuurien rakennustyylejä, mutta myös kuk- 
kaniittyjä ja järviä. Siellä ihminen voi kehittää maanpäällisessä elä- 
mässä kesken jääneitä kykyjään. Luukasen kuvaama tuonpuoleisuus 
muistuttaa kovin paljon sitä, jonka ruotsalainen mystikko Emanuel 
Swedenborg esitteli 1700-luvulla (ks. esim. Mahlamäki 2010, 2018, 
2020; Mahlamäki & Mansikka 2020). Tässä kohdin hän ammentaa 
samasta lähteestä Sigrid af Forsellesin kanssa. 

Vaikka kanavointi, koko rajatiedon kenttä ja osaltaan myös uus- 
henkisyys saatetaan nähdä kristinuskon ulkopuolisina ilmiöinä, se ei 
lähemmin tarkasteltaessa pidäkään paikkansa. Esimerkiksi Luukasen 

kuvaamassa maailmassa vallitsee hyvin kristillinen ilmapiiri: Siellä on 
rakastava Jumala. Jeesus taas toimii esikuvallisena hahmona. Ihmis- 
elämän eettiset periaatteet löytyvät Raamatun kymmenestä käskys- 
tä ja Vuorisaarnasta — samoista lähteistä ammennettiin jo varhaisen 
teosofian, antroposofian, tolstoilaisuuden ja ruusuristiläisyyden pa- 
rissa sekä Urantia-kirjassa. Myös Sigrid af Forsellesin ihmiskunnan 
kehitystä kuvaavassa reliefisarjassa Vuorisaarnalla on merkittävä sija. 
Karman lakia ja jälleensyntymäoppia Luukanen ei Raamatusta löydä, 
mutta hänen mukaansa ne onkin haluttu salata ihmisiltä ja poistettu 
siksi sieltä - myös tämä ajatus elää nykypäivän uushenkisyydessä. 

Vaikka Luukasen kiinnostus ufoihin tulee vahvemmin esiin vasta 
hänen myöhemmissä elämänvaiheissaan, orastaa se jo tässä teoksessa. 
Siinä kuvataan, miten muilla planeetoilla on edistyneempää sivistystä 
ja teknologiaa. Kun ihmiskunta kehittyy, se voi olla niihin yhteydessä. 
Henkisellä tasolla yhteydenottoja on jo tapahtunut. Muutos vaikuttaa 
ihmiskunnan asemaan ja ihmisten ajatteluun.* 

Nykyajan materialismin teksti näkee ongelmana, mutta ennustaa, 
että ihmiskunta on kulkemassa uuteen kehitysvaiheeseen, jossa siir- 
rytään materialismista pois ja henkisyys alkaa avautua kaikille. Auto- 
maattikirjoitusteksti on siis samalla jatkumolla uuteen aikakauteen jo 
1800-luvulta asti kurkottaneiden esoteeristen tekstien sekä 1900-lu- 
vun puolivälin jälkeen kehittyneiden vaihtoehtokulttuurin ja new age 
-henkisyyden kanssa: Elämässä on myös henkinen ulottuvuus. Kai- 
ken elämän yläpuolella on sitä yhdistävä energia. Jokaisessa ihmisessä 
on sekä ajallinen persoonallisuus että ajan ja paikan ylittävä henki- 
nen olento, korkeampi itse. Kaikki jälleensyntyvät sielut voivat vali- 
ta oman henkisen polkunsa. Yksilöt voivat etsiä kanavoinnin avul- 
la opastusta henkisiltä opettajilta, kuten enkeleiltä, henkioppailta, 
avaruusolennoilta tai kuolleiden hengiltä. Tässä ajassa on aiempaa 
enemmän valaistuneita opettajia, jotka auttavat ihmisiä kohti uutta 
aikakautta. (Bradby 2015, 341.) 


5 Kristillisyyden toisintulkinnoista Suomessa af Forsellesilla ja muilla suoma- 
laisilla taiteilijoilla ks. Kokkinen 2019, 223-235; Kokkinen & Lahelma, 2021. 

6 Ufojen, teosofian ja spiritualismin kytköksistä ks. Partridge 2015; Närvä & 
Sohlberg 2020, 55-59. 

Korostamalla rationaalisuutta ja tiedettä Luukanen asemoituu 
Kuolemaa ei ole -teoksen alkupuolella osaksi teosofiasta ja psyykki- 
sestä tutkimuksesta kummunnutta näkemystä liittyen kanavointiin ja 
siihen kytkeytyviin ilmiöihin. Vaikka hän painottaa rationaalisuutta 
ja tieteen roolia, asettuu hänen automaattikirjoituksensa selvästi lu- 
motun toimijuuden kentälle. Luukasen välittämät ajatukset kulkevat 
yhtä matkaa new age -henkisyyden ja uushenkisyyden kanssa ja ase- 
moituvat rationaalisuuden korostuksesta huolimatta osaksi näkemys- 
tä kanavoinnista feminiinisenä, vastaanottavana ja spontaanina ta- 
pahtumana. 


Lopuksi 


Ilmestyksistä, meedioista, selvänäköisyydestä, automaattitekniikoista 
ja kanavoinnista puhuttaessa kyse on ilmiöistä, joilla on selvä yhteys 
toisiinsa. Tiettyyn aikaan ja kulttuuriin sidottuja tapauksia tutkittaes- 
sa on mahdollista hyödyntää aikalaisterminologiaa ja käsitteitä, joita 
ilmiökenttää tarkasteltaessa on yleensä käytetty. Erilaisten käsitteiden 
hyödyntäminen totutusta poikkeavassa kontekstissa voi kuitenkin 
ohjata uudenlaisiin oivalluksiin, kuten ilmestystematiikkaan keskit- 
tyminen Sigrid af Forsellesin taiteen kohdalla osoittaa. Käsitteiden 
vertailu ja niiden syvempi pohtiminen nostavat esiin myös niihin liit- 
tyviä ongelmallisia oletuksia, latauksia ja vinoutumia, joissa voi ko- 
rostua esimerkiksi naistoimijoiden passiivisuus tai kiinnittyminen jo- 
honkin tiettyyn uskontoon tai virtaukseen. 

Ilmiöiden samankaltaisuuksia ajatellen olisi kenties hedelmällistä 
myös kehitellä yleisempi ja teoreettisempi käsite, jota voisi hyödyntää 
niin 1800-luvun automaatiotekniikoita ja selvänäköisyyttä kuin nyky- 
päivän kanavointia tutkittaessa. Yhden mahdollisuuden tähän tarjoaa 
mediaalisista ilmiöistä puhuminen. Käsite on esiintynyt myös aiem- 
missa kirjoituksissamme. (Kokkinen 2020, 93; Kokkinen, Mahlamäki 
& Leskelä-Kärki 2020, 238; ks. myös Polvinen 1995.) Se soljahtaa tar- 
koituksellisesti hieman hankalammin yleiskieliseen puheeseen — toi- 
sin kuin esimerkiksi kanavointi ja ilmestykset -, jolloin myös käsit- 
teen luonne teoreettisena työvälineenä painottuu. 

Mediaalisuus viittaa keskellä tai sisällä olemiseen (lääketieteen sa- 
nastossa), ja se lähestyy kiinnostavalla tavalla myös taiteentutkimuk- 
sessa käytettyä medium-termiä. Jälkimmäisellä voidaan tarkoittaa 
tiettyä taiteen alaa (esimerkiksi veistotaide mediumina) tai vaikka- 
pa teoksessa käytettyjä ilmaisuvälineitä tai materiaaleja (video, mar- 
mori). Medium on siten väline, materiaali tai ilmaisutapa, jota teosta 
tehdessä hyödynnetään, ja se on sovellettavissa myös muiden taiteen- 
lajien, kuten kirjallisuuden tarkasteluun. Mediaalisesta taiteesta ja 
kirjallisuudesta puhuttaessa henkimaailmasta tai muusta tavanomai- 
sen todellisuuskäsityksemme ylittävästä tulee keskeinen osa teoksen 
ilmaisua tai toteutustapaa. 

Kyse on joka tapauksessa tavalla tai toisella välittyneestä taiteesta 
ja kirjallisuudesta, jonka lähtökohdat piilevät toisissa, henkisemmissä 
todellisuuksissa. Selkeimmin mediaalisen käsite periytyy kuitenkin 
spiritualistisessa kontekstissa hyödynnetystä meedio-termistä. Tämä 
käy ilmi erityisesti siinä kohdin, kun termi käännetään englannin- 
kieliseksi (mediumistic art). Tämäkin käsite on siten väistämättä tiet- 
tyyn kontekstiin sidottu. Sen käyttökelpoisuuden arviointi jääköön 
tulevien tutkimusten haasteeksi. Selvää kuitenkin on, että erilaisten 
kanavointiin ja automaatiotekniikoihin liittyvien ilmiöiden yhtäläi- 
syyksien ja erojen sekä jatkuvuuksien ja katkosten hahmottamisessa 
laaja-alaisemmasta, teoreettisesta käsitteestä olisi hyötyä. 

Taiteilijoiden ja kirjailijoiden mediaalisuuteen kytkeytyvä toimi- 
juus muuntuu ajan saatossa. Kanavointia 1970- ja 1980-luvuilla har- 
joittaneilla naisilla oli huomattavasti laajemmat yhteiskunnalliset toi- 
mintamahdollisuudet kuin spiritualismista ja psyykkisistä ilmiöistä 
vuosisataa aiemmin innostuneilla naisilla — olkoonkin, että nämä vir- 
taukset tarjosivat heille myös uudenlaisia, muun muassa henkiseen 
johtajuuteen liittyviä valtapositioita. 1800- ja 1900-lukujen vaihteessa 
meedioita patologisoitiin, ja esimerkiksi automaatioon ja psyykkiseen 
tutkimukseen liittyvät ilmiöt olivat vahvasti sukupuolittuneita. Yksit- 
täisten naisten, kuten af Forsellesin, oli tietenkin mahdollisuus myös 
hyödyntää näitä luokitteluja kyseenalaistamalla niitä sopivissa mää- 
rin. Aikalaiskäsitysten sukupuolittuneisuutta haastaen hänen lumot- 
tu toimijuutensa määrittyy pikemmin aktiiviseksi, selvänäköiseksi il- 
mestysten näkemiseksi kuin passiiviseksi nähdyksi automaatioksi tai 
meediotoiminnaksi. Taiteilijuuden ja naiseuden välillä nähtiin kuiten- 

kin 1800-luvun lopulla voimakas ristiriita, eikä naisen ollut helppoa 
nousta arvostetuksi kuvataiteilijaksi — eikä etenkään kuvanveistäjäksi. 

Luukasen tapaisilla, koulutetuilla naisilla sen sijaan oli 1900-luvun 
loppupuolella mahdollisuus nousta laajaan suosioon ja kaupalliseen 
menestykseen. He saattoivat kirjoittaa bestsellereitä, esiintyä televi- 
siossa ja luennoida suurille yleisöille. 1980-luvun alussa tunnetuksi 
tulleesta Rauni-Leena Luukasesta tuli supertähti Suomessa, ja hän sai 
myös kansainvälistä huomiota osakseen. 1900-luvun alkupuolella toi- 
minut Sigrid af Forssell sen sijaan jäi vaille suuren yleisön huomiota 
- etenkin kotimaassaan. Lumottuun toimijuuteen usein liittyvästä 
stigmasta ei kuitenkaan ole päästy vieläkään kokonaan eroon: henki- 
maailman läsnäolosta julkisesti puhuva leimautuu helposti muun 
muassa herkkäuskoiseksi hölmöksi (ks. esim. Mahlamäki & Utriai- 
nen 2019; Utriainen & Mahlamäki 2021; Utriainen 2017). Myös Luu- 
kanen on saanut osansa tämänkaltaisesta negatiivisesta ja stigmatisoi- 
vasta leimasta. Hänen suosionsa suuren yleisön keskuudessa väheni 
nopeasti, ja Luukasen näkemysten radikalisoiduttua jopa rajatiedon 
yhteisössä alettiin vieroksua häntä. 

1800-luvun lopun ja 1900-luvun lopun mediaalisia ilmiöitä yhdis- 
tää myös positiivinen suhde teknologiaan ja tieteen kehitykseen. Spi- 
ritualismin syntyaikoina, 1800-luvun jälkipuoliskolla, rajankäynti 
tieteen, esoteerisuuden ja uskonnon välillä oli sumea ja vasta muotou- 
tumassa. Tuohon aikaan esoteerisuuteen liittyvät ilmiöt näyttäytyi- 
vätkin monille eräänlaisena tulevaisuuden tieteenä — ilmiöinä, joiden 
taustalla vaikuttavia luonnonlakeja ja näkymättömiä voimia voitaisiin 
myöhemmin mitata ja selittää. Kanavoinnin syntyaikana 1900-luvun 
jälkipuoliskolla uushenkisyyden kentällä tieteellinen maailmankuva 
puolestaan vaikutti taustalla itsestään selvänä. Raja tieteellisen maail- 
mankuvan ja esoteeristen, psyykkisten tai parapsykologisten ilmiöi- 
den välillä oli vuosisadan edetessä vedetty selvemmäksi — ainakin tie- 
teen näkökulmasta. 

Kanavat ja muut rajatiedon kentällä toimivat, Rauni-Leena Luuka- 
nen muiden mukana, ovat vedonneet 1900-luvun taitteen edeltäjien- 
sä tavoin tieteen ja tutkimuksen auktoriteetteihin.? He myös uskovat 


7 Tieteen auktoriteetista ja esoterian tiedesuhteesta ks. Asprem 2004; 
Boguslawski 2020; Bradby 2010; Hammer 2003. 

tieteen kehittyvän tavalla, joka todistaa yliluonnolliset ilmiöt luon- 
nollisiksi - monet nykypäivän rajatiedon kentän toimijat panevat toi- 
vonsa vaikkapa kvanttifysiikkaan ja käyttävät (luonnon)tieteelle omi- 
naista käsitteistöä ja todistusaineistoa kuvatessaan paranormaaleja 
ilmiöitä, kuten ruumiista irtautumista. Raja luonnollisen ja yliluon- 
nollisen välille vedetään eri kohtiin riippuen rajan vetäjästä, ajasta, 
kulttuurista ja kulloinkin käsillä olevasta tilanteesta. 

Sigrid af Forsellesin ja Rauni-Leena Luukasen lumottua toimijuut- 
ta yhdistävät juutalaiskristilliseen traditioon liittyvät teemat ja puhe- 
tavat. Molemmat tosin tulkitsevat omalle kulttuurilleen leimallista us- 
kontoa toisenlaisista, esoteerisuuteen taipuvista lähtökohdista, joille 
on tyypillistä esimerkiksi Jeesuksen kunnioittaminen esikuvallisena 
mestarihahmona. Juutalaisuus saa tämänkaltaisissa keskusteluissa 
usein kristinuskoa negatiivisemman sävyn, mikä on vahvistunut 
etenkin 1900-luvun jälkipuoliskolla — myös tällaisiin arvottaviin luo- 
kitteluihin on syytä kiinnittää huomiota. Af Forsellesin ja Luukasen 
tapaukset osoittavat yhtä kaikki kuitenkin sen, etteivät juutalaiskris- 
tilliset aiheet aina osoita yksinomaan tähän kyseiseen uskonnolliseen 
traditioon. Niillä on oma tärkeä osansa myös esoteerisuudessa ja me- 
diaalisiin ilmiöihin kietoutuvassa lumotussa toimijuudessa. 

Tiivistelmä 


Tässä luvussa tarkastelemme Aleksanteri Ahola-Valon (1900-1997) 
taidetta, erityisesti omakuvia, esoteerisuuden ja uushenkisyyden 
yleisten piirteiden avulla. Kysymme, miten Ahola-Valon tuotantoa 
voidaan tulkita niiden kehyksessä. Kiinnitämme erikseen huomiota 
sukupuolen esittämiseen. Aineisto kattaa aikavälin 1920-luvulta 
1980-luvulle. Tulkitsemme, ettei Ahola-Valo ole esoteerisuuden tut- 
kimuksessa usein mainittu tiedon etsijä, vaan jo löytämänsä tiedon 
opettaja, tulevaisuuteen kasvattaja. Ahola-Valo korostaa oikean, hä- 
nen tapauksessaan lasten kasvatusta koskevan, tiedon merkitystä ja 
ihmisen mahdollisuutta kasvaa oikein ja kehittyä tulevaisuuden ih- 
miseksi. Hän painottaa tiedon merkitystä lapsuudessa ja rakkauden 
tehtävää kasvatuksessa. Sukupuolen osalta Ahola-Valon omakuva 
muuttuu sosialismin innoittamasta taiteilijasta androgyyniksi kasvat- 
tajaksi. Tulkitsemme muutoksen viittaavan painopisteen siirtymises- 
tä sukupuolitietoisen sosialismin ihanteiden kuvaajasta sukupuolen 
ylittävän ihmisarvon kasvattajaksi. Kasvatuksen lähteenä ohjaavaa 
tietoa Ahola-Valo kuvaa naiseutena. Tämä voidaan liittää hänen elä- 
mänhistoriallisiin kokemuksiinsa sekä hänen näkemykseensä siitä, 
että äidin huolenpito lapsesta on sekä pyhä tehtävä että viisaan rak- 
kauden, tiedon välittämisen, oikea malli. Saman ajattelun hän näyttää 
löytävän vanhemmalla iällä myös Kristuksen toiminnasta. 

Johdanto 


Tässä luvussa tarkastelemme sitä, miten Suistamolla, Raja-Karjalassa, 
syntyneen ja Neuvostoliitossa aikuistuneen Aleksanteri Ahola-Valon 
(1900-1997) taide liittyy länsimaiseen esoteeriseen ajatteluun ja uus- 
henkisyyteen. Ahola-Valon taide on mittava ja toistaiseksi järjestämä- 
tön Valola-säätiön' omistama kokonaisuus, josta käytämme lähteinä 
julkaistua materiaalia, Helsingin kaupungin taidemuseon Aleksanteri 
Ahola-Valo 1900-1997 -näyttelyluetteloa (HKTM 1997), Risto Suvan- 
non (1994) kokoamaa elämäkertaa ja kuva-aineistoa Lappeenrannan 
taidemuseon Tie arvoelämään -näyttelystä 2021. Näyttelyluettelo, läpi- 
leikkaus Ahola-Valon taiteellisesta tuotannosta, on kirjallinen pää- 
lähteemme, jota Suvannon kuvitettu teos täydentää.? Kuvallisten 
lähteiden tulkinnassa olemme käyttäneet apuna haastatteluja, jois- 
sa Ahola-Valo puhuu taiteestaan ja sen yhteyksistä uuden ihmisen 
kasvattamiseen (YLE 1984; Lintinen 1977; Saarinen 2015; Suvanto 
1996). Keskitymme erityisesti Ahola-Valon omakuviin. Lähdemme 
siitä, että omakuva on kuvataiteilijan tutkiva työtapa, jolla hän reflek- 
toi ja kokeilee taiteellista ilmaisua ja sen kehitystä. Omakuvan ei siten 
tarvitse olla näköiskuva, vaan se voi yhtä hyvin olla vailla selvästi tun- 
nistettavia piirteitä (ks. Lahelma 2019, 31). 

Tarkastelemistamme omakuvista seitsemän on Neuvostoliiton 
ajoilta, vuosilta 1921-1932; kaksi näistä on valokuvia. Muut, yksi 
Suomesta vuodelta 1940, kaksi Ruotsin ajalta vuosilta 1947 ja 1960 
ja kaksi viimeisiltä Suomen vuosilta 1980-luvun puolivälistä, ilmen- 
tävät siirtymää valistajasta ja yhteiskunnallisen tietoisuuden opetta- 
jasta tulevaisuuden ihmisten kasvattajaksi. Näiden lisäksi Ahola- Va- 
lo piirsi ja maalasi lukuisia muita omakuvia, jotka näyttelyluettelon 
mukaan löytyvät pääosin Valola-säätiön arkistoista. Omakuviksi ni- 
mettyjen teosten lisäksi tarkastelemme myöhäistuotannon (1960- 


1 Ahola-Valon vuonna 1990 perustama säätiö toimii Hämeenlinnassa. Sen 
tehtävänä on ylläpitää ja tehdä tunnetuksi Ahola-Valon elämäntyötä. Ks. 
yleisesti Suonpää 2000, 16—18, Kiiskinen 2008. 

2 Yksityiskohtaiset tiedot lähteistä löytyvät lähdeluettelosta. 

3 Näistä ks. HKTM 1997. Ne ovat pandemiaan liittyvien arkistonkäyttörajoi- 
tusten vuoksi jääneet tutkimuksen ulkopuolelle. 

1986) guassilla toteutettuja maalauksia, joita on julkaistu muun 
muassa Ahola-Valon julkaistujen lapsuuden päiväkirjojen kansikuvi- 
na. Tutkimuksen kentällä paikannamme itsemme uskontotieteen, tai- 
teentutkimuksen ja kulttuurihistorian välimaastoon. 


Aiempi tutkimus Ahola-Valosta 


Ahola-Valoon on aiemmassa tutkimuksessa kiinnitetty huomiota lä- 
hinnä kasvatustieteen näkökulmasta esimerkiksi pohtimalla hänen 
luomansa itsekasvatusfilosofian, ££-evohomologian,* konteksteja 
(Suonpää 2000) tai analysoimalla hänen päiväkirjojaan sen selvittä- 
miseksi, miten Ahola- Valosta tuli kasvattaja (Ulkuniemi 2009). Taide- 
kasvatuksen alalla Jouni Kiiskinen rekonstruoi väitöskirjassaan Vi- 
suaalinen tie arvoelämään (2011) Ahola-Valon muistiinpanojen ja 
autoetnografian avulla -evohomologian käyttömahdollisuuksia. 
Miten Ahola-Valon kehittelemiä kasvatuskäytäntöjä, kuten työnteon 
tarkkaa suunnittelua, päiväkirjan pitoa tai sosiaalisiin suhteisiin käy- 
tetyn ajan tarkkailua, voitaisiin käyttää ihmisen kasvattamiseen hy- 
vään tai Ahola-Valo sanoin arvoelämään (tästä ks. Kiiskinen 2011)? 
Kiiskinen päätyi käsitykseen, että Ahola-Valolle kuvataide ja E-evo- 
homologia olivat välineitä, joiden avulla hän käsitteli oman elämänsä 
tapahtumia. (Kiiskinen 2011, 89-93; ks. myös Suonpää 2000, 50-51). 
Kiiskinen ei erikseen pohdi Ahola-Valon yleisempiä kasvatustavoit- 
teita. Hän rajasi tarkastelunsa taiteilijan itsekasvatusmenetelmään, 
välineisiin ja teknologiaan taiteellisessa työssä. 

Ahola-Valon taiteen ja esoteerisen ajattelun suhdetta ei toistaiseksi 
ole tutkittu, vaikka aiheeseen on viime vuosina yleisemmin kiinni- 


4 Käsitteen alku, A eli A-E, viittaa yksilötasolla viiteen ajankäytön tapaan, 
joita ihmisen tulisi käyttää kasvaakseen elämään oikeanlaista tai Ahola- 
Valon termein arvoelämää. Ajankäytössä Ahola-Valo korosti järkiperäistä- 
mistä: kaikesta toiminnasta tuli pitää kirjaa, olipa kyse ihmissuhteista, ar- 
jen rituaaleista, taloudesta, juridisista kysymyksistä tai tavoista kehittää 
välineitä ajankäytön järjestelmällistämiseksi. Yleisellä tasolla Ahola-Valo 
määritteli A-evohomologian yksilöstä lähteväksi kasvatusohjelmaksi, jon- 
ka tavoitteena on tulla "kaikille yhteiseksi”. Suvanto 1994, 74-75; Suvanto 
1996, 85 (josta sitaatti), 97-98. 


200 


https://doi.org/10.21435/tl.275 


Tulevaisuuteen kasvattaminen 


tetty huomiota (esim. uskontotieteessä Kokkinen 2019; Mahlamäki 
& Westerlund 2020; taidehistoriassa Lahelma 2018). Tutkimuksissa 
taiteilijat on nähty etsijöinä, jotka pyrkivät löytämään esoteerisuu- 
desta tapoja ilmaista taiteessaan näkymätön ja sanoin ilmaisematon. 
Ahola-Valon arkisto on yhä tältä osin tutkimatta. Ahola-Valo pyrki 
esoteerisuudesta vaikutteita saaneiden taiteilijoiden tavoin kuvallista- 
maan näkemystään maailmasta, mutta käänsi samalla asetelman 
päinvastaiseksi. Hän ei kuvallistanut näkymätöntä vaan tulevaa, sitä, 
mitä moni ei vielä nähnyt mutta mikä kerran muuttuisi näkyväksi. 
Ahola-Valolle taiteilijan tehtävä oli julkinen, siten hänen taiteensa ja 
ihmiskäsityksensä ovat yhteneväiset. 


Realismi, Tolstoi ja taiteilijan yhteiskunnallinen tehtävä 


Ahola-Valon lapsuudessa ja nuoruudessa venäläisen kuvataiteen pää- 
suuntaus oli ikonitaiteen ohessa realismi. Sen keskeinen edustaja oli 
Ilja Repin (1844-1930), jonka Ahola-Valo poikasena tapasi. Repinin 
mukaan taiteilija oli vaeltaja, peredviznik, joka opetti kansaa asetta- 
malla näytteille teoksia, joita ei niiden yhteiskunnallisen sisällön ta- 
kia hyväksytty virallisiin taideakatemioihin (Valkenier 1975, 247). 
Realismiin sitoutunut taiteilija astui ulos akateemisesta esitystavasta 
ja paljasti konkreettisen ja tämänmaailmaisen tiedon: yhteiskunnal- 
liset vääryydet, vähäosaisten sorretun aseman ja kansakunnan tilan. 
Realistinen kuvataide oli näin poliittisen kamppailun väline ja sen- 
suurin kohde. Taide otti kantaa sotaan, orjuuteen, naisten ja lasten 
asemaan sekä pohjattomaan köyhyyteen. Taiteen muutosta vaativa ja 
siten yleisöä kasvattava tehtävä liittyy myös esoteerisiin virtauksiin 
19. ja 20. vuosisadan Euroopassa. 

Aatehistorioitsija Visa Suonpää (2000, 66) näkee Ahola-Valon tai- 
teen jatkavan venäläistä realismia, mikä ei tee täyttä oikeutta taiteili- 
jan elämäntyölle. Ahola-Valo oli kyllä realisti, mutta hänen realisti- 
silla kuvillaan on vahva symbolinen ja henkinen ulottuvuus. Hän 
nimittikin taidettaan symbolistiseksi realismiksi (Kiiskinen 2011, 72). 

Realismin valtakaudella venäläistä taide- ja taiteilijakäsitystä muo- 
vasi paremmin kirjailijana tunnettu Leo Tolstoi (1828-1910). Tolstoin 
tunnetuin taidetta käsittelevä teos Mitä on taide? (2000 [1897]) on 

poleeminen kuvaus taiteen tehtävästä erottaa oikea taide nautintoon 
ja kauneuteen keskittyvästä estetiikasta. Tolstoin mukaan taiteen teh- 
tävä on tunteen välittäminen ja tartuttaminen katsojaan, kuulijaan tai 
lukijaan. Hän sanoo oikean taiteen olevan sidoksissa uskonnolliseen 
tietoisuuteen ja voivan ylittää ajan ja paikan rajat ja olla vuorovai- 
kutuksessa tekijän, katsojan ja yleisön kanssa. Tunteen välittämisen 
edellytyksenä on taiteilijan vilpittömyys ja sisäinen välttämättömyys 
kertoa havaintonsa ja kokemuksensa (Tolstoi 2000 [1897], 208). Aito, 
hyvä taide on vuorovaikutusta, ”ihmiskunnan kohti täydellisyyttä 
suuntautuvan liikkeen väline” (Tolstoi 2000 [1897], 210). 

Tolstoi esittää kysymyksen taiteen ja ihmisten välisestä suhteesta, 
jolla on vaikutusta taiteen sisältöön. Eliitin taidekäsitys keskittyi nau- 
tintoon, jolloin taide oli eräs yhteiskunnallisen sorron mekanismeista 
(ks. Tolstoi 1908 [1886]). Uudella tulkinnallaan taiteesta ja uskonnos- 
ta Tolstoi loi analogian näihin molempiin liittyvän vallankäytön välil- 
le. Yläluokalta puuttui se, mikä kansalla oli, nimittäin uskonnollinen 
tietoisuus. Hyvä taideteos välitti taiteilijan tunteen, ja hyvä taiteilija 
antautui tunteelle (Tolstoi 2000 [1897], 167-174). 

Ahola-Valo yhtyi Tolstoin näkemyksiin esittäessään, että hyvä tai- 
de liikuttaa tuntemaan ”viisasta rakkautta” jonka avulla ihminen se- 
kä kehittyy itse että luo paremman yhteiskunnan (ks. Suvanto 1994). 
Ahola-Valo korosti voimakkaasti oikean ja väärän eroa ja kuvasi sitä 
valon ja pimeyden taisteluna ihmiselämän arvoista, kehityksestä ja 
kasvatuksesta (ks. Suonpää 2000). Kamppailun voittamisessa tarvit- 
tiin Ahola-Valon mukaan sekä taidetta, joka osoittaa ihmiselle oikean 
ja väärän, että tiedettä, koulutusta ja itsekasvatusta, jotka opastavat 
ihmistä hyvän ja oikean elämän taidossa. 

Missä määrin Ahola-Valo oli tolstoilainen tai repiniläinen, on vai- 
kea sanoa. Voidaan kuitenkin väittää, että merkittävien realistien, 
Tolstoin ja Repinin, näkemykset taiteen tehtävästä ihmisen kasvat- 
tajana ja yhteiskunnan kriitikkona tukivat Ahola-Valon lapsena 
omaksumaa humanistista ja sosialistista maailmankuvaa. Sosialismin 
merkityksestä kertovat myös Ahola-Valon myöhäisiän muistikuvat 
Vladimir Leninistä (1870-1924) ja Aleksandra Kollontaista (1872- 
1952). Molemmat tekivät häneen suuren vaikutuksen puhujina, jotka 
saivat ihmiset innostumaan (Pirtola 1997, 13-16; Saarinen 2015, 31- 
45), mitä hän itsekin ilmeisesti halusi tehdä (vrt. Suvanto 1996, 84-93). 

Ahola-Valon näkemyksiin taiteen tehtävästä vaikuttivat myös hä- 
nen kielteiset lapsuudenkokemuksensa herätysliiketyyppisestä lu- 
terilaisuudesta.* Lapsuudenpäiväkirjoissaan hän kertoo useita esi- 
merkkejä siitä, miten uskonnollisesti ankara äitipuoli rankaisi häntä 
milloin mistäkin tai pakotti hänet noudattamaan tiettyjä uskonnolli- 
sia rituaaleja (esim. Ahola-Valo 1988). Varhaisemmassa tuotannos- 
saan hän oli selvän uskontokriittinen aikalaiskuvaston tapaan, mutta 
vuoden 1940 tienoilla hän alkaa tolstoilaisittain tehdä eroa valheelli- 
sen kirkkoinstituution ja aidon Kristuksen välillä, ja lopulta Kristus 
näyttää muuttuvan yhdeksi symboliksi, jolla ilmaistaan taiteen edis- 
tystehtävää kasvattaa ihmistä rakkaudella. (Vrt. Sarje 1997; ks. myös 
Viscott & Woodhead 2009.) 


Esoteerisuus ja uushenkisyys näkökulminamme 


Tarkastelunäkökulmamme yhdistää esoteerisuuden ja uushenkisyy- 
den tutkimusta. Esoteerisuus ja uushenkisyys ovat tutkijoiden luomia 
käsitteitä, joilla usein kuvataan läntisessä kristillisyydessä tapahtunei- 
ta muutoksia. Molemmat käsitteet kattavat suuren joukon erilaisia 
katsomuksellisia perinteitä ja yhteisöjä. (Esim. Karjalainen 2018, 267; 
Ramstedt & Utriainen 2017, 213.) 

Monimuotoinen henkisyys, johon esoteerisuus voidaan lukea, on 
sitoutunut 19. ja 20. vuosisadan keskeisiin läntisiin arvoihin, kuten 


5 Ahola-Valo kertoo päiväkirjoissaan varhaisimpana lapsuusmuistonaan, 
miten hänen tätinsä Aino, isän nuorin sisar, pahoinpiteli häntä, koska hän 
oli pääsiäisaikaan kiivennyt tavoittelemaan pajunkissoja pöydältä, "jolta 
Jumalan viljaa syödään”. (Ahola-Valo 1992, 479-480; ks. myös Suvanto 
1994, 7.) Uskonnolla perusteltu kohtuuton rangaistus syöpyi kaksivuotiaan 
mieleen ja näkyy taiteessa kriittisinä kannanottoina pappeja kohtaan. 
Viisivuotiaana, tammikuussa 1905, Ahola-Valo koki Pietarin verisunnuntain. 
Tuolloin aseistamaton työläisjoukko marssi kohti Talvipalatsia esittääkseen 
tsaarille uudistusvaatimuksia. Tsaarin henkivartiokaarti esti tämän ampu- 
malla mielenosoittajia. Kuolleita ja haavoittuneita oli satoja. Ahola-Valo 
palasi kotiin kasvoillaan ja vaatteillaan ammuttujen verta. Ritva Aholan 
mukaan tapaus jätti Ahola-Valoon pysyvän, lääkärienkin toteaman, 
trauman ja sai hänet koko ikänsä kaipaamaan turvallisuutta, rakkautta ja 
huolenpitoa. (Ahola 2007, 96-98; Suonpää 2000, 48-49.) 

kaikille kuuluvaan ihmisarvoon ja vapauteen (Vincett & Woodhead 
2009, 320-335). Keskeistä henkisyydessä on muutos naisen asemassa. 
Linda Woodheadin mukaan erityisesti naisten oikeudet, koulutus ja 
poliittinen vaikuttaminen muokkaavat sekä yhteiskuntaa että uskon- 
toperinteitä. Naisen asemaa rajoittavat instituutiot eivät tue naisten 
pyrkimyksiä, jolloin he etsiytyvät hyväksyvän henkisyyden pariin. 

Paul Heelas ja Linda Woodhead (2005) kuvaavat uushenkisyyden 
yhdeksi piirteeksi subjektiivisen käänteen. Sitä voidaan tarkastella 
myös yksilöllistymisenä, jossa kodin piiriin liitetyt hoivan, hyväksyn- 
nän ja rakkauden ilmentämismuodot tulevat julkiseen tilaan. (Lynch 
2007, 121-123; Mahlamäki 2018; Woodhead 2009, 472-473; ks. myös 
Braidotti 1993.) Tämä korostuu Ahola-Valon tässä tarkastellussa tuo- 
tannossa. 

Esoteerisuus ja uushenkisyys korostavat molemmat hyvin saman- 
laisia asioita. Giselle Vincett ja Linda Woodhead (2009, 335; ks. myös 
Lynch 2007, 123-129 ) hahmottelevat henkisyyden piirteitä seuraa- 
vasti: 1) sisäinen kokemus korostuu ulkoisten uskonnon muotojen ja 
järjestysten sijaan, 2) yksilöllä on päätösvalta henkisestä totuudesta, 
3) yhteys, suhteisuus ja vuorovaikutus sisäisen ja ulkoisen maailman 
välillä korostuvat, 4) etsijyys, joka hyväksyy erilaiset, henkiset po- 
lut, 4) ruumiillistetut käytänteet, keinot ja tekniikat henkisyyden li- 
säämiseksi, 5) korostuneet vapauden ja vapautumisen diskurssit, 
sosiaalinen vastuu ja edistys, 6) monimuotoisuus, 7) henkisyyden lä- 
hentyminen 2000-luvulla teististen uskonnon muotojen kanssa ja 8) 
kulttuurin muokkaaminen. Antoine Faivre (1994, 10-15) näki eso- 
teerisuudessa hyvin samoja piirteitä. Tarkastellessamme Ahola-Valoa 
esoteerisuuden ja uushenkisyyden tutkimuksen esille nostamien piir- 
teiden ja ilmiöiden valossa kiinnitämme huomiomme hänen elämän- 
kokemustensa, elämänvaiheidensa ja taiteensa vuorovaikutukseen. 
Analyysimme on näin tapaustutkimus, joka testaa tiettyjen lähesty- 
mistapojen käyttökelpoisuutta valaista yksittäistä ilmiötä uskonnolli- 
sen muutoksen moninaisessa kentässä. 

Miten käsitämme taiteen ja tutkimuksen suhteen? 


Taidehistorioitsija Patrik Nybergin mukaan kuvan tulkinta ja valittu 
näkökulma taiteeseen ja sen tiettyihin teoksiin on tutkijan rajaus, jos- 
sa sekä taustaoletukset että arvottaminen asemoivat tulkintaproses- 
sia ja muovaavat todellisuutta järjestämällä kokemusta. Tutkija liittää 
näin ajatellen oman tulkintansa taiteilijan todellisuuden tulkintaan, 
kun molemmat yhdistyvät katsomisen hetkessä. Tutkijan paikantu- 
minen ja näkökulman tarkkarajaisuus on myös metodinen, poliitti- 
nen ja ideologinen valinta, jolloin tarkastelu täsmentyy esimerkiksi 
sukupuoleen tai uskontoon. (Nyberg 2019, 37-38.) Patrik Nyberg 
puhuu verbaalisesta kuvasta ja katsojayhteisöistä, jollaiseksi voidaan 
kutsua myös tämän luvun lukijoita. Tämä taiteen näkeminen kuvalli- 
sena jatkumona poikkeaa perinteisestä historiallisesta, kronologisesta 
luennasta: vuosissa laskettu etäisyys on vain yksi tekijä muiden tul- 
kintaan vaikuttavien tekijöiden ohella. (Nyberg 2019, 40-41.) 

Venäjällä taide- ja yhteiskuntateoriat tulivat 1800-1900-lukujen 
taitteessa lähelle toisiaan ja saivat vaikutteita myös taiteen tutkimuk- 
sesta. Keskustelu kronologisen ajan ylittämisestä ja sen henkisestä 
ulottuvuudesta kansantaiteessa, ikonografiassa ja modernissa taitees- 
sa jatkui taideteoreettisina pohdintoina ja kokeiluina, joiden merki- 
tys keskusteluttaa edelleen henkisyyden ja visuaalisen kulttuurin väli- 
sen suhteen tutkimusta. Taiteen teoreettisista vaikuttajista Leo Tolstoi 
(2000 [1897], 83), Vasili Kandinski (Kandinsky 1988 [1912], 24) sekä 
Kasimir Malevits (Petrova 2006, 26) liittivät katsojakokemukseen tai- 
teilijan, kuvan ja katsojan henkisen vuorovaikutuksen, tunnelman ja 
tunteet osana kansakunnan kehitystä kohti parempaa tulevaisuutta. 
Tämä tuotti erilaisia lähestymistapoja, joiden pohjalla oli kuvan ja 
henkisyyden kiinteä suhde yhteiskunnallisiin kysymyksiin ja arkeen. 
Tähän taiteen tuottamisen perustaan myös Ahola-Valo liittyy. 

Patrik Nybergin mukaan ”kuva asemoi katsojaa ja strukturoi tul- 
kintaa kuvan omin keinoin” (Nyberg 2019, 39). Rajauksemme rin- 
nalla kuvan vastaanotossa on taiteilijan toteuttama itsenäinen kuva 
ja sen rakenteessa kerroksellisena kuvan visuaalinen retoriikka, joka 
ei ole yksin kontekstinsa rajaamaa, vaan osa todellisuutta sekä omaa 
sosiaalista ja psykologista voimaa” (ibid.), puhetta ja suostuttelua. 
Tällöin tutkijapositiomme tarkastella esoteerisuutta sekä sukupuolta 

Ahola-Valon omakuvissa on rajaus, joka johdattaa vastaanottoamme, 
kuvan puhuntaa ja vuorovaikutustamme kuvien, niiden syntykon- 
tekstin ja nykyisyyden kanssa. 

Näistä lähtökohdista tarkastelemme Ahola-Valon taide- ja taiteilija- 
käsitystä ja hänen siihen liittämiään ihmisen ja yhteiskunnan kehi- 
tyksen ihanteita. Jäljitämme näiden ihanteiden ilmauksia ja muutok- 
sia hänen omakuvissaan lukien niitä edellä esitetyn esoteerisuuden ja 
uushenkisyyden tutkimuksen esille nostamien piirteiden avulla sekä 
pohtien sukupuolen ja sen ilmaisemisen merkitystä Ahola-Valon 
tuotannossa. 


Taide kasvatuksessa 


Ahola-Valo oli ajattelija, jonka ihanteena oli, että lapset kasvattavat 
toisiaan. Varhaiskypsänä hän toteutti tätä käytännössä perustamalla 
kotikyläänsä, Inkerinmaan Viiritsaan, Leikkikoulun, jossa lapset sekä 
päättivät opetuksen sisällöstä että opettivat ja jossa leikki ja esityk- 
set olivat olennainen osa oppimista. Vuonna 1914 valmistunut vesi- 
värityö Neljän männyn teatteri (HKTM 1997, 11) kuvaa tätä oppi- 
mismenetelmää ja siihen sisältyvää ihmis- ja kasvatuskäsitystä, jolla 
Ahola-Valo toi esille lasten myötäsyntyisen luovuuden, ihmisarvon ja 
mahdollisuudet vaikeissakin kasvuoloissa. 

Opetuskokemukselle oli käyttöä, kun Ahola-Valo Venäjän loka- 
kuun 1917 vallankumouksen jälkeen värväytyi puna-armeijaan, mis- 
sä hän opetti lukutaitoa pääasiassa lukutaidottomille kyläläisille ja 
sotilaille. Opettajana Ahola-Valo oli samalla kasvattaja, jonka sosia- 
listinen maailmankuva rakentui varhain omaksutun edistyksen ja tie- 
teellisen maailmankuvan pohjalle. Kuten sosiologi Victoria Bonnell 
(1999) toteaa, bolsevikkien ja Neuvosto-Venäjän viestintä- ja kasva- 
tuspolitiikka keskittyivät lukutaidon edistämiseen ja uuden yhteis- 
kunnan rakentamiseen. Suuren lukutaidottomuuden ja paperipulan, 
ja myös viestin iskevyyden, takia opetuksen ja informaation välineinä 
käytettiin julisteita. Kuvapainotteisina ne herättivät tunteita ja loivat 
pelkistetyn kuvan siitä, mikä on oikeaa eli bolSevikkien tavoite ja mi- 
kä väärää eli vastustajien tavoite. 

Ajatus kuvista opetuksen ja vallan välineenä on historiallinen, 

sidoksissa aikaan ja paikkaan. Kristillinen kirkko oli käyttänyt ku- 
vamaailmaa, ikoneja ja freskoja, lukutaidottoman kansan sosiaalis- 
tamiseen kristinuskon keskeisistä opetuksista. Bonnell (1999, 66-67) 
kiinnittää huomiota siihen, että venäläisten ikonimaalarien käyttä- 
mät mallikirjat (venäjäksi yksikössä ikonopisnyi podlinnik), joille löy- 
tyy esikuvia jo Bysantista, palvelivat myös bolSevikkien julistetaiteen 
piirrosten esikuvina. Naisten esittämiseen julisteissa vaikuttivat näh- 
tävästi enemmän kansanomaiset puupiirrokset, lubokit, joissa kuvat- 
tiin useasti myyttisiä ja realistisia naisia. Tällaisia olivat myös 1920-lu- 
vulla julisteissa näkyvät tehtaiden ja maatalouden työläisnaiset. 

Ortodoksisen kirkon kuvastossa sukupuoli on tavallisesti ongel- 
maton: miehet ovat miehiä ja naiset naisia, ja molemmilla on omat 
tehtävänsä. Neuvosto-Venäjän uudessa järjestyksessä nainen oli pää- 
töksentekijä, jonka edistystä uhkasivat kirkon määrittämä sukupuoli- 
järjestys ja siihen liittyvä väkivallan hyväksyminen. Sosialistisessa 
1920-luvun propagandajulisteessa nainen oli miehen tapaan kuvan 
aihe, pitkä, terve ja pystyvä työn sankari, kuten Ahola-Valon lino- 
työssä Elonkorjuusta palaavat vuodelta 1926 (HKTM 1997, 51) tai 
B. G. KlintSin ja V. I. Koslinskin julisteessa Työläisnainen taistelussa 
sosialismin puolesta ja uskontoa vastaan (1931), jossa kirkko ja juo- 
pon koti yhdistetään naisten ja lasten suojattomaan asemaan (Paret ja 
muut 1992, 116-117). 

Ahola-Valon taiteessa oli kuitenkin jo 1920-luvulla havaittavissa 
tietty ylisukupuolisuus. Hän painotti ihanneihmistä, ei sukupuolta. 
Taiteen tehtävänä oli kirkastaa ihmisenä olemisen tietoperustaa: luku- 
taitoa, puhtautta ja terveyttä (vrt. Pirtola 1997, 17; Suonpää 2000, 
61). Näin taide ei ollut hänelle sukupuolikäsitysten uusintaja, vaan 
tapa pohtia ihmisen kasvattamista (vrt. Suvanto 1994). Ahola-Valon 
taide välitti ihanneihmisten kasvua kodissa ja työssä. Hänelle oikea 
taide oli tiedon levittämistä, vuorovaikutusta, joka liittää ihmiset yh- 
teen tunteen tasolla ja edistää yksilöllistä kasvua. Tiedon lisääminen 
oli elimellinen osa sisäisen vapauden ja oikeiden inhimillisten arvo- 
jen tavoittelua, ja se näkyi kaikkialla: työnteossa, suunnittelussa, ter- 
veydenhoidossa, lasten koulutuksessa ja asumisessa. Näin ihminen, 
elämä ja yhteyttä etsivä taide yhdistyvät kokonaisuudeksi samaan ta- 
paan kuin näkyvä ja näkymätön Faivren esoteerisuuden tulkinnassa 
(ks. Faivre 1994, 10-15). 

Puna-armeijan jälkeen Ahola-Valo siirtyi 1920-luvun alussa opiskele- 
maan Vitebskin taideteollis-teknisen koulun iltalinjalla sen johtajan, 
Jehuda (Juri) Penin (1854-1937), johdolla. Tältä ajanjaksolta tarkas- 
telemme Ahola-Valon omakuvia sekä yhtä studiovalokuvaa tutkiel- 
mina, joissa Ahola-Valo kokeilee ja yhdistelee osaamaansa ja oppi- 
maansa tolstoilaista taidekäsitystä ja realismin perinnettä (Simovaara 
1997, 57-58). 

Piirros Omakuva kirjoittaa muistelmia (1921) kuvaa taiteilijan tun- 
teita, kokemuksen ja sisäisen ilmaisun välttämättömyyttä. Muistele- 
minen on kirjattu kuvaan toimintana, joka palauttaa tapahtumat tai- 
teilijan ja aikalaisten mieleen ja näyttää tulevan. Teorian tasolla kuva 
tutkii tolstoilaista tunnelman rakentamista ja tunteen tartuttamista. 
Lyijykynäpiirroksen ikonimaisessa kuva-alassa on tapahtumia, aika- 
tasoja sekä taiteilijan sisäinen ja ulkoinen maailma kuvattuna yhtä- 
aikaisesti. Muistelijan pitkät hiukset muuttuvat mustaksi pilveksi, 
ja hänen hahmonsa puristuu kokoon kuin lyöntiä väistäen, siirtäen 
piirroksen tapahtumien tunteen katsojaan. 

Kuva-alassa alhaalla vasemmalla Petrogradin, nykyisen Pietarin, 
keisaripatsaat ja linnoitukset kaatuvat ja yläkulmassa aurinko laskee 
pimeyteen. Oikealla puolella sama aurinko nousee rinteen takaa, ja 
etualalla kaupunki rakentuu uudelleen. Kesä purjeveneineen ja talvi 
hiihtäjineen seuraavat toisiaan. Muistelijan ahdistunut ja tarkka kat- 
se kohdistuu ohi katsojan tarkkaillen ympäristön tapahtumia samalla 
kun katsoja seuraa kuvan tapahtumia myötäpäivään tai ortodoksisen 
ikonografian lukutavan mukaan vasemmalta oikealle. Ikonien ku- 
vasuunnittelussa vasen yläkulma on Jumalan johdatukselle varattu 
alue: piirroksessa sen korvaa ja tulkitsee uudelleen keisarillisen Venä- 
jän talouden, uskonnon, vallan ja sodankäynnin symboli, Pietari- 
Paavalin linnoitus. Esoteerisuuteen yhdistetty kuvittelu, mielikuvi- 
tus (ks. Faivre 1994, 10-15), liittää kuvassa kronologisen ajan 
erottamat taiteilijan ja katsojan kuvaan rakennettuun keskusteluun. 
Ahola-Valon aikalaiset saattoivat tunnistaa tapahtumat ja jakaa kan- 
san yhteisen kokemuksen sorrosta sekä käännekohdan herättämästä 
uuden maailman toivosta. Tämä kristillinen, ja yhtä lailla sosialisti- 
nen, narratiivi kärsimyksestä, väkivallasta ja toivosta on muokattu 

uudelleen muistelijan piirroskuvaan ja kerrontaan. Näin omakuva ra- 
kentaa todellisuutta ja muovaa sitä, tarjoaa uusia identiteettejä ja jär- 
jestää katsomuksia (ks. Vänskä 2007, 55-56). 

Toinen varhainen omakuva on studiovalokuva (1922). Se on lavas- 
tettu ja puvustettu huolellisesti: näyttämöllä on kuva taiteilijasta, joka 
on sanoutunut irti akateemisesta taiteesta ja muuntunut peredvizniki- 
realistien tapaan todellisuuden kuvaajaksi ja maaseudulla kiertäväksi 
opettajaksi (Suonpää 2000, 66; Simovaara 1997, 58). Omakuvan tai- 
teilija astuu matkasauvan, taidetarvikelaatikon, olkalaukun ja selkä- 
repun kanssa kansan pariin ja kohti valistustehtävää. Pitkähiuksinen, 
parrakas taiteilija katsoo suoraan kohti katsojaa. Hänellä on pellavai- 
set, vaaleat hellevaatteet, joiden malli lainaa partiolaisunivormua ja 
kansanomaista yksinkertaisuutta. Koulutettu taiteilija kuului Venä- 
jällä, ja myös Neuvostoliitossa, virkamiesluokkaan. Tästä viestivät va- 
semmassa ranteessa oleva rannekello ja jaloissa perinteisen vaeltajan 
virsujen sijasta olevat sandaalit. Kuvasta hahmottuu teknologian ja 
uuden tiedon edelläkävijä. 

Ahola-Valo rakentaa jo varhaisessa vaiheessa realismiinsa symbo- 
listista ilmaisua. Toistuvin teema on makro- ja mikrokosmoksen yh- 
distävä, auringon, palmun‘ ja sydämen muodostama heraldinen 
merkki. Aineistossamme sen ensimmäinen kuvallinen ilmaisu on 
henkilökohtaiseen ajanseurantaan valmistetun muistiinpanolehtiön 
kannessa vuodelta 1925 (Lappeenranta 2021). Ahola-Valo kehittelee 
teemaa akvarellissa Alin vaakuna vuodelta 1946 (HKTM 1997, 7). Oi- 
kealle kaartuva palmu kasvaa hehkuvassa auringonvalossa, jonka ko- 
ronan leimahduksista muodostuu sana VALO.? Palmu kasvaa sydä- 
mestä, jonka toinen puoli on valossa, toinen avaruuden pimeydessä. 
Sydämestä erkaantuu kaksi käsivarsimaista rakennetta, suonimaista 


6 Palmu on ksylografian eli puupiirrostekniikan painolevymateriaali, joka 
kovuutensa takia toistaa hienoakin kaiverrusjälkeä. Kristillisessä symbolii- 
kassa palmu liittyy Jeesukseen (ks. Joh. 12:12—13) ja tulevaan maailmaan 
(Ilm. 7:9). Palmunlehti taas esiintyy varhaiskristillisessä ja katolisessa kuva- 
taiteessa marttyyrikuoleman symbolina. Ks. iconclass.org sekä https://rkd. 
nl/nl/collecties/services-tools/iconclass, hakusanat palm ja palmbranch. 

7 Ahola-Valo otti 1920-luvulla käyttöönsä taiteilijanimen Valo, millä hän 
sanoi tahtovansa ilmentää taistelua "valon puolesta pimeyttä vastaan” 
(Suvanto 1994, 24). 

valtimoa ja laskimoa, ihmiskunnan yhteistä verenkiertoa. Punainen, 
oikea käsivarsi pitelee hellästi käsissään maapalloa. Sinisessä kädes- 
sä on terävät kynnet, joissa maapallo on kipua tuottavassa otteessa. 
(Suvanto 1994, 24 ja 94. Vrt. Ahola-Valo 1992, 146.) Symboli toistuu 
läpi Ahola-Valon tuotannon välittäen erilaisia sisältöjä ja tavoitteita. 
Vaakuna pelkistää taiteilijan itsekasvatuksen kivijalan, viisauden ja 
rakkauden, mutta viittaa myös itsekasvatuksen keskeiseen periaattee- 
seen, ajankäytön seurantaan ja reflektioon. 

Ahola-Valon itsekasvatusmenetelmä ja kasvatusajattelu kiteytyi 
1980-luvulla. Siinä taide oli yksi käytännöistä, joiden avulla hän pyr- 
ki kasvattamaan ihmiskuntaa rakastamaan viisaasti ja ihmisarvon 
mukaisesti. Ahola-Valo samastui yhteiskunnallisiin uudistajiin, ku- 
ten Gandhiin, joita hän piti myös Kristuksen puhtaan sanoman oi- 
valtajina ja jatkajina (YLE 1984). Kristus-hahmo puolestaan palautuu 
tolstoilaiseen kokemukseen taiteen, uskonnollisen tietoisuuden ja 
luonnollisen elämän yhteisestä perustasta, jota taiteilija teoksissaan 
välittää ja jonka arvo ymmärretään vasta tulevaisuudessa. Ruotsalai- 
sen taiteilijan Hilma af Klintin (Carleson & Levander 2016, 527) ta- 
voin hän työskenteli tavoitteensa saavuttamiseksi arkistoiden töitään 
niitä paremmin ymmärtäville jälkipolville. Esoteerisesta näkökulmas- 
ta hänen voi sanoa välittäneen ja arkistoineen uuden ihmiskunnan 
luomiseen tarvittavaa tieteellistä ja sisäistä tietoa (vrt. Boguslawski 
2020a, 149-151, 2020b, 195-196; Faivre 1994, 291-296). 


Paremman, sosialistisen yhteiskunnan näkijä 


Kesästä 1923 tammikuuhun 1924 Ahola-Valo opiskeli Odessassa 
opetusministeriön alaisessa kuvataiteen osastossa (Izobrazitelnoje 
iskusstvo eli IZO). Sen taiteelliseksi johtajaksi oli vuonna 1918 kutsut- 
tu jo edellä mainittu abstraktin taiteen uranuurtaja Vasili Kandinski, 
joka laati osaston opetussuunnitelmat. Niissä hän korosti vaikutuk- 
sen tekemistä ja taiteilijan ilmaisun välttämättömyyttä liittyen siten 
tolstoilaiseen, alkuperäistä henkisyyttä painottavaan taidekäsityk- 
seen. IZO-taidekoulussa Ahola-Valo oli aktiivisesti mukana Odessan 
vilkkaassa taide-elämässä. Hän esimerkiksi valmisti Leniniin liittyviä 
monumentaaliteoksia ja katutaidetta. Hän myös esiintyi avustajana 

Ahola-Valon 
sisäisen 
taiteilijakuvan 
värimaailmaa 
voidaan tarkastella 
myös antroposofisen 
taidekäsityksen 

ja goethelaisen 
väriopin 
näkökulmasta. 


Sergei Eisensteinin elokuvassa Panssarilaiva Potemkin (1925) sekä 
ukrainalaisen Oleksandr Dovzenkon elokuvassa Maa (1930). 

Omakuva pensseli soihtuna vuodelta 1924 on väripiirros, jossa tai- 
teilija katsoo kohti katsojaa huutaen ja kiihkeä ilme kasvoillaan, oi- 
keassa kädessään roihuava valonlähde, sivellin. Hänen päänsä on 
ajeltu kuten vangilla, ja paljas pää heijastelee punaista ja keltaista. Pi- 
meyttä rikkoo sininen kajo, tunteen ja totuuden lähde. Taiteilijan teh- 
tävä on vapautua menneestä, valaista pimeyttä ja näyttää tietä. Muu- 
toksen, vallankumouksen ja työn värit sekä tulevaisuuden valkea valo 
muovaavat hänen kasvojaan ja yläruumistaan. Antroposofisen väri- 
opin mukaan keltainen, punainen ja sininen ovat säteileviä värejä, 
jotka saavat aikaan muutosta, liikettä sekä aineellisessa että henkises- 
sä maailmassa (ks. Mahlamäki &Westerlund 2020). 

Kaksi vuotta myöhemmin valmistunut Omakuva kirja kädessä / 
Kohti tulevaisuutta (1926) on Ahola-Valon kypsää graafista taituruut- 
ta sekä tutkielma symbolisen ja realistisen ilmaisun yhdistämisestä. 

Taiteilija kuvataan hetkenä, jolloin hän on jo kääntymässä katsojasta 
poispäin. Kuvan keskellä on yläruumis paljaana kulkeva pystypainen® 
ja määrätietoinen mies, joka kulkee harppoen tiellä katsojan ohi, au- 
ringossa kylpien, hiukset hulmuten ja kirja kädessä. Kulkija on voi- 
makas ja terve, minkä lyhyet, kirjoreunaiset housut paljastavat. Hän 
on jättämässä taakseen katsojan lisäksi kylän, sen soiset pellot ja huo- 
non, kuoppaisen tien ja jatkamassa tasaista väylää, joka halkoo hyvin- 
voivina kasvavia viljelyksiä. Tähtikukkien reunustaman tien päässä 
on kylä, jossa on sähkölinja ja hedelmäpuita.” 

Omakuva kirja kädessä on linoleikkaus ja lehden kuvituskuva. Pai- 
notyössä käytetty graafinen tekniikka soveltui lehtikuvien työstämi- 
seen, koska sillä saattoi painaa suoraan paperille. Se oli myös huokea, 
nopeampi ja käyttökelpoisempi erityisesti silloin, kun oli pulaa varsi- 
naisista metallisista painolevyista.’° (Kylä-Utsuri 1973.) 

Katsoja näkee teoksen kulkijan tavoin kahteen suuntaan erkanevan 
tien ja on hänen laillaan niiden risteyksessä. Tuntematta kuvan ilmes- 
tymiskontekstia, aikakauslehteä, voi olettaa, että lehden lukijalle ku- 
va keskustelee edistyksen ja tradition suhteista ja ehdottaa, että ilman 
uusia kysymyksiä, vastauksia ja tietoa voi päätyä kuoppaiselle ja veti- 
selle väylälle. Kuva luo myös vaikutelman, että tulevaisuus, uudistu- 
nut kylä, on vain kävelymatkan päässä, jo nähtävissä ja rakenteilla 
(vrt. Ylikangas 1998, 44-46). Kulkija on käännekohdassa ja suuntaa 
pois menneisyydestä kädessään olevan kirjan, tiedon, ohjaamana. 
Sähkölinjat sekä ylipäätään teknologian että rakentamisen teemat 
toistuvat Ahola-Valon 1920-1930-luvun kuvituksissa kontrastina 


8 Ahola-Valo oli liikunnallinen ja ammatillisesti kiinnostunut fyysisestä teat- 
terista ilmaisumuotona. Ihmisruumis on siten ilmaisun instrumentti, har- 
jaantunut ja terve. Hyvä ryhti ja fyysisyys ovat partiolaisten hyveitä, mikä 
toteutui myös Henri Bergsonin idealistisessa vitalismissa. Fyysisen teatterin 
ja harjoituksen ulottuvuudet ovat esillä mm. teoksissa Neljän männyn teat- 
teri (1914), Aamuvoimistelua Minskin ateljeessa (1925) ja Baletti (1925- 
1927). Ritva Ahola (2015, 93) sanoo Ahola-Valon yhdistäneen ryhdikkyyden 
oikeaan elämäntapaan: ulkoinen ryhti ilmentää sisäistä kurinalaisuutta. 

9 Neuvostoliiton sähköistäminen oli 1920-1930-luvuilla bolsevikkien keskei- 
simpiä tavoitteita. Sen avulla ihmiset voitaisiin vapauttaa raskaasta ruu- 
miillisesta työstä. Ks. Ylikangas 1998, 46 ja 54-56. 

10 Monet Ahola-Valon graafiset työt ovat monivärisiä linoleikkauksia, jotka 
ovat taiteellisesti ja teknisesti korkeatasoisia. 

pirttien pimeydelle. Kuvaa voi tulkita sekä sosialistisena yhteiskun- 
nallisen muutoksen mahdollisuutena että yksilöllisemmin, ruumiilli- 
sen kulttuurin ja tiedon esityksenä, joka edellyttää terveiden elämän- 
tapojen lisäksi lukutaitoa. 

Historiallisen luennan lisäksi kuva esittää 2020-luvun katsojalle 
kysymyksen kuvan ihmisen ammattista ja sukupuolesta. Omakuva on 
1920-luvun kehyksessä mies, työn sankari tai taistelija, ikonitaiteesta 
tuttu Georgios Voittaja (Pyhä Yrjänä). Sankarin keihäs on vaihtunut 
kirjaan, joka leikkaa tietämättömyyden lohikäärmeen pään.” Kulki- 
jan pitkät hiukset, vaatetus ja käsissä oleva avoin tieto rikkovat mas- 
kuliinisuuteen liitettyjä koodeja ja käytänteitä ja hyödyntävät uskon- 
nollista kuvanlukutaitoa, samaan tapaan kuin 1920-luvun futuristit ja 
modernistit Neuvosto-Venäjällä. Omakuvan kulkija hallitsee aikaa ja 
tietämystä auki olevalla kirjallaan, tulevaisuuden ilmoituksella; henki 
ja ruumis ovat yhtä ja ilmentävät samanaikaisesti terveyttä, riittävää 
ravintoa ja koulutusta. Taiteilijan omakuva viittaa näin maailmaan, 
jossa sukupuolet voivat voimistua ja harjaantua kasvussaan lukenei- 
na, aistillisina ja nyt-hetkessä. 

Rinnakkainen Omakuvalle kirja kädessä on myöhemmin valmistu- 
nut linotyö Aamuvoimistelua Minskin ateljeessa (1930; HKTM 1997, 
37), jossa kotona voimistelevan lihaksikkaan naisen voima ja taito on 
kuvattu kirkkaassa myötävalossa puhuttelevalla tavalla. Naisen varjo 
on valtava ja musta. Nainen harjoittaa käsivoimiaan, ja hänen silmän- 
sä ja suunsa ovat lentokoneen muotoisia. Kuvan nainen on kuin ir- 
rottautumassa varjostaan ja nousemassa korkeuksiin edistyneen tek- 
nologian avulla, jättämässä taakseen menneisyyden lisäksi perinteiset 
naisen tehtävät ja tulossa toiseksi kuin varjonsa. 

Ahola-Valo kuvaa naisten toimijuutta myös 1920-luvun julistetai- 
teessa ja lehtikuvissa, jossa naiset ovat nuoria ja vanhoja, pitkiä, ter- 
veitä, punaposkisia ja lukeneita. Kuvituksen kontekstiksi voidaan aja- 
tella Venäjän ensimmäisiä, heinäkuussa 1918 ja tammikuussa 1924 
hyväksyttyjä perustuslakeja. Ne takasivat kaikille kansalaisille yhtä- 
läiset oikeudet ja lisäsivät näin naisten oikeuksia ja yhteiskunnallista 


11 Ahola-Valon oma versio tästä teemasta oli teos Vallankumouksen hurme, 
alas kapitalismin dragoni (1925; HKTM 1997, 12). 

Terveys, ravinto ja urheilu viestivät ideaalisesta elämästä, päihteettömyy- 
destä ja kulttuurin murroksesta. Neuvosto-Venäjä kutsui taiteilijoita ja 
koulutettuja ammattilaisia kaikkialta maailmasta edistämään muutosta 
lokakuun vallankumouksen jälkeen. Ateljeen naisen mallina oli Ahola- 
Valon puoliso Helena. 

tasa-arvoa. Aamuvoimistelun naisen irtaantuminen ja toiseksi, tai uu- 
deksi, tuleminen ja siihen sisältyvä mahdollisuus paremmasta maail- 
masta ja kehityksestä hyväksi ihmiseksi voidaan tulkita tässä konteks- 
tissa (ks. esim. Korhonen 1997). Ahola-Valon arvostama Aleksandra 
Kollontai korosti naisten kaksoistehtävän merkitystä uutta luovina 
työläisinä ja äiteinä, jotka tarvitsevat erityissuojaa kasvatustehtävään- 
sä (Kollontai 1973 [1921], 26-27). Naiset ovat keskeisiä toimijoita 
myös 20. ja 21. vuosisadan henkisyyden muutoksessa irrottautumalla 
heille perinteisessä uskonnollisuudessa varatusta paikaista niin Eu- 
roopassa kuin Suomessa (Utriainen, Salmesvuori & Kupari 2014; 
Lynch 2007; Woodhead 2009). 


Yhteiskunnallisen aseman ja omakuvan muodonmuutos 


Neuvosto-Venäjän uudessa järjestyksessä oli yhä mittavaa inhimillistä 
hätää. Kaupunkeihin virtasi sotaorpoja ja -leskiä. Asuntopula oli val- 
tava. Nämä kysymykset vaikuttivat 1920-1930-luvun taitteeseen 
yleensä ja erityisesti Moskovan kaupunkisuunnitteluun sekä valtion 
ylläpitämien sairaaloiden, lastensuojelulaitosten, koulujen ja kult- 
tuuri- ja vapaa-ajanrakennusten rakentamiseen. Samalla naisen tasa- 
arvoinen asema alkoi heikentyä; naisen tehtävänä korostettiin eri- 
tyisesti lasten synnyttämistä ja kasvattamista. Tämä kirjattiin myös 
vuoden 1936 perustuslakiin, jossa synnytys ja kasvatus määriteltiin 
naisten kansalaisvelvollisuudeksi.'? 

Ahola-Valo kuului 1920-luvun jälkipuoliskolla ja 1930-luvun alus- 
sa ammattitaiteilijana ja arkkitehtinä valtion virkamiessäätyyn ja 
nautti säännöllistä palkkaa. Kuvitustöiden lisäksi hän toteutti mo- 
numenttitaidetta, kuten muotokuvia ja juhlarakennelmia, sekä eri- 
laisia rakennusprojekteja. Hän suunnitteli ja rakensi vuonna 1930 
näyttelypaviljongin Ihmiskunnan kärsimysten historian mausoleumin 
Minskissä pidettyyn maatalous- ja teollisuusnäyttelyyn (ks. Pirtola 
1997, 11; Suvanto 1994, 26-27). Samana vuonna hän siirtyi vaimonsa 


12 Kodekszakonov o brake, seme i opeke (Avioliittoa, perhettä ja huoltajuutta 
koskevat lait). Moskova: Juriditseskoje izdatelstvo NKJu SSSR 1937, 87. 

ja kahden tyttärensä kanssa Moskovaan, jossa hän oli mukana kau- 
pungin uudisrakentamissuunnitelmien toteutuksessa. 

Vuonna 1932 Moskovassa toimineen Äitiyden ja lastensuojeluinsti- 
tuutin (Ohrana materinstva i mladentsestva) johtaja kutsui Ahola- 
Valon suunnittelemaan sen toimintaan liittyvää välineistöä, kuten 
keskoskaappeja ja huonekaluja. Ahola-Valo paneutui kokonaisvaltai- 
seen suunnitteluun hoitotieteen sekä hygienian ja lääketieteen näkö- 
kulmasta pyrkien yhdistämään muotoilun ja järkiperäisen kasvatuk- 
sen (ks. esim. Suonpää 2000). Hänen mielestään esineiden tuli olla 
puhtaita, funktionaalisia ja esteettisiä, jotta ne tukevat lapsen tervettä 
kasvua ja kasvatusta. Muotoilu, arkisten esineiden ja niitä käyttävien 
ihmisten vuorovaikutus kasvatuksessa korostuvat myös antroposofi- 
sessa taidekäsityksessä (Mahlamäki & Westerlund 2020, 40). 

Samalta vuodelta 1932 on tiukkarajauksinen studiovalokuva 
(HKTM 1997, 8), jossa valo muovaa taiteilijan kasvoja kuin elävää 
veistosta. Kuvan nimi, Aleksanteri Ahola-Valo, nimeää hahmon: 
pään, joka on kuin vastasyntynyt aikuinen, sileä ja iätön. Katse on 
kääntynyt sisäänpäin kuin keskittyen ongelman ratkaisemiseen. Huo- 
lella tehdyn studiovalokuvan valaistus tulee ylhäältä, mikä korostaa 
otsaa ja päälakea. 

Valokuvaa voi lukea ikonografian näkökulmasta. Ikonografiassa 
ylävalo on ylimaallista, taivaallista heijastusta ikuisesta todellisuudes- 
ta, jossa maallinen ja henkinen yhdistyvät. Tällainen valo häivyt- 
tää hahmon sukupuolisuutta ja hämärtää ikää. Pään muodolle löy- 
tyy ikonografiasta verrokki, kolmiyhteistä Jumalaa kuvaava Kristus 
Immanuel. Se on teologinen hahmo, joka on samanaikaisesti lapsi ja 
aikuinen, joka yleensä kuvataan Jumalansynnyttäjän sylissä. Valokuva 
tutkii erilaista, ei selkeästi sosialistista, sankaruutta ja on eräänlainen 
profaani ikoni, jossa sekä viitataan ihmisen kerrokselliseen kasvuun, 
lapsen ja aikuisen yhtäaikaisuuteen, että ilmaistaan klassisen kuvan- 
veiston tapaan aikuismaista tyyntä harkintaa, tietoon perustuvaa val- 
taa. 

Suunnittelutehtävä instituutissa päättyi nopeasti, sillä jo vuonna 
1933 Ahola-Valon perheineen oli lähdettävä Suomeen. Taiteilijan 
mukaan he lähtivät pakoon Stalinin vainoja eli poliittisesti epäiltyjen 
henkilöiden likvidointeja. Älymystön ja eri vähemmistökansallisuuk- 
sien edustajia alettiin pidättää 1930-luvun alusta lähtien syytettynä 

neuvostovastaisesta toiminnasta. Ahola-Valo kertoo, että hänelle esi- 
tettiin kirjallinen pyyntö luopua Suomen kansalaisuudesta tai lähteä 
maasta. (Saarinen 2015, 8, 97; Suvanto 1996, 44.) 

Suomeen saavuttuaan Ahola-Valo liittyi vasemmistotaiteilijoiden 
piiriin, joista poliittisen tilanteen takia harvalla oli ammattiaan vas- 
taavaa työtä. Tullakseen toimeen hän perusti oman yrityksen, Ahola- 
Valon taidetuotannon (Suvanto 1994, 45). Yhteiskunnallisen aseman 
romahdus, vasemmistolaisen ajattelun tuoma marginaalisuus sekä 
valtiollisen poliisin häirintä vaikuttivat hänen käsityksiinsä itsestään 
ja tehtävästään (ks. esim. Suvanto 1996, 49). 

Vesivärityö Perhe kävelyllä Munkkiniemessä (1938) on laajennettu 
omakuva. Katsoja on vastaantulija, jonka perhe ohittaa. Mies valkoises- 
sa puvussa kantaa maalaustelinettä ja toisessa kädessään värilaatikkoa. 
Voimakas valo kohdistuu mieheen, istuinta kantavaan pikku- 
tyttöön punaisessa esiliinassa ja pientä kirjaa kädessä pitävään malva- 
mekkoiseen tyttöön. Perheen äiti, Helena,” on tummassa asussa. 
Puisto jakautuu valoon ja pimeyteen: varjossa puiden alla on pysä- 
köitynä auto ja sen lähellä kolme miestä. 

Perheen liike on etenevä, ja kirkkaan auringonvalon vastapainona 
miehet mustissaan sekoittavat perhekuvaan väkivallan uhkaa ja eks- 
pressionistista tunnelmaa. Valkopukuinen katsoo kohti hymyillen. 
Hän erottuu taustana olevien tummien puiden, niiden luomien var- 
jojen ja luonnosmaisten miesvarjojen vastakohtana. Valo ikään kuin 
irrottaa taiteilijan perheestä ja maisemasta ja nostaa hänet teoksen 
varsinaiseksi kohteeksi. Perhe kävelyllä -teoksessa Ahola-Valo purkaa 
pukeutumisella ja hiuksillaan perinteistä sukupuoliesitystä, mutta ko- 
rostaa samalla perhekuvausta, jossa isäksi tulkittava hahmo esitetään 
päähenkilönä. Valkopukuinen kiiruhtaa eteenpäin ja näyttää olevan 
valmis pysähtymään keskustelemaan katsojan kanssa. 

Kuvassa tapahtuva irtaantuminen pimeydestä on erottautumista 
materiaalisesta maailmasta taiteen keinoin, jotka ohjaavat edistyk- 
sen suuntaa. Valkopukuisen hahmon monitulkintaisuutta voidaan 
selittää myös androgyynisyydellä, jossa nähdään platonistinen pyr- 


13 Valkovenäläisestä Jelena-vaimosta käytetään asiakirjoissa ja kirjallisuudes- 
sa suomennettua muotoa Helena. 

kimys yhdistää ”ihmisen puolikkaat”, naiset ja miehet, kokonaisiksi 
ja täydellisiksi. Tämä on tapa kuvata androgyynisyttä niin Platonin 
Pidoissa kuin esoteeristen ajattelijoiden kirjoituksissa, mikä ei tyh- 
jenna sukupuolten moninaisuutta (ks. Faivre 1994, 203-204). Perhe 
kävelyllä -omakuvassa valon ja varjon kontrastit ja katsojan positio 
nyt-hetkessä herättävät kysymyksen olosuhteiden nopeasta muutok- 
sesta, pysyvyydestä ja liikkuvuudesta. Suoran puhuttelun sijaan oma- 
kuvan sukupuoli näyttäytyy tulkinnassa henkisyytenä, kerrokselli- 
sena, jatkuvasti uudelleen määriteltävänä ja epähierarkkisena (vrt. 
Lavin 1995, 151). 


Sisäinen omakuva 


Talvisodan puhjettua marraskuussa 1939 Ahola-Valo evakuoitiin Hel- 
singistä Pietarsaareen, missä hän järjesti joulukuun puolivälissä yksi- 
tyisen taidenäyttelyn." Pian tämän jälkeen hänet pidätettiin epäiltynä 
maanpetoksellisesta toiminnasta,” vietiin kuulusteltavaksi Vaasaan ja 
teljettiin paikalliseen lääninvankilaan. Helmikuussa 1940 Ahola-Valo 
siirrettiin turvasäilöön Tammisaaren pakkotyölaitokseen, missä hän 
oli maaliskuun loppuun. Hänen sairastuttuaan, ilmeisesti henkiseen 
uupumukseen, vankila-aikana lääkäri järjesti hänelle luvan maalata 
vesiväreillä arvioiden sen edistävän toipumista. Normaalisti vankien 
itsenäinen työnteko oli kiellettyä. (Suvanto 1994, 48-55.) 

Sininen sieluni luovuuden portailla. Kristus tyynnyttää myrskyn 
(1940) on vesivärityö, jonka Ahola-Valo teki Tammisaaren van- 
kilassa. Kuva-alaa jakaa valoon katoava portaikko, jonka alimmissa 
askelmissa on vuosiluvut 1939, 1940 ja 1941. Sininen ihmishahmo on 
puoliksi polvillaan portaikon keskellä. Läpikuultavan ylävartalon ra- 
kenteena katsoja näkee pään ja niskan punaisen palmun, jonka juu- 
ret ulottuvat sydämeen. Kädet ojentuvat kohti valoa. Keskellä kuvan 
alareunan myrskyä kamppailee kahden soutama vene, jossa kolmas, 


14 Jakobstad Tidning 16.12.1939, 2. 

15 Perusteena oli 30.11.1939 annettu tasavallan suojelulaki, joka antoi läänin- 
hallituksille ja valtiolliselle poliisille oikeuden pidättää ilman syytteen nos- 
tamista valtion turvallisuuden kannalta vaarallisiksi katsottuja henkilöitä. 

Ahola-Valon sisäinen taiteilijakuva on käsitteellinen ja androgyyni ja si- 
joittuu aikatilaan, jossa taiteilijan palmun ja sydämen muodostaman elä- 
mänvoiman kierto on yhteydessä viisaan rakkauden elementteihin. Ajat- 
telun ja sydämen yhteys sisäiseen tietoon ja luontoon, kosmokseen, on 
sekä henkistä että ruumiillista. 

valkopukuinen, pitää kädestä kahta muuta.'* Omakuvan ilmaisussa 
voidaan nähdä muutos symbolisesta realismista sisäisen maailman 
kuvaukseen, jonka voi rinnastaa Ahola-Valon elämässä tapahtunei- 
siin muutoksiin. Neuvostoaikana hän oli arvostettu yhteiskunnan jä- 
sen, jolla oli jatkuvia toimeksiantoja, ja Suomessa köyhä pakolainen. 
Taiteiljan elämänvoima on ahdingossa ja kätkeytynyt poliittiselta vai- 
nolta. Sisäisen tiedon symboli, palmun ja sydämen yhteys, ei ole kos- 
kematon. Haavoittuneenakin hän on tulevaisuuden näkijä, joka ka- 
navoi tietoa siitä, miten tulevaisuus voidaan saavuttaa.!” 

Viittaus Kristukseen myrskyn tyynnyttäjänä rinnastuu teoksen tai- 
teilijan hitaaseen liikkeeseen, joka porras portaalta nousee polviltaan 
kohti tulevaisuutta. Veneen Kristus-hahmoa voidaan tulkita Ahola- 
Valon alter egona, jolla taiteilija havainnollistaa, millaisen viisauden 
ja yhteyden hän halusi ohjaavan ihmisten toimintaa. Sopusoinnussa 
tämän kanssa kuvaa voidaan lukea myös esoteerisuuden kannalta. 
Venäläisessä sofiologiaksi kutsutussa teologiassa, jonka tunnetuimpia 
edustajia ovat Faivrenkin mainitsemat Vladimir Solovjov (1853- 
1900), Pavel Florenski (1882-1937) ja Sergei Bulgakov (1871-1944), 
Kristuksen viisaus personifioidaan naisena, josta käytetään erisnimeä 
Sofia, Viisaus.'* Faivre toteaa (1994, 97), että ”uskonnollisena teemana 
— — Sofia ei sinänsä kuulu esoteerisuuteen, mutta sillä on huomatta- 
va merkitys jumalviisautta koskevassa keskustelussa [in theosophic 
discourse]”.'° Hän kuitenkin osoittaa saksalaisesta perinteestä ottamil- 


16 Matteuksen evankeliumiin (8:23-27) perustuva kohtaus on perinteisessä 
kristillisessä tulkinnassa rauhan ja turvan metafora. Evankeliumitekstissä 
Jeesus tyynnyttää myrskyn ja nuhtelee veneessä olleita, jotka olivat epäil- 
leet, ettei hän kykene siihen. 

17 Ahola-Valo piilotti ennen pidätystään elämäntyönsä Ruskeasuolle kaiva- 
malla työt maahan suojakuorissa. Hän liitti mukaan tiedonannon: "Nämä 
työt on tehty ihmisen edistymisen hyväksi. Jos satun kuolemaan toivon, että 
järkeistetyt välineet ja teoriakirjoitukset käytetään Suomen kansan hyväksi. 
Nämä ovat piilotettuna, koska vääräänjohdettu hallitus ohjaa elämäämme 
eikä luova henki pääse vapaasti toteutumaan.” (Suvanto 1994, 48). 

18 Substantiivi viisaus (filosofisessa merkityksessä) on feminiini niin kreikassa 
(sofia) kuin venäjässä (sofija). 

19 Itse termi sofia palautuu kristinuskoa varhaisempaan kreikkalaiseen filoso- 
fiaan. Erityisesti Platon ylistää Va/tio-teoksessaan filosofimiehiä, viisauden 
rakastajia, parhaiksi ihanteellisen valtion luojiksi. 

laan esimerkeillä, että teemaa käsitellään kristillisessä esoteerisuudes- 
sa (esim. Faivre 1994, 267-274). On siten perusteltua tulkita teoksen 
Kristus kriisiaikana tarvittavaksi ja parempaan tulevaisuuteen opas- 
tavaksi viisaudeksi, mutta ei kirkkoinstituution opettamaksi synneis- 
tä vapahtavaksi pelastajahahmoksi (vrt. Faivre 1994, 269). Todetta- 
koon, että antroposofisen liikkeen perustaja Rudolf Steiner tunsi 
laajasti Solovjovin, Florenskin ja Bulgakovin tuotantoa, slavofiilista 
kirjallisuutta ja kansantaidetta. Antroposofisella Kristus-tietoisuudel- 
la oli Steinerin mukaan merkittävä tehtävä ihmiskunnan henkisyy- 
den kehityksessä (Maydell 1997, 155-157). 

Ahola-Valo ei tietääksemme pohtinut sofiologisia kysymyksiä. Fi 
ole myöskään tietoa siitä, tunsiko hän Pyhää Viisautta Jumalanäidin 
tapaisena hahmona esittävää ikonitaidetta. Hänen kuvalliset pohdin- 
tansa siitä, millaista viisautta ihminen tarvitsi voidakseen kasvaa pa- 
rempaan tulevaisuuteen, viittaavat kuitenkin siihen, että jumalallisen 
viisauden naiseuden esitykset olivat hänelle jossain määrin tuttuja. 
Vuodelta 1921 peräisin oleva Maailmankaikkeuden äiti (HKTM 1997, 
99) kuvaa tummaa, lähes mustaa, avaruutta vasten piirtyvän alasto- 
man naisen ylävartalon. Naisen käsivarret ovat lihaksikkaat, silmien 
tilalla on kaksi loistavaa tähteä, hiukset katoavat avaruuteen ja suu 
näyttää hymyilevän. On kuin nainen pelkistäisi luovan työn kosmi- 
sen mahdin. Samaan tematiikkaan palaava Kaikkeuden äiti (HKTM 
1997, 98) vuodelta 1949 puolestaan on perinteinen Madonna ja lapsi 
-asetelma, jossa naisen ruokkiva rinta ja lapsen pää on sijoitettu au- 
ringon sisään. Naisen silmät ovat kiinni. Asetelmassa on tunnistetta- 
vissa rauha ja rakkaus, jotka yhteytenä ruokkivat tietoa ja tunnetta. 
Sinisen sieluni Kristus kykenee näin kontekstualisoituna tyynnyttä- 
mään myrskyn, koska hänessä on kaikkeuden äidin viisaus ja rakkaus, 
sydämen ja ajattelun yhteys. 


Kasvatuskäsitysten vakiintuminen Ruotsissa 


Vuonna 1946 Ahola-Valo lähti Ruotsiin, missä hän kehitti edelleen 
£-evohomologiaksi kutsumaansa itsekasvatusmenetelmää (ks. Kiis- 
knen 2011), ja omakuvallinen itsetutkiskelu väheni. Julkaistuista ja 
näytteillä olleista teoksista ainoa tällainen työ on Omakuva aiheitteni 

Ahola-Valon omakuvien visuaalinen retoriikka rakentuu symboliselle 
kerronnalle, Æ-evohomologian merkistölle sekä valon ja pimeyden draa- 
malle, johon voimakas teatterimainen ylävalo viittaa. Palmu- ja sydän- 
symbolin rinnalla toistuvat tulevaisuuden symbolit äidinrakkaus ja rau- 
hankyyhky sekä näiden vastasymbolit, menneisyyden pappi, sotilas, 
juoppo, sika ja kuolema. 

keskellä (1960). Se on klassinen punaokratyö, grafiikanvedos, joka tii- 
vistää Ahola-Valon kasvatuspyrkimysten lähtökohdat, tavoitteet ja 
menetelmät. Pitkähiuksisen taiteilijan kasvot ovat suunnilleen luon- 
nollista kokoa. Katsekontaktia ei synny, vaan katsoja joutuu käänty- 
mään nähdäkseen, mitä taiteilija näkee. Yksivärisen vedoksen valo ja 
varjo ovat keskeisiä kuvallisia keinoja kiinnittää huomio tähän näke- 
miseen ja aloittaa vuoropuhelu katsojan kanssa. 

Ahola-Valon omakuvissa toistuva edistyksen teema, tietämättö- 
myyden ja tiedon kuvaus, sisältää yksityiskohtia hänen elämänkoke- 
muksistaan. Teema ehdottaa vastauksia kysymykseen, miten men- 
neisyyden vaikutteita voidaan tietoisesti muuttaa, miten oikea ja 
terve elämä tai Ahola-Valon termein arvoelämä rakentuu. Muutok- 
sen välineenä on ihmiskunnan ja ihmisyyden järjestäminen uudel- 
leen rauhan rakentamisen ja rakkaudella kasvatettujen lasten avulla. 
Vasemman alareunan väkivaltaan viittaava kuvasto, kuten hahmot, 
jotka kohottavat miekkaa tai kurittavat lasta vitsalla, antaa ymmärtää, 
että rakkaudettomuus on riippuvuuksia ja väkivaltaisia ihmis- ja yh- 
teiskuntasuhteita, jotka kuihduttavat rauhan, lapset ja tulevaisuuden. 
Omakuvan kirkkaasti valaistu otsa ohjaa katsojaa etsimään ratkaisuja 
oikealta, jossa pitkähiuksinen nainen ottaa kädet ojentuneina vastaan 
rauhankyyhkysen, keskinäistä yhteyden tunnetta herättävän symbo- 
lin. Vasemmassa alakulmassa aurinko loistaa luvatun maan raskaiden 
viiniköynnösten yllä. Valossa ovat myös Ahola-Valon palmu ja sydän 
sekä £-evohomologian tuhansista symbolimerkeistä keskeisimmät: 
elämäntavat, kasvatus ja harrastukset, ravinto ja hyvinvointi (Korho- 
nen 1997, 88). 

Omakuvan tunteet käsittelevät tietämisen ja yhteyden katkeamis- 
ta ja uudelleen löytämistä valon vaihteluna ja katseen ilmaisuina. 
Vasemman, varjon puoleisen silmän iiriksessä voi nähdä Suomen 
kartan. Kasvojen vasemmalta puolelta voi lukea pettymystä ja hyl- 
käämistä ja oikealta puolen ilmeestä uteliaisuutta. Tiheä ja moniää- 
ninen kerronta kutsuu osallistumaan menneisyyden käsittelemiseen 
ja tulevaisuuden tuottamiseen rakkaudellisesti (vrt. Korhonen 1997, 
86). Ahola Valo määritteli 60-vuotisnäyttelyluettelossaan, että taitei- 
lijan tehtävä on ”kasvatustyön ja ihmisyysperiaatteen selventaminen” 
(Kiiskinen 2008, 41). 

Uskoa ja epäuskoa maailman tulevaisuuteen 
elämän viime vuosikymmeninä 


Taiteilijan esillä ollut myöhäistuotanto painottuu guasseihin ja tussi- 
töihin, joiden symboliikka jatkaa arvoelämän pohdintaa rakkauden 
teemaa tutkimalla. Vuonna 1985 valmistuneessa guassissa jo nimi, 
Väkivalta, viha ja vastakohtana äidin rakkaus, kertoo Ahola-Valon 
kypsyneestä ajattelusta: ihmiskunnan selviytyminen on tietoisia va- 
lintoja puutteen ja kylläisyyden, rakkaudettomuuden ja rakkauden 
välillä. Teoksen tausta voidaan tähtien ja planeettojen kuvauksista 
tulkita maailmankaikkeudeksi. Kyse ei enää ole taiteilijan omasta 
kasvusta tai edes uuden yhteiskunnan luomisesta, vaan kosmisesta 
kamppailusta. Sininen kehä ympäröi kuolemaa, luurankoa, jolla on 
suussaan sikari, silmissään punnan ja dollarin merkit ja kallon päällä 
viinilasi. Kuten Omakuvassa aiheitteni keskellä ihmisarvon hylkäävä 
kapitalismi, tietämättömyys ja päihteet ovat Ahola-Valon marxilaisia, 
toistuvia symboleja ilmentämään ihmisyyden tervettä kasvua haittaa- 
via tekijöitä. 

Teoksessa kuoleman otteessa on rahasäkki, johon heijastuu kah- 
leissa kolme alastonta, eriväristä ihmistä. Ahola-Valon tulkinnassa 
rakkaudettomuus on ihmisarvon riistoa: rahan tavoittelu ja rahan an- 
tama valta ovat ihmiskunnalle kuolemaksi. Vastapainona kosmoksen 
valokehässä on kelta-valko-sininen äidinrakkaus, jonka rinnassa on 
£-evohomologian merkistöä. Siunaavan käden olkavarrella istuu 
kolme alastonta lasta, poika ja kaksi tyttöä, jotka kaikki ovat koske- 
tuksissa toisiinsa ja auringon lämpöön. Äidinrakkauden yllä on vas- 
takkain kaksi valkoista kyyhkystä, joista toinen koskettaa siivellään 
luurangon kättä. Kosketus on yhteyden luomista, vuorovaikutusta, jo- 
ka käynnistää ulkoisen muutoksen, vapautumisen riiston muodoista. 
Abstraktit käsitteet on kuvattu syntymän ja kuoleman tunnistettavi- 
na esityksinä. Vapautuminen henkisen ja materiaalisen yhteytenä on 
edistystä, yhteiskunnallista vastuuta kulttuurin muutoksesta, johon 
taiteilija osallistuu (ks. Vincett & Woodhead 2009, 335). 

Vuotta myöhemmin valmistuneessa guassityössä Kristus ja uhkaa- 
va maailman pahe (1986) lasten yhteen liitetyistä käsistä muodostuu 
mandorla. Se on ikoneissa käytetty mantelinmuotoinen rajaus, joka 
erottaa taustasta pyhyyden, ortodoksisessa perinteessä Kristuksen ja 

katolisessa perinteessä Neitsyt Marian. Mandorlan alaosana on avoin 
2£-evohomologia-kirja, jonka alla piirtyvät Ruotsin ääriviivat. Ylä- 
osan muodostaa pimeydestä irrottautuva Kristus-hahmo, jonka oikea 
käsi koskettaa Afrikan ja vasen Amerikan mantereella seisovia alku- 
peräiskansan lapsia. Pyhän paikalla on kyyhkysenmuotoinen säde- 
kehä ja sen sisällä lasta leikittävä äiti sekä soittavia, maalaavia, tans- 
sivia ja toisiaan kädestä pitäviä lapsia. Käsien yhteys alkaa ja päättyy 
£-evohomologia-kirjaan ja lapseen, joka nousee sen avoimilta sivuil- 
ta. Mandorlan ulkopuolella ovat mustalla pohjalla kehityksen esteet, 
köyhyys, päihteet ja tietämättömyys, väkivalta, atomisota, kristinusko 
ja poliittinen vaino. 

Jos Kristus-hahmo tulkitaan jumalalliseksi viisaudeksi — joka pe- 
rinteestä poiketen esitetään maskuliinisena - maalaus voidaan nähdä 
Ahola-Valon tulkintana maailmasta, jossa lasten ja äitien ihmisarvo 
ja kasvatus yhdistävät ihmiskuntaa. Uusi pyhä kukoistaa, kun taide ja 
tieto luovat henkisen yhteyden ihmisten välille jo lapsuudessa. Taitei- 
lijan tehtävä on olla edistyksen välittäjä. Mandorlan pitkäkätinen ja 
siten kaikkialle ulottuva Kristus, personifioitu viisaus, on kasvatus- 
periaatteet kokoava symboli, jossa lapset ovat yhteydessä toisiinsa, 
opettavat ja kasvavat suojassa ja rakastettuina. 

Lapsi viisaan kasvatuksen lopputuloksena sisältää viittauksen kris- 
tinuskoon. Markuksen evankeliumissa (10:13-16) Jeesus sanoo, että 
vain se, joka ottaa taivasten valtakunnan — kasvattavan tiedon — vas- 
taan kuin lapsi myös pääsee sinne. Viittaus sisältäisi näin Ahola-Valon 
jo lapsuudessaan esittämän näkemyksen, että paremman maailman 
rakentaminen edellyttää lasten arvostamista ja väkivallatonta, viisau- 
della tapahtuvaa kasvattamista. Antroposofisessa ajattelussa lasten 
kasvatus tavoittelee henkisen ja materiaalisen yhteyttä ja ihmiskun- 
nan edistystä kohti henkisyyttä, jossa kristologia on eräs ulottuvuus. 
Taide puolestaan ilmentää henkisiä voimia, joilla on pedagogisia, 
sosiaalisia ja terapeuttisia ulottuvuuksia. (Boguslawski 2020a, 153; 
Mahlamäki & Westerlund 2020, 40-41.) Puhuessaan leikki-ikäisten 
vanhemmille kesällä 1994 Ahola-Valo tiivisti tämän sanomalla: ”Lap- 
sen huomiokyky pitää ohjata sellaiseen, että hänestä tulee eheä ihmi- 
nen, joka osaa ohjata omaa elämäänsä ja ymmärtää toista? (Suvanto 
1994, 86). Yhteenvetona voidaan todeta, että Ahola-Valon 1980-lu- 
vun teoksissa yhdistyvät yhteiskunnallinen edistystehtävä, antropo- 

sofinen taideajattelun soveltaminen ja Kristus-tietoisuus, androgyy- 
nisenä äidinrakkautena. 


Johtopäätökset 


Kysyimme luvun alussa: miltä Ahola-Valon omakuvista välittyvä kä- 
sitys taiteilijan tehtävästä maailmassa näyttää länsimaisen esoteeri- 
suuden ja uushenkisyyden keskeisten piirteiden valossa? Erikseen 
kysyimme vielä, miten taiteilija käsittelee sukupuolta. Lähdeaineisto- 
namme olivat omakuvat, jotka ovat Ahola-Valon tapa hahmottaa it- 
seään suhteessa maailmaan sekä tehtäväänsä maailmassa. Ajallisesti 
omakuvissa voidaan nähdä muutos itsen representaatiossa. Neuvos- 
toaikaiset kuvat korostavat tietoa ja toimijaa, tervettä ja lukenutta 
työläistä. Talvisodan ajan vankeudessa tämä kuva kriisiytyy ja andro- 
gyynistyy ja taiteilijan tehtävä tarkentuu. Neuvostoajan omakuvissa 
taiteilija on vielä uuden, sosialistisen yhteiskunnan vaatimuksia opet- 
tava työläinen. Myöhemmissä omakuvissa nousee esille kasvattaja, 
joka tietää ja opettaa muille, millainen yhteiskunnan tulee olla ja mi- 
ten parempaan yhteiskuntaan päästään. 

Henkisen tietämisen tavat kuvataan esoteerisuudessa salaisuutena, 
jonka paljastuessa ihminen oivaltaa, mitä hän todellisuudessa on ja 
mitä on maailma. Tämän takia esoteerisuuden harjoittajia kutsutaan 
etsijöiksi. Ahola- Valokin oli vakuuttunut siitä, että ihmisen on tiedet- 
tävä, mitä hän oikeasti on, mutta hän katsoi löytäneensä tämän tie- 
don jo lapsuudessaan. Hän oli löytämänsä tiedon tutkija, syntetisoija 
ja opettaja ja sellaisena esoteerisuuden ja uushenkisyyden edustajien 
hengenheimolainen. Lisätutkimus kosmopoliitin taiteilijan antropo- 
sofisen ja uushenkisen ajattelun yhteyksistä taiteeseen ja kasvatus- 
filosofiaan avartaa sekä uskontotieteen että taiteentutkimuksen nä- 
kökulmia. 

Ahola-Valon tapa kuvata löytämäänsä sisäistä tietoa muistuttaa 
1900-luvun alun venäläistä sofiologista näkemystä: sen tavoin hän 
kuvaa tiedon naiseutena. Syy tähän ei kuitenkaan ole sofiologinen. 
Aineistossamme hän ei sijoita tietoa selvärajaisesti ideoiden tai hen- 
kisyyden maailmaan (vrt. Heelas & Woodhead 2005, 25), vaan pitää 
sitä ihmisen luontaisena ominaisuutena, joka konkretisoituu lapsen 

rakastavassa kasvatuksessa ja huolenpidossa. Tällaista kasvattamista 
pidetään usein stereotyyppisesti feminiinisenä (ks. Mahlamäki 2018, 
171). Ahola-Valo toisaalta myötäili tätä kuvaustapaa, mutta toi siihen 
samalla uuden ulottuvuuden tehdessään rakastavasta kasvatuksesta 
ihmisenä olemisen perustan ja ihmisen tulevaisuutta ohjaavan peri- 
aatteen. Metaforisesti voi sanoa hänen määritelleen taiteilijan tehtä- 
väksi synnyttää tietämättömät ihmiset (uudelleen) viisauden, äidin- 
rakkauden, kasvatettavaksi. Viisaan rakkauden tehtävänä oli antaa 
lapsissa jo olevan uutta luovan tiedon kasvaa vapaasti harjoittamalla 
taiteita. Tämän luvun aineiston perusteella Ahola-Valo kuvallisti vii- 
sasta rakkautta ensin sosialismin kuvastolla ja lukutaidolla ja myö- 
hemmin sitoen siihen ulottuvuuksia, jotka löytyvät myös esimerkiksi 
antroposofiasta, luopumatta kuitenkaan sosialistisestakaan kuvastos- 
ta. Hyläten perinteisen institutionaalisen kristillisyyden hän katsoi 
välittävänsä samoja ihanteita kuin Kristus, Tolstoi tai ideaalinen so- 
sialismi. Taide sisäisen tiedon ja kasvatuksen synteesinä oli Aho- 
la- Valolle menetelmä kasvattaa tulevaisuutta, rakkaudellista ihmis- 
kuntaa kohti maailmanrauhaa. 

Tiivistelma 


Tässä luvussa tarkastelen yhden tietokonepelin, suomalaisen Enor- 
mous Elk -indietuotantotiimin! UnReal Worldin kautta sitä, millä ta- 
voin uushenkisyyteen ja perinteiseen kansanuskoon liittyvät teemat 
tulevat näkyväksi populaarikulttuurissa sekä miten populaarikulttuuri 
välittää uskontoa koskevia käsityksiä ja osaltaan mahdollistaa uuden- 
laista uskonnollista mielikuvitusta. Vaikka peliin ei sen tekijöiden ta- 
holta liity pyrkimystä kansanuskon elvyttämiseen eikä sillä ole varsi- 
naista uskonnollista funktiota, on sillä useita kiinnostavia kytköksiä 
ja rinnakkaisuuksia uushenkisyyden ja siihen lukeutuvan uuspaka- 
nuuden kanssa. Näitä ovat yleisemmin uushenkisyyteen kytkeytyvät 
omaehtoisuus toiminnan perustana ja uskonnollisista kysymyksistä 
etääntyminen ikään kuin -ajattelun avulla sekä erityisesti uuspaka- 
nuuteen kytkeytyvät perinteisen kansanuskosisällön kierrättäminen 
ja kunnioittavan sekä tasapainoisen luontosuhteen korostaminen. 
Tarkastelemalla näitä kytköksiä ja rinnakkaisuuksia tuon esiin eri- 
laisia tapoja, joilla populaarikulttuuri ja uushenkisyys ovat vuorovai- 
kutuksessa. Uushenkisyys ja populaarikulttuuri määrittyvät toistensa 
kanssa limittyneiksi konteksteiksi, joissa perinteisen kansanuskon si- 


1 “Indietuotantotiimi” — indie production team -on Maarasen ja Lehmuksen 
oma määritelmä. He kertovat toimivansa monilla taiteen ja viihteen aloilla 
tehden musiikkia, videoita, tietokonepelejä ja liveperformansseja. Teosten 
tyyli vaihtelee "humoristisesta vakavaan ja inspiraationlähteenä toimii 
usein suomalainen kansanperinne yhdistyneenä vapaaseen improvisaa- 
tioon”. (Enormous Elk, ei päiväystä.) 

sältöjä kierrätetään. Analysoin itse peliä ja sen tekijöiden, Sami Maa- 
rasen ja Erkka Lehmuksen, kanssa maaliskuussa 2019 tekemiäni tee- 
mahaastatteluja. 


Johdanto 


Unreal World on roguelike-genreen lukeutuva, englanninkielinen 
ensimmäisen persoonan selviytymispeli, jota on kehitetty vuodesta 
1992 lähtien ja jonka viimeisin vakaa versiopäivitys julkaistiin kesä- 
kuussa 2020.? Pelin on luonut Enormous Elk -indietuotantotiimi, jon- 
ka muodostavat Sami Maaranen ja Erkka Lehmus. Maaranen on pelin 
tekijä ja ohjelmoija, Lehmus apuohjelmoija ja -suunnittelija. UnReal 
Worldissa pelaaja asettuu myöhäisrautakauden suomalaisen eränkävi- 
jän rooliin yrittäen pitää itsensä ravittuna, nesteytettynä, lämpimänä 
ja turvassa petojen ja vihamielisten ihmisten hyökkäyksiltä (ks. kuva 
1). Pelaaja voi paitsi tutkia laajaa erämaata myös metsästää, keräillä, 
kalastaa, viljellä, valmistaa itselleen eri raaka-aineista työkaluja, aseita 
ja rakennuksia sekä käydä vaihtokauppaa ystävällisten heimojen ky- 
lissä. Tämän lisäksi pelaajan on oltava hyvissä väleissä eri paikkojen 
haltijoiden kanssa, joiden kanssa hän voi olla vuorovaikutuksessa pe- 
lissä opittavien loitsujen ja rituaalien välityksellä. 


2 Maria B. Gardan mukaan roguelike-pelit ovat 1980-luvulla kukoistanut 
tietokoneroolipelien alagenre, jossa pelin sisältö rakentuu satunnaisesti ja 
pelaajan kuolema on lopullinen. (Garda 2013, 59-60.) Peligenre on saanut 
nimensä Rogue-seikkailupelistä (1980), joka etenee vuoropohjaisesti ja 
jonka pelimaailma muodostuu erilaisista luolastoista ja labyrinteista, joita 
kuvataan ylhäältäpäin kirjainsymbolien avulla. Muita genreen lukeutuvia 
pelejä ovat mm. Nethack (1987-) ja Ancient Domains of Mystery (ADOM, 
1994-2002). Myöhemmin näiden grafiikaltaan vaatimattomien pelien es- 
tetiikkaa on jäljitelty, ja peligenre on yhä voimissaan. Kuten ei-kaupallisia 
Nethackia ja ADOMia, myös UnReal Worldia on kehitetty useiden vuosien 
ajan. Ensimmäisen persoonan (first person) peleissä pelimaailmaa tarkas- 
tellaan pelihahmon näkökulmasta. Selviytymispeleille tyypillistä on avoin 
pelimaailma, yhtenäisen tarinalinjan puuttuminen ja vihamielinen ympä- 
ristö, jossa pelaajan tehtävänä on selviytyä keräämällä resursseja sekä ra- 
kentamalla työkaluja, aseita ja suojia (ks. esim. Wikipedia 2021). Tässä lu- 
vussa olevat huomiot perustuvat pääasiassa UnRea! Worldin versioon 3.50. 

Summer Jeremias Kiesselainen 


Early time = Hal 
month 7 


Late morning 


NORTH-EAST 
Speed: 4 km/h 


Hilel ded) Weapons/ tools 


[EM cine knife 


as a beart 
utting weapon or by 
in your inventory 

Ok, you have all the necessary 

equipment? 

You finished cutting the branches. 

They are lying beside you on the 

ground. 

You managed to make a fire. 


Command: 


Sprice) mire) at) Nakinuirta “Nakki’/s streami EJ Repeat) cut branches/twigs fron.. 


Day 4 of 18th week before midsummer point 


map ERG Help ana game options 


Pelin päänäkymä 


Uskontotieteessä ja lähialoilla on hahmoteltu erilaisia tapoja lähestyä 
uskonnon ja populaarikulttuurin välistä suhdetta. Samalla on myös 
pohdittu sitä, miten nämä kaksi vaikuttavat toisiinsa. Uskonnot voi- 
vat esimerkiksi hyödyntää populaarikulttuuria. Toisaalta sekulaaris- 
sa populaarikulttuurissa esiintyy usein uskonnolliseksi tunnistettavia 
teemoja. Populaarikulttuuri voi myös synnyttää uudenlaisia uskon- 
nollisuuden muotoja, ja populaarikulttuurin kulutus voidaan nähdä 
uskonnonkaltaisena toimintana. (Pesonen & Rautalahti 2020, 245- 
251; ks. myös Moberg & Sjö 2018, 293.) Vaikka esimerkiksi tietokone- 
pelien pelaamista voidaan pitää yhtenä lumoutumisen käytäntönä, 
keskityn tässä luvussa tarkastelemaan UnReal Worldia uskonnollisek- 
si tunnistettavia teemoja sisältävänä populaarikulttuurin tuotteena. 
Kun tarkastellaan nykyuskonnollisuutta, käy yhä ilmeisemmäksi, 
että sen paikantamisessa ei voida luottaa valmiisiin ja ennalta luk- 
koon lyötyihin määritelmiin: yhä useammin vastaan tulee notkeita ja 
omaehtoisia uskonnon muotoja, joissa harjoittamisen ja uskomisen 
muodot ovat yksilöllisempiä ja affektiivisempia eikä uskonnollisiin 
ryhmiin kuuluminen ole mitenkään yksiselitteistä (Taira 2006, 47-53). 

Useimmiten uskonnon muutosta on tarkasteltu sekularisaation kä- 
sitteen valossa tai sitä kommentoiden. Uskonnollisuuden on nähty 
muuttuvan institutionaalisesta individualistiseksi tai subjektiiviseksi, 
mikä liittyy vahvasti uushenkisyydeksi kutsuttuun kehityssuuntaan. 

Henkisyyden ja uushenkisyyden määritelmiä on monia (ks. tämän 
teoksen johdantoluku). Esimerkiksi Norichika Horien mukaan hen- 
kisyyden keskiössä ovat näkymättömään todellisuuteen liittyvät us- 
komukset sekä käytännöt, joilla tähän näkymättömään ollaan yh- 
teydessä koko mielellä ja keholla. Näitä uskomuksia ja käytäntöjä 
tukevat individualistiset, yksityisyyttä korostavat ja auktoriteettien 
vastaiset asenteet sekä uskonnollisten ja kulttuuristen resurssien vali- 
koiva käyttö. (Horie 2014, 111; ks. myös Ramstedt & Utriainen 2017, 
213.) Horie nostaa yhtenä uushenkisyyden tyyppinä esiin ”kansan- 
henkisyyden” (folk spirituality), joka ammentaa paikallisista tradi- 
tioista, keskittyy manan, animismin ja shamanismin tyyppisten us- 
komusten ja käytäntöjen ympärille ja välittyy populaarikulttuurissa 
monien viestimien kautta (Horie 2014, 112-113). 

Myös uskonnon ja populaarikulttuurin suhdetta on tarkasteltu 
sekularisaation ja institutionaalisen uskonnon heikkenemisen kehyk- 
sessä. Lisäksi yksi polttava kysymys on ollut institutionaalisen uskon- 
nollisuuden heikentymisen rinnalla kulkenut uskonnon näkyvyyden 
lisääntyminen. Esimerkiksi Stig Hjarvard ajattelee, että uskonnollis- 
ten representaatioiden siirtyessä enemmän journalismin ja mediate- 
ollisuuden hallintaan ne samalla siirtyvät pois uskonnollisten insti- 
tuutioiden hallusta. Tätä kehityskulkua Hjarvard nimittää uskonnon 
mediatisoitumiseksi, ja hän näkee sen sekularisaation kanssa rinnak- 
kaisena prosessina. Populaarikulttuurin uskontokuvastoista tulee yk- 
si keskeinen kansanuskon ja institutionaalisen uskonnon sisältöjä 
kierrättävä repertuaari, jota Hjarvard kutsuu banaaliksi uskonnoksi. 
(Hjarvard 2012, 34-36, 2013, 91-92.)° 


3 Kognitiivisen uskonnontutkimuksen näkökulmasta tällainen yliluonnolli- 
seen viittaava ja intuitionvastaisia representaatioita viljelevä, mutta opilli- 
sesti ja moraalisesti jäsentymätön uskonnollisuus on luonteeltaan ensi- 
sijaista suhteessa institutionalisoituneempaan uskonnollisuuteen, eikä ba- 
naali-etuliitteessä ole Hjarvardin mukaan vähättelevää sävyä (Hjarvard 
2012, 34-36, 2013, 91-92). Vaikka Hjarvard nostaakin yliluonnollisen ja 

Christopher Partridgen mukaan populaarikulttuurin okkulttuuri- 
set teemat luovat uudelleenlumoutumista, mutta edelleen, tämä ei 
lisää institutionaalisen uskonnollisuuden valtaa, vaan synnyttää 
uudentyyppistä uskonnollisuutta (Partridge 2004, 4). Partridge sisäl- 
lyttää okkulttuuriin erilaiset, ”usein hyljeksityt tai oppositionaaliset 
uskomukset ja käytännöt, jotka kytkeytyvät esoteerisuuteen, teoso- 
fiaan, mystisismiin, new ageen, pakanuuteen sekä moniin muihin 
alakulttuurisiin uskomuksiin ja käytäntöihin” (Partridge 2004, 68). 
Populaarikulttuurilla on keskeinen rooli okkulttuurisessa syklis- 
sä: populaarikulttuuri syöttää okkulttuuriseen varantoon ideoita se- 
kä sekoittaa ja levittää niitä (Partridge 2004, 4). Sekä Hjarvard että 
Patridge korostavat siis populaarikulttuurin roolia sekä uskonnollis- 
ten sisältöjen että uskontoa koskevien käsitysten levittäjänä. 

Hahmotan UnReal Worldia kulttuurituotteena vernakulaarin kä- 
sitteen kautta. Vernakulaarilla (lat. sanasta verna, kotiorja) on viitattu 
kansankielisyyteen, mutta kansa-käsitteen problematisoinnin myötä 
siihen on liitetty tutkimuksessa myös omaehtoisuuden ja vertaisuu- 
den merkitykset (Utriainen 2018; Koski & Turtiainen 2020). Populaa- 
rikulttuurin kenttää ovat perinteisesti hallinneet erilaiset mediainsti- 
tuutiot, jotka tuottavat kulttuurituotteita eri ryhmien kulutettavaksi. 
Kulttuurituotteiden kulutustavat vaihtelevat, ja kuluttajat voivat toi- 
mia nykyaikaisissa mediaympäristöissä enenevässä määrin myös 
kulttuuria tuottavina vernakulaareina auktoriteetteina (Koski & Tur- 
tiainen 2020). Vernakulaarin käsite voidaan ymmärtää relationaalise- 
na ja hybridisenä: sen avulla voidaan tarkastella erilaisten hierarkioi- 
den muodostumista, ja lisäksi vernakulaarissa on usein sekoittuneena 
erilaisia institutionaalisia aineksia (Fingerroos, Hämäläinen & Savo- 
lainen 2020, 7; Koski & Turtiainen 2020, 85-86). 

Tässä luvussa fokuksessani on populaarikulttuurin ja uushenki- 
syyden välisen suhteen lisäksi edellä mainittujen suhde perinteiseen 


intuitionvastaisuuden esiin määritellessään banaalia uskonnollisuutta, to- 
teaa hän toisaalla Mia Lövheimin kanssa, että se, mitä uskonto milloinkin 
on, on historiallisesti ja tilannekohtaisesti eri kollektiivisten ja yksilöllisten 
toimijoiden määrittämää (Lövheim & Hjarvard 2019, 212-213). 

kansanuskoon.* Pasi Engesin ja Kaarina Kosken mukaan kahta jäl- 
kimmäistä erottaa toisistaan muun muassa niiden sosiokulttuurinen 
ympäristö: agraarikulttuurissa vuorovaikutus oli kasvokkaista ja pe- 
rinteen välittyminen suullista, kun nyky-yhteiskuntien yhteisöt ovat 
yhä useammin virtuaalisia. He nostavat myös esiin tapoja, joilla pe- 
rinteinen kansanusko voi olla läsnä nykypäivässä. Yksi tällainen ta- 
pa on perinteen uudelleenelvyttäminen ja soveltaminen nykypäivään, 
josta esimerkkinä he mainitsevat suomenuskon, jossa uskonnonhar- 
joituksen tavassa on paljon henkilökohtaista liikkumavaraa. (Enges & 
Koski 2015, 28-29.) 

Tässä luvussa viittaan selkeyden vuoksi perinteisiin, mutta uu- 
delleenkontekstualisoituihin uskontosisältöihin kansanuskon? käsit- 
teellä. Sandra Wallenius-Korkaloa mukaillen voidaan tässä kohtaa pu- 
hua eletyn uskonnon sijaan esitetystä uskonnosta (Wallenius-Korkalo 
2018, 25-27). Tämän uudelleenkontekstualisoinnin toimijoina ovat 


4 Kansanuskon käsite kytkeytyy myös vernakulaarin käsitteeseen: vernaku- 
laaria uskontoa on esitetty kansanuskon käsitteen korvaajaksi, ja sillä on 
voitu viitata niin perinteisempään kuin nykyaikaiseenkin ei-institutionaa- 
liseen uskontoon. Toisaalta uushenkisyys nähdään kansanuskon nykymuo- 
tona (ks. esim. Utriainen 2017, 261-263; Ketola 2003). Marion Bowman ja 
Ulo Valk ehdottavat vernakulaarin uskonnon tarkastelemista uskomusten 
sijaan eri perinteenlajeina ilmenevänä ilmaisuna. Perinteenlajien sosiaa- 
liset funktiot vaihtelevat fiktiivisten todellisuuksien rakentamisesta arjen 
käytäntöjen normittamiseen. Lisäksi perinteenlajit ovat monitulkintaisia, 
dialogisia ja moniäänisiä ja niitä koskevat vernakulaarit taksonomiat usein 
rajoiltaan epäselviä. (Bowman & Valk 2012, 12.) Vernakulaarin uskonnon 
näkökulmasta mediavälitteinen, enemmän tai vähemmän kaupallinen po- 
pulaarikulttuuri toimii yhtenä olennaisena institutionaalisena ympäristö- 
nä, joka vaikuttaa ja tarjoaa sisältöjä uskonnon harjoittamiselle, mutta 
jota vernakulaari uskonto voi asettua myös vastustamaan tai jolle se voi 
tarjota vaihtoehtoja (Utriainen 2018, 124). 

5 Lisäksi suomalainen kansanusko voidaan jakaa vielä edelleen muinaisus- 
koon ja "varsinaiseen" kansanuskoon. Edellinen kytkeytyy pyynti- ja kaski- 
kulttuuriin sekä esikristillisen ajan agraarikulttuuriin, jälkimmäinen taas 
liittyy kristinuskon saapumiseen. (Pulkkinen 2014, 20-21.) Vaikka UnReal 
Worldin kohdalla voisi olla perusteltua puhua myös muinaisuskosta, käy- 
tän kansanuskon käsitettä sen yleisemmän luonteen takia: se, mitä kirjoi- 
tan kansanuskon roolista populaarikulttuurin uskontokuvaston osana, on 
tietyissä rajoissa yleistettävissä myös muihin vastaavia representaatioita 
sisältäviin kulttuurituotteisiin. 

UnReal Worldin tekijät, joita tarkastelen vernakulaareina kulttuurin- 
tuottajina laajemmalla populaarikulttuurin kentällä. Pelissä esillä ole- 
vat kansanuskosisällöt ymmärrän Hjarvardia seuraten banaaliksi us- 
konnoksi. Lisäksi peli kansanuskosisältöineen voidaan ymmärtää 
osaksi okkulttuuria, joka on populaarikulttuurin ja uushenkisyyden 
jakamaa aluetta. 


Luonnon ja yliluonnollisen kanssa tasapainossa 


UnReal Worldin ensimmäiset versiot olivat tyyliltään fantasiamaail- 
maan sijoittuvia miekka ja magia -seikkailupelejä, mutta 1990-luvun 
puolivälissä Maaranen ja Lehmus kertovat tehneensä tietoisen pää- 
töksen lähteä simuloimaan erityisesti suomalaista rautakautista kan- 
sanelämää ja elämismaailmaa asettaen pelin noin vuoden 1000 tie- 
noille. (Suomen pelimuseo 31.10.2017; Savon Sanomat 10.9.2016).* 
UnReal Worldissa pelaaja asettuu eränkävijän rooliin. Pääasiassa 
pelissä on kyse selviytymisestä erämaassa, eikä siinä ole yhtenäistä ta- 
rinalinjaa. Erilaiset tehtävät, joita pelaaja voi suorittaa, tuovat peliin 
kuitenkin kerronnallisia elementtejä.? 

Kun roguelike-genren pelit - monien muiden roolipeligenrejen 
ohella - ammentavat usein erilaista fantasiakirjallisuuden maailmoista 
(tyyppiesimerkkinä J. R. R. Tolkienin luoma maailma), rakentuu 
UnReal Worldin maailma suomalaisen materiaalisen kansankulttuu- 
rin ja suullisen perinteen varaan. Örkkien ja haltioiden sijaan pe- 


6 Pelin internetsivuilla aikahaarukaksi määritellään vuodet 800-1200 sekä 
mainitaan myöhäinen rautakausi ja varhainen keskiaika, haastatteluissa 
Maaranen ja Lehmus puhuvat vuoden 1000 tienoosta (UnRea! World, ei 
päiväystä). 

7 Ajalliseen kehykseen liittyen pelissä on karjankasvatusta, kaskiviljelyä ja 
rautaa. Tämäkin viittaa rautakauteen. Keskiaikaiset valtakeskittymät, ku- 
ten viikingit tai Novgorod, eivät ole edustettuina, mutta pelistä löytyy 
vihamielinen, itäinen heimo nimeltä Njerpez, joka on konfliktissa pelin 
muiden, ystävällismielisten heimojen kanssa, joiden nimet ovat tunnistet- 
tavissa suomalaisesta loppuliitteestä (esim. driikkiläinen, kaumolainen tai 
saarelainen). Lisäksi pelissä on viikinkejä muistuttavia, mutta rauhanomai- 
sia läntisiä kaupankävijöitä (western traders). 

laaja voi kohdata kymmeniä erilaisia Suomessa esiintyviä eläin- ja 
kasvilajeja sekä kuvitteellisia, mutta enemmän tai vähemmän todel- 
lisuuspohjaisia kulttuurisia ryhmiä edustavia ihmisiä. Kuten genren 
muissa peleissä, taikuudella on UnReal Worldissakin paikkansa, jos- 
kin se on vähemmän näkyvä. Maaranen ja Lehmus määrittelevätkin 
pelin realismiin pyrkiväksi ja ”matalaksi fantasiaksi” (TKU/A/22/121; 
TKU/A/22/122; Suomen pelimuseo 31.10.2017; jaottelusta korkeaan 
ja matalaan fantasiaan ks. Leppälahti 2002, 118-119). 

Huolimatta viittauksista muinaissuomalaiseen kansanrunouteen ja 
kansanuskoon peliä ei voi luonnehtia ”kalevalaiseksi” vaan siinä on 
pyritty selvästi kansanomaisempaan esitykseen: Kalevalan hahmot 
esiintyvät vain riittiteksteissä mutta eivät itse pelin hahmoina, (epä- 
onnisen) sankaruuden ja urotöiden sijaan korostuvat arkinen aherrus 
ja yhteistyö (ks. TKU/A/22/122) ja kansanrunolainaukset on haettu 
Kalevalan sijaan kansanperinnettä käsittelevästä tutkimus- ja tieto- 
kirjallisuudesta sekä julkaistuista kokoelmista. Muista roguelike- 
peleistä UnReal Worldin erottaa myös selviytymisen kannalta olen- 
nainen, kunnianhimoisesti mallinnettu vuodenaikojen ja sään vaih- 
telu. 

Pelissä henkimaailma on läsnä pelaajan kokemuksen kautta, ja te- 
kijöiden mukaan pelin tarkoitus on ennen kaikkea mallintaa rauta- 
kauden eränkävijän kokemusmaailmaa, johon tuntemus henkimaail- 
man läsnäolosta kuuluu. (TKU/A/22/121.) Saapuessaan johonkin 
uuteen paikkaan tai lausuttuaan loitsun pelihahmo voi tuntea rauhaa 
tai rauhattomuutta; nukkuessaan hän saattaa herätä erilaisiin epä- 
miellyttäviin tuntemuksiin tai ääniin. Nämä ovat viestejä siitä, mil- 
lainen suhde pelihahmolla on kyseisen paikan anonyymiksi ja hyvin 
kaukaiseksi jäävään haltijaan, joka pelissä nimetään vain yleisellä ta- 
solla guardian spiritiksi. Eri paikoilla on kuitenkin omat haltijansa, 
mikä on pelissä todennettavissa muun muassa niin, että pelaaja voi 
parantaa pyyntionneaan myös vaihtamalla paikkaa. 

Eniten haltijasuhteeseen vaikuttaa pelaajan toiminta: esimerkiksi 
puiden liiallinen kaataminen tai yöaikaan metelöinti voivat suutut- 
taa haltijan. Viime kädessä se, mikä haltijan suuttumisen aiheutti, jää 
kuitenkin pelaajan itse pääteltäväksi. Myös pelaaja itse voi olla yhtey- 
dessä henkimaailmaan, mikä tapahtuu pääasiallisesti pelin rituaali- 
järjestelmän kautta. Rituaaleja ja henkimaailman sekä tuonpuoleisen 

kanssa kommunikointia varten on olemassa oma valikko, jossa on 
listattuna pelihahmon oppimat rituaalit. Eri rituaalit ovat yhteydessä 
elinkeinoihin: esimerkiksi kalastamista, metsästystä ja puun kaata- 
mista varten on olemassa omat loitsunsa (kuva 2). Lisäksi on olemas- 
sa erilaisia uhrausrituaaleja, joiden avulla pelaaja voi lahjoittaa osan 
saaliistaan haltijalle. Osa rituaaleista vaikuttaa pelaajan kykyihin (esi- 
merkiksi jäljitys- tai kalastustaitoihin), osa taas on tarkoitettu paikan- 
haltijoiden kanssa viestimiseen: tervehtimiseen, luvan pyytämiseen 
jotakin toimenpidettä varten tai jonkin asian jälkikäteiseen hyvittä- 
miseen. 

Vaikka pelin haltijasuhde muistuttaakin tutkimuskirjallisuudessa 
dokumentoitua haltijauskoa (esim. Honko 1980), tälle rituaalijärjes- 
telmälle löytyy esikuva myös roguelike-genren yhden tunnetuim- 
man pelin, Nethackin, järjestelmästä. Pelissä pelaajan suhdetta nimik- 
kojumaluuteen ylläpidetään uhraamalla alttareilla ja noudattamalla 
tiettyjä tabusääntöjä, minkä seurauksena pelaaja voi saada lahjaksi 
taikaesineitä tai hänen onnensa voi parantua. Saman tyyppinen ri- 
tuaalijärjestelmä, jossa pelaajan toimet ja annetut uhrit vaikutta- 
vat jumalsuhteeseen, löytyy myös Maarasen mainitsemasta Ancient 
Domains of Mystery (ADOM) -pelistä (TKU/A/22/121). 

Matalan fantasian hengessä UnReal Worldin pelaaja ei voi ampua 
vastustajiaan tulipallolla tai muuttua näkymättömäksi. Sen sijaan 
UnReal Worldin rituaali- ja loitsuvalikoima pohjautuu vanhaan perin- 
teen- ja kansanuskotutkimukseen, jota käsittelen tuonnempana. Kun 


8 Edellä mainituissa esikuvissa, Nethackissa ja ADOMissa, on oma Dungeons 
and Dragons -pöytäroolipelisarjasta periytyvä magiajärjestelmänsä, jossa 
pelihahmon eri attribuutit vaikuttavat siihen, kuinka paljon ja miten vai- 
keita loitsuja pelihahmo voi oppia loitsukirjoista. Myös UnReal Worldissa 
on ”Ritual”-niminen taito, joka vaikuttaa siihen, kuinka monta rituaalia 
pelihahmo voi oppia. UnReal Worldissa ei ole myöskään näihin peleihin 
kiinteästi kuuluvaa, niin ikään Dungeons and Dragons -pöytäroolipeli- 
sarjasta periytyvää, lainmukainen-kaoottinen sekä hyvä-paha-akseleille 
asettuvaa eettistä suuntautumista (alignment), joka määrittää, mikä on 
pelihahmolle sallittua suhteessa hänen nimikkojumaluuteensa. UnReal 
World eroaa Nethackista ja ADOMista siinä suhteessa, että rituaali- ja ma- 
giajärjestelmät eivät ole toisistaan erillisiä eikä rituaalien suorittamista ole 
sidottu tiettyihin paikkoihin. 

KNOWN RITUALS AND INCANTATIONS: 


Pelin rituaalivalikko 


pelissä suoritetaan jokin rituaali, tulee näkyviin riittiteksti ja ääni- 
efekti ”Iski tulta Ilmarinen...” joka hajoaa epäselväksi muminaksi. 
UnReal World siis erityistää peligenressä vakiintunutta rituaalijärjes- 
telmää osaksi tiettyä kulttuurista kontekstia lisäämällä siihen ainek- 
sia suomalaisesta kansanuskosta (vrt. Kyyrö, tulossa). Suomalaiseen 
kulttuurialueeseen liittyvää erityisyyttä tuottaa lisäksi pelin ääni- 
maailma: peli alkaa kanteleella soitetulla kalevalateemalla ja päättyy 
noitarummun kuminaan. Keskusteluissa pelaajan ja tietokoneen oh- 
jaamia pelihahmoja edustavat valokuvat ennallistettuihin asuihin pu- 
keutuneista ihmisistä. Tämän partikularisoinnin osaksi voidaan ym- 
märtää myös kuvitteelliselle suomalaiselle kansanuskon maailmalle 
vieraan, roolipeleissä esiintyvän eettisen suuntautumisen (alignme- 
nt) sekä korkeafantasialle tyypillisten taikuuden muotojen poisjättä- 
misen.” 


9 Unkeal Worldin versiosta 3.5 eteenpäin on erillisestä valikosta suoritetta- 
vien rituaalien määrä vähentynyt ja ne ovat muuttuneet enemmän itse 
pelimaailmassa tehtäviksi asioiksi. Kun aiemmissa versioissa kalan pyydys- 
tänyt pelaaja saattoi valita rituaalivalikosta “Fisher's sacrifice for catch” 
-loitsun, uudemmissa versioissa vastaava rituaali tehdään niin, että osa 

UnReal Worldissa rituaalien kautta tapahtuva henkimaailman 
kanssa kommunikointi on pääasiallisesti tasapainon ylläpitämistä 
suhteessa luontoon. Maaranen kommentoi yliluonnollisen läsnäoloa 
pelissä seuraavasti: 


No mä — - toivosin että se on pelaajille koko ajan läsnä et se maailma vai- 
kuttaa siltä että siellä on koko ajan joku yliluonnollinen taso olemassa ja 
nimenomaan sillä ilveellä että ihminen, pelaajahahmo pelaa ihmistä, et- 
tä ihminen ei oo se ... sen pelimaailman tai ton maailman herra, — — var- 
sinkaan sillon ku ollaan jossain erämaassa, vaan että siellä on aina jotakin 
suurempaa ja vahvempaa, ja tavallaan mä jotenki pienen pelaajaihmisen 
pitäis koko ajan tavallaan pitää mielessä, että sen teot nähdään ja kuul- 
laan ja ne vaikuttaa. — — Sillai toivosin, toki se menee sillä lailla, ettei se 
varmaan suurimmalle osalle pelaajista se ei ole niin, että osa saattaa jopa 
olla täysin piittaamaton siitä koko siitä tavallaan uskomusmaailmapuoles- 
ta, mutta se mun kaunis ajatus siellä on, että se vaikuttais siltä että — — että 
siellä ollaan koko ajan ... henkien ja henkiolentojen vaikutuspiirissä, jol- 
lain tavalla. (TKU/A/22/121.) 


Viesteinä tasapainosta toimii toisaalta pelaajan pyyntionni, joka taas 
vaikuttaa hänen selviytymiseensä, mutta toisaalta myös hänen tun- 
temuksensa: yhtäältä rauhallisuus sekä yhteyden tunteminen maa- 
ilmaan ja toisaalta rauhattomuus ja pelko. Toisin sanoen pelin 
mekaniikassa luonto sielullistuu, siitä tulee vaihtokumppani ja ritua- 
lisoidusta vaihdosta sekä norminmukaisesta käyttäytymisestä tapa 
säädellä tasapainoista ja nöyrää suhdetta luontoon. Paikanhaltija toi- 
mii moraalinvartijana, mutta moraali määräytyy ensisijaisesti suh- 
teessa luontosuhteen tasapainoisuuteen. Tasapaino taas kuvataan pe- 
lissä ruumiillistuneiksi tuntemuksiksi. 

Luontosuhteen ohella pelissä on esillä myös suhde muihin ihmi- 
siin. Uusien rituaalien oppiminen vaatii yhteydenpitoa kyliin, joissa 
elävät tietäjämäiset kylänvanhimmat ja shamaanit (nimitys riippuu 
heimosta) voivat opettaa niitä pelaajalle, kun tämä on ensin saavutta- 
nut kyvyn oppia tietty loitsu. Tietäjät voivat opettaa myös muita hyö- 


kevään ensimmäisestä saaliista asetetaan astiaan veden äärelle, minkä jäl- 
keen poistutaan paikalta, eikä pelaaja saa tietoa rituaalin vaikutuksesta 
kuin välillisesti. 

dyllisiä taitoja, kuten kasvien tuntemusta. Usein tämä vaatii erilaisten 
palvelusten tekemistä, kuten kasvien tai polttopuiden keräämistä. Ky- 
lät ovat siis paitsi perinteiden myös tavaroiden ja palvelusten vaihta- 
misen paikkoja. 

Rituaalijärjestelmä nivoutuu osaksi pelaajan jatkuvaa, selviyty- 
miseen tähtäävää toimintaa eli osaksi erilaisia ruuan ja veden han- 
kintaan sekä viljelymaan, pyyntivälineiden, työkalujen ja asumusten 
työstämiseen liittyviä askareita. Tämän lisäksi kansanuskon maailma 
on läsnä erityisten tehtävien (guest) kautta. Myös nämä tehtävät saa- 
vat alkunsa kylistä, ja niiden edellytyksenä on, että pelaaja on jo ol- 
lut jonkun verran vuorovaikutuksessa kyläläisten kanssa esimerkiksi 
vaihtaen saalistaan työkaluihin. Tehtävien kautta pelaajan on esimer- 
kiksi mahdollista nähdä metsänneito tai vedenhaltija tai etsiä met- 
sänpeittoon joutunut eläin. Nämä tehtävät tuovat pelin muuten mel- 
ko arkiseen aherrukseen yliluonnollisemman elementin. Tehtävien 
kautta yliluonnollisiin olentoihin avautuu uusia näkökulmia: ne saa- 
vat jopa antropomorfisen muodon, mutta niiden etäisyys pelaajaan 
säilyy. Tehtävien kautta korostuu myös se, miten pelaajan tulee suh- 
tautua näihin eräluonnon metonyymisiin edustajiin kunnioituksella. 
Sisällöllisesti peli rakentuu siis arkisen aherruksen, vaatimattomuu- 
den ja sielullistettua luontoa kunnioittavan suhteen varaan, toisin 
kuin monissa vastaavissa peleissä, joissa korostuvat urotyöt ja näyt- 
tävä taikuus. 


Ikään kuin -uskonnollisuus 


Lehmuksen mukaan UnReal Worldissa simuloidaan rautakauden 
ihmisen kokemusmaailmaa (TKU/A/22/122; Suomen pelimuseo 
31.10.2017). Tätä kautta vältetään ottamasta kantaa henkimaailman 
ontologiseen statukseen: peli ei siis kuvaa tekijöidensä mukaan to- 
dellisuutta, vaan rautakautisten ihmisten kokemusta siitä. Lehmus ki- 
teyttää asian näin: 


Me ei varsinaisesti oteta kantaa esimerkiks siihen, että onko jotain niitä 


henkiä olemassa tai ei tai mikä on niinku joku tarkka uskonnollinen dog- 
matiikka, vaan se mitä pyritään simuloimaan ni on rautakautisen ihmisen 

kokemus - - maailmasta. Ja jos niillä on kokemustasolla ne on uskonu, 
että tämmösiä uhrituaaleja kannattaa tehä että ei tule onnettomuuksia tai, 
tai joskus kerran elämässään joku on nähny jonku metsänhaltijan, niin 
ne asiat pitää simuloida sinne, mutta ne on tehty kuitenki sen verran epä- 
määräsesti, että ikinä ei voi ihan varmaks tietää että ne ei oo niin lihaa ja 
verta olevia olentoja. (TKU/A/22/122.) 


Kuten edellisessä alaluvussa kuvasin, pyritään henkimaailma esittä- 
mään matalan fantasian hengessä etäisenä ja viitteenomaisena. Tämä 
kytkeytyy rautakauden ihmisen elämysmaailman simuloimiseen. Su- 
pernatural-televisiosarjaa tutkinut Line Nybro Petersen nostaa esiin, 
miten populaarikulttuurin tuotteissa on mahdollista kokeilla erilaisia 
uskonnollisen mielikuvituksen "entä jos” -skenaarioita. Tämä mah- 
dollistaa populaarikulttuurin kuluttajille olemassa olevien uskonnol- 
listen mielikuvien uudelleenneuvottelun. (Petersen 2010, 3.4 ja 6.) 

Lehmus kertoo tavastaan mennä syksyisin vierailemaan kotinsa 
läheiselle muinaishaudalle, jossa hän tarjoaa vainajille juomauhrin. 
Lehmuksen kertoman mukaan tärkeää ei ole se, uskooko henkien 
olemassaoloon tai tietääkö, miltä aikakaudelta hauta on peräisin, 
vaan olennaisempaa on pohdinta ihmisen paikasta suuremmassa ko- 
konaisuudessa: 


Se on silti tapa tavallaan muistaa se, että kuinka pientä ja ohimenevää 
kaikki tää sote-vääntö ja ilmastonmuutos ja kaikki mikä meitä uhkaa ta- 
vallaan nyt, niin se on kuitenki vaan semmonen kupla ihmiskunnan his- 
toriassa ja joskus kauan sitten täällä on ollu tyyppejä, jotka on istunu tällä 
samalla rannalla ja kuunnellu ku kuikka huutaa ja miettiny että miten se 
saa sen kalan sieltä syötäväks ja sitten ne on halunnu haudata vainajansa 
auringonlaskun kallioiseen niemennokkaan, ni minusta siinä on jotain 
vaan semmosta mikä pistää asiat perspektiiviin — — ja tuo semmosta uni- 
versaalia yleistynyttä yhteydentunnetta siihen että mä nyt oon ihminen 
osana tätä samaa luontoo. (TKU/A/22/122.) 


Menneiden sukupolvien kokemuksiin on toisin sanoen mahdollista 
eläytyä ”ikään kuin” -hengessä, vaikka ei ottaisi vakavasti kysymystä 
siitä, kuinka totuudenmukaisia omat tiedot eläytymisen kohteesta 
ovat. Universaalin yhteydentunteen kannalta näillä tiedoilla ei ole 
merkitystä. Lisäksi tällainen eläytyminen voi tarjota vakavasti otetta- 
viakin pohdiskelunaiheita ja johtaa luonnon kiertokulun näkemiseen 

universaalina sekä jonain sellaisena, joka voidaan nähdä merkityksel- 
lisenä ja johon voidaan tuntea yhteyttä. 

Edellä mainitut näkökulmat kytkeytyvätkin filosofi-uskontopsy- 
kologi William Jamesin edustamaan pragmaattiseen uskontokäsityk- 
seen, jonka ytimessä on uskonnon käyttöarvo, ei niinkään se, ovatko 
uskomukset totta. Lehmus itse nostaa esiin Jamesin nimen, teoksen 
Varieties of Religious Experience (James 2002, alkuteos 1902) ja siinä 
esitetyn ajatuksen uskonnollisuuden pragmaattisuudesta kysyessäni, 
onko hänen filosofitaustallaan ollut vaikutusta peliin. Lehmukselle 
James ei ollut varsinainen vaikutin peliin, vaan sen kautta hän luon- 
nehti uskonnon roolia pelissä. 

Kiinnostavasti myös Terhi Utriainen mainitsee Jamesin uushen- 
kisyyteen kytkeytyvän ”ikään kuin” -ajattelun yhteydessä (Utriainen 
2017, 238, 2020; ks. myös Utriainen 2018, 124). Utriaisen haastatte- 
lemille enkeleihin uskoville enkeleiden todellisuus ei ollut loppujen 
lopuksi tärkeää, vaan pikemminkin se, mitä niiden kuvittelun avul- 
la voidaan saada aikaan. UnReal Worldin yhteydessä ”ikään kuin” 
-ajattelu nousee esiin sekä pelimaailmaa koskevissa luonnehdinnois- 
sa (simuloidaanko rautakauden todellisuutta vai rautakauden ihmi- 
sen kokemusmaailmaa) että pelimaailman ulkopuolella (Lehmuksen 
esimerkki muinaishaudoista). Tällaisessa ikään kuin -uskonnollisuu- 
dessa rajanveto uskonnollisen ja ei-uskonnollisen tai henkisen ja 
ei-henkisen välillä ei ole helppoa ja kyse onkin hyvin notkeasta us- 
konnollisuuden muodosta. Ikään kuin- tai entä jos -ajattelu toimi- 
vat fiktiivisessä ja vähemmän vakavassa tietokonepelien genressä ta- 
pana rakentaa pelin omalakinen ja arjesta poikkeava taikapiiri (ks. 
Huizinga 1947; vrt. Petersen 2010, 3.4; Utriainen 2017, 238), mutta 
ne ovat sovitettavissa myös muihin elämänkäytäntöihin, mukaan lu- 
kien omaa olemista ja maailmasuhdetta koskevaan pohdintaan. 


Omaehtoisen kulttuurintuotannon moniaineksisuudesta 


Kun UnReal Worldia tarkastellaan omaehtoisena kulttuurintuotanto- 
na, sen sisältämien ainesten erittelyssä olennaista on myös tarkastella, 
millaisia inspiraationlähteitä sillä on ollut ja millaisiin kulttuurituot- 
teisiin tekijät rinnastavat sen. Näin hahmottuu tekijöiden käsitys pe- 

lin paikasta populaarikulttuurin tuotannon kentällä. Haastattelujen 
pohjalta Maarasen ja Lehmuksen inspiraationlähteet voidaan erotel- 
la yhtäältä nimettäviin kulttuurituotteisiin ja toisaalta diffuusimpiin, 
oman kokemuksen ja toiminnan piiristä nouseviin sisältöihin. En- 
simmäisten kohdalla on kyse lähinnä populaarikulttuurin tuotteis- 
ta ja kansanperinnettä koskevasta kirjallisuudesta ja toisten kohdalla 
omista lapsuuden ja nuoruuden kokemuksista sekä erilaisesta har- 
rastustoiminnasta. Ensimmäinen kategoria oli esillä haastattelukysy- 
myksissäni, kun taas jälkimmäisen kategorian Lehmus ja Maaranen 
nostivat itse esiin. 

Maaranen kertoo pelanneensa ennen UnReal Worldin luomista 
muun muassa Dungeons & Dragons- ja Runeguest-pöytäroolipelejä 
sekä roguetyyppisiä Nethack- ja Ancient Domains of Mystery -tieto- 
konepelejä. Keskeisenä inspiraationlähteenä Maaranen ja Lehmus 
mainitsevat molemmat Pasi Janhusen ja Petri Hiltusen toteuttaman 
Adventurers of the North - Kalevala Heroes (ANKH) -lautapelin, jon- 
ka Nelospelit julkaisi vuonna 1988. (TKU/A/22/121; TKU/A/22/122.) 
Kyseisessä Dungeons and Dragons -tyyppisessä pelissä seikkailivat 
Kalevalasta tutut hahmot. 

Muita inspiroivia kulttuurituotteita olivat Maarasen mainitsemat 
Rauta-aika-draamaelokuva (1982) ja Vikings- (2013-2019) ja Game 
of Thrones -tv-sarjat (2011-2019) sekä Lehmuksen mainitsemat 
yhtyeet CMX, Hedningarna ja Gjallarhorn sekä muusikot Mara 
Balls, Litku Klemetti ja Jukka Nousiainen. (TKU/A/22/121; 
TKU/A/22/122.) Kun Maaranen asemoi elokuvien ja tv-sarjojen 
avulla peliä kuvitteelliseen rautakauteen tai keskiaikaan ja pohjolaan, 
korostuvat Lehmuksella toisaalta kansanmusiikkivaikutteet ja indie- 
mäinen asenne musiikintekoon. Lehmuksen rinnastuksissa korostuu 
siis omaehtoinen ja ei-kaupallinen lähestymistapa itsensä toteuttami- 
seen ja kulttuurin tuottamiseen. Indieasenne toistuukin Maarasen ja 
Lehmuksen kerronnassa ja on nähtävissä sitäkin kautta, että peliä jul- 
kaistiin freeware-lisenssillä, kunnes vuonna 2016 se julkaistiin kau- 
pallisessa Steam-palvelussa. Vasta tästä lähtien Maaranen on pystynyt 
elättämään itsensä pelillä. (Suomen pelimuseo 31.10.2017.) 

Pelitehtävien suunnitteluun Maaranen mainitsee vaikuttaneen 
neliosaisen Suomen kansan muinaisia taikoja -teoksen kaksi ensim- 
mäistä osaa, Matti Warosen toimittamat Suomen kansan metsästys- 

taikoja (SKS, 1891) ja Suomen kansan kalastustaikoja (SKS, 1892), 
Kaarle Krohnin tutkimus Suomalaisten runojen uskonto (SKS, 1915) 
sekä Kustaa Vilkunan populaari Vuotuinen ajantieto (Otava, 1950). 
Muita Maarasen mainitsemia teoksia ovat U. T. Sireliuksen Suomen 
kansanomaista kulttuuria (Otava, 1919-1921) sekä uudemmat Ilmar 
Talven Suomen kansankulttuuri (SKS, 1979), Anna-Leena Siikalan 
Suomalainen shamanismi (SKS, 1992) ja Juha Pentikäisen Kalevalan 
mytologia (Gaudeamus, 1987). (TKU/A/22/121.) Vanhemman us- 
kontotieteellisen ja folkloristisen tutkimuskirjallisuuden hyödyntä- 
minen on yksi uuspakanallisten rekonstruktionalisten kanssa jae- 
tuista asioista (Riihimäki 2019, 41—42; von Boguslawski 2014; Kantti 
2013). 

Kulttuurituotteiden ja kirjallisuuden lisäksi pelin syntymiseen vai- 
kuttivat Maarasen ja Lehmuksen omat kokemukset ja toiminta. Leh- 
mus mainitsi Talven ja Siikalan teokset, mutta siirtyi nopeasti muiste- 
lemaan lapsena kuulemaansa kertomusta: 


Kun välillä on miettiny että mistä kaikkialta se on tullu itelle se että het- 
kinen, vois penkoo tätä suomalaista perinnettä, niin mää muistan että mä 
oon ollu ala-asteen viidennellä tai kuudennella, ja meillä oli luokanopet- 
tajana sillon koulun rehtori, joka edusti kaikkea tämmöstä klassista kou- 
lumestarisivistystä. Mut et se silti kertoili tarinoita sen omasta lapsuudes- 
ta, kun oli ollu joku kylän semmonen parantaja-äijä, joka oli tehny aika 
huimia temppuja, se oli muun muassa tullu reellä talvella markkinoille ja 
jättäny kaikki sen tavarat sinne rekeen siinä vaiheessa, kun muut isännät 
oli vieny aittaan lukkojen taakse tavarat ja sitten ihmetelly, että eksää pis- 
tä noita lukkojen taakse. Ja se oli vaan sanonu, että ei mun tartte. Ja sitten 
kun ne oli tullu markkinoilta takasin sinne missä ne tavarat oli, ni siel- 
lä oli ollu joku pitkäkyntinen roisto, jolla oli ollu hevosen länget kaulas- 
sa ja se oli mielipuolisena vaan kävelly sitä rekee ympäri näin. Ja sitten se 
oli siitä ottanu ne länget pois ja sanonu että mene siitä matkoihis. Tietysti 
mistään ei voi tietää oliko tää sovittu performanssi, tai onks siinä oikeesti 
ollu jotain hypnoottisia kykyjä, tai mitä siinä on tapahtunu. Mutta ikään 
ku se, että se rehtori kerto tämmösiä tarinoita, ni se sai mun lapsen mie- 
len kutkuttamaan, että hetkinen, mitä kaikkia juttuja tässä maailmassa on 
ja mistä nää kumpuaa ja mä muistan, että mä sillon luin jotain semmosia 
haastatteluteoksia, mihinkä oli koottu tarinoita suomalaisesta kansanpa- 
rantajista. Niin mä luulen, että se on jääny mulla jotenki mieleen just ne 
tarinat siitä, että mitkä ne on nyt ne klassiset että, löydetään kadonneita 

esineitä tai selvitetään että kuka oli varas tai sitten saadaan jotain ikään 
ku tavallaan enemmän manaus-tyyppisesti parannetaan jotain kipuja ja 
vaivoja, niin kyl mä muistan että se on mulle jääny jotenki semmoseks... 
(TKU/A/22/122.) 


Oma kategoriansa ovat omaan harrastustoimintaan liittyvät asiat. Ky- 
syttyäni Maaraselta, oliko hän mahdollisesti opiskellut jotain pelin 
aihepiirin liittyvää, hän kertoi kyllä opiskelleensa kulttuurihistoriaa 
avoimessa yliopistossa tutkimustaitoja hankkiakseen, mutta totesi he- 
ti perään, että tärkeämmässä asemassa on ollut hänen oma lukemi- 
sensa, omakohtainen kokeilu sekä tunnelmien hakeminen: 


Mä oon sitten kokeillu juttuja — -, tehny esimerkiks ite kaikkia ansaviri- 
tyksiä ja jousipyssyjä ja sitten aika paljon mä oon viettäny jossain vaihees- 
sa eräelämää, et sillä lailla tavallaan omakohtasen semmosen tutkimi- 
sen, käsillä tekemisen, mutta siis myös semmosen omakohtasen fiilistelyn 
kautta hakenu sitä, että miltä tuntuu olla yö nuotiolla ja mitä ajatuksia sii- 
nä herää. (TKU/A/22/121.) 


Esimerkit osoittavat, miten vernakulaari tekijyys on hyvin moni- 
aineksista. Omaehtoisuus korostuu omien erä- ja kädentaitojen sekä 
kokemusperäisyyden kohdalla, ja tekijät painottavat useaan otteeseen 
toivovansa, että peli ja sen kautta omiin juuriin tutustuminen innos- 
taisi ihmisiä eräilemään ja harjoittamaan kädentaitoja myös oikeassa 
elämässä (TKU/A/22/121; TKU/A/22/122; Suomen pelimuseo 
31.10.2017). Samanaikaisesti eräelämä, -taidot ja -kokemus myös 
legitimoivat tekijyyttä ja tuottavat pelille autenttisuutta (vrt. Koski 
& Turtianen 2020, 87). Kuitenkin peliin on päätynyt aineksia myös 
institutionaalisemmista lähteistä, kuten tieteellisestä kirjallisuudes- 
ta, joita hyödynnetään omista lähtökohdista käsin. Institutionaalisen 
ja vernakulaarin omaehtoisuuden hybridisyydestä kertoo myös Ju- 
ankosken kirjaston aloitteesta tehty Iron Age Now -CD-ROM-levy, 
joka sisälsi pelin ja rautakaudesta kertovaa lisämateriaalia. Lehmus 
mainitsee amerikkalaisen professorin, joka oli kehottanut oppilaitaan 
pelaamaan peliä, jotta he saisivat tuntuman rautakauden ihmisen to- 
dellisuuteen. (TKU/A/22/121; TKU/A/22/122.) Tällainen institutio- 
naaliseen auktoriteettiin viittaaminen osaltaan legitimoi Maarasen 
ja Lehmuksen vernakulaaria tekijäauktoriteettia. Tekijät kuitenkin 
painottivat, ettei UnReal Worldin tarkoitus ole ollut opettaa kansan- 

uskosta tai rekonstruoida sitä: Maarasen ja Lehmuksen ”omaehtoi- 
suuden pedagogiikka” pyrkii pikemminkin voimaannuttamaan ih- 
misiä kannustamalla heitä kokeilemaan omia taitojaan myös pelin 
ulkopuolella. 

Kun Maarasen ja Lehmuksen kuvauksista haetaan yhteyksiä uus- 
henkisyyden tai uskonnollisuuden teemoihin, tulevat esiin ”fiilisten” 
ja itsen kehittämisen teemat. Kuitenkin esimerkiksi uuspakanallisen 
kentän toimijat ja kansanperinteen elvyttäjät jäävät molemmille etäi- 
semmiksi kuin esimerkiksi historian elävöittäjät tai liveroolipelaajat 
- vaikka he suhtautuvatkin lähtökohtaisesti myös edellisten toimin- 
taan suopeasti (TKU/A/22/121; TKU/A/22/122). Vaikka pelin tekijät 
eivät olekaan vernakulaarin uskonnollisuuden auktoriteetteja eikä hei- 
dän ensisijaisena tarkoituksenaan ole ollut opettaa suomalaista kan- 
sanuskoa pelin pelaajille, voi heidän suhtautumistaan UnReal World 
-pelin tekemiseen ja sen kontekstualisoimista osaksi muuta toimin- 
taansa lähestyä vernakulaarisen auktoriteetin näkökulmasta. Maara- 
selle ja Lehmukselle pelissä on kyse omaehtoisen elämäntavan ylis- 
tämisestä, ja he kytkevät sen muun muassa DIY-kulttuuriin ja oman 
eräilyn kautta tapahtuvaan ”fiilistelyyn”. Myös tätä kautta peli ja sen 
tekijät asettuvat osaksi laajempaa, notkean modernin kulttuurista 
kontekstia, jonka osana myös eri uushenkisyyden muodot ja niiden 
puitteissa tapahtuva perinteisten traditioiden rekonstruointi- ja elä- 
vöittämistoiminta esiintyvät (ks. Taira 2006, 37). 


Lopuksi: ”Pienimuotoisen, omaehtoisen elämäntavan 
ylistyslaulu” 


Olen tarkastellut tässä luvussa, miten perinteisen kansanuskon tee- 
mat välittyvät populaarikulttuurin, tarkemmin tietokonepelin väli- 
tyksellä. Lisäksi olen pyrkinyt asemoimaan peliä populaarikulttuurin 
ja uushenkisyyden jaetulle alueelle hyödyntäen myös pelin tekijöiden 
haastatteluja. Tätä kautta hahmottuu omaehtoinen tapa suhtautua 
paitsi kulttuurintuotantoon myös perinteen välittämiseen ja henki- 
syyteen. Pelin kohdalla kyse on folkloreprosessin vaiheesta, ”perin- 
teen toisesta elämästä” (Honko 2013, 48), jossa tutkijoiden tallentama 
tieto perinteisestä elämäntavasta on otettu uudelleen käyttöön osana 

luovaa prosessia ja välitetty populaarikulttuurin kontekstissa.'° Suo- 
malainen kansanperinne ja siihen kuuluva kansanusko näyttäytyvät 
tässä aineistossa sikäli notkeina traditioina, että vaikka niiden läh- 
teisiin suhtaudutaan vakavasti, ovat ne silti muokattavissa tekijöiden 
lähtökohdista käsin. Olennaista ei ole niinkään perinteen välittämi- 
nen tai sen pilkuntarkka rekonstruointi, vaan omaehtoisempi, itsen 
kehittämiseen ja voimaantumiseen tähtäävä pedagogiikka. Tämä 
näkökulma kiteytyy alaluvun otsikossa olevassa Erkka Lehmuksen 
haastattelulainauksessa. 

UnReal World edustaa omaehtoista populaarikulttuuria, jossa ku- 
vitellaan menneisyyden suomalaista kansanuskoa. Tällaisena kulttuu- 
rituotteena se rinnastuu moniin uushenkisyyden alle luettaviin il- 
miöihin, kuten pakanalliseen rekonstruktionalismiin (ks. Sjöblom 
2000, 237), jossa menneisyyden uskonto on rekonstruoinnin kohtee- 
na. Itse pelissä omaehtoinen elämäntapa kiteytyy sopusointuisessa 
suhteessa elämiseen sielullistetun luonnon kanssa sekä arkiseen aher- 
rukseen sankaruuden ja magian sijaan. Henkimaailma on etäistä 
toiseutta, ja sen kanssa ollaan vuorovaikutuksessa suomalaisesta 
kansanperinteestä peräisin olevien rituaalien avulla. Juuri tämä hen- 
kimaailman etäinen läsnäolo on UnReal Worldin keskeinen lumon 
tuottamisen mekanismi. Lisäksi tasapainoisen ja kunnioittavan luon- 
tosuhteen kautta rakentuu vahva temaattinen yhteys uuspakanuu- 
teen, jota on luonnehdittu juuri ekologiseksi henkisyydeksi ja jol- 
le on tyypillistä esikristillisten kansanuskon muotojen revitalisointi 
(Harvey 1997, 179-181; ks. Myös Lassander 2017, 205). Tätä temaat- 
tista yhteyttä kuvastaa hyvin pelin lopetusnäkymä, jossa kerrotaan 
pelaajan jättävän UnReal Worldin ja annetaan viimeinen muistutus 
cree-intiaanien sananlaskun sanoin: 


Only when the last tree is cut; 

only when the last river is polluted; 

only when the last fish is caught; 

only then will they realise that you cannot eat money. 


10 Hongon folkloreprosessin ja Hjarvardin mediatisaation ja banaalin uskon- 
non käsitteiden välisistä yhteyksistä ks. Kamppinen 2015, 24-26. 

Kuvassa näkyy valokuva horisonttiin jatkuvasta tunturimaisemasta, 
ja taustalla kuuluu noitarummun kumina. Ruudun alareunassa on 
vielä toinen teksti, joka kiteyttää tasapainoista luontosuhdetta sekä 
omaehtoista ja henkistä elämäntapaa koskevat käsitykset: 


Love the earth. It's under your feet every day — not too far away. 
Something very ageless breathes within you, within us — do not let it 
suffocate. 

Dare to hear your voice, dare to follow your spirit, dare to see and dare 
to feel... now. 


Pelin tekijöistä Lehmus nostaa myös esiin jamesilaisen uskontokäsi- 
tyksen, toisin sanoin ajatuksen ”ikään kuin” -uskonnollisuudesta, 
jonka kautta motivoidaan pelissä tapahtuva rautakauden elämismaa- 
ilman simulointi. Tällöin myös sen ”jonkin hyvin ajattoman” tarkem- 
pi luonne, jonka yllä olevassa lainauksessa kerrotaan hengittävän 
lukijassa, voidaan jättää tarkentamatta. Tällainen etäisyyttä ottava 
lähestymistapa uskonnollisiin kysymyksiin on tyypillistä sekä nyky- 
henkisyydelle että fiktiivisille genreille ja mahdollistaa uskonnollisten 
kysymysten esittämisen ottamatta kantaa niiden todenperäisyyteen. 

Viimeinen, löyhempi kytkös uushenkisyyteen löytyy Maarasen ja 
Lehmuksen tavoista legitimoida UnReal Worldia omien kokemus- 
ten ja ”fiilisten? kautta sekä heidän toiveistaan, että peli inspiroisi ko- 
keilemaan erä- ja kädentaitoja myös oikeassa elämässä. Tekijöiden 
toiveena ei ole niinkään, että peli tuottaisi lumoa, vaan että se saisi 
pelin pelaajat kehittämään itseään ja sitä kautta vaikuttamaan omaan 
toimijuuteensa (Utriainen 2017, 244-245). Täten pelin legitiimiys 
rakentuu hyvin samalla tavoin kuin nykyaikana perustellaan omaa 
uskonnollisuutta (Taira 2006, 50). Näiden yhteyksien ja rinnakkai- 
suuksien kautta UnReal World asemoituu osaksi laajempaa kokemuk- 
sellisuutta, affektiivisuutta ja henkilökohtaista toimijuutta korostavaa 
kulttuurista ilmapiiriä, jonka osa myös uushenkisyys on. 

Lopuksi pohdin UnReal Worldia banaalina uskontona ja osana ok- 
kulttuuria. Tutkimuskirjallisuus, vernakulaari uskonnonharjoitus ja 
mediavälitteinen populaarikulttuuri edustavat eri tavoin välittyneitä 
tapoja, joissa kansanuskosisältöjä säilötään ja jotka mahdollistavat 
omilla reunaehdoillaan näiden traditioiden jatkuvuuden, uudelleen- 
kontekstualisoinnin sekä erilaiset tulkinnat ja käyttötavat. Banaalin 

uskonnon näkökulmasta UnReal Worldin kierrättämät kansanusko- 
sisällöt mahdollistavat pelaajille kokemuksia intuitionvastaisista toi- 
seuksista. Peli kierrättää kansanuskosisältöjä osaksi okkulttuurista 
varantoa, jota kautta ne voivat inspiroida kansanuskosta kiinnostu- 
neita ihmisiä ottamaan niitä osaksi omaa henkisyyden harjoitustaan. 
Uskontoa käsittelevänä populaarikulttuurin tuotteena UnReal Wor- 
Id uusintaa käsityksiä siitä, mitä menneisyyden kansanusko on voi- 
nut olla, sekä mahdollistaa erilaisia lumoutumisen ja yliluonnollisen 
kokemuksia fiktiivisessä kehyksessä (vrt. Utriainen 2017, 255-256). 
Samanaikaisesti kun institutionaalisen uskonnon asema on heiken- 
tynyt, erilaisten uushenkisten näkemysten näkyvyys on lisääntynyt. 
Populaarikulttuurin kierrättämät uskontokuvastot ja niihin liittyvät 
mitä jos -skenaariot ovat mahdollistaneet uudenlaista uskonnollista 
mielikuvitusta (vrt. Petersen 2010)."! 

Kun Hjarvardin näkökulmassa korostuu kaupallisen ja valtavirran 
populaarikulttuurin rooli uskontomaiseman muokkaajana, on syy- 
tä kiinnittää huomiota siihen, miten ”valtavirtaisuus” on enenevästi 
vaikeammin määriteltävissä. Kun UnReal Worldin kehitystyö alkoi 
jo ennen sosiaalista mediaa, BBS-aikakaudella, on internetin käytön 
yleistyminen mahdollistanut vernakulaarin kulttuurituotannon täy- 
sin uudenlaisen näkyvyyden ja saavutettavuuden. Tuottajan ja kulut- 
tajan sekä vernakulaarin ja institutionaalisen väliset erot hämärtyvät 
(ks. Koski & Turtiainen 2020, 85-86). Myös vähemmän kaupalliset 
tuotteet vaikuttavat uskontorepresentaatioiden kokonaiskuvaan. 

Tässä luvussa olen tarkastellut pelin sisältämiä merkityspotentiaa- 
leja sekä sen tekijöiden tekemiä asemointeja ja määritelmiä pelistä. 
Samalla olen valottanut tiettyä osaa okkulttuurisesta syklistä. Sen 
selvittäminen, millaisia suoria vaikutuksia sekä kytköksiä pelillä on 
uushenkisyyteen lukeutuviin elämänkäytäntöihin sekä millaisia seu- 
rauksia uskonnollisten mielikuvien uudelleenneuvottelulla on, vaatii 
kuitenkin myös populaarikulttuurin kuluttajien tutkimusta. 


11 Toisaalta uushenkisyyteen lukeutuvien sisältöjen näkyvyys yhteiskunnassa 
on eri asia kuin siihen liittyvien uskomusten tai käytäntöjen suosio. Usein 
onkin vaikea erotella, johtaako institutionaalisen uskonnon heikentymi- 
nen uushenkisyyden tai uskonnottomuuden kasvuun (ks. Taira 2022). 

Tiivistelmä 


Makrososiologisesti tarkasteltuna uushenkisyyden nousu yhdistyy 
länsimaissa uskonnollisten instituutioiden aseman hiipumiseen. 
Meso- ja mikrotasolla perinteisen uskonnollisuuden ja uuden henki- 
syyden välinen suhde voi kuitenkin saada monenlaisia muotoja. Esi- 
merkiksi 1900-luvun lopun ja 2000-luvun alun Suomessa ortodoksi- 
kristillisyys ja uushenkisyys kasvattivat suosiotaan samanaikaisesti. 
Onkin esitetty, että ortodoksisuus on luterilaisuuteen vertautuvasta 
institutionaalisesta asemastaan huolimatta asettunut Suomessa osak- 
si erilaisten henkisten vaihtoehtojen kirjoa. Tässä luvussa tarkas- 
telemme sitä, kuinka uushenkisyyteen liitetyt arvot nousevat esille 
puheessa ortodoksisuudesta. Analysoimme kahta haastatteluaineis- 
toa, joista ensimmäisessä on haastateltu Valamon luostaria tukevan 
Valamo-säätiön toimintaan osallistuneita ja toisessa aikuisiällä orto- 
doksiseen kirkkoon liittyneitä henkilöitä. Aineistoissa uushenkisyyt- 
tä luonnehtiviin arvoihin asennoidutaan enimmäkseen myönteisesti, 
mutta paikoin kritisoiden. Vaikka henkiset painotukset ovat haasta- 
teltavien näkemyksissä läsnä enimmäkseen epäsuorasti, analyysi 
osoittaa, että ortodoksisuuteen kohdistuvalla kiinnostuksella on yh- 
tymäkohtia uushenkisyyden nousun ja erityisesti laajemman henki- 
sen käänteen kanssa. 


1 Tutkimusta on rahoittanut Suomen Akatemia (projektinumero 324109). 

Johdanto 


Nykyisin saa lehdistä lukea varsin usein puoli-pilkallisia kirjoituksia muo- 
tiin tulleesta kiinnostuksesta uskontoon, varsinkin ortodoksiseen uskon- 
toon. Muoti kun panee harrastamaan hiljentymismatkoja luostariin, up- 
poutumaan Bysantin mystiikkaan, ihmettelemään ikoneja, sytyttelemään 
tuohuksia. Jopa Uskon Viestissäkin muoti-ilmiötä pidettiin jotenkin vali- 
tettavana. Muoti kun voi johtaa jopa kirkkoon liittymiseen. Voi voi! Olen 
elänyt puolivuosisataa, ja ensimmäisen kerran elämäni aikana uskontojen 
suosio on saavuttanut nykyiset mittasuhteet. Etsitään uskonnoista, idän 
lännen ja siltä väliltä. Siunattu muoti! (Katekumeenikerholainen 1986.) 


Makrososiologiset tutkimukset ovat osoittaneet, että uushenkisyyden 
nousu yhdistyy länsimaissa uskonnollisten instituutioiden aseman 
hiipumiseen (esim. Ketola 2020, 86-89). Kehityksessä on kuitenkin 
kyse yksinkertaista vastakkainasettelua monimutkaisemmasta ilmiös- 
tä (ks. esim. Hjelm tässä teoksessa). Tästä kertoo myös oheinen lai- 
naus, joka on ote Helsingin ortodoksisen seurakunnan seurakunta- 
lehdessä Uskon Viestissä (myöhemmin Ortodoksiviesti) vuonna 1986 
julkaistusta mielipidekirjoituksesta (Katekumeenikerholainen 1986).? 
Tekstin kirjoittaja paheksuu vähättelevää sävyä, jota ajan lehdistössä 
hänen mukaansa käytettiin luonnehdittaessa ortodoksisuuteen koh- 
distuvaa kiinnostusta. Kirjoittaja itse katsoo laaja-alaisen etsimisen 
yleistymisen johtaneen uskontojen ennen kokemattomaan suosioon. 
Tekstissä kuvataan uskonnollisen kentän muutosta henkisyyteen liit- 
tyvästä keskustelusta tutulla tavalla. Etsimisen lisäksi kirjoittaja pu- 
huu harrastamisesta, ihmettelemisestä ja uppoutumisesta — kaikki 
termejä, joita ei ole tavattu yhdistää kristillisen kirkon puitteissa ta- 
pahtuvaan uskonnonharjoittamiseen. 

Tässä luvussa pureudumme ortodoksisuuden vetovoimaan 1900- 
luvun lopun ja 2000-luvun Suomessa. Esitämme, että ortodoksisuu- 
teen kohdistuneella kiinnostuksella on yhtymäkohtia uushenkisyy- 
den nousun ja erityisesti laajemman henkisen käänteen kanssa. 
Termillä uushenkisyys viittaamme kokoavasti tämän päivän länsi- 


2 Nimimerkin perusteella kirjoittaja valmistautui kirjoitushetkellä ortodoksi- 
sen kirkon jäsenyyteen. 

maisissa yhteiskunnissa vaikuttaviin henkisiin virtauksiin. Näihin si- 
sältyvät sekä new age ja moderni esoteerisuus että erilaiset yksilökes- 
keisen henkisyyden ilmiöt. Henkisellä käänteellä tarkoitamme eri 
kulttuurin ja yhteiskunnan osa-alueilla voimistunutta yleisluontoista 
kiinnostusta henkisyyttä ja henkisiksi miellettyjä arvoja kohtaan. 
(Mahlamäki & Kokkinen 2020, 205-207.) 

Luvussa analysoimme ortodoksista kirkkoa eri tavoin tuntevien 
suomalaisten näkemyksiä ja kokemuksia ortodoksisuudesta. Aineis- 
tona käytämme kahta 2010-luvulla kerättyä haastatteluaineistoa, jois- 
ta toiseen on haastateltu Valamon luostaria tukevan Valamo-säätiön 
toimintaan osallistuneita henkilöitä ja toiseen aikuisiällä ortodoksi- 
seen kirkkoon liittyneitä henkilöitä. Olemme kiinnostuneita siitä, 
kuinka henkisyyteen liitetyt arvot nousevat esille haastateltavien pu- 
heessa ortodoksisuudesta. Tarkastelemme erityisesti muutamaa eri 
uushenkisiä katsomuksia ja suuntauksia yhdistävää painotusta, jotka 
ovat yksilölähtöisyys, eklektisyys, kokemuksellisuus, autenttisuus ja 
henkinen kasvu (Mahlamäki & Kokkinen 2020, 205). 


Henkinen käänne ja institutionaalinen uskonto 


Uskonnollinen kenttä on viimeisten 50 vuoden ajan ollut perustavan- 
laatuisessa murroksessa. Nykyuskonnollisuudessa korostuvat yhä 
enemmän yksilöllisiä mieltymyksiä ja tilannekohtaisia tarpeita pai- 
nottavat orientaatiot järjestelmällisten ja kokonaisvaltaisten elämän- 
katsomusten sijaan (Wuthnow 1998, 1-18). Käynnissä olevan, laaja- 
alaisen ja syvällekäyvän yhteiskunnallisen muutoksen selittäminen 
on haastavaa. Syitä on haettu ainakin yhteiskunnan rakenteiden eriy- 
tymisestä ja siihen liittyvästä maallistumisesta, globalisaatiosta ja us- 
konnollisen monimuotoisuuden lisääntymisestä, markkinaistumi- 
sesta ja kulutuskulttuurista sekä mediatisaatiosta (esim. Beaman & 
Beyer 2007; Hjarvard & Lövheim 2012). Lisäksi on painotettu niin 
kutsuttua subjektiivista käännettä, jonka myötä erilaisten ulkoa ase- 
tettujen roolien ja odotusten merkitys ihmisten elämässä on vähenty- 
nyt (Heelas 2008). 

Selitysmallista riippuen tutkijoiden henkiselle käänteelle antama 
painoarvo on vaihdellut. Sekularisaatioteoreetikot ovat ajoittain vä- 

hätelleet uushenkisyyden merkitystä ja asemoineet sen hajautuneena 
ja individualistisena ilmiönä yksityisen alueelle (esim. Bruce 2011). 
Subjektiivisen käänteen tai markkinaistumisen roolia painottavissa 
tulkinnoissa uushenkisyyden nousu on sen sijaan saatettu sijoittaa 
muutoksen keskiöön. Esimerkiksi uskontoantropologi François 
Gauthierin (2020) mukaan kansallisvaltioiden ympärille rakentunut 
yhteiskuntajärjestelmä on viimeisten viiden vuosikymmenen aikana 
korvautunut ja korvautumassa globaalien markkinoiden rakennetta 
mukailevalla järjestelmällä. Uskonnollisella kentällä siirtymä näyt- 
täytyy kansallisvaltiomallia mukailevan institutionaalisen uskonnon 
kriisinä. Markkinajärjestelmä suosii joustavampia organisaatioita, 
kansainvälisiä verkostoja, yksilöllisten tarpeiden etusijalle asettamista 
sekä uskonnon ja muiden elämänalueiden välisten raja-aitojen pur- 
kamista. (Gauthier 2020, 4-10.) Uushenkisyydellä on Gauthierin 
(2020, 280-281) mukaan nykytilanteessa etulyöntiasema institutio- 
naaliseen uskontoon verrattuna, koska se on rakentunut noudattele- 
maan markkinoiden logiikkaa.’ 

Gauthier (2020, 280) väittää, että vallitsevasta tilanteesta johtuen 
perinteinen, järjestäytynyt uskonto ottaa tällä hetkellä mallia uushen- 
kisyydestä ennemmin kuin toisin päin. Esimerkiksi Suomen evanke- 
lis-luterilaisen kirkon piirissä järjestetään tänä päivänä monenlais- 
ta toimintaa, jolla on yhtymäkohtia uushenkisyydessä suosittujen 
tekniikoiden kanssa. Näitä ovat muun muassa retriitit, meditaatio ja 
kristillinen jooga (esim. Komulainen 2020; Pajunen 2020; ks. myös 
Harjunpää 2017). Harjoitteille haetaan perusteita kristillisestä perin- 
teestä, mutta niiden suosio on tiiviisti kytköksissä uushenkisyyden 
nousuun. Lisäksi henkisen käänteen vaikutukset heijastuvat ainakin 
jossain määrin myös teologisen ajattelun tasolle. Tuoreessa avaukses- 
saan teologi Jyri Komulainen (2020, 126-127, 137) esittää, että lute- 
rilaisen kirkon tulisi huomioida nykyinen, omakohtaista kokemusta 
painottava mielenmaisema ja sanallistaa kristinuskoa ”valaistumisen? 
käsitteen näkökulmasta. 


3 Gauthier ei käytä termiä uushenkisyys vaan puhuu rinnakkain muun muas- 
sa “new age -lähtöisistä”, “holistisista” ja "vaihtoehtoisista" henkisyyksistä 
(Gauthier 2020, 225 ja 276). 

Uushenkiset virtaukset vaikuttavat institutionaaliseen uskontoon 
myös yksittäisten jäsenten kautta. Tuoreimman Gallup Ecclesiastica 
-kyselyn tulosten perusteella noin kaksi viidestä kristityksi itsensä 
mieltävästä suomalaisesta identifioituu samanaikaisesti ”henkiseksi 
ihmiseksi” ja joka neljäs "etsijaksi” (Ketola 2020, 71). Samanaikaisesti 
monet uushenkisyyden piirissä yleiset uskomukset nauttivat verrat- 
tain suurta hyväksyntää paitsi ”etsijöiksi? myös perinteisemmin us- 
konnollisiksi asemoituvien suomalaisten keskuudessa. Esimerkiksi 
puolet ”uskoviksi” kristityiksi itsensä kokevista suhtautui myönteises- 
ti ajatukseen, jonka mukaan vaihtoehtoiset terapiat ja itsensä kehit- 
tämisen menetelmät voivat auttaa ihmisiä eheytymään (Ketola 2020, 
81). 

Uushenkisyyden ja institutionaalisen uskonnon välinen suhde ei 
kuitenkaan ole yksisuuntainen. Uushenkisyys omaksuu käytänteitä ja 
sisältöjä eri uskontoperinteistä, mutta hyödyntää niitä uusista lähtö- 
kohdista käsin (Karjalainen 2018; Ramstedt & Utriainen 2017, 219). 
Samanaikaisesti, luterilaisen kirkon historiallisesta valta-asemas- 
ta johtuen, protestanttiset ja kansallisvaltiojärjestelmää mukailevat 
tulkinnat uskonnosta vaikuttavat edelleen siihen, kuinka myös uus- 
henkisyyden piirissä aktiiviset suomalaiset sanoittavat toimintaansa 
(Moberg ja muut 2015, 54). Lisäksi on tärkeä muistaa, että Suomessa 
uushenkiseksi määrittyvään toimintaan osallistuu paljon ihmisiä, jot- 
ka ovat luterilaisen tai ortodoksisen kirkon jäseniä (esim. Ramstedt & 
Utriainen 2017, 220). 


Ortodoksinen kirkko Suomessa 


Suomen ortodoksinen kirkko irtautui Venäjän ortodoksisesta kirkos- 
ta Suomen itsenäistymisen jälkeen. Tällöin valtaosa Suomen ortodok- 
seista asui Laatokan Karjalassa ja Pohjois-Karjalassa. Muualla Suo- 
messa ortodokseja asui lähinnä joissain suurissa kaupungeissa, joissa 
ortodoksisuus oli leimallisesti venäläisväestön uskonto. Toisen maail- 
mansodan myötä kaksi kolmasosaa Suomen ortodoksisesta väestöstä 
joutui jättämään kotiseutunsa. Karjalaisen siirtoväen mukana orto- 
doksisuus levisi maanlaajuisesti. Samaan aikaan ortodoksisen kirkon 
jäsenmäärä kuitenkin kääntyi laskuun. Kirkko oli sekasortoisessa ti- 

lassa, ja ortodoksiväestöön kohdistui vieroksuntaa valtakulttuurin ta- 
holta. (Martikainen & Laitila 2014, 157-162.) 

Ortodoksisen kirkon asema alkoi kohentua 1960-luvulle tultaessa. 
Vielä 1950-luvulla kirkko keskittyi materiaaliseen jälleenrakentami- 
seen, mutta 1960-luvulla se avautui vähitellen ulkomaailman suun- 
taan. Ortodoksisia jumalanpalveluksia ryhdyttiin televisioimaan, ja 
kirkon edustajat alkoivat esiintyä julkisuudessa. 1970-luvulla Vala- 
mon luostaria kunnostettiin vastaamaan kasvavan pyhiinvaeltajien 
joukon tarpeisiin. (Martikainen & Laitila 2014, 162-164; Nguyen 
2010, 23-24 ja 71-74.) Samaan aikaan ortodoksiseen kirkkoon aikui- 
siällä liittyvien määrä alkoi kasvaa tahdilla, joka aiheutti aluksi häm- 
mennystä myös kirkon sisällä (Nguyen 2010, 11, 84-86). 

Fi ole sattumaa, että ortodoksisuus alkoi herättää suomalaisissa 
positiivista huomiota samoihin aikoihin, kun uushenkiset virtaukset 
rantautuivat maahan (Sohlberg & Kokkinen 2020, 284-286). Pikem- 
minkin kehityskulut ovat yhteydessä toisiinsa. Kun suomalaiset 1960- 
luvun lopulla ja 1970-luvulla muiden länsimaalaisten tapaan kiinnos- 
tuivat erilaisista uskonnollisista liikkeistä ja henkisyyden muodoista, 
osa liikehdinnästä kanavoitui ortodoksisuuden suuntaan (Martikai- 
nen & Laitila 2014, 164). Ortodoksinen kirkko - siitä huolimatta, et- 
tä sillä oli luterilaiseen kirkkoon verrattava asema ”kansankirkkona” 
— näyttäytyi tuoreena vaihtoehtona, koska se tunnettiin suomalaisten 
keskuudessa huonosti. Uskontotieteilijä Teuvo Laitilan (2015) mu- 
kaan ortodoksisuus vakiintui osaksi henkisten ja hengellisten vaihto- 
ehtojen kirjoa viimeistään 1970-luvun lopulla. Tällöin Valamon luos- 
tarin uusi pääkirkko vihittiin käyttöön. Erityisesti kiinnostuksen 
alkuaikoina monen uuden ortodoksin tie kirkon jäsenyyteen alkoi 
juuri Valamon luostarista. 

Vuosittainen ortodoksiseen kirkkoon liittyneiden määrä kasvoi 
voimakkaasti 2010-luvulle saakka (Nguyen 2010, 90; Vuosittaisia ti- 
lastotietoja s.a.). Samanaikaisesti ortodoksinen perinne on kiehtonut 
myös laajempaa yleisöä. Ikonimaalauskurssit, kirkkokuorot, luosta- 
rit, pääsiäisyön jumalanpalvelukset ja ortodoksiset pyhiinvaellukset 
vetävät mukaansa myös ei-ortodokseja (Laitila 2015).* Viimeisten 


4 Pelkästään Valamon luostarissa vierailee vuosittain yli 100000 kävijää (Luos- 
tari s.a.). 

vuosikymmenten ajan ortodoksisuus on nauttinut suomalaisten kes- 
kuudessa varsin suurta arvostusta eri uskontoperinteiden joukossa 
(Martikainen & Laitila 2014, 170). Tällä hetkellä näyttää kuitenkin 
siltä, että kirkon vetovoima on alkanut hiipua. Sekä uusien jäsenten 
määrä että kirkon jäsenmäärä ovat 2010-luvulla kääntyneet lievään 
laskuun. Vuodesta 2018 lähtien kirkosta on eronnut enemmän ihmi- 
siä kuin sinne on liittynyt. Lisäksi on muistettava, että 1990-luvulta 
lähtien liittyjien merkittävä vähemmistö on ollut maahanmuuttajia, 
etupäässä venäläisiä. Vuoden 2021 lopussa Suomen ortodoksisella 
kirkolla oli 57 600 jäsentä. (Vuosittaisia tilastotietoja s.a.) 


Haastatteluaineistot ja niiden analyysi 


Tässä luvussa lähestytään ortodoksisuuden ja uushenkisyyden suh- 
detta kahden haastatteluaineiston kautta. Toinen näistä koostuu orto- 
doksista kirkkoa lähellä toimivan Valamo-säätiön entisistä ja (haas- 
tatteluhetkellä) nykyisistä jäsenistä, toinen ortodoksiseen kirkkoon 
aikuisiällä liittyneistä henkilöistä. Aineistot on kerätty eri aikoina ja 
eri tarkoituksia varten, mutta ne muodostavat toisiaan tukevan ko- 
konaisuuden valottaessaan ortodoksisuuden ja uushenkisyyden yhty- 
mäkohtia kirkkoa eri tavoin tuntevien ihmisten näkemyksissä. 
Molempien aineistojen haastateltavat olivat suomalaisia ja kasva- 
neet luterilaisessa kulttuurissa. Iältään he olivat enimmäkseen keski- 
ikäisiä tai vanhempia. Lisäksi Valamo-säätiön jäsenistä kaikki ja kirk- 
koon liittyneistä valtaosa olivat korkeasti koulutettuja ammattilaisia, 
joskin heidän asemansa vaihteli suuryritysten pääjohtajista freelance- 
reihin. Säätiöläisten joukossa oli sekä uskonnollisesti epäaktiivisia 
henkilöitä että luterilaisen ja ortodoksisen kirkon jäseniä. Muuta- 
ma oli liittynyt ortodoksiseen kirkkoon aikuisiällä. Vastaavasti orto- 
dokseista koostuvan aineiston haastateltavista muutama oli toiminut 
Valamo-säätiössä. Aineistoihin ei ole haastateltu samoja ihmisiä. 


Suomalainen eliitti Valamo-säätiötä tukemassa 


Valamo- säätiö perustettiin vuonna 1988 tehtävänään tukea Valamon 
luostarissa ja sen vaikutuspiirissä tapahtuvaa suomalaisen ortodoksi- 

sen kulttuuriperinteen säilyttämistä, tieteellistä tutkimusta ja taiteel- 
lista toimintaa. Virallisen tehtävän ohella säätiön tausta-ajatuksena 
on kerätä yhteiskunnan elinkeino- ja kulttuurielämän vaikuttajia yh- 
teen ja tutustuttaa heitä ortodoksisuuteen. Vuosien varrella säätiössä 
on toiminut liuta pääjohtajia, vuorineuvoksia, ministereitä, maaher- 
roja, taiteilijoita sekä professoreja. (Karjalainen 2012.) 

Valamo-säätiössä aktiivisesti toimineiden suomalaisten haastatte- 
lut on toteutettu vuosina 2010 ja 2011. Haastateltavia oli yhteensä 
15, joista 10 oli miehiä ja 5 naisia. Suhdeluvussa heijastuu suomalai- 
sen talouseliitin miesvaltaisuus. Kaikki haastateltavat edustivat oman 
alansa huippua: yritysmaailman edustajat olivat lähinnä pääjohtajia, 
vuorineuvoksia tai toimitusjohtajia, yhteiskunnan ja kulttuurielämän 
edustajat taas johtajia tai yliopistoviroissa. He olivat syntyneet pääosin 
1940-1950-luvuilla, mutta joukkoon mahtui myös 1920-1930-luvuil- 
la syntyneitä. 

Säätiöläisaineisto on kerätty Mira Karjalaisen Valamo-säätiötä kä- 
sittelevää tutkimusta varten. Säätiö toimitti tutkijalle nimilistan, jos- 
ta haastateltavat valikoituivat sen mukaan, kuinka aktiivisia he olivat 
olleet säätiön valtuuskunnassa ja hallituksessa. Haastattelut toteutet- 
tiin kasvokkain yksilöhaastatteluina yhtä parihaastattelua ja yhtä pu- 
helinhaastattelua lukuun ottamatta, ja ne kestivät keskimäärin tun- 
nin. Rakenteeltaan haastattelut olivat puolistrukturoituja noudattaen 
löyhästi samaa kysymysrunkoa. Niissä käsiteltiin muun muassa syitä 
osallistua Valamo-säätiön toimintaan, kokemuksia tästä toiminnasta 
sekä säätiön tuomaa antia omaan elämään. 


Taiteilijat, tieteilijät ja viestijät ortodoksisen kirkon jäseninä 


Aikuisena ortodoksiseen kirkkoon liittyneiden suomalaisten haas- 
tattelut on toteutettu talven 2019-2020 aikana. Haastateltavia oli yh- 
teensä 29, joista 15 oli miehiä ja 14 naisia. Puolet haastateltavista työs- 
kenteli taiteen kentällä. Toinen puolikas koostui samassa suhteessa 
tieteen, median ja kulttuurin alalla työskentelevistä henkilöistä. Tai- 
teilijat ja muut kulttuurityöntekijät olivat enimmäkseen freelancereita 
tai yrittäjiä, tiedemaailman ja median edustajat vakituisissa työsuh- 
teissa. Haastateltavat olivat syntyneet vuosien 1940 ja 1990 välillä, 
valtaosa 1950-1960-luvuilla. 

Ortodoksiaineisto on kerätty Helena Kuparin ortodoksiseen kirk- 
koon liittymistä käsittelevää tutkimusta varten. Enemmistö haasta- 
teltavista valikoitui tutkimukseen joko sillä perusteella, että he olivat 
aiemmin kertoneet ortodoksisesta vakaumuksestaan mediassa, tai 
aihepiiriä tuntevan henkilön suosittelemina. Loput ottivat tutkijaan 
yhteyttä kuultuaan tutkimuksesta. Haastattelut on tehty kasvokkain 
yksilöhaastatteluina, jotka kestivät keskimäärin puolitoista tuntia. Te- 
maattiset haastattelut käsittelivät haastateltavien tietä ortodoksisen 
kirkon jäsenyyteen sekä heidän uskonnollisuutensa eri ulottuvuuksia. 


Analyysimenetelmästä 


Molempien aineistojen haastattelut on nauhoitettu, litteroitu ja tee- 
moiteltu sisällönanalyysin menetelmiä käyttäen (Sarajärvi & Tuomi 
2017). Analyysissä tarkastelemme valikoituja aineistossa esiintyviä 
puhetapoja. Paikannamme aineistoista henkiseen käänteeseen yhdis- 
tyviä painotuksia, esittelemme ja tulkitsemme niiden saamia muotoja 
ja pohdimme aineistojen välisiin eroihin vaikuttaneita tekijöitä. Tär- 
keä molempia aineistoja luonnehtiva piirre on, että haastattelurungot 
eivät sisältäneet uushenkisyyteen liittyviä kysymyksiä. Niissä haas- 
tatteluissa, joissa uushenkisyyden ilmiöitä on sivuttu suorasanaisesti, 
keskustelu on lähtenyt liikkeelle haastateltavien aloitteesta. Lähtökoh- 
taisesti kyse on kuitenkin ortodoksisuutta tai laajemmin uskontoa kä- 
sittelevästä puheesta, jossa henkisyys on läsnä epäsuorasti — esimer- 
kiksi tiettyjen näkemysten, oikeutusten tai painotusten muodossa. 
Molemmissa aineistoissa haastattelut ovat perustuneet vapaaehtoi- 
suuteen sekä tietoiseen suostumukseen haastatteluaineiston käsitte- 
lystä, käytöstä ja arkistoinnista. Kunkin haastateltavan kohdalla 
sovittiin erikseen yksityisyyden suojan tarpeesta ja toteuttamisen käy- 
tännöistä (Wolcott 1999). Aineistot ovat tässä suhteessa erilaisia. Valta- 
osa säätiöläisaineiston haastateltavista on esiintynyt aiemmissa julkai- 
suissa sovitusti omalla nimellään, mutta tässä tutkimuksessa nouda- 


5 Aineistoja säilytetään Helsingin yliopiston sukupuolentutkimuksen oppiai- 
neessa (Karjalainen) ja Itä-Suomen yliopiston teologian osastolla (Kupari). 
Kuparin aineisto arkistoidaan tutkimushankkeen päätyttyä Yhteiskunta- 
tieteelliseen tietoarkistoon. 

tetaan ortodoksiaineiston haastateltavien kanssa sovittua anonyymia 
lainaustyyliä. 


Yksilölähtöisyys, eklektisyys ja sitoutuminen 


Uushenkisyys on korostuneen yksilölähtöistä ja eklektistä. Sen piiris- 
sä ajatellaan, että yksilö voi omaksua uskonnolliseen elämäänsä vai- 
kutteita monista eri lähteistä sekä yhdistellä näitä joustavasti. Tavoit- 
teena on koota ja ottaa käyttöön itselle merkityksellinen ja omassa 
elämässä toimiva henkinen välineistö. Sitoutumista tiettyyn instituu- 
tioon tai yhteisöön ei edellytetä, pikemminkin sen nähdään hanka- 
loittavan yksilön omaehtoista etsintää ja kokeilua. (Frisk & Nynäs 
2012, 51-53; Mahlamäki & Kokkinen 2020, 205; Sohlberg & Kokki- 
nen 2020, 275—276.) 

Tästä näkökulmasta katsottuna ortodoksiaineiston haastateltavat 
olivat tehneet elämässään konservatiivisen ratkaisun. Haastatteluissa 
enemmistö heistä kuvasi siirtyneensä luterilaisesta kirkosta ortodok- 
siseen kirkkoon verrattain suoraviivaisesti. Osa oli tutustunut jossain 
vaiheessa elämäänsä myös johonkin muuhun katsomukseen, esimer- 
kiksi katoliseen kirkkoon, buddhalaisuuteen tai teosofiaan. Laaja- 
alaisempaa etsintää oli sen sijaan harrastanut vain muutama. 

Ortodoksinen kirkko asettui siis ortodoksiaineistossa ensisijaisesti 
vaihtoehdoksi luterilaiselle kirkolle. Se saattoi kuitenkin rinnastua 
myös erilaisiin Suomen kontekstissa historiallisesti vieraisiin, mutta 
viime vuosikymmeninä kiinnostusta herättäneisiin uskontoperintei- 
siin. Haastateltavat tunnustivat, että saman tyyppiset tavoitteet ja vai- 
kutteet saattoivat johdattaa ihmisen vaikka buddhalaisen yhteisön tai 
ortodoksisen kirkon jäseneksi. Eräs heistä näki omassa prosessissaan 
yhtymäkohtia siihen, miten ”toiset löytää meditoinnin”: ”mulle se ois 
taas niinku liian kaukaa haettu, et miks mihinkään idän uskontoihin 
asti suuntaa kun tässä vieressä ja rinnalla on aina ollu ortodoksikirk- 
ko niin se oli, tuntu että se oli niinku semmonen sopiva” (n45—65).* 


6 Tutkimukseen osallistuneiden anonymiteetin suojelemiseksi suorien lai- 
nauksien jälkeen tuleva merkintä kertoo haastateltavan sukupuolen 

Ortodoksisuuteen kohdistunutta valintaansa haastateltavat peruste- 
livat etupäässä omilla mieltymyksillään. Ortodoksisuus oli aikanaan 
puhutellut tai, kuten edellisessä sitaatissa, ”tuntunut” itselle sopivalta 
vaihtoehdolta. 

Henkilökohtaiselle valinnalle perustuvan ratkaisun ohella orto- 
doksiaineistossa korostui sitoutuminen kirkkoon. Uushenkisyyttä 
luonnehtiva, kaikista ulkoisista velvoitteista ja kiinnikkeistä irti py- 
ristelleen yksilön ihanne ei siis toistunut haastatteluissa sellaisenaan. 
Siihen saatettiin kyllä viitata esimerkiksi vertaamalla omaa ratkaisua 
yleiseen käytäntöön ”ottaa eri uskonnoista — — rusinat pullan pääl- 
tä? (m45-65). Sitoutumisen merkitystä perusteltiin usein teologisesti, 
erityisesti ehtoollisen merkityksellä.” Sitoutuminen ei kuitenkaan tar- 
koittanut oman ajattelun alistamista kirkon opetuksille. Pikemmin- 
kin ristiriitoja siedettiin ja työstettiin. Ortodoksisen perinteen sisällä 
tehtiin valintoja keskittymällä asioihin, jotka olivat itselle mielekkäitä. 
Lisäksi muutama haastateltava mainitsi rikastavansa elämäänsä muis- 
ta uskonnollisista tai henkisistä perinteistä lainaamillaan ajatuksilla 
tai käytänteillä. Useimmiten he kuitenkin painottivat näiden alisteista 
asemaa suhteessa ortodoksisuuteen vaikkapa seuraavalla tavalla: ”Mä 
ihailen Dalai Lamaa ja äiti Ammaa, ne on mulle semmosia tärkeitä 
olemassa olevia, joilta mä oon saanu paljon oppia. Mut ne ei oo mun 
elämän perusta samal tavalla kuin kristinusko” (n45-65). 

Kaiken kaikkiaan ortodoksiaineiston haastateltavat esittivät vain 
varovaisia kommentteja liittyen ortodoksisuuden ja kristinuskon yli- 
vertaisuuteen muihin kirkkokuntiin ja uskontoperinteisiin verrattu- 
na. Poikkeuksen muodosti luterilainen kirkko, jota kohtaan he 
esittivät kritiikkiä. Yleisesti ottaen he tähdensivät suvaitsevaista ja hy- 
väksyvää suhtautumista eri katsomuksiin ja niiden edustajiin. Lisäk- 
si aineistossa esiintyi uushenkisyyden piirissä yleinen näkemys siitä, 
että eri uskontoperinteiden kautta on mahdollista päästä saman hen- 
kisen viisauden äärelle (Ramstedt & Utriainen 2017, 213). Eräs haas- 
tateltava esimerkiksi kuvasi, kuinka hänestä ortodoksisuus ”tuntuu 


(n= nainen, m=mies, aineistoissa ei ollut muuten identifioituvia) sekä iän 
jaottelulla alle 45-vuotiaat, 45-65-vuotiaat ja yli 65-vuotiaat. 

7 Ehtoolliseen eli eukaristiaan osallistuminen edellyttää ortodoksisessa kir- 
kossa kirkon jäsenyyttä. 

luontevalta tavalta lähestyä uskonnollisuuden maailmaa” vaikka hän 
ajatteleekin, ”että pohjimmiltaan kaikki uskonnollisuus on samaa” 
(m>65). 

Toisessa aineistokokonaisuudessa haastatellut Valamo-säätiön ak- 
tiivit olivat enimmäkseen luterilaisen kirkon jäseniä. He olivat tutus- 
tuneet ortodoksiseen kirkkoon ja luostarikilvoittelun perinteeseen 
säätiössä toimimisen myötä. Se ei kuitenkaan ollut johdattanut ketään 
heistä ortodoksisen kirkon jäsenyyteen; tähän ratkaisuun päätyneet 
olivat vaihtaneet kirkkokuntaa jo aiemmassa elämänvaiheessa. Sen 
sijaan haastateltavat arvostivat säätiön kautta avautunutta mahdol- 
lisuutta elävöittää omaa kokemusmaailmaansa ortodoksisilla virik- 
keillä ilman sitoutumispaineita. Tähän liittyen saatettiin esimerkik- 
si huomauttaa, että ”vanhan tradition mukaan luostarin portilla ei 
kysytä kuka olet, minne menet, mihin uskot. Sehän on koko luostarin 
oivallus” (m45-65). Ortodoksiseen traditioon tutustuminen koettiin 
omaa ajattelua avartavaksi ennen kaikkea, koska se tarjosi luterilaisel- 
le kirkolle vaihtoehtoisen näkökulman kristinuskoon. Eräs haastatel- 
tavista sanoitti säätiön vaikutuksia seuraavasti: ”Perusta ei ole muut- 
tunut, mutta mä olen nähnyt, että uskontoa voi harjoittaa eri tavalla 
kuin mitä olin oppinut luterilaisuudessa” (m>65). 

Säätiöläisaineiston haastattelut eivät käsitelleet erikseen haastatel- 
tavien omaa uskonnollisuutta. Aineistosta käy kuitenkin ilmi, että 
valtaosa tutkittavista edusti konventionaalista, kansallisen kirkon jä- 
senyyteen perustuvaa uskontonäkemystä. Tästä huolimatta haastatel- 
tavat olivat avoimia ajatukselle siitä, että kokemuksia voi ammentaa 
myös oman yhteisön ulkopuolisista lähteistä. Myös tässä aineistossa 
esiintyy siis ymmärrystä yksilön valinnanvapautta ja jonkinasteista 
- vähintään kristinuskon muihin haaroihin kohdistuvaa — eklekti- 
syyttä kohtaan. Samanaikaisesti aineistosta välittyy luterilaisuuden 
asema automaattisena vertailupisteenä ortodoksisuudelle. Ortodok- 
siseen kirkkoon liittyneiden lailla Valamo-säätiön aktiivit kritisoivat 
luterilaista kirkkoa ja kuvasivat sitä ajoittain kylmäksi ja ankaraksi. 
Säätiöläisten mukaan ortodoksisuus näyttäytyi luterilaisuuden rin- 
nalla elämänmyönteisenä ja yksilön tarpeisiin myönteisesti suhtautu- 
vana uskontoperinteenä. Toisin kuin ortodoksiaineistossa säätiöläis- 
ten näkemyksissä ilmeni kuitenkin ajatus, että ortodoksisuutta voi 
hyödyntää vaikutteiden ja inspiraation lähteenä ilman sitoutumista. 

Yksilölähtöisyys yhdistyy uushenkisyydessä usein kokemuksellisuu- 
teen. Monissa uushenkisyyden alle asettuvissa suuntauksissa ja toi- 
mintamuodoissa omakohtaiset kokemukset ovat keskeisessä roolissa. 
Ruumiilliset aistimukset, tuntemukset ja tunteet avaavat yksilölle 
suoran yhteyden pyhään. Samalla erilaisten vakiintuneiden auktori- 
teettien asema tämän yhteyden säätelijöinä ja suodattajina asettuu 
kyseenalaiseksi. (Frisk & Nynäs 2012, 49 ja 53; Sohlberg & Kokkinen 
2020, 274-275.) 

Kokemuksellinen painotus toistuu uushenkisyyden lisäksi myös 
järjestäytyneemmässä nykyuskonnollisuudessa. Uusimman Gallup 
Ecclesiastica -kyselyn tulokset osoittavat, että yhä harvempi suoma- 
lainen pitää kulttuuri-identiteettiä riittävänä syynä jäsenyydelle kris- 
tillisessä kirkossa. Yhä olennaisempaa on sen sijaan ”kokemukselli- 
nen kosketuspinta” eli omien kokemusten kautta todennettu ja 
merkitykselliseksi muodostunut yhteys kirkkoon. (Hytönen ja muut 
2020, 260.) Maailmanlaajuisesti erityisen voimakkaassa kasvussa on 
tällä hetkellä karismaattinen kristillisyys, jossa yksilöllisten uskon- 
nollisten kokemusten merkitys on keskeinen. 

Ortodoksisuuteen kohdistuva kiinnostus 1900-luvun lopun ja 
2000-luvun Suomessa heijastelee osaltaan uskonnon kokemuksellisen 
ulottuvuuden nousua. Mediassa ortodoksisuuteen yhdistetään usein 
positiivisessa hengessä aistimellisuus, esteettisyys, tunnelmallisuus ja 
ruumiillisuus. Sama toistuu myös aineistoissamme. Valamo-säätiön 
aktiivien vertailuissa huomiota kiinnitettiin erilaisiin kokemukselli- 
siin, erityisesti konkreettisiin ja aistivaraisesti havaittaviin eroihin lu- 
terilaisen ja ortodoksisen kirkon ja erityisesti niiden jumalanpalve- 
luselämän välillä. Ortodoksinen liturgia poikkesi haastateltavien 
mukaan luterilaisesta messusta tunnelmansa, tapahtumarikkautensa, 
visuaalisten ja auditiivisten elementtiensä sekä toiminnallisuutensa 
puolesta. Ortodoksisessa jumalanpalveluksessa ”tapahtuu koko ajan” 
(m>65). Verrattuna luterilaiseen palvelukseen ”[ilhminen on enem- 
män mukana ja voi itse samaistua siihen tilanteeseen? (m>65). Orto- 
doksinen jumalanpalveluselämä tulkittiin myös luterilaista yksilöläh- 
töisemmäksi, koska ”jumalanpalveluselämä ei edellytä, että tullaan 
tiettyyn aikaan ja lähdetään samaan aikaan, vaan siellä voi käydä, se 

on avoimempi, se suvaitsee enemmän yksilöllistä vapautta elämässä? 
(m>65). 

Edelliset kommentit havainnollistavat sitä, kuinka haastateltavat 
arvottivat positiivisesti ortodoksisten jumalanpalvelusten elementte- 
jä, joiden he tulkitsevat antavan yksilön kokemuksille luterilaista pal- 
velusta enemmän tilaa ja virikkeitä. Säätiöläisten kommentit ovat 
ihailevia, mutta samanaikaisesti myös toiseuttavia. Ne painottavat 
ortodoksisuuden ulkoisia ja omasta perinteestä poikkeavia piirteitä 
kirkkokuntia yhdistävien tekijöiden, mukaan lukien kristinuskon si- 
sältöjen, sijaan. Tähän tulkintaan päätyi aineistossa myös Bysantin 
tutkimuksen kautta ortodoksisuuteen tutustunut haastateltava. Hä- 
nen mukaansa useimmat säätiön toimintaan osallistuvat ovat ensi- 
sijaisesti ”kiinnostuneet pinnasta eli mystiikasta ja kauniista tunnel- 
masta ja jännästä liturgisesta tapahtumasta” (m>65). 

Myös ortodoksiseen kirkkoon liittyneet haastateltavat tähdensivät 
haastatteluissa ortodoksisten jumalanpalvelusten kokemuksellista 
ulottuvuutta. He mainitsivat palvelusten kokonaisvaltaisen aistillisuu- 
den, vaihtelevuuden ja rituaalisuuden ortodoksisen kirkon keskeise- 
nä vetovoimatekijänä. Yksi huomionarvoinen piirre aineistossa on 
ortodoksisen jumalanpalvelus- ja rukouselämän vertaaminen medi- 
taatioon. Ortodoksisesta liturgisesta musiikista välittyi erään haasta- 
teltavan mukaan ”henkistymiseen ja sanoisinko meditaatioon johdat- 
televa tunnelma? (m>65). Toinen haastateltava puolestaan painotti, 
että ortodoksinen liturgia on muodoltaan ”*semmonen meditatiivinen 
et se — — tuntuu hyvältä ja rauhottavalta” (n45-65). On kiinnostavaa, 
että kristillisen palveluksen vertailukohdaksi asettuu nimenomaan 
meditaatio, joka yhdistyy myös haastateltavien puheessa vahvasti 
”itäiseen” uskonnollisuuteen, ensisijaisesti buddhalaisuuteen. 

Meditatiivisuudesta puhuminen viittaa siihen, että palvelusten ko- 
kemuksellisuus tulkittiin ortodoksiaineiston haastatteluissa tavoit- 
teelliseksi. Esimerkiksi edellisissä sitaateissa sillä pyritään ”henkisty- 
miseen” ja ”rauhoittumiseen”. Aineistolle on kaiken kaikkiaan tyypil- 
listä korostus, jonka mukaan palvelusten kokemuksellisella ulottu- 
vuudella oli viime kädessä ensisijaisesti välinearvoa. Samalla, kun 
haastateltavat toivat esille, että jumalanpalvelusten ulkoiset puitteet, 
kuten ”koristeellisuus”, ”loisto” ja ”kauneus” vetosivat heihin, he usein 
muistuttivat, että lopulta olennaisinta on Kristuksen seuraaminen. 

[K]aikki nää tämmöset elementit, mitä kuuluu ortodoksiseen uskonhar- 
jottamiseen, niin tottakai ne on mulle läheisii koska ne on mun mielest 
esteettisesti kauniita. Mutta se ei oo se sisältö, et sen takia. En ole liitty- 
nyt ortodoksiseen kirkkoon sen takia et siel on niin kiva tunnelma, ja siel 
tuoksuu niin kivalle. Et must se ei oo kuitenkaan riittävä syy. Et kyl siin on 
ollu se, ja on edelleen se tarve jotenki, opetella, niinku kirkon opetuksen 
mukaan elämään. (m45-65.) 


Oheisessa sitaatissa haastateltava esittää karrikoidun version orto- 
doksiseen kirkkoon mediassa yleisesti liitetyistä mielikuvista. Samalla 
hän ottaa kantaa siihen, ovatko ortodoksisuuden aistimelliset ulottu- 
vuudet lopulta perusteltu syy hakeutua kirkon jäseneksi. Myös moni 
muu ortodoksiaineiston haastateltava viittasi puheessaan ortodoksi- 
suuden mediakuvaan ”romanttisena pienenä vähemmistönä, jossa on 
kauniita ikoneita ja pääsiäisyön palvelus” (m45-65), ja alleviivasi or- 
todoksisuudessa olevan kyse muustakin kuin tästä kokemuksellisesta 
pintatasosta. 

Kokemuksen ja sisällön jännitteinen suhde nousee esille myös 
kysymyksessä autenttisuudesta. Uushenkisyyden piirissä yksilöläh- 
töisyys ja kokemuksellisuus ovat jalostuneet erityiseksi tulkinnaksi 
autenttisuudesta. Kun autenttisella on perinteisesti viitattu auktori- 
teettien hyväksymään ja historiallisesti alkuperäiseen, uushenkisyy- 
dessä sen perustana ovat ensisijaisesti yksilön henkilökohtaiset ko- 
kemukset. Ollakseen autenttinen omaksutun uskomuksen tai käytän- 
teen on ensisijaisesti tunnuttava omalta ja puhuteltava itseä. (Taylor 
1995, 103-110; Mahlamäki & Kokkinen 2020, 205.) Tulkinta on ra- 
dikaalisti erilainen kuin järjestäytyneissä uskonnoissa. Esimerkiksi 
kristinuskossa autenttisuus edellyttää aina ydinsanoman eli Kristuk- 
sen sovitustyön tunnustamista. Aitouden konkreettiset mittapuut 
kuitenkin vaihtelevat kristinuskon haarasta ja kristillisestä yhteisöstä 
riippuen. Ortodoksinen kirkko korostaa omassa tulkinnassaan uskol- 
lisuutta alkukirkon, varhaisten kirkkoisien sekä ekumeenisten kirkol- 
liskokousten perinnölle. 

Väite ortodoksisuuden autenttisuudesta esiintyy vahvana orto- 
doksiaineistossa. Ortodoksisuuden ”pysyvyys” vertautuu jatkuvassa 
muutoksessa olevaan nykykulttuuriin ja erityisesti luterilaisen kirkon 
tapaan tuottaa omasta perinteestään erilaisia nykykulttuuriin kiin- 
nittyviä tulkintoja. Erityisen kiinnostavaa haastateltavien näkemyk- 

sissä on kuitenkin se, että tärkeäksi autenttisuuden mittariksi nouse- 
vat teologisten argumenttien ohella ja sijasta omat kokemukset siitä, 
kuinka ortodoksinen jumalanpalvelus ja kulttuuri heijastavat jotain 
”ikiaikaista” ja ”ajatonta". Tähän liittyen eräs haastateltava esimerkiksi 
painotti, kuinka ”[k]aikki mitä ortodoksisessa kirkossa on, on tuntu- 
nu semmoselta oikeelta ja alkuperäseltä ja koetellulta” (n45-65), kun 
taas toisen mukaan ”tunne siitä että on osa todella pitkää traditiota 
oli mulle merkittävä” (m45-65). Kokemusten merkitystä tähdentää 
myös säätiöläisaineiston aikuisiällä ortodoksiseen kirkkoon liittynyt 
haastateltava, jonka mukaan Valamo-säätiön toiminta houkuttaa ih- 
misiä, koska ”ne pysyvät ja muuttumattomat arvot, joita asianomaiset 
intuitiivisesti tuntevat arvostavansa, realisoituu” ortodoksisessa kir- 
kossa. Hän siis esittää, että Valamo-säätiön toimintaan mukaan läh- 
teneet henkilöt tuntevat jonkinlaista sisäsyntyistä vetoa pysyvyyttä ja 
muuttumattomuutta kohtaan. 


Henkinen kasvu 


Edellä esitettyjen painotusten lisäksi uushenkisyydelle on tyypillistä 
henkisen kasvun tavoite. Uushenkisyydessä korostetaan jokaisen ih- 
misen sisäistä henkistä varantoa. Yksilön omien voimavarojen tun- 
nistamisen, vapauttamisen ja kultivoimisen kautta pyritään ”aidon” 
itsen löytämiseen ja sitä kautta tyydyttävämpään ja onnellisempaan, 
omannäköiseen elämään. Usein ajatteluun haetaan tukea ihmisen 
psyykkiseen kehitykseen liittyvistä teorioista. (Frisk & Nynäs 2012, 
49-50 ja 55.) Henkisen käänteen myötä myös henkisen kasvun eetos 
vaikuttaa tänä päivänä uushenkisyyttä laajemmalla kentällä, mukaan 
lukien institutionaalisen uskonnon piirissä (Gauthier 2020, 276). 
Ortodoksiaineiston haastateltavat puhuvat paljon oppimisesta, 
kasvamisesta ja ihmisenä kehittymisestä. Osa tukeutuu kuvauksis- 
saan vahvasti ortodoksiseen kieleen, toisten ilmaisu sisältää enem- 
män psykologiasta tai arkipuheesta tuttuja kaikuja. Saatetaan puhua 
siitä, kuinka ortodoksinen perinne ”eheyttää” tai ”hoitaa” ihmistä, tai 
todeta, että ortodoksisuuden myötä omaa elämää on alkanut ohjata 
urheilijoiden haastatteluista tuttu ajatus: ”Yritän parhaani ja, niinku 
urheilijat sanoo, katotaan mihin se riittää? (n<45). Aineisto sisältää 

jonkin verran myös suoraan uushenkisyyteen viittaavaa puhetta. 
Eräs haastateltava kuvasi omaa elämäänsä ja koko ihmiskunnan kehi- 
tyskaarta muun muassa ”henkisen evoluution” ”tietoisuudessa ko- 
hoamisen” ja ”syvemmälle todellisuudelle avautumisen” ilmaisuilla 
(n<45). 

Ensisijaisesti ihmisen henkisen kasvun tavoite kytketään aineistos- 
sa kuitenkin ortodoksiseen ajatteluun. Jokaisen ihmisen synnynnäistä 
potentiaalia, vapaata tahtoa ja kasvun mahdollisuuksia esiin tuova 
ortodoksinen ihmiskäsitys muodosti haastateltavien näkökulmasta 
kirkon keskeisen vetovoimatekijan.* Monille se toimi myös oman elä- 
män konkreettisena ohjenuorana. Olennaista oli tällöin erityisesti 
armollinen suhtautuminen vastoinkäymisiin. Haastateltavien käsi- 
tykseen hyvästä elämästä sisältyi ymmärrys siitä, että tavoitteet ja 
todellisuus eivät koskaan täysin kohtaa: ”Kyl se on se polku. Se on 
se vaellus, että sen toteuttais niin että se on Jumalaa kohti. Se kai on 
kristinuskon perustaki. Ja ettei masennu ja ahdistu siihen miten se ei 
onnistu *nauraa*” (m45-65). Ortodoksiaineistossa hyvin tyypillisiä 
ovat kuvaukset omasta uskonnollisesta elämästä — ortodoksisittain 
kilvoittelusta — vaatimattomien edistysaskeleiden, haparointien ja 
kompurointien värittämänä prosessina. 

Samanaikaisesti aineisto sisältää kuitenkin myös kriittisiä näkökul- 
mia henkisen kasvun painotukseen. Suorasanaisin oli erään haasta- 
teltavan toteamus: ”Mä inhoan koko sitä spiritual-sanaa ja sit sitä, 
[että] istutaan jooga-asennossa ja ollaan niinku spiritual. Se on mulle 
ihan vierasta” (n>65). Omassa uskonnollisessa elämässään kyseinen 
haastateltava toi esiin yhtäältä jumalanpalvelusten merkitystä paik- 
kana, jossa saattoi kokea ”pyhän hipaisun” ilman sen kummempia 
”henkistymisen” tavoitteita ja toisaalta kristinuskon tarjoamaa mo- 
raalista tukea erilaisille arjen valinnoille. 

Linda Woodheadin (2001, 113-117) mukaan ”omannäköistä” ja 
”täyttä” elämää painottava henkisen kasvun eetos näkyy länsimai- 
sessa kristillisyydessä tämänpuoleisen hyvän elämän korostamisena 


8 Ortodoksisessa ihmiskäsityksessä keskeisiä lähtökohtia ovat ihmisen luo- 
minen Jumalan kuvaksi ja ihmisen mahdollisuus kasvaa tekojensa kautta 
kohti Jumalan kaltaisuutta (Thomas 2011, 183). 

kuolemanjälkeisen elämän sijaan. Myös ortodoksiaineistossa puhut- 
tiin nykyhetkestä vähintään yhtä paljon kuin kuolemaan valmistautu- 
misesta. Ortodoksisuuden myötä oli opittu armollisuutta, anteeksi- 
antoa, olennaiseen keskittymistä, vastoinkäymisten käsittelemistä, 
tyytyväisyyttä nykytilanteeseen sekä toiveikasta ja luottavaista suhtau- 
tumista tulevaisuuteen. Rakkaus sekä suhde itseen ja toisiin ihmisiin 
nostettiin monissa haastatteluissa keskiöön. Esimerkiksi eräs tutkitta- 
vista tuli haastattelussa siihen tulokseen, että ”suhtautuminen ihmi- 
siin on kyllä — — jotenkin niinkun selkeytyny itelle, ortodoksisuuden 
kautta. Et, ehkä siihen konkreettisesti vaikuttaa myöskin se että, niin- 
kun ortodoksit sanoo, että jokainen ihminen on Jumalan kuva. Et 
vaikka sitä joutuis niinkun raaputtamaan niinkun *nauraa* vähän 
sieltä pinnan alta” (n45-65). 

Valamo-säätiön aktiivit eivät puhuneet haastatteluissa suorasanai- 
sesti henkisestä kasvusta, mutta käyttivät siihen vertautuvia termejä, 
kuten ”henkinen anti’, ”hengellinen ravinto”, ”henkinen pääoma” ja 
”henkinen ruiske”. Toiminta säätiössä oli tarjonnut haastateltaville 
tilaisuuden tutustua ortodoksiseen kulttuuriin ilman varsinaista si- 
toutumista sekä syventää samalla omia käsityksiä henkisyydestä ja 
hengellisyydestä. Haastateltavat arvostivat tätä mahdollisuutta. Eräs 
heistä esimerkiksi totesi, kuinka säätiön toimintaan osallistumisen 
myötä hän on tullut ajatelleeksi asioita, joita muuten ei olisi ehkä tul- 
lut ajatelleeksi”; ja saanut ”syvyyttä omaan ajatteluun” (m45-64). Hä- 
nen mukaansa toiminnassa myös ”oppii uusia asioita, tutustuu uusiin 
ihmisiin ja saa vastapainoa tälle työlle” sekä ”voi olla hyvien asioiden 
kanssa tekemisissä”. Toinen pitkäaikainen aktiivi kuvasi kokemustaan 
alleviivaamalla, että toimintaan on liittynyt ”rahat ja henki; ei vain 
toista” (m>65). Aineiston perusteella säätiötoiminnan keskeinen anti 
haastateltaville oli oman kokemusmaailman ja toimintaympäristön 
monipuolinen avartuminen, myös kohti henkisyyttä. 

Kahden aineistomme haastateltavien motiivit lähentyä ortodoksis- 
ta kirkkoa erosivat olennaisilta osin toisistaan. Ortodoksiseen kirk- 
koon liittyneet tutkittavat olivat toimineet omien uskonnollisten ja 
hengellisten tarpeidensa johdattamina. Säätiöläiset sen sijaan olivat 
lähteneet mukaan Valamo-säätiön toimintaan ortodoksisen kirkon 
edustajien kutsumina. Kutsu on osoitus omasta menestyksestä ja arvo- 
vallasta, eikä siitä juuri haluttu kieltäytyä (Karjalainen 2012). Saman- 

aikaisesti toimintaan osallistumiseen vaikutti monilla, etenkin pitkä- 
aikaisilla aktiiveilla, kuitenkin liittyvän myös syvällisempiä henki- 
siä tai muita syitä. Eräs säätiössä pitkään vaikuttanut haastateltava 
esimerkiksi tulkitsi talouselämän eliitin jäsenten halukkuutta lähteä 
mukaan Valamo-säätiön toimintaan tähdentämällä toiminnan yh- 
teiskunnallista merkitystä: 


Kaipuuta tehdä jotakin merkittävää, jolle ei ole muuta kanavaa. Tässä ol- 
laan tekemisissä merkittävien arvojen kanssa jotka pelaa yhteiskunnassa. 
Uskonto on yhteiskunnassa merkittävä tekijä, johon sisältyy voimakkaita 
arvoja, jotka pitävät yhteiskuntaa pystyssä. Tällaiseen toimintaan osallis- 
tumaan ei liikkeenjohtajilla ole yleensä mahdollisuuksia, ei ole sellaista 
foorumia, ja sitten tässä on vertaisia mukana. (m45-65.) 


Kaiken kaikkiaan henkisen kasvun eetos näyttäytyy säätiöläisaineis- 
tossa kahdella tavalla. Yhtäältä ortodoksisuuteen tutustuminen oli 
avannut Valamo-säätiön aktiiveille uuden portin henkisyyteen. Toi- 
saalta luostarin toimintaa tukemalla he saattoivat auttaa suomalaista, 
nykyisin laajasti hyväksyttyä ja arvostettua vähemmistöä ja tehdä si- 
ten yhteiskunnallista hyvää. Säätiöläisten puheessa tämänpuoleisen 
hyvän elämän tavoittelu kytkeytyykin erityisesti yhteiskunnalliseen 
aktiivisuuteen. Kuten edellisistä sitaateista käy ilmi, haastatteluissa 
korostuu ”hyvien asioiden? ja ”merkittävien arvojen” puolesta työs- 
kentely. Etenkään talouseliittiin kuuluvat haastateltavat eivät kokeneet 
saavansa työssään riittävästi mahdollisuuksia tähän. Samanaikaisesti 
säätiötoiminnan tarjoamat mahdollisuudet hyvän tekemiseen pidet- 
tiin kuitenkin erillään työelämästä. Ne muodostivat ”vastapainon” 
työlle. Tulkinta poikkeaa mielenkiintoisella tavalla ortodoksiaineis- 
tossa esitetyistä näkemyksistä. Moni ortodoksiaineiston haastatelta- 
vista nimittäin painotti sitä, kuinka ortodoksisen uskon omaksumi- 
nen oli muuttanut myös heidän suhtautumisen työhönsä. 


Johtopäätökset 


Tässä luvussa olemme tarkastelleet ortodoksisuuden ja uushenkisyy- 
den välistä suhdetta analysoimalla sitä, kuinka henkisiksi mielletyt 
arvot ilmenevät kahden ortodoksisuuteen eri lähtökohdista tutustu- 

neen ihmisryhmän kuvauksissa kokemuksistaan. Haastattelemistam- 
me Valamo-säätiön aktiiveista valtaosa oli luterilaisen kirkon jäseniä, 
jotka olivat tutustuneet ortodoksisuuteen säätiön kautta. He kokivat 
toiminnan säätiössä vaikuttaneen käsityksiinsä ortodoksisuudesta se- 
kä henkisten arvojen merkityksestä elämässä ja yhteiskunnassa. Toi- 
sen aineistomme haastateltavat olivat puolestaan entisiä luterilaisia, 
jotka olivat sitoutuneet ortodoksiseen kirkkoon aikuisiällä. Vaihtaes- 
saan kirkkokuntaa he olivat tehneet suomalaisessa yhteiskunnassa 
epätyypillisen ratkaisun. Muutamaa poikkeusta lukuun ottamatta he 
eivät olleet osana etsintäänsä käyneet läpi laajaa kirjoa uskonnollisia 
tai henkisiä vaihtoehtoja, vaan olivat pysytelleet kristinuskon piirissä. 

Tutkittavamme eivät siis olleet lähentyneet ortodoksista kirkkoa 
kiinnostuksesta uushenkisyyttä kohtaan, vaan muista syistä. Analyy- 
simme perusteella uushenkisyydessä keskeiset painotukset olivat kui- 
tenkin läsnä haastateltaviemme puheessa. Tutkittavat painottivat yk- 
silön oikeutta seurata omia mieltymyksiään uskonnollisen yhteisön 
valinnassa, vaikka se tarkoittaisi lapsuuden perinteestä irtautumista. 
Lisäksi he arvostivat mahdollisuuksia tutustua eri perinteisiin ja am- 
mentaa niistä ilman sitoutumisen velvoitetta — vaikka erityisesti orto- 
doksiaineiston haastateltavat tähdensivätkin sitoutumisen merkitystä 
tilanteessa, jossa ”itselle sopiva? perinne oli löytynyt. Kummankaan 
aineiston haastattelurunko ei sisältänyt suoria kysymyksiä uushenki- 
syydestä tai eri uskontoperinteistä. Näin ollen epäselväksi jäi, missä 
kulkivat tarkkaan ottaen haastateltavien suvaitsevaisuuden ja eklekti- 
syyden rajat eri uskontoperinteiden suhteen. 

Kaiken kaikkiaan aineistot piirsivät uskonnollisesta kentästä kah- 
talaista kuvaa. Valamo-säätiössä vaikuttaneen suomalaisen eliitin nä- 
kemyksissä painottuivat luterilaisen ja ortodoksisen kristinuskon ver- 
tailu. Vaikka ortodoksisuus määrittyi tässä vertailussa positiivisesti, 
haastateltavat eivät ilmaisseet halukkuutta sanoutua irti luterilaisesta 
perinteestä. Ortodoksiseen kirkkoon liittyneet taas asemoivat orto- 
doksisuuden moninaisemmalle kentälle, jossa heijastuspintana toi- 
mivat luterilaisuuden ja muun kristillisyyden ohella itäinen uskon- 
nollisuus ja henkisyys. Ortodoksisuus näyttäytyi tilanteesta riippuen 
vaihtoehtona ja vertailukohtana näille kaikille katsomuksille. 

Uushenkisyydessä keskeinen kokemuksellisuus oli läsnä sekä sää- 
tiöläisten että ortodoksiseen kirkkoon liittyneiden pohdinnoissa. 

Ortodoksisuus koetaan vahvasti kokemukselliseksi uskonnoksi, mi- 
kä nähdään osana sen viehätystä. Erityisesti kirkkoon liittyneet kui- 
tenkin alleviivasivat, että ortodoksisuuden ruumiilliset, aistimelliset 
ja toiminnalliset ulottuvuudet eivät ole yksilön vapaasti tulkittavissa. 
Niiden tehtävä on auttaa ihmistä lähestymään Jumalaa ja elämään to- 
deksi kristinuskon sanomaa. 

Ihmisenä kehittymisen teema sai kahdessa aineistossamme erilai- 
sia painotuksia. Valamo-säätiön aktiiveille toiminnassa tärkeää olivat 
esimerkiksi oman ajattelun syventäminen, kokemusmaailman avarta- 
minen, henkinen anti sekä mahdollisuus hyvän tekemiseen. Orto- 
doksiaineiston tutkittavat puhuivat sen sijaan suoremmin henkisen 
kasvun tavoitteistaan. He nojasivat pohdinnoissaan ortodoksiseen 
opetukseen ihmisluonteesta sekä kilvoittelun sävyttämästä ortodoksi- 
sesta elämäntavasta. 

Aineistomme sisälsivät vain vähän suoria viittauksia eri uushenki- 
syyden ilmiöihin ja toimintamuotoihin. Haastateltavamme eivät 
myöskään juuri hyödyntäneet puheessaan uushenkisyyden piiristä 
tuttuja puhetapoja. Henkiset painotukset ilmenivät aineistoissa ver- 
hotummin ja laimeampina. Tuloksemme ovat kuitenkin kiinnostavia, 
kun ottaa huomioon, että viime kädessä sekä ortodoksi- että säätiö- 
läisaineiston haastateltavien uskonnollinen orientaatio oli verrattain 
perinteinen. Tutkittavamme olivat keski-ikäisiä tai keski-iän ylitta- 
neitä ”kansankirkkojen? jäseniä. He eivät sovi uushenkisyyden pii- 
rissä aktiivisesti toimivan ennakkoluulottoman, kokeilunhaluisen, 
loputtoman uteliaan ja vakiintuneihin uskonnon muotoihin kriitti- 
sesti suhtautuvan ”etsijän” profiiliin (Mahlamäki & Kokkinen 2020, 
212; Sutcliffe tässä teoksessa). Tuloksemme kertovatkin osaltaan siitä, 
kuinka henkinen käänne vaikuttaa tämän päivän suomalaisessa kult- 
tuurissa ja yhteiskunnassa. Kulttuurityöläisten ohella se heijastuu jo- 
pa yritysjohtajien asenteisiin. 

Historiallisesti ortodoksisuus on ollut Suomessa pienen vähem- 
mistön vähän tunnettu uskonto, johon on suhtauduttu välinpitämät- 
tömästi tai karsastaen. Asema mahdollisti sen, että kun suomalaiset 
lähtivät 1960- ja 1970-luvulla aiempaa ennakkoluulottomammin et- 
simään uusia tapoja ilmaista ja toteuttaa hengellisyyttään, ortodoksi- 
nen kirkko tarjosi siihen tuoreita vaihtoehtoja. Ortodoksiseen uskon- 
elämään ja kulttuuriin sisältyy ulottuvuuksia, jotka ovat vähintään 


279 


https://doi.org/10.21435/tl.275 


Helena Kupari ja Mira Karjalainen 


pintapuolisesti tarkasteltuna samansuuntaisia uushenkisyyttä luon- 
nehtivien piirteiden kanssa. Näitä ovat esimerkiksi ortodoksisen ju- 
malanpalveluselämän ”elämänmyönteinen” mielenmaisema, koke- 
muksellisuus, elämyksellisyys ja toiminnallisuus sekä yksilön jatkuvaa 
kehitystä painottava ortodoksinen ihmiskäsitys. Analyysimme perus- 
teella nämä yhtymäkohdat ovat osaltaan voineet lisätä ortodoksisuu- 
den houkuttelevuutta suomalaisten silmissä. Samansuuntaisia ha- 
vaintoja on tehty myös aiemmassa yhdysvaltalaisessa tutkimuksessa. 
Siinä todettiin kirkkoon liittyneiden arvostavan korkealle ortodoksi- 
seen perinteeseen sisältyviä mahdollisuuksia toteuttaa henkisen 
käänteen myötä keskeisiksi nousseita itseilmaisun, sisäisen muutok- 
sen ja henkisen kasvun tavoitteita (Slagle 2011, 85-86 ja 98-99). 

Ortodoksisuus edustaa kuitenkin perinteistä, järjestäytynyttä us- 
konnollisuutta. Täysi osallistuminen edellyttää yhteisön jäsenyyttä 
sekä sen hierarkkisen rakenteen ja opillisten lähtökohtien tunnusta- 
mista. Ortodoksiseen kirkkoon liittyneet haastateltavamme painotti- 
vat sitoutumistaan kirkkoon, vaikka saattoivatkin kipuilla yksittäisten 
opetusten tai yhteisössä kohtaamiensa ongelmien kanssa. Monille kir- 
kon tietynlainen ehdottomuus ja joustamattomuus suhteessa nyky- 
yhteiskunnan kehityskulkuihin näyttäytyi kuitenkin vahvuutena. So- 
siologisissa tulkinnoissa opillisesti konservatiivisten ja jäsentensä elä- 
mäntyylivalintoja voimakkaasti säätelevien uskonnollisten yhteisöjen 
herättämä kiinnostus on tulkittu vastareaktioksi länsimaisten yhteis- 
kuntien jatkuvasti lisääntyvälle moniarvoisuudelle, yksilökeskeisyy- 
delle ja markkinavetoisuudelle. Ortodoksisuuteen liittyvissä mieliku- 
vissa tulkinta kirkon perinteen ja auktoriteetin pysyvyydestä yhdistyy 
kiinnostavalla tavalla sen tarjoamiin itsensä toteuttamisen mahdolli- 
suuksiin (Slagle 2011, 85-86). 

Lukumme lähtökohdan muodosti havainto ortodoksisuudesta ver- 
rattain arvostettuna ja laajaa kiinnostusta herättävänä uskontoperin- 
teenä 1900-luvun lopun ja 2000-luvun Suomessa. Uushenkisyys ja 
ortodoksisuus kasvattivat Suomessa samanaikaisesti suosiotaan. Ke- 
hityskulku osoittaa, kuinka uushenkisyyden nousu ei automaattises- 
ti horjuta kaiken järjestäytyneen uskonnollisuuden asemaa yhteis- 
kunnassa — ainakaan lyhyellä aikavälillä. Viimeisen 10 vuoden aikana 
ortodoksisesta kirkosta eronneiden määrät ovat kuitenkin kaksin- 
kertaistuneet, samaan aikaan kun kirkkoon liittyneiden määrä on vä- 

hentynyt (Vuosittaisia tilastotietoja s.a.). Ainakin tilastojen perus- 
teella vaikuttaa siis siltä, että kansallisvaltion rakenteita mukailevien 
instituutioiden uskonnollisella kentällä kohtaamat haasteet kosketta- 
vat tällä hetkellä myös ortodoksista kirkkoa. 

Tiivistelmä 


Tässä luvussa tarkastelen uskonnollisen maiseman muutosten nai- 
sille avaamia uusia toimijapositioita irlantilaisen mystikon ja enkeli- 
näkijän Lorna Byrnen Suomen toiminnan kehyksessä. Lähestyn nais- 
ten toimijuutta kolmesta näkökulmasta: tähden, tuottajan ja yleisön, 
jotka yhdessä tuottavat enkelihenkisyyttä. Tarkastelussa hyödynnän 
kyselyaineistoja, haastatteluja ja etnografista aineistoa. Uushenkisyy- 
den ja institutionaalisen uskonnon rakenteistuminen poikkeavat toi- 
sistaan, joten tarkastelen uushenkisyyttä omana kenttänään, joka sal- 
lii naisten toimijuudelle vapautta, joka siltä puuttuu institutionaalisen 
uskonnon kentällä. Byrnen tilaisuuksissa naiset jakavat lumon, enke- 
liyden tunnun, jonka Byrne kertomuksillaan enkeleistä luo. Naisten 
toimijuus näyttäytyy enkelihenkisyydessä monin tavoin arkisena, jo- 
pa hiljaisena toimintana, joka saattaa jäädä huomaamatta, vaikka sen 
avulla käsitellään usein suuriakin kysymyksiä. 


Johdanto 


Suomalainen uskonnollinen kenttä on muuttunut monin tavoin 
2000-luvulle siirryttäessä: sekularisaatio, yksilöllistyminen, media- 
tisaatio, moniarvoistuminen ja monikulttuurisuus ovat vaikuttaneet 
yhtäältä perinteiseen institutionaaliseen uskontoon ja toisaalta anta- 
neet tilaa uusille, erilaisia perinteitä yhdistäville uskonnollisuuden ja 
uushenkisyyden muodoille. Sitoutuminen institutionaaliseen uskon- 
toon on muuttunut kapeammaksi kirkon jäsenyyden, toimintaan 

osallistumisen ja opin suhteen (Hytönen ja muut 2014, 3). Perintei- 
set uskonnolliset instituutiot tuottavat yhä pienenevälle osalle ihmisiä 
henkisiä, uskonnollisia tai eksistentiaalisia merkityksiä ja tulkintoja 
(Moberg & Granholm 2012, 105). 

Uskontososiologi Linda Woodheadin (2007) mukaan muutokset 
ovat avanneet naisille uusia toimijapositioita, joita heillä ei ole institu- 
tionaalisen uskonnon kentällä. Uudet ammatit, jotka liittyvät holisti- 
seen hyvinvointiin ja parantamiseen, luovat naisille mahdollisuuksia 
tuottaa vaihtoehtoisia fyysisiä ja emotionaalisia palveluja. Perinteiset 
auktoriteetit, kuten jumala ja lääketiede, saattavat syrjäytyä holistisis- 
sa käytännöissä. Tässä prosessissa naiset pystyvät rakentamaan iden- 
titeettiään tavalla, joka vastaa heidän odotuksiinsa ja tarpeisiinsa. 
(Woodhead 2008; Sointu & Woodhead 2008.) Uushenkisen tapahtu- 
man organisointi, tuotanto ja niihin liittyvät positiot ovat kiinnostava 
tutkimuskohde, sillä palvelujen tuottamiseen liittyvää tutkimusta 
on tehty vähemmän kuin palvelujen käyttäjiä koskevaa tutkimusta 
(Davies & Freathy 2014). 

Tässä luvussa kiinnostuksen kohteenani on institutionaalisen us- 
konnon reunamilla tai sen ulkopuolella, uushenkisyyden kentällä, 
harjoitettava enkelihenkisyys. Tarkastelen naisten uusia toimijaposi- 
tioita ja tätä kautta enkelihenkisyyden rakentumista Suomessa. Poh- 
din naisten toimijuutta kolmesta eri positiosta, jotka kattavat irlan- 
tilaisen mystikon ja enkelinäkijän Lorna Byrnen, Byrnen Suomen 
tilaisuuksien tuottajan FreeFlowFactoryn ja Byrnen tilaisuuksiin osal- 
listujat. Kaikilla näillä on erilaista toimijuutta Byrnen toiminnan ko- 
konaisuudessa. Kysyn, millaista toimijuutta he edustavat, mikä heitä 
yhdistää ja miten he yhteistyössä tuottavat enkelihenkisyyttä. Aineis- 
ton muodostavat Lorna Byrnen tilaisuuksista vuosina 2011-2020 pi- 
detyt kenttäpäiväkirjat, vuosina 2011 ja 2015 Byrnen puhetilaisuuk- 
sissa Helsingissä kerätyt Enkelit Suomessa -kyselyt sekä tilaisuuksien 
tuottajien haastattelut. Vuosina 2015 ja 2017 toimin puhetilaisuuksis- 
sa vapaaehtoisena. Kyseessä on tapaustutkimus, joka tarjoaa pilkah- 
duksen enkelihenkisyydestä uushenkisyyden kentällä. 

Tarkasteluni taustalla on uskontososiologinen keskustelu eletystä 
(Hall 1997; Orsi 2003; McGuire 2008; Edgell 2012; Kupari 2016) ja ar- 
jen (Ammerman 2007) uskonnosta, joka korostaa arkisia kokemuk- 
sia ja käytäntöjä eikä niinkään teologisia tai institutionaalisia uskon 
sisältöjä. Eletty uskonto on selkeästi sukupuolittunutta, ja uskonto- 
sosiologisessa tutkimuksessa käsitettä on hyödynnetty erityisesti nais- 
ten uskonnollisuuden tutkimuksessa (McGuire 2008, 182-183). Ele- 
tyn ja arjen uskonnon lähikäsite on vernakulaari uskonnollisuus, joka 
painottaa yksilön ja ryhmän kykyä luoda yhä uudestaan uskontonsa, 
joka ilmenee arjessa erilaisina mieleen, kieleen ja materiaan liittyvinä 
ilmauksina. Tähän liittyvät luovuus, monimerkityksellisyys ja vallan 
kysymykset. (Primiano 2012, 383 ja 387.) 

Elettyyn uskontoon liittyvää tutkimusta on kritisoitu siitä, että se 
jättää tarkastelun ulkopuolelle uskonnollisten instituutioiden merki- 
tyksen ihmisten arjen uskonnollisuudelle (Ammerman 2016, 92) sekä 
siitä, että tutkimus jättää huomiotta yhteiskunnan rakenteet ja uskon- 
non poliittiset yhteydet (Repstad 2019, 60-62). Elettyä uskontoa voi- 
daan kuitenkin tutkia sekä institutionaalisen uskonnon että vaihto- 
ehtoisen henkisyyden kentillä (Ammerman 2016, 95; Kupari & Vuola 
2020, 13). Henkisyys ei näyttäydy vain eletyssä uskonnossa, vaan sitä 
tuotetaan monilla muilla kentillä mukaan lukien ne, joita usein pide- 
tään sekulaareina, joten uskonnon ja henkisyyden kenttien vastak- 
kaisasettelu ei ole tutkimuksen kannalta hyödyllistä (Bender 2010, 
182-183). Toisaalta voidaan kysyä Lori G. Beamanin (2013) tavoin, 
onko kyse siitä, että pyritään normaalin diskursiiviseen rakentami- 
seen, jossa kaikki ovat uskonnollisia ja jonka arvot muodostuvat uni- 
versaaleiksi. 

Käytännön teoriassa Bourdieu (2013 [1977], 1990) tarkastelee toi- 
mijuutta habituksen kautta, joka yhtäältä sisältää yksilön sisäistämät 
merkitykset, jotka ovat syntyneet toiminnassa ja toisaalta myös ra- 
kentavat toimintaa. Habitus on elämäntavan ja kulttuurin yhteinen 
nimittäjä, joka koostuu yksilön ruumiiseen tallentuneista ja suhteelli- 
sen pysyvistä, sisäistetyistä havaitsemisen, arvottamisen, käyttäytymi- 
sen ja toiminnan tavoista (Leskinen & Soronen 2006, 2). Yhtäältä so- 
siaalinen maailma määrää habitusta, mutta toisaalta habitus määrää 

sosiaalisen maailman hahmottamista (Alapuro 2006, 60). Bourdieun 
habitus on aktiivinen, generatiivinen joukko muotoutumattomia 
ominaisuuksia eikä vain passiivinen tietovaranto (Moi 1991, 1022). 
Habitus aktualisoituu suhteessa kenttiin ja ympäristöihin. 

Helena Kupari (2016) hyödyntää Bourdieun habituksen käsitettä 
tarkastellessaan naisten uskonnollista toimijuutta tutkiessaan siirto- 
karjalaisten naisten arjen uskontoa. Hän käyttää käsitettä ”uskonnon 
tuntu” kuvaamaan, miten naisten uskonnollisuus nousee heidän ha- 
bituksestaan, heidän ruumiiseensa sisältyvästä käytännön tiedosta, 
joka saa heidät toimimaan ortodoksisessa viitekehyksessä. Kupari 
kritisoi eletyn uskonnon tutkimusta siitä, että yksittäisen toimijan ja 
sosiaalisten rakenteiden välinen suhde jää liian vähälle tarkastelulle 
ja painopiste siirtyy usein toimijuuteen rakenteiden kustannuksella. 
Habitus voidaan nähdä perustana eletylle uskonnolle: se määrittelee 
sisäistyneet mahdollisuudet ja rajoitteet, joiden mukaan yksilö voi 
tietyssä kontekstissa tehdä, tietää, kuvitella tai tuntea uskonnosta. 
(Kupari 2020, 215 ja 218.) 

Bourdieun habituksen käsitettä on kritisoitu siitä, että se on liiaksi 
rakenteiden määrittelemää ja näin kykenemätön muutokseen. Claire 
Laurier Decoteau (2016) kehittää edelleen Bourdieun habituksen kä- 
sitettä ja ehdottaa, että habituksen monikerroksellisuus antaa mah- 
dollisuuden refleksiivisyyteen ja muutokseen. Hän näkee toimijoiden 
olevan aina monen osittain päällekkäisen kentän risteyksessä, jossa 
heidän habituksensa ovat muokkautuneet kenttien logiikan mukai- 
seksi. Verratessaan yhdellä kentällä toimivaa logiikkaa toisella kentäl- 
lä toimijan on mahdollista saavuttaa refleksiivinen välimatka ja tie- 
toisesti tarkastella itseään, mikä puolestaan voi johtaa muutokseen. 

Tarkastelen uushenkisyyttä ja sen osana enkelihenkisyyttä omana 
kenttänään, jossa korostetaan omakohtaista kokemuksellisuutta ja 
yksilöllisyyttä, erilaisten perinteiden yhdistämistä ja palvelujen käyt- 
tämistä. Enkelihenkisyydestä kiinnostuneet löytävät tällä kentällä 
enemmän tilaa toimijuudelleen kuin institutionaalisen uskonnon ken- 
tällä. Yksilöllisyyden ja omasta itsestä nousevan henkisyyden koros- 
tamisesta huolimatta henkisyys on kuitenkin sosiaalisesti konstruoi- 
tua ja välitettyä (Aupers & Houtman 2011; Kapusta & Kosticovä 
2020, 205). Toki kentillä on yhteisiä alueita, mutta uushenkisyyden 
kentän rakenteistuminen ja toimijuus eroavat uskonnon kentästä 

(Tuomaala 2011, 48; Kiihle 2012, 9). Ihmiset toimivat samaan aikaan 
usealla eri kentällä, joiden rakenteet eroavat toisistaan. Enkelihenki- 
syydestä kiinnostuneet naiset liikkuvat yhtäaikaisesti esimerkiksi us- 
konnon, uushenkisyyden, kulttuurin ja talouden kentillä. Kenttiin 
liittyvät valtasuhteet rajoittavat tai mahdollistavat naisten toimijuutta, 
mutta naisilla on myös valtaa toimijuutensa ansiosta.! 


Enkelit Suomessa 


Suomen evankelis-luterilaisen kirkon nelivuotiskatsausta 2016-2019 
varten tehdyn Gallup Ecclesiastica -kyselyn? mukaan 43 prosenttia 
vastanneista uskoi enkeleiden olemassaoloon. Samoin 43 prosenttia 
katsoi, että vaihtoehtoiset terapiat ja itsensä kehittäminen auttavat 
eheytymään ihmisinä, ja 18 prosenttia vastasi, että henkimeediot tai 
kanavat voivat välittää tietoa näkymättömästä maailmasta. (Ketola 
2020, 79 ja 81.) Enkelit ja uushenkiset palvelut kiinnostavat monia 
suomalaisia, ja tätä taustaa vasten voisi ajatella, että enkeleihin liitty- 
ville palveluille, niiden käyttämiselle, tuottamiselle ja niihin liittyvälle 
tutkimukselle olisi tarvetta. 

Enkelihenkisyys on naisten aluetta: naiset uskovat lähes kaksi ker- 
taa useammin enkeleihin kuin miehet (Kirkko Monitor 2007), ja 
he osallistuvat aktiivisemmin erilaisiin vaihtoehtoisen henkisyyden 
muotoihin. Isossa-Britanniassa tehdyn tutkimuksen mukaan naiset 
tuottavat ja käyttävät neljä kertaa miehiä useammin uushenkisiä, ho- 
listisia palveluja (Heelas & Woodhead 2005). Suomessa (Utriainen 
2015) ja Virossa (Uibu 2012) tehtyjen tutkimusten mukaan enkeli- 
henkisyys kiinnostaa enemmän naisia. 

Sama oli nähtävissä myös Lorna Byrnen Suomessa pitämissä tilai- 
suuksissa, joissa valtaosa osallistujista oli naisia. Kyselytulosten perus- 


1 Vallasta eletyn uskonnon tutkimuksessa esimerkiksi McGuire 2008, 19-43; 
Primiano 2012; Ammerman 2016, 87-88, 92. 

2 Gallup Ecclesiastica on Taloustutkimuksen 18.11.-9.12.2019 Kirkon tutki- 
muskeskukselle tekemä kysely, johon vastasi 4 065 iältään 15-79-vuotias- 
ta suomalaista. Kysely on väestöllisesti edustava. (Salomäki ja muut 2020, 
267.) 

teella he käyttivät henkisistä palveluista eniten selvänäkijän palveluja, 
meditaatiota ja reikiä, ja noin kymmenesosa vastaajista käytti enke- 
literapeutin ja henkiparantajan palveluja. He kokivat saavansa pal- 
veluista lohtua, toivoa ja apua, tasapainoa, hyvää oloa, hyvinvointia 
ja parantumisen kokemuksia sekä voimaantumista ja henkistä kas- 
vua. (Mikkola 2019, 317-320.) Koska enkelikäytäntöjen harjoittajat 
ovat suurelta osin naisia, niiden tutkimuksessa sukupuoleen ja toimi- 
juuteen liittyvät kysymykset ovat keskeisiä. Enkelihenkisyys ei kui- 
tenkaan ole feminististä uskontoa (Fulkerson & Briggs 2012), joka 
kriittisesti uudelleenarvioisi institutionaalisen uskonnon patriarkaa- 
lisuutta. 

Enkelipalvelujen käyttämiseen ja niiden tuottamiseen liittyvää 
suomalaista tutkimusta on suhteellisen vähän. Terhi Utriainen on tut- 
kinut enkelikäytäntöjä naisten muuttuneiden uskonnollisten ja hen- 
kisten käytäntöjen, toimijuuden ja identiteetin näkökulmasta.’ Hän 
haastatteli enkelipalvelujen käyttäjiä ja tuottajia, kävi enkelijoogassa 
ja messuilla ja osallistui enkelikurssille kouluttautuen enkelihoitajaksi 
(Utriainen 2017). Utriaisen etnografista tutkimusta taustoittamaan 
tehtiin vuonna 2011 Enkelit Suomessa -kysely Byrnen puhetilaisuu- 
desta Finlandiatalossa.* Toistin kyselyn väitöskirjaani varten vuonna 
2015 tavoitteenani kartoittaa, olivatko Byrnen tilaisuuteen osallistu- 
neiden näkemykset muuttuneet. 

Katriina Hulkkonen (2017, 2021) on käsitellyt tutkimuksessaan 
new age -henkisyyden ja yrittäjyyden välistä suhdetta. Hän käytti 
aineistona kanavia” jotka välittivät viestejä erilaisilta henkiolennoilta, 
kuten avaruusolennoilta, mestareilta, luonnonhengiltä, oppailta ja 
enkeleiltä. Hulkkonen kutsuu kanavien työtä jakautuneeksi yrittäjyy- 
deksi, jossa kanava toimii yhdessä henkiolentojen kanssa. Hän tar- 


3 Utriaisen kvalitatiivinen tutkimus oli osa laajempaa Äbo Akademin tutki- 
musprojektia Maallistumisen jälkeinen kulttuuri ja Suomen muuttuva us- 
konnollinen kenttä 2010-2014. 

4 Kyselylomake jakautui seuraavasti: taustatiedot, henkisyys ja uskonto, en- 
kelinäkemys ja -kokemukset, syy tulla Byrnen tilaisuuteen ja tilaisuuden 
anti. 

5 Kanavoinnin käsitteestä tarkemmin esimerkiksi Hanegraaff 1996, 23-41; 
Hulkkonen 2021; Hulkkonen & Opas sekä Kokkinen & Mahlamäki tässä 
teoksessa. 

kastelee kanavointia rajatyönä, jossa kanavat toimivat niin henki- 
maailman kuin uskonnon ja yhteiskunnan rajoilla. Terapeuttisia 
menetelmiä, kuten enkeliterapioita, osana arjen selviytymisstrategioi- 
ta tutkineessa ja Suvi Salmenniemen johtamassa Tracking the 
Therapeutics -projektissa tuli esille, kuinka naiset saattoivat ryhtyä 
enkeliterapeuteiksi päästäkseen eroon vieraannuttavaksi kokemistaan 
työelämän paineista. Salmenniemi ryhmineen tulkitsee palkkatyöstä 
luopumisen vastarintana uusliberalismin työkeskeisyydelle, työelä- 
män rakenteille ja vieraantumiselle. (Salmenniemi ja muut 2019, 167 
ja 169.) 

Suomessa suurimmat uushenkisen kentän tapahtumat, joissa myös 
enkelit ovat esillä, ovat Hengen ja tiedon -messut ja MinäOlen -mes- 
sut, joihin osallistuu vuosittain kymmeniä puhujia, satoja näytteille- 
asettajia ja yli 4000 kävijää. Messuilla enkelihenkisyydestä kiin- 
nostuneet voivat kuunnella enkeleistä kertovia luentoja, osallistua 
enkelimeditaatioon ja enkelikorttien luentaan ja ostaa enkelikirjoja ja 
-kuvia, patsaita, kortteja ja muuta enkelitarpeistoa. Huolimatta siitä, 
että tutkimusten mukaan uushenkinen kenttä näyttäytyy hajanaisena 
(Possamai 2000, 370; Jespers 2013, 201),° niin pienimuotoista organi- 
soitumista on messujen lisäksi nähtävillä. Uskonnot Suomessa -hank- 
keen mukaan Suomessa toimii noin sata new age- ja henkisen kasvun 
yhteisöä (Sohlberg 2021). Myös uushenkiset kirjakaupat muodosta- 
vat luontevan tapaamispaikan enkelihenkisyydestä kiinnostuneille. 
Lorna Byrnen tilaisuudet ovat pienempiä tapahtumia kuin messut, 
ja niihin on osallistunut vuodesta ja pitopaikasta riippuen 300-1700 
ihmistä. Osallistujien määrä on kuitenkin huomattava ottaen huo- 
mioon, että kyseessä on vain yhden henkilön ympärille koottu tilai- 
suus. Tämä kertoo Byrnen brändin tunnettuudesta ja uskottavuu- 
desta.’ 


6 Toisaalta voidaan myös todeta, että uushenkisyyden organisoituminen on 
jätetty huomiotta (Taves & Kinsella 2013). Colin Campbell (2007, 114) huo- 
mauttaa, että kyse ei ole uushenkisen kentän organisoimattomuudesta, 
vaan sen vaikeasti hahmotettavuudesta uushenkisyyden toimijoiden val- 
tavan määrän takia. Heidän toimintansa on moninaista lähtien suurista, 
hyvin järjestäytyneistä toimijoista aina pieniin, yhden ihmisen tuottamiin 
palveluihin. 

7 Byrnen brändistä tarkemmin Mikkola 2020. 


290 


https://doi.org/10.21435/tl.275 


Naiset toimijoina uushenkisyyden kentällä 


Enkelipalvelujen tai yleisemminkin uushenkisten palvelujen käyt- 
täjien ja tuottajien tarkkaa määrää on mahdotonta arvioida. Enkeli- 
terapia-sana antaa Google-haussa noin 1990 osumaa 0,33 sekunnissa 
ja enkelihoito 17300 osumaa 0,38 sekunnissa. (18.9.2022). Paul Hee- 
las ja Linda Woodhead (2005, 46) arvioivat vuonna 2005 Luoteis-Eng- 
lannissa sijaitsevaa Kendalin kaupunkia koskevassa tutkimuksessaan, 
että 1,6 prosenttia asukkaista käytti henkisiä palveluja ja heistä 
0,9 prosenttia piti niitä henkisinä ja loput sekulaareina palveluina. 
Suomessa Kimmo Ketola ja Jussi Sohlberg (2011, 212-213) arvioivat 
vuoden 2008 aineistoon perustuen, että Helsingissä 1,5 prosenttia 
vastaajista oli vaihtoehtoisen henkisyyden harjoittajia. Aiemmin esi- 
tetyt Gallup Ecclesiastica -kyselyn luvut osoittavat kuitenkin huomat- 
tavasti suurempaa kiinnostusta vaihtoehtohenkisyyden eri muotoi- 
hin, joten niiden harjoittaminen saattaa nykyään olla huomattavasti 
yleisempää. Steve Bruce (2018, 24) arvioi kuitenkin uushenkisyyden 
olevan marginaalinen ilmiö ja sitä harjoittavien muodostavan vain 
pienen osan siitä määrästä, joka jättää institutionaalisen uskonnon. 

Seuraavassa tarkastelen naisten toimijuutta enkelihenkisyydessä 
empiirisellä esimerkillä: Lorna Byrnen toiminta Suomessa. Byrne on 
ehdoton tähti, joka enkelinäkijänä ja kirjailijana tuottaa lumoa kuva- 
tessaan värikkäitä ja mahtavia enkeleitä. Tuottaja FreeFlowFactory 
mahdollistaa Byrnen toiminnan järjestämällä puhetilaisuuksia ja ret- 
riittejä ja päivittämällä häneen liittyviä internetsivuja. Byrnen kirjo- 
jen ja häntä koskevien artikkeleiden lukijat sekä tilaisuuksiin osal- 
listuvat ovat kuluttajia, jotka hyödyntävät olemassa olevaa tarjontaa. 
Byrnen puhetilaisuudet ovat tulosta monen toimijan yhteistyöstä, ja 
niissä näyttäytyy monenlaista toimijuutta. 


Lorna Byrne, karismaattinen tähti 


Lorna Byrne syntyi vuonna 1953 monilapsiseen työläisperheeseen 
Dublinissa. Hänen kertomansa mukaan yhteys enkeleihin alkoi en- 
nen kuin hän oppi puhumaan, mutta enkelit kehottivat häntä ole- 
maan kertomatta näkemästään. Dysleksian takia koulunkäynti oli 
Byrnelle vaikeaa, ja hän tunsi itsensä ulkopuoliseksi koulussa. Enkeli 
Hosus opetti häntä tunnistamaan erilaiset enkelit, jotka voisivat aut- 

taa Byrneä ja muita. (Byrne 2009, 11-12.) Byrne kävi mielellään mes- 
sussa, ja avioiduttuaan hän kävi miehensä kanssa Maynooth Collegen 
rukouspiirissä. Hänen osallistumisensa rukouspiiriin oli alussa pas- 
siivista, mutta myöhemmin se muuttui näkemiseksi ja välittäjänä toi- 
mimiseksi, ja hänen maineensa levisi vähitellen. (Byrne 2009, 159- 
164 ja 190-194.) 

Byrnen toiminnan keskiössä ovat enkelit, hänen pelastustuotteen- 
sa, jotka myönteisinä hahmoina lakkaamatta auttavat ihmisiä. Hänen 
toimijuutensa on jaettua, hän toimii kanavana sille, mitä enkelit ha- 
luavat hänen tekevän tai sanovan. Byrne tuottaa puhetilaisuuksiensa 
sisällön yhdessä ei-inhimillisten toimijoiden, enkeleiden, kanssa. 


Kaikki viisi [enkeliä] voi välillä puhuu samanaikaisesti hänelle, että mitä 
hän kommentoi siihen kysymykseen ja hän poimii ne sieltä samanaikai- 
sesti, kun hän vastaa kysymykseen hän kattoo ja kuuntelee samanaikai- 
sesti monta eri viestiä ja silti hän osaa niin kun näin kauniisti vastata ih- 
misille tuolla lavalla (Haastattelu 2013). 


Enkelien viesti tulee myös sovittaa yleisön mukaan: 


No, sit hän [Byrne] sano, otti [esimerkiksi] Finlandiatalon, että niin että 
hän ei voinut puhua enempää, koska ne ei kestä, yleisö ei, että ne ei ole 
valmiita vastaanottamaan vielä. Jos sulla on 1500 ihmistä, sen pitää men- 
nä sen mukaisesti, että kaikille on ok se (Haastattelu 2013). 


Byrnen toimijuus näyttäytyy sekä uskonnon että uushenkisyyden 
kentällä. Uskonnon kentällä hän on maallikko, jolla ei ole legitiimiä 
asemaa organisaatiossa, mutta katoliset seurakunnat kutsuvat hänet 
puhumaan saadakseen tilan täyteen (Kiistala 2018). Uushenkisyyden 
kentällä hänen toimijuutensa pohjautuu kehitystarinaan, jossa enkelit 
auttavat kaikissa vaikeuksissa ja johon kyselyjen mukaan on helppo 
samaistua. 

Byrnen kertoman mukaan enkelit kertoivat hänelle jo lapsuudessa, 
että hän tulisi kirjoittamaan kirjan heistä. Tämä oli hänestä huvittavaa, 
sillä dysleksia haittasi kirjoittamista. Ystävät auttoivat häntä, ja hän 
aloitti kirjan kirjoittamisen vuonna 2003, ja viisi vuotta myöhemmin 
Angels in my Hair julkaistiin Yhdistyneissä kuningaskunnissa ja Irlan- 
nissa. Lukijat ottivat kirjan hyvin vastaan. (Byrne s.a.) Kirjan julkai- 
seminen 55-vuotiaana merkitsi käännekohtaa hänen urallaan: kirjoja 

tuli lisää, puhetilaisuudet laajenivat suuremmille areenoille ja ulottui- 
vat Suomeen, Keski-Eurooppaan, Japaniin ja USA:han. Hänen agent- 
tinsa Jean Callahan hyödynsi työssään aikaisempaa kokemustaan ir- 
lantilaisen Wedgewood-posliinin ja monikansallisen Unileverin 
brändäyksestä (Jännäri 2012). Samalla Byrnen toimijuus laajeni pai- 
kallisesta globaaliin. 

Byrnen habitus ylittää hänen vaatimattoman taustansa. Hänen 
toimijuutensa ulottuu uskonnolliseen dialogiin, ja hän ottaa kantaa 
myös katolisen kirkon oppiin. Hän osallistuu eri uskontokuntien kes- 
kustelutilaisuuksiin ja lähetti esimerkiksi USA:n muslimeille avoimen 
kirjeen (Byrne 2014). Hän tukee samaa sukupuolta olevien avioliitto- 
oikeutta Irlannissa ja vastustaa näin katolisen kirkon avioliitto- 
näkemystä (Byrne2015). Byrne hyödyntää omaa vaiheittain kehittyvää 
tarinaansa kirjojensa aineistona ja rakentaa tätä kautta uskottavuut- 
taan ja legitimiteettiään. Hänellä on vaikutusvaltaa, jota hän hyödyntää 
ottaessaan kantaa opillisiin ja yhteiskunnallisiin kysymyksiin. Hänen 
julkisuutensa ja sen myötä myös brändinsä rakentuvat kirjojen lisäk- 
si lehtiartikkeleista, haastatteluista, internetsivuista ja tilaisuuksista. 

Byrne on vieraillut Suomessa viisi kertaa vuosien 2011 ja 2017 vä- 
lillä ja pitänyt yhdeksän tilaisuutta. Tilaisuuksiin on osallistunut Hel- 
singissä 800-1 700 henkilöä (Haastattelu 2022). Helsingin ulkopuo- 
lella pidettyjen tilaisuuksien osallistujamäärät ovat olleet pienempiä, 
ja esimerkiksi Jyväskylän tilaisuuteen osallistui 300 henkilöä. Tilai- 
suuksien rakenne ja sisältö ovat pysyneet pitkälti samana: Byrnen 
haastattelun jälkeen tulevat yleisön kysymykset, joita seuraa arkki- 
enkeli Mikaelin rukous. Tilaisuuden päätyttyä halukkaat voivat saada 
Byrnen siunauksen. (Mikkola 2019, 311, 2020, 12.) Vuonna 2017 mu- 
kaan tulivat harjoitukset, joilla Byrne kehottaa kuulijoitaan aktiivi- 
suuteen suhteessa enkeleihin, sillä enkelit eivät voi toimia ilman pyy- 
tämistä. Hän kehottaa myös yhteiskunnalliseen toimintaan luonnon 
suojelemiseksi ja vaikuttamaan politiikkaan osallistumalla vaaleihin. 
Yhdessä tekeminen, kuten harjoitus kävelyretken tekemisestä oman 
suojelusenkelin kanssa, luo vuorovaikutusta Byrnen ja kuulijoiden 
välille. Enkeliharjoitusten tekemistä voisi kutsua kuvittelun* oppimi- 


8 Tarkemmin kuvittelun ja uskonnon suhteesta ks. Viholainen ja muut 2020. 

seksi (Utriainen 2020, 231-234) ja jaetuksi toimijuudeksi. Byrne akti- 
voi osallistujia sekä oman henkisyytensä kasvattamiseen että poliitti- 
seen toimintaan. 

Byrnen tilaisuuksissa lumo (Utriainen 2014; Partridge 2016) syn- 
tyy hänen kuvaillessaan värikkäitä ja mahtavia enkeleitä, jotka hän 
näkee, mutta jotka ovat kuulijoille näkymättömiä. Lumoutumisessa 
kohdataan jotain yllättävää ja odottamatonta, joka on samalla miel- 
lyttävää ja pelottavaa (Bennett 2001, 4-5). Lumo edellyttää kuulijoilta 
antautumista Byrnen kerronnalle, mutta myös aktiivisuutta ja mieli- 
kuvitusta heidän tehdessään kysymyksiä. Byrnen enkelikuvausten 
merkitykset syntyvät jaetusti yleisön kanssa. Lumon yhteinen tuotta- 
minen on myös lumottua toimijuutta (Mahlamäki & Utriainen 2019, 
117). Byrnen karisma tulee esille yhteisesti tuotetun lumon jakami- 
sessa, enkeliyden tunnussa? jonka kokemuksellisuus vahvistaa tun- 
netta ja kantaa sen myös tilaisuuden ulkopuolelle, arkeen. 

Jan Kapusta ja Zuzana Marie Kosticovä (2020, 195-196) hyödyntä- 
vät Max Weberin käsitteitä ja katsovat, että uushenkisyyden kentällä 
on tapahtunut muutos, jossa traditionaalisesta auktoriteetista on siir- 
rytty karismaattiseen, traditionaalisista rakenteista riippumattomaan 
auktoriteettiin. Weber jakaa auktoriteetiin muotoutumisen ja vallan 
legitimoinnin seuraavasti: rationaalisen legitimiteetin perustana on 
prosessien laillisuus ja yleinen hyväksyntä, traditionaalinen legitimi- 
teetti pohjautuu historiaan ja perinteiseen ja karismaattinen legitimi- 
teetti karismaattisen henkilön kykyyn taivuttaa muut uskomaan hä- 
neen. (Weber 1968, 46-47.) Weberin näkemyksen mukaan karisma 
on yksilön ominaisuus, hänellä nähdään olevan erityisiä yliluonnolli- 
sia voimia tai ominaisuuksia, jotka erottavat hänet muista, tavallisista 
ihmisistä (Weber 1968, 48). Bourdieu (1991, 35) haastaa Weberin nä- 
kemyksen ja väittää, että kyse ei ole tietystä persoonallisuudesta, vaan 


9 Kupari (2016, 160) käyttää käsitettä "uskonnon tuntu” kuvatessaan orto- 
doksinaisten arjen uskonnollisuutta. Byrnen erityisyys on enkeliyden tun- 
tu, joka on ollut osa hänen habitustaan lapsuudesta lähtien. Byrnen kir- 
joissa ja tilaisuuksissa välittämä enkeliyden tuntu on myönteistä, se on 
läsnä arjessa ja antaa tunteen enkelien antamasta turvasta, avusta ja ystä- 
vyydestä. Se näyttäytyy Byrnen tilaisuuksissa myös lumon kokemisena, sen 
jakamisena ja siihen antautumisena. (Mikkola 2020, 13.) 

karisma on tilannesidonnaista ja syntyy erityisessä, sille otollisessa 
tilanteessa. Byrnen karisma syntyy hänen kuvatessaan kuulijoille nä- 
kymätöntä todellisuutta, mikä saa heissä aikaan tunnereaktion ja he 
kokevat saavansa lohtua ja tukea. Tässä vuorovaikutuksessa Byrnen 
uskottavuus ja legitimiteetti voimistuvat. 

Kirjat ja erityisesti puhetilaisuudet (Haastattelu 2019) ovat tuoneet 
Byrnelle taloudellista riippumattomuutta, jonka avulla hänen toimi- 
juutensa on laajentunut hyväntekeväisyyteen. Vuonna 2015 hän pe- 
rusti Lorna Byrne Foundationin, jonka tavoitteena on auttaa varatto- 
mia lapsia Irlannissa ja muualla maailmassa (Byrne s.a.) ja vuonna 
2019 The Seraph Foundationin, jonka missiona on edistää uskonnol- 
lista ja sosiaalista suvaitsevaisuutta ja lisätä henkisyyttä, toivoa ja rau- 
haa. Säätiö kunnostaa Byrnen lahjoituksena saamaa, Thomastownissa 
sijaitsevaa Kilfane House -nimistä kartanoa kaikille avoimeksi henki- 
seksi keskukseksi (Degerman 2019). Keskuksen perustamisen voinee 
nähdä alkuna Byrnen toiminnan vakiintumiselle ja sen keskittymisel- 
le Irlantiin. 


FreeFlowFactory, tuottajat ja mahdollistajat 


Catarina Degermanin ja Uma Kankaan perustama FreeFlowFactory”® 
on jarjestanyt Byrnen tilaisuudet Suomessa seka Virossa, Ruotsissa ja 
Tanskassa. FreeFlowFactory perustettiin vuonna 2010. Tata ennen he 
olivat tehneet hoitoja ja pitäneet pienimuotoisia kursseja ystäville ja 
tutuille. 


Ja me oltiin just silloin käyty läpi, tai se oli muutama vuosi aikaisemmin, 
se Enkelten koti -koulu," jossa me oltiin opiskeltu neljä vuotta. Ja se on 
sellainen koulu, että jossa sä kohtaat itsesi ja kasvat — siinä se on se juttu ja 


10 FreeFlowFactoryn internetsivut kuvaavat sen järjestävän moderneja hyvin- 
vointitapahtumia, jotka koskettavat pintaa syvemmältä. Tapahtumat tar- 
joavat syviä kokemuksia, inspiroivia kohtaamisia sekä monipuolista tietoa. 
https://www.freeflowfactory.com/. 

11 Enkelten koti -koulu "tarjoaa mahdollisuuden ryhmän voiman avustamana 
kokonaisvaltaiseen kasvuun kehon, mielen ja sielun tasolla sekä valmiuden 
toimia energiahoitajana”. https://www.enkeltenkoti.com/. 

me koettiin, että me oltiin saatu niin paljon siitä koulusta ja koulutuksesta 
ja se muutti meitä niin paljon. Ja siihen kuuluu ne henkiset elementit ja 
me mietittiin, miten me voidaan antaa eteenpäin sitä mitä me koetaan 
meille niin suuria asioita. Ja tää ei tapahtunut hetkessä, että me perustet- 
tiin FreeFlowFactory vaan se tuli. (Haastattelu 2013.) 


FreeFlowFactoryn perustaminen liittyy osaksi Byrnen Suomen vie- 
railujen aloittamiseen. Degermanin ystävä oli tuonut Irlannista 
Angels in my hair -kirjan, joka oli tehnyt Degermaniin voimakkaan 
vaikutuksen, ja hän suositteli sitä työpaikassaan Era Nova -kirjakau- 
passa!? kävijöille. Kustannusosakeyhtiö Otava julkaisi kirjan suomen- 
noksen Enkeleitä hiuksissani vuonna 2009. 

Degerman ja Kangas halusivat tehdä ammattimaisesti suurem- 
pia tilaisuuksia ja päätyivät ottamaan yhteyttä Byrnen agenttiin 
Callahaniin. Ideana oli viedä pieni ryhmä Irlantiin tapaamaan 
Byrneä. Yllättäen agentti ehdotti, että FreeFlowFactory järjestäisi 
Byrnelle tilaisuuden Suomessa, sillä Byrne halusi tavata mahdollisim- 
man monia ihmisiä. Callahanin sähköpostin jälkeen Degerman ja 
Kangas ottivat yhteyden Otavan kustannustoimittajaan. Otavan ja 
FreeFlowFactoryn toiveet kohtasivat: Otava halusi Byrnen haastat- 
teluja lehtiin kirjamyynnin lisäämiseksi ja FreeFlowFactory järjestää 
Byrnen puhetilaisuuden. (Haastattelu 2022.) 

Byrnen ensimmäinen puhetilaisuus järjestettiin Kulttuuritalolla 
26.3.2011. Tilaisuuden valmisteluihin oli vain puoli vuotta aikaa, sil- 
lä ajankohta sovittiin agentin kanssa vasta edellisenä syksynä. Lyhyes- 
tä valmistautumisajasta huolimatta tilaisuus oli onnistunut, ja siihen 
osallistui 1 400 ihmistä. FreeFlowFactoryn ehdotuksesta seuraava ti- 
laisuus järjestettiin syksyn 2011 Helsingin kirjamessujen aikaan. Kir- 
jamessut olivat menestys, ja Byrne oli eräs messujen suosituimmista 
esiintyjistä. Tästä muokkaantui niin sanottu suomalainen toiminta- 
malli, jossa tilaisuus, kirjakauppavierailut ja lehdistön tapaaminen 
nivottiin yhteen. Sama käytäntö on laajentunut Byrnen vierailuihin 
myös muissa maissa. (Haastattelu 2013.) 


12 Era Nova -kirjakauppa on perustettu vuonna 1983, ja se on Suomen suurin 
uushenkisyyteen erikoistunut kirjakauppa (Ketola & Sohlberg 2011, 224). 

Uushenkisyyden kentällä yrittäjyys ja henkisyys eivät ole ristirii- 
dassa keskenään, vaan yrittäjyys on henkilökohtaisten ominaisuuk- 
sien ja taitojen vahvistumista osana henkistä polkua (Bowman 2013, 
220; Hulkkonen 2017, 7). Tilaisuuksien tuottamista, yrittäjyyttä, voi- 
daan tarkastella tiukasti kaupallisesta näkökulmasta. Vaihtoehtoisesti 
sitä voidaan tarkastella myös mahdollisuuksia tunnistavina ja niihin 
tarttuvana toimijuutena (Utriainen & Vesala 2020, 157). FreeFlow- 
Factory tunnisti mahdollisuuden ja oli liikkeellä oikeaan aikaan suo- 
malaisten enkelikiinnostuksen ollessa aluillaan. 

FreeFlowFactoryn toiminnan onnistumiseen vaikuttivat molem- 
pien osakkaiden tausta: Degerman oli työskennellyt Era Nova -kirja- 
kaupassa pitkään, ja hänellä oli laajat verkostot new agesta ja uushen- 
kisyydestä kiinnostuneisiin. Kankaalla puolestaan oli yrittäjäkoke- 
musta, josta oli apua liiketoiminnan suunnittelussa ja markkinoinnis- 
sa, ja he jakoivat kokemuksen Enkelien koti -koulusta. He liikkuvat 
vaivatta perinteisen yrittäjyyden ja uushenkisen yrittäjyyden kentillä. 

Tilaisuuksien mainonta ja markkinointi on tapahtunut suurelta 
osin verkostojen kautta: 


Me ollaan ehkä yhden kerran, meillä on ollu maksettu mainos. Vahin- 
gossa tai ei mikään vahingossa, eka kerrasta, se oli Minä olen -lehdessä 
varmaan. Se on ainut mitä me ollaan ikinä maksettu mainosta Lornasta. 
(Haastattelu 2013.) 


Vastavuoroisuus ja apu löytyvät tarvittaessa myös lähipiiristä: 


Tiätsä meillä on ollu tällasia, että esim. Lornan suhteen, piti yhtäkkiä olla, 
tokalla kerralla, kun me vietiin hänet myös Tukholmaan, niin meidän pi- 
ti saada yhtäkkiä kuvia, me huomattiin, että Jean tarvitsee kuvia kaikesta, 
me sanottiin, että meidän pitäis saada kuvia, niin eikö ollu, että mun jo- 
ku ystävä soitti ja sano, että hän on juuri opiskelemassa valokuva-alaa ja 
hänen pitää saada portfolio tällasista tapahtumista. Jos hän sais tulla, hän 
voi tulla mukaan, että hän ei vaadi mitään palkkaa. Lornalla oli oma hen- 
kilökohtanen valokuvaaja Tukholmassa ja kaikki. (Haastattelu 2013.) 


Avun saaminen tulkitaan seuraukseksi uushenkisen kentän toimin- 


tatavasta: "Ja sitten tälläsiä, uudessa ajassa, jos sä toimit näin niinku 
pyyteettömästi, niin sulle annetaan kaikki” (Haastattelu 2013). 

Huolimatta useista järjestetyistä tilaisuuksista aikataulusta sopimi- 
nen ei ole yksinkertaista: 


Lornan kanssahan ei sovita sillä tavalla etukäteen mitään, koska häntä oh- 
jataan minne mennä maailmalla. - - Mutta se aikataulu on lyhempi. Se 
ei ole vuosikausia eteenpäin, vaikka hän olis menossa minne. Häntähän 
kutsutaan ympäri maailmaa. — — Siis tietysti täytyy sopia etukäteen, mutta 
se ei ole semmosta, että voi vaikka sanoa, että no buukataan se nyt vaikka 
2015 huhtikuussa. Se ei mee niin. Vaan tietysti täytyy olla kuukausia ja 
kuukausia etukäteen, mutta se menee vähän eri lailla. Se ei mee vaan niin, 
että sopiiko sillon ja sillon, vaan hän tietää ihan tasan tarkkaan siinä oh- 
jauksessa, milloin se menee. (Haastattelu 2013.) 


Lyhyt aikataulu asettaa haasteita tilaisuuksien suunnitteluun. Free- 
FlowFactory vuokraa tilat erikseen jokaista tilaisuutta varten. Sopi- 
van hintaisten ja kokoisten tilojen löytäminen ei ole helppoa nopeal- 
la aikataululla. Yhtäältä tilan tulee olla riittävän suuri, jotta tilaisuus 
kannattaa järjestää. Toisaalta Byrne haluaa lippujen hintojen olevan 
niin alhaalla, että kaikki voivat osallistua tilaisuuksiin. (Haastatte- 
lu 2019.) Lippu tilaisuuteen Helsingissä 2017 maksoi 48,60 euroa ja 
Jyväskylässä 30 euroa (Kenttäpäiväkirja 2017). 

Nykyään monet vakiintuneet yritykset täyttävät uskonnollisten 
instituutioiden roolin tarjoamalla erityyppisiä henkisiä palveluja: ne 
järjestävät festivaaleja, seminaareja ja retriittejä ja vuokraavat tiloja 
opettajille ja ohjaajille sekä myyvät new age- ja uushenkisiä tuotteita 
(Kapusta & Kosticovä 2020, 198). Byrnen tilaisuuksien tuottajana 
FreeFlowFactory on esimerkki tällaisesta toimijasta, mahdollistajasta, 
joka hoitaa uskonnollisen instituution tehtäviä, etsii paikat, kouluttaa 
vapaaehtoiset, myy tilaisuuksissa kirjoja, tuo tähden Suomeen, mark- 
kinoi verkostojensa kautta ja tekee yhteistyötä kustantajan kanssa. 


Joo, mä teen nyt aamusta ihan siis kaheksalta me herätään, suurin piir- 
tein puol yhdeksältä mä alotan joka aamu, - — ja sitten se menee kuuteen 
ja mä teen sen ihan varmasti ma-pe koko ajan. Ja sitten pitää koordinoida 
kaikki. Kaikki vapaaehtoset, kaikki mediat, kaikki Otavat, kaikki ja sitten 
liput ja laput ja kaikki äänet, materiaalit, mitä pyörii, kaikki, kaikki, kaik- 
ki, että kyllä siinä on duunia. Mutta sitten, jos tekee sen hyvin ja sit kaik- 
ki markkinointi, kaikki some. Kaikki pitää kirjottaa ja ajatella ja pyörittää. 
(Haastattelu 2019.) 

FreeFlowFactory on järjestänyt Suomen tilaisuuksien lisäksi kaksi 
viikon mittaista retriittiä Irlantiin Byrnen luo vuosina 2017 ja 2019. 
Vuoden 2018 joulukuussa avattiin myös Facebookissa Byrnen suo- 
menkieliset sivut, johon vapaaehtoiset kääntävät Byrnen viestejä. 


Nyt se Lorna Byrne Finland -sivusto pyörii ihan kivasti, siellä on 1200 ih- 
mistä” jo. Se on kans yks uusi markkinointialusta, mitä mulla ei ole ollu 
aikasemmin, mulla on ollu vaan FreeFlowFactory-some ja oma sometili, 
että nyt on ihan Lorna-some ja se on kova juttu. Ja suomalaisille, koska 
suomalaiset, moni, jotka seuraa Lornaa, jotka seuraa pitkältä, niin ne on 
vähän iäkkäämpiä ja ne ei välttämättä osaa englantia niin hyvin. Mä huo- 
maan sen, että ne tykkää siitä, kun se on käännetty. (Haastattelu 2019.) 


Maaliskuulle 2020 oli suunnitteilla kaksi tilaisuutta Helsinkiin, mut- 
ta ne peruttiin COVID-19-pandemian vuoksi. Niiden asemesta Free- 
FlowFactory tuotti syksyllä 2020 Byrnelle neljän webinaarin sarjan, 
jota täydentämään FreeFlowFactory järjesti lisäksi neljä niin sanottua 
kiteytystä, jossa keskusteltiin kyseisestä teemasta ja osallistuttiin me- 
ditaatioon. Suomalaisen webinariin osallistujan ehdotuksesta Byrne 
järjesti yhteisen rukouksen 25.10.2020 Lets all pray together as one, 
johon osallistujat olivat osa laajempaa kokonaisuutta, globaalia toi- 
mijuutta. (Kenttäpäiväkirja 2020.) 

FreeFlowFactoryn toiminta ei rajoitu Byrnen tilaisuuksiin, vaan se 
on tuottanut myös muiden uushenkisyyden kentän toimijoiden, ku- 
ten Sonia Choguetten, Kelly Turnerin, Prinsessa Märtha Louisen ja 
Kaija Juurikkalan tilaisuuksia. Irlannin retriittien lisäksi matkoja on 
järjestetty kahteen ekoyhteisöön: Fidhorniin Skotlannissa ja Daman- 
huriin Italiassa.'4 FreeFlowFactory on uushenkisen kentänmonitoimi- 
ja, kuten monet muutkin, jotka yhdistävät useita palveluja. Degerman 
tekee energiaparannusta ja elämäntaitovalmennusta, järjestää enke- 
li-iltoja ja kouluttaa enkelihoitajia. Kangas yhdistää yritystoimintansa 
opettamiseen Enkelten koti -koulussa. (Haastattelu 2022.) 


13 7.3.2022 sivuilla oli 3 743 seuraajaa (Haastattelu 2022). 

14 Findhorn on koillisessa Skotlannissa sijaitseva henkinen yhteisö, oppimis- 
keskus ja ekokylä, joka on perustettu 1962. https://www.findhorn.org/ 
about-us/. Damanhur on 1975 perustettu Pohjois-Italiassa sijaitseva ekoyh- 
teisö. http://www.damanhur.org/en/what-is-damanhur. 


299 


https://doi.org/10.21435/tl.275 


Elisa Mikkola 


Byrnen tilaisuuksiin osallistujat —- uushenkisen kentän 
etsijöitä 


Enkelihenkisyydestä kiinnostuneet ovat uushenkisen kentän moni- 
puolisia palvelujen käyttäjiä, etsijöitä. Steven Sutcliffe (2003, 204-206) 
erottaa etsijyydestä kaksi eri lähestymistapaa. Jatkuvassa sarjamaises- 
sa etsinnässä tärkeää on löytää itselle sopiva polku. Monipolvinen sa- 
manaikainen etsintä puolestaan etenee useaan eri suuntaan samanai- 
kaisesti, ja erilaiset ideat, tekniikat ja metodit yhdistetään luovasti ja 
asetetaan uusiin yhteyksiin. Monipolvinen etsintä saattaa olla rentoa, 
kevyttä ja hauskaa, tavoitteena ei ole niinkään saavuttaminen vaan 
matka, etsimisen prosessi. 

Etsijyyden käsitettä on käytetty myös suomalaisen uskonnollisen 
kentän hahmottamiseen. Gallup Ecclesiastica -kysely vuodelta 2019 
jakoi vastaajat uskoviin, etsijöihin, kulttuurikristittyihin'* ja uskon- 
nottomiin. Etsijöitä oli noin 22 prosenttia vastaajista eli runsas vii- 
dennes. Ketola toteaa henkisen etsijyyden muodostavan selkeästi 
oman katsomuksellisen ulottuvuutensa suomalaisella henkisellä ja 
hengellisellä kentällä. (Ketola 2020, 71.) 

Enkelit Suomessa -kyselyihin vastanneet asettuvat tässä jaottelussa 
sekä kulttuurikristittyihin että etsijöihin. Heistä suurin osa on uskon- 
nollisen yhteisön jäseniä, mutta heidän toimijuutensa institutionaali- 
sen uskonnon kentällä on varsin laimeaa: lähes kymmenesosa ei osal- 
listunut lainkaan, ja puolet osallistuu lähinnä kirkon vuodenkiertoon 
liittyviin tilaisuuksiin, joulukirkkoon, häihin, hautajaisiin ja konsert- 
teihin, ja heidän osallistumisensa on passiivista. Samoin lähes kym- 
menesosa kertoi osallistuvansa sekä hengellisiin että uushenkisiin ti- 
laisuuksiin. (Mikkola 2019, 316-317.) Vaikuttaa siltä, että he eivät ole 
löytäneet tilaa edes ”naisten toimijuudelle” jonka Anna Haapalainen 
(2020, 9) mainitsee evankelis-luterilaisen kirkon seurakuntatason toi- 
mijuutta koskevassa tutkimuksessaan. Naisten toimijuus näyttäytyy 
välinpitämättömyytenä institutionaalisen uskonnon tarjoamia mah- 


15 Ketola (2020, 73) määrittelee kulttuurikristityn henkilöksi, joka yhtäältä 
arvostaa kristillistä perintöään, mutta toisaalta ei pidä osaa tai ei mitään 
kirkon opinkappaleista tosina. 


300 


https://doi.org/10.21435/tl.275 


Naiset toimijoina uushenkisyyden kentällä 


dollisuuksia kohtaan. Etsijyys puolestaan kuvataan monipuolisena, ja 
kysymykseen henkisten palvelujen käytöstä vastattiin laajasti: 


Ihan kaikkia. Reiki, shamaani, meedio, astrologi, erilaisia parantajia, bio- 
frekvenssiä, auranmuuttaja YNNÄ MUUTA. (587N'*, opettaja, konsultti.) 


Tilaisuuden osallistujat seuraavat Byrnen lisäksi myös muita enkeli- 
henkisyyden toimijoita. Kansainvälisistä enkelien kanssa kommu- 
nikoivista naisista he mainitsevat Diana Cooperin, Doreen Virtuen, 
Maria Zawoun ja suomalaisista muun muassa Anu Wyskielin, Kaija 
Juurikkalan, Kirsi Rannon ja Ilona Pohjalaisen. 

Osalle toimijuus voi olla palvelujen vastaanottamista, toisille 
myös niiden antamista. Henkilökohtainen kiinnostus saattaa muut- 
tua pienyrittäjyydeksi, jossa yhdistyvät monenlaiset hoidot ja palvelut 
(Bowman 1999, 185 ja 187). Kyselyyn vastanneista 22 kertoi tekevän- 
sä hoitoja tai opiskelevansa niitä. 


Opiskelin tänä vuonna enkelintulkitsijaksi, ja tälle matkalle löysin koska 
sairastuin vakavasti mutta selvisin hengissä. Koin, että minut haluttiin 
täydellisesti pysäyttää näkemään toinen tie ja se on henkisyys, enkelit ja 
muiden auttaminen. (533N, laitoshuoltaja.) 


Uushenkisyyden kentällä raja enkelipalvelujen tuottajiin ja kuluttajiin 
on hämärtymässä, ja siirtymät positiosta toiseen näyttävät mahdolli- 
selta toimijuudelta tulevaisuutta rakennettaessa. 

Naisten toimijuus enkelten kanssa on arkilähtöistä, mukautuvaa ja 
paikallista toimijuutta (Mahmood 2005; Haapalainen 2020). Se muis- 
tuttaa Martin S. Stringerin (2008, 109) käyttämää selviytymisen us- 
konnon käsitettä, jolla voi kuvata naisten suhdetta uskontoon: suhde 
on tilanneriippuvainen ja antaa käytännöllisiä vastauksia arjen ongel- 
miin. 


Työskentelen enkeleitten kanssa päivittäin ja olen saanut paljon apua 
kaikkiin suunnitelmiin. Ne ovat pysäyttäneet minut, kun en itse ole osan- 
nut seisahtua. Ne ovat ohjanneet minua oikeaan suuntaan, kun olen mei- 


16 Numero on Enkelit Suomessa -kyselyyn vastaajan tunnusnumero, N=nai- 
nen. Käännös ruotsista kirjoittajan. 

nannut mennä väärään. Kuuntelen enkeleitä jatkuvasti. (491N, FM, opet- 
taja.) 


Enkelit Suomessa 2015 -kyselyn mukaan (N189) puolella vastaajista 
enkelisuhde on alkanut jo lapsuudessa, puolella aikuisiässä: 


Syntymän ajasta. Henkimaailma oli minulle todellista ja konkreettista, 
kunnes sen sukulaiset pois ottivat ollessani viisi tai kuusivuotias. Ohjausta 
olen huomannut koko elämäni, mutta vasta nyt aikuisena olen valmis 
palaamaan” tuohon hyväksyttyyn henkiseen kokemiseen, koska en enää 
usko sen olevan kiellettyä. (589N, hiusmuotoilija.) 


Vastaajat kertovat myönteisestä enkelisuhteesta: he etsivät yhteyttä, 
jossa he kokivat saavansa enkeleiltä johdatusta, suojelusta, henkistä 
ja konkreettista apua vaikeissa tilanteissa sekä parantumista (Mikko- 
la 2019, 321-323). Utriaisen (2016, 51) mukaan yhteydenpito tuottaa 
lumottuja enkelihetkiä, hetken uskonnollisuutta, joka ei ole pysyvää 
vaan esiintyy vain ohimenevissä tilanteissa. Näissä vuorovaikutuksel- 
lisissa hetkissä vastaajat kokivat tulevansa kohdatuiksi ja kuulluiksi. 

Kiinnostus osallistua Byrnen tilaisuuksiin on syntynyt Byrneä kos- 
kevien myönteisten lehtijuttujen ja hänen kirjojensa kautta. Osallistu- 
jat lähtevät tilaisuuteen yhdessä sukulaisten tai ystävien kanssa: 


Etsin ystävälleni syntymäpäivälahjaa ja jostain syystä Lornan kirja tarttui 
käteeni, tunne ostaa kirja lahjaksi oli niin voimakas, että ostin sen. Kirjan 
ostosta lähti valtava tapahtumavyöry liikkeelle ja sen seurauksena ystävä- 
ni ja minä tulimme kuuntelemaan Lornaa. (309N, kouluttaja.) 


Tilaisuuteen osallistuja on aktiivinen toimija, joka yhdessä Byrnen ja 
muiden osallistujien kanssa luo Byrnen karisman. Tätä kautta Byrne 
ja osallistujat jakavat myös yhteisen lumon, enkeliyden tunnun, jon- 
ka Byrnen kuvaukset kuulijoille näkymättämistä, mahtavista ja värik- 
käistä enkeleistä synnyttävät. Osallistujien toimijuus näyttäytyy tilai- 
suuksissa myös muilla tavoin: 


Lorna tulee paikalle hieman yli 17:00 ja alkaa signeerata kirjoja kirjatiskin 
nurkalla. Pyydän ihmisiä avaaman kirjan valmiiksi ja otan kuvia heidän 


kännykkäkameroillaan. Lorna pitää rivakkaa tahtia, käsi ojentuu jo seu- 
raavaan kirjaan samalla kun otan kuvia. Kännykkäkuvaus ei ole parasta 

osaamistani, mutta ihmiset vaikuttavat tyytyväisiltä. Signeeraus ja kuvan 
ottaminen antaa ihmisille pienen hetken kohdata Byrne yksinään. Etno- 
grafi työssään. (Kenttäpäiväkirja 2017, Jyväskylä.) 


Tilaisuuden jälkeen suurin osa osallistujista jää kärsivällisesti odotta- 
maan Byrnen siunausta, vaikka odotteluun kuluu tunteja. Odotellessa 
keskustelujen aloittaminen osallistujien kanssa oli helppoa, ja monet 
jakoivat kokemuksiaan: kuulin kertomuksia uudelleensyntymästä, 
onnettomuudesta pelastumisesta, enkelipalloista valokuvissa ja ih- 
meestä, että he olivat saaneet lipun loppuunmyytyyn tilaisuuteen 
(Kenttäpäiväkirja 2017, Helsinki). 


Kysymys vallasta — kuka tai mikä yrittää rajoittaa 
naisten toimijuutta? 


Toimijuus on käsitteenä moniulotteinen. Sitä voidaan tarkastella yk- 
silön ominaisuutena, formaalissa ryhmässä, kuten kirkon piirissä, ta- 
pahtuvana toimijuutena tai löyhissä verkostoissa, kuten messuilla tai 
enkeli-illoissa, omaehtoisesti tapahtuvana toimintana. Naisten toimi- 
juutta pyritään kuitenkin rajoittamaan monin tavoin. 

Haapalainen (2020) on tarkastellut, miten evankelis-luterilaisen 
kirkon seurakuntatasolla toimijuus määrittyy ja miten sitä rajataan. 
Kirkko institutionaalisena toimijana käyttää ja jakaa rakenteellista 
valtaa ja rakentaa sukupuolittunutta toimijuutta, jossa syntyy jako 
maallikkotoimijoiden toimijuuteen ja siitä erotettuun ”naisten toimi- 
juuteen”. Seurakunta ei tietoisesti tee rajaa sukupuolten välillä, mut- 
ta taustalla vaikuttavat stereotyyppiset ja kyseenalaistamattomat nä- 
kemykset sukupuolen rakentumisesta. Institutionaalisen uskonnon 
kentällä valta on edelleenkin vahvasti miesten hallussa. Suomen evan- 
kelis-luterilaisen kirkon kymmenestä virassa olevasta piispasta vain 
kaksi on naisia (Arkkipiispa ja piispat 2021). Vuonna 2019 kirkko- 
herroista neljännes, seurakuntapastoreista 49,3 prosenttia ja koko 
kirkon henkilöstöstä 71,4 prosenttia oli naisia (Kirkko on suuri työn- 
antaja 2021). Naisten toimijuus kirkossa asettuu näiden rakenteiden 
muovaamaan kehykseen. 

Uushenkisen kentän toimijuudet ja niiden legitimiteetti muotou- 
tuvat uskonnollisesta kentästä poikkeavalla tavalla. Kentällä ei ole yh- 
tä instituutiota, joka määrittelisi legitiimit uushenkisyyden asemat, 
muodot tai hyödykkeet. Näin toimijuuden mahdollisuuksia rajoite- 
taan vähemmän kuin institutionaalisen uskonnon kentällä ja avoimet 
rakenteet mahdollistavat toimijuutta tavoilla, jotka paremmin vastaa- 
vat naisten toiveisiin ja tarpeisiin. Enkelihenkisyyttä ja siihen liittyvää 
toimijuutta on sekä institutionaalisen uskonnon että uushenkisyyden 
kentillä, ja toimijuus voi näyttäytyä säilyttävänä tai uutta etsivänä. 

Vaikka uushenkisyyden käsite on lähtöisin kristillisestä teologiasta, 
se asetetaan usein vastakkain institutionaalisen uskonnon kanssa 
(Sjöholm ja muut 2010, 181). Uskonnon kentän näkökulmasta uus- 
henkisyys ja sen osana enkeliusko ja sen moninaiset uskomukset ja 
käytännöt eivät näyttäydy legitiimeinä. Kirkko pyrkii käyttämään 
institutionaalista määrittelyvaltaansa siihen, millainen on oikea ja 
legitiimi usko ja mitkä ovat sen rajat. Uudet uskonnolliset liikkeet ja 
uushenkisyys kuitenkin haastavat uskonnollista kenttää ja sen vallan 
rajoja, joita myös sekularisaatio ja uskonnon muutoksessa oleva ase- 
ma yhteiskunnassa rapauttavat. Evankelis-luterilaisen kirkon ja herä- 
tysliikkeiden edustajien suhde enkeleihin ja enkeliuskon uushenki- 
siin muotoihin on torjuva. Enkelin paikka on sanansaattajana, osana 
Jumalan komentoketjua ja hyödynnettävissä esimerkiksi joulun kam- 
panjaan (Kuula 2011; Riekkinen 2014; Lehtinen 2014; Pallaste 2018b; 
Seurakunta tuo enkelit katukuvaan joulunajaksi 2019). 

Median suhtautuminen enkelihenkisyyteen on yleensä ollut suh- 
teellisen kielteistä. Poikkeuksen tästä muodostaa Lorna Byrne, jota 
media on kohdellut lähes aina myönteisesti (Mikkola 2020, 11). Hel- 
singin Sanomien Kuukausiliitteessä Tuija Pallaste (2018a) kirjoittaa 
”bisnesenkeleistä”, enkelialan pienyrittäjistä, ja toteaa enkeleiden ole- 
van jo suositumpia kuin Jeesus. Hän tuo esille kriittisen suhtautu- 
misensa ”bisnesenkeleihin” jotka rahastavat ihmisten hädällä, mutta 
kirjoittaa myös Utriaisen ja Honkasalon tutkimuksista, joissa tarkas- 
tellaan laajemmin enkelihenkisyyttä. 

Uushenkisyyden harjoittajat kokevat arjessa ennakkoluuloja eivät- 
kä koe voivansa avoimesti puhua henkisyydestään. Eräs Enkelit Suo- 
messa 2011 -kyselyn vastaaja kirjoitti kokemuksistaan: 

Olisi upeaa, jos yhä useampi uskaltaisi luottaa enkelien apuun ja siihen 
että emme ole koskaan yksin. Olisi mahtavaa, jos voisi puhua uskostaan 
— suojelusenkeleista ja henkioppaista avoimemmin tulematta leimatuksi. 
Usko ei ole yhden kirkkokunnan näkemys vaan kuten taivaassa asia näh- 
dään, kaikki ihmiset = uskovaiset kuuluvat samaan nippuun ja kaikilla on 
vaan yksi jumala, jolla sitten on monta ”lempinimeä”. (334N.) 


Samoin Utriainen (2020, 226) kuvaa, miten hänen haastattelemansa 
naiset kertoivat, kuinka he eivät voineet lapsena kertoa perheenjäse- 
nille enkelikokemuksistaan tai kuinka kirkko koettiin paikaksi, jossa 
ei ollut tilaa omakohtaiselle henkisyydelle. 


Lopuksi 


Byrnen toiminnan kehyksessä naisten toimijuus näyttäytyy monin 
eri tavoin. Byrnen värikkäät enkelikuvaukset luovat lumoa, enkeliy- 
den tuntua, joka luodaan yhdessä kuulijoiden kanssa. Tuottaja yh- 
distää tähden ja yleisön, jotka jakavat yhteisen hetken ja tuottavat 
enkelihenkisyyttä. Enkelihenkisyydessä naiset ovat aktiivisia toimi- 
joita yhdessä enkelten kanssa selvitäkseen arjen haasteista. Toimijuus 
näyttäytyy toisaalta yhteytenä ei-inhimilliseen, jonka koetaan yhtääl- 
tä antavan suojelusta ja johdatusta ja toisaalta konkreettista apua tai 
parantamista. 

Uushenkisyys on arkista toimijuutta, ja sen harjoittajista suuri osa 
on naisia, kuten myös sen tähdet ja tuottajat. Byrnen toimijuus perus- 
tuu vahvaan identiteettiin, ja hän haluaa myös muiden voivan kokea 
enkeleiden myönteisyyden ja avun omassa elämässään. Hänellä ele- 
tyn ja koetun yhdistämisestä syntyy vakuuttavaa ja vahvistavaa toimi- 
juutta, joka ei ole kiinnostunut oppirakennelmista, vaan jaetusta käy- 
tännön kokemuksesta, jossa autetaan ja tullaan autetuksi. Kirjojen, 
sosiaalisen median ja tilaisuuksien kautta hän pyrkii vuorovaikutuk- 
seen lukijoiden ja kuulijoiden kautta ja näin jakamaan enkelihenki- 
syyden toimijuutta. 

Vuorovaikutuksellisuus on pohjana myös FreeFlowFactoryn mah- 
dollisuuksia etsivälle ja mahdollistavalle toimijuudelle, joka hyö- 
dyntää olemassa olevia verkostoja ja etsii samalla luovasti uusia yh- 
teistyökumppaneita. Verkottuva toimijuus on edellytyksenä Byrnen 

tilaisuuksien tuottamiselle, jossa tarvitaan kykyä toimia Byrnen 
- usein nopeiden- aikataulujen mukaan. 

Uushenkisyyden kentän naiset eivät nouse vastarintaan institutio- 
naalista uskonnonharjoitusta kohtaan (vrt. Mahmood 2005, '”), vaan 
osallistuvat siihen passiivisesti tai jättävät sen kokonaan. Mielikuvitus 
ja tarinallisuus auttavat toimijuuden syntymisessä: jos ei ole ajatusta 
paremmasta, on sitä kohti vaikea kulkea. Enkelit ovat kanssakulkijoi- 
ta, joiden apuun voi aina luottaa, ja Byrnen tilaisuuksissa koettu ver- 
taisuuden voima vahvistaa heidän toimijuuttaan. 

Naisten toimijuus enkelihenkisyyden kentällä on moninaista, 
pientä ja isoa. Se näyttäytyy hiljaisena, ja se voi jäädä huomaamatta, 
mutta siinä käsitellään usein suuria kysymyksiä: 


Eräs retriitin osallistujista kertoo, kuinka hän ottaa enkelin mukaansa 
mennessään töihin sairaalaan, jossa hän toimii saattohoitopotilaiden 
kanssa. Toinen, ammatiltaan laulaja, kertoo, kuinka hän haluaa laulaa en- 
keleiden kanssa. Kolmas kertoo, kuinka hänen tyttärensä ystävä oli yrittä- 
nyt itsemurhaa, ja hän oli pyytänyt enkeleitä apuun auttamaan tytärtä sel- 
viytymään tilanteesta. (Kenttäpäiväkirja 2019, Irlanti.) 


Naisten toimijuus näyttäytyy tekemisenä arjessa, jossa he luovat käy- 
täntöjä ja merkityksiä, jotka ovat riippumattomia institutionaalisesta 
uskonnosta. Etsijöinä he yhdistävät ja muokkaavat uutta ja vanhaa ja 
rikastuttavat näin henkisyyttään, jossa enkelit ovat osana luomassa 
arjen lumoa. 


17 Saba Mahmood (2005) on kritisoinut feministiteoreetikkojen tapaa politi- 
soida toimijuuden käsite hyvin tiukasti ja liittää se patriarkaatin vastusta- 
miseen, mikä jättää huomioimatta naisten muut toimijuuden muodot. 
Moskeijaliikkeen naiset rakentavat paikallista uskonnollista toimijuuttaan 
tietoisesti niissä rajoissa, mitä kulttuurihistoriallinen tilanne sallii. Suomes- 
sa on tutkittu esimerkiksi vanhoillislestadiolaisuuteen liittyen kuinka nai- 
set luovat toimijuuttaan myös konservatiivisen uskonnon kentällä (Kupari 
& Tuomaala 2015; Hintsala 2020). 

Tiivistelmä 


Vakavaksi parodiaksi luokitellut transgressiiviset uskonnot ovat kas- 
vavissa määrin pyrkineet legitimoimaan paikkaansa uskontojen ken- 
tällä. Legitimaation perustana käytetään usein uskonnonvapautta ja 
tasa-arvolakeja. Tässä luvussa käsittelen Perkeleen temppelin, Saata- 
nallisen temppelin ja Pastafarisen kirkon kautta kysymyksiä siitä, mi- 
kä lasketaan "oikeaksi uskonnoksi” ja millaisia viranomaisvastauksia 
huumoristaan tunnetut liikkeet ovat saaneet. Transgressiivinen us- 
konnollisuus haastaa hegemonista hierarkiaa, mutta tekee myös vaih- 
toehtoiselle henkisyydelle tilaa syntyä esimerkiksi parodisista lähtö- 
kohdista. Liikkeille keskeistä on usein vapaus ja sekä tieteen että 
taiteen hyödyntäminen maailmankuvan rakennuksessa. ”Tosissaan, 
muttei vakavissaan” viittaa sitoutuneisuuteen ja merkitykseen, jonka 
vakava parodiauskonto voi synnyttää. Uskontodiskurssin laajenemi- 
nen tapahtuu monenlaisilla kentillä. Tässä luvussa keskityn legiti- 
mointiin yhteiskunnallisella tasolla erityisesti viranomaislausuntojen 
sekä internetin esimerkkien kautta. 


Johdanto: Vakavaa parodiaa 


Notkistuvassa modernissa uskonnosta ja henkisyydestä on erityisesti 
länsimaissa tullut yksi yksilön valittavissa olevista identiteeteistä sen 
sijaan, että siihen synnytään ja siinä pysytään olosuhteiden pakosta 
(Taira 2006). Henkisyys on yksi tapa muiden joukossa ilmaista itseä, 
kuulua ryhmään ja vahvistaa suhdetta itseen ja ympäröivään maail- 

maan. Lähiyhteisön rinnalla internetin lähes rajaton alusta mieliku- 
vitukselle kehittyä ja pienille aatteille levitä luo hedelmällisen pohjan 
monenlaisille luoville tavoille tulkita myös henkisyyttä ja rakentaa yh- 
teisöjä uskonnollisen toiminnan ja perinteenrakennuksen ympärille. 
Tällainen monenkirjavien maailmankuvien luova hyödyntäminen on 
ominaista erityisesti uushenkisyydeksi nimetyn sateenvarjokäsitteen 
alla. Siinä yksilö voi omien tarpeidensa mukaan yhdistellä aineksia 
vaikkapa luonnonuskosta, humanistisesta psykologiasta, länsimaises- 
ta esoteerisestä perinteestä ja itämaisista filosofioista (esim. Utriainen 
& Ramstedt, 2017). 

Perinteiden yhdistely ja soveltaminen on luonut hedelmällisen 
maaperän myös monenlaiselle transgressiivisemmalle eri rajoja louk- 
kaavalle tai rikkovalle henkisyydelle, jollaisena voidaan pitää esimer- 
kiksi huumoria ja parodiaa keskeisenä elementtinä hyödyntävää hen- 
kisyyttä. Vakavuus on ylihistoriallisen ja yliluonnollisen syntyperän 
rinnalla ollut pitkään yksi uskonnon uskottavuuden eli legitimoin- 
nin vaatimuksista, mutta niin sanottu vakava parodia haastaa tätä le- 
gitimointikeinoa, kun uudet henkisyyden muodot järjestäytyvät ja 
vaativat päästä osalliseksi yhteiskunnallisesta ”uskonto”-kategoriasta. 
Tässä luvussa keskityn siihen, miten huumoria hyödyntävä transgres- 
siivinen uskonto haastaa uskonnon käsitteen rajoja yhteiskunnallises- 
ti ja mitä legitimaatiokeinoja siinä hyödynnetään, sekä miten näitä 
liikkeitä voidaan luokitella muiden uskontojen rinnalla. Käytän esi- 
merkkejä erityisesti viranomaiskäsittelystä, mutta myös sosiaalisesta 
mediasta. Käytän tässä yhteydessä pääasiassa uskonto-käsitettä, kos- 
ka yhteisöjen pyrkimys on tulla hyväksytyksi tähän kategoriaan ja 
ymmärrän henkisyydeksi sen toiminnan ja ajatus- sekä kokemus- 
maailman, johon yhteisöt vetoavat osana legitimaatiostrategiaansa, 
”tosissaan” otettavuuttaan. 

Uskonnon vakavuus on kysymys, jota on puitu arviointilautakun- 
nissa ja oikeudessa asti. Euroopan unionin kaikissa valtioissa on käy- 
tössä jonkinlainen versio uskonnollisen yhdyskunnan rekisteröinnis- 
tä, ja rekisteröityminen takaa yhteisöille erilaisia erioikeuksia. Uusien 
uskonnollisten liikkeiden suhteen Euroopan ihmisoikeustuomiois- 
tuin on pyrkinyt soveltamaan laajaa uskonnon tulkintaa, jotta pää- 
töksissä ei suosittaisi ainoastaan suuria ja historiallisesti merkittäviä 
perinteitä (Mäkelä & Sakaranaho 2020). Keskustelu uskonnon vaka- 

vuudesta on kuitenkin noussut esiin esimerkiksi silloin, kun lentävän 
spaghettihirviön kannattajat, pastafarit, ovat pyrkineet rekisteröi- 
tymään ja hyödyntämään uskonnoille suunnattuja erioikeuksia. 
Pastafarit ovat olleet julkisuudessa muun muassa halutessaan pitää 
pastasiivilää uskonnollisina päähineinä henkilökorteissa ympäri 
maailmaa. (Mäkelä & Gebraad 2020; Mäkelä 2020.) Toisaalta myös 
Saatanallinen temppeli (The Satanic Temple, TST) on kääntänyt hy- 
vän ja pahan diskursseja päälaelleen puhuessaan esimerkiksi abortin 
puolesta konservatiivisia kristillisiä liikkeitä vastaan (Laycock, 2020). 

Tavat arvioida uskonnon vakavasti otettavuutta riippuvat erityises- 
ti siitä, mistä lähtökohdista ja mihin tarkoituksiin tällainen uskotta- 
vuusarvio tehdään. Esimerkiksi pastafarien uskonnon harjoitusta ei 
voida Suomessa estää, koska uskontojen harjoittaminen rekisteröi- 
mättä ei Suomessa ole laitonta. Virallisten rekisteröinnistä seuraavien 
lakiteknisten erityisoikeuksien rinnalla keskusteluun vaihtoehtoisesta 
uskonnollisuudesta liittyy kuitenkin myös esimerkiksi sosiaalisia- ja 
mielenterveysnäkökulmia: rekisteröity asema luo turvallisuutta ja hy- 
väksytyksi tulemisen tunnetta yhteiskunnassa, jossa pienempien liik- 
keiden asiat jäävät helposti näkymättömiksi. 

Kysymys uskonnon vakavuudesta ei ole uusi. Hyvin vanhoissakin 
uskonnollisissa teksteissä, kuten munkkien pilamessuissa, on huu- 
moria (Monteiro 1964). Myös vaikkapa juutalaisten pitkät perinteet 
omaava Purim-karnevalismi elää ja voi hyvin. Juutalaiset ovat toki 
tunnettuja itseironisesta huumoristaan (Ziv 1997), mutta asenteet 
muuttuvat helposti, kun uskonnoksi esittäytyy liike, joka hyödyntää 
ydinsanomassaan tai esillepanossaan erityisesti parodiaa ja satiiria. 
Nick Martin kirjoittaa artikkelissaan "Exemptions, Sincerity and 
Pastafarianism” (2020) pastafareista ja siitä, minkälaisia mittareita ih- 
misen henkisyyden ”vakavuudelle” voi mahdollisesti esittää. Oikeu- 
den arviointiin käytettävissä olevat mittarit eivät Martinin mukaan 
ole kovinkaan hyviä. Paras mittari tuntuu olevan vilpittömyys, jos ta- 
voitteena on selvittää mahdollisimman objektiivisesti uskonnollisen 
liikkeen pääsy uskonnoille tarkoitettuihin erityisoikeuksiin ilman, et- 
tä toimitaan ristiriidassa vallalla olevien liberaalien egalitaaristen ta- 
voitteiden kanssa (Martin 2020, 260). 

Pastafarismin lisäksi laillisuuden rajoja on mittaillut The Satanic 
Temple. Tämän ryhmän uskon aitoutta on haastettu esimerkiksi ar- 

vioitaessa sen tarvetta pystyttää satanistisen symbolin, Baphometin, 
patsas uskonnollisena symbolina osavaltion hallinnon maille 
(Laycock 2020). Uskonnon ”vakavasti otettavuuden” arvioinnissa hy- 
väksyttävää ei liene tehdä erottelua sen perusteella, kuka esittää asian- 
sa parhaiten tai vaikuttavatko uskomusten kohteet ulkopuolisen sil- 
missä uskottavilta. Usein uskonnoille halutaan taata oikeus johonkin 
käytännön toimeen tai vapautuksia tietyistä velvoitteista sen sijaan, 
että pyrittäisiin ainoastaan turvaamaan oikeus niin sanottuun vilpit- 
tömään uskoon. Myös sen vuoksi on mielenkiintoista, että ”vakavas- 
ti otettavuuden” arviointi on kytköksissä uskonnollisille yhteisdil- 
le myönnettävien erioikeuksien kanssa. On hankala asettaa mitään 
selkeitä kriteereitä uskonnon ”vakavasti otettavuudelle’, jos halutaan 
välttää rikkomasta ihmisten oikeutta uskoa. Arviota uskonnon ”us- 
kottavuudesta” on vaikea tehdä harjoittajan tavoitteiden vilpittömyy- 
den perusteella, jos tätä vilpittömyyttä pitäisi arvioida suhteessa sii- 
hen, onko kyseessä uskonto tai onko se vakavaa. 

Vilpittömyys perustuu siis Martinin mukaan yksilön uskon ja toi- 
mien välisen sisäisen logiikan arviointiin eikä niinkään uskon sisäl- 
lön ja ulkopuolisten lähteiden tai enemmistömielipiteen suhteeseen 
(Martin 2020, 267). Suomessa kuitenkin uskonnollisen yhdyskunnan 
rekisteröinnin yhteydessä arviointilautakunta on vedonnut nimen- 
omaan ulkoisiin lähteisiin ja uskon sisältöön arvioidessaan yhdys- 
kunnan hakemuksen pätevyyttä. Lautakunta ei omien sanojensa 
mukaan arvioikaan hakijoiden uskon aitoutta vaan yhdyskunnan 
toiminnan perusteiden vakiintuneisuutta ja yhdistettävyyttä johon- 
kin laajempaan ilmiöön, kuten maailmanuskontoperinteisiin tai Kar- 
hun kansan tapauksessa uuspakanuuden kategoriaan. (Mäkelä 2020, 
2018; Hjelm, Mäkelä & Sohlberg 2018.) Tällainen rajaus maailman- 
uskontoparadigmaan suomalaisten virkailijoiden toiminnan perus- 
teena on noussut esiin myös Tuomas Äystön uskonrauhan rikkomista 
käsittelevässä väitöskirjassa (Äystö 2019). 

Uushenkisyyden piiriin kuuluvat ilmiöt eivät yleensä samalla ta- 
valla herätä uskottavuus- tai vakavuuskeskusteluita, sillä niiden har- 
joittajat ovat toistaiseksi tyytyneet usein toimimaan joko yksin tai yh- 
dessä omissa oloissaan pyrkimättä rekisteröitymään uskonnollisiksi 
yhdyskunniksi. Pagan Federationin yritys rekisteröidä pakanuuteen 
pohjaavaa uskonnollisuutta Isossa-Britanniassa oli tämänkaltainen 

yleensä kattotermiksi käsitetyn ilmiön rekisteröintiyritys yhtenä en- 
titeettinä (Owen 2018). Toisaalta Suomessa rekisteröintiyrityksiä on 
alullepannut ainakin Suomen Hedonistinen yhdyskunta, jonka toi- 
minnankuvauksen voisi tulkita uushenkiseen kehykseen sopivaksi 
(PRH 2017). Harkinnassa ovat myös esimerkiksi Perkeleen Temppe- 
lin' ja Chrysaliksen temppelin? rekisteröintihakemukset, joten voi ol- 
la, että kysymys vakavuudesta nousee jatkossakin useammin esiin. 
Tämänkin vuoksi on mielenkiintoista tarkastella, miten uushenkisyy- 
den piiristä nousee järjestäytyneempää toimintaa, joka haluaa osallis- 
tua yhteiskunnalliseen uskontokeskusteluun. 

Tässä luvussa vertaan satanismia ja pastafarismia mukaillen 
Catherine Albanesen neljän ominaisuuden viitekehystä: creed, code, 
cultus ja community. Vapaasti suomentaen ne tarkoittavat perustaa, 
käytänteitä, rituaaleja ja yhteisöä (Laycock 2020; Albanese 2007). 
Tarkastelen myös keskustelua, jota liikkeiden tapa käyttää huumoria 
ja politiikkaa uskonnollisen kuvastonsa kasvualustoina on herättä- 
nyt erityisesti viranomaiskäsittelyssä. Esitän nämä uskonnot osana 
camp-tyylistä transgressiivista henkisyyttä, joka yhtäältä haastaa ja 
toisaalta vahvistaa julkisessa keskustelussa vallitsevia käsityksiä ”oi- 
keasta uskonnosta” ja siitä, minkälaista estetiikkaa sellaiseen on sopi- 
vaa liittää. Liikkeet edustavat niin sanottua vakavaa parodiaa (Wilcox 
2018; Mäkelä 2013), ja ne voivat toimia harjoittajilleen alustana toi- 
mia ”tosissaan, muttei vakavissaan? omassa henkisessä miljöössään. 
Wilcox käyttää vakavan parodian käsitettä aktivismista, jossa samalla 
kritisoidaan, mutta myös otetaan omaksi kulttuurisia perinteitä mar- 
ginalisoitujen vähemmistöjen puolustamiseksi (Wilcox 2018, 2). 

Aiemmassa tutkimuksessani olen käyttänyt vakavan parodian kä- 
sitettä keskittyen erityisesti diskordianisteihin, jotka hyödyntävät 
uskonto-käsitteen kritisoimista, parodioimista ja omaksi ottamis- 
ta oman henkisen polun kehittämisessä ja toisaalta uskontojen yh- 
teiskunnallisen aseman haastamisessa (Mäkelä 2013, 2012). Samalla 
tavalla TST ja pastafarit sekä kritisoivat että hyödyntävät uskonto- 
käsitteeseen ladattuja oletuksia omassa toiminnassaan. Kuten TST:n 


1 https://perkeleentemppeli.com/yhteiso/ (Viitattu 20.6.2022). 
2 https://templeofchrysalis.com/fi/ukk/ (Viitattu 20.6.2022). 

ja pastafarien perustasta, käytänteistä, rituaaleista ja yhteisöllisyydes- 
tä voidaan havaita, toiminnan ytimessä ovat erityisesti vapaus, 
tasa-arvo ja tieteiden sekä taiteiden kunnioitus. Tieteen ja uskonnon 
yhdistäminen on monille uusille liikkeille ominainen tapa raken- 
taa maailmaa ja toisaalta legitimoida henkisiä kokemuksia (esim. 
Asprem, 2011). Tämä on linjassa Gordon Lynchin (2007) uushenki- 
syyteen liittämien teema-alueiden kanssa, joihin voimaantuminen ja 
vapautuminen myös liittyvät (ks. esim. Johdanto tässä teoksessa). Va- 
pauteen kuuluu myös mahdollisuus luovaan kokeiluun sekä trans- 
gressiiviseen rajojen haastamiseen, johon ympäröivä yhteiskunta 
usein helposti suhtautuu defensiivisesti. 


Transgressiivinen uskonto 


Tässä luvussa käsittelemiäni liikkeitä voisi kuvailla transgressiivisik- 
si erityisesti siitä näkökulmasta, miten ne venyttävät totuttuja uskon- 
tokäsitteen sisältöjä hyödyntäen osin tuttua, osin täysin uudenlaista 
ainesta. Laycock luokittelee TST:n tapauksessa transgression sen 
kautta, kohdistuuko se jotain kohti tai jostain pois (2020). Transgres- 
siivisuudessa on myös aste-eroja riippuen siitä, miten monia rajoja se 
rikkoo ja kuinka näkyvästi. Satanismi ja pastafarismi ovat viime vuo- 
sina lähteneet hyvin laajasti ja näkyvästi hyödyntämään nimenomaan 
julkista uskontokeskustelua. Tämä saattaa olla osa aaltoliikettä, jo- 
ta Laycock hahmottelee satanismin julkiseen luonteeseen liittyen 
(Laycock 2020, 187-195). Satanismi elää TST:n kautta yhdenlaista 
toista tulemistaan, joten vuosikymmenien saatossa samanlainen koh- 
talo saattaa olla myös pastafarisella toiminnalla. Yhteiskunnallinen 
keskustelu uskonnonvapaudesta ja uskontojen välisestä tasa-arvosta 
vaikuttaa myös siihen, milloin tällainen rajojen koettelu tulee ajan- 
kohtaiseksi. Transgressiivisuuden vaikuttavuus siis myös vaihtelee 
sen mukaan, kuinka pöyristyttävänä liikkeen toimintaa pidetään ja 
kuinka moni kokee tarpeelliseksi haastaa liikkeen legitimiteettiä. 
Transgressiivisuutta on aiemmin tarkasteltu erityisesti hierark- 
kista järjestystä päälleen kääntävien rituaalisten tilaisuuksien kautta 
(esim. Toffin 2019). Tässä luvussa esittelemäni uskonnot eivät kuiten- 
kaan käytä transgressiivisuutta vain silloin tällöin, vaan ne rakentuvat 
ja niiden lähtökohta ja luonne perustuvat aiempien käsitysten haas- 

tamiseen sekä laajemman keskustelun herättämiseen. Transgressii- 
viset rituaalit kyseenalaistavat, mutta myös vahvistavat hierarkkisia 
asetelmia (Toffin 2019, 112), mutta kuvaamani transgressiivinen us- 
konto pyrkii rajoja venyttämällä luomaan enemmän tilaa vaihtoeh- 
toiselle henkiselle ilmaisulle ja uskonto-käsitteen tulkinnalle. Teemu 
Tairan mukaan jopa tärkeimmät ja tyypillisimmät syyt käyttää ”us- 
konto”-käsitettä julkisesti ovat legitimaatio ja kollektiivisten identi- 
teettien haastaminen sen sijaan, että sen merkityssisältöjä haastettai- 
siin vaikkapa verohelpotusten saamiseksi (Taira 2013, 484). Julkisen 
uskontodiskurssin rajojen venyttämisen lisäksi sekä satanismi että 
pastafarismi antavat ihmisille aineksia vaihtoehtoisien maailmantul- 
kintojen rakentamiseen. Ne keräävät joukkoihinsa ihmisiä, jotka ha- 
luavat hyödyntää liikkeiden ajatuksia henkilökohtaisen maailmantul- 
kintansa viitekehyksenä. Näitä viitekehyksiä sovelletaan aktivismin ja 
yhteisöllisen toiminnan lisäksi myös henkilökohtaisessa henkisyyden 
harjoituksessa. 

Heikki Pesonen muotoilee Roy Rappaportin ajattelun pohjalta ri- 
tuaalivariaation teoriaa uskonnon peruspyhien ja niiden ympärille 
kehittyneiden tasojen kautta. Näillä tasoilla uskonnon perusoletta- 
mukset säilyvät, kun niistä etääntyviä kerroksia muuttamalla voidaan 
varioida uskonnon ilmenemismuotoa: yhtäältä voidaan väittää, et- 
tei jokin uskonnollinen toiminta perustu alkuperäisen perinteen tar- 
koittamaan tapaan harjoittaa sitä, mutta toisaalta toiminta muuttuu 
jatkuvasti ajan tarpeen mukaan myös vanhemmissa perinteissä (Pe- 
sonen 2021). Tässä ero lienee progression ja transgression välillä, ku- 
ten Malinowska popin ja campin suhteita niin kutsutussa evolutiivi- 
sen hämmennyksen valossa tarkastellessaan hahmottelee. Siinä missä 
pop on progressiivista, mutta stabiloivaa, on camp transgressiivisem- 
paa ja pyrkii horjuttamaan konventioita (Malinowska 2014, 9). Sa- 
malla tapaa totutun uskonnon määritelmän muuttuessa syntyy häm- 
mennystä siitä, mitä ”todella on uskonto”, ja lopulta kyse on pitkälti 
valtapelistä sekä kentästä, jolla sitä käydään. 

Yksi esimerkki eri kenttien erilaisista legitimaatiotekniikoista on 
Singlerin analyysi jediuskonnosta, jota Twitterissä haluttiin määritel- 
lä ”oikeaksi uskonnoksi”. Samanaikaisesti viralliset tahot asettivat je- 
dismin väestönlaskennan analyysissä uskonnottomuus-kategoriaan, 

koska se arvioitiin pelkästään vitsiksi tai huijaukseksi (Singler 2014). 
Australian viranomaiset määrittelivät myös pastafarismin huijauk- 
seksi vuonna 2021, kun paikalliset toimijat yrittivät rekisteröidä yh- 
distyksensa.‘ Eri puolilla maailmaa pastafareiksi itseään kutsuvat pyr- 
kivät jatkuvasti haastamaan tätä tulkintaa ja todentamaan uskontonsa 
oikeellisuutta. Samalla tapaa TST:n uskonnollisuuden aitoutta on vat- 
vottu mediassa, mutta mielenkiintoisesti tuomioistuimet eivät ole 
lähteneet keskustelemaan siitä, onko TST:n edustama satanismi oikea 
uskonto (Laycock 2020, 90-92 ja 112). Mielenkiintoista ilmiön tar- 
kastelussa on muutoksen aiheuttaman hämmennyksen eri aspektien 
pohtiminen. Eritoten sekularisaatioteorioita vasten peilaten voidaan 
kysyä, minkälainen uskonnollisuus ihmisiä puhuttelee silloin, kun 
perinteinen uskonnollisuus näyttäisi olevan ainakin joissakin kult- 
tuureissa hupenemassa. Ja toisaalta, minkälaista muutosta tällainen 
aktivismi mahdollisesti aiheuttaa järjestelmässä, jonka uskontokäsi- 
tystä se haastaa. 

Samalla tavoin kuin camp-estetiikka on tullut populaarin alueelle 
transgressiivisesti venyttämään normin rajoja, joita symbolinen jär- 
jestelmä vartioi (Malinowska 2014, 17), voi parodisen uskonnolli- 
suuden tulkita testaavan ja ylittävän niitä rajoja, joita aiemmin 
kanonisoitu järjestelmä on tähän mennessä asettanut uskonnon vaka- 
vuudelle. Transgressiivisesti rajoja testaava henkisyys saattaa olla vain 
vaihe liikkeiden vakiintumisen jatkumossa, mutta se vaikuttaa omalta 
osaltaan myös yhteiskunnalliseen uskonnon määrittelyyn ja käy sen 
kautta keskustelua hegemonisen uskonnontulkinnan rajojen kanssa. 


Perusta, käytänteet, rituaalit ja yhteisö 


Koska uskonnon määrittelystä ei uskontotieteessä ole yksimielisyyttä, 
on mielekästä käyttää jonkinlaista mallia, jolla tuoda esiin erilaisia, 
toivottavasti uskonnon omasta näkökulmasta relevantteja, mutta 


3 Käsittelen jedismiä tarkemmin internettiä koskevassa alaluvussa. 
4 https://www.abc.net.au/news/2021-06-19/sa-church-of-the-flying-spaghet- 
ti-monster-proposal-rejected/100228038 (Viitattu 20.6.2022). 

myös muiden uskontojen kanssa rinnastettavia ominaisuuksia. Vaih- 
toehtoja uskontoluokitteluille etsitään siksi, ettei uskonnon mallina 
käytettäisi aina vain protestanttista kristillisyyttä. Sen arvot eivät vält- 
tämättä kohtaa muiden liikkeiden arvojen kanssa. (Laycock 2020, 
118.) Tätä vertailua on historiallisesti käytetty nimenomaan mui- 
den uskontojen legitimiteetin kyseenalaistamiseen, joten uskontojen 
moninaisuuden arvostuksen lisääntyessä on hedelmällistä etsiä toi- 
senlaista lähestymistapaa. 

Joseph P. Laycock on teoksessaan Speak of the Devil - How the 
Satanic Temple is Changing the Way We Talk About Religion mallin- 
tanut Saatanallisen temppelin toimintaa Cathrine Albanesen ”nel- 
jän c:n” viitekehyksen eli perustan, käytänteiden, rituaalien ja yhtei- 
sön kautta. Laycock on Saatanallisen temppelin yhteydessä käsitellyt 
liikettä Albanesen mallin mukaan, joten tiivistän hänen tulkintansa 
TST:stä ja vertaan sitä suomalaisen satanistisen ryhmittymän, Perke- 
leen temppelin, perusteisiin. Lisäksi sovitan pastafarisen liikkeen sa- 
maan kehykseen. Tämän jälkeen tarkastelen niitä suhteessa uskonto- 
jen legitimointiin vakavasti otettavuuden aspektin kautta. 

Liikkeen perusta viittaa sen merkityksellistämistapoihin ja maail- 
mankuvaan, jolle liike perustuu. Käytänteet ovat puolestaan kuvausta 
toimista, joilla perustaa voidaan toteuttaa. Näistä kahdesta löytyy vih- 
jeitä erityisesti TST:n ja Perkeleen temppelin perusperiaatteista, mut- 
ta myös pastafarisen kirkon ”jos mieluummin ette? -suosituksista. 
Kuvaan ensin liikkeiden perustaa ja käytänteitä niihin liittyvien pe- 
rusteosten tai ohjeistusten kautta ja vertaan sitten näitä liikkeen toi- 
mintaan ja niistä käytyihin keskusteluihin. Rituaalit viittaavat uskon- 
nolliseen toimintaan, jota toteutetaan käytännössä joko kirjoituksiin 
perustuen tai niitä soveltaen — käytäntöjä ja perusteita kunnioittaen. 
Yhteisöllisyyttä voi tarkastella sosiaalisena toimintana, joka muodos- 
tuu virallisempien rituaalien rinnalle tai ilmenee kuvattuna kokemuk- 
sena saman ajatusmaailman jakavien ihmisten yhteisestä olemisesta 
ja tekemisestä sekä niiden henkilökohtaisesta merkityksestä. 

Rituaaleista puhuttaessa esimerkiksi antropologit Susan Darling- 
ton ja Roy Rappaport puhuvat muodon merkityksestä ylitse sisällön 
tai henkilökohtaisen uskon (Pesonen 2021). Myös Douglas Ezzy ku- 
vaa pakanarituaaleja siitä lähtökohdasta, että symbolit palvelevat ri- 
tuaaleja eikä päinvastoin ja henkilökohtainen kokemus on tärkeäm- 

pää kuin varsinainen symbolinen sisältö (Ezzy 2014). Voi siis ajatella, 
että satanistit ja pastafarit hyödyntävät sitä, mitä liikkeiden luojien 
ja harjoittajien kulttuureissa mielletään uskonnoksi: millainen us- 
kontodiskurssi koetaan liikettä legitimoivimmaksi. Liikkeet sovit- 
tavat oman maailmankuvansa ja rituaalinsa sille pohjalle, jonka 
kokevat uskontodiskurssissa sopivimmaksi. He ikään kuin meemiyt- 
tävät uskonto-kategorian (meemitutkimuksesta esim. Ahlgren 2018; 
Shifman 2014 ja 2012). Nämä rituaalit tukevat ja kunnioittavat nii- 
tä perusteita ja käytänteitä, joita näissä liikkeissä pidetään keskeisinä. 


Saatanallinen temppeli ja Perkeleen Temppeli 


Uusimpana tulokkaana julkista uskontokäsitystä haastamaan on 
noussut TST, joka on jatkumoa LaVeyn inspiroimalle ateistisen sata- 
nismin suuntaukselle, jota Church of Satan (CoS, perustettu 1966) on 
aiemmin edustanut pitkälti yksin. Perusteiden ja käytänteiden osalta 
Joseph P. Laycockin tulkinta TST:stä perustuu temppelin seitsemään 
periaatteeseen. Hänen mukaansa TST:n seitsemästä periaatteesta en- 
simmäinen, toinen ja viides kuvaavat perusteita. Näissä periaatteissa 
puhutaan myötätunnosta, oikeudenmukaisuudesta ja tieteen auktori- 
teetista. Ne eivät ohjeista tietynlaiseen tekemiseen vaan edustavat TS- 
T:n arvomaailmaa (Laycock 2020, 119-120). 


1. Kaikkia olentoja kohtaan tulisi käyttäytyä myötätunnolla järjen 
ja kohtuuden mukaisesti. 

2. Jatkuva taistelu oikeudesta on välttämätön asia. Oikeuden- 
mukaisuuden pitäisi vallita lakien ja instituutioiden yläpuolella. 

5. Uskomusten tulee noudattaa parasta tieteellistä ymmärrystä 
maailmasta. Emme saisi koskaan vääristää tieteellisiä tosiasioita 
uskomuksiimme sopiviksi. 


Laycock on valinnut TST:n periaatteista kolmannen, neljännen, kuu- 
dennen ja seitsemännen ”käytänteet”-otsakkeen alle, joista seitsemäs 
on metaoppia, joka ohjeistaa lukemaan muita periaatteita. 


5 Käännös: Wikipedia (https://fi.wikipedia.org/wiki/The Satanic Temple, vii- 
tattu 17.8.2021). 

3. Ihmisen vartalo on loukkaamaton, vain ja ainoastaan hänen 
oman tahtonsa alainen. 

4. Toisten vapauksia tulee kunnioittaa, mukaan lukien vapautta 
loukata. Jos tieten tahtoen ja epäoikeudenmukaisesti kajoaa 
muiden vapauksiin, joutuu luopumaan omistaan. 

6. Ihmiset ovat erehtyväisiä. Jos virhe tehdään, on tehtävä par- 
haansa korjatakseen sen ja poistamaan mahdolliset vahingot. 

7. Jokainen opinkappale on ohjaava periaate, jonka tarkoitus on 
innoittaa ylevyyttä tekemisessä ja ajattelussa. Myötätunnon, vii- 
sauden ja oikeudenmukaisuuden tulee aina vallita kirjoitetun 
ja puhutun sanan yläpuolella.$ 


Koska Laycock on jo kuvannut TST:n periaatteita tarkemmin 
Albanesen viitekehyksen kautta, vertaan niitä tässä suomalaiseen 
Perkeleen temppeliin, joka on Friends of the Satanic Temple Finland 
-ryhmästä itsenäiseksi satanistiseksi toimijaksi irronnut ryhmittymä. 
Friends of The Satanic Temple Finland on Facebook-ryhmä, joka ei 
ole virallinen Saatanallisen temppelin jaosto, mutta joka toimii sen 
liittolaisena. Ryhmässä on ollut aikomuksena perustaa virallinen jaos- 
to, jos sen toiminta saadaan sovitettua TST:n vaatimuksiin.? Perke- 
leen temppelin lisäksi Suomen satanisteja erityisesti LaVeyn Church 
of Satanin innoittamassa mielessä edustaa muun muassa Pakanaverk- 
ko ry (perustettu 1999, Hjelm 2016), Azazelin tähti -seura (perustettu 
2006, Granholm 2016) ja Setin Temppeli, joka on toiminut Suomessa 
1990-luvulta saakka.* Perkeleen temppeli on näistä ainoa TST:n 
seuraaja, mutta esimerkiksi Setin Temppeli on irronnut Church of 
Satanista, kuten TST:kin. Perkeleen temppeli on virallisesti perustettu 
alkuvuodesta 2020, ja sen yhtenä tavoitteena on uskonnollisen yhdys- 
kunnan rekisteröinti. Yhteisö kuvaa satanismia symbolisesti ja kult- 
tuurisesti merkitykselliseksi, mutta myöntää toiminnassaan olevan 
karnevalistisia puolia, joita yleisö saattaa pitää kyseenalaisina: 


6 Käännös: Wikipedia (https://fi.wikipedia.org/wiki/The Satanic Temple, vii- 
tattu 17.8.2021). 

7 https:/Awww.facebook.com/groups/485761598717900 (viitattu 20.6.2022). 

8 https://uskonnot.fi/yhteiso/setin-temppeli-temple-of-set/ (viitattu 20.6.2022). 

Satanistit kohtaavat usein ennakkoluuloja vakaumuksemme aitoudesta, 
emmekä karnevalismin ja spektaakkelin kanssa työskentelevinä ole täy- 
sin syyttömiä ennakkoasenteiden syntymiseen. Perkeleen Temppeli ei 
kuitenkaan ole silkkaa satiiria tai keveää trollausta - emme ole media- 
tempaus, performanssiryhmä tai trolliarmeija. Saatanallisen symboliikan 
ja kulttuurin ääressä monet meistä kokevat merkityksellisyyttä ja tarinat 
Ikuisen Kapinallisen ympärillä puhuttelevat meitä. (https://perkeleen- 
temppeli.com/ukk/, 20.6.2022.) 


Sivuillaan Perkeleen temppeli esittelee yhteisön toimintaa ja tarjoaa 
liikkeen periaatteiksi viisi lauselmaa, joita on muotoiltu muun muas- 
sa alkuvuonna 2021 yhdessä temppelin aktiivien kesken.? Näitä pe- 
rusperiaatteita voi mielestäni tulkita samansuuntaisesti kuin Laycock 
arvioi TST:n opinkappaleita. 


1. Yksilö on vapaa elämään tahtonsa mukaista elämää. Hänellä 
on täysi kehollinen itsemääräämisoikeus ja vastuu omista teois- 
taan. 

2. Vastustamme sortoa ja syrjintää, sekä niitä tahoja, jotka lisää- 
vät yhteiskunnallista eriarvoisuutta. 

3. Arvostamme tieteitä ja taiteita, vaalimme niiden vapautta tut- 
kia maailmaa, rikkoa tabuja ja kyseenalaistaa normeja. 

4. Keskitymme konkreettiseen, lihalliseen ja tutkittavaan maail- 
maan. 

5. Harjoitamme empatiaa järjen puitteissa ja tilanteen salliessa. 


Näissä oikeudenmukaisuus, empatia sekä tieteet ja taiteet rinnastuvat 
vapauden kanssa. Vapaus omaan tahtoon, myötätunto ”järjen puit- 
teissa ja tilanteen salliessa? sekä tieteiden rinnalla taide nousevat ar- 
vostetuksi maailmantutkimisen tavaksi. Kolmas periaate poikkeaa 
muista perustelemalla tieteen ja taiteen arvostusta nimenomaan maa- 
ilman tutkimisen, tabujen rikkomisen ja normien kyseenalaistamisen 
vuoksi. Tiede ja taide eivät ole siis yhtä itseisarvoisia kuin vaikkapa 
vapaus ja eriarvoisuuden vastustaminen. PT:n tapauksessa perusteita 
voisivat siis kuvata erityisesti toinen, kolmas ja neljäs periaate, joskin 


9 Seurasin temppelin kokousta 17.2.2021 havainnoitsijan roolissa. 

kolmas periaate tarjoaa myös mallin toimintaan, joka voisi kuulua 
myös käytäntö-kategorian alle. 

Perkeleen temppelin tapauksessa ensimmäinen, kolmas ja viides 
periaate sisältävät konkreettisempaa ohjeistusta siitä, miten tulisi elää. 
TST:n tapauksessa tiedetään, että periaatteita on hyödynnetty omien 
ja muiden toimien arvioinnissa (Laycock 2020). Perkeleen temppelin 
toiminta on toistaiseksi vielä nuorta, mutta liikkeen aktiivit ovat käy- 
neet keskusteluita periaatteista ja niiden muotoiluista keskenään, jot- 
ta ne vastaisivat jäsenten arvoja. Kun temppelin toiminta etenee, saat- 
taa tulla vastaan tilanteita, joissa voidaan vedota periaatteisiin, kun 
pitää arvioida esimerkiksi jonkun ihmisen toiminnan sopivuus yhtei- 
sössä. Tällaisia keskusteluita Laycock mainitsee TST:llä olleen hänen 
tutkimuksensa aikana (2020). Toistaiseksi PT:n jäsenet ovat keskus- 
telleet maailmankuvastaan muun muassa SunnuntaiSatanisti'"-pod- 
castissa, vaikka ohjelma itsessään ei ole PT:n järjestämä. 

TST:n rituaalinen puoli näkyy yhtä lailla mediaseksikkäinä musta- 
messutempauksina kuin yksityisinä kasteen pesurituaaleina ja muina 
yhteisöllisesti tärkeiksi koettuina rituaaleina (Laycock 2020). TST:llä 
ei ole mitään tiettyä rituaalikaanonia, vaan paikallisilla ryhmillä on 
vapaus omien rituaalien luomiseen tarpeen mukaan. Tosin TST on 
saanut kritiikkiä turhankin tarkoista ohjeista sen suhteen, minkälais- 
ta aktivismia paikallisryhmien on sopivaa toimittaa. PT on järjestä- 
nyt Mustanmessun ainakin kertaalleen etätapahtumana Discord-pal- 
velimellaan joulukuussa 2020, minkä lisäksi rituaalien merkityksestä 
on puhuttu SunnuntaiSatanisti-podcastissa.'' Myös muuta toimintaa 
on ollut suunnitteilla. Kukin PT:n toiminnassa mukana oleva voi kui- 
tenkin määritellä itselleen tärkeät rituaalit ja toteuttaa niitä juuri tah- 
tomallaan tavalla, mikä noudattelee TST:n vapaata harjoittamislinjaa. 
PT on suhtautunut kriittisesti myös TST:n keskusjohtoisuutta koh- 
taan. 

TST:n yhteisöllisyyttä kuvatessaan Laycock mainitsee piknikit ja 
hätään joutuneen jäsenen auttamisen. Lisäksi TST:n piiriin on kehit- 


10 SunnuntaiSatanisti on aloittanut viikottaiset lähetyksensä 19.7.2020 (htt- 
ps://zog.kapsi.fi/, 20.6.2022, https://www.youtube.com/channel/UCx0XHG- 
93IOvYV5KOsof60XA, viitattu 20.6.2022). 

11 Erityisesti jaksossa nro 6: Rituaalinen Podcast (viitattu 23.8.2020). 

tynyt ”samanmielisten ihmisten verkostoja”, joihin jäädään, vaikka 
mukaan toimintaan olisi tultu tarpeesta vastustaa jotain epäoikeuden- 
mukaisuutta (Laycock 2020, 124-5). PT:n yhteisöllisyyden ilmenty- 
mista ovat rajanneet koronarajoitukset. Niihin liittyen toistaiseksi 
näkyvimpänä tempauksena yhteisön aktiivit jakoivat Espoossa kevat- 
kesällä 2020 käsidesiä ”Hand Satanizer”-kyltin kera. Lisäksi vuon- 
na 2022 PT suoritti Helsinki Pride-juhlassa kasteenpesuja.'? Muuten 
PT:n järjestäytyminen internetin kautta on mahdollistanut liikkeen 
toiminnan muotoilun ja esimerkiksi elokuvailtojen ja lukupiirien jär- 
jestämisen etätapahtumina. Nähtäväksi jää, minkälaista yhteisölli- 
syyttä Perkeleen temppelin yhteydessä syntyy. TST:n toiminnassa 
yhteisöllisyyden merkitys on Laycockin mukaan kasvanut, vaikka 
TST:n sisällä ja liepeillä on ollut monenlaista liikehdintää ja tulkin- 
taa siitä, millä tavoin satanistista aktivismia olisi suotavaa harjoittaa. 


Pastafarismi 


Pastafarismi syntyi kritiikkinä älykkään suunnittelun kouluopetuk- 
seen Kansasin osavaltiossa vuonna 2005. Bobby Henderson kirjoitti 
myöhemmin Lentävän spaghettihirviön evankeliumin (Gospel of the 
Flying Spaghetti Monster 2006), jossa luetellaan muun muassa niin 
sanotut kahdeksan suositusta. Tämä ”Jos mieluummin ette” -lista on 
tulkittavissa TST:n ja PT:n periaatteiden tavoin, ja sen tulkinnasta 
on myös käyty keskustelua pastafarien kansainvälisessä keskustelu- 
ryhmässä.” Listaa on siis ainakin pyritty soveltamaan jäsenten välis- 
ten perusteiden ja käytänteiden sopivan tulkinnan arviointiin. Näis- 
tä suosituksista voidaan erottaa samankaltaisia arvoja kuin TST:'llä ja 
Perkeleen temppelillä on omissa opinkappaleissaan. Suosituksista toi- 
nen, kolmas, neljäs ja kahdeksas kuvastavat tulkintani mukaan perus- 
teita. Toinen ja kolmas toivovat, että muiden ihmisten ja sukupuol- 
ten välistä tasa-arvoa ja yhdenvertaisuutta kunnioitettaisiin. Toisaalta 
molemmissa on myös suoraan suosituksia siitä, minkälaista tekemis- 


12 https://perkeleentemppeli.com/2020/08/1 1/hand-satanizer-2/ 
(viitattu 20.6.2022). 

13 https://www.spaghettimonster.org/2018/01/0fficialfsm/ 
(viitattu 26.4.2022). 

tä ei suositella, joten raja on häilyvämpi kuin satanististen temppelien 
tapauksissa. Neljäs ja kahdeksas koskevat suostumusta ja omien sekä 
toisten rajojen kunnioittamista. 


2. Jos mieluummin ette käyttäisi olemassaoloani sorron, alistami- 
sen, rankaisun, suolistuksen ja/tai, tiedättehän, muille ilkeilyn 
välineenä. En vaadi uhreja ja juomaveden kuuluu olla puhdas- 
ta, ei ihmisten. 

3. Jos mieluummin ette tuomitsisi ihmisiä ulkonäkönsä, pukeu- 
tumisensa tai puhetyylinsä perusteella tai, no, leikkikää kiltisti, 
onko selvä? Niin ja koettakaa takoa tämä kalloihinne: nainen = 
henkilö, mies = henkilö. Se ja sama. Yksi ei ole toista parempi, 
ellei puhuta muodista ja siinä tapauksessa olen pahoillani, mut- 
ta annoin sen naisille ja joillekin jätkille, jotka tunnistavat sini- 
vihreän fuksianpunaisesta. 

4. Jos mieluummin ette syventyisi toimituksiin, jotka loukkaavat 
teitä itseänne, tai halukkaita, suostuvaisia, laillisen ikäisiä JA 
henkisesti kypsiä kumppaneitanne. Ja jos joku sattuisi tätä vas- 
tustamaan, uskon, että ilmaisu kuuluu haista p****, paitsi tie- 
tysti, jos he sattuvat siitä loukkaantumaan, missä tapauksessa 
he voivat sulkea television ja mennä vaikka kävelylle vaihteeksi. 

8. Jos mieluummin ette tekisi muille, mitä itsellenne haluaisitte 
tehtävän, jos pidätte, öö, jutuista, joissa käytetään paljon nah- 
kaa/liukastetta/Las Vegasia. Jos muut kuitenkin sattuvat pitä- 
mään siitä (kohdan 4 mukaisesti), niin siitä vaan, ottakaa kuvia 
ja Mikon tähden, käyttäkää KONDOMIA! Oikeasti, se on pala 
kumia. Jos en haluaisi, että Se tuntuisi hyvältä, olisin liittänyt 
mukaan piikkejä tai jotain." 


Suosituksista ensimmäinen, viides, kuudes ja seitsemäs ovat selkeäm- 
min suosituksia käytäntöihin liittyen, eli suosituksia siitä, että pidät- 
täydyttäisiin tietynlaisesta tekopyhyydestä, pidettäisiin huolta itses- 
tä ennen kuin lähdetään kritisoimaan muita (mutta lähdetään sitten 
kuitenkin tekemään niin, jos se on tarpeen), ei väitettäisi pastahir- 


14 Käännös kirjoittajan. 

viön olevan yhteyksissä suoraan johonkuhun, jotta voitaisiin välttää 
profeettamaista vallankäyttöä, ja pyrittäisiin taistelemaan köyhyyt- 
tä vastaan, parantamaan sairauksia, elämään rauhassa ja rakasta- 
maan intohimolla sekä lisäämään tasa-arvoa (kaapelitelevision hin- 
nan alennuksella). 


O mp 


Jos mieluummin ette käyttäytyisi kuin tekopyhät, hurskastele- 
vat aasit, kun kuvailette minun nuudelista hyvyyttäni. Jos jot- 
kut eivät usko minuun, se ei haittaa. Oikeasti, en ole niin pin- 
nallinen. Sitä paitsi tässä ei ole kyse heistä, joten älkää vaihtako 
puheenaihetta. 

Jos mieluummin ette haastaisi muiden fanaattisia, misogyyni- 
siä ja vihamielisiä ajatuksia tyhjällä vatsalla. Syökää ensin, ja 
käykää sitten vasta niiden p*skiaisten kimppuun. 

Jos mieluummin ette rakentaisi monien miljoonien arvoisia 
kirkkoja/temppeleitä/moskeijoita/pyhättöjä nuudeliselle hy- 
vyydelleni, kun sen rahan voi käyttää paremminkin (valitkaa 
vapaasti): 


. Köyhyyden poistaminen 


Tautien parantaminen 

Rauhassa eläminen, intohimoinen rakastaminen ja kaapelitele- 
vision hinnan laskeminen. 

Saatan olla kaikkitietävä monimutkainen hiilihydraattiolento, 
mutta nautin elämän yksinkertaisista asioista. Minun luulisi 
tietävän. Minähän OLEN luoja. 

Jos mieluummin ette kulkisi ympäriinsä kertoillen, että puhun 
teille. Ette te niin mielenkiintoisia ole. Älkää olko niin itsekes- 
keisiä. Ja käskin teitä rakastaa kanssaihmisiänne, ettekö tajua 
vihjettä? 


Pastafarisen kirkon yhteydessä on järjestetty rituaaleja ympäri maa- 
ilmaa, ja näkyvimpiä lienevät häärituaalit, joista mediassakin on jon- 
kun verran kirjoitettu. Häihin liittyy usein merirosvoasuja ja pastan 
syömistä. Toisaalta myös säännöllisempiä pastajumalanpalveluksia 


15 Käännös kirjoittajan. 

pastoineen ja viineineen sekä kulkueineen on myös ollut ja niitä on 
kuvattu esimerkiksi I, Pastafari -dokumentissa (2019). 

Pastafarismin yhteisöllisyydestä esimerkkinä voisivat olla vaikka- 
pa Jacopo Ranzaton tutkimat italialaisten pastafarien leirit, joilla ko- 
koonnutaan yhteen jaettujen tärkeiden (erityisesti antifasististen) ta- 
voitteiden äärellä, mutta myös jakamaan rituaalien lisäksi aikaa ja 
ajatuksia samanmielisten ihmisten kanssa. Saatanallisen temppelin 
tavoin pastafarismi on syntynyt ja kehittynyt osana laajempaa uskon- 
nonvapauskeskustelua ja kehittänyt itselleen sitä kautta vähintäänkin 
oheistuotteena yksilöille merkityksellistä sisältöä ja myös henkiseksi 
luokiteltavia puolia (Laycock 2020; Ranzato 2020, 2017). Rituaalit 
ovat Ranzaton mukaan avanneet ihmisille pastafarismin uskonnolli- 
suutta ja muuttaneet ehkä myös harjoittajien tulkintaa siitä, miten 
uskontoa voisi harjoittaa niin, että se vastaisi pastafarin omaa maail- 
mankatsomusta paremmin (Ranzato 2020). Samaa ovat TST:n toimi- 
jat sanoneet Laycockin tutkimuksissa (Laycock 2020). 


Uskonnon yhteiskunnallisen legitimaation kenttiä 


Rajojen neuvottelu ”sopivan uskonnollisuuden” suhteen on keskuste- 
lu, joka sijoittuu yhteiskunnassa ja yksilöiden elämässä monille aree- 
noille eikä rajoitu vain humoristisiin uskontotulkintoihin (esim. 
Hjelm 2007; Lewis 2003). Humoristisen uskonnon kasvava näkyvyys 
julkisessa keskustelussa antaa kuitenkin hedelmällisen tilaisuuden 
tarkastella sitä, minkälaista hämmennystä nämä uskonnot ympäril- 
leen luovat ja miten se vaikuttaa siihen, miten uskonnosta puhutaan. 
Aina tämä hämmennys ei ole tarkoituksellista, mutta tässä luvussa 
käsittelemieni liikkeiden tavoitteisiin voi katsoa tällaisen hämmen- 
nyksen tarkoituksellisen lisäämisen kuuluvan, jotta uskontokeskuste- 
lun pluralismin näennäisyys korostuisi ja saataisiin mahdollisesti ai- 
kaan yhteiskunnallisia muutoksia. 

Kysymys siitä, voiko lentävään spaghettihirviöön uskoa tosissaan, 
on ollut keskustelun aiheena useammassakin oikeudessa, kun pasta- 
farien vaatimukset uskonnollisen päähineen pitämisestä henkilö- 
korteissa on viety eteenpäin. Nick Martinin (2020) mukaan tätä to- 
sissaan uskomisen tai pastafarismin oikean uskonnon mittaristoa ei 

kuitenkaan ole pyritty kylliksi määrittelemään siten, että kysymyksen 
käsittely olisi yhtenäistä. Toistaiseksi päätökset ovat pitkälti perustu- 
neet eri tahojen argumenteille siitä, mitkä ovat vähittäisvaatimukset 
niille erityisoikeuksille, joita uskonnonvapaus pyrkii suojelemaan. 
Martinin mukaan luokittelua voi tehdä neljän mittarin avulla: uskon- 
to-, vakavuus-, sitoutuneisuus- ja vilpittömyysmittarein. Uskonto- ja 
vakavuusmittarit saattavat olla vaarallisia oikeudessa, koska ne voivat 
toimia ennakkotapauksina tilanteissa, joissa perinne itsessään on laa- 
jemmin tunnustettu, mutta jokin tapa harjoittaa sitä yritetään leimata 
kyseenalaiseksi. (Martin 2020, 259.) 

Sitoutuneisuusmittarin ongelma on myös siinä, mikä määritellään 
tarpeelliseksi määräksi, jotta se täyttää — jälleen kerran - oikeaoppi- 
suuden vaatimuksen (Martin 2020, 260). Martinin mukaan vilpittö- 
myysmittari on näistä mainituista ainoa, joka jollain tapaa arvioi sitä, 
miten sitoutunut tai vaikkapa tosissaan yksilö on uskontonsa suh- 
teen. Kyse on Martinin mukaan siitä, miten säännönmukaisesti har- 
joittaja toteuttaa väitettyä henkisyyttään käytännössä ja noudattaa 
niitä vaatimuksia, joiden perusteella hän vaatii erityiskohtelua uskon- 
nolleen. Jos pastafari haluaa siis poseerata ajokorttikuvassaan pasta- 
siivilä päässä, Martinin mukaan on kysyttävä, onko hän valmis luo- 
pumaan ajokortista, jos siivilän pitäminen ei ole mahdollista. Martin 
kuitenkin toteaa, että kyllin yritteliäs pastafari voisi läpäistä myös vil- 
pittömyystestin, jolloin senkään käyttäminen oikeuden arvioinnin 
perustana ei takaa, etteikö jokin kyllin sinnikäs pastafaristinen yhtei- 
sö saattaisi päästä erityisoikeuksien piiriin. (Martin 2020, 269-270.) 

Tällaisten mittareiden asettaminen voi olla tietynlaisen uskonnon 
erityisasemaa suojelevan järjestelmän näkökulmasta haastavaa, koska 
samalla tullaan asettaneeksi kriteerit, jotka on mahdollista täyttää. 
Tällöin egalitaarinen pyrkimys uskontojen tasapäiseen kohteluun oi- 
keuden peruslähtökohtana on mahdollista haastaa vahvemmin. Hol- 
lantilainen Mienke de Wild esimerkiksi teetätti itselleen knallin näköi- 
sen pastasiivilän, jotta kykenisi vakuuttamaan viranomaiset siitä, että 
hän käyttää päähinettä muutenkin kuin vain henkilöpaperikuvissa.!* 


16 De Wild esiintyy muun muassa |, Pastafari: A Flying Spaghetti Monster 
Story -dokumenttielokuvassa (2019). 

Toisin sanoen myös vilpittömyystesti näyttäisi testaavan lähinnä sitä, 
miten pitkälle pastafarit ovat valmiita uskonsa puolesta menemään 
(Martin 2020, 270). 

Yhtä lailla vilpittömyyden mittaaminen voi olla mielenkiintoinen 
työkalu huumoriuskontojen edustajille arvioida omaa sitoutuneisuut- 
taan, vaikkei se soveltuisikaan "objektiiviseen? uskonnon arviointiin. 
Kyse ei siis ole siitä, kuinka vakavissaan uskotaan, vaan siitä, kuinka 
tosissaan liikkeen toiminnan suhteen ollaan. Laycock (2020) arvelee 
poliittisen aktivismin ja huumorin hyödyntämisen olevan tekijöitä, 
jotka vaikuttavat siihen, miten TST:hen suhtaudutaan. Sama pätenee 
myös pastafareihin, joilla poliittisuus ja huumori kulkevat käsi kädes- 
sä liikkeen henkiseksi sisällöksi tarjotun aineiston kanssa. 

Yhteistä tässä luvussa käsittelemilleni liikkeille onkin se, että ne 
haastavat kulttuurisen diskurssin luomaa vakiintunutta määritelmää 
”sopivalle” tai ”hyvälle” maulle, mutta samalla vaativat erilaisissa ka- 
navissa itselleen samoja oikeuksia kuin jo kaanoniin sopivilla liikkeil- 
lä. Uskonnon- ja sananvapauden nostaminen keskustelua haastavaan 
asemaan kertoo siitäkin, miten ihmisoikeuksien julistus on ikään 
kuin yhteinen pyhä perusta, jonka sanomaa voidaan käyttää omiin 
päämääriin tavoilla, joita sen tekijät tuskin osasivat vuonna 1948 ku- 
vitella. 


Viranomaistahot 


Mienke de Wild kuvaa 1, Pastafari -dokumentissa sitä, miten parodia 
ja satiiri ovat hänelle uskonnollisen sanoman levittämistä. De Wildin 
mukaan vakavammat keinot eivät nykymaailmassa toimisi. Hän puo- 
lustaa dokumentissa Lentävän spaghettihirviökirkon humoristista il- 
maisua samalla, kun virkailijat pohtivat, onko uskonnon oltava vaka- 
vaa. Vuonna 2009 Suomen pastafarinen kirkko koetti rekisteröidä 
oman uskonnollisen yhdyskuntansa ja myös suomalainen asiantun- 
tijalautakunta totesi pastafarismin uskontoparodiaksi. Haastatteluissa 
on noussut kuitenkin esiin, että lautakunta pohti pastafarien hake- 
muksen yhteydessä erityisesti kysymyksiä siitä, miksi pastafarit yli- 
päänsä ovat rekisteröimässä liikettä, joka vaikuttaa lähinnä uskonnon 
halveeraamiselta. He miettivät, voiko kyseessä olla testi siitä, mihin 
kaikkeen lautakunta on valmis taipumaan (Mäkelä 2018, 2020). 

Lausunnossaan lautakunta painotti myös, että vuonna 2005 syn- 
tynyt liike on turhan nuori vuonna 2009 rekisteröitäväksi. Tässä voi 
olla havaittavissa Martinin esittämä vaatimus sille, että harjoittajan 
on säännönmukaisesti toimittava riittävän kauan oman ilmaisemansa 
henkisyyden puitteissa, jotta hän voi osoittaa vilpittömyyttään. Myös 
Suomen laki vaatii rekisteröitävältä yhdyskunnalta vakiintuneisuutta, 
jonka arvioinnissa Suomen pastafarisen kirkon yhteydessä nostettiin 
esiin nimenomaan liikkeen ikä." 

TST on 2010-luvulla kunnostautunut suurissa, huvittavissakin me- 
diatempauksissa ja haastaa esimerkiksi osavaltioiden patsaskäytän- 
töjä, joissa kristinuskoa herkästi suositaan esimerkiksi ”historialli- 
sista syistä”. TST teetätti suuren Baphometin patsaan ja koetti saada 
sen esille kymmentä käskyä kuvaavan veistoksen viereen useammas- 
sakin Yhdysvaltojen osavaltiossa. TST on myös järjestänyt abortin 
tai LGBTOIA-ihmisten oikeuksien vastaisten mielenosoitusten vas- 
taisia performansseja. Nostaessaan esiin uskontojen eriarvoisuutta 
kristillisessä lakijärjestelmässä TST on onnistunut saamaan aktiivisia 
kristittyjäkin sille kannalle, että kristinuskon erityisoikeuksista tulisi 
mieluummin luopua kuin myöntää samoja oikeuksia satanisteille 
- huolimatta siitä, mitä nuo satanistit käytännössä tekevät. (Laycock 
2020.) TST edustaa siis omalla tavallaan uutta satanistista paradig- 
maa. Se on muuttanut erityisesti Yhdysvaltojen yhteiskunnallista pu- 
hetta satanismista, mutta toisaalta innoittanut aktivisteja satanismin 
pariin ympäri maailman (Colin 2018; Laycock 2020). 


17 Toinen parodisuutensa vuoksi Suomessa rekisteröinnistä evätty yhdyskun- 
ta, Suomen Äärimmäisen Vapaa Eristinen Liike, edustaa diskordianismia, 
joka on ollut olemassa jo 1960-luvulta saakka. Sen tapauksessa lautakunta 
ei hyväksynyt uskontoparodiana nähtyä keskeistä pyhää teosta Principia 
Discordiaa toiminnan perusteeksi eikä voinut rekisteröidä liikettä, jonka 
tulkitsi kyseenalaistavan myös itsensä. Lautakunta totesi, ettei sen tehtä- 
vä ole arvioida harjoittajien vakaumusta, joten arvio kohdistui toiminnan 
perusteisiin ja siihen, minkälaisen kuvan tarjolla olevat riippumattomat 
lähteet diskordianismista antoivat. (Mäkelä 2018.) 


333 


https://doi.org/10.21435/tl.275 


Essi Mäkelä 
Internet 


Yksi kenttä, jolla toimivan uskonnon legitimaatiosta käydään keskus- 
telua, on internet. Uskonnot ovat internetissä aivan yhtä kotonaan 
kuin muualla yhteiskunnassa — tai muu yhteiskunta internetissä. In- 
ternet myös yhdistää pienten liikkeiden edustajia maantieteellisistä 
etäisyyksistä huolimatta ja mahdollistaa maailmanlaajuisen kommu- 
nikoinnin monenlaisten uskontojen puitteissa. Esimerkiksi jeditemp- 
pelin rekisteröintiyritykseen Isossa-Britanniassa vaikutti osaltaan se, 
että liike toimii ”pääasiassa internetissä”. Lautakunnan arviossa mai- 
nitaan myös ”tietyn tason johdonmukaisuus ja vakavuus” uskonnon 
määrittävinä tekijöinä, vaikkei lautakunta halunnut ottaa kantaa us- 
konnon totuusarvoon.!'* 

Myös Markus Davidsenin mukaan jedien toiminta keskittyy inter- 
netiin, vaikka myös paikallistapaamisia järjestetään (Davidsen 2016). 
Jedismi nousi julkisuuteen vuonna 2001, kun eräissä angloamerikka- 
laisissa maissa kiersi väestölaskennan aikaan sähköpostiviesti, joka 
kehotti lisäämään avoimeen uskontokategoriaan uskonnoksi ”jedis- 
min’, mikä johti siihen, että kyselyn tekijät tilastoivat sen automaat- 
tisesti ”uskonnottomuus”-kategoriaan ”muun uskonnollisuuden” 
sijaan. Tätä perusteltiin sähköpostikampanjalla, joka siis vei uskot- 
tavuuden myös niiltä, jotka mahdollisesti olisivat laittaneet jedismin 
omaksi uskonnokseen uskonnollisista syistä. (Singler 2014.) 

Toisaalta suomalaiset pakanauskontojen harjoittajat yhdistyvät 
Pakanaverkko ry:n ja Lehto ry:n kautta pääosin internetin valityksel- 
lä, koska yksittäiset harjoittajat asuvat eri puolilla Suomea. Yhdistyk- 
sistä erityisesti Pakanaverkko ry edustaa tässä transgressiivisiksi 


18 https://assets.publishing.service.gov.uk/government/uploads/system/up- 
loads/attachment data/file/578931/Temple of the Jedi Order FINAL DE- 
CISION.pdf (viitattu 20.6.2022). Lausuntoon saattaa vaikuttaa toki myös se, 
mihin Ison-Britannian hyväntekeväisyyskeräyslaki (Charity law) perustuu ja 
mitä siihen liittyy, kuten esimerkiksi kiinteistön rekisteröinti uskonnollisek- 
si rakennukseksi, jota toistaiseksi ei käsittääkseni voi soveltaa digitaalisiin 
tiloihin. Suomalaisessa kontekstissa esimerkiksi Suomen hedonistisen yh- 
dyskunnan tapauksessa Patentti- ja rekisterihallitus totesi, ettei uskonnon- 
vapauslaki “tunne 'etäosallistumista' kokouksiin” (PRH 2017). 

luokittelemistani uskonnoista ainakin satanisteja"?, vaikka yhdistys 
sivuillaan määrittelee satanismin edelleen laveylaisen perinteen kaut- 
ta. Pastafarismia ei kummankaan yhdistyksen sivuilla mainita, vaikka 
yhdistysten toiminnan piirissä on liikkeelle myötämielisiä yksilöitä. 
Yhdistykset järjestävät myös paikallistapaamisia, mutta pienille liik- 
keille internet on elintärkeä väline yhteydenpitoon (esim. Lassander 
2017, 204-205) siinä missä luterilaisille seurakunnille internet saat- 
taa olla vain muun toiminnan jatke. Esimerkiksi Kimmo Ketolan mu- 
kaan suomalaisten seurakuntien toiminta internetissä ei paljoa eroa 
reaalimaailmatoiminnan aktiivisuudesta (Ketola 2016). 


Yhteenveto 


Uushenkisyys laajempanakin ilmiönä vaikuttaa siihen, miten uskon- 
noista yhteiskunnassa puhutaan. Transgressiivinen uskonto pyrkii 
campin tavoin ilmaisemaan sitä, mikä jää ”sopivan” ulkopuolelle, ja 
hierarkioiden haastamisen lisäksi luomaan lisätilaa henkisyyden tul- 
kinnalle. Ulkopuolisen havainnoitsijan välineet ovat rajalliset, jos ta- 
voitteena on arvioida toisen uskonnollisuuden aitoutta, vakavuutta, 
sitoutuneisuutta tai vilpittömyyttä. Transgressiivista uskontoa edusta- 
vien liikkeiden harjoittajien omaa tunnustusta on hegemonian edus- 
tajien vaikea uskoa, koska niissä uskontokäsite on häpeilemättä po- 
liittisen toiminnan ja satiirin välineenä. Myös valta-asemassa olevien 
uskontojen toiminta on poliittista ja hyödyntää huumoria, mutta 
transgressiivinen uskonto näyttäytyy uhkana hegemonialle. Valta- 
asetelmissa hegemoninen käsitys usein haastaakin vaihtoehtoisia nä- 
kemyksiä, kunnes toteaa ne vaarattomaksi omalle asemalleen, saa ne 
hiljennettyä tai tulee syrjäytetyksi. 

Vakava parodia -käsitteen piirteet, kuten Wilcox ne esittää, ovat 
esillä vahvasti myös TST:n, Perkeleen temppelin ja pastafarien opeissa 
ja perusteissa. Liikkeet keskittyvät kulttuuristen uskontoperinteiden 


19 Pakanaverkon sivuilla puhutaan myös diskordianismista, joka vanhempa- 
na huumoriuskontona on jo jonkin verran vakiinnuttanut paikkaansa pa- 
kanauskontojen kentällä, vaikkei yhdyskunnan rekisteröinnissä arviointi- 
lautakunnalle vielä sellaisena näyttäytynyt (Mäkelä, 2018). 

kritisointiin, mutta tekevät niistä myös itselleen sopivampia versioi- 
ta, kuten avioliittorituaalit ja samankaltaista maailmankuvaa edus- 
tavien kanssa yhteisöllisyyden kehittäminen osoittavat. Siinä missä 
Wilcoxin aineisto puhuu sukupuoli- ja seksuaalivähemmistöjen oi- 
keudesta vapauteen häpeästä, ovat pastafarit tarttuneet uskonnon- 
vapauden rajoihin ja TST erityisesti henkilökohtaisen koskematto- 
muuden ihanteeseen. Uskonnon ja tieteen vastakkainasettelua myös 
haastetaan, samoin sitä, minkälaista aineistoa maailmankuvan raken- 
tamisessa on ”sopivaa” hyödyntää, mikä on laajemminkin tyypillistä 
uushenkisyyteen liitetyille liikkeille. Julkinen keskustelu ja erityisesti 
pyrkimys sen muuttamiseen on keskeisemmin osa liikkeiden ydin- 
sanomaa, kun kyse on vakavasta parodiasta tai transgressiivisesta us- 
konnosta, mutta uskontodiskurssin haastaminen on tavoitteena myös 
muussa uushenkisyydessä, vaikka se ei ottaisi yhtä poliittisia muoto- 
ja. Yksilöillä on tarve kehittää itselleen sopivia, uushenkisiä maail- 
mantulkintoja. Nämä tarpeet tuntuvat nyt olevan muutoksessa. 
Oikean ja todellisen uskonnollisuuden määritteleminen ei ole tä- 
män luvun tavoite. Pyrkimykseni on osoittaa, että myös satiiristen 
ilmaisumuotojen tutkimuksesta voi olla hyötyä ihmisen ja henki- 
syyden tai uskonnon suhteen havainnoinnissa ja tarkemmassa 
analyysissä. Marginaalisten liikkeiden tapa haastaa määritelmien ra- 
joja paljastaa samalla usein sanomattomiksi jääviä sääntöjä, joilla us- 
kontoa ja henkisyyttä laajemmin tulkitaan. Tämän ei tarvitse sisältää 
uskontojen arvottamista tai pyrkimystä esittää sitä, miten vakavis- 
saan myös humoristisemman uskontoilmaisun harjoittajat toimis- 
saan ovat. Jos symbolijärjestelmillä on ihmisille merkitystä ja ihmiset 
haluavat luoda uskontokäsitteen ympärille humoristisen rakennel- 
man ja hyödyntää sitä omassa elämässään, nousee esiin jo useampia- 
kin uskontotieteellisesti mielenkiintoisia kysymyksiä. Näitä voisivat 
olla esimerkiksi: millaisiin diskursseihin viittaaminen vakuuttaa ih- 
misiä eri legitimoinnin kentillä niin yksityisellä kuin yhteiskunnalli- 
sella tasolla, internetissä tai viranomaisten keskuudessa; minkälaisis- 
ta erilaisista taustoista ihmiset liittyvät satanistisiin tai pastafarisiin 
ryhmiin; miten parodisen uushenkisyyden rituaalirakenne soveltaa 
perinteisiä rituaaleja tai kuinka tiedettä yhdistetään uushenkisyyteen. 

Henkisyyden harjoittamista voi syntyä myös siitä, kun vanhoja tapo- 
ja määritellä uskonnon kaltaisia käsitteitä haastetaan. Tähän voi sisäl- 
tyä yhtäläillä esteettinen leikki, joka toimii syntyvän liikkeen pohjana 
eikä niinkään mausteena jo olemassa olevan perinteen päälle. Vaka- 
vuuden vaatimus eritoten virallisissa yhteyksissä tuntuu puolustele- 
van lähinnä sitä, mistä esimerkiksi pastafarit ja TST:n satanistit yh- 
teiskunnallista keskustelua kritisoivat: erityisasemaa jo etabloituneille 
uskontoperinteille ja vastentahtoisuutta hyväksyä määritelmään mui- 
ta, jos ne eivät vastaa totuttuun uskontokaavaan. Jos liike leimataan 
perusteiltaan pelkäksi parodiaksi tai huijaukseksi, ei kysymystä vil- 
pittömyydestä tai sitoutumisesta ehkä tarvitse edes esittää. Pastafarit 
ovat kaikesta huolimatta joissain maissa saaneet vaatimuksensa läpi 
ainakin jossain muodossa. TST:n aktivismi on ainakin osittain vai- 
kuttanut siihen, miten uskonnosta puhutaan julkisesti ympäri Yhdys- 
valtoja. 

Uskonnontutkimuksen tavoitteena ei välttämättä tarvitse olla toi- 
mia legitimaattorina valtion uskontokategorioille eikä toisaalta us- 
konnoille, jotka pyrkivät niihin kategorioihin. Enenevissä määrin voi 
kuitenkin sanoa satiirisen ja parodisen uushenkisen ilmaisun puhut- 
televan ihmisiä niin, että se saa heidät aktiivisesti luomaan omaa tul- 
kintaansa vahvistavaa henkisyyttä ja toimimaan osana yhteiskuntaa 
uskontojen välisen tasa-arvon asialla - samalla harjoittaen saman- 
henkisten kanssa tätä osin yhdessä luotua henkisyyttä. Jos se tehdään 
huumorilla, mutta tulokset ovat todellisia ja ihmisten elämiin vai- 
kuttavia, olisi sääli, jos uskonnontutkimus hylkäisi näiden liikkeiden 
tutkimisen vain sillä perusteella, että ne eivät välttämättä ole jollain 
mittarilla arvioiden vakavia. Se, mitä uskonnon tai henkisyyden kä- 
sitteillä tehdään, on merkityksellistä tietoa ihmiskulttuureista, olivat 
ne sitten tosissaan tai vakavissaan. 

Tiivistelmä 


Tässä luvussa tarkastelemme vaihtoehtoisten ja täydentävien hoito- 
muotojen (CAM) monisyistä kenttää uushenkisyyden tutkimuksen 
ja laajemmin uskontotieteen näkökulmasta. Tarkoituksenamme on 
yhtäältä jäsentää aiempaa uskontotieteessä ja sen lähialoilla tehtyä 
CAM-tutkimusta ja toisaalta osoittaa siinä edelleen olevia tutkimus- 
aukkoja. Käsittelemme myös CAM-kentän määrittelyyn liittyviä kes- 
keisiä kysymyksiä ja ongelmakohtia. Aiemman tutkimuksen esiin 
tuomien CAM-hoitomuotojen lisäksi nostamme keskusteluun esi- 
merkkejä kanavointia käsittelevästä etnografisesta tutkimuksesta. Lu- 
vussa osoitamme, kuinka CAM-ilmiötä on uskontotieteessä aiemmin 
tarkasteltu sosiologisista, historiallisista ja antropologisista tulokul- 
mista. Tarvetta tutkimuksen etnografiselle tarkentamiselle CAM- 
hoitojen käytänteisiin ja kokemuksellisuuteen kuitenkin on. 


Johdanto 


K: [] Onks [] kanavoiminen sun mielest uskonnon harjottamista? 

H: Ei, se on kyllä niinkun tietyllä tavalla hartautta ja tietyllä tavalla sem- 
mosta, ehkä meditointi ois lähinnä semmonen oikee sana, mut en mä 
niinku koe, että mä harjotan jotain uskontoo tai levitän tai, sillä uskon- 
non kanssa mitään tekemistä... vaikka tähän tietysti kuuluu uskominen 
tiettyihin asioihin. Kyllähän mulla tietynlainen vakaumus on, vaikka sitä 
on ehkä vaikee nimetä, että mikä se on mutta... 

Tämä erään kanavointia tekevän henkilön kuvaus kanavoinnin suh- 
teesta uskontoon tuo esiin hyvin sen määrittelyn haasteen, joka vaih- 
toehtoisiin ja täydentäviin hoitomuotoihin sekä laajemmin uushen- 
kiseen toimintaan liittyy. Kanavointi — eli viestien välittäminen 
henkiolennoilta — on yksi vaihtoehtoisten ja täydentävien hoitojen 
muoto, jonka sijoittaminen niin terveyden- ja sairaudenhoidon kuin 
uskonnollisuuden ja henkisyyden kentille on ongelmallista. 

Täydentävien ja vaihtoehtoisten hoitomuotojen laajaan ja moni- 
syiseen kenttään viitataan tutkimuksessa yleisesti lyhenteellä CAM, 
joka tulee englannin kielen sanoista complementary and alternative 
medicine. Tähän kategoriaan sisällytetään hyvin moninaisia ja toi- 
sistaan eroavia hoitokäytänteitä, kuten vyöhyketerapia, akupunktio, 
kansanparannus, hieronta, jooga, yrttilääkintä, kiinalainen lääke- 
tiede, homeopatia, antroposofinen hoito, reiki, kanavointi ja enkeli- 
hoidot. Tätä kirjavaa kenttää on jäsennetty muun muassa jakamalla 
hoidot keho-mieli-hoitoihin (esim. erilaiset meditaatiotekniikat), 
valmisteisiin (esim. luontaistuotteet) ja kokonaisiin hoitojärjestelmiin 
(esim. kiinalainen lääketiede) (National Center for Complementary 
and Integrative Health 2017; ks. Vuolanto ja muut 2018). 

Termillä täydentävät hoidot (complementary medicine/therapy) vii- 
tataan sellaisiin hoitomuotoihin, joiden ajatellaan täydentävän valta- 
virran (biolääketieteellisiä) hoitomuotoja. Esimerkkinä tällaisista 
hoidoista on kiropraktiikka, jonka ei nähdä olevan epistemologisessa, 
tiedon luonnetta ja alkuperää koskevassa, ristiriidassa biolääketieteen 
kanssa. Termiä vaihtoehtoiset hoidot (alternative medicine/therapy) 
on puolestaan käytetty hoidoista, jossa tällainen ristiriita on olemas- 
sa. Esimerkkinä tämän tyyppisestä hoidosta on kanavointi eli henki- 
maailman viestien välittämiseen perustuva hoito, johon luvun avaava 
haastattelulainaus liittyy ja jota käsittelemme tässä luvussa edempänä 
tarkemmin. Jako täydentäviin ja vaihtoehtoisiin hoitoihin ei kuiten- 
kaan ole yksiselitteinen. Käsittelemme CAM-termin ja siihen liitty- 
vän terminologian kritiikkiä alempana. Käytämme luvussamme kui- 
tenkin CAM-lyhennettä, koska se on yleisesti tutkimuksessa käytetty 
ja tunnistettu’. 


1 Suomenkielisen terminologian kehittäminen CAM-hoitojen alalle on yksi 
tärkeä tulevaisuuden tutkimustehtävä. 

CAM-käytänteistä on erityisesti 2000-luvulla kiinnostuttu eri tie- 
teenaloilla, kuten lääketieteessä, hoitotieteessä, sosiologiassa, media- 
tutkimuksessa ja uskontotieteessä. Vaikka vaihtoehtoisten ja täyden- 
tävien hoitojen kentän nähdään monelta osin linkittyvän läheisesti 
uskonnon ja erityisesti uushenkisyyden perinteeseen ja historiallisel- 
le jatkumolle, on tutkimus uskontotieteessä ollut tässä suhteessa kui- 
tenkin yllättävän vähäistä. Yksittäisiä ja erilaisia CAM-käytänteitä, 
harjoitteita ja toimijoita on kyllä tutkittu runsaasti. Suomessa tar- 
kastelussa ovat nykypäivän ilmiöistä olleet muun muassa äänimalja- 
hoidot (Annunen tässä teoksessa), jooga (Broo & Königstedt 2016; 
Ketola 2008; 2009; Puustinen & Rautaniemi 2015), kanavointi (Hulk- 
konen 2021), buddhalaiset parantamiskäytänteet (Husgafvel 2018), 
Valorukous-toiminta (Raunola 2018), reiki (Pohjanheimo 2012, 
2019) ja enkelihoidot (Utriainen 2017a, 2017b). Nämä tutkimukset 
eivät pääsääntöisesti kuitenkaan pyri vertailevaan CAM-ilmiön jä- 
sentämiseen. 

Yritykset jäsentää ilmiötä laajemmin uskontotieteellisistä lähtö- 
kohdista käsin ovat edelleen harvassa. Lauri Honko (1983) pohti 
1980-luvulla nykypäivän näkökulmastakin relevantilla tavalla vaihto- 
ehtoisen lääkinnän kentän ominaispiirteitä ja määrittelyn kysymyksiä. 
Tansaniasta ja Suomesta esimerkkejä ammentaen hän pohti muun 
muassa länsimaisen lääketieteen kartesiolaisen ja toisiin kulttuuri- 
perinteisiin kiinnityvien holististen ihmisyys-, tauti- ja parantamis- 
käsitysten eroja ja suhdetta paikallisiin terveydenhoitojärjestelmiin, 
niihin liitettyjä stereotypioita ja nykykielellä ilmaistuna stigmatisaa- 
tiota sekä syitä vaihtoehtoisten parantamismenetelmien säilymiselle 
länsimaisen lääketieteen rinnalla. Viime vuosina suomalaisessa us- 
kontotieteessä laajempaa CAM-kenttää koskevia teemoja ovat tar- 
kastelleet Teuvo Laitila (2019) potilaiden kokemusten näkökulmasta, 
Outi Pohjanheimo (2012, 2019) CAM-palveluiden käytön perustelui- 
den osalta sekä Terhi Utriainen (2016, 2020, 2021; ks. myös Hiiemäe 
& Utriainen 2021) niiden epistemologisiin ja ruumiillisiin aspektei- 
hin liittyen.? Globaalisti uskontotieteellisen CAM-tutkimuksen ti- 


2 Muista kuin uskontotieteellisistä lähtökohdista CAM-kentästä ovat Suo- 
messa kirjoittaneet mm. Aarva 2015; 2017; Hokkanen & Kananoja 2017; 

lanne vastaa pitkälti suomalaisen tutkimuksen tilannetta: yksittäisiä 
hoitomuotoja koskevaa tutkimusta tehdään runsaasti, mutta nämä 
tutkimukset harvoin pyrkivät CAM-ilmiökentän laajempaan jäsen- 
tämiseen. 

Miksi tilanne sitten on tällainen? Uskontotieteilijä Anne Kalvig 
(2017) tarkastelee syitä sille, miksi uskonnontutkimus ei vielä ole laa- 
jemmin tarttunut CAM-aiheeseen eli miksi uskonnontutkimuksen 
kentälle ei vielä ole muodostunut erityisiä CAM-ilmiötä tarkastelevia 
tutkimussuuntia, tieteellisiä asiaan keskittyviä lehtiä tai yhteisiä kent- 
tää määrittäviä tutkimuskysymyksiä (ks. Sutcliffe & Gilhus 2013, 
6). Hän näkee suurimmaksi syyksi huokoiset rajapinnat henkisesti 
orientoituneiden ja muiden terveyskäytänteiden välillä. CAM-kentän 
rajaaminen uskonnontutkimuksen alalle relevantilla tavalla on haas- 
tavaa. Keskeinen kysymys, jonka lukuisat tutkijat (esim. Kalvig 2017; 
Ketola 2009; Liiddeckens & Schrimpf 2018) ovat nostaneet esiin, kos- 
keekin CAM-toiminnan määrittelyä henkisyyteen tai uskonnollisuu- 
teen linkittyväksi: Missä määrin ja millä perusteella CAM-hoidot tai 
niihin osallistuminen voidaan ymmärtää (uus)henkiseksi toiminnak- 
si? Voidaanko CAM-hoitoja käsitellä uskonnollisena tai uushenkise- 
nä toimintana, jos niihin osallistujat itse eivät niitä siten jäsennä? 
Minkälaisia vaikutuksia erilaisilla CAM-kentän kategorisoinneilla ja 
jäsennyksillä joko henkisyyden kenttään kuuluvaksi tai kuulumatto- 
maksi on alalla toimiville ihmisille ja heidän asiakkailleen? 

Tässä luvussa tarkastelemme CAM-ilmiötä ja -hoitoja uushenki- 
syystutkimuksen ja laajemmin uskontotieteen näkökulmista. Tarkoi- 
tuksenamme on yhtäältä jäsentää aiempaa uskontotieteessä ja sen lä- 
hialoilla tehtyä CAM-tutkimusta ja toisaalta osoittaa siinä edelleen 


Kemppainen ja muut 2018; Koskela ja muut 1993; Salmenniemi 2019; Sal- 
menniemi ja muut 2019; Salmenniemi & Pessi 2017; Salmenperä 2005; Salo- 
nen & Pessi 2019; Sointu 2006; 2011; 2013; Sointu & Woodhead 2008; Vuo- 
lanto ja muut 2018; Vuolanto ja muut 2020 sekä Wahlström ja muut 2008. 

3 Barcan ja Johnston kirjoittivat vuonna 2006, että myös laajemmin kulttuu- 
rien tutkimuksessa CAM-kenttä oli siihen mennessä jäänyt vähälle tarkaste- 
lulle (Barcan & Johnston 2006). Myöhemmin esimerkiksi lääketieteellisessä 
antropologiassa on tehty samansuuntaisia huomioita (Nissen & Manderson 
2013). Uskonnon ja terveyden tutkimuskenttä on laajemmin alkanut kehit- 
tyä vasta 2000-luvulla (Miller & Thoresen 2003, ks. Utriainen 2021). 

olevia tutkimusaukkoja. Lähdemme liikkeelle CAM-hoitojen ja -ken- 
tän määrittelyn kysymyksistä. Sen jälkeen nostamme esiin mieles- 
tämme keskeisimpiä ja laajimmin uskontotieteen ja sen lähialojen 
tutkimuskirjallisuudessa käsiteltyjä CAM-ilmiötä jäsentäviä näkö- 
kulmia. Lopuksi nostamme kanavointia käsittelevän etnografian 
kautta esiin kolme merkittävää, mutta tutkimuksessa tähän saakka 
vähälle huomiolle jäänyttä tutkimusnäkökulmaa: etnografisen ruu- 
miillisuustutkimuksen, CAM-hoitoihin linkittyvien sosiaalisten suh- 
teiden tarkastelun sekä kysymyksen stigmatisaatiosta. 

Kanavointiin liittyvä keskustelumme ja esimerkkimme perustuvat 
Hulkkosen vuosina 2014-2018 muodostamaan etnografiseen tutki- 
musaineistoon ja tutkimukseen kanavointia tekevistä henkilöistä eli 
kanavista yrittäjinä henkimaailman, uskonnon ja yhteiskunnan ra- 
joilla (Hulkkonen 2021). Yleensä kanavoinnilla tarkoitetaan tiedon tai 
viestien välittämistä henkimaailman olennoilta, kuten henkioppailta, 
enkeleiltä, avaruuden olennoilta, erilaisilta henkisiltä mestareilta ja 
luonnonhengiltä tai erilaisilta henkisiltä taajuuksilta.* Kanavointi voi- 
daan jaotella erilaisiin tapoihin, joita ovat: suullinen kanavointi, kir- 
jallinen kanavointi tai automaattikirjoitus ja kanavointi taiteen (esim. 
kanavointia maalaamalla) (ks. Mahlamäki ja Kokkinen tässä teok- 
sessa) tai musiikin keinoin (esim. sävelmien kanavoiminen), kana- 
van saama henkilökohtainen ohjaus, joka voi tarkoittaa monenlaisia 
”vihjeitä* sekä kanavoidun viestin saaminen erilaisten apuvälineiden 
avulla (esim. enkelikortit, heiluri), mikä voi yhdistyä edellisiin. 

Kanavointi voi tapahtua tietoisessa tai jonkinlaisessa muuntuneen 
tietoisuuden tilassa ja sitä voidaan tehdä niin kahdenkeskisissä asia- 
kasistunnoissa (kasvotusten tai puhelimessa) kuin erilaisissa ryhmä- 
ja yleisötilaisuuksissa. Kahdenkeskisissä tilanteissa viestit koskevat 
useimmiten yksilön asioita, ryhmätilanteissa taas aiheita, jotka liitty- 
vät laajemmin ihmisten ja maailman tilanteeseen ja tulevaisuuteen. 
Yhteistä näille tilanteille on niiden päämäärä: tarkoituksena on aut- 
taa ihmisiä antamalla heille ohjeita ja tukea sekä välittää parantavaa 
energiaa. (Hulkkonen 2021.) 


4 Tutkimuskirjallisuuden erilaisista kanavoinnin määrittelyistä ks. esim. 
Brown 1997, viii; Hammer 2004, 372; Hanegraaff 1998, 23; Wood 2007, 101. 

Mistä puhumme? CAM-kentän jäsennyksiä ja määrittelyjä 


Holistista terveyttä etsimässä 


Vaihtoehtoisten ja täydentävien hoitomuotojen kentän monisyisyys 
on kirvoittanut paljon kentän määrittelyyn liittyvää keskustelua. Ku- 
ten kulttuurin- ja sukupuolentutkija Ruth Barcan ja uskontotieteilijä 
Jay Johnston (2010, 75) toteavat, vaihtoehtoinen lääketiede on moni- 
tahoinen ilmiö: se on osin parantamista, osin henkisyyttä ja osin po- 
pulaarikulttuuria. Seuraavassa tarkastelemme CAM-kentän määritte- 
lyn kysymystä suhteessa biolääketieteen ja CAM-hoitojen toisistaan 
poikkeaviin terveyskäsityksiin, (uus)henkisyyden ja uskonnon sekä 
henkisyyden ja sekulaarin välisiin eroihin. 

Se, miten CAM-ilmiötä määritellään, ei ole yhdentekevää, vaan 
sillä voi olla suoriakin vaikutuksia ihmisten, niin hoitojen tarjoajien 
kuin heidän asiakkaidensakin, elämään. Helpoiten tämä on ymmär- 
rettävissä nimeämiskäytänteiden kautta. Kun CAM-hoitoja kutsutaan 
esimerkiksi perinteiseksi lääkinnäksi tai täydentäviksi hoidoksi, ne 
saattavat olla helpommin hyväksyttävissä osaksi terveydenhuollon 
järjestelmää. Puhuminen uskomushoidoista puolestaan sulkee hoi- 
dot nopeasti ulos julkisen terveydenhuollon piiristä (Liiddeckens & 
Schrimpf 2018, 14-15). 

Suhteessa biolääketieteeseen CAM-termillä kuvataan sitä laajaa 
erilaisten terveyteen ja hyvinvointiin liittyvien käytänteiden, hoitojen 
ja substanssien kenttää, jota ei ole tieteellisesti hyväksytty osaksi lää- 
ketiedettä (esim. Hiiemäe & Utriainen 2021). Tämäkään rajanveto ei 
kuitenkaan ole yksiselitteinen, sillä eri maissa raja on vedetty eri koh- 
tiin. Esimerkiksi Sveitsissä lääkärin antama yrttilääkintä sekä muun 
muassa antroposofinen ja homeopaattinen hoito voidaan korvata jul- 
kisesta sairausvakuutuksesta. Tanskassa puolestaan vyöhyketerapias- 
ta voi saada korvausta yksityisestä sairausvakuutuksesta ja Norjassa 
täydentäviä hoitoja käytetään laajasti tukihoitoina maan sairaaloissa. 
(Aarva 2017, 21-22; Läddeckens 2018.) 

Lisäksi määrittelyn haastetta luovat käsitepariin sisältyvät sisäiset 
erot. Vaihtoehtoisia ja täydentäviä hoitoja pidetään keskenään hyvin 
eri sisältöisinä. Siinä missä vaihtoehtoisten hoitojen nimensä mukai- 
sesti katsotaan tarjoavan erillisen vaihtoehdon biolääketieteelliselle 

katsantokannalle, eivät täydentävät hoidot ole ristiriidassa biolääke- 
tieteen lähestymistapojen kanssa, vaan niitä voidaan käyttää, jälleen 
nimensä mukaisesti, täydentämään tällaisia hoitoja. Keskinäinen ra- 
janveto vaihtoehtoisten ja täydentävien hoitojen välillä eli se, laske- 
taanko tietty hoitomuoto vaihtoehtoiseksi vai täydentäväksi, on kui- 
tenkin itsessään myös haasteellista ja riippuu usein kontekstista. 

CAM-hoidot, varsinkin vaihtoehtoiset hoidot, näyttäisivät jäsenty- 
vän biolääketieteen kentän ulkopuolisiksi erityisesti niiden siitä poik- 
keavien epistemologisten ja ontologisten ymmärrysten vuoksi. Erityi- 
sesti nämä erot tulevat ilmi näkemyksissä siitä, miten terveys, sairaus 
ja parantaminen ymmärretään. Aiemman terveyteen ja uushenkisyy- 
teen liittyvän tutkimuksen perusteella voidaan CAM-kentän määrit- 
telyssä jäsentää kolme toisiinsa kietoutuvaa näkökulmaa sairauden ja 
terveyden ymmärtämiseen. Ne kaikki linkittyvät holistiseen ajatuk- 
seen ihmisestä ja parantamisesta. Ensinnäkin, toisin kuin biolääke- 
tieteessä, CAM-hoitojen kentällä painotetaan sairauden parantami- 
sen sijaan terveyden edistämistä (Annunen tässä teoksessa; Bowman 
1999; Hanegraaff 1998, 46-54; Hedges & Beckford 2000; Tighe & 
Butler 2007; Utriainen 2020). Terveys puolestaan ymmärretään ihmi- 
sen luonnollisena, fyysisen, henkisen ja psykologisen puolen käsittä- 
vänä olotilana, jota määrittävät muun muassa yksilön kasvu, onnelli- 
suus, elämän merkityksellisyys, mielenrauha sekä henkisyys (Frisk ja 
muut 2014). 

Toiseksi aiemmassa CAM-tutkimuksessa on nostettu esiin ajatus 
sairaudesta epätasapainona tai harmonian puutteena. Tällöin pyri- 
tään huomioimaan ihmisen koko fyysinen, henkinen ja psykologi- 
nen tila ja parantamisen tarkoitukseksi nähdään ihmisten auttami- 
nen harmonian ja tasapainon saavuttamisessa. (Hutch 2013; Tighe & 
Butler 2007.) Vaihtoehtohoidoissa sairauteen ymmärretään yhdisty- 
vän muun muassa psykologiset ja sosiaaliset tekijät, kuten negatiiviset 
tunteet tai ihmissuhdeongelmat, jotka katsotaan keskeiseksi osaksi 
niin sairautta kuin hoitoakin (Barcan & Johnston 2010, 81). Tällaisis- 
sa hoidoissa ymmärrykset parantumisesta perustuvat usein siihen, et- 
tä ihminen pääsee uudelleen kosketuksiin ”intuitiivisen itsen? kanssa. 
Esimerkiksi reikin tapauksessa hoitajat katsovat, että hoito mahdol- 
listaa keholle tilaisuuden parantaa itsensä. Hoitajille reiki on nimen- 
omaan henkinen polku ja elämäntapa. (Macpherson 2008, 186-187; 

ks. myös Pohjanheimo 2019). Tämän tyyppisissä näkemyksissä sai- 
rauden hoitamista ei eroteta uskonnollisista tai henkisistä käsityksistä 
ja käytännöistä (Rowbottom 2014, 99). Tällainen lähestymistapa sai- 
rauteen johtaa usein käyttämään useita rinnakkaisia hoitamisen ta- 
poja, jotka saattavat perustua erilaisiin ontologioihin. Tämä liit- 
tää CAM-hoidot vahvasti uushenkisyydelle ominaiseksi katsottuun 
eklektisyyteen (Mahlamäki & Kokkinen 2020). 

Kolmanneksi, sairautta voidaan vaihtoehtohoidoissa myös pyr- 
kiä merkityksellistämään uushenkisen maailmakuvan kautta (esim. 
Hanegraaff 1998). Ruth Barcan ja Jay Johnston esittävät, että sairaus 
voidaan ymmärtää henkisenä opetuksena (”universumilta”), erään- 
laisena kommunikaationa. Terveys käsitetään tällöin kokonaisvaltai- 
seksi prosessiksi, joka ei välttämättä pyri sairauden poistoon (curing), 
vaan oman tilan ymmärtämiseen ja sitä kautta tervehtymiseen 
(healing), joka huomioi niin henkilön fyysisen kehon kuin hänen so- 
siaaliset suhteensa ja esimerkiksi odotuksensa ja toiveensa. New age 
-tyyppisessä henkisyydessä sairauden ja parantamisen ymmärtämi- 
seen voivat liittyä myös metafyysiset tulkinnat johdatuksesta, kar- 
masta ja korkeammasta itsestä, jonka intentiot eivät ole ihmiselle sel- 
villä. (Barcan & Johnston 2010; Hulkkonen 2021; Raunola 2018.) 

Nämä kolme pitkälti samansuuntaista holistista terveysnäkemystä 
poikkeavat merkittävästi biolääketieteellisistä käsityksistä. Toisaalta 
holistisen terveyden käsite on myös nähty erillisenä CAM-käsitteestä, 
koska jälkimmäisen on nähty sumentavan eroa niiden hoitojen vä- 
lillä, jotka ovat vaihtoehtoisia tai vastaavasti täydentäviä suhteessa 
valtavirran lääketieteeseen (Tighe & Butler 2007, 415-416). Näin ol- 
len CAM-kentän määrittelyyn jää kaiken kaikkiaan paljon harmaata 
aluetta (Hiiemäe & Utriainen 2021). 


Uskontoa vai uushenkisyttä? 


CAM-hoitoja on uskontotieteellisessä tutkimuksessa tarkasteltu 
myös suhteessa kysymykseen uskonnon ja uushenkisyyden välisestä 
suhteesta. Millä perustein CAM-hoitoja voidaan lähestyä yhtäältä us- 
kontona, toisaalta uushenkisyytenä? 

Paljon huomiota herättäneessä ja uushenkisyyden ja CAM-tutki- 
muksen kannalta merkittävässä teoksessaan The Spiritual Revolution: 

Why Religion is Giving Way to Spirituality uskontotieteilijät Paul Heelas 
ja Linda Woodhead (2005) tarkastelevat nykyuskonnollisuuden ken- 
tällä tapahtuvia muutoksia. Teos perustuu uskonnollisia ja henkisiä 
palveluja ja niitä käyttäviä henkilöitä kartoittavaan tutkimukseen, jo- 
ka tehtiin Kendalin kaupungissa Isossa-Britanniassa (ks. Hjelm tässä 
teoksessa). Tutkimuksen mukaan uskonnollisuus joutuu nykyaikana 
antamaan tilaa voimakkaasti kasvavalle (uus)henkisyydelle: kasva- 
va määrä ihmisiä osallistuu säännöllisesti erilaisiin uushenkisiin ti- 
laisuuksiin tai käyttää tällaiseksi luettavia palveluja, kuten erilaisia 
CAM-hoitoja. Heelasin ja Woodheadin tutkimustuloksia on kuiten- 
kin kritisoitu muun muassa siitä, että niissä termin henkisyys alle ni- 
putetaan hyvin laaja skaala erilaisia vaihtoehtoisia ja täydentäviä pal- 
veluita ja hoitomuotoja, joita niin niiden järjestäjät kuin toimintaan 
osallistujat eivät välttämättä miellä henkisiksi, vaan pikemmin fyysi- 
siksi tai psykologisiksi toiminnoiksi. Voidaanko tilannetta siis lopul- 
ta kuitenkaan tulkita niin, että aktiivisen uskonnon harjoittamisen 
jättäneet olisivat siirtyneet henkisyyden harjoittajiksi? (Hjelm tässä 
teoksessa; Voas & Bruce 2007.)° 

Useissa viimeaikaisissa CAM-ilmiön tarkasteluissa uskonnon ja 
uushenkisyyden välisestä erottelusta on pyritty eri tavoin irti. Uskon- 
totieteilijä Dorothea Liiddeckens (2018) tarkastelee CAM:n ja uskon- 
non välistä suhdetta käyttäen sosiologi Niklas Luhmannin ymmär- 
rystä uskonnosta. Luhmannin (2002, 77) mukaan ”kommunikaatio 
on aina — — uskonnollista, kun se tarkastelee läsnä olevaa transsen- 
dentin näkökulmasta”. Tällaisesta näkökulmasta katsottuna CAM-pu- 
hetta (myös uushenkisyyteen kiinnittyvää) voitaisiin siis kutsua us- 
konnolliseksi silloin, kun läsnä oleva, vaikkapa jokin tietty sairaus, 
kehystetään jollakin transsendentiksi mielletyllä (ks. Utriainen 2020). 
Tällöin rajanveto siirtyy uushenkisyyden ja uskonnon väliltä us- 
konnon ja sekulaarin välille. Uskontotieteilijä Jens Schlieter (2017) 
tarkastelee mindfulness-käytäntöjä tämän tyyppisestä viitekehykses- 


5 Yhteiskuntatieteilijä David Voas ja sosiologi Steve Bruce (2007) toteavat 
Kendal-projektiin liittyen myös, että henkisimpinä pidettyihin toimintoi- 
hin ja palveluihin osallistuu kaiken kaikkiaan määrällisesti vähän kävijöi- 
tä. Henkisyys-termin käyttö näyttäisi heidän mukaansa laajentuneen niin, 
että sillä ei enää ole kovin selkeää kohdetta (spirituality de-sacralised). 

tä käsin. Hän tekee erottelun salvificin eli pelastuksellisen ja salvetiven 
eli parantamiseen kiinnittyvän puolen välillä näissä käytänteissä ja 
pyrkii sen avulla määrittelemään, millaiset buddhalaisperäiset mind- 
fulness-käytännöt voitaisiin laskea uskonnollisiksi ja millaiset seku- 
laareiksi. Tällainen lähestymistapa antaa mahdollisuuden tarkastella 
CAM-kenttää uskonnon näkökulmasta siten, että ilmiötä ei kuiten- 
kaan lokeroida liian tiukasti. 

Uskontotieteilijä Anne Kalvig on myös tarkastellut CAM-kenttää 
uskonnon käsitteen näkökulmasta. Kalvig (2017) tukeutuu CAM-hoi- 
tojen analyysissään Jonathan Z. Smithin spatiaaliseen uskonnon mal- 
liin, jota uskontotieteilijä Ingvild Gilhus on edelleen kehittänyt. Mal- 
lissa nykypäivän uskonto näyttäytyy ”täällä, tuolla ja missä tahansa” 
sekä ”joka puolella”: yksityinen epävirallinen uskonto (täällä), viralli- 
nen kirkkouskonnollisuus (tuolla), markkinoihin ja verkostoihin lin- 
kittyvä (vaihtoehtoinen) uskonto (missä tahansa) ja mediatisoitu us- 
konto (joka puolella).* 

Kalvig jakaa norjalaisen CAM-hoitojen kentän mallin mukaises- 
ti koti- ja perheorientoituneisiin vaihtoehtoisiin hoitoihin (täällä), 
julkiseen institutionalisoituneeseen terveydenhuoltoon esimerkiksi 
koulutuksen, kirkon ja monarkian yhteydessä (tuolla), moninaiseen 
new age -markkinaan, johon kuuluvat yrittäjät ja vaihtoehtoisten hoi- 
tojen tuotteet (missä tahansa) sekä yleiseen kulttuuriseen mediatisoi- 
tuun vuorovaikutukseen, joka liittyy ruumis-mieli-henki-käsityksiin 
sekä terveyskulttuuriin (joka puolella). CAM-kentän tarkastelu täl- 
laisen spatiaalisen uskonnon käsityksen kautta mahdollistaa Kalvigin 
mukaan CAM-käytänteiden ymmärtämisen ja käsittelemisen uskon- 
tona. Hänen mukaansa spatiaalinen malli toimii muuttuvan empiiri- 
sen CAM-todellisuuden tarkastelussa paremmin kuin metaforiset kä- 
sitteet, kuten ”implisiittinen uskonto” ja ”näkymätön uskonto”? Tässä 


6 Kalvig ei esitä, että tämä malli kattaisi kaikki nykypäivän uskonnollisuu- 
den muodot. 

7 Implisiittisen uskonnon käsitteellä viitataan konventionaalisten uskonnon 
representaatioiden ulkopuoliseen (sekulaariin) uskonnollisuuteen, joka 
kumpuaa subjektin kokemuksesta (Bailey 1983). Termi näkymätön uskonto 
puolestaan viittaa sekulaarien yhteiskuntien ja niiden rakenteiden verhoa- 
maan, mutta kuitenkin olemassa olevaan ihmisten luonnolliseen, perim- 
mäisiä merkityksiä etsivään, uskonnollisuuteen (Luckmann 1967). 

lähestymistavassa ei myöskään operoida yksityiseksi mielletyn henki- 
syyden ja julkisena pidetyn uskonnon keskinäisellä erolla. 

Vaikka yritykset tällä tavoin rajata CAM-kenttää uskonnon kä- 
sitteen ulottuville luovat mahdollisuuksia esimerkiksi vertailevalle 
tutkimukselle, on jatkossakin tärkeä kohdistaa huomiota uskonnon 
ja uushenkisyyden välillä tehtäviin erontekoihin, sillä ne ovat usein 
keskeisiä ihmisten itseidentifikaation ja paikantumisen prosesseissa. 
Tämä tulee esiin myös suomalaisten kanavien tapauksessa. Kanavien 
näkemykset ovat linjassa uushenkisyyden kentällä yleisen puhetavan 
ja asemoitumisen kanssa, jossa ihmiset toteavat olevansa henkisiä, 
mutta eivät uskonnollisia. Kanavat eivät halunneet liittää kanavointia 
tai omaa toimintaansa uskontoon. He suhtautuivat kielteisesti institu- 
tionaaliseen uskontoon, kuten Suomen evankelis-luterilaiseen kirk- 
koon, koska heille se merkitsi oppikeskeisyyttä, vallankäyttöä ja ih- 
misen itsenäisen ajattelun katoamista. Kriittisistä uskontokäsityksistä 
huolimatta henkisyyden globaalilla ja hajautuneella, verkostomaisesti 
järjestäytyneellä kentällä he itsekin kuitenkin saattoivat olla esimer- 
kiksi kirkon tai henkisten ryhmien jäseniä. 

Kanavien puheessa ero henkisyyden ja uskonnon kategorioiden 
välille muodostui erityisesti tietämiseen liittyvistä seikoista. Toisin 
kuin uskonnon kategoriaan, henkisyyteen liitettiin mahdollisuus 
päästä suoraan jumalyhteyteen ilman ”välikäsiä” sekä ajatus ihmisten 
vapaudesta määritellä omia henkisiä kokemuksiaan. Samalla uskon- 
non ja henkisyyden välinen raja muodostui kuitenkin huokoiseksi. 
Uskontokritiikin ohella muutamat kanavista kertoivat myös henki- 
syyden kentälle sijoittuvista vallankäyttöön liittyvistä ongelmista. 
Luhmannin yllä esitellyn näkemyksen mukaisesti uskontoa ja henki- 


8 Edellä esiin nostetut näkökulmat herättävät myös kysymyksen CAM-hoi- 
tojen sijainnista institutionaalinen-vernakulaari-jatkumolla. CAM-hoidot 
on usein luettu vernakulaarin uskonnollisuuden tai henkisyyden piiriin 
ja institutionalisoituneen uskonnon kenttä on ymmärretty varsin tyhjäksi 
vaihtoehtoisista tai täydentävistä hoidoista. Lähemmin tarkasteltuna 
CAM-ilmiö on kuitenkin hyvinkin läsnä sillä kentällä, kuten Kalvig (2017) 
osoittaa. Esimerkiksi kristillisten valtakirkkojen sisällä Suomessa on toimi- 
nut ja toimii erilaisia CAM:n piiriin luokiteltavia käytänteitä, kuten ru- 
kouksella parantaminen sekä erilaiset jooga- ja meditaatioharjoitukset. 

syyttä kuvattiin yhdistävän ihmisen suhde Jumalaan tai transsen- 
denttiin. Lisäksi useat kanavien käsitykset olivat yhteneväisiä pro- 
testanttisuuteen yleisesti liitettyjen piirteiden kanssa. Tällaisia olivat 
jännitteinen suhtautuminen uskonnon aineellisuuteen, jäykän rituaa- 
lisuuden kritisoiminen sekä ihmisen henkilökohtaisen vastuun ja vil- 
pittömyyden korostaminen. Uskonnon ohella osa kanavista vältteli 
toimintansa luokittelemista osaksi new agea, henkisyyden kenttää tai 
kanavointia. 


CAM-hoidot sekulaarin ja henkisyyden risteymässä 


Yllä CAM-kentän määrittelyä on tarkasteltu erityisesti suhteessa bio- 
lääketiede-henkisyys- sekä uskonto-henkisyys-jatkumoja. Oma ky- 
symyksensä on lisäksi se, voidaanko jotakin tiettyä CAM-hoitoa pitää 
tutkimuksessa henkisenä tai uskonnollisena, jos asiakkaat tai palve- 
lujen tuottajat eivät sitä itse niin ymmärrä. Kysymys on tällöin emic- 
ja etic-näkökulmien välisestä suhteesta ja erosta. Paul Heelas (2012) 
jäsentää CAM-hoitojen merkityksenannon kenttää tekemällä eron 
länsimaisen nykypäivän CAM:n ja TCAM:n (traditional complemen- 
tary and alternative medicine) välille. Heelas edelleen tarkentaa tätä 
länsimaista CAM-kenttää jakamalla sen ”pragmaattiseen” CAM:iin 
(pragmatic CAM) ja pyhään CAM:iin (sacred CAM). Hänen mu- 
kaansa näistä jälkimmäinen viittaa siihen, että palveluiden tuottajat 
uskovat olevansa yhteydessä johonkin pyhään. Hän käyttää esimerk- 
kinä henkisyyteen linkittyvän kielen käyttöä. Useat CAM-palvelui- 
den tuottajat ja monet asiakkaista puhuvat esimerkiksi energiasta”. 
Vastaavasti Heelasin mukaan pragmaattista CAM:ia kuvastaa suh- 
tautumistapa, jossa ihmiset eivät ole kiinnostuneita kyseessä olevan 
hoidon mekanismeista, vaan sen toiminnasta käytännössä eli avun 
saamisesta yksilön tasolla. Tällöin asiakkaat eivät välttämättä etsi 
kontaktia pyhän kanssa eivätkä hoitajat tarjoa tätä aspektia heille. 


9 Voas ja Bruce (2007) kritisoivat ajatusta, että puhe "energiasta" CAM-hoi- 
tojen yhteydessä linkittäisi sen suoraan uushenkisyyden kenttään. Heidän 
mukaansa energian kiertoon uskominen ei itsessään ole henkistä vaan 
pseudotieteellistä. 

Barcan ja Johnston (2006) kuitenkin esittävät, ettei uskonnollisten 
ja henkisten käsitysten keskeisyyttä CAM-kentällä voida jättää huo- 
mioitta, vaikka asiakkaat eivät välttämättä itse näistä traditioista oli- 
sikaan kiinnostuneita tai niistä tietäisi. Heidän mukaansa vaihto- 
ehtohoitoihin liittyvät käsitykset mielen, kehon ja hengen välisten 
rajojen sumeudesta sekä yksilöiden (affektiivisista) vaikutuksista toi- 
siin ihmisiin ja ympäristöön kumpuavat uskonnollisista traditioista. 
CAM-hoitojen kenttä on osa erilaisten, myös henkisten, ilmiöiden 
historiallista jatkumoa, ja sellaisena sitä pitäisi myös voida tarkastella 
(Opas & Mahlamäki tässä teoksessa; ks. myös Husgafvel 2018). Useat 
tutkijat ovat myös todenneet, kuinka vaihtoehtoiset terapiat ovat uus- 
henkisyyden näkyvin muoto ja tutustuminen vaihtoehtoiseen henki- 
syyteen tapahtuu usein ensimmäistä kertaa vaihtoehtoisten terapioi- 
den myötä. (Rowbottom 2014; Hanegraaff 1998; Sointu & Woodhead 
2008.) CAM-hoidot voivat siis toimia väylänä uus- tai vaihtoehtoi- 
seen henkisyyteen.” Asiakkaiden ja myös palvelun tuottajien näke- 
mykset ja ilmiön merkityksenannot voivat siis myös muuttua. 

Kaiken kaikkiaan onkin varmasti niin, että erilaisilla tutkimuksel- 
lisilla lähestymistavoilla saadaan esiin erilaisia näkökulmia CAM-il- 
miöön. Näin ollen on turha kategorisesti rajata pois jotakin tiettyä 
lähestymistapaa, kuten edellä mainittua ilmiön tarkastelua henki- 
syyden viitekehyksessä. CAM on ilmiönä itsessään niin monisyinen, 
ettei se alistu yksittäisille normatiivisille määritelmille vaan pakenee 
niitä. Tätä vaihtoehtoisten ja täydentävien hoitojen määrittelyn kent- 
tää pitääkin tarkastella tilanteisena, kontekstuaalisena ja alati muut- 
tuvana. 


10 CAM-hoitoihin voi tutustua vaikka työpaikan työhyvinvointikäytänteiden 
kautta, kuten uskontotieteilijä Mira Karjalainen (2018) on tutkimukses- 
saan osoittanut. 

Keskeisiä tarkastelunäkökulmia uskontotieteellisessä 
CAM-tutkimuksessa 


CAM ja (de-)differentiaatiodiskurssit 


Yksi keskeinen näkökulma tähänastisessa uskontotieteellisessä vaihto- 
ehtoisten ja täydentävien hoitomuotojen tutkimuksessa on hoitojen 
tarkastelu osana parantamiskäytänteiden historiallista jatkumoa. Sii- 
nä missä CAM-kentän julkisissa määrittelyissä ja nykykeskusteluissa 
helposti painottuu ero henkisyyden ja lääketieteen välillä, on tällai- 
sessa tutkimuksessa kuitenkin nostettu esiin henkisesti tai uskonnol- 
lisesti painottuneiden ja lääketieteellisten parantamiskäytänteiden 
kytkeytyminen yhteen historiassa. 

Ennen modernilla ajalla länsimaissa tapahtunutta tieteenalojen ke- 
hittymistä toisistaan erillisiksi lääketieteellisistä toimenpiteistä vas- 
tasivat usein uskonnolliset ekspertit (Läddeckens & Schrimpf 2018, 
9; ks. Klassen 2016). Käsitykset terveydestä ja sairaudesta kumpusi- 
vat uskonnollisista maailmanselityksistä. Vaikka on selvää, että usein 
nykyäänkin myös länsimaissa emic-tasolla ihmisten ymmärryksissä 
terveydestä ja sairaudesta sekoittuvat biolääketieteelliset ja vaihtoeh- 
toiset selitysmallit (kuten ayurveda, kiinalainen lääketiede, antropo- 
sofinen lääketiede tai homeopatia), etic-tasolla julkisessa keskustelus- 
sa biolääketieteellinen malli erotetaan muista selityskehyksistä. Myös 
monet valtavirran uskonnolliset yhteisöt ovat omaksuneet tällaisen 
erottelun. Suuret kristilliset kirkot esimerkiksi patistavat jäseniään 
sairaudenhoitoon sekulaarille biolääketieteen sektorille. Parantamis- 
käytänteiden yhdistäminen henkisyyteen tai hengellisyyteen tapah- 
tuu lähinnä institutionaalisen uskonnon marginaaleissa, kuten uus- 
uskonnollisuuden ja karismaattisen kristillisyyden piirissä. (Bruce 
2016.) 

CAM-hoitojen on kuitenkin monelta osin nähty myös julkisessa 
keskustelussa rikkovan tätä differentioitumiskehitystä, jota filosofi 
Charles Taylor (2007) on kutsunut puhdistamiseksi (purification). 
CAM-hoitoihin usein liittyvä holistinen lähestymistapa ihmisyyteen 
ylittää ja liudentaa rajoja modernien ”lokeroiden’, kuten henkisyyden 
ja aineellisuuden, väliltä. Tätä kehityskulkua on tarkasteltu de-diffe- 
rentiaation käsitteen avulla (Gauthier 2020; Läddeckens & Schrimpf 

2018; Utriainen 2020; 2021). Enkelihoitojen ja saattohoidon konteks- 
tissa aihetta käsitelleen Terhi Utriaisen (2021) mukaan uskonnon/ 
henkisyyden ja biolääketieteen välinen de-differentiaatio nojaa erityi- 
siin näkemyksiin subjektiviteetista ja toimijuudesta, joita sekulaarin 
terveydenhoidon toimijoiden on usein vaikea ymmärtää." Ihmisten 
holistisia ja tietyissä tilanteissa animistisia näkemyksiä ei osata koh- 
data sekulaarin terveydenhoidon kentällä, mikä ajaa ihmisiä vaihto- 
ehtoisten ja täydentävien hoitomuotojen pariin. Tämä tuli esiin myös 
Hulkkosen (2021) kanavointia koskevassa tutkimuksessa. 
Henkisyyden ja valtavirran länsimaisen lääketieteen de-differen- 
tioitumisprosesseihin kietoutuu myös kysymyksiä legitimiteetistä. 
CAM-kentällä erilaisia hoitomuotoja voidaan pyrkiä legitimoimaan 
kytköksillä lääketieteeseen, jolloin rajaa näiden välillä tarkoituksel- 
lisesti sumennetaan. Uskontotieteilijä Stephanie Gripentrog (2018) 
tarkastelee psykologis-terapeuttisten ja uskonnollisten diskurssien 
sekoittumista transpersonaaliseen psykologiaan? (TP) kiinnittyvien 
diskurssien yhteydessä. Hän osoittaa, kuinka näiden diskurssien 
kautta uskontoa psykologisoidaan tai tieteellistetään ja psykologiaa 
puolestaan sakralisoidaan (Hanegraaff 1998; ks. myös Brown 2013; 
Raaphorst & Houtman 2016). Tämän voidaan nähdä lisäävän trans- 
personaalisen psykologian tieteellistä uskottavuutta. 
De-differentaatiodiskurssit eivät kuitenkaan kokonaan poista us- 
konnon ja länsimaisen lääketieteen välistä eroa. De-differentiaatio 
itse asiassa edellyttää eroa näiden sektoreiden välillä.” Jens Schlieter 
(2017) toteaa, että de-differentiaatio voitaisiinkin parhaiten nähdä 
prosessina, jossa kaksi itsenäistä systeemiä ovat vuorovaikutuksessa 
toistensa kanssa siten, että niiden erilaiset koodistot tietyllä tapaa he- 


11 Utriaisen (2021) mukaan vernakulaarista katsantokannasta käsin uskon- 
non ja terveyden alalla de-differentiaatioprosesseja voidaan lähestyä 
"mahdollisuustyönä"” (possibility work). Mahdollisuustyön käsite tekee nä- 
kyväksi ne tavat, joilla ihmiset tunnistavat ja tarttuvat toivoon ja mahdol- 
lisuuksiin parantua vaikeissa tilanteissa. 

12 Transpersonaalinen psykologia tarkastelee ihmismieltä ja identiteettiä ih- 
misyksilön ulkopuolelle, myös transsendentin alueelle, ulottuvina (ks. 
Friedman & Hartelius 2013). 

13 Käsitteeseen itsessään liittyy samantyyppisiä ongelmia kuin postsekulaarin 
käsitteeseen: siinä oletetaan, että differentiaatio on jossain vaiheessa ollut 
faktista. 

delmällisesti ärsyttävät? toisiaan. Tiedon ja käytänteiden voidaan 
myös nähdä kulkeutuvan yhteiskunnan eri alueiden välillä. Vertikaa- 
lissa siirtymisessä uushenkiset kulttuuriset mallit siirtyvät terveyden- 
hoidon kentälle ja päinvastoin (Koch & Binder 2013). 

Dorothea Läddeckens ja Monika Schrimpf (2018) esittävät saman- 
suuntaisesti, että uskonnon ja lääketieteen välinen ero on edelleenkin 
myös CAM-kentän toimijoiden kannalta monella tapaa tärkeä. Sitä 
käytetään asemoitumiseen myös silloin, kun paino on de-differentiaa- 
tiossa, kuten yllä kuvatussa transpersonaalisen psykologian tapauk- 
sessa. CAM-hoitojen eroa biolääketieteestä voidaan korostaa silloin, 
kun halutaan tuoda esiin sen holistista parantamisnäkemystä. Toi- 
saalta tätä eroa voidaan diskursiivisesti pyrkiä myös minimoimaan 
esimerkiksi silloin, kun CAM-hoidot ja -terapiat halutaan nähdä 
tasa-arvoisina biolääketieteen kanssa. 


CAM yksilökeskeisyyden ja kulutuskulttuurin ilmentymänä 


CAM-kentällä differentiaation ja de-differentiaation prosesseihin 
modernin viitekehyksessä liittyy läheisesti myös käsitys yksilökeskei- 
syydestä. Yksilökeskeisyys onkin yksi uskontotieteellisessä CAM-tut- 
kimuksessa useimmin esiin nousevista tarkastelunäkökulmista. Tay- 
lorilaisissa puhdistamisen prosesseissa länsimainen yksilö näyttäytyi 
itsenäisenä, selvärajaisena ja muista erillisenä entiteettinä. Sekulari- 
saatioparadigman vanavedessä myös uskonnon nähtiin yksilöllisty- 
vän ja samalla muuttuvan pikemminkin henkisyydeksi (esim. Heelas 
& Woodhead 2005; Hjelm tässä teoksessa). Uushenkisiä ilmiöitä on 
tutkimuksessa pidetty tällaisen yksilökeskeisyyden malliesimerk- 
keinä. Myös uushenkisyyteen kytkeytyvät CAM-käytänteet on näh- 
ty osana tällaista yksilön hyvinvointiin keskittyvää toimintaa. Yksi- 
löiden on katsottu enenevässä määrin haastavan vallitsevia yleisiä 
käsityksiä sairaudesta ja tekevän yksilöllisiä, juuri itselleen sopivia, 
valintoja terveyteensä liittyen. Tällaisen individualistisen terveyskult- 
tuurin ilmentyminä on pidetty niin sanottua itseapukirjallisuuden 
sekä yksilön terveyttä ja hyvinvointia mittaavan teknologian käytön 
kasvua (Salmenniemi & Pessi 2017; Salonen & Pessi 2019). 
CAM-hoitoja ja -käytänteitä onkin tarkasteltu myös osana länsi- 
maista kulutuskulttuuria. Siinä missä aiemmassa tutkimuksessa kau- 

pallisuuden ja henkisyyden saatettiin nähdä olevan lähtökohtaisesti 
jännitteisessä suhteessa keskenään (ks. Brown 2013), postsekulaarissa 
viitekehyksessä uushenkisyys ja CAM-käytänteet kuuluvat kiinteästi 
samaan länsimaisen nyky-yhteiskunnan uusliberalistiseen ja medioi- 
tuneeseen kulutuskulttuuriin. Uskontososiologi Francois Gauthierin 
(2020, 278-279) näkemyksessä CAM-käytänteet ovat malliesimerk- 
ki nykyuskonnollisuudesta, joka on irrottautunut kansallisvaltio- 
aatteeseen linkittyvästä institutionaalisuudesta ja jota sen sijaan 
ohjaavat markkinoiden, median ja kuluttamisen logiikat. Uskonto- 
tieteilijä Anne Koch (2015; ks. myös Lau 2000; Puustinen & Rauta- 
niemi 2015) tarkastelee vaihtoehtoisia ja täydentäviä hoitoja tällai- 
sessa markkinoiden ja kulutuksen kehyksessä. Hänen mukaansa 
vaihtoehtoisten ja täydentävien hoitojen voidaan katsoa olevan ole- 
massa samoilla markkinoilla biolääketieteen kanssa. Tarve ja kysyn- 
tä, joka terveyden- ja sairaudenhoidon sektorilla jätetään julkisen ra- 
hoituksen ulkopuolelle, siirtyy kysynnäksi vaihtoehtoisten hoitojen 
sektorille. Näin yhteiskunnan rakenteet ja poliittinen päätöksenteko 
osaltaan vaikuttavat tarjolla olevien CAM-hoitojen määrään. 

Ei-lansimaisista konteksteista alkanut antropologinen ihmisyys- 
käsitysten tutkimus on viime vuosikymmeninä alkanut muren- 
taa myyttiä ympäristöstään erilleen rajautuvasta yksilöstä (esim. 
Strathern 1988). Yksilö ja ihmiskeho on postmodernin ajattelun ke- 
hyksessä alettu nähdä pikemminkin moninaisten suhteiden ja pro- 
sessien yhtymäkohtana, eivätkä ne rajaudu vain yksilöön itseensä 
vaan ulottuvat sen ulkopuolelle (Barcan & Johnston 2010). Holistinen 
henkisyys ja siihen liittyvä CAM ovat näin ollen yksi osa laajempaa 
nykykulttuurin trendiä, jossa yksilöä ja hänen suhdettaan ympäris- 
töön määritellään uudelleen. 


Mikä vaihtoehtoisissa ja täydentävissä hoidoissa houkuttelee? 


Uskontotieteellisessä tutkimuskirjallisuudessa on etsitty myös syitä 
sille, mikä tekee vaihtoehtohoidoista houkuttelevia (ks. Pohjanheimo 
2019 ja tässä teoksessa; myös Laitila 2019). Esiin nostetut syyt voi- 
daan karkeasti jakaa kolmeen kategoriaan: biolääketieteen rajalli- 
suuteen, henkisiin ja uskonnollisiin tarpeisiin sekä erilaisten toimi- 
juuksien mahdollistumiseen liittyviin syihin. Nämä eivät ole toisiaan 

poissulkevia, ja usein ne täydentävät toinen toisiaan ihmisten arjen 
valinnoissa. Kirjallisuudessa on nostettu esiin, kuinka ihmiset etsivät 
vaihtoehtoisia hoitoja ja terapioita tilanteissa, joissa lääketieteen rat- 
kaisukeskeisyyteen perustuvien hoitokeinojen rajat tulevat vastaan tai 
puuttuvat (Liiddeckens 2018, 184; myös Barcan & Johnston 2010, 84; 
Pohjanheimo 2019). Tällaisissa tilanteissa, joissa lääketiede ei tarjoa 
hoitokeinoa potilaiden kokemiin oireisiin, potilaat lähtevät itse etsi- 
mään apua (Rowbottom 2014, 96). 

Uskontotieteilijä Dorothea Läddeckens esittää, että terveydenhuol- 
lossa toimivat hoitajat ja terapeutit turvautuvat vaihtoehtohoitoi- 
hin vastaavasti tilanteissa, joissa he eivät voi auttaa potilasta enem- 
pää lääketieteen keinoin (esim. palliatiivisessa hoidossa). Tällöin 
CAM toimii yhdenlaisena coping-strategiana, jonka avulla hoitajat 
voivat olla potilaalle avuksi. CAM toimii työkalupakkina erityisesti 
sellaisille lääketieteellisissä konteksteissa toimiville hoitajille ja tera- 
peuteille, jotka ovat kiinnostuneita ylittämään lääketieteen määrit- 
telemän ammattinsa rajoja. Läddeckensin mukaan CAM antaa lääke- 
tieteen henkilöstölle mahdollisuuden hoitaa potilaiden kehon lisäksi 
heidän emotionaalisia, metafyysisiä ja transsendenttejä tarpeitaan. 
(Läddeckens 2018, 184 ja 192.) 

Myös uskontoon ja henkisyyteen liittyvät tarpeet voivat tehdä 
vaihtoehtoisista ja täydentävistä hoitomuodoista houkuttelevia. Esi- 
merkiksi uskontoa koskevat pettymykset voivat ajaa ihmisiä etsi- 
mään CAM-hoitoja (Heelas 2012). Osaa ihmisistä CAM voi kiinnos- 
taa sen vuoksi, että siinä tehdään eroa institutionaaliseen uskontoon 
(Gripentrog 2018, 264). Toisia ihmisiä voivat motivoida henkiseen 
kasvuun tai henkisen kodin etsimiseen liittyvät seikat. Esimerkiksi 
jotkut voivat vaihtoehtohoitojen myötä löytää uudenlaisen henki- 
syyden tai hengellisyyden (Raunola 2018; Rowbottom 2014, 99-100; 
Utriainen 2017). Tällöin CAM on houkuttelevaa nimenomaan sen 
ylirajaisuuden vuoksi: CAM-käytännöillä voi olla sekä lääketieteel- 
lisiä että uskonnollisia vaikutuksia ja päämääriä samanaikaisesti. 
(Gripentrog 2018, 264; Läddeckens 2018, 180.) 

Tutkimuskirjallisuudessa vaihtoehtohoitojen houkuttelevuut- 
ta on selitetty myös kentän organisoitumiseen liittyvillä tekijöillä. 
Liiddeckensin (2018, 187 ja 192) mukaan löyhästi sidoksissa olevana 
kenttänä (verrattuna esim. lääketieteeseen tai teologiaan) CAM mah- 

dollistaa avoimemman pääsyn kouluttautumiseen ja taitojen ja hoito- 
jen käyttämiseen. Kouluttautuminen CAM-hoitajaksi ei vaadi tietyn- 
laisia tutkintoja tai koulutustaustaa, jolloin ihmisten on helpompaa 
kouluttautua hoitajaksi vaihtoehtohoitojen kentällä verrattuna länsi- 
maisen lääketieteen kontekstiin. Asiakkaiden näkökulmasta hoitojen 
käyttämiseen vaikuttaa myös palveluiden saatavuus (ks. Rowbottom 
2014, 97). 

Organisoitumiseen liittyen Läddeckens (2018, 167 ja 188-190) 
katsoo, että CAM on houkuttelevaa, koska se tarjoaa yhdenlaisen 
mahdollisuuden ”itsen voimaannuttamiseen”. Ihmiset liittävät vaihto- 
ehtohoitoihin suuremman potilaan autonomian kuin lääketieteeseen 
(vaikka näin ei olisikaan). Asiakkaiden ohella myös lääketieteen ken- 
tällä toimivat hoitajat ja terapeutit voivat kokea, että hierarkkinen 
organisaatio rajoittaa heidän ammatinharjoittamistaan. Idea potilaan 
vapaudesta koskee hoitajan ja hoidettavan suhdetta. CAM-hoitojen 
kentällä terapeuttien katsotaan olevan ennemmin kumppaneita tai 
terapeuttisten tekniikoiden opettajia (Gripentrog 2018, 267). 

Kanavoinnin tapauksessa palveluiden tuottajien ja asiakkaiden 
motiivit myötäilivät näitä edellä esitettyjä näkökulmia. Motiivit olivat 
monenlaisia, mutta useimmiten asiakkaat osallistuivat kanavointia 
sisältävään palveluun sosiaalisen, fyysisen tai jonkinlaisen psykolo- 
gisen ongelman vuoksi. Asiakkaiden ongelmat liittyivät ihmissuhtei- 
siin, kuten parisuhteeseen tai läheisen kuolemaan, terveyteen sekä 
työ- ja raha-asioihin, joihin yhteiskunnan tuottamien palveluiden ei 
katsota voivan auttaa. Myös henkinen kasvu tai poikkeavat henkiset 
kokemukset, joille etsitään selitystä, saattoivat olla asiakkaan syynä 
käyttää kanavointipalveluja. Kanavien itsensä mukaan he voivat ka- 
navoinnin avulla tuoda asiakkaalle neuvoja, uudenlaisia näkökulmia 
ja suhtautumistapoja sekä rohkaisua, lohdutusta ja parantavaa ener- 
giaa. Kanavien näkökulmasta ihmiset tarvitsevat kanavointipalveluja, 
koska monet kärsivät erilaisista peloista, negatiivisuudesta ja riittä- 
mättömyyden tunteesta johtuvasta pahoinvoinnista. Kanavoinnin ja 
henkisyyden kentällä ihmiset kokevat, että henkisyys tarjoaa keino- 
ja oman itsen ja elämän ymmärtämiseksi sekä erilaisista vastoinkäy- 
misistä selviytymiseksi (Hulkkonen 2021; ks. myös Utriainen 2014; 
2021). 

Sukupuolen teema henkisyyden ja CAM-hoitojen tutkimuksen 
kontekstissa 


Uskontoa ja uushenkisyyttä käsittelevässä tutkimuksessa sukupuoli- 
näkökulmaa on käsitelty laajasti. Erityisesti on tuotu vahvasti esiin 
naisten korostunut rooli henkisessä ja uushenkisessä toiminnas- 
sa (esim. Heelas & Woodhead 2005; Trzebiatowska & Bruce 2012; 
Utriainen 2014; ks. Kokkinen & Mahlamäki; Maskulin & Laitila 
sekä Mikkola tässä teoksessa). Myös vaihtoehtohoitojen ja terapioi- 
den kenttää on kuvattu hyvin naisvaltaiseksi (ks. Frisk ja muut 2014). 
Naiset ovat keskeisissä asemissa niin parantajina, hoitajina ja johtaji- 
na kuin asiakkainakin (Barcan & Johnston 2006). Näistä huomioista 
huolimatta uskontotieteellisessä, nimenomaan vaihtoehtohoitoja kä- 
sittelevässä tutkimuksessa sukupuolinäkökulmalle on edelleen tilaus- 
ta." 

Vaihtoehtohoitojen kontekstissa yhtenä keskeisenä erityisesti nai- 
sia puhuttelevana aspektina esiin on nostettu hoitojen holistisuuteen 
kiinnittyvä mahdollisuus voimaantumiseen ja voimaannuttamiseen 
(ks. Macpherson 2008, 103; Sointu & Woodhead 2008, 263; Utriainen 
2017b, 2021). Reiki-hoitamista tarkastelleen Judith Macphersonin 
mukaan reikihoitoja harjoittavat naiset kokevat nimenomaan suku- 
puoli-identiteettinsä vahvistuneen toiminnan myötä. Hän katsoo, 
että tämä liittyy muun muassa mahdollisuuteen itsen uudenlaiseen 
määrittelyyn ja muutokseen, eräänlaiseen kehon uudelleen pyhittä- 
miseen sekä biolääketieteen terveyttä koskevien näkökulmien hyl- 
käämiseen. (Macpherson 2008, 165-166 ja 175.) 

Sosiologi Eeva Sointu ja uskontososiologi Linda Woodhead (2008) 
ovat samoin tarkastelleet syitä CAM-kentän naisvaltaisuudelle. Hei- 
dän mukaansa ”holistiset hyvinvointikäytännöt” joihin CAM ja ”ho- 
listinen henkisyys” kuuluvat, sekä legitimoimat että haastavat perin- 
teisiä feminiinisyyden käytäntöjä ja diskursseja. Ne antavat naisille 


14 Henkisyyden tutkimuksessa on pohdittu vastausta kentän naisvaltaisuu- 
teen (ks. esim. Hulkkonen 2021, 238-242). Yhtenä tekijänä on pidetty sitä, 
että naiset ovat ylipäänsä kiinnostuneempia niin terveyttä ja hyvinvointia 
koskevista asioista kuin uskonnollisuuden muodoistakin (Trzebiatowska & 
Bruce 2012). 

välineitä neuvotella ongelmia ja ristiriitoja, jotka kumpuavat nyky- 
päivän yksilöllisyyttä korostavasta kulttuurista. Soinnun ja Wood- 
headin mukaan eräs näistä on ristiriita oman elämän rakentamisen 
tai muita varten elämisen välillä. Holistiset hyvinvointikäytännöt le- 
gitimoivat ja hyödyntävät naisten perinteistä työtä, emotionaalista ja 
ruumiillista hoivaa. Samanaikaisesti toiminnot kuitenkin vetoavat 
yksilön ensisijaiseen vastuuseen itsestään, mikä toimii myös hoivan 
pohjana. (Sointu & Woodhead 2008, 268, 270.) 


Etnografisia näkökulmia CAM-kentän tutkimukseen 
CAM-hoidot ja ruumiillisuus 


Kuten edellä olevasta keskustelusta voidaan havaita, on CAM-kenttää 
tarkasteltu uskonnon tutkimuksen alalla eritysesti suhteessa erilaisiin 
makro- tai mesotason yhteiskunnallisiin ilmiöihin. Näiden usein us- 
kontososiologisten, mutta myös uskontohistoriallisiin näkökulmiin 
kiinnittyvien tutkimusten avulla on pystytty valottamaan CAM-ilmiön 
näkyvyyttä, asemaa ja roolia erityisesti länsimaisten yhteiskuntien 
uskonnollisessa maisemassa sekä sen yhteen kietoutumista moderni- 
saation, sekularisaation ja esimerkiksi kansallisvaltioideologian kans- 
sa. CAM-kentän tarkastelu ihmisten arjen ja eletyn elämän näkökul- 
masta on kuitenkin jäänyt tutkimuksessa vähemmälle huomiolle. 
Barbara Zeugin, Dorothea Läddeckens ja Monika Schrimpf (2018, 
203) toteavat, että uskontotieteellinen tutkimus on tähän saakka tar- 
kastellut CAM-ilmiötä lähinnä diskursiivisiin aineistoihin nojaten, 
mikä on jättänyt pimentoon ihmisten CAM-hoitoihin liittyvän ke- 
hollisen toiminnan ja kokemusten merkityksen. Vaikka etnografi- 
nen mikrotason tutkimus CAM-hoidoista on uskontotieteessä viime 
vuosina lisääntynyt (esim. Annunen ja Pohjanheimo tässä teoksessa), 
voidaan perustellusti todeta, ettei tällaiselle tutkimukselle ole vielä 
muodostunut selkeitä tutkimusaluetta yhteen kokoavia teemoja tai 
kysymyksenasetteluja. Seuraavassa nostamme kanavointikäytäntei- 
tä koskevan aineiston kautta tarkasteluun kolme erityisesti uskonto- 
antropologiaan ja -etnografiaan kiinnittyvää näkökulmaa, joihin tu- 
levissa CAM-kentän tarkasteluissa olisi mielestämme perusteltua 

kiinnittää laajempaa vertailevaa huomiota ja joiden tutkimuksessa 
diskursiivisuuden rinnalla keskiöön nousevat ihmisten keholliset ko- 
kemukset. Nämä ovat ruumiillisuuden merkitys itsessään, sosiaaliset 
suhteet osana CAM-hoitoja sekä kysymys stigmatisaation vaikutuk- 
sista ihmisten arkeen ja toimintaan. 

Kuten edellä totesimme, CAM-hoitoja tarkastelevassa tutkimus- 
kirjallisuudessa on laajasti huomioitu vaihtoehtohoitoihin ja -tera- 
pioihin liittyvä holistinen ihmiskäsitys, jossa painottuu kehon, mie- 
len ja hengen/sielun yhtenäisyys (esim. Bowman 1999; Hanegraaff 
1998; Hedges & Beckford 2000; Läddeckens 2018; Tighe & Butler 
2007). Tutkimus on nostanut esiin länsimaisen esoterian ja uushen- 
kisten perinteiden ruumista/kehoa (subtle body) koskevien käsitysten 
perustavanlaatuisuuden CAM-hoidoille (Barcan & Johnston 2006; 
Barcan & Johnston 2010; Johnston 2011). 

Vaihtoehtohoitojen kontekstissa fyysisten kokemusten on 
usein nähty myös yhdistyvän henkisen kehityksen päämäärään 
(Läddeckens 2018, 186). Tutkimus on kuitenkin näihin tarkastelun 
kohteisiin verraten kohdistanut varsin vähän tarkennettua etnografis- 
ta huomiota terveyden, sairauden ja paranemisen ruumiillisiin koke- 
muksiin sekä niihin mekanismeihin, joiden kautta sairauden ajatel- 
laan vaikuttavan ihmiseen." Mielestämme olisikin tärkeää tutkimuk- 
sessa laajemmin tarkastella sitä, millä tavoin ihmiskehon ymmärre- 
tään mahdollistavan CAM-hoidot. Mitä kehossa ajatellaan tapahtu- 
van parantamis- ja paranemisprosesseissa? Ja miten terveyttä, sairaut- 
ta ja paranemista koetaan kehollisesti CAM-hoitojen konteksteissa? 

Zeugin, Läddeckensin ja Schrimpfin (2018) kenttätyöhön perus- 
tuva toimintateoreettinen tutkimus antroposofisesta saattohoidosta 
on esimerkki tämän tyyppisestä tutkimuksesta (ks. myös esim. Hulk- 
konen 2021; Utriainen 2016, 2017b). Kirjoittajat osoittavat, kuinka 
tällainen saattohoito nojautuu antroposofisen lääketieteen käsityk- 


15 Hyvin vähälle huomiolle on jäänyt myös tutkijoiden oma positiointi vaihto- 
ehtohoitojen kentällä. Judith Macpherson kirjoittaa tutkimuksessaan toi- 
mivansa sekä feministietnografina että Reiki-hoitajana. Macphersonin 
(2008, 171) mukaan tällaisen emic- ja etic-positioita yhdistävän tarkastelu- 
kulman avulla hän ymmärsi paremmin tutkimukseen osallistuvien ihmisten 
narratiiveja kokemuksistaan. 

seen ihmiskehosta, jonka mukaan keho koostuu neljästä ”kerrok- 
sesta” tai ulottuvuudesta (fyysinen-, eetteri-, astraali- ja henkikeho) 
ja kuinka parantaminen tapahtuu näihin erilaisiin kerroksiin keskit- 
tyvien hoitojen kautta. Antroposofinen saattohoito näyttäytyy tässä 
tarkastelussa siis hyvin keho-orientoituneena uushenkisenä toiminta- 
na. Suomalaisia kanavia koskevassa tutkimuksessaan Katriina Hulk- 
konen (2021) on puolestaan tarkastellut kanavien kehon ja mielen 
teorioita ja heidän ruumiillisia kokemuksiaan kanavoinnista. Hän on 
kiinnittänyt huomiota erityisesti aineellisuuden ja kehollisuuden roo- 
liin henkimaailmayhteyden muodostamisessa sekä siihen, miten pa- 
rantamistilanteessa he tämän yhteyden kehollisesti — erilaisten aistien 
kautta - kokevat. Nämä kanavien ruumiilliset kokemukset nousevat 
vielä tarkemmin esiin seuraavaksi käsittelemissämme sosiaalisten 
suhteiden ja stigmatisaation näkökulmissa. 


Sosiaaliset suhteet CAM-hoitojen keskiössä 


Aiemmassa uskontotieteellisessä CAM-tutkimuksessa on havaittu, 
kuinka useat erityisesti vaihtoehtohoidoiksi määriteltäviin käytäntei- 
siin erikoistuneet hoitajat katsovat olevansa suorassa yhteydessä hen- 
kiseen entiteettiin, oppaaseen tai enkeliin, joka tarjoaa diagnoosia tai 
parannusta (esim. Barcan & Johnston 2010, 75-76) ja kuinka nämä 
tuonpuoleiset sosiaaliset suhteet voivat olla joillekin voimakkaita ko- 
kemuksia ja tärkeitä oman hyvinvoinnin ylläpitämisessä (esim. Rau- 
nola 2017). Terhi Utriainen (2017b, 268-269) osoittaa, kuinka enkelit 
ovat nykypäivän vapaata tahtoa arvostaville ihmisille tärkeitä hoitajia 
ja intiimejä ”toisia” sillä ne tarjoavat tukea ja kumppanuutta, voivat 
hoitaa ihmistä erityisin, ihmeellisin tavoin eivätkä tuomitse. Tämän 
suuntaisista havainnoista huolimatta uskontotieteellisessä ja yleisem- 
minkin täydentäviä ja vaihtoehtoisia hoitoja koskevassa tutkimukses- 
sa CAM-kentän sosiaalisia suhteita niin henkimaailman olentoihin 
kuin asiakkaisiinkaan ei ole käsitelty laajasti tai tarkasti. Kiinnitäm- 
me seuraavaksi kanavoinnin tapauksen avulla huomion siihen, kuin- 
ka ihmisten hoitaminen vaihtoehtohoitojen kentällä tapahtuu pitkäl- 
ti kanavien, henkimaailman ja asiakkaiden muodostaman verkoston 
kautta. 

Kanavoinnissa toimijuutta tuotettiin suhteiden verkostossa.!* Kes- 
keisiä tällaisen verkoston osia tai jäseniä olivat kanavat, erilaiset niin 
sanotut henkimaailman olennot sekä kanavointipalveluja käyttävät 
asiakkaat. Kanavat pyrkivät auttamaan ihmisiä henkiolentoyhteyden 
välityksellä saadulla tiedolla ja hoidolla. Ilman tätä yhteyttä hoita- 
minen ei onnistu, sillä asiakastilanteissa kanavoidun tiedon ja hoi- 
don ymmärrettiin rakentuvan vuorovaikutuksessa kanavan, henki- 
olentojen ja asiakkaan kanssa. Asiakas osallistui tiedon tuottamiseen, 
kun hän kertoi elämäntilanteestaan ja siihen liittyvistä ongelmista, 
kommentoi kanavan kertomaa tietoa, selitti ongelmaansa tai pyysi 
vinkkejä saamansa viestin pohjalta. Kanavoinnissa asiakkaan tilanne 
ja hänen mahdollinen ongelmansa tulivat ymmärretyiksi tai selvite- 
tyiksi henkimaailmasta kanavoidun tiedon avulla. Tällöin asiakas sai 
asiaansa, kuten ihmissuhdeongelmaan, selvyyttä esimerkiksi edellis- 
ten elämien, elämäntehtävän tai henkisen kehityksen näkökulmasta. 
Kanavoinnin ihmisten ja ei-ihmisten verkostojen syntymisen mah- 
dollistivat kanavien näkemykset subjektien ja erityisesti ihmiskeho- 
jen luonteesta. 

Kuten yllä totesimme, CAM-hoitojen kentällä yksilöä ei käsitetä 
suljetuksi. Esimerkiksi subtle bodies -käsityksen näkökulmasta yksilö 
on dynaaminen, sirpaleinen (fragmentary) ja avoin toisille ihmisille 
sekä kosmokselle (Barcan & Johnston 2010, 86; ks. myös Utriainen 
2021). Kanavoinnin tapauksessa ihminen, keho ja mieli, käsitettiin 
huokoiseksi, mikä mahdollisti toisiin olentoihin ja ihmisiin vaikutta- 
misen ja heistä vaikuttumisen — toisin sanoen kanavoinnin. 

Tällaisen avoimuuden kääntöpuolena kanavat kuitenkin korostivat 
ihmisen tarvetta kontrolloida kanavointiin liittyviä sosiaalisia suh- 
teita. Ilman suhteiden säätelyä, jos kanavien pitäisi olla jatkuvasti 


16 Hulkkonen (2021) on aiemmin tarkastellut kanavoinnin sosiaalisia suhteita 
ja yhteistyötä aineellisen semiotiikan (materia! semiotics) näkökulmasta. 
Aineelliseen semiotiikkaan nojaavassa tutkimuksessa (esim. Law 2019) 
myös ei-ihmiset huomioidaan yhdenlaisina toimijoina. Tällöin erilaiset enti- 
teetit, kuten olennot ja esineet, nivoutuvat ja antavat toisilleen olemassa- 
olon. 

17 Kanavan kontrollin teema on havaittu myös aiemmassa kanavointitutki- 
muksessa (ks. Klin-Oron 2014; Stolovy ja muut 2015). 

henkimaailman tiedon välittäjänä, he helposti ylikuormittuisivat. 
Henkiolentosuhteissa kanavat pyrkivät säätelemään sitä, millä tavoin 
suhteet ja yhteinen toimijuus muodostuvat eli milloin ja miten henki- 
olennot voivat tuoda ihmisen välityksellä tietoa ja apua. Haastatelta- 
vat kertoivat, että esimerkiksi asiakastilanteessa he määrittelevät tie- 
tyn kanavointiajan, jonka puitteissa henkimaailma voi tuoda tietoa 
ja hoitoa. Näiden aikojen ulkopuolella henkimaailma ei saa pyrkiä 
yhteyteen kanavan kanssa. Tämän kaltaisesta yksityisyyden säätelys- 
tä kertoo myös se, että useiden kanavien mukaan henkiolentosuh- 
teet ovat kaikkien opittavissa, mutta ne vaativat ihmiseltä jonkinlaista 
omaa kiinnostusta ja virittäytymistä. 

Henkimaailman lisäksi kanavat pyrkivät kontrolloimaan ja sääte- 
lemään suhteita muihin ihmisiin. Kanavat kertoivat, kuinka he eri- 
laisten, kuvittelun tai rukouksen keinoin tehtävien suojausten avulla 
pyrkivät säätelemään negatiiviseksi koettuja tilanteita, vaikutuksia ja 
tuntemuksia sosiaalisissa suhteissaan. Toisin sanoen tämän kaltaisen 
suojauksen strategian avulla kanavat pyrkivät turvaamaan ja ylläpitä- 
mään hyvinvointiaan henkiolento- ja asiakassuhteissa.'* Kyse on sa- 
malla tietynlaisesta elämänhallinnasta. Suojaus tehdään kuvittelemal- 
la yhdistyminen korkeimpaan voimaan, Jumalaan, ja pyytämällä tältä 
suojaa." Olgaksi kutsumamme kanava kertoi haastattelussa suojauk- 
sen rakentamisesta yksityiskohtaisemmin: 


Sen voi ihan mielessään visualisoida silmät suljettuina, että kuinka se va- 
lopallo nyt asetetaan mun ympärille ja kuinka mä nyt oon vähän niinkun 
saippuakuplan sisällä ja kaikki paha mikä negatiivinen alempi energia tu- 
lee, ni kimpoo pois siitä valopallosta tai sitten voi ihan... selvätuntonen 
ihminen voi ihan tuntee, mitenkä on niinku esimerkiksi se [arkkienkeli] 
Mikaelin viitta harteilla, et tuntuu, et on semmonen huppu päässä ja mut- 
ta se visualisointi on siinä tärkeetä, koska se auttaa sitten siinä luottamuk- 
sessa. 


18 Tämän kaltaiset suojaukset toimivat heidän mukaansa suhteessa ”pahan- 
tahtoisiin henkiolentoihin”. 

19 Kanavat kertoivat esimerkiksi, kuinka muun muassa valopalloja, Ylösnous- 
seita Mestareita, yksisarvisia, arkkienkeli Mikaelin sinistä viittaa tai Isä mei- 
dän -rukousta voidaan käyttää suojauksen tekemisessä apuna. 

Tällaisen kuvittelun keinoin muodostetun suojauksen avulla kanavat 
voivat ehkäistä toisista ihmisistä mahdollisesti kumpuavan negatiivi- 
sen energian vaikutuksia elämäänsä. Tämä on kanavointipalveluita 
tarjoavien yrittäjien kannalta yksi keskeinen työturvallisuutta lisäävä 
seikka (Hulkkonen 2021, 238). 

Suojausesimerkki kertoo osaltaan myös ruumiillisuuden ja aineel- 
lisuuden merkityksestä kanavoinnissa. Henkimaailman kanssa työs- 
kentely on ruumiillinen taito, jossa korostuvat kuvittelu ja aistikoke- 
mukset. Kanavointia tehdään pitkälti erilaisten ominaisuuksien, 
kuten värien tai muotojen, avulla. Kanavien henkiolentosuhteissa nä- 
mä erilaiset merkit ja niiden ymmärtäminen ovatkin oleellisia. Erityi- 
sen tärkeitä merkkejä ovat juuri kokemukset aistillisista ominaisuuk- 
sista (kuten väreistä, tuoksuista), ruumiilliset tuntemukset ja tunteet 
(kuten rauha, ahdistus), joita aineellisessa semiotiikassa on kutsuttu 
kvalioiksi (Chumley & Harkness 2013). Kvaliat ovat yhtä aikaa yksi- 
lön kokemia ja sosiaalisesti jaettuja. Niiden avulla ihmiset tulkitsevat 
asioita ja toimivat maailmassa. (Harkness 2013, 15.) 

Kvaliat tekevät henkiolennot kanaville havaittaviksi, ymmärrettä- 
viksi ja olemassa oleviksi. Haastatteluissa kanavat kertoivat kanavoin- 
titilanteista ja muista henkiolentokokemuksistaan, joissa he kokivat 
henkiolennot muun muassa valoina, väreinä, rakkaudellisuutena, 
voimana tai sähkövirtana, lämpönä tai tupakan tuoksuna. He saat- 
toivat myös erottaa henkiolentoryhmiä (enkelit, oppaat, avaruuden 
olennot) toisistaan kvalioiden perusteella, eli sen, miltä niiden läsnä- 
olo tuntui heidän kehossaan tai millaista niiden välittämä tieto oli. 
Myös viestien välittämisessä asiakkaille kvaliat ovat keskeisessä roo- 
lissa. Muun muassa voimakkaat mielikuvat tai tunnetilat ovat yh- 
denlaista tietoa, jonka merkityksen kanavat kuvailevat asiakkaalle 
viestissään sanallisesti tai kirjallisesti. Kvaliat ovat uushenkisyydessä 
yleisesti sosiaalisesti tunnistettuja. Ihmiset oppivat, mitkä kvaliat 
sopivat mihinkin tilanteeseen tai asiaan (Chumley 2013). Kanavien 
voidaan ymmärtää kvalioiden avulla ruumiillistavan uushenkisessä 
kirjallisuudessa tai sosiaalisissa tilanteissa ilmeneviä arvoja ja käsi- 
tyksiä henkimaailmasta ja maailmasta ylipäätään. 

Kanavien näkökulmasta ihmiset voivat siis saada tietoa henki- 
maailmasta ajatusten, mielikuvien, unien ja kehollisten kokemusten 
välityksellä. Ympäröivässä yhteiskunnassa henkiolentosuhteita ja nii- 

hin perustuvia hoitomuotoja ei kuitenkaan aina ymmärretä, mistä voi 
seurata, ettei kanavoinnin kaltaisiin vaihtoehtohoitoihin suhtauduta 
vakavasti. 


Stigmatisoitu tieto 


Vaikka ihmiset käyttävät vaihtoehtohoitoja, niitä myös usein kriti- 
soidaan, toiseutetaan ja stigmatisoidaan julkisessa keskustelussa. 
Yllä mainitsimme, kuinka jo pelkästään CAM-hoitojen nimeämis- 
käytännöt toimivat tällä tavoin. Suomalaisessa keskustelussa kuulee 
edelleenkin usein CAM-hoitojen yhteydessä puhuttavan uskomus- 
hoidoista tai puoskaroinnista. Näihin termeihin on sisäänrakennet- 
tuna hoitojen legitimiteetin kyseenalaistaminen suhteessa länsimai- 
seen lääketieteeseen tai biolääketieteeseen (jotka nekään eivät ole 
arvovapaita nimityksiä). Termien kautta on hyvin vaikea keskustella 
CAM-hoitojen merkityksestä ja asemasta suomalaisen hyvinvoinnin 
kentällä neutraalisti. Vaikka vaihtoehtoiset ja täydentävät hoidot -ter- 
mi ei sekään ole ongelmaton, on se edellä mainittua neutraalimpi il- 
maus. 

CAM-hoitojen, kuten esimerkiksi kanavoinnin, stigmatisointiin 
vaikuttaa erityisesti niiden taustalla olevat länsimaisesta tieteellisestä 
maailmankuvasta poikkeavat epistemologiset ja ontologiset käsityk- 
set, jotka voivat näyttäytyä ulospäin moraalisesti epäilyttävinä. Kana- 
voinnin tapauksen perusteella stigmatisoinnin pelko vaikuttaa puo- 
lestaan ihmisten toimintaan, eli muun muassa siihen, että hoitajat ja 
asiakkaat miettivät hyvin tarkkaan kenelle, missä ja mitä he puhu- 
vat henkisiin hoitoihin liittyvistä asioista (ks. myös Korkeila & Koski 
2017). Aiempi henkisyyden ja CAM-hoitojen tutkimus on havainnut, 
että sekä vaihtoehtohoitoihin että new age -tyyppiseen henkisyyteen 
kohdistetaan kritiikkiä ja jopa pilkkaa niin lääketieteen ammattilais- 
ten kuin maallikkojen taholta (esim. Barcan & Johnston 2010, 75; 
Hedges & Beckford 2000, 173). Toisaalta uskontotieteellinen tutki- 
mus on tuonut esiin myönteisempiä näkökohtia, kuten sen, kuinka 
osassa Euroopan maita asenteet CAM-hoitoja kohtaan ovat muuttu- 
neet hyväksyvämpään suuntaan (Zeugin ja muut 2018). Tarkemmin 
CAM-hoitojen stigmatisoinnin teemoihin ja muotoihin ei ole kuiten- 
kaan tutkimuskirjallisuudessa pureuduttu. Aihe olisikin tärkeä nos- 

taa tutkimuksessa näkyvämmälle paikalle ensiksi, koska se on yhteis- 
kunnallisesti merkittävä ja toiseksi, koska se auttaa ymmärtämään 
paremmin CAM-ilmiön mikrotason sosiaalista dynamiikkaa. 

Usein stigma liitetään nimenomaan johonkin ihmisryhmään 
(esim. Molero ja muut 2013), työhön (esim. Hankins 2013), tapaan 
(esim. Sandikci & Ger 2010) tai alueeseen (esim. Soederberg 2017). 
CAM-hoitojen tapauksessa tärkeä on stigmatisoidun tiedon (Barkun 
2013, 2015; ks. Ramstedt 2018) näkökulma.” Stigmatisoidun tiedon 
käsitteellä politiikan tutkija Michael Barkun kuvaa tietoa ja väitteitä, 
jotka ovat vastoin yleisesti hyväksyttyjä käsityksiä ja instituutioiden 
hylkäämiä. Tällaisia totuuden validointiin liittyviä instituutioita ovat 
hänen mukaansa esimerkiksi yliopistot, lääketieteelliset yhteisöt, hal- 
linto, valtamedia sekä jotkut uskonnolliset auktoriteetit. Näiden insti- 
tuutioiden hyväksynnän ulkopuolelle jäävä tieto joutuu stigmatisoin- 
nin kohteeksi. 

Kanavoinnin tapaus auttaa avaamaan sitä, miten ihmiset käsittele- 
vät CAM-hoitoihin kohdistuvaa tiedon stigmatisointia. Kysynnän 
puolella asiakkaat käsittelevät tiedon stigmatisointia esittämällä to- 
disteita hoidon toimivuudesta ja hoitajan luotettavuudesta. Yleisesti 
todisteilla pyritään vakuuttamaan niin itseä kuin muita (Du Bois 
1986, 323). Koska eri asiayhteyksissä todisteina käytetään erilaisia 
asioita (ks. Csordas 2004), todisteet ja niiden pätevyys voivat toisi- 
naan synnyttää ristiriitoja. Ihmiset pyrkivät esittämään todisteita eri- 
tyisesti silloin, kun heidän kokemuksensa eivät ole kyseisessä yhteis- 
kunnassa ymmärrettyjä (Honkasalo 2017). 

Eräs kanavoinnin vakioasiakas, jota kutsumme Johannekseksi, 
esitti haastattelussa erilaisia todisteita, joita hän oli kanavoinnin to- 
tuudellisuudesta saanut. Monien muiden asiakkaiden tavoin Johan- 
nes oli suhtautunut kanavointiin aluksi epäillen, mutta todisteet oli- 
vat hälventäneet hänen epäilyksiään. Todisteina kanavoidun tiedon 
ei-inhimillisestä alkuperästä ja samalla kanavan taidoista ja vilpittö- 
myydestä toimivat Johannekselle moninaiset seikat, kuten kanavoi- 
dun tiedon osuvuus hänen elämäntilanteeseensa, tiedon yllättävyys, 


20 Henkisyyteen liittyvässä tutkimuksessa stigmatisoidusta tiedosta ks. Ram- 
stedt 2018. 

määrä ja laaja-alaisuus, kanavan maine sekä ruumiillisuuteen liittyen 
tunnekokemus kanavoinnin aikana ja sen jälkeen sekä kanavoinnin 
vaikutus elämän kulkuun ja sujuvuuteen. 

Kanavoitu tieto, kanavointitilanne, kanavan puhe ja mahdollinen 
kosketus tai muu käyttäytyminen sekä tilaan liittyvät tekijät saavat ai- 
kaan asiakkaille erilaisia kvalioita, kuten hyvää oloa, ihmetystä (jos 
tiedossa on jotain yllättävää), luottamuksen tunnetta, helpotusta tai 
toisaalta jännittyneisyyttä, turhautumista ja pettymystä. Asiakkai- 
den kommenttien perusteella vaikuttavimpia todisteita olivat nimen- 
omaan henkilökohtainen, ruumiillinen, kokemus sekä tiedon osu- 
vuus. Nämä todisteet tekevät kanavoinnista asiakkaalle affektiivisen 
ja merkityksellisen. Yhteiskunnan tasolla tämän kaltainen henkilö- 
kohtainen tieto voi vaikuttaa epäluotettavalta, mikä vaikuttaa vaihto- 
ehtohoitoja koskevan tiedon hylkimiseen.”! 

Tarjonnan puolella kanavat puolestaan vastaavat tiedon stigmati- 
sointiin etenkin eettisten käytäntöjen ja eettisen puheen avulla. Kana- 
vien kertomista eettisistä käsityksistä kuvastui uushenkisyydessä 
jaettu käsitys ihmisen, tässä tapauksessa asiakkaan, vapaudesta. Ka- 
navien haastatteluiden perusteella kanavoinnin etiikkaa voidaan jä- 
sentää periaatteisiin, jotka koskevat 1) kanavaa, 2) asiakasta ja 3) hen- 
kimaailman antamaa tietoa. Hanneleksi kutsumamme kanava pohti 
asiaa seuraavasti: 


...mul on ainakin tällä hetkellä vielä semmonen tunne, et mä pystyn te- 
kemään sen niin, että se on puhdasta, puhdasta kaikki se, mitä kerron, et- 
tä en niinkun missään mielessä mene panemaan sinne omiani — — taikka 
ikään kuin jollakin tavalla helpottamaan sitä tilannetta omaksi hyväkseni. 


Hannele, kuten myös muut haastateltavat, esitti, että kanavan tulee 
pysyä neutraalina asiakkaan ja viestin välillä. Kanavan ei tule ”keksiä” 
viestiä tai esittää omia mielipiteitään. Kanavien näkökulmasta eetti- 
sessä kanavoinnissa tärkeää on siis ensinnäkin kanavan vilpittömyys. 
Antropologi Webb Keanen (2007, 221) mukaan vilpittömyyden käsit- 
teessä yhdistyvät käsitykset kielestä ja moraaliin liittyvistä seikoista. 


21 Todistamisen ongelma koskee myös kanavia, sillä haastatteluiden perus- 
teella he pyrkivät löytämään merkkejä kyvyistään. 

Vilpittömyyttä ilmaistaan ja tulkitaan käytetyn kielen perusteella. Ka- 
navien tapauksessa tähän voidaan vielä lisätä keholliset tuntemukset. 
Vilpittömyys tarkoittaa kanaville spontaania viestin välittämistä, joka 
yhdistyy keholliseen tuntemukseen puhtaudesta. Lisäksi vilpittömyy- 
teen liittyy kanavien käsitys, jonka mukaan kanava ei saa hyödyntää 
asiakkaalle kanavoimaansa tietoa. Kanavat myös katsoivat, ettei ka- 
navointi ole viihdettä tai julkisuuden tavoittelua varten, mikä voisi 
myös horjuttaa kanavan vilpittömyyttä. 

Toiseksi haastatteluiden perusteella kanavoinnin etiikkaan kuu- 
luivat asiakasta koskevat vaitiolon periaatteet. Niiden mukaan asiak- 
kaiden asioista ei saa puhua muille ja viestiä ei tule antaa henkilölle, 
joka sitä ei ole pyytänyt. Kolmanneksi kanavien eettiset pohdinnat 
koskivat henkimaailman tarjoamaa tietoa ja sen ominaisuuksia, po- 
sitiivisuutta ja mahdollisuuksien korostamista. Kanavien mukaan 
kanavointi ei ole ennustamista, minkä vuoksi kanavoinnissa ei tule 
antaa varmoja vastauksia asiakkaalle. Kanavat pitivät ennustamista 
vahingollisena, koska sillä voi olla kielteisiä affektiivisia vaikutuksia 
asiakkaan elämään. Deterministisen ennusteen ohella kanavat suh- 
tautuivat kielteisesti diagnoosin tekemiseen. Heidän mukaansa kana- 
voinnissa voidaan kuitenkin kehottaa asiakasta käymään lääkärissä 
tai hakemaan apua muilta hoitajilta. Haastatteluissa kanavat eivät 
myöskään kertoneet suosittelevansa lääketieteellisen hoidon pois jät- 
tämistä. He pohtivat sitä, onko heillä mahdollisuutta auttaa kaikkia 
ihmisiä. Jotkut kanavista olivat sitä mieltä, että kaikkia, jotka vain tu- 
levat heidän luokseen, on tarkoitus auttaa. Vastaavasti osa kanavista 
sanoi, että he valikoivat asiakkaitaan esimerkiksi kieltäytymällä otta- 
masta asiakkaaksi alaikäisiä tai henkilöitä, joilla on vakava mielenter- 
veysongelma. 

Kanavointiesimerkki osoittaa, kuinka vastoin julkisuudessa esitet- 
tyjä näkemyksiä CAM-hoidosta puoskarointina ja toisten hyväksi- 
käyttönä CAM-kentän toimijat voivat olla hyvin tietoisia toimintansa 
eettisistä ulottuvuuksista. Myös CAM-palveluiden asiakkaat arvioivat 
aktiivisesti hoitojen eettistä kestävyyttä erilaisten todisteiden kautta. 
Hoitojen leimaaminen epäeettisiksi ja niiden stigmatisointi perus- 
tuukin usein tietämättömyyteen toiminnan ja siihen liittyvien tieto- 
käsitysten luonteesta. Kun hoitomuotoja ja niiden länsimaisesta tie- 
teellisestä maailmankuvasta poikkeavia epistemologisia ja ontologisia 

piirteitä ei tunneta, leimataan tämä tuntematon helposti moraalisesti 
epäilyttäväksi. Toisaalta myös tieto ja aiheen parempi tuntemus voi- 
vat johtaa stigmatisointiin. Kanavien eettiset periaatteet kertovat kui- 
tenkin omalta osaltaan kanavoinnin rajoista hoitomuotona ja kana- 
voinnista auttamisen keinona. 


Lopuksi 


Vaihtoehtoisten ja täydentävien hoitojen kenttä on uskonnon ja uus- 
henkisyyden näkökulmista tarkasteltuna erittäin kiinnostava ja mo- 
nitahoinen, mutta samalla haastava tutkimusalue. Olemme tässä lu- 
vussa käsitelleet keskeisiä CAM-kentän määrittelyn kysymyksiä ja 
nostaneet esiin sekä aiempia että uudempia uskontotieteelliseen ja 
lähialojen tutkimukseen kiinnittyviä tutkimusnäkökulmia näihin 
hoitomuotoihin. CAM-kentän määrittelyssä aiempi tutkimus on 
nostanut keskeisiksi tekijöiksi hoitomuotojen holistisen ihmisyys- 
käsityksen ja sen taustalla olevat biolääketieteestä poikkeavat episte- 
mologiset ja ontologiset ymmärrykset. Rajanvetoa on käyty myös 
uushenkisyyden ja uskonnon sekä uskonnon ja sekulaarin välillä. 
Tutkimuksessa on tarkasteltu, millä perustein CAM-hoitoja voidaan 
lähestyä yhtäältä uushenkisyytenä, toisaalta uskontona, ja sitä, millä 
perusteella täydentävistä ja vaihtoehtoisista hoidoista voidaan puhua 
uskonnollisena toimintana, jos ihmiset itse eivät toimintaansa sellai- 
seksi tunnista. Näiden lisäksi määrittelyn kysymykset ovat liittyneet 
institutionaalisen ja vernakulaarin uskonnon suhteeseen. Määrittelyn 
kysymysten ohella aiemmassa tutkimuksessa on kiinnitetty erityistä 
huomiota de-differentiaatioon, yksilökeskeisyyteen ja kytköksiin ku- 
lutuskulttuuriin, sukupuolen tematiikkaan sekä siihen, mikä CAM- 
hoidoissa asiakkaita ja palvelujen tuottajia houkuttelee. Tässä luvussa 
olemme näiden aiheiden rinnalle nostaneet uskontotieteellisen tutki- 
muksen kannalta mielestämme tärkeät kysymykset koskien etnogra- 
fista ruumiillisuustutkimusta, sosiaalisia suhteita CAM-kentällä sekä 
stigmatisaatioprosesseja. 

Lukumme lopuksi haluamme vielä nostaa keskusteluun kysymyk- 
sen vaihtoehtoisten ja täydentävien hoitomuotojen tutkimuksen yh- 
teiskunnallisesta relevanssista. Vaikka tutkimusala saattaa nopeasti 

ajateltuna näyttäytyä yhteiskunnallisesti marginaalisena, on CAM- 
hoidoilla ja erityisesti niihin kytkeytyvillä terveyskäsityksillä merki- 
tystä myös suomalaisessa kontekstissa. Stigmatisaatiokeskustelu tuo 
esiin kysymyksen yhdenvertaisuuden toteutumisesta terveydenhuol- 
lossa. Osataanko terveydenhuollossa kohdata vaihtoehtoisia ja täy- 
dentäviä hoitoja käyttävät ihmiset, erityisesti ne, jotka omaavat uus- 
henkisen maailmankäsityksen? Uskaltavatko nämä henkilöt ilmaista 
biolääketieteestä poikkeavat näkemyksensä terveydenhuollon am- 
mattilaisille? Minkälaiset mahdollisuudet CAM-hoitoihin myöntei- 
sesti suhtautuvilla ammattilaisilla on tuoda näitä mielipiteitään esiin 
työpaikoilla? Miten terveydenhuollon ja sairaudenhoidon koulutusta 
tulisi tässä suhteessa kehittää? Ongelma ei tietysti koske ainoastaan 
CAM-hoitojen kenttää vaan laajemmin erilaisista katsomuksellisista 
ja kokemuksellisista taustoista tulevia henkilöitä (ks. Korkeila & Kos- 
ki 2017; Utriainen 2020). 

CAM-hoitojen yhteiskunnallinen ulottuvuus on viime aikoina ol- 
lut tätäkin enemmän esillä suhteessa rokotevastaisuuteen. Rokote- 
vastaisuuteen on tunnetusti useita syitä, eikä se automaattisesti 
tarkoita sitä, että rokotuksia vastustava henkilö olisi hylännyt länsi- 
maisen lääketieteellisen maailmankuvan. Erityisesti vaihtoehtoisia 
hoitoja tarjoavien ja heidän asiakkaidensa keskuudessa on kuitenkin 
niitä, joiden terveys- ja sairauskäsitykset eivät ainoastaan poikkea 
vaan ovat suoraan ristiriidassa biolääketieteellisten ymmärrysten 
kanssa. Tässä joukossa myös rokotteisiin voidaan suhtautua kieltei- 
sesti. Vaihtoehtoisten hoitojen kenttää voidaan tässä mielessä lähes- 
tyä ”stigmatisoidun tiedon miljöönä” (Barkun 2013), ympäristönä, 
jossa useat tietyn tyyppiset sosiaalisen ja kulttuurisen valtavirran vas- 
taiset totuusväittämät ja diskurssit saavat elintilaa ja muokkautuvat 
(Ramstedt 2018, 32). Toisin sanoen tällaisissa ympäristöissä ihmiset, 
jotka suhtautuvat sympaattisesti johonkin stigmatisoituun tietoon, 
ovat avoimempia myös muunlaisille yleisesti sivuutetuille väitteille 
(Barkun 2015, 115). 

Pyrkimyksissä ymmärtää rokotevastaisuusilmiötä tulisi siis myös 
CAM-hoitojen kenttään kiinnittää huomiota. Mitkä elementit uus- 
henkisissä todellisuuden selitysmalleissa ovat selvimmin yhteydessä 
kriittiseen ja rokotteita vastustavaan suhtautumiseen erityisesti suh- 
teessa koronarokotteeseen? On selvä, että uushenkisten maailman- 

kuvien väheksyntä ei avaa keskusteluyhteyttä, vaan pikemminkin 
johtaa rokotekysymyksessä umpikujaan ja yleisemmin yhteiskunnan 
polarisoitumiseen. Sen sijaan tarvitsemme entistä tarkempaa ja hieno- 
syisempää, etenkin etnografista, CAM-ilmiökentän tutkimusta. 


Kirjallisuus 


Aarva, Pauliina 2015: Parantavat energiat. Myyttistä ja tutkittua tietoa täy- 
dentävistä hoidoista. Basam Books: Helsinki. 

Aarva, Pauliina 2017: Täydentävät hoidot, turhia vai hyödyllisiä [verkko- 
aineisto]. https://liinanblogi.com/2017/09/25/taydentavat-hoidot-turhia- 
vai-hyodyllisia/. Viitattu 23.6.2022. 

Bailey, Edward 1983: The Implicit Religion of Contemporary Society. An 
Orientation and Plea for Its Study. — Religion 13 s. 69-83. 

Barcan, Ruth & Johnston, Jay 2006: The Haunting. Cultural Studies, Religion 
and Alternative Therapies. — /owa Journal of Cultural Studies 7 s. 63-81. 

Barcan, Ruth & Johnston, Jay 2010: Fixing the Self. Alternative Therapies 
and Spiritual Logics. Teoksessa Bailey, Michael & Redden, Guy (toim.) 
Mediating Faiths. Religion and Socio-Cultural Change in the Twenty-First 
Century. Surrey: Ashgate. 75-87. 

Barkun, Michael 2013 [2003]: A Culture of Conspiracy. Apocalyptic Visions in 
Contemporary America. Berkeley: University of California Press. 

Barkun, Michael 2015: Conspiracy theories as stigmatized knowledge. 
— Diogenes, 62(3-4) s. 114-120. 

Bowman, Marion 1999: Healing in the Spiritual Marketplace. Consumers, 
Courses and Credentialism. — Social Compass 46(2) s. 181—189. 

Broo, Mäns & Königstedt, Christiane 2016: Empowerment and the Articu- 
lation of Agency among Finnish Yoga Practitioners. Teoksessa Ingman, 
Perik & Utriainen, Terhi & Hovi, Tuomas & Broo, Mans (toim.) The Rela- 
tional Dynamics of Enchantment and Sacralization. Sheffield: Eguinox. 
65-83. 

Brown, Candy G. 2013: The Healing Gods. Complementary and Alternative 
Medicine in Christian America. Oxford: Oxford University Press. 

Brown, Michael F. 1997: The Channeling Zone. American Spirituality in an 
Anxious Age. Cambridge/Lontoo: Harvard University Press. 

Bruce, Steve 2016: Differentiation. Teoksessa Stausberg, Michael & Engler, 
Steven (toim.) The Oxford Handbook of the Study of Religion. Oxford: 
Oxford University Press. 635-645. 

Chumley, Lily Hope 2013: Evaluation regimes and the qualia of quality. 
— Anthropological Theory 13(1/2) s. 169-183. 

Chumley, Lily Hope & Harkness, Nicholas 2013: Introduction. QUALIA. 
— Anthropological Theory 13(1/2) s. 3-11. 


375 


https://doi.org/10.21435/tl.275 


Katriina Hulkkonen ja Minna Opas 


Csordas, Thomas J. 2004: Evidence of and for what? — Anthropological 
Theory 4(4) s. 473-480. 

Du Bois, John W. 1986: Self-Evidence and Ritual Speech. Teoksessa Chafe, 
Wallace & Nichols, Johanna (toim.) Evidentiality. The Linguistic Coding 
of Epistemology. Norwood: Ablex. 313-336. 

Friedman, Harris L. & Hartelius, Glenn 2013: The Wiley-Blackwell Handbook 
of Transpersonal Psychology. Chichester: John Wiley & Sons Inc. 

Frisk, Liselotte & Hollinger, Franz & Akerback, Peter 2014: Size and Structure 
of the Holistic Milieu. A Comparison of Local Mapping Studies in Austria 
and Sweden. — Journal of Contemporary Religion 29(2) s. 303-314. 

Gauthier, Francois 2020: Religion, Modernity, Globalisation. Nation-State to 
Market. Abingdon, Oxon & New York: Routledge. 

Gripentrog, Stephanie 2018: Mapping the Boundaries between Science and 
Religion. Psychology, Psychiatry, and Near-Death Experiences. Teoksessa 
Schrimpf, Monika & Luddeckens, Dorothea (toim.) Medicine — Religion 
— Spirituality. Global Perspectives on Traditional, Complementary, and 
Alternative Healing. Bielefeld: Verlag. 241-272. 

Hammer, Olav 2004: Claiming Knowledge. Strategies of Epistemology from 
Theosophy to the New Age. Leiden: Brill. 

Hanegraaff, Wouter J. 1998 [1996]: New Age Religion and Western Culture. 
Esotericism in the Mirror of Secular Thought. Leiden, New York, Köln: 
Brill. 

Hankins, Joseph Doyle 2013: An Ecology of Sensibility. The Politics of Scents 
and Stigma in Japan. — Anthropological Theory 13(1-2) s. 49-66. 

Harkness, Nicholas 2013: Softer soju in South Korea. — Anthropological 
Theory 13(1/2) s. 12-30. 

Hedges, Ellie & Beckford, James A. 2000: Holism, Healing and the New Age. 
Teoksessa Sutcliffe, Steven & Bowman, Marion (toim.) Beyond New 
Age: Exploring Alternative Spirituality. Edinburgh: Edinburgh University 
Press. 169-187. 

Heelas, Paul 2012: New Age “Spirituality” as “Tradition” of Healthcare. 
Teoksessa Cobb, Mark, Puchalski, Christina & Rumbold, Bruce (toim.) 
Spirituality in Healthcare. Oxford: Oxford University Press. 69-76. Uudel- 
leen julkaistu teoksessa Heelas, Paul (toim.) Spirituality in the Modern 
World. Within Religious Tradition and Beyond, Volume |. Lontoo: Rout- 
ledge. 252-270. 

Heelas, Paul & Woodhead, Linda with Seel, Benjamin & Szerszynski, 
Bronislaw & Tusting, Karen 2005: The Spiritual Revolution. Why Religion 
is Giving Away to Spirituality. Oxford: Blackwell. 

Hiiemäe, Reet & Terhi Utriainen 2021: From “Unbelievable Stupidity” to 
"Secret Clues for Staying Healthy”. CAM Landscape and Boundary-work 
in Estonian and Finnish Mainstrea Media in April 2020. — Folklore 
— Electronic Journal of Folklore 82. 

Hokkanen, Markku & Kananoja, Kalle (toim.) 2017: Kiistellyt tiet terveyteen. 
Parantamisen monimuotoisuus globaalihistoriassa. Helsinki: Suomalai- 
sen Kirjallisuuden Seura. 


376 


https://doi.org/10.21435/tl.275 


Vaihtoehtoiset ja täydentävät hoitomuodot 


Honkasalo, Marja-Liisa 2017: Kirjoituksia elämästä. Teoksessa Honkasalo, 
Marja-Liisa & Koski, Kaarina (toim.) Mielen rajoilla. Arjen kummat koke- 
mukset. Helsinki: Suomalaisen Kirjallisuuden Seura. 11-84. 

Honko, Lauri 1983: Terveyskäyttäytymisen kokonaisuus. Teoksessa Laakso- 
nen, Pekka & Piela, Ulla (toim.) Kansa parantaa. Kalevalaseuran vuosi- 
kirja 63. Helsinki: Suomalaisen Kirjallisuuden Seura. 25-51. 

Hulkkonen, Katriina 2021: Elämää henkimaailman, uskonnon ja yhteiskun- 
nan rajoilla. Etnografinen tutkimus kanavoinnista, tietämisestä ja uus- 
henkisestä yrittäjyydestä Suomessa. Turku: Turun yliopisto. https://urn.fi/ 
URN:ISBN:978-951-29-8373-5. 

Husgafvel, Ville 2018: “The Universal Dharma Foundation” of Mindfulness- 
Based Stress Reduction. Non-duality and Mahäyäna Buddhist Influences 
in the Work of Jon Kabat-Zinn. - Contemporary Buddhism. An Inter- 
disciplinary Journal 19(2) s. 275-326. 

Hutch, Richard A. 2013: Health and Healing. Spiritual, Pharmaceutical, and 
Mechanical Medicine. — Journal of Religion and Health 52 s. 955-965. 

Johnston, Jay 2011: The Body in Wellbeing Spirituality. Self, Spirit Beings 
and the Politics of Difference. — Scripta Instituti Donneriani Aboensis 23 
s. 174-185. 

Kalvig, Anne 2017: Alternative Medicine. Health-oriented Spiritual Practices 
in Norway. Teoksessa Gilhus, Ingvild Saelid & Kraft, Siv Ellen & Lewis, 
James R. (toim.) New Age in Norway. Sheffield & Bristol: Equinox. 119- 
138. 

Karjalainen, Mira 2018: Uushenkinen työ. Mindfulness jälkimaallistumisen, 
uusliberalismin ja työn hämärtyvien rajojen risteyksessä. — Elore 25(1) 
s. 107—129. 

Keane, Webb 2007: Christian Moderns. Freedom and Fetish in the Mission 
Encounter. Berkeley, Los Angeles & Lontoo: University of California 
Press. 

Kemppainen, Laura M. & Kemppainen, Teemu T. & Reippainen, Jutta A. & 
Salmenniemi, Suvi T. & Vuolanto, Pia H. 2018: Use of Complementary and 
Alternative Medicine in Europe: Health-related and Sociodemographic 
Determinants. — Scandinavian Journal of Public Health 46 s. 448-455. 

Ketola, Kimmo 2008: Asketismista terveysliikuntaan. Joogan perinteitä men- 
neisyydestä nykypäivään. Teoksessa Tamminen, Tapio (toim.) Guruja, 
joogeja ja filosofeja. Intian filosofiaa. Helsinki: WSOY. 155—179. 

Ketola, Kimmo 2009: Can the Modes Theory of Religiosity Account for 
Mystical Traditions? An Empirical Study of Practitioners of Yoga and 
Meditation. — Journal of Cognition and Culture 9(1—2) s. 79-113. 

Klassen, Pamela 2016: Medicine. Teoksessa Stausberg, Michael & Engler, 
Steven (toim.) The Oxford Handbook of the Study of Religion. Oxford: 
Oxford University Press. 401-414. 

Klin-Oron, Adam 2014: How | Learned to Channel. Epistemology, Phenome- 
nology, and Practice in a New Age Course. — American Ethnologist 41(4) 
s. 635-647. 


377 


https://doi.org/10.21435/tl.275 


Katriina Hulkkonen ja Minna Opas 


Koch, Anne 2015: Alternative Healing as Magical Self-Care in Alternative 
Modernity. - Numen 62(4) s. 431-459. 

Koch, Anne & Binder, Stefan 2013: Holistic Medicine between Religion and 
Science. A Secularist Construction of Spiritual Healing in Medical Litera- 
ture. — Journal of Religion in Europe 6 s. 1-34. 

Korkeila, Jyrki & Koski, Kaarina 2017: Kummat kokemukset, häpeäleima 
ja psykoosit. Teoksessa Honkasalo, Marja-Liisa & Koski, Kaarina (toim.) 
Mielen rajoilla. arjen kummat kokemukset. Helsinki: Suomalaisen Kirjal- 
lisuuden Seura. 235—271. 

Koskela, Kaj & Hemminki, Elina & Meriläinen, Pirkko & Mäntyranta, Taina & 
Vartiainen, Erkki & Vaskilampi, Tuula & Viinamäki, Heimo 1993: Vaihto- 
ehtolääkintä Suomessa 1982-1992. Helsinki: Sosiaali- ja terveysministe- 
riön selvityksiä 3. 

Laitila, Teuvo 2019: Kohti elettyä hyvinvointia? Uskonnollisen potilaan ko- 
kemukset ja terveyden edistäminen. Teoksessa Pietilä, Anna-Maija & 
Terkamo-Moisio, Anja (toim.) Näkökulmia terveyteen ja sen edistämi- 
seen. Itä-Suomen yliopisto. 177—192. 

Lau, Kimberly J. 2000: New Age Capitalism. Making Money East of Eden. 
Philadelphia: University of Pennsylvania Press. 

Law, John 2019: Material Semiotics [verkkoaineisto]. www.heterogeneities. 
net/publications/Law2019MaterialSemiotics.pdf. Viitattu 23.6.2022. 

Luckmann, Thomas 1967: The Invisible Religion. The Transformation of 
Symbols in Industrial Society. New York: The Macmillan Company. 

Luhmann, Niklas 2002: Die Religion der Gesellschaft. Frankfurt am Main: 
Suhrkamp. 

Luddeckens, Dorothea 2018: Complementary and Alternative Medicine 
(CAM) as a Toolkit for Secular Health-Care. The De-differentiation of 
Religion and Medicine. Teoksessa Schrimpf, Monika & Luddeckens, 
Dorothea (toim.) Medicine — Religion — Spirituality. Global Perspectives 
on Traditional, Complementary, and Alternative Healing. Bielefeld: Ver- 
lag. 167-200. 

Luddeckens, Dorothea & Schrimpf, Monika 2018: Introduction: Observing 
the Entanglement of Medicine, Religion, and Spirituality through the 
Lens of Differentiation. Teoksessa Schrimpf, Monika & Luddeckens, 
Dorothea (toim.) Medicine — Religion — Spirituality. Global Perspectives 
on Traditional, Complementary, and Alternative Healing. Bielefeld: 
Verlag. 9-22. 

Macpherson, Judith 2008: Women and Reiki. Energetic/Holistic Healing in 
Practice. Lontoo & New York: Routledge. 

Mahlamäki, Tiina & Kokkinen, Nina 2020: Henkisyys, uushenkisyys ja esotee- 
risuus. Teoksessa Pesonen, Heikki & Sakaranaho, Tuula (toim.) Uskonto- 
tieteen ilmiöitä ja näkökulmia. Helsinki: Gaudeamus. 204-213. 

Miller, William R. & Thoresen, Carl E. 2003: Spirituality, Religion, and Health. 
An Emerging Research Field. — The American Psychologist 58(1) s. 24-35. 

Molero, Fernando & Recio, Patricia & Garcia-Ael, Cristina & Fuster, Maria 
J. & Sanjuän, Pilar 2013: Measuring Dimensions of Perceived Discrimi- 


378 


https://doi.org/10.21435/tl.275 


Vaihtoehtoiset ja täydentävät hoitomuodot 


nation in Five Stigmatized Groups. — Social Indicators Research 114(3) 
s. 901-914. 

National Center for Complementary and Integrative Health 2017: Types of 
Complementary Health Approaches [verkkoaineisto]. https://nccih.nih. 
gov/health/integrativehealth#types. Viitattu 23.6.2022. 

Nissen, Nina & Manderson, Lenore 2013: Researching Alternative and Com- 
plementary Therapies: Mapping the Field. — Medical Anthropology 32 
s. 1-7. 

Pohjanheimo, Outi 2012: The Enrichment of Magical Thinking through 
Practices among Reiki Self-healers. — Scripta Instituti Donneriani Aboen- 
sis 24 s. 289-312. 

Pohjanheimo, Outi 2019: Etsiä, hoivata, leikkiä. Maagisen ajattelun rikastu- 
minen; intuitiivinen ajattelu ja emootiot parantamiseen liittyvässä 
etnografisessa aineistossa. Helsinki: Helsingin yliopisto. http://urn.fi/ 
URN:ISBN:978-951-51-4811-7. 

Puustinen, Liina & Rautaniemi, Matti 2015: Wellbeing for Sale: Repre- 
sentations of Yoga in Commercial Media. — Temenos — Nordic Journal 
of Comparative Religion 51(1) s. 45-70. https://doi.org/10.33356/te- 
menos.40878. 

Raaphorst, Nadine & Houtman, Dick 2016: A Necessary Evil that does not 
"Really" Cure Disease. The Domestication of Biomedicine by Dutch 
Holistic General Practitioners. — Health: An Interdisciplinary Journal for 
the Social Study of Health, Illness and Medicine 20(3) s. 242-257. 

Ramstedt, Tommy 2018: Knowledge and Identity within the Finnish 
Fringe-knowledge Scene. Turku: Äbo Akademi University Press. https:// 
urn.fi/URN:ISBN:978-951-765-916-1. 

Raunola, Ilona 2017: Marian merkitys Valorukous-toiminnalle. Uuden us- 
konnollisuuden toimijaverkkoteoreettinen tarkastelu. —- Uskonnontutki- 
ja 6(1) s. 1-32. https://journal.fi/uskonnontutkija/article/view/64960. 

Raunola, Ilona 2018: Tulkintoja valosta ja henkisyydestä. Etnografinen tutki- 
mus uususkonnollisesta valorukous-toiminnasta. Joensuu: University of 
Eastern Finland. http://urn.fi/URN:ISBN:978-952-61-2918-1. 

Rowbottom, Anne 2014: Chronic Illness and the Negotiation of Vernacu- 
lar Religious Belief. Teoksessa Bowman, Marion & Valk, Ulo (toim.) 
Vernacular Religion in Everyday Life. Expressions of Belief. Lontoo: Rout- 
ledge. 93—101. 

Salmenniemi, Suvi 2019: Therapeutic Politics. Critigue and Contestation in 
the Post-political Conjuncture. — Social Movement Studies 18. 

Salmenniemi, Suvi & Pessi, Anne Birgitta 2017: "Herätkää pöljät!” Minuus, 
yhteiskunta ja muutos self-help-kirjallisuudessa. — Kulttuurintutkimus 
34(1) s. 3-14. 

Salmenniemi, Suvi & Nurmi, Johanna & Perheentupa, Inna & Bergroth, 
Harley 2019: Assembling Therapeutics. Cultures, Politics and Materiality. 
Lontoo: Routledge. 

Salmenperä, Liisa 2005: Complementary and Alternative Medicine; Attitudes 
of Cancer Patients, Nurses and Physicians, the Use of Complementary 


379 


https://doi.org/10.21435/tl.275 


Katriina Hulkkonen ja Minna Opas 


and Alternative Medicine by Cancer Patients. Series D, Medica-Odonto- 
logica 663. Turku: Turun yliopisto. 

Salonen, Anna Sofia & Pessi, Anne Birgitta 2019: Toimijana terapeuttisessa 
kulttuurissa. Tutkimus oma-apukirjallisuuden lukijoiden lukukokemuk- 
sista. — Kulttuurintutkimus 36(3-4) s. 16-30. 

Sandikci, Özlem & Ger, Guliz 2010: Veiling in Style. How Does a Stigma- 
tized Practice Become Fashionable? — Journal of Consumer Research 37 
s. 15-36. 

Schlieter, Jens 2017: Buddhist insight meditation (Vipassanä) and Jon 
Kabat-Zinn's ‘Mindfulness-based Stress Reduction’: an example of 
dedifferentiation of religion and medicine? — Journal of Contemporary 
Religion 32(3) s. 447-463. 

Soederberg, Susanne 2017: Governing Stigmatised Space. The Case of the 
‘Slums’ of Berlin-Neukölln. — New Political Economy 22(5) s. 478-495. 
Sointu, Eeva 2006: Healing Bodies, Feeling Bodies. Embodiment and Alter- 
native and Complementary Health Practices. — Social Theory and Health 

4(3) s. 203-220. 

Sointu, Eeva 2011: Detraditionalization, Gender, and Alternative and Com- 
plementary Medicines. — Sociology of Health and Illness 33(3) s. 356-371. 

Sointu, Eeva 2013: Complementary and Alternative Medicines, Embodied 
Subjectivity and Experiences of Healing. — Health: An Interdisciplinary 
Journal for the Social Study of Health, Illness and Medicine 17(5) s. 439- 
454. 

Sointu, Eeva & Woodhead, Linda 2008: Spirituality, Gender, and Expressive 
Selfhood. — Journal for the Scientific Study of Religion 47(2) s. 259-276. 

Stolovy, Tali & Lev-Wiesel, Rachel & Eisikovits, Zvi 2015: Dissociation and the 
Experience of Channeling. Narratives of Israeli Women Who Practice 
Channeling. — International Journal of Clinical and Experimental Hyp- 
nosis 63(3) s. 346-364. 

Strathern, Marilyn 1988: The Gender of the Gift. Problems with Women and 
Problems with Society in Melanesia. Berkeley: University of California 
Press. 

Sutcliffe, Steven J. & Gilhus, Ingvild S. 2013: Introduction. "All mixed up” — 
thinking about religion in relation to New age spiritualities. Teoksessa 
Sutcliffe, Steven & Gilhus, Invild (toim.) New Age Spirituality. Rethinking 
Religion. Durham: Acumen. 1-16. 

Taylor, Charles 2007: A Secular Age. Cambridge (Mass.): Harvard University 
Press. 

Tighe, Maria & Butler, Jenny 2007: Holistic Health and New Age in Britain 
and the Republic of Ireland. Teoksessa Kemp, Daren & Lewis, James R. 
(toim.) Handbook of New Age. Leiden, Boston: Brill. 415-452. 

Trzebiatowska, Marta & Bruce, Steve 2012: Why Are Women More Religious 
Than Men? Oxford: Oxford University Press. 

Utriainen, Terhi 2014: Angels, Agency, and Emotions. Global Religion for 
Women in Finland? Teoksessa Utriainen, Terhi & Salmesvuori, Päivi 


380 


https://doi.org/10.21435/tl.275 


Vaihtoehtoiset ja täydentävät hoitomuodot 


(toim.) Finnish Women Making Religion. Between Ancestors and Angels. 
New York: Palgrave Macmillan. 237-254. 

Utriainen, Terhi 2016: Desire for Enchanted Bodies. The Case of Women 
Engaging in Angel Spirituality. Teoksessa Gemzöe, Lena & Keinänen, 
Marja-Liisa & Maddrell, Avril (toim.) Contemporary Encounters in 
Gender and Religion. Cham: Springer International Publishing. 175—193. 

Utriainen, Terhi 2017a: Enkeleitä työpöydällä. Arjen ja lumon etnografiaa. 
Helsinki: Suomalaisen Kirjallisuuden Seura. 

Utriainen, Terhi 2017b: Healing Enchantment. How Does Angel Healing 
Work? Teoksessa Basu, Helene & Littlewood, Roland & Steinforth, Arne 
S. (toim.) Spirit and Mind. Mental Health at the Intersection of Religion 
& Psychiatry. Berliini: Lit Verlag. 253-273. 

Utriainen, Terhi 2020: Lived Religion Meets Secular Life. The Dynamics of 
Framing and the Subjunctive Power of Ritual. — Journal of Contempo- 
rary Religion 35(2) s. 195-212. 

Utriainen, Terhi 2021: Otherwordly Relations in CAM Practice. Towards an 
Ethnography of Non-Secular Possibility Work. — Temenos 57(1) s. 35-57. 
https://doi.org/10.33356/temenos.99619. 

Voas, David & Bruce, Steve 2007: The Spiritual Revolution. Another False 
Dawn for the Sacred. Teoksessa Jupp, Peter C. & Flanagan, Kieran (toim.) 
A Sociology of Spirituality. Lontoo: Routledge. 43-62. 

Vuolanto, Pia & Sorsa, Minna & Aarva, Pauliina & Helin, Kaija 2018: Katsaus 
suomalaiseen CAM-tutkimukseen. — Sosiaalilääketieteellinen aikakaus- 
lehti 55 s. 243-259. 

Vuolanto, Pia & Kemppainen, Laura & Kemppainen, Teemu & Nurmi, Johan- 
na 2020: Täydentävien ja vaihtoehtoisten (CAM) hoitojen käyttö Suo- 
messa. — Sosiaalilääketieteellinen aikakauslehti 57 s. 44-56. 

Wahlström, Mikael & Sihvo, Sinikka & Haukkala, Ari & Kiviruusu, Olli & 
Pirkola, Sami & Isometsä, Erkki 2008: Use of Mental Health Services and 
Complementary and Alternative Medicine in Persons with Common 
Mental Disorders. — Acta Psychiatrica Scandinavica 118(1) s. 73-80. 

Wood, Matthew 2007: Possession, Power and the New Age. Ambiguities of 
Authority in Neoliberal Societies. Aldershot: Ashgate. 

Zeugin, Barbara & Luddeckens, Dorothea & Schrimpf, Monika 2018: Cross- 
ing Fields. Anthroposophical End-Of-Life Care in Switzerland. Teoksessa 
Schrimpf, Monika & Dorothea, Luddeckens (toim.) Medicine — Religion 
— Spirituality. Global Perspectives on Traditional, Complementary, and 
Alternative Healing. Bielefeld: Verlag. 201—240. 


381 


https://doi.org/10.21435/tl.275 


Äänimaljat kumppaneina 


Materiaalisuus ja aistit uushenkisyydessä 


Linda Annunen 
© https://orcid.org/0000-0001-6471-8554 


Johdanto 


Tässä luvussa tarkastelen materian merkitystä holistisessa henki- 
syydessä. Tutkimuskohteena toimivat äänimaljahoidot siinä muodos- 
sa kuin niitä harjoitetaan tämän päivän Suomessa hyvinvoinnin tuke- 
na. Luvun pääasiallinen tarkoitus on etnografisen tutkimusaineiston 
avulla tarjota esimerkki materian merkityksestä ja käytöstä uushen- 
kisyydessä. Tarkemmin sanottuna tutkin, kuinka äänimaljoihin tu- 
tustutaan ja miten harjoittajat muodostavat henkilökohtaisia suhtei- 
ta maljoihin sanattomasti. Analyysin pääasiallinen hypoteesi on, että 
äänimaljahoidot edustavat uushenkistä hyvinvointiharjoitetta, jossa 
nykysuomalaiset moniaistillisten kokemusten ja harjoitteiden kautta 
osallistuvat sanattomaan kommunikaatioon materian kanssa. Keskei- 
sessä osassa tässä prosessissa ovat erityisesti tuntoaisti, kuuloaisti ja 
intuitiiviset kokemukset. Näin ollen tämän luvun tarkoitus on kuvail- 
la kyseistä prosessia ja valottaa sanattoman moniaistillisuuden mer- 
kitystä suhteessa materiaan äänimaljahoidossa. 


Äänihoidot Suomessa 


Nyky-Suomessa monet joogastudiot, kansanopistot tai terveys- ja 
kauneusalan yrittäjät tarjoavat erilaisia äänimaljoja hyödyntäviä 
palveluita. Tämän lisäksi äänimaljoihin saattaa törmätä osana työ- 
paikkojen hyvinvointipäiviä tai joidenkin evankelis-luterilaisten 
seurakuntien toimintaa. Äänimaljoilla tehtävät hoidot, meditaatiot, 
hieronnat ja muut vastaavat voidaan lukea osaksi laajempaa globaalia 

äänihoitokenttää, jossa holistista terveyttä hoidetaan erilaisten niin 
kutsuttujen terapeuttisten soittimien ja parantavaksi ymmärrettyjen 
äänten avulla. Esimerkkejä soittimista, joita hyödynnetään erilaisissa 
äänihoidoissa, ovat muun muassa tiibetiläiset metallista valmistetut 
äänimaljat, kristalliset äänimaljat, gongit, didgeridoot, tuulikellot, 
erilaiset rummut ja äänihaarukat. Tämän lisäksi monet äänihoitojen 
harjoittajat hyödyntävät myös omaa ääntänsä holistiseen parantami- 
seen. 

Yhteistä näille harjoitteille on ajatus tiettyjen äänitaajuuksien, -vä- 
rähtelyiden ja -aaltojen hyvinvointia luovasta tai vähintäänkin ylläpi- 
tävästä vaikutuksesta. Useimmiten tämä vaikutus nähdään tuloksena 
äänten resonoinnista ihmiskehon nesteissä. Toinen yhdistävä teki- 
jä on ajatus syvärentoutuneesta tilasta, johon äänihoidot tähtäävät. 
Unen ja valvetilan välimaastoon sijoittuvan kehon ja mielen rentoutu- 
misen tilan kuvaillaan käynnistävän kehon omat hyvinvointia tukevat 
ja parantavat prosessit.! Yleisimmin äänimaljoja käytetään Suomessa 
ääni-/sointukylvyissä, joissa osallistujat kuuntelevat ja kehollisesti ko- 
kevat maljojen soittoa yhdessä lattialla maaten. Toinen yleinen tapa 
käyttää äänimaljoja on äänimaljahieronta, jossa äänimaljoja soitetaan 
kehon päällä eri kohdissa erilaisten henkisten ja fyysisten vaikutus- 
ten, ennen kaikkea rentoutuksen, saavuttamiseksi. 

Äänihoitoja, erityisesti äänimaljojen avulla saavutettavia biolääke- 
tieteellisiä ja terapeuttisia hyötyjä, on aiemmin lähestytty tieteellisissä 
julkaisuissa (esim. Fernändez 2016; Goldsby 2017; Stanhope & 
Weinstein 2020), sekä sivuttu laajemmissa musiikkia tai vaihtoehto- 
terapioita käsittelevissä teoksissa (esim. Gioia 2006; Barcan 2011). 
Maljojen käyttöä länsimaissa on kuitenkin käsitelty vähäisesti kult- 
tuuritieteiden näkökulmasta, mukaan lukien uskontotieteellinen tut- 


1 Kaikki toimijat eivät kuitenkaan kuvaile toimintaansa parantavana. Täl- 
löin parantamisen sijaan puhutaan usein rentoutumisesta ja vaivan hoita- 
misen sijaan hyvinvoinnin ylläpitämisestä. Lähestyn tutkimiani äänimalja- 
harjoitteita kuitenkin globaalin äänihoitokentän osana tai seurauksena, 
toimintoina, joissa ääntä käytetään hyvinvoinnin tueksi ja edistämiseksi. 
Kentän moninaisuuden korostamiseksi on kuitenkin tärkeää tuoda esiin 
myös tämä tapa varsin tietoisesti kieltäytyä käyttämästä sanaa parantami- 
nen, joka usein myös mielletään osaksi perinteisemmän terveydenhuollon 
sanastoa. 

kimus (poikkeuksena mainittakoon Snow 2011 ja Brown 2020). Tä- 
män luvun tarkoituksena on lähestyä äänimaljahoitoja kulttuurisena 
ilmiönä ja henkisenä harjoitteena, jotka kuvastavat ja toimivat osana 
sitä ympäristöä ja kontekstia, jossa niitä harjoitetaan. Tämä tarkoit- 
taa, että tulkitsen Suomessa tehtävät äänimaljahoidot osaksi suo- 
malaista uushenkisyydestä ammentavaa vaihtoehtoista/täydentävää 
hyvinvointikenttää. Vastaavanlaisia ilmiöitä on esimerkiksi kuvattu 
holistisena tai hyvinvointi henkisyytenä (ks. esim. Woodhead 2007; 
Heelas 2009). 

Suomessa kiinnostus vaihtoehtohoitoja kohtaan näyttäisi tilastojen 
valossa vähentyneen vuosien 2008 ja 2018 välissä (Vuolanto ja muut 
2020). Reet Hiiemäe ja Terhi Utriainen (2021, 46) ehdottavat hoito- 
jen suosion laskun selitykseksi etabloituneen terveydenhuollon julki- 
sesti esittämää kritiikkiä vaihtoehtoisia hoitomuotoja kohtaan (katso 
esim. Vuolanto 2013) sekä suureen suosioon nousseiden harjoitus- 
ten, kuten joogan, mindfulnessin tai muiden mieli-keho- ja energia- 
hoitojen puuttumisen kyselyistä (katso esim. Vuolanto ja muut 2020; 
Kemppainen ja muut 2018). Näin ollen vaihtoehtohoitojen suosio 
saattaa todellisuudessa olla laajempi kuin kyselyiden tulokset antavat 
ymmärtää. Tähän suuntaan viittaa myös Kirkon tutkimuskeskuksen 
hiljattain toteuttama Gallup Ecclesiastica, jonka mukaan kiinnostus 
vaihtoehtoisia terapiamuotoja kohtaan on suurempi nuoremman 
sukupolven kuin iäkkäämpien osallistujien keskuudessa. Gallupissa 
puolet 15-29-vuotiaista osallistujista kertoi uskovansa vaihtoehto- 
terapioihin, kun taas luku yli 70-vuotiailla oli 38 %. Yhteensä 43 % 
kaikista Gallupiin osallistuneista (N 4065) koki, että ”vaihtoehtoiset 
terapiat ja itsensä kehittämismenetelmät voivat auttaa meitä eheyty- 
mään ihmisinä” (Ketola 2020). 


Aineisto 


Luvun analyysi pohjautuu etnografisten tutkimusmenetelmien avul- 
la kerättyyn aineistoon Suomessa harjoitettavista äänimaljahoidoista. 
Aineisto koostuu osallistuvien havainnointien kenttäpäiväkirjoista, 
yksilö- ja ryhmähaastatteluista, sekä tutkimukseen osallistuvien koos- 
tamista päiväkirjoista ja temaattisista kirjoituksista. Tutkimusta var- 
ten tein osallistuvia havainnointeja Medi-Sound Ky:n Helsingissä 

järjestämällä Peter Hess -äänimaljahieronnan alkeiskurssilla (14.- 
15.3.2020) sekä Turussa talvella 2020 toimineen Myötävärähtely- 
kollektiivin viikottaisessa syvärentouttavassa äänikylvyssä, joka 
järjestettiin turkulaisen joogastudion tiloissa. Ryhmähaastattelut to- 
teutettiin erilaisiin äänimaljakoulutuksiin osallistuneiden henkilöi- 
den kanssa, kun taas yksilöhaastattelut tehtiin kurssien opettajien 
kanssa. Vuonna 2020 vallinneen covid-19-pandemian vuoksi kaikki 
haastattelut yhtä lukuun ottamatta toteutettiin virtuaalisesti. Aineisto 
on kerätty osana tutkimushanketta LeNeRe: Learning from new reli- 
gion and spirituality 2019-2023 SA 325148 hankkeen aineistonkeruu- 
mallin mukaisesti, ja se muodostaa myös yhden hankkeen neljästä ta- 
paustutkimuksesta?. 


Materiaalinen uskonto 


Materiaalisuuden voidaan ajatella tuovan konkreettisen ulottuvuuden 
uskonnon harjoittamiseen. Varsinaisten esineiden, tai artefaktien, li- 
säksi muun muassa paikat ja tilat, kuvat, äänet, kehot sekä luon- 
nonilmiöt ovat esimerkkejä aineellisiksi mielletyistä elementeistä 
uskonnoissa. Uskontoantropologi Birgit Meyerin (2013) mukaan us- 
konnolliset ajatukset ovat kehollisesti koettuja ja ne välittyvät aistien, 
esineiden, harjoitteiden, diskurssien tai instituutioiden kautta. Näin 
ollen uskonnon harjoittamiseen liittyy lähestulkoon aina materiaali- 
nen ulottuvuus. Aineellista uskontoa on tutkittu 1990-luvulta lähtien 
(Bergholm & Hämäläinen 2017, 239). Yksi materialistisesti orientoi- 
tuneen tutkimussuuntauksen tärkeimmistä tehtävistä on ollut pyrki- 
mys nähdä keho-mieli-dikotomian ohitse. Materiaalisen uskonnon 
tutkimuksissa huomio pyritäänkin usein siirtämään sisäisen uskon 
tutkimisesta uskonnon koettuun, fyysiseen ja konkreettiseen puoleen. 
Tällainen huomion suuntaaminen sisältää myös kritiikin protestant- 
tisen teologian tuottamaa näkemystä kohtaan, jossa ”yksilön henkilö- 


2 Äänimaljahoidoista oppimisen näkökulmasta yhdessä mindfulness-harjoi- 
tusta ja antroposofista oppimista käsittelevien tapaustutkimusten kanssa 
katso Annunen, Butters, Husgafvel & Mahlamäki tässä teoksessa. 

kohtainen usko ja perinteen opillinen ulottuvuus olisivat uskonnon 
keskeisimpiä määreitä” (Bergholm & Hämäläinen 2017, 238.) Uskon 
ylikorostuminen uskontotieteen ”suuntaa näyttävänä konseptina” on 
johtanut tilanteeseen, jossa uskonnon konkreettinen puoli oli pitkään 
tutkijoiden huomion ulkopuolella (Houtman & Meyer 2012, 2). 

Aiemmissa tutkimuksissa on myös kiinnitetty huomiota materian 
relationaaliseen luonteeseen (Barad 2003; Coole & Frost 2010; Utriai- 
nen ja muut 2012). Materiaa ei tulisi nähdä staattisena tai valmiin si- 
sällön omaavina objekteina. Sen sijaan aineellinen ulottuvuus raken- 
tuu kokonaisuuksista, jotka muodostuvat ja muokkaantuvat suhteessa 
ympäröivään maailmaan sekä määrittyvät alati muuttuvina prosessei- 
na (Fox & Alldred 2017, 4). Tämän näkemyksen seurauksena merkit- 
täväksi muodostuu huomion siirtäminen materian ominaisuuksista 
materian toimintaan eli sen tutkiminen, ”mitä assosiaatiota se [ma- 
teria] tuottaa, mikä kapasiteetti sillä on vaikuttaa tai vaikuttua näis- 
tä [assosiaatioista]” (Fox & Alldred 2017, 24). Toisin sanoen aineel- 
lisuus on sekä aktiivista että toimijuuden omaavaa ja vaikuttaa sitä 
ympäröivään maailmaan. 

Eri ympäristöissä aineellisuutta voidaan tulkita eri tavoin. Lisäksi 
materia voi saada uusia tulkintoja ja sisältöjä tilanteiden vaihtuessa. 
Suomessa uskontotieteilijä Terhi Utriainen (2017) on osoittanut, 
kuinka perinteisestä uskonnosta lähtöisin oleva objekti, enkeli, saa 
uushenkisessä ympäristössä uuden tulkinnan ja muodon. Tämä on 
olennainen havainto myös äänimaljahoitojen kannalta, sillä harjoite 
on ottanut vahvasti vaikutteita itämaisista perinteistä, samalla kun 
maljat suomalaisessa kontekstissa saavat uuden käyttötavan ja tulkin- 
nan?. Mielenkiintoista on siis pohtia, kuinka maljat aineellisina tuot- 
teina muuttuvat ja rakentuvat tämän kaltaisten hyvinvointiharjoitus- 


3 Niin tutkijat kuin harjoittajatkin ovat kuitenkin kyseenalaistaneet ääni- 
maljahoitojen itämaisen alkuperän (Brown 2020; Congdon 2007). Tutki- 
mushenkilöistä useat problematisoivat haastatteluissaan äänimaljoihin 
liitettyä itämaisuutta, erityisesti suhteessa Tiibetiin, tai suhtauivat siihen 
jokseenkin välinpitämättömästi. Vastaavaa itämaisen alkuperän kyseen- 
alaistavaa retoriikkaa on havaittavissa myös äänimaljarentoutuksen kurssi- 
oppaissa (kurssikirjojen sisällöstä, mukaan lukien itämaisen taustan neu- 
vottelusta, ks. Annunen & Utriainen 2023). 

ten matkatessa kontekstista toiseen (vrt. Salmenniemi ja muut 2019) 
sekä kuinka ne operoivat yksilöiden, yhteisöjen, perinteiden ja laa- 
jemman yhteiskunnan välissä (Hutchings & McKentzie 2017, 9). 


Esteettinen uskonto ja aistien merkitys suhteessa materiaan 


Näkemys esteettisestä tiedosta ja uskonnosta tarjoaa välineitä sanat- 
toman kommunikaation ja aistien käytön tutkimiseen. Esteettinen 
suuntaus uskonnontutkimuksessa keskittyy ymmärtämään aistillis- 
ten, kognitiivisten ja sosio-kulttuuristen aspektien vuorovaikutusta 
sekä uskonnon ilmenemistä kyseisessä dynamiikassa. Lähtökohtana 
toimii kreikkalainen termi aisthesis, jolla viitataan aistilliseen koke- 
mukseen eli ihmisen kykyyn hahmottaa ja tulkita maailmaa aistien 
kautta (Grieser & Johnston 2017, 2). Esteettisen näkökulman avulla 
haluan tässä luvussa erityisesti kiinnittää huomiota siihen, kuinka 
esineet (äänimaljojen muodossa) äänihoidoissa ymmärretään, tulki- 
taan ja konstruoidaan sanattoman, aisteihin perustuvan toiminnan ja 
kommunikaation avulla. 

Uskonnon, aistien ja materian yhteyttä on korostettu usein. Us- 
konnontutkija Sonia Hazard (2013, 63) kuvaa uskontoa tunnettu- 
na, kosketettuna, kuultuna, haistettuna ja nähtynä, ei pelkästään tul- 
kittuna tai kognitiivisesti hahmotettuna. Semioottisen sijaan esinei- 
den ja ihmisten suhdetta voidaankin ensisijaisesti kuvailla somaatti- 
sena, Hazard jatkaa. Vastaavalla tavalla pyrin tässä luvussa ymmär- 
tämään ihmisten ja äänimaljojen välille muodostettavaa suhdetta 
nimenomaan somaattisena ja aisteihin tiiviisti kytkeytyvänä ko- 
kemuksena, jota sekä välitetään että tulkitaan kehon avulla. Sally 
M. Promey (2017) käyttää ilmiöstä termiä ”uskonnolliset aistikult- 
tuurit” (sensory cultures of religion). Käsitteen tarkoitus on siirtää 
huomio ”aistien, ideologioiden, arvojen, affektien ja harjoitusten 
kulttuuriseen konstruktioon, sekä [tutkia] kuinka ne kohtaavat, muo- 
dostavat ja aktivoivat aineellisia objekteja? (Promey 2017, 3). Ymmär- 
rän aistien ja materian olevan kyseisellä tavalla kytköksissä toisiinsa, 
minkä vuoksi materiaan liitettävien aistikokemusten tarkastelu voi 
kertoa, kuinka äänimaljahoidoissa luodaan ja ylläpidetään henkilö- 
kohtaista suhdetta materiaan ja näin ollen myös opitaan tulkitsemaan 
aineellisuutta uudella lumotulla tavalla. 

Alexandra K. Grieser ja Jay Johnston (2017, 16) tekevät erottelun 
uskonnollisen estetiikan (religious aesthetics) ja uskontoestetiikan 
(aesthetics of religion) välille. Heidän tulkinnassaan näistä ensim- 
mäinen käsittää uskonnollisissa tilanteissa muodostuvat aistilliset 
toiminnat, kuten näön, kuulon ja keholliset harjoitteet, sekä niis- 
sä ilmenevät objektit, kuten kuvat, arkkitehtuurin, tekstit tai tanssit. 
Uskontoestetiikka toisaalta viittaa Greiserin ja Johnstonin jaottelussa 
teoreettiseen lähestymistapaan, jossa päämääräksi puolestaan muo- 
dostuu akateemisen näkökulman kehittäminen (Grieser & Johnston 
2017, 16). Käytännössä nämä kaksi kategoriaa kuitenkin kulkevat 
usein limittäin. Tässä luvussa kiinnostukseni on erityisesti uskon- 
non esteettisessä, erityisesti aisteihin kytkeytyvässä ilmaisussa samal- 
la kuitenkin toteuttaen ja edistäen uskontoesteettistä katsontakantaa 
myös teoreettisena viitekehyksenä. Tutkimuksen pääasiallinen tar- 
koitus ei kuitenkaan ole uskontoesteettisen teorian kehittäminen. Sen 
sijaan pyrin analyysilläni lisäämään uskontoesteettistä ymmärrystä 
etnografiaan pohjautuvalla tutkimustiedolla materian ja aistien yh- 
teydestä äänimaljahoidoissa, tai laajemmin ajateltuna, tarjoamalla 
yhden esimerkin siitä, kuinka esteettisiä prosesseja ja käsitystä mate- 
riasta konstruoidaan ja muokataan suhteessa toisiinsa uushenkisesti 
värittyneissä vaihtoehtohoidoissa. 


Äänimaljoihin tutustuminen ja oikean maljan valinta 
moniaistillisena toimintana 


Monet tutkimuksen osallistujista kertoivat muodostaneensa erityi- 
sen suhteen omiin äänimaljoihinsa. Luvun seuraavissa osioissa kä- 
sittelen tällaisten suhteiden muodostumista tuntoaistin, kuuloaistin 
ja intuition kautta. Suhde maljoihin näyttäytyy aineistossa usein mo- 
nitahoisena. Vaikka maljoihin muodostetaan määrätietoisesti vah- 
vaa henkilökohtaista yhteyttä, painotetaan samaan aikaan usein myös 
inhimillisten ystävyyssuhteiden ja maljoihin muodostettavien suh- 
teiden välisiä eroja. Äänimaljahierontaa opiskeleva ”Onerva” toimii 
hyvänä esimerkkinä tästä. Ryhmähaastattelussa ”Onerva” tiedusteli 
muilta osallistujilta, kokevatko he, etteivät he maljojen kanssa ole yk- 
sin. ”Onerva” syvensi ajatustaan seuraavasti: 

Että se on semmonen joku, en halua sanoa että se on niinku kaveri... 
Mutta se kiteytyy siihen, että maljojen kanssa en ole koskaan yksin. — - 
En mä ajattele sitä sillai, että ilman maljoja olisin yksinäinen. Että en tar- 
kota sitä. Mutta ehkä se liittyy johonkin yhteyteen, semmoseen syvem- 
pään eksistentiaaliseen yhteyteen. (TKU/A/22/50.) 


Maljat muodostavat ”Onervalle” tärkeän kumppanin jokapäiväisessä 
elämässä. Samalla ”Onerva” kokee maljojen myös mahdollistavan sy- 
vän yhteyden tunteen, jolloin ne muuntuvat siten tavallisesta tuot- 
teesta esineeksi, joka ylittää maljojen arkipäiväiset käyttötarkoituk- 
set ilmentämällä elävyyttä” (Bennett 2010). Päiväkirjassaan ”Onerva” 
kuvailee syventävänsä suhdettaan maljoihin samalla tavalla kuin ih- 
misten kanssa, jolloin ”pikkuhiljaa tunnustellen tehdään tuttavuutta? 
(TKU/O/22/43, s. 11). Esimerkiksi liian luja soitto voi "Onervan” 
mielestä häiritä maljan ja ihmisen välisen kommunikaation onnis- 
tumista toivotulla tavalla. Seuraavaksi siirryn tarkastelemaan, kuinka 
”Onerva” ja viisi muuta tutkimushenkilöä kuvailivat muodostavansa 
ja ylläpitävänsä omaa suhdettaan äänimaljoihin sanattomasti koske- 
tuksen, kuulon ja intuition avulla. 


Kosketus 


Tässä osiossa kuvailen, kuinka äänimaljoihin tutustutaan kosketusta, 
ja tätä kautta laajemmin tuntoaistia, hyödyntäen. Hyvänä esimerkki- 
nä tästä toimii havainnoimallani äänimaljahieronnan alkeiskurssil- 
la tehty harjoite, jossa osallistujat harjoittelivat opastetusti kokemaan 
äänimaljat kehollisesti sekä havainnoimaan maljojen yksilöllisiä omi- 
naispiirteitä ja keskinäisiä eroja. Tehtävän tavoite oli maljojen yksilöl- 
lisen värähtelyn huomioiminen erityisesti kehon tuntemusten kautta. 
Tehtävän alussa osallistujat jaettiin pareihin, joita neuvottiin reflektoi- 
maan maljojen eroja ja ominaispiirteitä. Harjoitteen aluksi jokainen 
osallistuja sai valita yhden maljan, joka asetettiin omalle kämmenelle. 
Maljoja soitettiin kevyesti lyömällä pehmeällä malletilla. Samaan ai- 
kaan ohjaaja kannusti kaikkia tunnustelemaan, kuinka maljasta läh- 
tevä värähtely matkasi kämmenestä lähtien kättä pitkin ja siitä koko 
kehoon. Ohjaaja kertoi silmien sulkemisen auttavan osallistujia ais- 
timaan, kuinka värähtelyt liikkuivat kehossa. Kun maljoja oli het- 
ken aikaa soitettu näin, jokainen vaihtoi maljaa oman vierustoverinsa 

kanssa. Toista maljaa soitettiin samalla tavalla kämmenellä tunnus- 
tellen siitä lähteviä värähtelyjä, samalla kun ohjaaja opasti meitä huo- 
mioimaan, kuinka samanlaisten maljojen värähtelyt tuntuvat kehossa 
eri tavoin. Kun parien molemmat osapuolet olivat soittaneet kum- 
paakin maljaa kämmenellä ja vatsalla, ohjaaja opasti kaikkia keskus- 
telemaan parinsa kanssa, miltä eri maljat olivat tuntuneet, ja lopuk- 
si valitsemaan, kumpi maljoista miellytti itseä eniten. Opettaja myös 
kannusti hakemaan kurssipaikan hyllystä lisää maljoja, jos omaa hen- 
kilökohtaista suosikkia ei heti löytynyt. Harjoitteen jälkeen maljat 
merkittiin omalla nimellä, ja ohjaaja kertoi, että ne voisi myös viedä 
yöksi kotiin, jossa niihin saisi tutustua kaikessa rauhassa. Seuraava- 
na kurssipäivänä maljat olisi mahdollista vaihtaa tai hankkia omaksi. 
Moni osallistujista siirtyikin ohjeiden mukaisesti tunnustelemaan eri 
maljojen sointia ja valitsemaan omaa kokonaisuuttaa, johon voisi sy- 
vemmin tutustua kurssin edetessä ja kotona. 

Kyseinen harjoitus tuo hyvin esille sen, kuinka tärkeää juuri oi- 
kean maljan löytäminen äänimaljahoitojen harjoittajille on. Proses- 
siin käytetään paljon aikaa ja oikean maljan valintaa puntaroidaan 
tarkasti. Vastaavalla tavalla monet haastatelluista kertoivat suosivansa 
käsityönä valmistettuja maljoja tehdasvalmisteisten maljojen sijaan. 
Esimerkiksi yksi tutkimushenkilö kertoi käsin tehdyissä äänimaljois- 
sa kuvastuvan elämän erilaisuus ja monimuotoisuus” (TKU/A/22/44, 
s. 2). Näin äänimaljojen yksilöllisten piirteiden tulkittiin heijastavan 
ympäröivää maailmaa. Myös äänimaljahierontakurssin manuaali si- 
sältää maljojen valmistusta käsittelevän luvun, jossa niiden yksilöl- 
listä valmistustapaa korostetaan ja kuvaillaan erityisen arvokkaana. 

Yllä kuvatussa esimerkissä käy ilmi myös tuntoaistin merkitys it- 
selleen sopivien äänimaljojen valinnassa. Keskeistä materian aistimi- 
selle kosketuksen kautta on iho. Artikkelissa ”Ihe skin of religion” 
Brent Plate (2012, 166) kuvailee ihoa liminaalisena tilana, jonka kaut- 
ta keho, identiteetti ja suhde ulkopuoliseen maailmaan määrittyvät. 
Yllä kuvaillussa harjoitteessa äänimaljat johdatetaan osaksi omaa ke- 
hoa kämmenen ihon kautta. Värähtelyjen siirtyessä kämmenen ihos- 
ta kehon sisälle, ohjaajan ohjeistuksen saattelemana, tavoitteena on 
oppia tuntemaan ja kokemaan äänimaljat oman kehon puitteissa. 
Näin luodaan eräänlaista kehollista tietoa (body knowledge) maljo- 
jen ominaispiirteistä (Koch 2017). Toisen keskeisen elementin muo- 

dostaa käsitys äänestä värähtelevänä ja sen myötä koskettavana ja 
kosketettavana. Musiikkitieteilijä Nina Sun Eidsheimin mukaan 
musiikin ja äänen hahmottaminen ensisijaisesti värähtelynä mahdol- 
listaa käsityksen musiikista koskettamisena ja kosketuksi tulemisesta 
(Eidsheim 2015, 183). 

Yllä kuvailtujen aspektien lisäksi harjoitus tuo näkyväksi yhden ta- 
van, jolla maljoihin luodaan henkilökohtainen suhde ja kuinka mate- 
riaan äänimaljahoidoissa suhtaudutaan ja tutustutaan kehollisesti 
tuntoaistin kautta. Oleellista suhteen luomiselle ei yksinomaan ole 
tehtävä harjoite, vaan myös ohjaajan kehotus toistaa harjoitetta valit- 
tujen maljojen kanssa itse kotona. Näin kurssilaiset opastetaan löytä- 
mään ja harjoittelemaan kehon kautta yhteyden luomista maljoihin. 


Kuulo 


Toinen keskeinen aisti, jota ahkerasti käytetään maljoihin tutustuessa, 
on kuuloaisti. Äänimaljat ovat ensisijaisesti auditiivinen objekti, jon- 
ka yksi tärkeimmistä tehtävistä on tuottaa ääntä. Aiemmassa osios- 
sa kuvailin, kuinka äänen värähtely äänimaljahoidoissa koetaan tun- 
toaistia hyödyntäen. Tämän lisäksi äänimaljahoidoissa opitaan myös 
tulkitsemaan eri maljoista lähteviä ääniä kuuloaistin avulla. Tässä 
osiossa tarkastelen siis, kuinka äänimaljoja harjoitellaan kuuntele- 
maan ja ymmärtämään auditiivisesti. 

Keskeistä tässä yhteydessä on näkemys siitä, että äänimaljat autta- 
vat harjoittajia käyttämään kuuloaistiaan uudella tavalla. He opette- 
levat toisin sanoen kuuntelemaan tietyllä tavalla. Yhden ryhmähaas- 
tattelun osallistujat ajautuivat keskustelemaan omien maljojensa 
valinnasta. Yksi osallistujista, jota tässä kutsun ”Viljaksi” kuvaili va- 
lintaansa näin: 


Itselläni kun ei ole taustaa musiikin kanssa, niin sitä ääntä on oppinut 
kuuntelemaan ihan uudella tavalla ja myöskin rytmittämään. - - Samoin 
oon oppinut kuuntelemaan noit maljojen soimista eri tavalla, koska ne 
resonoi jokaisen ihmisen keholla ihan eri tavalla. Niistä lähtee ihan eri- 
lainen ääni. Ja sen huomaa siinä vaiheessa kun valitsi sitä omaa settiä 
— -, niin miten vaikeata se oli löytää semmonen setti, että kun yritti löy- 
tää itselleen sen, että ne soi kauniisti yhteen. Siinä oli ihan järkyttävä te- 
keminen. Ja sitten sitä veivas ees ja taas, et “ei kun tämä malja, ei kun tuo 

malja, ei kun tämä, ei kun nuo” Ja vieläkin tulee vähän semmosta epä- 
röintiä, mut kyl nää on ollut ne ... mitkä on toiminut kaikkein parhaiten. 
(TKU/A/21/311.) 


Vaikka ”Viljalla” ei ollut musiikillista taustaa, hän koki äänimaljojen 
soittamisen kehittävän hänen rytmitajuaan ja ymmärrystään siitä, 
mitkä äänet soivat parhaiten ja harmonisesti yhteen. Huomion ar- 
voista on myös, että ”Viljan” kuvailussa maljojen kuuntelu näyttäytyy 
yksilöllisenä prosessina, joka saattaa vaihdella suurestikin eri maljo- 
jen ja myös eri soittajien/kuulijoiden kohdalla. Tästä kertoo erityises- 
ti ajatus siitä, että maljat resonoivat jokaisen keholla eri tavalla. 

Myös äänimaljahoitoa harjoitellut ”Teijo” kertoi opetelleensa 
kuuntelemaan ja tulkitsemaan juuri omia maljojaan: 


Mut se et osaa kuunnella niitä omia maljoja, et miten ne soi, niin se tu- 
lee vaan siinä tekemällä. [- -] kun se on tietyllä paikkaa henkilöllä, niin 
jos se soi huonosti... Kaikki tietää miten se oma tietty malja pitää soida, 
jos se soi huonosti, niin tietää et siinä on niinku työstettävää, et se energia 
ei virtaa niinku sen kuuluis virrata. Et se jostain, jonkun takia sit tökkää. 
(TKU/A/22/49.) 


” Teijo” kertoo itselleen tuttua maljaa kuuntelemalla selvittävänsä, mi- 
kä kohta kehoa tarvitsee hoitoa. Näin maljojen oikeanlainen tulkinta 
kuuloaistia hyödyntäen muodostuu tärkeäksi osaksi hoitotilanteessa. 
”Teijon? kuvailu osoittaa, kuinka kyky kuunnella ja tulkita maljojen 
ääniä ja erityisesti niissä tapahtuvia muutoksia muodostuu äänimal- 
jahoidoissa keskeiseksi taidoksi. 

Monen muun tutkimukseen osallistuneen tavoin ”Vilja” korostaa 
myös maljojen yhteissoinnin merkitystä eli sitä, kuinka useammista 
maljoista lähtevät äänet mielletään asettuvan suhteessa toisiinsa. Osa 
haastateltavista kertoi jopa vaihtaneensa tai palauttaneensa itselleen 
muuten mieluisan maljan, jos sen sointi ei sopinut yhteen muiden 
itselle tärkeiden äänimaljojen kanssa. Näin ollen materian merkitys 
äänimaljahoidoissa ei yksinomaan muodostu relationaalisesti ih- 
misen ja materian välillä, vaan myös suhteessa muuhun materiaan. 
Tämä aspekti tulee erityisen hyvin esille maljojen auditiivista koke- 
musta tarkasteltaessa, sillä nimenomaan maljojen harmoninen yh- 
teissointi tulkitaan merkiksi maljojen keskinäisestä kommunikaa- 

tiosta. Huomionarvoista tässä yhteydessä on myös, ettei esimerkiksi 
maljojen visuaalinen yhteensopivuus noussut aineistossa esille. Myö- 
hemmin haastattelussa ”Vilja” palasi kuvailemaan maljojen yhdistä- 
misen vaikeutta: 


Oon kyllä itse huomannut ja tossa kun kurssikavereiden kanssa oon kes- 
kustellut, niin kyllä niihin kiintyy sen verran, et jos siitä alkuperäisestä 
meinais vaihtaa jotain, niin se ei kyllä onnistu kauheen helposti, koska sii- 
hen, ne on jotenkin niinku juurtunut, juurtunut ja jäänyt. Et sit jos siihen 
tulee joku uus mielenkiintonen malja, jonka haluis ehkä ottaa siihen ja se 
ei soikaan siinä, niin kyl se, kyl ne vanhat pysyy, se vanha juuri siinä aika 
hyvin. (TKU/A/21/311.) 


” Viljan” kommentti kiteyttää paitsi maljojen äänellisen yhteensovitta- 
misen merkityksen ja sen vaikeuden myös sen, kuinka vahvan siteen 
monet äänimaljahoitojen harjoittajista muodostavat omiin maljoi- 
hinsa. Maljat muodostuvat kumppaneiksi, joita kohtaan ”Vilja” kokee 
vahvaa uskollisuutta. Suhtautumisen äänimaljoihin aineellisina ob- 
jekteina ja niiden kuuntelun voidaan siis todeta sisältävän relationaa- 
lisen, inhimillisen ja emotionaalisen ulottuvuuden. 


Intuitio 


Kolmantena esimerkkinä nostan esille intuition merkityksen maljo- 
jen valinnassa. Liitän intuition tähän keskusteluun äänimaljojen va- 
linnasta moniaistillisena toimintana erityisesti kolmesta syystä. 
Ensinnäkin intuitio vaikuttaisi äänimaljahoitoa harjoittavien kes- 
kuudessa olevan jossain määrin kytköksissä fyysiseen ja aistittuun 
kokemukseen. Tästä esimerkkinä toimii ”Marjan” kuvailu intuition 
osuudesta hänen tutustuessaan omiin äänimaljoihinsa ja valitessaan 
oikeaa kokonaisuutta: 


Minusta se oli silloin ihan helppoa, et intuitiivisesti vaan ne maljat valitsin, 


mitkä tuli sitten. — — Ja jotenkin sitten sen resonanssin perusteella menen, 
mikä resonoi kehossa, niin sen mukaan sitten maljan. (TKU/A/21/311.) 


”Marjan” kertomassa maljojen intuitiivinen valinta liittyy nimen- 
omaan maljojen keholliseen kokemiseen. Intuitio voidaan tässä yh- 

teydessä ensisijaisesti tulkita sanattomaksi toiminnaksi, joka tunne- 
taan ja hahmotetaan nimenomaan oman kehon puitteissa. Toisin 
sanoen maljat viestivät ”Marjalle” olemuksestaan juuri kehollisina 
aistikokemuksina, jotka vuorostaan johtivat intuitiivisesti koettuun 
tietoon sopivista maljoista. Vastaavanlainen prosessi on havaittavissa 
myös aiemmin kuvailussa äänimaljakurssin harjoitteessa, jossa mal- 
joja opeteltiin tunnustelemaan ja tunnistamaan kehon avulla. 

Toiseksi, intuitiosta puhutaan arkikielessä monesti nimityksellä 
kuudes aisti. Tämä yleinen ajatus intuitiosta aistin kaltaisena koke- 
muksena on saattanut vaikuttaa myös tutkittavien käsitykseen intui- 
tiosta. Vaikka tutkimukseen osallistuvat eivät kerätyssä aineistossa 
suoraan määritelleet, kuinka ymmärtävät intuition, voi heidän ker- 
ronnastaan kuitenkin tulkita, että kyseessä on eräänlainen sisäinen, 
johdatusta muistuttava, kyky päätyä oikeaan ratkaisuun ilman ana- 
lyyttistä tai tietoista ajatustyötä. Intuitio näyttää tutkittavien tulkin- 
noissa toimivan eräänlaisena lisänä aistikokemuksille, johon tur- 
vaudutaan, kun analyyttistä päättelykykyä ei koeta sopivaksi tai 
riittäväksi ongelmanratkaisuun. Intuitiivista ajattelua onkin kuvailtu 
holistisena ja moniaistillisena toimintana (Pohjanheimo 2018, 30; 
Lindeman 2011, 347; Denes-Raj & Epstein 1994). Intuitio voidaan 
siis ymmärtää prosessina, joka on vahvasti kytköksissä ympäristöstä 
saataviin vihjeisiin, joita käsitellään erilaisten aistikokemusten kaut- 
ta. Tähän viittaa myös haastateltavien tapa puhua siitä, kuinka he in- 
tuitiivisesti etsivät itselleen oikeita maljoja. ”Pilvi* kuvailee intuition 
osuutta sopivan maljan valinnassa näin: 


Mäkin hyvin intuitiivisesti oon valinnut ne maljat, ihan kokeilemalla, 
soittamalla ja mikä on tuntunut omalta, niin sit sen mä oon ottanut. 
Et ei mulla siinä oo mitään sen tieteellisempää valintakriteeriä ollut. 
(TKU/A/21/311.) 


”Pilvin? kommentissa intuitio näyttäisi käsittävän jotain selittämä- 
töntä, mutta myös jotain joka ”Pilvin” sanoin nimenomaan tuntuu 
omalta. Toisaalta tätä kyseistä tunnetta tavoitellaan ja harjoitellaan 
konkreettisen tekemisen ja aistikokemusten kautta, eli maljoja soitta- 
malla ja kuuntelemalla. 

Kolmanneksi intuitio näyttäisi olevan taito, jota äänimaljahoitajat 
aktiivisesti kehittävät ja harjoittavat. Toisin sanoen kyse ei ole syn- 

nynnäisestä piirteestä vaan kyvystä, jossa voi kehittyä ja jonka har- 
joittelu ja jalostaminen mielletään tärkeäksi osaksi toimintaa (ks. 
myös Pohjanheimo tässä teoksessa). Esimerkiksi ”Teijo” koki oman 
intuitiivisuutensa kehittymisen mahdollistavan hänelle äänimalja- 
hoitojen vapaamman ja yksilöllisemmän harjoittamisen, varsinkin, 
koska intuitio mahdollisti poikkeamisen kurssilla opitusta soitto- 
kaavasta: 


Reagointi ja soittaminen on muodostunut koko ajan enemmän intui- 
tion varaiseksi ja olenkin lopettanut noudattamasta oppimaani ”soitto- 
kaavaa”. Käyn jokaisen asiakkaan kohdalla kaikki 12 chakraa [koko keho] 
läpi, mutta järjestys ja soittoaika/chakra voivat vaihdella suurestikin. 
(TKU/O/22/45.) 


Intuition kannalta oleellista ” Teijon” kirjoituksessa on erityisesti se, 
kuinka hän kuvailee intuitiota taitona, joka on parantunut samalla 
kun hänen kokemuksensa äänimaljahoitojen tekemisestä on kasva- 
nut. Saadessaan enemmän itsevarmuutta äänimaljahoitajana ”Teijo” 
turvautuu vahvemmin intuitioon ja irtautuu opiskelemastaan soitto- 
kaavasta. Näin intuition harjoittaminen mahdollistaa äänimaljahoi- 
doissa suuremman rituaalisen vapauden ja luovuuden. 


Lopuksi 


Äänimaljahoidoissa sanatonta yhteyttä materiaan kehitetään ja har- 
joitellaan pääasiassa moniaistillisten tekniikoiden avulla. Aineiston 
valossa erityisesti tuntoaisti, kuuloaisti ja intuitio osoittautuivat kes- 
keisiksi taidoiksi äänimaljoihin tutustuttaessa. Tutkimukseen osal- 
listujat kertoivat harjoittavansa ja kehittävänsä kyseisiä aisteja 
luodakseen ja syventääkseen omaa henkilökohtaista suhdettaan ääni- 
maljoihin. 

Tärkeäksi muodostui esimerkiksi maljojen soinnin ja sen variaa- 
tioiden tarkkailu, kun maljoista lähteviä ääniä opeteltiin tuntemaan, 
tulkitsemaan ja ymmärtämään suhteessa ihmiskehoon sekä muihin 
äänimaljoihin. Aistikokemusten avulla tehdään ja harjoitetaan ke- 
hollista tietoa, jonka avulla opetellaan tulkitsemaan ja vuorovaikutta- 
maan materian kanssa. Äänimaljoihin tutustuminen on tässä luvussa 

toiminut havainnollistavana esimerkkinä materian ja moniaistillisen 
toiminnan yhteen nivoutumisesta yhdessä holistisen henkisyyden 
harjoitteessa. 

Lopuksi on vielä tärkeä huomioida, että tässä luvussa kuvaillut 
äänimaljoihin liitetyt aistikokemukset keskittyvät erityisesti äänen 
tulkitsemiseen, sisäistämiseen ja kokemiseen. Äänimaljahoidoissa 
auditiivinen ulottuvuus on väistämättä toistuvasti läsnä ja harjoitta- 
jien tulkinnan kohteena. Myös tämä liittyy harjoitteen materiaaliseen 
ulottuvuuteen, sillä ääni on yleisesti tulkittu aineellisen kulttuurin il- 
mentymäksi. Historioitsija Karen Bijsterveld on tutkimusryhmänsä 
kanssa todennut niin kutsuttujen äänitaitojen (sonic skills) olevan tär- 
keässä osassa lääkäreiden, luonnontieteilijöiden ja insinöörien tie- 
donhankintaprosesseissa (Bijsterveld 2018). 

Tässä luvussa esitetyn analyysin valossa äänitaidot ovat tärkeitä 
myös äänimaljahoidoissa aisteihin perustuvan, ei-verbaalisen kanssa- 
käymisen kannalta. Aistien avulla äänimaljoihin muodostettava suh- 
de toimii näin ollen yhtenä esimerkkinä äänimaljahoidoissa jalostet- 
tavista äänitaidoista ja kuvailee, kuinka kyseisiä taitoja aktivoidaan ja 
kehitetään ei-verbaalisessa kommunikaatiossa materian kanssa sekä 
laajemmin suhteessa henkisyyteen, hyvinvointiin ja terveyteen. Pää- 
tän tämän luvun ehdottamalla, että tämän kaltaisilla elämään lumoa 
tuottavilla äänitaidoilla on äänihoidoissa — ja potentiaalisesti uushen- 
kisyydessä laajemminkin — tärkeä osa. Ne muodostavat mielenkiin- 
toisen ilmiön, joka ansaitsee lähempää tarkastelua lisäämään ym- 
märrystämme aistien merkityksestä ja funktiosta (uus)henkisyyden 
alueella. 

Tiivistelmä 


Mitä uutta tietoa kognitiivisen uskontotieteen poikkitieteellinen lä- 
hestymistapa tuottaa uushenkisyydestä ja parantamisesta? Tässä lu- 
vussa tarkastelen uushenkisellä kentällä suosittua reikiparantamis- 
ta intuitiivisen ja maagisen ajattelun tutkimustiedon näkökulmasta. 
Miksi intuitiivisen ajattelun näkökulma on kiinnostava (myös) uus- 
henkisen parantamisen yhteydessä? Miten se auttaa meitä ymmär- 
tämään uushenkisen kentän lumoa? Mitä intuitiivisella ajattelulla 
tarkoitetaan, ja miten se liittyy maagiseen ajatteluun, uushenkiseen 
parantamisen harjoittamiseen ja reikiin? Maagista ja uskonnollista 
ajattelua edustavissa hoidoissa nimetään näkymätön, ihmiseen näh- 
den ylivoimainen toimija, jonka kanssa parantamista harjoittava 
henkilö kommunikoi erilaisin rituaalisin menetelmin. Reiki-nimistä 
parantavaa energiaa opitaan kanavoimaan ja ohjailemaan reikikurs- 
seilla. Luvussa käytetty aineisto on kerätty osallistumalla Reiki Master 
I ja II -kursseille. 


Parantaminen, uushenkisyys ja reiki 


Parantumiseen liittyy mysteeri: miksi yksi paranee, mutta toinen ei. 
Varsinkin vakavasta sairaudesta parantuminen koetaan merkityksel- 
lisenä — joskus myös ihmeenä. Kautta historian parantamiseen on 
liittynyt maagisia ja uskonnollisia elementtejä. Sairastumiseen haet- 
tiin apua tietäjiltä ja kansanparantajilta ja parantumisen varmista- 

miseksi turvauduttiin maagisiin rituaaleihin. (Ks. Laaksonen & Piela 
1983; Lönnrot 1984 [1832]; Pelkonen 2002.) Parantumiseen liittyy 
edelleen intuitiivisia oletuksia ja odotuksia. Myös nykyään virallisen 
tutkittuun tietoon perustuvan lääketieteen ulkopuolella toimii paran- 
tajia ja hoitajia. He edustavat ei-institutionaalista, uushenkisen pa- 
rantamisen kenttää, jossa harjoitetaan parantavia hoitoja ja rituaaleja. 
Kansanparantajien perinne jatkuu. 

Uushenkisessä holistisessa ajattelussa parantaminen ymmärretään 
laajasti. Se ei ole ainoastaan kehossa koettujen kipujen lievitystä tai 
sairauksista parantumista. Parantuminen on kokonaisvaltainen ta- 
pahtuma, jossa myös mieli voi paremmin. Parannus tarkoittaa myös 
henkisellä polulla edistymistä, oman elämäntehtävän ja -tarkoituksen 
löytämistä ja merkityksellisyyden kokemusta. 

Kehon kiputilojen ja sairauksien oireiden ajatellaan olevan myös 
viestejä ja merkkejä selvittämättömistä asioista, muistumia traumois- 
ta tai suremattomista suruista. Joskus niitä tulkitaan merkkeinä edel- 
lisistä elämistä ja sieltä siirtyneestä karmasta. Holistisen ajattelun ja 
”kaikki vaikuttaa kaikkeen” -näkemyksen jakavat kentän toimijoiden 
lisäksi usein myös hoivapalvelujen käyttäjät ja uushenkisyydestä kiin- 
nostuneet ihmiset. (Pohjanheimo 2019, 143; ks. myös Hulkkonen & 
Opas tässä teoksessa.) 

Uushenkisyyden laajalla kentällä parantamisen ja parantumisen 
teemat yhdistävät monenlaisia toimijoita (ks. uushenkisyyden määri- 
telmistä Hulkkonen & Opas, profiloinnista Ketola & Sohlberg tässä 
teoksessa). Osa parantajista perustaa tietotaitonsa eri kulttuureissa 
kehittyneisiin uskonnollisfilosofisiin parantamisen oppijärjestelmiin, 
kuten esimerkiksi hindulaiseen traditioon perustuvaan ayurvedaan, 
kiinalaiseen lääketieteeseen tai klassiseen homeopatiaan, joka syntyi 
Euroopassa 1700-1800-lukujen vaihteessa vastareaktiona aikansa 
lääketieteelle. Näihin oppeihin perehtyminen vaatii usean vuoden 
opiskelua ja harjoittelua. Eri kulttuureissa tunnettua vanhaa kansan- 
parantamisen tietämystä yhdistellään myös innovatiivisesti tieteelli- 
seen tietoon positiivisesta psykologiasta tai esimerkiksi kvanttifysii- 
kasta. Uusia hoitoja ja terapioita kehitellään jatkuvasti. Niihin etsitään 
virikkeitä ja vaikutteita ennakkoluulottomasti myös eri terapiasuun- 
tauksista. Monet parantamisen harjoittajat opettelevat ja yhdistelevät 
eri suuntausten menetelmiä. (Pohjanheimo 2019, 99.) 

Suomalaisen uushenkisen parantamisen kentälle ilmestyi vuon- 
na 1985 reiki, kun ensimmäiset kurssit järjestettiin Suomessa. Vain 
viisi vuotta aikaisemmin japanilainen emigrantti Hawayo Takata 
(1900-1980) oli kuollut Havaijilla. Takata toi reikin Japanista USA:n 
kaukaiselle Tyynenmeren saarelle Havaijille. Hänen arvellaan sovel- 
taneen reikioppia länsimaihin sopivaan muotoon.' Takata vaati oppi- 
laitaan omaksumaan ulkoa reikimenetelmän opin, käytänteet ja sym- 
bolit ja reikin historiaa koskevat tiedot. Takatan kuoleman jälkeen 
suullisesta traditiosta tuli kirjallista. Tieto reikin menetelmästä levisi 
Havaijilta Pohjois-Amerikan mantereelle ja viidessä vuodessa Ruot- 
sin kautta Suomeen? Reikiä käsittelevä kirjallisuus esittelee paranta- 
mismenetelmää ja antaa hoito-ohjeita, mutta parantamisessa tarvitta- 
vien reikikanavien aktivointi täytyy kuitenkin suorittaa initioituneen 
Reiki Masterin välityksellä. Kursseilla se on mahdollista. (Pohjanhei- 
mo 2019, 101.) 

Reikin opetus yleistyi nopeasti Suomessa. Uushenkisellä kentällä, 
kuten alaa esittelevillä messuilla ja erilaisissa kokoontumisissa ja 
kursseilla, lähes kaikki tapaamani ihmiset olivat kokeilleet reikihoitoa 
tai käyneet reikin peruskurssit. Reikin suosion kasvun on arveltu joh- 
tuneen siitä, että se on parantamismenetelmä, jonka kuka tahansa voi 
oppia (Heelas 1996; Hanegraaf 1996; Melton 2001, 75; Pohjanheimo 
2012). 

Reikikursseja järjestetään ympäri Suomea. Keräsin aineiston osal- 
listumalla alkeis- ja jatkokurssille (2010) saatuani tutkimusluvan se- 
kä opettajalta että kurssin muilta osallistujilta. Reikikurssille tultiin 
oppimaan parantamista. Joillakin oli kokemuksia käsillä parantami- 
sesta, toiset olivat kokeilleet reikihoitoa ja jotkut toivoivat kurssille 
osallistumisen vahvistavan myös heidän omaa hyvinvointiaan. 
Alkeiskurssilla oli joitakin vakavista sairauksista toipuvia ihmisiä. 
Jatkokurssille osallistumisen edellytyksenä oli alkeiskurssin suoritta- 


1 Takata opiskeli reikiä Japanissa (1935—1937) parannuttuaan sen avulla 
sairaudesta. Takata sai vihkimyksen Reiki Masteriksi vuonna 1938 Chujiro 
Hayashilta (1880-1941), joka taas oli reikin perustajan Mikao Usuin (1865- 
1926) ensimmäisiä oppilaita. 

2 Pohjois-Amerikassa Reiki Mastereiden määrä kasvoi ja reikiparantajan pe- 
rusopit ja initiaatiot (viritykset) sai arviolta 60000 ihmistä vuosien 1980 ja 
1991 välisenä aikana (Melton 2001). 

minen, ja suositus oli, että kurssilla opetettua menetelmää harjoitel- 
laan sitä ennen säännöllisesti kotihoidossa 2-3 kuukautta. Jatkokurs- 
sille osallistui vain kolme ensimmäisellä kurssilla ollutta itseni lisäksi, 
kun kurssien välissä oli kaksi kuukautta. Useimmat jatkokurssilaisis- 
ta olivat käyneet alkeiskurssin vuosi sitten, mutta joillakin siitä oli jo 
neljä vuotta. (Kenttäpäiväkirja 2010.) 

Tutustuin reikin lisäksi myös muihin hoitomenetelmiin. Kokeilin 
monia hoitoja sekä messuilla että parantajien vastaanotoilla. Toimin 
kentällä samalla tavalla kuin informanttini eli valikoin kiinnostavalta 
vaikuttavia hoitoja ja osallistuin uusia hoitomuotoja esitteleviin tilai- 
suuksiin, joista sain sähköpostiin tietoa reikikurssin postituslistalta. 
Tilaisuuksissa kehotettiin seuraamaan ”sisäistä ääntä” ja intuitiota ja 
valitsemaan laajasta tarjonnasta itseä inspiroivat ja puhuttelevat opit 
ja harjoitukset. Eri menetelmistä ja opeista siirryttiin seuraavaan, jos 
ja kun jokin ”kutsuu luokseen”. (Kenttäpäiväkirja 2010.) 

Aineisto käsittää kenttäpäiväkirjahavaintoja, audiomateriaalia sekä 
kurssilla jaettua ja suositeltua kirjallista materiaalia. (Pohjanheimo 
2019, 99-105.) Aineiston keruuta ja analyysiä ohjasivat intuitiivista 
ja maagista ajattelua käsittelevä tutkimustieto, emootiotutkimus ja 
kognitiivisessa uskontotieteessä tunnistetut intuitiivisen ajattelun piir- 
teet. Tutkimustietoon perustuen oletin, että pienryhmässä (14 henki- 
164) ilmaistaan spontaanisti intuitiivisia oletuksia puheessa ja käyttäy- 
tymisessä, kun ryhmän välinen luottamus lisääntyy ja intuitiivista ja 
maagista ajattelua suositaan. 


Intuitiivinen ajattelu 


Uushenkisellä kentällä englannin kielestä lainattu intuitio-sana tois- 
tuu usein. Sitä käytetään rinnakkain ”sisäisen äänen” kanssa. Intui- 
tioon vedotaan etenkin valintoja ja päätöksiä tehdessä. Sanaa käy- 
tetään laadullisena arviona myös esimerkiksi jonkun parantajan 
taidoista. Joskus intuition kerrotaan myös varoittavan vaarasta. 
Omiin ja toisten intuitioihin luotetaan. Intuitio tunnistetaan siitä, et- 
tä se ”tuntuu hyvältä ja oikealta”. 

Intuitiivinen on emic-sana, jolla kuvataan mieleen spontaanisti 
pulpahtanutta näkemystä ja tuntemusta. Intuition tai ”sisäisen äänen” 

ajatellaan tuovan tietoisuuteen oikeaa ja aitoa, erehtymätöntä tietoa. 
Tiedon ajatellaan kumpuavan jostain tavallista käsityskykyä kor- 
keammasta tietoisuudesta. Intuitioiden, sisäisen äänen” tai henki- 
oppaan kuuntelua tuetaan ja sitä voi myös harjoitella erilaisin mene- 
telmin, joita opitaan opaskirjoista, uushenkisillä kursseilla ja ihmis- 
ten välisissä kohtaamisissa. ”Intuitiivinen” on retorisesti tarkasteltuna 
”jumala-termi”. Jumala-termin mainitsemisen jälkeen väittely lop- 
puu, sillä puhuja olettaa kaikkien olevan jumala-termistä yksimielisiä 
(Burke 1966, 378). Tuula Sakaranaho määrittelee jumala-termin lo- 
pullisena selityksenä ja lähteenä (Sakaranaho 1998, 31). 

Mikä sitten on intuitiivista nykytutkimuksen mukaan, ja mitä in- 
tuitiivisella ajattelulla (etic) tarkoitetaan? Tutkimustieto intuitiivises- 
ta ajattelusta on kumuloitunut ihmismielen kaksinaisuutta tutkivilla 
tieteenaloilla, kuten kognitiivisessa psykologiassa ja sosiaalipsykolo- 
giassa. Tutkimus tunnetaan nimellä kaksoisprosessointiteoria. Termil- 
lä viitataan tieteellisiin havaintoihin ihmismielen tietoisesta ja tiedos- 
tamattomasta puolesta. Syvempiä, tiedostamattomia ja osin eläinten 
kanssa yhteisiä mielen prosesseja kutsutaan systeemi 1:ksi ja ihmi- 
selle tyypillisiä tietoisia kognitiivisia prosesseja systeemi 2:ksi.’ Esi- 
merkiksi muistaminen, oppiminen, havaitseminen ja tarkkaavaisuus 
tapahtuvat sekä tietoisesti että tiedostamatta. Ihmiselle itselleen tie- 
dostamattomiin, mutta hänen ajatteluunsa ja käyttäytymiseensä vai- 
kuttaviin luontaisiin (synnynnäisiin tai varhain aktivoituviin) taipu- 
muksiin viitataan, kun puhutaan intuitiivisesta mielestä. (Evans 2010; 
Kahneman 2011.) 

Nykykäsityksen mukaan intuitiivinen mieli ohjaa ajatteluamme ja 
kehollista käyttäytymistämme enemmän kuin itse tiedostamme. In- 
tuitiivinen ajattelu auttaa meitä toimimaan puutteellisen tiedon va- 
rassa. Kun ajatus tulee tietoisuuteemme, emme tiedä, miten se on 


3 Vaikka tieteellisissä esityksissä erottelemme ja jäsentelemme selvärajaisia 
kategorioita, intuitiiviseksi nimetyt mielen toiminnan prosessit tiedosta- 
mattoman (systeemi 1) ja tietoisen (systeemi 2) rajapinnoilla eivät ole aina 
tarkkarajaisia. Esimerkiksi systeemi 2:n päättely voi myös olla nopeaa ai- 
heeseen liittyvän kokemuksen myötä ja uskomukset ja konteksti voivat 
myös vaikuttaa systeemi 2:n päättelyyn. Kummankin systeemin prosessoin- 
tiin voi liittyä ennakko-oletuksia (bias) ja kumpikin voi johtaa normatiivi- 
siin päätelmiin. (Pohjanheimo 2019, 33.) 

muodostunut tai mitkä intuitiiviset ennakko-oletukset siihen ovat 
vaikuttaneet. Havaitsemme helpommin tiedostamattoman ajattelun 
taipumusten ja ennakko-oletusten (bias) vaikutuksen muiden ihmis- 
ten käyttäytymisessä. Intuitiivinen ajattelu on spontaania, affektiivi- 
sesti ohjautuvaa, assosioivaa, heuristisiin oikopolkuihin nojautuvaa 
implisiittistä tietoa, kun taas tietoinen ajattelu on loogista, abstraktia, 
kontekstista riippumatonta, sääntöihin ja normeihin tukeutuvaa, ku- 
ten analyyttinen, tieteellinen ajattelu. (Evans 2010; Kahneman 2011; 
ks. myös Pohjanheimo 2019, 26-37.) 

Intuitiiviset taipumukset, kuten animistinen ajattelu, antropomor- 
fismi*, olemusajattelu, maagisen tarttumisen oletus ja intuitiivinen 
taipumus olettaa intentionaalinen tekijä/toimija silloinkin, kun sitä ei 
ole havaittavissa, ovat kognitiivisen uskontotieteen näkökulmasta re- 
levantteja uskontotieteellisiä aineistoja analysoitaessa. Kognitiivinen 
uskontotiede on pyrkinyt tunnistamaan niitä intuitiivisia taipumuk- 
sia ja ennakko-oletuksia, jotka mahdollistavat maagisen ja uskonnol- 
lisen ajattelun. Intuitiiviseen ajatteluun perustuva maaginen ajattelu 
kontekstualisoituu ja representoituu eli saa konkreettisen sisällön ja 
muodon ympäristön virikkeiden vaikutuksesta. Kognitiivisessa us- 
kontotieteessä uskontoa ei redusoida yhteen ominaisuuteen, vaan se 
määritellään useiden samanaikaisten intuitiivisten taipumusten yh- 
teisilmentymänä jossain ympäristössä. (Ks. esim. Pyysiäinen 2001.) 

Olemusajattelu (psykologinen essentialismi) on keskeinen intui- 
tiivisista ajattelun taipumuksista, kun tutkitaan esimerkiksi pyhyyttä 
ja pahuutta, puhtautta ja saastaisuutta tai parantavaa ja sairastuttavaa 
voimaolemusta sekä niihin liittyvää tarttumisen ajatusta uskonto- 
tieteellisissä tai ideologisissa aineistoissa* (ks. Pohjanheimo 2014, 
2015). Olemusajattelulla tarkoitetaan taipumusta automaattisesti 
olettaa jokin tietty sisäinen ja näkymätön olemus eläimille, luonnon 
ilmiöille, esineille tai ihmisille. Olemusajattelu on automaattinen tie- 
donmuodostusprosessi, jota aktivoivat ympäristössä havaittavat vih- 


4 Antropomorfismia eli taipumusta liittää ihmismäisiä piirteitä eläimiin, 
elottomiin esineisiin tai luonnon ilmiöihin ja kuvitteellisiin kohteisiin pide- 
tään kognitiivisessa uskontotieteessä yhtenä uskonnollisen ajattelun omi- 
naisuutena. (Guthrie 1993; Schjoedt & Geertz 2017.) 

5 Tieteellisessä, analyyttisessä ajattelussa olemusajattelua pyritään välttä- 
mään tai siitä keskustellaan filosofisista näkökulmista. 

jeet. (Gelman et al. 1994, 341-345; Pyysiäinen 2004, 105.) Hyvän ja 
pahan, puhtaan ja saastuneen, aidon ja harhaanjohtavan, terveen ja 
sairaan olemus korostuu maagisessa ajattelussa. 

Vaikeasti hahmotettavan ja luonteeltaan virtaavan reikienergian 
olemus, essenssi, hahmottui kurssin osallistujille vähitellen. Aisti- 
havainnot kurssilla koetun initiaation eli reikivirityksen aikana muo- 
vasivat mielikuvaa energian olemuksesta ja sen toiminnasta. Koke- 
mukset sanoitettiin, kun virityksen jälkeen kaikki vuorollaan jakoivat 
tuntemuksiaan ja kokemuksiaan. (Pohjanheimo 2012, 290.) 

Reikienergiaa pidettiin universaalina ja olemukseltaan hyvänä ja 
parantavana. Sen uskottiin olevan korkeavärähteistä rakkauden ener- 
giaa. Vaikutti siltä, että osallistujat ajattelivat reikin tulevan jostain 
korkealta, taivaasta. (Kenttäpäiväkirja 2010.) Näkymätön reikienergia 
koetaan intuitiivisesti eli tiedostamatta intentionaalisena toimija- 
na, joka jakaa parantavaa voimaa tietyt symbolit hallitsevien Reiki 
Masterien käsien välityksellä. Reikissä harjoitetaan hyvin vähän 
(ainakin alkeis- ja jatkokurssilla) uskonnon filosofista pohdiskelua 
tai selityksiä sille, mistä universaali energia oikeastaan tulee, onko sil- 
lä jokin lähde, mikä ja minkälainen, ja liittyykö reiki johonkin juma- 
lalliseen suunnitelmaan, kuten kristinuskon teologiassa lupauksessa 
kuoleman jälkeisestä elämästä. 

Myös intuitiivinen taipumus ajatella, että kaikella on tarkoituksen- 
sa, asiat tapahtuvat päämäärähakuisesti (teleologia) ja asioilla tai ta- 
pahtumilla on merkitystä, saa uskonnollisessa ajattelussa kosmiset 
mittasuhteet, jossa ”ihmistä suuremman tahto ja suunnitelma toteu- 
tuu”. Intuitiivinen ajattelu saa tukea uushenkisellä kentällä, jossa mo- 
net etsivät tarkoitusta ja merkitystä elämäänsä. 

Etsimisen tendenssi kuuluu myös intuitiivisen alueelle. Sitä pide- 
tään perustavanlaatuisena selviytymisen edellytyksenä sekä ihmis- 
ten että muiden eläinten maailmassa. Affektiivisen neurotieteen isä- 
nä tunnettu etologi Jaak Panksepp (1943-2017) tunnisti seitsemän 
emootioita motivoivaa affektiivista säätelyjärjestelmää (myös: systee- 
mi), joista etsiminen on tärkein (Panksepp & Biven 2012).° Etsimi- 


6 Etsimisen, hoivaamisen ja leikkimisen lisäksi Jaak Panksepp tunnisti halun, pe- 
lon, raivon ja surun affektiiviset säätelyjärjestelmät (Panksepp & Biven 2012). 

nen ylläpitää uteliaisuutta, innostusta, uuden oppimista ja positiivista 
kiihtymistä. Panksepp kuvaa etsimissysteemin aktivoitumista innos- 
tuneena odotuksena, johon liittyy voimaannuttava tunne itsestä toi- 
mijana. Etsimisen affektiivinen säätelyjärjestelmä on elintärkeä. Sen 
lamaantuminen aiheuttaa masentumista. (Panksepp & Biven 2012, 
98.) 

Hyvinvointiin vaikuttavat etsimisen lisäksi myös hoivaamisen ja 
leikkimisen affektiiviset systeemit (Pohjanheimo 2019, 191). Pank- 
seppin mukaan ei ole syytä epäillä, etteivätkö myös ihmisen selviy- 
tymiseen vaikuttaisi samat affektiiviset säätelyjärjestelmät, kuin eläi- 
millä tehtyjen neurobiologisten tutkimusten perusteella on havaittu. 
Ihmisillä ne ilmenevät kultivoituneemmissa muodoissa (Panksepp 
& Biven 2012, 434) — ainakin sellaisissa yhteiskunnissa, joissa ruoka, 
lämpö, turva ja yhteisöön kuuluminen toteutuvat. 

Myös alkuperän etsimistä eli taipumusta olettaa, että olion elämän- 
kulku voitaisiin arvioida sen syntymästä tai alkuperästä, pidetään in- 
tuitiivisena (Gelman, Coley & Gottfried 1994, 345; ks. myös Kele- 
men & DiYanni 2005). Alkuperän etsiminen ohjaa myös tieteellistä 
ajattelua ja on innoittanut merkittäviin tieteellisiin keksintöihin. Al- 
kuperää etsitään myös lääketieteessä, kun taudin aiheuttavaa virusta 
jäljitetään tai jonkin sairauden syntymekanismia selvitetään. Myös 
traditionaalisessa kansanparannuksessa ensimmäiseksi koitettiin jäl- 
jittää ja paljastaa taudin aiheuttaja ja syntyperä (synnyt) (Lönnrot 
1984[1832], 191). 

Reikikurssilla alkuperän merkitys tuli esiin kahdessa myyttisessä 
narratiivissa. Reikin lineaarinen perimysjärjestys osoitti yhteyden al- 
kuperäiseen, ensimmäiseen reikienergian haltijaan, reikin perusta- 
jaan ja uudelleen löytäjään Mikao Usuiin (1865-1926). Perimyslin- 
ja kertoo, kuinka monen ja kuinka tunnetun ja arvostetun Reiki 
Masterin välityksellä (alkuperäinen) reikienergia oli siirtynyt initiaa- 
tioiden kautta opettajaan, joka siirsi sen kurssilaisille. Kristinuskossa 
vastaava perimyslinja tunnetaan apostolisena suksessiona. Myös 
mestarilta oppilaalle -traditiota noudatetaan monissa uskonnollisis- 
sa traditioissa. 

Toisen reikin alkuperään liittyvän myyttisen kertomuksen mukaan 
reikin uskottiin olevan tuhansia vuosia vanhaan tietoon perustuva 
menetelmä, joka olisi ollut käytössä ainakin Tiibetissä, muinaisessa 

Kiinassa, Intiassa, Egyptissä ja alkuperäiskansoilla. Kurssilla kerrot- 
tiin, että aikojen kuluessa ihmiset olivat unohtaneet "oikean ja aidon 
tiedon”. Mikao Usuin kerrottiin saaneen tämän tiedon uudestaan il- 
mestyksessä paastottuaan 21 päivää pyhällä Kuraman vuorella. Reiki- 
symbolit näytettiin hänelle ilmassa leijuvien kuplien sisällä. ”Tieto oli 
uinuvassa tilassa, kunnes Usui sen löysi”; sanottiin kurssilla. ”Samal- 
la tavalla myös reikikanavat ovat kaikilla ihmisillä uinuvassa tilassa, 
mutta Reiki Master voi aktivoida ne uudelleen” (Kenttäpäiväkirja 
2010; Pohjanheimo 2012, 2019, 100 ja 145.) 


Emootio, ikkuna intuitiiviseen ajatteluun 


Useimpia intuitiivisen mielen vaikutuksia on mahdoton eritellä ja 
tunnistaa osallistuvassa havainnoinnissa. Reikin harjoittamisen ke- 
hollisuus tekee siitä kiinnostavan tutkimuskohteen intuitiivisen ajat- 
telun näkökulmasta, koska emootiot ja tunteet tuntuvat ja näkyvät 
kehossa. Niihin liittyy aistimuksia ja tuntemuksia. (Ks. kehon tunne- 
kartasta Nummenmaa yms. 2014.) Emootioiden ilmaisuja voidaan 
havainnoida melko luotettavasti, koska me emme luo uusia emootioi- 
ta tai sellaisia uusia tapoja reagoida, joita ei biologisissa valmiuksis- 
samme ole (Adolph 2014). 

Intuitiivisen ajattelun tutkimuksen näkökulmasta primäärit, evo- 
luutiossa vanhimmat ja eläinten kanssa yhteiset emootiot edustavat 
tiedostamatonta, intuitiivista mieltä. Näihin perusemootioihin lue- 
taan klassisessa emootiotutkimuksessa viha, pelko, suru, inho ja 
mielihyvä/ilo ja hämmästys. Ne erotellaan sosiaalisista tunteista, joita 
on nimetty useita kymmeniä. Monimutkaisemmatkin sosiaaliset tun- 
teet perustuvat emootioihin, mutta ne muovautuvat myös sosiaali- 
sen yhteisön ja kulttuurin arvostusten ja normien mukaan. Tunteiden 
hallinta on helpompaa kuin primäärien emootioiden. (Nummenmaa 
2017.) 

Parantamisesta kiinnostuneelle tutkijalle tulee tutuksi sekä uus- 
henkisellä kentällä että tutkimuskirjallisuudessa käsite ”onnellisuus- 
hormonit” (mm. dopamiini, serotoniini, oksitosiini, endorfiinit). Ne 
vaikuttavat hyvinvoinnin kokemusta lisäävästi ja stressin haitallisia 
vaikutuksia vähentävästi. Nämä neurokemialliset ja -biologiset pro- 

sessit aktivoivat emootioita joko lähestymiseen tai loitontumiseen, 
kiihdyttävään tai laimentavaan tunnekokemukseen ja sitä ilmentä- 
vään keholliseen ilmaisuun. Emootioihin vaikuttavat neurobiologiset 
prosessit pitävät emootiot liikkeessä. Emootio (e-motion) on liikettä.” 
(Pohjanheimo 2019, 113-128.) 

Emootiot tulevat näkyviksi kehon liikkeissä, ilmeissä ja eleissä ja 
kuultaviksi äänenkäytössä, kuten spontaaneissa äännähdyksissä, pu- 
heen intonaatiossa, itkuissa tai naurun pyrskähdyksissä. (Pohjanhei- 
mo 2019, 113-128.) Emootiot tarttuvat (Hatfield et. al. 1994; Pohjan- 
heimo 2019, 57-60, 79-82). Emootiot tarttuivat myös reikikurssilla. 
Suru tarttui, kun pienessä ryhmässä ihmisten jakamat kokemukset 
herkistivät silmiin kyyneleet, ja ilo tarttui, kun rupattelu ja naurun 
purskahtamiset valtasivat tilan. Emootiot ovat ikkuna ja silta intuitii- 
viseen ajattelun tutkimukseen ihmisten parissa etnografisella kentällä 
(Pohjanheimo 2019, 110). 

Emootioiden ilmenemistä on mahdollista havainnoida sekä non- 
verbaalissa että verbaalissa ilmaisussa. Spontaaneissa kehollisissa 
liikkeissä, kuten ylöspäin suuntautuvissa ojentautumisissa tai kurot- 
tautumisissa intuitiivinen kehollistuu. Keho ikään kuin kommuni- 
koi jonkin korkeammalla olevan kanssa. Reikikurssilla parantavaksi 
uskottua energiaa vastaanotettiin korkeuksista. (Pohjanheimo 2019, 
125-128.) Kiinnostavaa on, että uskontojen pyhät rakennukset tai 
luonnon muodostumat, kuten antropomorfiset kalliot tai vuoret, ovat 
myös ihmisen mittakaavasta koettuna suuria ja mahtavia ja lähempä- 
nä taivasta. Kaikki kehon korkeuksiin suuntautuvat liikkeet eivät kui- 
tenkaan tapahdu spontaanisti, vaan ihmiset myös jäljittelevät tietoi- 
sesti ja tiedostamatta toisten kehon liikkeitä ja opetettuja liikkeitä. 
Jäljittelyssä toistetaan merkitykselliseksi koettuja liikkeitä. (Ks. jäljit- 
telystä myös Uro 2021; Whitehouse 2022.) 

Osallistuvassa havainnoinnissa ja videoidussa aineistossa tutkija 
voi kiinnittää huomionsa eleisiin, liikkeisiin ja spontaaneihin ään- 
nähdyksiin sekä yleiseen tunneilmapiiriin. Audio- ja videoaineisto 


7 Myös sanan etymologiassa ulospäin suuntautuva liike korostuu. E-motion 
(lat. emovere), jossa movere = siirtää, liikkua, liikahtaa ja e assimiloituu 
sanasta ex eli poispäin, ulos. 

voi myös tallentaa jotain sellaista, jota tutkija on omassa näkökulmas- 
saan sivuuttanut ennakkokäsitystensä takia tai etukäteissuunnitelmaa 
noudattaessaan. 

Osallistuessaan tutkittavan yhteisön elämään tutkijan havainnot 
myös omassa kehossa aistittavista muutoksista, kuten lämpenemises- 
tä, hikoilusta, joukossa tarttuvista emootioista ja tunteen ilmaisuista 
kirjataan kenttämuistiinpanoihin. Havainnoijankin rooliin asettunut 
tutkija kokee jotain yhteistä tunnetilaa ja aistii jotain ympärillään ole- 
vien ihmisten jakamista emootioista ja tunteista. 

Toisen ihmisen kehoa, liikettä ja asentoa katsoessa on tavallista, 
että katsojassakin aktivoituu samankaltaisia kehonliikkeitä. Silloin 
myös samankaltaiset representaatiot ja merkitykset syttyvät katsojas- 
sa, ja näin toisen kehon havainnoinnista tulee osa katsojassa integroi- 
tuvaa kehollista kokemusmaailmaa (Turpeinen 2021, 23). Kehollista 
synkronisoitumista tutkineen Schiilerin mukaan (2012, 81) ”kehollis- 
ta synkronisoitumista tapahtuu luonnostaan aina, kun kehot tulevat 
vuorovaikutukseen toistensa kanssa. Yhteiseen toimintaan osallistu- 
vien sydämen syke, hengitys ja liikkeet alkavat linjautumaan lähem- 
mäksi toisiaan? (Turpeinen 2021, 22). 

Nonverbaaliin keholliseen ilmaisuun liittyy usein myös verbaalista 
ilmaisua. Intuitiivisesta ja maagisesta ajattelusta kiinnostunut tutkija 
etsii emootioiden ilmaisuja ja tunnepuhetta myös sanoista, lauseista 
ja diskurssista. Emootioihin ja tunteisiin vetoavat sanat ovat voimak- 
kaasti latautuneita. Niitä ovat esimerkiksi vaikeita tunteita kuvaavat 
sanat, kuten häpeä, inho, pelko ja viha tai niihin viittaavia, niitä ku- 
vailevia ja kuulijassa tunteita herättäviä ilmaisuja. Yksittäisten tuntei- 
ta kuvaavien sanojen tai tunteiden kuvailujen lisäksi myös kerronnan 
dramaturginen rakenne aktivoi kuulijoiden emootioita ja tunteita. 
(Ks. tunnepuheesta Pohjanheimo 2019, 151-160.) 

Reikikurssilla kerrottiin riemastuttavia ihmekertomuksia esimer- 
kiksi siitä, miten reikiä oli annettu kodinkoneiden toimintahäiriöihin 
tai naapurin haukkuvaan koiraan. Opettaja kertoi myös itselleen ta- 
pahtuneista vaikeista ja traumaattisista kokemuksista, joista selviyty- 
miseen hän sai apua reikistä. Kuulijoissa heräsi osanottoa, myötä- 
tuntoa ja lopulta helpotusta, kun asiat opettajan elämässä kääntyivät 
parempaan suuntaan reikin tultua hänen elämäänsä. Nämä tunteet 
näkyivät osallistujien kuunteluun keskittyneissä kehoissa, ilmeissä 

ja hengityksen huokaisuissa. (Kenttäpäiväkirja 2010, Pohjanheimo 
2019, 153.) 

Reiki Masterin innostus tarttui osallistujiin. Kertomukset todisti- 
vat reikin toimivuudesta, mutta samalla ne olivat yllättäviä ja hausko- 
ja. Nauraminen kevensi ilmapiiriä ja yhdisti ihmisiä. Yhdessä oltiin 
jonkun uuden ja jännittävän kokemuksen äärellä. Kaikkien intentio 
oli konkreettisessa käsillä parantamisen opettelussa. Keskinäistä luot- 
tamusta vahvistivat osallistujien esittelyt, joissa myös jaettiin henkilö- 
kohtaisia elämän tapahtumia. Jatkokurssilla korostuivat kertomukset 
onnistuneesta reikienergian käytöstä. (Kenttäpäiväkirja 2010.) 

Pankseppin leikkimisen affektiivinen säätelyjärjestelmä toteutui 
ilon ja naurun ilmapiirissä. Leikkimisen systeemi liittyy sosiaaliseen 
kanssakäymiseen, yhdessä nauramiseen ja iloitsemiseen. Leikki tuot- 
taa onnellisuutta ja stimuloi mielikuvitusta ja luovuutta. (Sajaniemi & 
Mäkelä 2014.) 


Maaginen ajattelu ja sen rikastuminen 


Maagisessa ajattelussa uskotaan siihen, että erilaisin menetelmin, ri- 
tuaalein tai tiettyjä sanoja ja symboleita käyttämällä voidaan vaikuttaa 
maallisiin, tämänpuoleisiin asioihin, kuten sairaudesta parantumi- 
seen, taloudelliseen menestykseen, lemmenonneen tai vihollisen ja 
kilpailijan epäonneen. Maagisessa ajattelussa syy ja seuraus perustu- 
vat analogioihin, samanlaisuuteen, kosketukseen, kontaktiin tai in- 
tentioon (Pohjanheimo 2014, 5; ks. myös Pyysiäinen 2004, 120-131). 
Uskonnollisessa ajattelussa taas huomio kohdistetaan henkiseen kil- 
voitteluun, joka palkitaan jossain toisessa, mutta paremmassa taivaal- 
lisessa tai kosmisessa maailmassa. Uushenkisellä kentällä nämä kum- 
matkin tavoitteet, maalliset ja hengelliset, esiintyvät samanaikaisesti 
ja rinnakkain. 

Erilaiset menetelmät ja rituaalit ovat kommunikaatiomuotoja, joi- 
den avulla pyritään saamaan yhteys korkeammalla olevaan voimaole- 
mukseen tai henkiolentoon (Pohjanheimo 2019, 169-172; ks. myös 
Luhrmann 2013, 712). Tälle korkeammalle esitetään pyyntöjä ja hä- 
neltä pyydetään neuvoja, jotka myös aktivoivat odotushorisontin. 
Merkkien etsiminen ja havaitseminen ympäristöstä herkistyy. Höy- 

hen kadulla tai enkelin muotoinen pilvimuodostelma taivaalla voi ol- 
la vastaus ja rohkaisu esimerkiksi jonkin päätöksen tekemiselle. 

Uushenkisellä kentällä moniaistillisia kokemuksia ja sisäisen ää- 
nen kuuntelua tuetaan ja siihen kannustetaan. Spontaaniin heuristi- 
seen ajatteluun myös luotetaan. Uushenkisen kentän käsitykset maa- 
ilmasta, johon kuuluu näkymättömiä, mutta vaikuttavia toimijoita ja 
kommunikointia yliluonnollisen kanssa, saavat tukea intuitiivisesta 
taipumuksesta olettaa intentionaalinen toimija. (Pohjanheimo 2019, 
189.) Taipumus olettaa toimija asioiden tai tapahtumien taustalle, 
silloinkin kun sitä ei voi havaita, tunnetaan kognitiivisessa uskonto- 
tieteessä kirjainyhdistelmästä HADD (Hyperactive Agent Detection 
Device) (Barrett 2004). 

Joissakin tilanteissa, kuten kriisitilanteissa, tunnistamistaipumus 
aktivoituu niin, että ihminen herkistyy olettamaan näkymättömän 
yliluonnollisen tekijän tapahtumien taustalle, vaikka hän muuten elä- 
mässään luottaisi tieteelliseen maailmankuvaan (White 2021, 137; ks. 
myös Haimila 2016). Uskonnolliset ihmiset selittävät herkästi tapah- 
tumien taustalle yliluonnollisen, strategista tietoa omaavan toimi- 
jan. Strategisella tiedolla tarkoitetaan kognitiivisessa uskontotieteessä 
pääsyä sellaiseen tietoon, joka on mahdollista vain kaikkitietäville 
jumalille. Jumalien oletetaan näkevän ihmisten salaisimmatkin aja- 
tukset, eivätkä moraalin tai normin rikkomiset jää jumalien katseelta 
näkemättä. (Boyer 2007, 178-179; Hämäläinen 2008, 316-317.) Yli- 
luonnolliset toimijat ovat usein antropomorfisia, eli niillä on ihmis- 
mäisiä piirteitä ja intentioita (ks. antropomorfismista Guthrie 1996). 

Reikienergia ei kuitenkaan ole toimija sellaisena kuin toimija 
agenttina ymmärretään. Sille ei ole helppo kuvitella muotoa tai hah- 
moa, kuten sellaisille historiallisille tai kuvitelluille toimijoille, kuten 
Jeesukselle, enkeleille tai myyttisille hahmoille. Reikiopin mukaan 
vastaanottaja on kuin astia tai kouru (kanava), joka täyttyy reikiener- 
gialla, joka virtaa sitä pitkin hoidettavaan. Miten sitten intuitiivinen 
maagisen tarttumisen ajatus soveltuu reikiaineiston analyysiin, jos 
opin mukaan harjoittaja toimii vain kanavana, jonka läpi reiki vir- 
taa? Maagisen ajattelun tutkimusten mukaan kosketuksesta jää pysy- 
vä jälki. ”Kerran kosketuksessa, aina kosketuksissa? (once in contact, 
always in contact) on ensimmäinen ”magian universaaleista laista”; 
joita viime vuosisadan vaihteen antropologit James Frazer (1854- 

1941) ja Edward B. Tylor (1932-1917) tunnistivat. He vertailivat kau- 
kaisista maista kerättyjä aineistoja ja esittivät niitä yhdistävät univer- 
saalit ”magian lainalaisuudet”. 

Jäljittelymagia ja kosketusmagia näkyvät esimerkiksi uskomuksis- 
sa, joiden mukaan vihollisen kuvan tuhoamalla tuhotaan vihollinen 
tai kun pyhänä pidetyn henkilön kosketuksen uskotaan parantavan. 
Uudemmissa psykologian tutkimuksissa havaittiin, että maaginen 
käsitys jonkun näkymättömän, mutta vaikuttavan (pahan tai hyvän) 
tarttumisesta ei ollut ainoastaan ”alkukantainen” ja ”kehittymätön” 
ajattelun muoto. Myös amerikkalaiset yliopisto-opiskelijat uskoi- 
vat jonkin epämiellyttävän pahan siirtyvän kosketuksen kautta. 
(Nemeroff & Rozin 1994, 169; 2000, 16.) 

Sosiaalipsykologit Carole Nemeroff ja Paul Rozin havaitsivat syö- 
mishäiriöitä tutkiessaan, että inhottavien asioiden näkeminen, hais- 
taminen ja ajatus niihin koskettamisesta saavat aikaan välittömiä ke- 
hollisia tuntemuksia, välttämiskäyttäytymistä ja inhon emootion. 
Tälle vastenmielisyydelle on evolutiivinen perusta. Tarttumisen pelko 
suojaa meitä vahingollisilta taudinaiheuttajilta ja auttaa meitä py- 
symään terveenä. (Rozin, Millman & Nemeroff 1986; Nemeroff & 
Rozin 2000.) 

Tarttuvuuden ajatus toimii ihmisillä myös alkuperäisen biologisen 
kontekstinsa ulkopuolella (Pyysiäinen 2008, 36). Moraalisesti vasten- 
mielisistä henkilöistä, tapahtumapaikoista ja niihin liittyvistä esineis- 
tä uskotaan tarttuvan ”negatiivisuuksia” eli jotain epämiellyttävää ja 
pahaa. (Ks. myös symbolisesti negatiivisuuksien tarttumisesta, Koho- 
nen 2020.) 

Pahaa on vaikea ehkäistä. Vain yksi tippa saastunutta ainetta voi 
pilata juomalasillisen puhdasta vettä, mutta yksi puhdas vesipisara ei 
puhdista saastunutta nestettä. Pahaa kuitenkin voi joissain tapauk- 
sissa neutralisoida tai ”ajaa pois”. Puhdistamisen teema liittyy hyvän 
ja pahan olemuksiin. Hyvällä puhdistetaan pahaa pois. Pahan pois- 
ajamiseen on uskontojen historiassa käytetty monia eri rituaalisia 


8 Magian universaalit lait tunnetaan tarttumismagiana tai kosketusmagiana 
(The Law of Contagion), jäljittelymagiana eli samankaltaisuuden magiana 
(The Law of Similarity) ja vastamagiana (The Law of Opposite). 

9 Varhaismodernissa karjalais-suomalaisessa kulttuurissa vakavien palohaa- 
vojen uskottiin tarttuneen tulen vihoista. 

menetelmiä. Uushenkisessä parantamisessa negatiivisuuksia, tunne- 
lukkoja tai energiatukoksia puhdistetaan, avataan ja puretaan, jotta 
hyvä elämänvoima pääsee paremmin virtaamaan. Reikihoidossa us- 
kotaan, että parantava energia löytää tiensä ihmisen kehossa myös 
piilossa oleviin ”negatiivisiin energiatiivistymiin”. (Pohjanheimo 
2019, 79-82; Pohjanheimo, tulossa.) 

Pahan poistaminen tai neutralointi hyvällä voimaolemuksella 
osoitettiin myös Nemeroffin ja Rozinin kokeissa. Koehenkilöiden 
tuntema vastenmielisyys vaatekappaletta kohtaan, jonka kerrottiin 
kuuluneen Hitlerille tai jollekin tunnetulle sarjamurhaajalle, lieventyi 
tai poistui, mikäli (tutkimuksentekoaikana laajaa julkisuutta hyvän- 
tekijänä saanut) Äiti Teresa pukisi tuon pahan saastuttaman vaatteen 
päälleen. (Nemeroff & Rozin 1994, 169, 173-178, 2000, 16.) Vastaa- 
vasti sairaudesta parantumisen uskotaan mahdollistuvan pyhän hen- 
kilön tai pyhää voimaa välittävän henkilön kosketuksesta tai hänen 
rituaalisesti siunaaman veden, ruoan tai jonkin esineen välityksellä. 
(Pohjanheimo 2012; Uro 2013.) Intuitiivinen maagisen tarttumisen 
ajatus toteutuu silloin pahuuden vastavoiman eli hyvyyden olemuk- 
sen tarttumisena. 

Reikin jatkokurssilla osallistujat esittelivät reikisymboleilla koris- 
teltuja kynttilöitä ja koruja. Eräs osallistuja kertoi, miten hän suojaa 
yöunensa laittamalla patjan alle sängyn kokoisen vanerille piirretyn 
(hyvää olemusta kantavan) reikisymbolin. Toinen säilytti rakkaidensa 
valokuvia kuoressa, jonne hän oli sujauttanut paperille piirretyn 
reikisymbolin. Jotkut olivat ottaneet reiki-aiheisia tatuointeja. (Kent- 
täpäiväkirja 2010.) 

Erilaiset kekseliäät tavat ”vangita” symboli ja sen voimaolemus 
edustavat intuitiivista maagisen tarttumisen ajatusta. Se on ristirii- 
dassa reikin opetuksen kanssa, jonka mukaan reikihoitaja on ikään 
kuin astia ja kauttakulkuväylä energialle, joka kanavoituu ja ohjautuu 
hänen välityksellään haluttuun kohteeseen. Ihmiset näyttivät kuiten- 
kin intuitiivisesti toimivan niin, että he suojasivat itseään ja läheisiään 
reikisymboleilla, ikään kuin he siten kokisivat saavansa haltuunsa rei- 
kin hyvää ja parantavaa olemusta. Reikisymbolin edustama voima- 
olemus koettiin intuitiivisesti sisältyvän symbolin olemukseen. Ihon 
alle tatuointineuloilla ja väriaineella hakattu tatuointi on konkreetti- 
nen esimerkki maagisesta ajattelusta, jonka mukaan kosketus siirtää 

ja tartuttaa jotain reikisymbolin voimasta kosketettuun. Tatuoinnissa 
siitä tulee pysyvä osa ihmistä. 

Maaginen ajattelu rikastuu ja automatisoituu intuitiivista ajattelua 
tukevassa ja sen käyttöä vahvistavassa ympäristössä, kuten uushenki- 
sellä kentällä ja reikikurssilla. Siitä tulee vähitellen toiston myötä it- 
sestään selvää. Yliluonnollisesta tulee luonnollista (Pohjanheimo 
2019, 171). 

Merkityksellisyyden kokemus vahvistuu ja ”kaikella tuntuu olevan 
tarkoitus”. Aikaisemmin arkiajattelussa yliluonnollisena pidetty arki- 
päiväistyy. Tämä uushenkisellä kentällä ja reikikursseilla tapahtuva 
luonnollistumisprosessi ilmenee maagisen ajattelun lisääntymisenä 
puheessa ja käyttäytymisessä. Myös yhteisö sanallistaa yksilön koke- 
muksia, antaa niille tarkoituksen ja merkityksen. 


Reiki-initiaatio 


Reikin alkeiskurssilla astutaan maagisen ajattelun vaikutuspiiriin. 
Maagisessa ajattelussa toimijat ja ilmiöt ylittävät normaalina pitä- 
miämme fyysisen maailman periaatteita ja konventioita. Kurssilla 
opetellaan näkymättömän parantavan energian käyttöä. Parantami- 
sen mahdollistaa reikienergia, jonka käyttöä varten kurssilaisten reiki- 
kanavat on avattava ja aktivoitava. Jokaiselle symbolille on oma reiki- 
virityksensä. Reikiviritykseen osallistuminen on kokemuksellinen 
osuus kurssia ja liminaalitila. Sitä ennen saatiin taustatietoa reikistä ja 
kuultiin kertomuksia reikin toimivuudesta. 

Initiaatiorituaalin, reikivirityksen, aikana osallistujat istuivat hiljaa 
puoliympyrän muotoon asetetuilla tuoleilla ja aistivat ympäristöä ko- 
konaan tai puoliksi suljetuin silmin. Taustalla soi hyvin hiljaa medita- 
tiivinen soitinmusiikki opettajan tuomasta nauhurista. Emme tien- 
neet, mitä reikivirityksessä tarkalleen tulisi tapahtumaan. Herkistyim- 
me kuitenkin aistimaan jotain. Huomio kiinnittyi visuaalisen aistin 
sijaan opettajan pehmeästi lähestyviin tai loitontuviin askeliin, liik- 
keen aiheuttaman ilmavirran aistimuksiin iholla, kehon sisäisiin tun- 
temuksiin ja mielen sisäisiin visioihin. 

Reiki Master aloitti rituaalin reikin traditiosta poiketen kiertämällä 
shamaanirummun kanssa tuolirivin, jossa me kurssilaiset istuimme. 
Rummun ääni värähteli kehossa, kun opettaja vuoron perään pysäh- 

tyi rummuttamaan jokaisen kohdalla. Rummun ääniaaltojen värähte- 
lyt siirsivät osallistujat ajatusten tasolta syvemmille olemassaolon ta- 
soille, joissa arkiset asiat unohtuivat. 

Rummutuksen jälkeen opettaja näytti kommunikoivan jonkin nä- 
kymättömän kanssa. Liikkeiden ja kehon suuntien perusteella tulkit- 
sin, että opettaja avaa yhteyden reikienergiaan ja kutsuu tai vetää sitä 
luokseen. 

Rituaalin kolmas vaihe oli osallistujien kanavien avaaminen. Reiki 
Master asettui vuoron perään jokaisen osallistujan etu- ja takapuolel- 
le. Hän teki jokaisen kohdalla pyörittäviä kädenliikkeitä selkärangan 
ja päälaen alueilla ja sitten ylös ja alas suuntautuvia liikkeitä. Käden 
liikkeet saivat ilman liikkumaan. Se tuntui kehossa kihelmöintinä, 
tuulen puuskilta ja viileinä tai lämpöisinä aistimuksina. (Pohjan- 
heimo 2012.) 

Kanavien avaamisen jälkeen Reiki Master teki taas rituaalin, joka 
näytti pantomiimiesitykseltä. Kehon ja erityisesti käsien liikkeitä seu- 
raamalla oli helppo kuvitella, että opettaja käsitteli jotain näkymätön- 
tä energiaa. Hän veti sitä ensin luokseen jostain ylhäältä, liikutteli, 
siirteli, ohjaili ja muotoili käsissään. Hän näytti ikään kuin tiivistävän 
energian kämmeneen mahtuvaksi palloksi. Pyöriteltyään sitä kämme- 
niensä välissä hän siirsi sen kurssilaisille laittamalla kämmeniensä vä- 
lissä olevan näkymättömän pallon initioitavien vastaanottaviin käm- 
meniin, jotka hän oli rituaalin aikaisemmassa vaiheessa yksitellen 
avannut astian muotoon. Kun kaikki osallistujat olivat saaneet oman 
energiapallonsa, Reiki Master kiersi tuolirivin taakse ja kosketti vielä 
jokaista olkapäälle. Tämän jälkeen hän katkaisi hiljaisuudessa suori- 
tetun reikivirityksen ja sanoi, että olemme nyt saaneet ensimmäisen 
reikivirityksemme. (Kenttäpäiväkirja 2010, Pohjanheimo 2012, 289- 
291, 2019, 125-127.) 

Kurssilla kerrottiin, että reikimenetelmää saa opettaa ja virityksiä 
suorittaa henkilö, joka peruskurssien lisäksi sitoutuu henkilökohtai- 
seen noin vuoden kestävään koulutukseen Reiki Masterin johdolla. 
Oletettavasti opettaja rituaalisessa liikehdinnässään jäljitteli oman 
opettajansa esimerkkiä. Mahdollista kuitenkin on, että hänen kehon 
liikekielensä on useiden toistojen myötä jalostunut ja että hän muok- 
kasi luovasti liikekieltään oman mielikuvituksensa ja aikaisempien 
oppien pohjalta. Reiki Master -kurssin rituaali saattaa olla luonteel- 

taan joustava. Shamaanirummun käyttö reikikurssilla viittasi eri ele- 
menttien yhdistelemiseen. 

Intentionaalisesti harjoitettujen maagisten rituaalien synnyn ja ke- 
hittymisen taustalla on esitetty olevan intuitiivisesti ohjautuvaa toi- 
mintaa. Rituaalitutkimuksessa puhutaan ritualisoitumisesta. Sekä 
eläimillä että ihmisillä rituaalinen käyttäytyminen voi syntyä jonkin 
toisen toiminnan ohessa. Toisaalta myös spontaani kehollinen liikeh- 
dintä (kehollinen kognitio) voi ohjata rituaalien kehittymistä. (Ks. 
Stephenson 2014.) 


Reikiparantamisen opettelu 


Initiaation jälkeen kurssilaisille opetettiin, miten reikienergiaa käy- 
tetään parantamiseen. Ensimmäisessä reikivirityksessä aktivoidun 
symbolin käyttöä harjoiteltiin piirtämällä kuvio isolle paperille mon- 
ta kertaa. Piirtämisessä noudatettiin tarkasti annettuja suuntia. Cho 
Ku Rei -symbolin ensimmäinen viiva aloitettiin vasemmalta oikealle 
ja siitä diagonaalisesti alas spiraaliin ja sen halkaisijaan. Paperille 
piirtämisen jälkeen symbolia piirrettiin ilmaan. Harjoittelu oli yksin 
yhdessä tekemistä, kun kaikki piirtelivät reikisymboleita. Se oli help- 
poa ja hauskaa. (Kenttäpäiväkirja 2010.) 

Ensimmäistä symbolia suositeltiin itsen, lähipiirin, perheen lem- 
mikkien ja kasvien hoitoon. Sen käyttötarkoitus oli helppo ymmärtää. 
Seuraavan virityksen jälkeen opeteltava symboli oli jo vaikeampi 
oppia ja muistaa. Haasteet kasvoivat kurssin edetessä. Symboli, jonka 
avulla reikiä voisi siirtää jonnekin kauas ja johonkin toiseen aikaan, 
vaati jo enemmän uskomista. Kurssilla kerrottiin, että reikiä voisi 
etukäteen lähettää esimerkiksi tärkeään tilanteeseen, kuten työhaas- 
tatteluun kahden viikon päähän. Sitä voitiin myös lähettää tyttärelle 
maailman toiselle laidalle, kuten eräs jatkokurssilla kertoi tehneensä. 
Reikienergiaa lähetettiin myös koko maapallolle yhteismeditaatioissa, 
joita järjestettiin kaikille kurssin käyneille. (Kenttäpäiväkirja 2010, 
Pohjanheimo 2012.) 

Symbolin toistuvaan piirtämiseen liittyvät motoriset liikeradat 
opitaan, ja harjoittelun myötä ne automatisoituvat. Kurssilla koros- 
tettiin päivittäisen harjoittelun tärkeyttä reikiparantamisen opette- 
lussa. Tietyt opitut eleet kehollistuvat toiston kautta, ja niiden mer- 

kitys kommunikointivälineenä yliluonnollisen kanssa vahvistuu. (Ks. 
myös Schüler 2012, 91.) 

Seuraavaksi opeteltiin käden asennot ja paikat hoidettavan ke- 
hossa sekä hoidon aloittaminen ja lopettaminen. Käsien pitämistä 
tietyissä kohtaa kehoa harjoiteltiin ryhmähoidossa. Vuoron perään 
jokainen sai olla hoidettavana, ja muut saivat kokemuksen hoitami- 
sesta. Osallistujat kertoivat, miten iho käden alla lämpeni, monet ker- 
toivat rentoutuneensa hoidon aikana ja joidenkin kivut olivat hellittä- 
neet. (Pohjanheimo 2012; 2019, 99-105.) 

Reikienergiaa välitettäessä keskityttiin aistimaan sen vaikutusta 
hoidettavaan. Se ”tuntuu hyvältä” sanottiin kurssilla. Intensiivinen 
keskittyminen kommunikoinnin kuvittelemiseen näkymättömän 
reikienergian kanssa pienessä ryhmässä tuotti myös virtauskokemuk- 
sen (flow). Virtauskokemukseen antautuminen tuottaa tunteen 
oikeasta ja on palkitseva, toivoa, myötätuntoa ja iloa lisäävä ja ylläpi- 
tävä kokemus (Pohjanheimo 2019, 175-178). Uushenkisellä kentällä 
omaa kokemusta pidetään tiedon auktoriteettina (ks. myös Ramstedt 
& Utriainen 2017). 


Reikihoito ja hoivakokemus 


Asiakkailleen uushenkisen kentän parantamismenetelmät, kuten rei- 
ki, aktivoivat hyvinvointiin liittyviä kehollisia prosesseja. Paranta- 
miseen liittyvät intuitiiviset oletukset ja odotukset konkretisoituvat 
hoivan kokemuksissa. Ihminen, joka tulee reikihoitoon, etsii hyvin- 
vointia lisäävää kokemusta. Hoito ei tarjoa syvällistä tietoa eikä vas- 
tauksia elämän tarkoitukseen. Se ei edellytä asiakkaidensa sitoutu- 
mista reikiin tai mihinkään uskomusjärjestelmään. Hyvinvointia ja 
parantumista edistävässä hoivakokemuksessa ei välttämättä ole hoi- 
dettavalle mitään yliluonnollista. 

Asiakas astuu rauhalliseen hoitohuoneeseen ja asettuu hoitopöy- 
dälle harmonisen musiikin soidessa hiljaa taustalla. Reikihoitaja 
aloittaa hoidon laittamalla kätensä lempeästi hoidettavan pään pääl- 
le. Lempeä kosketus aktivoi hyvinvoinnin kokemukseen vaikuttavat 
neurobiologiset prosessit, kuten mielihyvähormonit ja keskusher- 
moston välittäjäaineet (Singer & Klimecki 2014). Arkiset huolet, ku- 
ten ihmissuhdeongelmat ja voimattomuuden kokemukset maailman 

tilanteen ja ilmastonmuutoksen edessä, unohtuvat, kun huomio kiin- 
nittyy lempeän kosketuksen aktivoimana parantumisen tilaan aset- 
tautumiseen. Turvallinen ympäristö ja antautuminen hoidettavaksi 
vahvistavat parantavia vaikutuksia, kohottavat mielialaa ja tukevat 
toiveikkuutta ja positiivista asennoitumista elämään. (Pohjanheimo 
2019, 191-192.) 

Reikihoitaja valmistautuu hoitotapahtumaan reikikurssilla oppi- 
mallaan rituaalilla. Jotkut hoitajat rukoilevat Jeesusta tai Jumalaa 
ennen hoidon aloitusta, toiset käyttävät shamaanirumpua alkuläm- 
mittelyssä. Uushenkisellä kentällä kukoistava luova kekseliäisyys to- 
teutuu myös hoidoissa. 

Monissa uushenkisen kentän parantamistraditioissa noudatetaan 
samanlaista kaavaa kuin reikihoitamisessa. Ennen hoidon aloittamis- 
ta yhteys tai kanava avataan tiettyjen traditiossa opittujen kehon liik- 
keiden ja vahvistavien sanojen, nimien ja lauseiden avulla (ks. kana- 
voinnista Hulkkonen & Opas tässä teoksessa). Uushenkisen kentän 
hoidoissa mielihyvähormoneita aktivoidaan esimerkiksi sivelemällä, 
kevyellä kosketuksella, ilmavirran liikuttamisella kehon yläpuolella 
tai manipuloimalla eri tavoilla tiettyjä kohtia ja (aku)pisteitä kehossa. 
Eleet ja liikkeet vaikuttavat intuitiivisilta imitoidessaan sairastuttavan 
olemuksen (negatiivisen energian) pois pyyhkimistä ja käden pane- 
mista kipeiden kohtien päälle. (Kenttäpäiväkirja 2010.) Hoivaaminen 
tuottaa hyvinvoinnin kokemuksia. Koskettelu, halaaminen, silittely ja 
hierominen aktivoivat oksitosiinin eritystä, joka taas lisää endorfiine- 
ja kehoomme. (Linden 2016.) 


Lopuksi 


Kognitiivisen uskontotieteen poikkitieteellinen näkökulma, joka ko- 
rostaa kognition, emootioiden, kehollisuuden ja ympäristön vuoro- 
vaikutusta, tunnetaan biokulttuurisena näkökulmana (Geertz 2010). 
Biokulttuurisessa näkökulmassa kognitio kehollistuu ja tapahtuu 
aistitiedon, emootioiden, kehon liikkeiden ja ympäristön vuorovai- 
kutuksessa. Tämä monien alojen tutkimustietoa integroiva näkö- 
kulma soveltuu myös uushenkisen parantamisen tutkimukseen. Se 
selittää ja tekee ymmärrettäväksi, miksi ihmiset etsivät parantumista 

vaihtoehtoisista hoitomenetelmistä ja uushenkisen kentän reikihoi- 
dosta. 

Parantumiseen liittyy intuitiivista ajattelua, toiveita ja odotuksia, 
jotka saavat uushenkisessä hoitotapahtumassa tilaa. Terveys ja sai- 
rauksista toipuminen on ihmisen evoluutiossa selviytymiseen oleelli- 
sesti liittyvä ominaisuus. Hyvinvointia lisäävät ja stressin haitallisia 
vaikutuksia vähentävät neurobiologiset prosessit aktivoituvat, kun 
positiivinen, lähestymiseen ohjaava mielihyvän emootio saa aikaan 
hyvänolon tuntemuksia. Hoidoissa harjoitettu lempeä kosketus rau- 
hallisessa ja hyväksyvässä ympäristössä vaikuttaa hyvinvointia lisää- 
västi myös tieteellisin mittarein. Ihmistä kuunnellaan, kosketetaan ja 
hänet kohdataan. Kentällä usein vallitseva positiivinen, iloinen, hy- 
myä ja naurua välittävä ilmapiiri tarttuu. Huumori ja leikkimielisyys 
auttaa myös asettamaan asioita uusiin mittasuhteisiin. Aikaisemmin 
suurelta tuntuneet murheet ja vaivat pienenevät, kun ryhmässä (ku- 
ten reikikurssilla) saadaan vertaistukea. Apua etsivä löytää parannus- 
ta ja saa hoivaa. 

Kokonaisvaltainen näkökulma, joka huomioi mielen, ruumiin ja 
ympäristön yhteyden, ei toistaiseksi ole toteutunut virallisessa tervey- 
denhoidossa. Tieteelliseen tietoon ja analyyttiseen ajatteluun perus- 
tuvassa lääketieteellisessä ajattelussa katse on suunnattu sairauteen 
viittaavien oireiden tunnistamiseen, mitattaviin poikkeamiin nor- 
maaliarvosta ja lääkitsemiseen. Potilaan tunteen ilmaisuille ja subjek- 
tiivisille pohdinnoille, odotuksille ja toiveille ei ole tilaa. Intuitiivinen 
ajattelu sivuutetaan. 

Uusi tutkimustieto on haastanut käsitystämme ihmisestä rationaa- 
lisesti ajattelevana tietoisena toimijana. Olemusajattelu, intentionaali- 
sen tekijän oletus, maagisen tarttumisen ajatus ja antropomorfismi 
ohittavat reflektiivisen ajattelun, eikä tieteellinen tieto voi korvata tai 
poistaa intuitiivisen ajattelun vaikutusta (White 2021, 124). Nykytut- 
kimus osoittaa, että intuitiivinen ja maaginen ajattelu on arkipäiväis- 
tä, jatkuvaa ja ihmiselle ominaista. Se voi olla luovaa ja iloa tuottavaa. 
Maagisen ajattelun rikastuminen eli spontaaneihin, intuitiivisiin ole- 
tuksiin perustuva kausaalinen päättely ja heuristinen assosiointi voi 
vahvistuessaan kuitenkin johtaa myös ihmisyhteisön näkökulmasta 
haitallisiin ilmiöihin, kuten viholliskuvien rakentumiseen (ks. Poh- 
janheimo 2014). Tutkimustieto intuitiivisesta ajattelusta, emootioi- 

den kehollisuudesta ja kognitiivisen uskontotieteen tunnistamista 
intuitiivisen mielen taipumuksista tarjoavat välineitä maagisen ja us- 
konnollisen ajattelun ja käyttäytymisen analysoimiseen. 

Tiivistelmä 


Henkisyys on kehityspsykologisesta näkökulmasta yksi ajattelun 
postformaalinen kehitysvaihe, joka ylittää ja sisältää edeltävät ajatte- 
lun tasot. Toisaalta henkisyys on yksi aikamme kulttuurin horisontti- 
pisteitä, jota kohti pyritään, jota arvostetaan ja johon yhä useampi 
ankkuroituu institutionaalisen uskonnon sijaan. Integraalinen näkö- 
kulma avaa ja hienovaraistaa näitä henkisyyden eri puolia tarjoten 
eri näkökulmia yhdistävän kokonaisvaltaisen kuvan. Hyödynnäm- 
me tarkastelussa integraalisen ajattelun työkaluja ja pohdimme sitä, 
miten eri näkökulmista käsitteellistetty henkisyys avautuu empiirisen 
ja käsitteellisen tutkimuksen kohteina erityisesti henkisyyttä hyödyn- 
tävässä ja jalostavassa valmennuksessa. 


Johdanto 


”Uskonnollisuus on antanut henkisyydelle huonon maineen. Henki- 
syys ei ole mikään uskon asia, vaan ihmisenä olemisen tärkeä ulot- 
tuvuus, jonka voimme hyvin selkeästi tiedostaa. Henkisyydestämme 
käsin tarkastelemme maailmaa ja omaa itseämme, ja se yhdistää mei- 
dat myös muihin ihmisiin ja koko ihmiskuntaan” 

Tässä lainauksessa psykologi Tony Dunderfelt (2017) kiteyttää 
osuvasti henkisyyden laajan kentän ja reuna-alueet onnistuen samal- 
la asettamaan vastakkain uskonnollisuuden ja psykologisesti ymmär- 
retyn henkisyyden. Dunderfelt analysoi henkisyyttä mallin avulla, 

jossa kantavana ideana on käsitteellisen jäsentämisen mukanaan tuo- 
ma alati kokonaisvaltaisempi ja hienovaraisempi kuva itsestä ja maa- 
ilmasta. Hänen mukaansa henkisyys on käsitteiden ja kokemuksen 
evoluutiota, tarkastelun siirtymistä seuraavalle reflektiiviselle tasolle. 
Henkisyys on siis eräänlainen polku, jota pitkin voidaan edetä, ja 
etenemisen apuvälineet ovat erilaisia ja antavat eri tavoin vauhtia ja 
suuntaa henkiselle kasvulle. 

”Olen henkinen mutta en uskonnollinen” on yhä useammassa län- 
simaisen uskonnollisuuden kartoituksessa vastaan tuleva ajatus (ks. 
esim. Salomäki ja muut 2020). Tällä tarkoitetaan pääsääntöisesti kah- 
ta asiaa: yhtäältä ihmiset eivät halua identifioitua kirkon kannattajik- 
si, vaikka sen jäseniä olisivatkin, kuten Suomen tilanteessa; toisaalta 
ihmiset haluavat kertoa, ettei mikään opiksi ja teologiaksi kodifioitu 
uskonto tarjoa ainoaa tai yksinään edes välttämätöntä henkisyyden 
harjoittamisen sanastoa, vaan eri perinteitä ja harjoituksia voidaan 
yhdistää eklektisesti, käyttäjälähtöisesti. 

Yksi tapa toteuttaa tätä uudenlaista käyttäjälähtöistä henkisyyttä on 
valmentaa (kuten coaching suomeksi taipuu) ja olla valmennettavana. 
Valmentaminen urheiluvalmennuksen ulkopuolella on uusi ammatil- 
linen ala, joka heijastaa mainiosti uusliberalistista henkisyyttä ja tar- 
vetta sen toteuttamiseen nimenomaan yksilöllisyyden täyden poten- 
tiaalin saavuttamisen kautta (Cox, Bachkirova & Clutterbuck 2018). 
Ajatus erillisestä yksilöstä on toisaalta paradoksaalinen monen henki- 
sen ja uskonnollisen tradition näkökulmasta. Juuri siksi valmennus- 
alan nopea kasvu tarjoaa mielenkiintoisen näkökulman digiajan hen- 
kisyyden eklektiseen ytimeen. Siinä oma yksilöllisyys on väylä, jonka 
kautta henkisyyttä tavoitellaan ja, mahdollisesti, edetään yksilöllisyy- 
den tuolle puolen. Uskontoantropologi Anne-Christine Hornborg on 
kuvannut valmentamista juuri tämänkaltaisen yksilökeskeisen tera- 
piayhteiskunnan rituaalisena heijastajana, missä ”todellisen itsen? 
ja "sisäisen potentiaalin” etsiminen esittävät samaa roolia kuin mitä 
sielun pelastuksen tavoittelu aikanaan teki perinteisemmässä yhteis- 
kunnassa (Hornborg 2021). Hornborgin uusliberalismin kritiikki 
kohdistuu erityisesti valmentamisen siihen puoleen, jossaihmisenä ole- 
misen optimointi altistetaan markkinavoimille (vastakkaisesta näkö- 
kulmasta ks. esim. McCloskey 2019). Samaan aikaan tuo kritiikki 
osoittaa ihmisen olevan materialismin pinnan alle hakeutuva olento, 

jonka etsinnän prosessi ottaa eri aikoina ja erilaissa yhteiskunta- 
rakenteissa erilaisia muotoja. 

Henkisyyttä arvostetaan, vaikka sen erityistä sisältöä ei juurikaan 
avata. Suomessa evankelis-luterilainen perinne on kipuillut sen kans- 
sa, että kirkon monopoli henkisyyteen on rapistunut. Henkisyyden ja 
”hengellisyyden” erottaminen toisistaan on ollut yritys erottaa ja suo- 
jata sitä henkisyyttä, jota on tarjolla evankelis-luterilaisessa kirkossa, 
eli hengellisyyttä. Henkisyyden koko kenttään viittaamiseen — oli sit- 
ten kyse ”psykologisesta” henkisyydestä tai uskonnon strukturoimas- 
ta henkisyydestä — onkin sitten tarvittu raskauttavaa sanayhdistelmää 
”henkinen ja hengellinen? (Lipponen & Karvinen 2018; Louheranta 
ja muut 2016). 

Karkeasti ottaen henkisyyden empiirisen tutkimuksen päälinjat 
ovat kehityspsykologinen ja kulttuurintutkimuksellinen, ja kolmante- 
na linjana on neurobiologinen tutkimus. Kehityspsykologiassa on 
tutkittu yhtäältä henkisten kokemusten erityislaatua ja henkistä kehi- 
tystä, kulttuurintutkimuksen työsarkana on ollut puolestaan tutkia 
sitä, miten henkisyydestä puhutaan, miten sen suhteen toimitaan ja 
millaisia erotteluja sen avulla tehdään. Miten tämä moninaisuus voi- 
daan jäsentää? 

Integraalisen näkökulman avulla haluamme rakentaa henkisyy- 
destä käyttökelpoista kokonaiskuvaa, joka sopii eri tieteenalojen ke- 
hykseksi sekä henkisyyden valmentamiseen. Samaan aikaan tie- 
dostamme, että suhteessa esimerkiksi systeemiteoriaan, uusmateria- 
lismiin tai postmodernismiin, integraalinen teoria on tarkastelunäkö- 
kulmana verrattain tuore, ja sen yhdistäminen olemassa olevaan 
tutkimusperinteeseen on kesken. Tämän edistämiseksi olemme tar- 
kastelleet muun muassa integraalisen ajattelun tieteenfilosofiaa, kri- 
tiikkiä ja asemaa ihmistieteiden kentässä (Jakonen & Kamppinen 
2016), integraalisen ajattelun suhdetta systeemiajatteluun ja henki- 
syyteen (Kamppinen & Jakonen 2015) sekä integraalisen ajattelun 
antia suhteessa johtamiseen ja valmennuksen teorioihin (Jakonen & 
Kamppinen 2015, 2018). Integraalista teoriaa voidaan lähestyä myös 
osana perustavien tieteiden (foundational studies) kenttää, jonka teh- 
tävänä on laajentaa episteemistä käsitystämme maailmasta pessimis- 
min sävyttämien, resignoituneiden muistokirjoitusten sijaan (Bunge 
1983). 

Amerikkalaisen filosofin ja psykologin Ken Wilberin (s. 1949) tuotan- 
toon ankkuroituva integraalinen teoria voidaan kiteyttää ajatukseen, 
että ihminen on olemassa neljällä eri tavalla, samanaikaisesti: sub- 
jektiivisesti, intersubjektiivisesti, objektiivisesti ja interobjektiivisesti 
(Jakonen & Kamppinen 2021). Näissä eri nurkkauksissa on omalaki- 
set hierarkiansa ja kehityslinjansa, joiden myötä ihminen etenee 
omalla elämänkaarellaan fyysisenä, biologisena, psyykkisenä ja sosio- 
kulttuurisena olentona. Integraalinen näkökulma korostaa paitsi näi- 
den erilaisten olemistapojen huomioonottamisen tärkeyttä myös sitä, 
millaisia kehityskulkuja niihin sisältyy. 

Integraalinen teoria on siis kiinnostunut tietoisuuden, aineen, yh- 
teiskuntien ja kulttuurien kehityksestä. Nämä neljä puolta ovat sama 
tarina — todellisuus — kerrottuna eri näkökulmista. Integraalisen teo- 
rian mukaan tuon tarinan kaikki neljä ”lukua” etenevät samojen ker- 
rosten kautta. Maagisen ajattelun kulttuuriyhteiskunnista siirrytään 
myyttisen ajattelun kulttuuri-yhteiskuntiin ja siitä modernin tieteelli- 
sen ajattelun kulttuuriyhteiskuntien kautta postmodernin pluralis- 
min kulttuuriyhteiskuntiin seuraavaa vaihetta odotellessa. Vaikka 
moni nykyajan valtio edustaakin näennäisesti modernia ajattelu- 
kulttuuri-yhteiskuntaa, on niiden sisällä todellisuudessa monia tietoi- 
suuden sedimenttejä. Tämän unohtaminen johtaa helposti niin sanot- 
tuun konsensustodellisuuden harhaan (Jakonen 2022, tulossa). Siinä 
unohdetaan, miten radikaalisti erilaiset arvomaailmat, todellisuus- 
kuvat ja totuuden määreet, jotka syntyvät eri kerrosten tuottamien 
maisemien tavoista hahmottaa asioita, johtavat keskenään ristiriitai- 
silta tuntuviin maailmankatsomuksiin. Ainoa tie ulos tuosta seka- 
melskasta on hyväksyä todellisuuskuvien näennäinen paradoksaali- 
suus ja nähdä, miten ne voivat aidosti sopia yhteen, aivan kuin tari- 
nan eri vaiheet, jotka toisistaan irrallaan tarkasteltuna vaikuttavat 
sekavilta, mutta kokonaisuuden näkökulmasta muodostavat yhden 
kertomuksen, Uni-Versumin. 

Yleisenä ajattelutapana integraalinen näkökulma on lähellä systee- 
miajattelua ja erityisesti systeemiälyn tutkimusta (Hämäläinen & 
Saarinen 2008). Ihmismieltä ja kulttuuria koskevana ajattelutapana 
integraalinen näkökulma on puolestaan lähellä kehityspsykologiaa 

(Kegan 1982) ja transpersoonallista psykologiaa (Friedman & Har- 
telius 2015). Näille koulukunnille on yhteistä paitsi kokonaisvaltai- 
suus myös hypoteesi, että ajattelulle ja kulttuurille ei ole rajoja, vaan 
kehityslinjat voivat edetä tavanomaisista kokemuksen ja toiminnan 
kaavoista muotoihin. Kehityslinjojen seisakkeet avaavat uusia näky- 
miä maailmaan ja mahdollisuuksia toimia uusilla tavoilla. Henkisyys 
- ymmärsimme sen millä tavalla tahansa - kuuluu tähän tutkimus- 
kenttään. 


Neljä näkökulmaa henkisyyteen 


Synoptinen näkökulma ”henkisyyden” käsitteeseen voidaan lainata 
1700- ja 1800-lukujen filosofiasta. Saksalaisen idealismin perinteessä 
henki, Geist, viittasi sisäiseen kokemukseen ja sen eri ulottuvuuksiin. 
Tämä oli erotuksena ulkoisesta maailmasta, asioiden ja esineiden ob- 
jektiivisesta todellisuudesta. Ero ei aina ollut länsimaisessa ajattelus- 
sa niin jyrkkä. Monet eurooppalaisen filosofian klassikot osoittivat 
ajattelussaan selvää integraalista taipumusta nähdessään ”aineen” ja 
”hengen” olevan saman kolikon eri puolia tai yhden asian erilaisia il- 
mentymiä (ks. esim. Goode 2007). 

Henkisyys todellisuuden sisäpuolena antaa tutkijalle pelivaraa 
tuon monitulkintaisen, kulttuurisesti eri käsitesisältöjä saavan ja osit- 
tain määrittelyä kaihtavankin (ks. esim. Dunderfelt 2017; Stausberg 
& Gardiner 2016) konseptin suhteen. Jos hyväksymme henkisyyden 
olevan minimissään sitä, että tietoisuutta on - että kokijalla, eli meis- 
tä jokaisella, on olemassaolon tunne — ja että tuo olemassaolon tun- 
ne tai tietoisuus joko a) havaitsee itsensä tai b) joku kykenee sen ha- 
vaitsemaan, saadaan samaan aikaan yksinkertainen ja sangen kattava 
määritelmä henkisyydelle. Tämä määritelmä henkisyydestä todelli- 
suuden sisäpuolena, yksinkertaisena olemassaolon tunteena ei ole 
myöskään vieras monelle transrationaalisen — eli loogisen älyn sisäl- 
tävälle mutta ylittävälle - henkisyyden edustajalle zenbuddhalaisuu- 
den ja Advaita Vedantan klassikoista uudempiin edustajiin (ks. esim. 
Hui-neng 2008; Maharaj 2012; Davis 2021). 

Todellisuus voidaan jakaa karkeasti asioihin ja kokemukseen. 
Asioihin kuuluvat niin yksittäiset asiat — aivot, rekat, molekyylit 

- kuin asiakokonaisuudetkin (yhteiskunnat, infrastruktuuri, solu- 
viljelmät). Se, mikä tekee näistä todellisuuden ”toisen puolen” on lä- 
hinnä tarkastelutapa: katsomme ihmisinä asioita ja asiakokonaisuuk- 
sia niiden ulkopuolelta, metodinamme havainnointi. 

Toisella puolella on kokemus, johon kuuluu niin yksittäinen koke- 
mus (aistimukset, tunteet, mielipiteet) kuin yhteisöllinen kokemus 
(kulttuuri, normit, jaettu merkitys). Tämä todellisuuden toinen puoli 
syntyy jälleen metodin kautta, kun tarkastelemme näitä asioita niiden 
sisältämän tarkoituksen näkökulmasta, avaimena tulkinta ja yritys 
ymmärtää. Toisaalla siis empiria ja toisaalla hermeneutiikka — laa- 
jasti ymmärrettynä — antavat meille mahdollisuuden luoda kattava, 
sekä/että-henkinen kuvaus tästä ihmisten, asioiden ja kokonaisuuk- 
sien maailmasta. 

Kun sitten henkisyys asetetaan tähän katsantokantaan, saadaan sii- 
tä neljä puolta esiin: henkisyys puhtaasti sisäisenä kokemuksena (ole- 
massaolon tunne) ja sen eri vaiheina (kehityspsykologia), henkisyys 
neurobiologian näkökulmasta, henkisyys kulttuurientutkimuksen 
näkökulmasta ja henkisyys osana ihmislajin sosiaalista rakennetta ja 
pelikenttää. Jokainen näkökulma auttaa avaamaan uusia ovia henki- 
syyteen. Mikään näkökulmista ei tyhjennä henkisyyden kasitesisal- 
töä, vaan luo siihen uudenlaisia tarttumapintoja ja täydentää tarinaa 
ikään kuin neljästä näkökulmasta, joista jokaisessa on aina entistä sy- 
vempiä vaiheita. Henkinen kokemus [Näkökulma 1] (enkelien koh- 
taaminen, tietämättömyyden pilvi, unio mystica, nirvikalpa samadhi, 
nirodh) on aina jossain aivofysiologisessa tilassa [Näkökulma 2], 
kulttuurissa [Näkökulma 3] ja yhteiskuntarakenteessa [Näkökulma 4] 
läpikäyty olemassaolon tunteen muutostila, jota voidaan integraali- 
sessa mielessä katsoa ja tulkita jokaiselta neljältä kantilta. 

Henkisen kokemuksen kokija voi niin ikään olla omassa kehityk- 
sessään melkeinpä missä tahansa vaiheessa ja ikään kuin ympäröidä 
kokemuksensa tuolle vaiheelle ominaisella tulkinnallisella koodistol- 
la. Oli koettu kokemus miten syvä tai tavallisesta tajunnan tilasta 
poikkeava tahansa, aina jumalolennon (Avalokiteshvara, enkeli, maa- 
hinen) kohtaamisesta oman egon häviämiseen saakka (Nirvana, 
Sahaja Samadhi, Marifa), tuo kokemus tulkitaan vääjäämättä joltain 
kasvukerrokselta ja sitä vastaavasta maailmankuvallisesta maisemasta 
käsin. Itseydestä irtautunut henkinen kokemus voi saada esimerkiksi 

nationalistisen tulkinnan. Tätä tapahtui esimerkiksi toisessa maail- 
mansodassa, jossa japanilaiset zenmunkit osoittautuivat mainioiksi 
kamikaze-lentäjiksi, egottomiksi tuhokoneiksi (Victoria 2006). 

Maaginen ajattelu kietoo henkisen kokemuksen konkreettiseen 
muotoon (”Enkeli, jonka näin, oli oikea fyysinen olento”), kun taas 
myyttinen ajattelu muokkaa kokemusta traditionaalisten kertomus- 
ten suuntaan (”Jumala ilmestyi minulle ja antoi välitettäväksi vies- 
tin kansallemme”). Rationaalinen ajattelu suhtautuu henkiseen ko- 
kemukseen skeptisyyden, ateismin variaatioiden tai agnostismin 
varhaisvaiheiden kautta, ja postmodernin ajattelun tulkitsema hen- 
kinen kokemus asettaa henkisyyden noutopöytään, jossa kaikki ovat 
yhtä oikeassa — henkisyyden hillosipuleista kunnon patapaistiin. 

Hillosipulien sekoittamista patapaistiin kutsutaan integraalisessa 
uskontoteoriassa pre/trans-harhaksi. Se tarkoittaa pre-rationaalisen 
henkisen tulkinnan sekoittamista trans-rationaaliseen henkiseen tul- 
kintaan lähinnä siksi, että rationaaliselle tulkitsijalle molemmat ovat 
yhä lailla ei-rationaalisia. Näin menevät iloisesti sekaisin hyvin eri ta- 
soiset ilmiöt, kuten sufimystikon kokema Marifa-tietoisuus (trans- 
rationaalinen henkinen tulkinta) ja naapurin erakko-Reiskan ko- 
kema vahva tunne maahisten temmellyksestä keskiyön jälkeisellä 
kasteikolla (esirationaalinen, maaginen henkinen tulkinta). Integraa- 
lisen uskontoteorian tarkastelussa henkisyyden kentän ilmiöitä voi- 
daan eriyttää toisistaan muun muassa tämän hermeneuttisen apuvä- 
lineen eli pre/trans-erottelun keinoin. 


Henkisyys ja kehityslinjat 


Henkisyyttä voidaan tarkastella myös kahdella lisärikastetta tarjoa- 
valla tavalla. Ensimmäinen tapa on nähdä henkisyys omana, erillise- 
nä kehityslinjanaan, mikä on Wilberin mukaan yksi viidestä henki- 
syyden keskeisestä ulottuvuudesta (Wilber 2000). Tätä ajatusta edusti 
myös James Fowler (1986) klassisessa tutkimuksessaan uskon vai- 
heista (tässä tosin keskeinen tarkastelukohde on ”uskon” käsite, joka 
on kristillisen viitekehyksen kulttuurisesti normatiivinen viittauskoh- 
de) tai Paul Tillich puhuessaan henkisyydestä asiana, jota pidämme 
”kaikkein tärkeimpänä” (2009, 1). Tillichin mukaan henkisyys ke- 

hittyy vastauksissamme kysymykseen ”Mikä on sinulle kaikkein tär- 
keintä?”. 

Ken Wilberin mukaan (2000, 2018) nämä vastaukset käyvät läpi 
samat vaiheet, oli kyse sitten henkisyyden, moraalin tai kognition ke- 
hityksestä. Tärkeintä asiaa, moraalista valintaa tai näkökulmien otta- 
misen taitoa yhdistää Wilberin mukaan se, että ne tulevat aina joltain 
tietyltä kehityksen tasolta: useimmiten joko itsekeskeiseltä, ryhmä- 
keskeiseltä tai globaalilta tasolta. Henkisyys tällä tavalla ajateltuna 
- Tillichia lainaten — on siis sitä, että pitää tärkeimpänä joko itsen, 
oman ryhmän tai kaikkien ryhmien hyvinvointia. Laajennettu tai sy- 
ventynyt globaalinen henkisyys ulottaa kaikkein tärkeimmän piiriin 
myös kaikki tuntevat olennot, kuten buddhalaisuudessa tai syväeko- 
logiassa usein tehdään. Nondualistinen henkisyys ottaa kaikkein tär- 
keimmän piiriin tietoisuuden tai olemassaolon tunteen itsessään, 
mikä taas on leimallista monille Advaita-johdannaisille henkisille 
opeille (ks. esim. Goode 2013; Davis 2021). Sanskriitin sana advaita 
tarkoittaa ei-kahta, ja se on yksi vanhimmista filosofisista suuntauk- 
sista. Advaita-koulukunnan keskeisenä ajatuksena on hylätä erottelu 
kaiken erillisyyden välillä ja nähdä todellisuuden koostuvan toisis- 
taan erillisten asioiden sijaan vain yhdestä asiasta. Siitä, mitä tuo yksi 
asia on ja voidaanko sitä edes määritellä, eri advaita-suuntaukset ei- 
vät aina ole samaa mieltä (ks. esim. Waite 2007). 

Toinen tapa henkisyyden mieltämiseen on nähdä se eri kehitys- 
linjojen korkeimpana todennettuna tai kuviteltavissa olevana tasona. 
Kehityslinjat ovat, jälleen laajasti määriteltynä, kaikkia niitä osaami- 
sen muotoja, joita ihmislaji on kehittänyt. Käsitteen teki tunnetuksi 
psykologi Howard Gardner (2011), joka erotteli toisistaan kahdeksan 
hänen mukaansa keskeisintä osaamisaluetta (kognitiivinen, interper- 
soonallinen, musikaalinen, ja niin edelleen). 

Jokainen näistä taidoista kehittyy vaiheittain, ikään kuin kerrok- 
sesta toiseen. Osa taidoista jää ykköskerrokseen, osa kehittyy kakkos- 
kerrokseen, osa kolmanteen kerrokseen, ja niin edelleen. Kun jokin 
taito on kehittynyt niin pitkälle, että sille on vaikeaa löytää vertailu- 
kohtia ympäröivästä yhteiskunnasta tai kulttuurista, voidaan puhua 
- tästä näkökulmasta — henkistyneestä osaamisesta. 

Kun kuuntelemme vaikkapa Rolling Stonesia parhaimmillaan, 
maistamme huippukokin valmistamaa ruokaa, pukeudumme erityi- 

sen hienosti valmistettuun vaatteeseen tai näemme Chicago Bullsin 
pelaamassa koripalloa vuoden 1996 loppuottelussa, kohtaamme teke- 
misen, joka on niin laadukasta, taitavaa ja poikkeuksellista, että sitä 
voidaan kutsua henkiseksi. Tämän toisen määritelmän mukaan hen- 
kisyys on siis korkein kuviteltavissa oleva tai havaittu taso missä ta- 
hansa kehityslinjassa, moraalista älylliseen ymmärrykseen ja kines- 
teettiseen kykyyn. 

Integraaliselle ajattelulle tunnusomaista on sen myöntäminen, et- 
tä todellisuutta on haastavaa vangita käsitteisiin. Näin ollen henki- 
syyden määritelmässä voidaan hyväksyä sen paradoksaalinen luonne: 
para ja doksi, eli oppien yläpuolella tai sivussa leijuu metataso, josta 
käsin voidaan nähdä ja antaa tilaa monelle eri määritelmälle. Huono- 
ja määritelmiä koetamme kuitenkin välttää. 


Uskonnot henkisten kehityspolkujen seisakkeina 


Integraalisesta näkökulmasta katsottuna organisoituneet uskonnot 
monimuotoisine oppeineen, rituaaleineen ja instituutioineen tarjoa- 
vat mahdollisuuksia henkisyyteen, mutta eivät itsessään tyhjennä 
henkisyyden käsitettä tai avaa kaikkea, mikä on mahdollista henki- 
syyden kentällä. Wilberiä lainataksemme, uskonnot voivat toimia ly- 
hykäisinä ”liukuhihnoina” jotka vievät ihmistä eteenpäin, pätkän ker- 
rallaan (Wilber 2006). Uskonnollisten perinteiden tarjoamat käsitteet 
ja kertomukset sekä niitä kaavoittavat rituaalit antavat seuraajilleen 
tapoja reflektoida todellisuutta, ja tässä mielessä ne täyttävät henki- 
syyden yhden vaatimuksen eli reflektion mahdollistavien käsitteiden 
tarjonnan. Esimerkiksi suomalaisen evankelis-luterilaisen jumalan- 
palveluksen kaavamaisesti toistettavat rukoukset saattavat antaa osal- 
listujille mahdollisuuden kirkastaa omia ajatuksiaan ja kokemuksiaan 
(Juntunen & Mäkimaa 2014). Seurakunnan tarjoama sielunhoito tai 
”auttava keskustelu papin tai diakonin kanssa” antaa puolestaan väl- 
jemmän kehikon erilaisten kokemusta jäsentävien käsitteiden kirkas- 
tamiseen ja käyttöön (Peltomäki 2014). 

Henkisyyden kaavoittuminen ja auktoriteetin määrittely sille, mi- 
ten käsitteellisen reflektion ja kokemuksen tiellä voi edetä, lienee kes- 
keinen peruste, minkä vuoksi uskontojen henkisiä aineksia pidetään 

integraalisessa ajattelussa vain rakennusaineina. Toki uskonnot eroa- 
vat toisistaan henkisen potentiaalin suhteen. Erotuksena perinteisellä 
tavalla ymmärretystä tieteestä suuret uskonnolliset perinteet ovat 
tehneet keskeisimmät löydöksensä kauan sitten ja lukittuneet sitten 
käytännössä paikoilleen. Siinä missä luonnontieteet, yhteiskunta- 
tieteet ja kehityspsykologia ovat päässeet vasta vauhtiin, henkiset pe- 
rinteet ovat löytäneet käsityksensä ihmisen ja todellisuuden suhteesta 
tuhansia (buddhalaisuus, vedanta, juutalaisuus, kristillisyys) tai satoja 
(islam) vuosia sitten ja jääneet sitten isojen linjojen suhteen käytän- 
nössä lepäämään löydöksensä laakereille. 

Kaikki laakerit tarvitsevat kuitenkin rasvaa, tai ne ruostuvat ja 
juuttuvat kiinni, jolloin pyörä ei enää liiku. Wilberin mukaan valta- 
osa maailman suurista uskonnollista traditioista löytää itsensä tästä 
tilanteesta 2020-luvun taitteessa. Tulevaisuudessa — jos rasvaa ei lisä- 
tä ja henkistä kehitystyötä ei tapahdu - ne löytävät itsensä puhuttele- 
masta yhä harvempia moderneja ja postmoderneja maailmankuvan 
kuluttajia. Tätä Wilber pitää maailmanluokan katastrofina, koska 
henkiset traditiot kaiken myyttisen painolastinsa takana sisältävät 
poikkeuksellisen ulottuvuuden emansipatorisen filosofian viisautta, 
jota ei muun tyyppinen filosofia tai tiede ole tutkinut. (Wilber 2017.) 
Wilber itse pitää buddhalaisuutta poikkeuksellisen hyvänä resurssi- 
na, koska buddhalaisuus sisältää ajatuksen oman traditionsa evolutii- 
visesta luonteesta. 

Teoksessaan The Religion of Tomorrow (2017) Wilber esittää, 
että buddhalaisuuden itseymmärrys on toteutunut Dharman pyö- 
rän kolmessa käänteessä tai kierroksessa. Ensimmäinen käänne oli 
varhaisen buddhalaisuuden synty, jota yleensä kuvataan historialli- 
sen Buddhan alkuperäiset opetukset sisältävän Theravada-buddha- 
laisuuden muodossa. Toinen käänne tapahtui filosofi Nagarjunan ja 
Madhyamaka-koulukunnan myötä 100-luvulla ja kolmas käänne vel- 
jekset Asangan ja Vasubandhun edustaman Yogacara-koulukunnan 
myötä 300-luvulla. Jokainen käänne toi tradition omien opetusten 
mukaan jotain uutta ja oman lisänsä buddhalaisuuteen. Wilber nos- 
taa buddhalaisuuden esiin usein juuri tämän sisäsyntyisen kehitys- 
aspektin vuoksi. Se auttaa näkemään perinteen harjoittajien oman 
opin mukaan, miten mikään oppi ei ole itsessään pysyvää, vaan sisäl- 
tää aina — kuten intialaisessa filosofiassa on tyypillistä ajatella - oman 

tuhonsa ja seuraavan syntymän siemenet. Wilber ehdottaa buddha- 
laisuuden (ja monen muunkin suuren henkisen tradition) olevan val- 
mis ja tulevaisuuden relevanssinsa kannalta pakotettu seuraavaan 
vaiheeseen, joka ottaa huomioon luonnontieteiden, sosiologian ja ke- 
hityspsykologian löydökset ihmisyydestä. Uskonnollisten traditioi- 
den henkisellä potentiaalilla on Wilberin mukaan tulevaisuudessa 
siis kaksi vaihtoehtoa: joko jäädä kehittyneiden tieteenalojen kasvu- 
kerrosten sisään henkisenä häntäluuna tai täydentää omaa henkis- 
tä kehitystään kestävällä tavalla niin, että luonnontieteiden, kehitys- 
psykologian ja sosiologian löytämät oivallukset ihmisestä täydentävät 
- eivätkä uhkaa — henkisten perinteiden jo kauan sitten oivaltamia 
emansipatorisen filosofian eli kärsimyksen juurisyistä vapauttamaan 
pyrkivien ajattelutraditioiden periaatteita. 


Valmennus digiajan henkisyydessä 


Henkisyys on yhdestä näkökulmasta harvojen ja valittujen etsijöiden 
valitsema polku (Roof 1993). Toisesta näkökulmasta nähtynä henki- 
syys on vain sana, jolla leimataan yleisinhimillinen tarve löytää paik- 
kansa tässä maailmassa, universumissa ja kosmoksessa. Henkiset 
perinteet ovat tässä mielessä ainoastaan yksi keino tyydyttää tätä tar- 
vetta. 

Valmentaminen on urheilun ulkopuolisessa maailmassa suhteel- 
lisen uusi ilmiö. Erilliseksi alakseen se on noussut selkeästi vasta 
1990-luvulla (Cox, Bachkirova & Clutterbuck 2018). Nykyisin se on 
yksi yleisimpiä turvapaikkoja entisille HR-johtajille ja organisaatioi- 
den rattaissa merkityksettömiksi hioutuneille asiantuntijoille, jotka 
haluavat kokea suorempaa, inhimillisempää ja vapauttavampaa vai- 
kutusta oman työnsä tulosten suhteen. Valmennustyö on myös mai- 
nio esimerkki siitä, miten henkisten perinteiden täyttämää emansi- 
patorista tarvetta voidaan toteuttaa muillakin, näennäisen maallisilla 
keinoilla. 

Integraalista ajattelua on sovellettu valmennusalalle usean eri toi- 
mijan kautta. Yleisesti hyväksytyimmän sovelluksen on kehittänyt 
Kanadassa perustettu, mutta kaikille mantereille Antarktista lukuun 
ottamatta toimintansa laajentanut Integral Coaching Canada (ICC). 

Heidän sovelluksensa (Integral Coaching) teoreettinen perusta esitel- 
tiin alun perin Journal of Integral Theory and Practice -lehden erikois- 
numerossa (Hunt 2009). Integral Coaching tähtää samaan päämää- 
rään kuin valmennusala yleisestikin eli auttamaan tervettä aikuista 
ihmistä kulkemaan paikasta A paikkaan B. Se, miten tämä matka teh- 
dään ja millaisin ihmistä koskevin oletuksin, erottaa ICC:n muista 
valmennusalan suuntauksista. 

Integraalisessa valmennuksessa, sellaisena kuin ICC on sen kehit- 
tänyt, ei sinällään ole minkäänlaista henkisyyteen sanan perinteises- 
sä mielessä (henkisyys erillisenä kehityslinjana 4 la Fowler tai Tillich) 
viittaavaa painotusta. Asiakas tulee valmennukseen oman tavoitteen- 
sa kanssa, ja valmennusmetodin soveltaja eli Integral Coach auttaa 
asiakasta ymmärtämään etäämmältä, miksi tuo aihe on hänelle niin 
tärkeä ja miksi hän ei ole vielä tavoitettaan saavuttanut. Tämä itses- 
tään etääntyminen muistuttaa jossain määrin monelle henkiselle tra- 
ditiolle tyypillistä itsehavainnointia: samaa tavataan muiden muassa 
armenialaiskreikkalaisen mystikko-filosofi G. I. Gurdjieffin opetuksia 
seuraavassa Työssä (ks. esim. Shirley 2004) sekä hindulaisessa ja 
buddhalaisessa harjoituksessa, joissa oman mielen sisältöjen todista- 
minen tai havainnoiminen on keskeinen metodi. 

Valmennuksen näkökulmasta tämä itsehavainnoinnin vaihe on 
hyvin praktinen: asiakas pyrkii saamaan itsensä kiinni ”itse teossa? 
ja näkemään niin sanotun nykyisen olemisen tapansa neutraalisti 
sen sijaan, että näkisi sen kautta. Tämän jälkeen valmennettava ja 
valmentaja käyvät muutaman viikon välein sarjan valmennuskeskus- 
teluja, joiden yhteydessä valmennettava saa käytännöllisiä harjoituk- 
sia uudenlaisen, valmennusaihetta tukevan, olemisen tavan vahvista- 
miseen. 

Prosessi on siis itsessään, tarkastelutavasta riippuen, läpikotaisin 
henkinen tai läpikotaisin maallinen. Henkisen siitä tekee se, että kes- 
keinen muutoskohde on sisäinen tapa, jolla asiakas ajattelee itsestään, 
ympäristöstään ja tavoitteestaan. Maallisen siitä tekee se, että prosessi 
on hyvin dialogi- ja toimintaorientoitunut eikä henkisyydestä sanan 
perinteisessä mielessä puhuta. 

Laajemmassa mielessä valmentaminen on kuitenkin heijastus digi- 
ajan henkisyydestä. Ihminen saapuu valmennukseen yleensä kaiva- 
tessaan selkeyttä elämäänsä. Hänen ongelmansa eivät ole riittävän on- 

gelmallisia psykologiseen terapiaan, eivätkä ne ole luonteeltaan riittä- 
vän spirituaalisia henkisen opettajan kanssa käsiteltäväksi. Yleensä 
asiakas kokee ristiriitaa ympäristönsä, oman itsensä ja tekemisensä 
tai suoritustensa välillä. Tämä ristiriita heijastaa digiajan haasteita 
laajemmin: toisaalla on työn ja suorittamisen palvonta ja toisaalla 
oman aidomman itsen ja omien tunteiden ja tarpeiden kuuntelemi- 
nen. Mitä tehdä? Mikä on oikein ja mikä viisasta? Miten ottaa työ, it- 
se ja koko elämä huomioon tässä monimutkaistuneessa maailmassa, 
jossa yksinkertaisia ratkaisuja ei ole enää tarjolla? Näiden asioiden 
kanssa painiva ihminen on digiajan henkisyyden ytimessä, joka usein 
heijastuu kysymyksinä ajasta ja sen optimaalisesta käytöstä. (Burke- 
man 2021.) 

Digiajan henkisyys on halua löytää selkeyttä. Se perustuu tarpee- 
seen ottaa työn kolonialisoimaan ihmiskuvaan mukaan oma itse ja 
sen tarpeet, jotka monella ovat jääneet työnkuvan ja roolin alistamik- 
si. Näiden asioiden mahtumista samaan kuvaan kutsutaan usein työn 
ja vapaa-ajan tasapainoksi. Digiajan henkisyydessä nähdään monia tä- 
tä tasapainoa uhkaavien tekijöiden hallitsemiseen, muokkaamiseen tai 
poistamiseen johtavia polkuja. Näitä voidaan sanoa digiajan henkisyy- 
den poluiksi tai traditioiksi. Osa traditioista pyrkii minimoimaan työn 
(Ferriss 2004), osa taas pyrkii palauttamaan fokuksen työssä ”kaikkein 
tärkeimpään” (Newport 2021). Osa digiajan henkisyyden suuntauksis- 
ta opettaa kantamaan vastuun omista valinnoista ja omaksumaan yk- 
sinkertaisia periaatteita (Peterson 2018), kun taas osa auttaa olemaan 
välittämättä suorituskeskeisyyden vaatimuksista (Manson 2016). 

Digiajan henkiset polut — jotka ovat yrityksiä suunnistaa ja selviy- 
tyä ”pyhän työn” labyrintissa — voidaan jakaa karkeasti kahteen luok- 
kaan: vastuu- ja vapauspolkuihin. Vastuupolkuja edustavat kaikki ne 
suuntaukset, jotka kannustavat ihmistä kehittämään itseään ja taito- 
jaan, jotta hän olisi osaavampi työn eri osa-alueilla. Näiden polkujen 
pyhät kirjoitukset tunnistaa helposti jo otsikoista: Voittamisen anato- 
mia (Hintsa 2015), The Power of Full Engagement (Loehr & Schwartz 
2003) tai Seven Habits of Highly Effective People (Covey 1989). Vas- 
tuupolut ovat digiajan henkisyyden republikaaneja, joille jokainen on 
oman onnensa seppä, kunhan ei lopeta takomista kesken. Vapaus- 
polut ohjaavat toiseen suuntaan. Ne kannustavat rakentamaan uu- 
denlaisen elämäntavan, jossa työn määrä on minimi ja vapaan ajan 

määrä maksimi. Tämän suuntauksen pyhiä tekstejä ovat Neljän tunnin 
työviikko (Ferriss 2004), How to Be Idle (Hodgkinson 2005) ja Business 
for Bohemians (Hodgkinson 2018). Vapauspolut ovat liberaaleja, jol- 
loin menestyksen keskiöön kuuluu itsensä toteuttaminen, vapaan il- 
maisun tärkeys sekä työhön käytetyn ajan ja energian minimointi. 

Molemmilla traditioilla on niin ikään pitkä historia. Vastuupolku- 
jen varhaisteksteihin kuuluu Arnold Bennettin How to Live on 
24 Hours a Day (2010 [1908]), ja vapauspolkuja tallaava voi tarttua 
kaikkien joutilaiden esikuvaan, Ivan Gontsarovin Oblomov-romaa- 
niin (2005 [1859]). 

Valmennustyö on näin ollen henkisyyttä nykymuodossa. Se on 
syntynyt vastaamaan samoihin suuriin kysymyksiin, joita ihminen on 
aina esittänyt, kun olosuhteet ja oma olemus hankaavat vastakkain. 
Integraalisen valmennuksen ytimessä on ymmärrys siitä, että toisi- 
naan ihmettely on suurinta, mihin kykenemme, ja jo se — yhdessä ih- 
mettely ja työstä hetkeksi sivuun astuminen — on arvokasta. 

Valmentamisen henkisyyden lisäksi voidaan tarkastella myös hen- 
kisyyden valmentamista. Tätä voidaan tehdä monella tavalla, mutta 
keskeinen yhtymäkohta on sama kuin urheilijan, yritysjohtajan tai 
tavallisen kadunihmisen valmentamisessa. Tarkoitus on tuoda esiin 
valmennettavan piilevä kyky toimia tai nähdä jokin tuttu asia erilai- 
sella tavalla, uudesta näkökulmasta, jotta suoritus — tässä tapauksessa 
ihmisenä oleminen — nousee uudelle tasolle, muuttuu helpommaksi 
ja tuottaa vähemmän kärsimystä. Henkisyyden valmentaminen tässä 
mielessä on siis Dunderfeltia (2017) mukaillen ihmisenä olemisen 
tärkeän perusulottuvuuden, henkisyyden, nostamista tietoisuuden 
keskiöön. 

Henkisyyden valmentaminen voi olla metodiltaan hyvin yksinker- 
taista. Jos huomaamme sen, minkä huomaamme ennen kuin huo- 
maamme mitään muuta, huomaamme olevamme perillä. Tämän- 
kaltainen yksinkertainen olemassa olemisen tunteen huomiointi on 
monella henkisyyden valmentajalla kaiken henkisyyden ja sen val- 
mentamisen päättymätön päätepiste (ks. esim. Adamson 2004; Davis 
2021; Maharaj 2012; Wilber 2004). Henkisyys saattaa siis olla myös 
sitä, että nähdään tutut asiat uudesta näkökulmasta — ja sen jälkeen 
koetaan nuo samat asiat tavalla, joka tuottaa enemmän iloa ja vähem- 
män kärsimystä kuin ennen tuota arkista henkistä oivallusta. 

Henkisyyden arkisuudessa on sen vallankumouksellinen potentiaali. 
Käsitteellinen reflektio syventää ja hienovaraistaa kokemustamme, 
vähän niin kuin juoman purskuttelu suussa voi tuoda siihen uusia 
sävyjä. Henkisyyden ymmärtäminen tällä tavalla tekee siitä kaikkien 
ihmisten omaisuutta, jota voi ja pitää jalostaa ja jonka avulla itse ku- 
kin voi tavoitella omaa ja toisten hyvinvointia. Henkisyys ei ole näin 
ollen minkään yhden tradition yksityisomaisuutta, vaan erilaiset pe- 
rinteet tarjoavat erilaisia näkökulmia tähän ihmisenä olemisen yti- 
meen. 

Valmennustyö on nykyajan henkisyyttä, kuten aiemmin totesim- 
me. Valmentajista (tai konsulteista) puhutaan monesti halventavaan 
sävyyn. Sille ei kuitenkaan ole syytä. Hyvät valmentajat esittävät avar- 
tavia kysymyksiä ja rohkaisevat näkemään nykyistä ja tulevaa tilan- 
netta erilaisista näkökulmista. Siitä heille maksetaan, koska ihmiselle 
on luonteenomaista juuttua johonkin tiettyyn näkökulmaan. Meillä 
jokaisella on asioihin oma luontainen näkökulmamme, joka tuntuu 
niin rakkaalta. Pidämme monia ajattelutapoja itsestäänselvyyksinä, 
varsinkin jos olemme olleet tietyn organisaation palkkalistoilla riit- 
tävän pitkään. 

Valmentaja esittää kysymyksiä: Missä oikeasti olemme, mitä ha- 
luamme ja mitä uskallamme toivoa? Miltä maailma näyttää, jos sitä 
katsoo erilaisista näkökulmista? Voisiko tämä uusi näkymä avata jo- 
tain, mitä ei ole aiemmin osannut pitää arvokkaana tai tärkeänä - ja 
voisiko elämää pitää sitä mielekkäämpänä, mitä useampia näkymien 
kerrostumia meihin mahtuu? 

Filosofi Sokrates oli ensimmäisiä valmentajia. Hän kysyi, mitä is- 
kulauseemme tarkoittavat, mitä olemme ja mitä haluamme elämältä. 

Näin toimii myös hyvä valmentaja: hän avartaa ajattelua ja rohkai- 
see näkemään asioiden eri puolia ja eri näkökulmista. Joskus valmen- 
tajat tekevät tämän suorilla kysymyksillä, joskus vertauskuvien, rooli- 
pelien ja eläinhahmojen avulla. 

Valmentajan korvaamaton perustehtävä on sama: hän konsultoi eli 
neuvoo. Ja kukapa ei neuvoa tarvitsisi. 

Aluksi 


Monimuotoisuus, liikkuvuus ja rajojen ylittäminen - nämä teemat 
kulkevat punaisen langan tavoin jokaisessa käsillä olevan teoksen lu- 
vussa. Ne ovat olleet merkityksellisiä myös pyrittäessä ymmärtämään 
erilaisia kulttuurisia ja uskonnollisia ilmaisuja. Erityisen keskeisiä ne 
ovat olleet oman aikamme ymmärtämisessä. Teemat ovat myös olleet 
ratkaisevia sen kannalta, miten henkisyys eri muodoissaan on tullut 
omaksi, näkyväksi ja huomioon otettavaksi tutkimusalueekseen. 

Uushenkisyyttä ilmiönä ei voida aina eikä itsestään selvästi tavoit- 
taa uskonnontutkijoiden perinteisillä käsitteillä. Se pakenee valmiita, 
tieteenalan tarjoamia konventionaalisia selitysmalleja. Uskonnon- 
tutkimus tieteenalana — tai tieteenaloina — on itse asiassa suhteelli- 
sen nuori tutkimusalue, eikä se ole vielä läpäissyt kovinkaan monien 
tutkijasukupolvien metodisia ja kriittisiä tutkimuksia ja reflektioita. 
Niillä rajoja rikkovilla edistysaskeleilla, joita 1800-luvun lopulla ja 
1900-luvun alussa tehtiin, tuntuu edelleen olevan merkitystä siinä, 
miten tutkijat kohdistavat katseensa ja rakentavat kysymyksenasette- 
lunsa, kuten myös siinä, mitkä asiat ohitamme tai otamme itsestään- 
selvyyksinä. 

Lukiessamme teoksen lukuja, jotka erilaisista teoreettisista ja meto- 
dologisista näkökulmista ja eri konteksteissa analysoivat ja tulkitsevat 
uushenkisyyden eri ilmaisuja tiedonalueena ja käytäntönä, saamme 
kattavan näkymän siihen moninaisuuteen, jolla on merkitystä koko 


1 Tekstin on suomentanut Tiina Mahlamäki. 

ymmärryksellemme uskonnosta nykypäivänä. Lukujen analyysien 
ja johtopäätösten voidaan sanoa vahvistavan sen, mitä etnografisesti 
suuntautuneet tutkijat ovat jo pitkään painottaneet: ihmisten arkinen 
elämä on kaleidoskooppi, jossa kontekstuaalisten tekijöiden runsaus, 
henkilökohtaiset valinnat, kulttuuriperintö ja ympäristö, tunteet, yh- 
teiskunnalliset rakenteet ja monet muut tekijät muovaavat sitä, millä 
tavoin yksittäinen ihminen identifioituu, ajattelee, puhuu sekä hyö- 
dyntää uskontoa. Kaleidoskooppikuva muuttuu koko ajan, kuviot 
ovat liikkeessä ja ottavat koko ajan uusia muotoja: osittain kaleidos- 
kooppia ravistelevien ulkoisten tekijöiden vuoksi, osittain riippuen 
siitä, miten kehitämme ja luomme uudelleen tulkintojamme siitä, 
mitä näemme kaleidoskoopin silmästä. Jokapäiväisiä tapoja suhtau- 
tua elämän henkisiin ulottuvuuksiin muokkaavat myös ruumiilli- 
set kokemukset ja aistimukselliset elämykset, kuten myös se, kuinka 
niille erilaisia muotoja antavat identiteetit ovat keskenään vuorovai- 
kutuksessa. Ymmärtääksemme tässä teoksessa esiin piirrettyä uus- 
henkisyyden kuvaa meidän on uskontopedagogi Zvi Bekermanin 
sanoin kysyttävä itseltämme, miltä sitoutuminen ja samastuminen 
uushenkisyyteen tuntuu, tuoksuu, maistuu ja kuulostaa (Bekerman & 
Zembylas 2016, 210). 

Ruumiillisuus ja aistimellisuus ovat varmasti ne ulottuvuudet, jot- 
ka selkeimmin nousevat esiin teoksen eri luvuissa. Uushenkiset käy- 
tännöt kantavat vahvaa ruumiillisuuden leimaa, jossa ei ole mukana 
pelkästään ajatusten tai älyn voima, vaan myös keho ja inhimilliset 
aistit kaikessa rikkaudessaan. Ruumis sitoutuu harjoituksiin ja käy- 
täntöihin, joiden tarkoituksena on lisätä terveyttä ja hyvinvointia tai 
vaihtoehtoisesti mielenrauhaa tai näkemyksiä korkeammista asiois- 
ta ja piilotetuista, esoteerisista ulottuvuuksista. (Ks. esim. Utriainen 
2014a, 2017.) Esimerkiksi mantrojen laulaminen ankkuroi rukouk- 
sen konkreettisesti ruumiiseen äänen ja hengityksen avulla (esim. 
Mikkolan sekä Karjalaisen & Kuparin luvut tässä teoksessa). Myös 
materiaalisuudella on tärkeä rooli näissä analyyseissä: uushenkisten 
harjoitusten osana käytettävät konkreettiset esineet ovat tärkeitä läh- 
teitä ja välineitä henkisille kokemuksille sinänsä (esim. Annusen luku 
tässä teoksessa). Tässäkin taide nousee selvästi esiin uushenkisyyden 
lähteenä, mikä käy selvästi esiin teoksen II-osan, Taide ja kulttuuri, 
kolmessa luvussa. 

Tämä teos näyttää tien kohti tällaista avointa ja kokeilevaa suh- 
tautumistapaa uskonnon rooliin erilaisissa tutkimuksen kohteena 
olevissa arkipäivän konteksteissa. Useat luvut perustuvat etnografi- 
seen tutkimukseen, ja niiden myötä saa lukija käsityksen siitä, miten 
erilaiset ihmiset tämän päivän Suomessa neuvottelevat omasta pai- 
kastaan henkisyyden kartalla. Useimmiten tämä on se paikka, jossa 
erilaiset maailmat, perinteet, käytännöt ja vakaumukset kohtaavat. 
Mistä nykypäivän ihmiset löytävät sanat ja yhteisöt, jotka voivat tar- 
jota muodon omalle elämälle ja omalle persoonalleen? Onko olemas- 
sa merkityksellisesti rakennettuja kulttuuri- ja uskontoperinnön mal- 
leja ja kaavoja, joista omien juurien koetaan muodostuvan, mutta 
jotka samanaikaisesti ovat henkilökohtaisesti relevantteja suhteessa 
siihen hektiseen elämään, jota tämän päivän maailmassa elämme? 
Miten erilaiset kulttuuriset ja uskonnolliset kontekstit ja identiteetit 
yhdistyvät? Teoksen analyysit osoittavat, että monet ihmiset etsivät 
henkistä sitoutumista, joka tuntuu ”aidolta” ja ankkuroituu historiaan 
mutta tuntuu samalla merkitykselliseltä henkilökohtaisella tasolla, 
luo yhteisyyttä toisiin ihmisiin, jota voi toteuttaa arkisessa elämäs- 
sään ja joka koskettaa sekä ruumista että sielua. 

Monien ihmisten, jotka ovat aktiivisia uushenkisissä piireissä, pi- 
tää kuitenkin tasapainottaa arkielämänsä eri puolet. Tutkiessaan uus- 
henkisiä rituaaleja Terhi Utriainen (2020a) on osoittanut, että vaik- 
ka tällaiset käytännöt usein tuovat mukanaan positiivisia tunteita ja 
kokemuksia henkilökohtaiseen elämään, voi kiinnostus enkeleihin, 
parantamiseen, horoskooppeihin tai mytologioihin muuttua ongel- 
malliseksi sosiaalisessa elämässä. Jos läheiset ihmiset perheessä tai 
työpaikalla eivät jaa sympaattista asennetta uushenkisyyteen, voi 
avoin sitoutuminen aiheuttaa jännitteitä ja konflikteja. Jotta eri maa- 
ilmat ja normijärjestelmät olisivat tasapainossa, ihmisen on usein ke- 
hitettävä erilaisia sopeutumismenetelmiä ja taktiikoita voidakseen 
jatkaa paneutumistaan henkisiin kiinnostuksenkohteisiinsa, mutta 
siten, etteivät he samalla menetä yhteyttään maalliseen yhteiskuntaan 
ja omaan paikkaansa siinä. 

Sukupuoleen liittyvät kysymykset ovat usein merkittäviä voidak- 
semme ymmärtää sekä rajojen rakentumisia että uusien mahdolli- 
suuksien syntymistä. Sukupuoleen liittyvät kysymykset tulevat mer- 
kityksellisiksi monissa teoksen luvuissa, usein yhtenä useista tutki- 

musaineistoon sovellettavista analyyttisistä näkökulmista. Utriainen 
osoittaa, että uushenkinen miljöö voi tarjota käytäntöjä ja tiloja, jot- 
ka mahdollistavat uudenlaisen toimijuuden, ja että sukupuolen ulot- 
tuvuudella voi edistää ja tehdä näkyväksi niiden emansipatorista tai 
transformatiivista funktiota (Utriainen 2014b). Utriaisen johtopää- 
tösten tavoin tämän teoksen luvuissa on monia, usein hienovaraisia 
tapoja luoda ja säännellä usein herkkää lumoutumisen ja uskon me- 
nettämisen välistä tasapainoa (Utriainen 2020a, 195). 


Identifikaatioiden moninaisuus 


Käsillä olevassa teoksessa esiin nousevat kysymykset ja teemat ovat 
monin tavoin linjassa Äbo Akademista johdetun kansainvälisen kär- 
kihankeprojektin, Young Adults and Religion in a Global Perspective 
(YARG), kuten myös sen "edeltajan’, Post-Secular Culture and a 
Changing Religious Landscape (PCCR) -tutkimushankkeen, kanssa. 
Ajatus siitä, että postsekulaari tarjoaa kriittisen lähestymistavan nyky- 
päivän länsimaisen ”uskonnon? ymmärtämiseen, oli lähtökohta Suo- 
men uskonnollisen maiseman laajalle, etnografisin ja laadullisin me- 
netelmin tapahtuvalle tarkastelulle (Nynäs, Lassander & Utriainen 
2012). YARG-projektissa astuimme useita askelia pidemmälle ja ko- 
kosimme yhteen laajan valikoiman erilaisia tutkimusaineistoja nuor- 
ten aikuisten keskuudesta kolmessatoista maassa eri puolilla maail- 
maa? tavoitteenamme tarkastella henkilökohtaisia uskonnollisia ja 
maallisia elämäntapoja ja arvoja ilman, että käytettäisiin ennalta luk- 
koon lyötyjä institutionaalisia kytköksiä tai suljettuja kategorioita. 
Sekä PCCR että YARG valottivat sitä, miten arvot ja asenteet muok- 
kaavat subjektiivisia tekijöitä vuoropuhelussa institutionaalisten, so- 
siaalisten, kulttuuristen ja muiden yleisten rakenteiden kanssa. Li- 
säksi pyrimme luomaan uusia teoreettisia ja metodologisia malleja 
uskonnollisten, henkisten ja sekulaarien näkökulmien tutkimiseksi 
nykypäivän maailmassa; malleja, jotka eivät nojaa kadonneeseen 
maailmaan kuuluviin dikotomioihin ja luokkiin (maailmanuskonto- 


2 Suomi, Ghana, Intia, Israel, Japani, Kanada, Kiina, Ruotsi, Peru, Puola, Ve- 
näjä, Turkki ja USA. 


445 


https://doi.org/10.21435/tl.275 


Ruth Illman ja Peter Nynäs 


paradigma, uskonnolliset sekulaarien vastakohtana, älyllinen tun- 
teellisen vastakohtana yms.). YARG oli erityisen kiinnostava tässä 
mielessä. Se kokosi eri maista yhteen suuren joukon paikallisia tutki- 
musavustajia ja kollegoita, jotka tulivat mukaan projektiin ja tarttui- 
vat uskontoon liittyviin kriittisiin kysymyksiin monikulttuurisesta ja 
globaalista näkökulmasta. Aineisto koostui erilaisista sekä kvantita- 
tiivisista että kvalitatiivisista tutkimusmateriaaleista: kyselylomak- 
keista, syvähaastatteluista sekä Faith O -lajittelusta (FOS). 

FOS on uudenlainen väline uskonnontutkimuksessa (Wulff 2019; 
Nynäs ja muut 2021) ja suunniteltu erityisesti havainnollistamaan 
keskeisiä uskonnollisten, henkisten ja sekulaarien elämänasentei- 
den näkökulmia henkilökohtaisella tasolla. Osallistujat lajittelevat 
101 väittämää, mikä mahdollistaa muodostuneiden mallien tarkaste- 
lun eri tavoin. Esimerkiksi yksittäinen lajittelu antaa moniulotteisen 
vaikutelman yksilön elämänkatsomuksesta, ja sitä seuraava haastatte- 
lu syventää näkökulmaa. Tekemällä useasta lajittelusta faktorianalyy- 
sin on mahdollista tunnistaa toistuvia, toisistaan erillisiä, jopa näen- 
näisen pieniä tai marginaalisia kaavoja. 

YARG osoittaa monimetodisen näkökulman arvon ja sen, että on 
tärkeää pystyä moniulotteisella tavalla havainnollistamaan sitä, mikä 
meitä uskonnontutkimuksessa kiinnostaa. Joitakin hankkeen keskei- 
siä havaintoja, joita julkaistiin teoksessa The Diversity of Worldviews 
Among Young Adults: Contemporary (Non)Religiosity and Spirituality 
Through the Lens of an International Mixed Method Study (Nynäs 
2022; Nynäs ja muut 20224), voidaan nostaa tässä esiin. Toisaalta on 
selvää, että on olemassa vedenjakaja uskonnollisten ja maallisten elä- 
mäntapojen välillä, ja tämä kahtiajako on jossain määrin merkityk- 
sellinen. Tämä malli toistuu maissa, joissa suoritimme tutkimuksen. 
Samalla ei voida kuitenkaan unohtaa paikallisia variaatioita. On eri- 
laista olla sekulaari Intiassa, Kiinassa tai Turkissa. FOS auttaa meitä 
selvittämään systemaattisesti näitä eroja sekä tarkemmin muun 
muassa sitä, mitkä yhteiskunnalliset keskustelut ja arvoprofiilit vai- 
kuttavat eroihin. Samalla nämä kategoriat ovat huokoisia, ja kun tar- 
kennamme niihin lähemmäs, näemme, että erot elävät tavoilla, jotka 
ovat myös rajoja ylittäviä. Meidän on siirryttävä erilaisten tapojen vä- 
lillä voidaksemme käsitellä aineistoja ja laajentaessamme ymmärrys- 
tämme siitä. 

YARG-tutkimuksemme pohjalta saatoimme myös nähdä, että 
henkisyys muodostaa elämään omanlaisensa asenteen, joka eroaa sii- 
tä, mitä on olla uskonnollinen tai sekulaari. Tämä malli myös tois- 
tuu globaalisti. (Nynäs ja muut 2022b.) Toisin sanoen on selvää, et- 
tä meidän on pidettävä henkisyyttä omana kategorianaan ja että se ei 
ole sen enempää uskonnollisen kuin sekulaarin maailmankatsomuk- 
sen alalaji (vrt. Huss 2014). Sille on luonteenomaista asettaa keskiöön 
yksilön, avoimuuden, arvoliberaaliuden, etsijyyden, holismin, sisäi- 
sen kasvun ja kehityksen kaltaisia seikkoja (vrt. Woodhead 2013). 
Lähempi tarkastelu osoittaa vielä, että henkisyys, toisin kuin monet 
muut katsomukset, osoittautuu olevan lähellä sekulaaria elämänasen- 
netta ja että emme voi löytää samankaltaista positiivista korrelaatiota 
minkään uskonnollisuuden muodon kanssa. Vaikutti myös siltä, että 
paikallisilla variaatioilla ja eroilla oli taipumusta vahvistua henkisyy- 
den kategorian tapauksessa (Nynäs ja muut 2022c). On tyypillistä, et- 
tä ihmisellä on käsitys, että hän ”uskoo jollain tapaa, muttei pidä it- 
seään uskonnollisena” (FOS28).3 

Henkisyys on muuntautuva ja moniulotteinen ilmiö. Meille on tut- 
tua ajatus siitä, että uskonnollisuudella on moniulotteinen luonne 
(vrt. Saraglou 2011). Henkisyyden osalta pystyimme tekemään sa- 
mankaltaisen havainnon, mutta henkisyyden moniulotteisuus pe- 
rustuu huomattavasti laajempaan rekisteriin. Toisin sanoen voidaan 
sanoa, että henkisyyden ja muiden kulttuurien välillä on perheyhtä- 
läisyyden kaltaista samanlaisuutta, mutta perheyhtäläisyys varioi laa- 
jemmin (Nynäs ja muut 2022c). Henkisyyden tutkiminen onkin tär- 
keää, mutta samanaikaisesti haastavaa, koska ajalliset ja paikalliset 
kulttuuriset ja yhteiskunnalliset vaihtelut vaikuttavat siihen niin rat- 
kaisevasti. 

Useat YARGiin liittyvät julkaisut osoittavat samaan suuntaan, koh- 
ti uskontotieteessä käytäviä tärkeitä ja ajankohtaisia keskusteluja. 
Erilliset tutkimukset ovat keskittyneet muutoksiin globaaleissa us- 
konnollisen sosialisaation muodoissa (Klingenberg & Sjö 2019) sekä 
sosiaalisen median jatkuvasti kasvavaan vaikutukseen ja merkityk- 


3 Englanninkielinen versio: “Believes in some way but does not view him- or 
herself as religious”. 

seen nykypäivän nuorten aikuisten yksilöllisten elämänasenteiden 
perustana ja ilmaisuna (Moberg & Sjö 2020). Toinen YARGissa koot- 
tuun aineistoon tukeutuva teos nostaa esiin kysymyksiä universaalin 
ja partikulaarin vastakkainasettelusta uskontotieteessä. Teos kohdis- 
taa katseensa monikulttuurisuuskysymyksiin ja ottaa tehtäväkseen 
järjestelmällisesti kyseenalaistaa ne dikotomiat, joiden ympärille tut- 
kimusalueemme on rakentunut. Tässä korostuu jälleen tarve korostaa 
teoreettisen ja metodologisen monipuolisuuden arvoa. Meidän on et- 
sittävä uusia ja vaihtoehtoisia tapoja kuvata ja piirtää meitä ympäröi- 
vää todellisuutta siten, että otamme vakavasti ne perustavanlaatuiset 
liikkuvuudet, monimuotoisuuden ja vivahteet, jotka näemme nuor- 
ten aikuisten elämässä. (Nynäs, Illman, Fernändez & Novis-Deutsch 
2023.) Tämä tutkimus osoittaa, että nykypäivän nuoret aikuiset suo- 
sivat yleensä avoimempia ja yksilöllisempiä näkökulmia kuin van- 
hemmilta sukupolvilta perittyjä normatiivisia ja perinnesidonnaisia 
arvorakenteita. He aukovat mielellään uusia uria ja ylittävät rajoja, 
jotka on perinteisesti koettu kyseenalaistamattomiksi ja annetuiksi 
erityisesti liittyen uskonnollisiin ja kulttuurisiin kiinnittymisiin: kris- 
tillisen identiteetin voi hyvin yhdistää uushenkisyyden materiaalisiin 
käytäntöihin, kuten vaikkapa kristalleihin (Mikkola tässä teoksessa) 
tai itämaiseen äänimeditaatioon (Annunen tässä teoksessa). 

Rajojen vetäminen uskonnollisen ja maallisen välille on merkityk- 
sellistä mutta harvoin lopullista. Se ei ole aina täysin merkityksellistä 
YARG-tutkimukseen osallistuneille nuorille. Kuten Oppaan ja Hulk- 
kosen luvun (tässä teoksessa) informantit, yhdistävät monet heistä 
tieteelliset lähestymistavat esimerkiksi lääketieteen tai vaihtoehtois- 
ten ja henkisten hoitomuotojen kanssa tai lähtevät liikkeelle ei-us- 
konnollisesta omakuvasta (niin kutsutut ”nones”), jossa on vielä tilaa 
esimerkiksi luonnonmystiikalle tai ruumiinharjoituksille. 

Myös tilannesidonnaisen uskonnollisuuden käsite (situational 
belief, ks. Stringer 1996) osoittaa tärkeän puolen siitä, miten uskonto 
ja henkisyys toimivat. Tutkimuksissa on uskonnollisia ja sekulaareja 
henkilöitä usein tarkasteltu kuin binäärisinä vastapuolina — toisten- 
sa loogisina ja sovittamattomina vastakohtina. Jos kuitenkin katsom- 
me syvemmälle ja pyrimme ymmärtämään, miten nuoret aikuiset 
elämäänsä muotoilevat, se ei näytäkään pitävän paikkaansa. He mää- 
rittelevät itsensä ei-uskonnollisiksi, ehkä jopa ateisteiksi, mutta tunte- 

vat silti luottamusta johonkin suurempaan. He myös kokevat olemas- 
saolon merkityksen ja varmuutta siitä, että on olemassa jotain, joka 
ylittää konkreettisen tässä ja nyt ja vaikuttaa ihmisten elämään, ei- 
vätkä kuitenkaan koe sitä epäjohdonmukaiseksi tai hämmentäväksi 
(Ketola & Sohlberg tässä teoksessa). Päinvastoin: monille ihmisille 
tällainen yhdistetty maailmankuva, joka sisältää monenlaisia vivah- 
teita, luo merkityksen elämälle sekä tunteita yhteenkuuluvuudesta, 
yhteydestä ja turvasta (Illman, Nynäs & Novis-Deutsch 2023). 

Kuten YARG-projektin johtopäätökset, tämän teoksen luvut piirtä- 
vät kuvaa uushenkisyydestä käytäntönä ja elämänkatsomuksena, joka 
on kaikkea muuta kuin mustavalkoinen. Yksilön subjektiivisten va- 
lintojen ja mieltymysten lisäksi kiinnittävät monet kirjoittajat huo- 
miota yleisiin sosiaalisiin, kulttuurisiin ja poliittisiin valtarakenteisiin 
ja hierarkioihin, jotka puolestaan edistävät yksilön arvojen ja elinta- 
pojen muovautumista. Ympäristön asettamat etnisyyteen ja sukupuo- 
leen liittyvät sekä taloudelliset rajoitteet muokkaavat myös suurelta 
osin niitä valintoja, joita ihminen voi tehdä suhteessa elämänkatso- 
mukseensa ja elintapoihinsa. Subjektiviteettia ei voi määrittää ratkai- 
sevaksi selitysmahdollisuudeksi, minkä Hjelmin luku tässä teoksessa 
selvästi osoittaa. On tärkeää, että uushenkisyyden kentästä ei raken- 
neta liian yksinkertaistettua kuvaa, one-(wo)man-show'ta, jossa jo- 
kainen ihminen on täysin vapaa toteuttamaan mitä tahansa mahdol- 
lisuuksia. On sekä epistemologisesti että eettisesti merkittävää, että 
tutkimuksemme eivät teeskentele sellaista: monille ihmisille suku- 
puolinormit, lainsäädäntö, rahat ja rodullistaminen tukkivat tien sel- 
laiseen vapauteen. 


Eletty uskonto ja arjen uskonto 


Lähemmin tarkasteltuna tarjoavat tämän teoksen eri luvut kiinnos- 
taa vakavasti tällaisen värikkään epämääräisyyden ilman, että vä- 
hennämme sitä selittämällä pois ne asiat, jotka hämmentävät tai 
puristamalla ilmiön aikaisempiin kulmikkaisiin ja jäykkiin selitys- 
malleihimme? Linjassa tuoreemman multiple religious belonging -tut- 
kimuksen kanssa haluamme tarjota vakuuttavampaa terminologiaa 

tutkimusalueen tulevalle tutkimukselle, jossa keskiössä ovat sellaiset 
käsitteet kuin luovuus, rikkaus ja inklusiivisuus (ks. Hedges 2017). 

Viime vuosina on kehitetty useita analyyttisiä malleja, joiden avul- 
la voi tutkia uskontoa osana arkista elettyä elämää. Malleja on yhdis- 
tänyt pyrkimys vangita uskonto monimutkaisena, kontekstuaalisena 
ja muuttuvana osana elämää. Tämä tutkimus tarkentaa katseensa 
konkreettisiin ihmisiin, joilla on ruumis, tunteita, ajatuksia ja arki- 
sia huolenaiheita, mutta jotka yhdistävät yhä useammin tarinansa 
suurempiin sosiaalisiin, historiallisiin ja institutionaalisiin rakentei- 
siin, jotka luovat edellytyksiä ja suuntia yksilöllisille elämänvalinnoil- 
le ja poluille. Etnografisessa uskonnontutkimuksessa esiintyy useita 
samankaltaisia käsitteitä, joita käytetään rinnakkain. Helena Kupari 
ja Elina Vuola (2020, 10) ovat koonneet ne yhteen kattokäsitteen 
religion-as-lived alle. 

Suosituin analyysinäkökulma näiden käsitteiden joukossa on eletty 
uskonto — näkökulma, jonka juuret ovat uskontososiologiassa ja jota 
sekä hyödynnetään että kritisoidaan käsillä olevassa teoksessa. Toi- 
nen lähikäsite on vernakulaari uskonto, arjen uskonto, joka myös 
nostetaan esiin useassa tämän teoksen luvuissa (Kyyrö, Kupari & 
Karjalainen). Tämän näkökulman, jonka juuret ovat folkloristisessa 
tutkimusperinteessä ja etnografiassa, tavoitteena on tutkia uskontoa 
osana jokapäiväistä elämää teoreettisesti ja metodologisesti systemaat- 
tisella tavalla. Tämä lähestymistapa kyseenalaistaa dikotomisen us- 
konnon ymmärtämisen, jossa virallinen ja populaari, älyllinen ja tun- 
teellinen, institutionaalinen ja yksilöllinen asetetaan vastakkain. Sen 
sijaan tavoitteena on yhdistää yksilön subjektiivinen kokemusmaail- 
ma sitä muokkaaviin yleisiin rakenteisiin. (Primiano 1995; Bowman 
& Valk 2012.) 

Tarkoituksena on luoda uskonnon tutkimukseen malli, joka on 
vapaa halventavista lähtökohdista (tai ainakin pystyy tekemään ne 
näkyviksi), joita uskonnon dualistinen tarkastelutapa kantaa muka- 
naan. Vernakulaarin uskonnon näkökulma keskittyy usein folkloris- 
tiselle tutkimukselle luonteenomaisiin teemoihin, kuten arkeen, 
narratiivisiin rakenteisiin ja paikallisiin käytäntöihin, ja huomioi 
herkästi yhteiskunnan hierarkiat ja valtarakenteet sekä poissuljetut 
ja marginaaliset näkökulmat (Fingerroos, Hämäläinen & Savolainen 
2020). Yhteys muistitietonäkökulmaan (oral history) kantaa muka- 

naan analyyttisen painopisteen muutoksen: kertojasta kertomukseen, 
sen muotoon ja suhteeseen kulttuurisiin ja sosiaalisiin ylärakentei- 
siin. Vernakulaarin uskonnon analyysissä keskiössä on vuorovaiku- 
tus ja joskus myös konflikti yksilön kokemusten ja näkökulmien sekä 
yleisten, virallisten ja epävirallisten kontekstien välillä. Analyyseistä 
tulee siten suhteellisia ja kontekstuaalisia. 

Eletty uskonto -näkökulma lähtee liikkeelle yhteiskunnan raken- 
teista ja instituutioista ja laajentaa siten näkökenttää sisällyttämällä 
siihen etnografian, joka ei osoita vain yleiseen ja viralliseen vaan myös 
partikulaariseen ja yksilölliseen. Vernakulaarin uskonnon näkö- 
kulma puolestaan aloittaa toisesta suunnasta: tavallisten ihmisten 
pienestä ja merkityksettömästä elämästä, jota folkloristiikassa on aina 
vaalittu. Tältä ruohonjuuritasolta poimitaan analysoitavaksi se dia- 
lektiikka yhteiskunnan rakenteiden ja erilaisten vallan ja vaikutusval- 
lan verkostojen kesken, joka muokkaa yksittäisen ihmisen elämää. Si- 
ten vivahteet, johtopäätökset ja painotus ovat jossain määrin erilaisia 
riippuen siitä, minkälaista analyyttistä näkökulmaa tutkija käyttää. 

Ei ole yllättävää, että erityisesti suomalaiset tutkijat ovat pitäneet 
vernakulaarin uskonnon käsitettä käyttökelpoisena ja houkutteleva- 
na. Suomessa uskontotiede on syntynyt läheisessä yhteydessä folklo- 
ristiikkaan: oppiaineet ovat kehittyneet yhdessä samoissa laitoksissa 
ja jopa yhteisen professuurin jakaen. Folkloristiikan kulttuurianalyysi 
on ollut relevantti ja itsestään selvä menetelmä suomalaisille uskon- 
totieteilijöille jo useiden akateemisten sukupolvien ajan, toisin kuin 
monissa muissa Pohjoismaissa ja Euroopan maissa, joissa oppiainei- 
den historiat näyttävät aivan toisenlaisilta. 

Vernacular religion -termin suomenkielinen käännös, omaehtoinen 
uskonto (Hovi & Haapalainen 2015), korostaa myös toista, merkittä- 
vää näkökulmaa, joka sisältyy alkuperäisen vernacular-termin ling- 
vistiseen merkitykseen. Paikallisen, kansanomaisen ja epävirallisen 
lisäksi vernakulaari on myös spontaania, vapaaehtoista ja henkilö- 
kohtaisesti muotoutunutta — jotain, jota ihminen tekee omalla taval- 
laan ja omilla ehdoillaan. Käsite omaehtoinen sisältää ajatuksen siitä, 
että yksilö muotoilee yleiset säännöt ja rakenteet positiivisessa iden- 
titeettiprosessissa, joka vaatii sekä kypsyyttä että sopeutumiskykyä. 
Juuri tämä yksilöllisten ja institutionaalisten rakenteiden välinen 
suhde ilmenee erityisen kiinnostavasti niissä tämän teoksen luvuissa, 

jotka käsittelevät yksilöiden, yhteisöjen ja yhteiskuntien neuvotteluja 
uushenkisyyteen liittyen. Arjen uskonto syntyy itsestään, ei vain jon- 
kin oikeamman, konkreettisemman, vakavamman tai hyväksytym- 
män sivutuotteena. 

Uskontotieteilijä Terhi Utriainen on hiljattain ehdottanut keski- 
tietä uushenkisyyttä tarkastelevaan etnografiseen tutkimukseen lan- 
seeraamalla kaksoiskäsitteen eletty vernakulaari uskonto” (Utriainen 
2020b). Hänen johtamassaan Suomen Akatemian rahoittamassa 
tutkimusprojektissa Learning From New Religion and Spirituality 
Utriainen ryhmineen tutkii niitä eri tapoja, joilla oppiminen keskei- 
senä kulttuurisena arvona muokkaa eri ihmisten tapoja toimia osana 
tämän päivän uushenkisyyden kenttää. Mitä ihminen haluaa oppia, 
miten oppimista arvostetaan, miten tieto siirtyy alueelta toiselle esi- 
merkiksi nykyaikaisissa terveyskäytännöissä, jotka liikkuvat sekulaa- 
rin koululääketieteen, vakiintuneiden uskonnollisten instituutioiden 
sielunhoidon sekä uushenkisen parantamisen rajaseuduilla? Tällai- 
set oppimisprosessit voivat lainata käsitteitään ja tietorakenteitaan 
institutionaalisilta uskonnoilta, mutta muotoilla ja mukauttaa niitä 
yksilöllisten tarpeiden mukaisesti käyttämällä populaarikulttuurin 
elementtejä, kansanperinteestä nousevia kuvia, ideoita ja traditioita 
uushenkisyydestä ja sekulaarista tieteestä (LeNeRe-kotisivut). Jokai- 
sen, joka harjoittaa uushenkisiä käytäntöjä nykypäivän Suomessa, on 
löydettävä tapoja käsitellä herkkää dynamiikkaa vakiintuneiden us- 
kontojen, uushenkisten ja sekulaarien ajattelutapojen ja yhteiskunnan 
normijärjestelmien välillä. Ei ole selvää paikkaa tai hyväksyntää avoi- 
melle ja ulospäinsuuntautuneelle uushenkisyydelle nykypäivän maal- 
listuneessa Suomessa — maassa, jossa useimmat ihmiset katsovat, että 
usko ja henkisyys kuuluvat yksityiselämään ja mielellään vielä niin, 
että ne saavat vain huomiota herättämättömiä, hienovaraisia ilmaisu- 
muotoja (Utriainen 2020a, 196, 207). 

Muotoillessaan omaa terminologiaansa Utriainen voi hyödyntää 
parhaat puolet sekä eletyn uskonnon että vernakulaarin uskonnon 
tutkimusperinteistä. Elettyä uskontoa käytetään vangitsemaan joka- 
päiväisen elämän käytäntöjä, joilla on yhteyksiä henkiseen ja arkisen 
aistimaailman ylittäviin ulottuvuuksiin. Vernakulaarin uskonnon lä- 
hestymistapaa käytetään hienosäätämään tutkimusta ja korostamaan 
erityisiä käytäntöjä, jotka toteutetaan ”marginaaleissa? - mutta kui- 

tenkin hedelmällisessä tai kireässä vuorovaikutuksessa institutionaali- 
sen uskonnon kanssa. Näin tehdessään Utriainen kiteyttää ehkä kaik- 
kein dynaamisimmat ja ajatuksia herättävimmät alueet tämän päivän 
uushenkisyyden tutkimuksessa ja pystyy valaisemaan niiden dyna- 
miikkaa, tilannesidonnaisuutta ja ambivalenttia luonnetta. Pidämme 
todennäköisenä, että uushenkisten käytäntöjen tutkimukselle, jota 
niin kattavasti ja monipuolisesti valaistaan tässä teoksessa, on paljon 
hyötyä siitä, että Utriaisen esittelemän integroidun mallin tutkimusta 
jatketaan. Siinä on tilaa kontrasteille, ristiriidoille ja yhteensovittamat- 
tomuuksille. 

Jokapäiväisen elämän henkiset käytännöt eivät muodosta erillistä, 
selkeästi määriteltyä elämänaluetta. Pikemminkin niiden merkitys il- 
menee eri tavoin eri ihmisten elämäntarinoissa suhteessa heidän ti- 
lanteeseensa, kontekstiinsa ja kaikkeen, mitä heidän elämässään ta- 
pahtuu. Joillekin henkinen sitoutuminen antaa perustan kaikille 
tärkeille elämänvalinnoille, moraalisen ohjenuoran, joka antaa ek- 
sistentiaalisen perustan ja rakenteen elämälle, uskon tulevaisuuteen 
ja toivon. Joillekin kiinnittyminen uushenkisiin käytäntöihin on jo- 
tain, mitä tutkitaan uteliaisuudella ja sen itsensä vuoksi, mutta joka 
ei hallitse elämää sen enempää kuin muutkaan kiinnostuksen koh- 
teet ja arvot, ja jonka ei välttämättä tarvitse olla haudanvakavaa koko 
ajan (Mäkelä). Jotta ymmärrettäisiin, mitä uushenkisyys merkitsee 
yksilöille, jotka sen sfääreissä liikkuvat, tarvitaan moniulotteisia ana- 
lyysejä: niin tiedonsosiologisia (Hjelm), kognitiivisia (Pohjanheimo), 
integraalianalyyttisiä (Kamppinen & Jakonen) kuin historiallisia 
(Maskulin & Laitila, Kokkinen & Mahlamäki). Kokonaisvaltaisen ym- 
märryksen luomiseen on käytettävä erilaisia tutkimusaineistoja: niin 
kvantitatiivisia lomaketutkimuksia (Ketola & Sohlberg) kuin etno- 
grafisia tutkimuksia pienemmässä ja suuremmassa mittakaavassa se- 
kä erityyppisiä tekstianalyysejä, jotka tarjoavat syvällisiä oivalluksia, 
kun ne yhdistetään onnistuneesti, kuten tässä teoksessa. 


Lopuksi 


Tämä teos osoittaa selvästi tarpeen luoda joustavampia tapoja kuvata 
ihmisten tapaa liittyä uushenkisyyden kenttään ja paikantua siinä 

sekä yksilön että yhteiskunnan tasolla. Teoksen luvuissa tuodaan 
esiin paitsi monipuolinen kattaus tapoja sitoutua ja samastua uus- 
henkisiin käytäntöihin myös sitoutumista, joka kehittyy ajan myötä 
ja suhteessa erilaisiin sosiaalisiin konteksteihin, elämäntilanteisiin ja 
inhimillisiin asiayhteyksiin. Uskonnollisuuden, henkisyyden ja seku- 
laarin kaltaiset kategoriat eivät kuvaa tätä dynamiikkaa tyhjentävästi. 
Siksi uskonnontutkijoiden on tärkeää nähdä oppialansa laajemmin ja 
jatkaa yrityksiä löytää menetelmiä ja käsitteitä, jotka voivat mielek- 
käällä tavalla vangita kaikki ne erilaiset tavat, joilla tämän päivän ih- 
miset rakentavat merkitystä elämälleen. Kuten YARG-projektin yh- 
teydessä olemme havainneet: tarvitaan laajennettua näkökulmaa, 
joka antaa tilaa maailmassa näkemiemme uskonnollisten ja ei-uskon- 
nollisten katsomusten laajuudelle. Kaikki ihmiset eivät ole uskonnol- 
lisia, mutta kaikilla on jonkinlaisia arvoja ja maailmankuva, joka on 
heille eri tavoin merkittävä (Nynäs ja muut 20224). 

Sillä, miten suhtaudumme tutkimuksissamme ”uskonnollisiin” 
aiheisiin, on epistemologisia ja metodologisia vaikutuksia - mutta 
myös eettisiä, kuten edellä totesimme. Pukemalla sanoiksi toisten ih- 
misten kokemuksia, määrittelemällä niitä ja järjestämällä niitä kate- 
gorioihin tulemme myös, epäsuorasti tai suorasti, antaneeksi niistä 
arvottavan mielipiteemme. Tällä voi olla vaikutuksia ihmisiin, joiden 
elämää esittelemme tutkimustuloksina tieteelliselle yhteisölle. Koros- 
tamalla tutkimuskohteemme monimuotoisuutta voimme samalla li- 
sätä tietoisuutta siitä, kuinka monimutkaisia eri ihmisten sisäinen 
maailma ja ulkoinen todellisuus ovat: monimutkaisuus, monipuoli- 
suus ja värikkyys ovat pikemminkin normeja kuin poikkeuksia. 

Lopuksi kysymme itseltämme: onko sitoutuminen uushenkiseen 
kenttään ja innovatiivinen erilaisten rajaseutujen tutkimus, joissa pe- 
rinteet, ajatukset ja käytännöt kohtaavat, tullut yhä tavallisemmaksi 
nykypäivänä? Historialliset luvut tässä teoksessa (Laitila & Masku- 
lin, Kokkinen & Mahlamäki) osoittavat selvästi, että uushenkiset 
virtaukset eivät ole niin uusia kuin ehkä voisimme kuvitella. Onko 
yksinkertaisesti niin, että nykypäivän ihmisillä on vain paremmat 
mahdollisuudet saada tietoa vaihtoehtoisista käytännöistä ja suurem- 
mat mahdollisuudet ilmaista uushenkistä maailmankuvaa, kun nii- 
hin liittyvä stigmatisointi on hiipunut, yhtenäiskulttuuri on moni- 
puolistunut ja sosiaalinen media tarjoaa kaikille mahdollisuuksia 

sanoittaa oma henkinen etsintänsä ja löytää samanmielisiä ympäri 
maailman? Näihin kysymyksiin ei tämä teos anna vastausta, mutta 
on kohtuullista olettaa, että ne ihmiset, jotka kertovat elämästään ja 
kokemuksistaan tähän teokseen kirjoittaneille tutkijoille, ovat huo- 
manneet — jopa hyväksyneet — että tähän kysymykseen on olemassa 
useampi kuin yksi vastaus. 

Institutionaalisten uskontojen tarjoamat suuret tarinat ja totuus- 
väitteet eivät rakenna merkitystä kaikkien ihmisten elämässä. Itse 
asiassa ne jättävät yhä useammat nykypäivän ihmiset täysin koske- 
mattomiksi tai epämääräisesti ärsytetyiksi. Se, miten ja mistä kukin 
löytää elämälleen merkityksen, on monin tavoin käytännöllinen ky- 
symys, jota rajoittavat lukemattomat elämän kuohut ja yhteiskunnan 
rakenteet, oma uteliaisuus ja kaipuu johonkin suurempaan. Harvoin 
tämä elämännäkemys voidaan muotoilla sopimaan jonkin uskonnon, 
hengellisyyden tai uskonnottomuuden tiukkaan kuvaukseen, josta 
puuttuu tila epäilyksille, ristiriidoille ja uusille oivalluksille. 

Terhi Utriainen (2020a, 208) kuvaa uushenkistä sitoutumista 
seuraavalla tavalla: ”An art that can be learned and regulated so 
that it enables the practitioner to enjoy the benefits and potential of 
her otherworldly enchantments without seriously threatening her 
belonging to and participation in a more secular social world” Joskus 
tarvitaan monimutkaisia sosiaalisia ja kommunikaatiostrategioita, jot- 
ta voidaan elää jokapäiväistä elämää, joka on samalla sekä lumottua 
että konkreettisesti maallista: ”Even if there are at times fruitful dy- 
namics between enchantment and everyday reality, at other times, the 
two are forced to coexist in a much more troubled relationship? (Mts.) 

Abstract 


New spiritualities 


Contrary to the secularism thesis of the 20th century, religion did 
not disappear from the Western experience. Rather, religiosity took 
on new forms, which emphasized individuality, experientiality, and 
corporeality, and highlighted lifestyle consumption. These new 
spiritualities came to be understood as the opposite of religiosity: 
people identified themselves as being not religious, but spiritual. The 
book examines new spiritualities as a concept, a phenomenon, and 
a subject of research. It introduces the history of the concept and 
the different past approaches in the research field, and discusses the 
diversity of the phenomenon of new spiritualities, especially in 21st 
century Finland, through various case studies. The book shows the 
multiple ways in which new spiritualities intertwine with different 
sectors of the society and blur spirituality’s boundary with religion, 
health care, art, and popular culture, for example. The book is the first 
book-length presentation in Finnish of the field of new spiritualities. 

